
Αθήνα, σήμερα στις 28 Ιουλίου 2026, ημέρα Τρίτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, καλημέρα. Αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-7-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟ΄ συνεδριάσεώς του, της Δευτέρας 27 Ιουλίου 2026)
Κυρίες και κύριοι συνάδελφοι, οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εσωτερικών, Υποδομών και Μεταφορών, Ανάπτυξης και Αγροτικής Ανάπτυξης και Τροφίμων κατέθεσαν στις 27 Ιουλίου του 2026 σχέδιο νόμου: «Ενίσχυση της επαγγελματικής ασφάλισης: περισσότερες δυνατότητες για εργαζομένους και επιχειρήσεις, διεύρυνση των επιλογών συμπληρωματικής συνταξιοδοτικής αποταμίευσης». 
Παραπέμπεται στην αρμόδια Διαρκή Επιτροπή.
Κυρίες και κύριοι συνάδελφοι, εισερχόμεθα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού «Σύσταση νομικού προσώπου ιδιωτικού δικαίου, με την επωνυμία "Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ" (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) - Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας - Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς - Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) - Ρυθμίσεις για την προστασία των αρχαιοτήτων και της πολιτιστικής κληρονομιάς - Διαχείριση και διανομή αδιάθετων ποσών πνευματικών δικαιωμάτων - Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού».
Η Διάσκεψη των Προέδρων αποφάσισε στη συνεδρίαση της 22ας Ιουλίου 2026 τη συζήτηση του νομοσχεδίου σε μία συνεδρίαση, ενιαία επί της αρχής και επί των άρθρων. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
Το λόγο έχει ο εισηγητής της Νέας Δημοκρατίας κ. Γεώργιος Αμυράς για δεκαπέντε λεπτά. 
Παρακαλώ να ανοίξει το σύστημα της ηλεκτρονικής εγγραφής.
Παρακαλώ, κύριε Αμυρά, έχετε τον λόγο.  
ΓΕΩΡΓΙΟΣ ΑΜΥΡΑΣ: Ευχαριστώ, κύριε Πρόεδρε. 
Καλημέρα κυρίες και κύριοι συνάδελφοι, σήμερα έχουμε τη χαρά να συζητούμε και στο τέλος βεβαίως να υπερψηφίσουμε ένα πάρα πολύ σημαντικό σχέδιο νόμου που αφορά στον τρόπο διαχείρισης και εξυπηρέτησης της δημόσιας και της διεθνούς εικόνας της πολιτιστικής μας κληρονομιάς. Ο πολιτισμός δεν είναι απλώς η ιστορική μνήμη ενός λαού. Είναι η ταυτότητά του, είναι η αυτογνωσία του, είναι η δύναμη που τον δένει με το παρελθόν και του δίνει βεβαίως, τα εργαλεία, τα εφόδια να πορευθεί προς το μέλλον. Τον πολιτισμό δεν τον φτιάχνουν οι κυβερνήσεις, δεν τον φτιάχνουν τα κόμματα, δεν τον φτιάχνουν τα κοινοβούλια και οι συντεχνίες. Τον φτιάχνει το ίδιο το έθνος και ο λαός στο πέρασμα των αιώνων. 
Ο πολιτισμός, βεβαίως, κυρίες και κύριοι συνάδελφοι, είναι μία από τις βασικότερες δυνάμεις της ελληνικής κοινωνίας σε πολλά επίπεδα. Σε επίπεδο τουρισμού, σε επίπεδο οικονομίας, νέων τεχνολογιών, στην εκπαίδευση, στην καινοτομία, στη διεθνή εικόνα της χώρας μας. Και, βεβαίως, είναι ένας ανεκτίμητος αναπτυξιακός πόρος και εδώ αρχίζουν τα μπερδέματα και η τοξική προσπάθεια εκ μέρους κάποιων κομματιών της Αντιπολίτευσης, για να θολώσουν το μήνυμα του σχεδίου νόμου που σήμερα συζητάμε. 
Ποιο είναι το «ζουμί» του σχεδίου νόμου; Είναι η σύσταση μιας δημόσιας ανώνυμης εταιρείας με την επωνυμία Οργανισμός Ανάπτυξης και Διαχείρισης της Ελληνικής Πολιτιστικής Κληρονομιάς ΑΕ. Αυτή η ανώνυμη εταιρεία δημοσίου ενδιαφέροντος, δημοσίου συμφέροντος έχει μετόχους αποκλειστικά και μόνο το Ελληνικό Δημόσιο, κατά 90% το Υπουργείο Οικονομικών Οικονομίας και Οικονομικών και κατά 10% τον ΟΔΑΠ -δηλαδή, πιο δημόσιο πεθαίνεις- και με όλα τα έσοδα αυτής της ανώνυμης δημόσιας εταιρείας να πηγαίνουν, να επιστρέφουν ξανά στο Δημόσιο και μάλιστα στο στενό, στο σκληρό Δημόσιο. 
Αυτή η σύσταση, λοιπόν, έδωσε την αφορμή σε διαφόρους -και θα έλεγα κακοθελητές- να διασπείρουν και να ψεκάσουν τα κοινωνικά δίκτυα και μέρους του Τύπου με ψεύδη και τοξικότητες. 
Πάμε να δούμε λοιπόν, την αλήθεια, την πραγματικότητα, έτσι όπως ο οποιοσδήποτε αβίαστα μπορεί να συναγάγει, διαβάζοντας απλά και μόνο το σχέδιο νόμου μου. 
Υποτίθεται ότι αυτή η δημόσια ανώνυμη εταιρεία είναι το «μακρύ χέρι» των ιδιωτών στην πολιτιστική μας κληρονομιά, όπου για εκατό χρόνια, για έναν αιώνα θα διαχειρίζονται και θα αρπάξουν τα μνημεία μας. Πρώτα απ’ όλα, σας το είπα, αυτή είναι μία δημόσια ανώνυμη εταιρεία, 90% στο Υπουργείο Οικονομικών και Οικονομίας και 10% στον ΟΔΑΠ. Οι μετοχές είναι αμεταβίβαστες. Και ο Ίλον Μασκ ο ίδιος να έρθει και να δίνει το βάρος όλων μας ή του κτιρίου όλου σε χρυσό και σε κρυπτονομίσματα, για να πάρει μια μετοχή, δεν θα τα καταφέρει. Είναι αμεταβίβαστες. 
Πώς λειτουργεί αυτή η δημόσια ανώνυμη εταιρεία; Λειτουργεί βάσει των νόμων περί του δημόσιου λογισμικού, βάσει του νόμου περί ΑΣΕΠ, βάσει όλων των νόμων που διέπουν τις ανώνυμες εταιρείες δημοσίου χαρακτήρα. Τι δεν καταλαβαίνετε μερικές και μερικοί; Η εταιρεία αυτή, λοιπόν, η δημόσια ανώνυμη εταιρεία δεν βάζει χέρι, όπως λέτε, τάχατες, στα μνημεία, τους αρχαιολογικούς χώρους και τα λοιπά. Με τι ασχολείται; Ασχολείται με τα πωλητήρια, με τα αναψυκτήρια, με τα καφέ αυτών των χώρων. Και όποιος θέλει να ταυτίζει τον αρχαιολογικό χώρο των Δελφών με το κυλικείο του και με το αναψυκτήριο του, λυπάμαι, αλλά ή κακόπιστος είναι ή εντελώς πίσω από την πραγματικότητα και αδαής. 
Για να δούμε λίγο σε σχέση με την κυριότητα. Διαβάσαμε σε μέρος του Τύπου σε κάποιες δηλώσεις Βουλευτών της Αντιπολίτευσης και ιδιαίτερα του ΣΥΡΙΖΑ, να λένε ότι αυτή η δημόσια ανώνυμη εταιρεία θα πάρει τα μνημεία και η κυριότητα θα περάσει μέσω αυτής σε ιδιώτες. Δηλαδή, «ξεπουλάμε» τα μνημεία. Αστειότητες, τοξικότητες, φαιδρότητες. Γιατί; Διότι καμία μεταβίβαση κυριότητας δεν προβλέπεται οποιουδήποτε μνημείου, οποιουδήποτε αρχαιολογικού χώρου σε αυτή τη δημόσια εταιρεία. Κανείς δεν μπορεί να διαβάσει ελαφρώς, έστω να ξεφυλλίσει αυτό το σχέδιο νόμου, για να καταλάβει την πραγματικότητα;
Ξαναλέω, ο ρόλος αυτής της ανώνυμης εταιρείας είναι η εμπορική οργάνωση, τα ψηφιακά συστήματα, η παραγωγή προϊόντων και η εξυπηρέτηση επισκεπτών. Αυτός είναι ο ρόλος της και πολύ καλά θα κάνει, διότι θα τον κάνει για λογαριασμό του ΟΔΑΠ που ούτως ή άλλως, ο ΟΔΑΠ από τον δικό του, τον ιδρυτικό του νόμο είχε αυτήν την αρμοδιότητα.




Τώρα λοιπόν έρχεται η ώρα να προσαρμόσουμε νέα εργαλεία στο δυναμικό του ΟΔΑΠ, έτσι ώστε όλα τα έσοδα που θα έρχονται μέσω αυτής της ανώνυμης εταιρείας να επιστρέφουν στα ίδια τα μνημεία, στους ίδιους αρχαιολογικούς χώρους, στους ίδιους τόπους ιστορικής σημασίας.
Για να δούμε και κάτι ακόμα από αυτά τα fake news και από αυτές τις πραγματικά ανερμάτιστες κινδυνολογίες που ακούστηκαν. Λέτε λοιπόν ότι η εταιρεία αυτή, η δημόσια ανώνυμη εταιρεία, θα αποφασίζει για τις χρήσεις σε μνημεία και αρχαιολογικούς χώρους. Πού το είδατε αυτό; Το πλαίσιο προστασίας των αρχαιολογικών χώρων, των μνημείων, των ιστορικών τόπων, καθορίζεται ξεκάθαρα από τον ν.4858/2021, που είναι ο κώδικας της νομοθεσίας περί προστασίας της πολιτιστικής κληρονομιάς και των αρχαιοτήτων, και κανένα σχέδιο νόμου και φυσικά ούτε αυτό δεν μεταφέρει την παραμικρή αρμοδιότητα για έγκριση επεμβάσεων ή χρήσεων σε αυτήν τη δημόσια εταιρεία. 
Επιστρέφω λοιπόν στα υπόλοιπα θέματα που πρέπει να μας απασχολήσουν. Να σας πω κάτι, κυρίες και κύριοι συνάδελφοι; Είδαμε αυτήν την τοξικότητα σε δύο περιπτώσεις σε σχέση με το πλέον εμβληματικό, το πλέον συμβολικό, το πλέον σημαντικό, μνημείο που διαθέτει αυτός ο τόπος και η παγκόσμια, βεβαίως, πολιτιστική κληρονομιά. Το είδαμε στην περίπτωση της Ακροπόλεως και του Παρθενώνα. Το είδαμε και στην τοξική προσπάθεια που ακολούθησε με άσχημα σχόλια τη σπουδαία αποκατάσταση του δυτικού αετώματος του Παρθενώνα. Και το είδαμε με διάφορους τρόπους και με διάφορες αφορμές σε σχέση με επιμέρους επιτυχίες αυτών των εργασιών αναστήλωσης του Παρθενώνα, που, κατά την άποψή μου, είναι το πλέον συνεπές έργο της Ελλάδας μετά τη Μεταπολίτευση. 
Γιατί όμως όλη αυτή η τοξικότητα; Γιατί όλα αυτά τα fake news; Να σας πω εγώ, κυρίες και κύριοι συνάδελφοι, γιατί. Διότι δεν χωνεύετε την κυρία Μενδώνη. Δεν χωνεύετε τη Μενδώνη, σας κάθεται στο μάτι. 
ΧΡΗΣΤΟΣ ΓΙΑΝΝΟΥΛΗΣ: Είστε αστείος. Είναι αστείο αυτό. Προσβάλετε την Υπουργό.
ΓΕΩΡΓΙΟΣ ΑΜΥΡΑΣ: Γιατί δεν τη χωνεύετε; Διότι όποιος είναι πετυχημένος, όποιος ασκεί το έργο του με επιτυχία, έχει και εσάς απέναντι.
(Θόρυβος)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, ησυχία. 
ΓΕΩΡΓΙΟΣ ΑΜΥΡΑΣ: Όσο και να φωνάζετε εσείς δεν αλλάζετε την πραγματικότητα. 
Ποια είναι η πραγματικότητα; Κατά τη θητεία της ηγεσίας του Υπουργείου Πολιτισμού -ακούστε- 1.600.000.000 ευρώ δόθηκαν για εννιακόσια έργα πολιτισμού, για αναστηλώσεις, για ανασκαφές, για νέα μουσεία, όταν τα αντίστοιχα -κουνάτε εσείς το χέρι σας, έτσι, ναι, και είδαμε πού θα σας βγάλει αυτό- όταν τα αντίστοιχα ποσά επί της προηγούμενης θητείας της Κυβέρνησης Τσίπρα-Καμμένου ήταν ασήμαντα. 
Προσέξτε τώρα, έχετε πάει στην επέκταση της Εθνικής Πινακοθήκης; Έχετε πάει να τη δείτε; Έχετε πάει στο Ανάκτορο των Αιγών; Έχετε πάει στο Αρχαιολογικό Μουσείο της Νικόπολης στην Πρέβεζα, που αναβαθμίστηκε; Έχετε πάει στην αποκατάσταση του Ανακτόρου του Νέστωρα στην Πύλο; Έχετε πάει στο παλάτι των Δεσποτών στον Μυστρά; 
ΧΡΗΣΤΟΣ ΓΙΑΝΝΟΥΛΗΣ: Εσείς έχετε πάει;
ΓΕΩΡΓΙΟΣ ΑΜΥΡΑΣ: Έχετε πάει, για παράδειγμα, στα Γιάννενα, στη δική μου πατρίδα, που πήγαμε και τα εγκαινιάσαμε και δόθηκαν πλέον στους πολίτες, τα οθωμανικά λουτρά στο κάστρο ή το τζαμί της Καλούτσιανης, που επί δεκαετίες έζεχναν αυτά τα μνημεία σαν μαύρες τρύπες; Δεν έχετε πάει. Είστε θεωρητικοί σαν τους ταβλαδόρους του πολιτισμού. Πετάτε το τάβλι, πετάτε τη μπίλια και όπου κάτσει. Αλλά δεν θα σας κάτσει. 
ΔΗΜΗΤΡΙΟΣ ΜΠΙΑΓΚΗΣ: Στο Αχίλλειο έχετε πάει;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, μην διακόπτετε.
ΔΗΜΗΤΡΙΟΣ ΜΠΙΑΓΚΗΣ: Προκαλεί την τύχη του ο κύριος.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, μην διακόπτετε. Θα έχετε την ευκαιρία να απαντήσετε στη συνέχεια.
ΓΕΩΡΓΙΟΣ ΑΜΥΡΑΣ: Είδατε όμως πώς τα αντανακλαστικά σας έγιναν πραγματικά κορδόνι μόλις σας εντόπισα την αιτία της κακής σας κριτικής, η οποία είναι κακόπιστη. 
ΧΡΗΣΤΟΣ ΓΙΑΝΝΟΥΛΗΣ: Είναι αστείο.
ΓΕΩΡΓΙΟΣ ΑΜΥΡΑΣ: Μα, πείτε την αλήθεια. Δεν είναι κακό να κοιτάξετε τον εαυτό σας στον καθρέφτη και να πείτε την αλήθεια. Θα είναι ένα βήμα μπροστά για εσάς. 
Ακούστε λοιπόν τώρα ένα δημοσίευμα σε ένα διαδικτυακό μέσο στα Γιάννενα, το EpirusPost που λέει το εξής σε σχέση με το σημερινό σχέδιο νόμου. Ακούστε τι λέει, τι περιμένει από εμάς η τοπική κοινωνία. Λέει το δημοσίευμα σε σχέση με τον αρχαιολογικό χώρο της Δωδώνης, έναν χώρο εξαιρετικά μεγάλης σημασίας και παγκόσμιας ακτινοβολίας: «Η τοπική κοινωνία», κυρία Μενδώνη και κυρίες και κύριοι συνάδελφοι, «ζητά να ενισχυθεί η προβολή του χώρου» μέσω της ίδρυσης αυτής της δημόσιας ανώνυμης εταιρείας «να δημιουργηθούν περισσότερες πολιτιστικές δράσεις και» -προσέξτε τώρα και εδώ θα δούμε πώς θα ανατριχιάσουν- «να αυξηθεί η σύνδεση της Δωδώνης με την τοπική οικονομία». Προσέξτε, λέξεις ταμπού και έννοιες ταμπού για κάποια κόμματα και για κάποιους και κάποιες Βουλευτές εδώ μέσα.
Τα μνημεία, το είπα και στις επιτροπές, στα σπλάχνα τους κρύβουν πόρους. Αυτούς τους πόρους μάς καλούν να τους εξαγάγουμε εμείς με σεβασμό, με αυστηρούς κανόνες και να τους αποδώσουμε πάλι πίσω στα μνημεία και αυτό κάνουμε. 
Μία από τις προβλέψεις του σχεδίου νόμου είναι και ο Φορέας Διαχείρισης Επισκέψιμων Χώρων Ενάλιας Πολιτιστικής Κληρονομιάς, κάτι πάρα πολύ σημαντικό. Να μπορεί δηλαδή αυτός ο εξειδικευμένος δημόσιος φορέας να συντονίζει, να προστατεύει, την επιστημονική διαχείριση και την οργανωμένη αξιοποίηση αυτού του μοναδικού υποβρύχιου πλούτου με αυστηρή εποπτεία. 
Το κάνουν οι Μαλτέζοι, το κάνουν οι Τούρκοι, το κάνουν οι Ισπανοί, το κάνουν οι Ιταλοί, το κάνουν οι Αιγύπτιοι, γιατί να μην το κάνουμε και εμείς, κυρίες και κύριοι συνάδελφοι; Και άκουσα κάποιους από τα κόμματα της Αντιπολίτευσης να αντιδρούν. Για ποιον λόγο να μη φέρουμε ειδικούς επιστήμονες;
ΧΡΗΣΤΟΣ ΓΙΑΝΝΟΥΛΗΣ: Επειδή δεν συμπαθούμε την Υπουργό.
ΓΕΩΡΓΙΟΣ ΑΜΥΡΑΣ: Μπορείτε να σταματήσετε να μουρμουρίζετε;
ΧΡΗΣΤΟΣ ΓΙΑΝΝΟΥΛΗΣ: Αν ακούμε αστειότητες;
ΓΕΩΡΓΙΟΣ ΑΜΥΡΑΣ: Να σεβαστείτε λίγο τον ρόλο σας. Αν δεν μπορείτε να σεβαστείτε τον εαυτό σας ή τον συνομιλητή, σεβαστείτε τον ρόλο σας. 
Λοιπόν, ακούστε τώρα, εάν το National Geographic, για παράδειγμα, θέλει να οργανώσει μία μεγάλη επιστημονική αποστολή, να έρθει να δει κάποιο αρχαίο ναυάγιο, σε ποιον θα απευθυνθεί; Και βεβαίως με τι αντίτιμο προς την Ελλάδα, ώστε τα χρήματα αυτά να επιστρέψουν στα μνημεία; 
Να σας πω ένα άλλο παράδειγμα. Ένας Αμερικανός Youtuber που έχει τριακόσια εκατομμύρια ακόλουθους θέλει λοιπόν να έρθει και να κάνει μια κατάδυση όχι επιστημονική, να τραβήξει ένα ναυάγιο, να το ανεβάσει μετά στη σελίδα του στο Youtube να βγάλει αυτός τα λεφτά του, το Youtube επίσης τα δικά του. Ποιο είναι το αντίτιμο και ποια είναι η πρόσθετη αξία που πρέπει σε εμάς να καταβληθεί; Αυτά όλα πλέον μπαίνουν σε μια σειρά, ώστε και ο ενάλιος πλούτος μας να αναδειχθεί και να προστατευθεί και βεβαίως να αποδείξουμε για άλλη μια φορά ότι μπορούμε να καταλαβαίνουμε το ρεύμα των καιρών. 
Τώρα, κυρίες και κύριοι συνάδελφοι, ένα άλλο θέμα πολύ σημαντικό είναι οι διατάξεις για τον οπτικοακουστικό τομέα. Τα τελευταία χρόνια η Ελλάδα έχει καταφέρει να φέρει πάρα πολλές διεθνείς παραγωγές ή συμπαραγωγές με ελληνικές παραγωγές. Έχουμε μοναδικά φυσικά τοπία, έχουμε εξαιρετικά σημαντικό ανθρώπινο δυναμικό, σύγχρονες υποδομές και τώρα λοιπόν ήρθε η ώρα οι δημιουργοί, οι παραγωγοί και οι καλλιτέχνες να ξέρουν και να κινούνται σε ένα σαφές περιβάλλον κανόνων με σταθερό εργασιακό, επενδυτικό περιβάλλον και μακροπρόθεσμο σχεδιασμό. 
Ποιος είναι αυτός ο μακροπρόθεσμος σχεδιασμός; Είναι το πενταετές σχέδιο που καλείται να υλοποιήσει το ΕΚΚΟΜΕΔ δεδομένου ότι μόνο από το Cash Rebate, το πρόγραμμα αυτό, την πενταετία από το 2018 έως το 2023 η αύξηση των αιτήσεων ανήλθε στο 400%. Μόνο για το 2025 με το άνοιγμα της πλατφόρμας είχαμε μία αύξηση που έφτασε το 500%. Δηλαδή από τις συνολικά πεντακόσιες πενήντα δύο ενεργές αιτήσεις στο πρόγραμμα -είναι πάρα πολύ σημαντικό- οι μισές αφορούν σε διεθνείς παραγωγές και με αυτόν τον τρόπο ενισχύουμε την εξωστρέφεια της χώρας. Ο κ. Φωτήλας, ο Υφυπουργός, σας τα εξήγησε ξανά και ξανά και ξανά. Σε αυτό τουλάχιστον το πεδίο είδα ότι υπάρχει μια καλύτερη συνεννόηση και μία καλύτερη υποδοχή από το μέρος σας. 
Μία πάρα πολύ σημαντική ρύθμιση που έχω ξεχωρίσει εγώ, κύριε Πρόεδρε, είναι η ενίσχυση των μουσικών φεστιβάλ. Αυτήν την εποχή στην πατρίδα σας, στην Κρήτη, γίνονται και αν δεν γίνονται μουσικά φεστιβάλ. Και η δική μου πατρίδα, τα Γιάννενα, θα έλεγα είμαστε η πρωτεύουσα των μουσικών φεστιβάλ. Για πρώτη φορά θα μπορούν να χρηματοδοτηθούν αρκεί να έχουν κάποιες προϋποθέσεις. Ποιες είναι αυτές; Τουλάχιστον δέκα μουσικούς και οπωσδήποτε να έχουν ενσωματώσει μία οπτικοακουστική παραγωγή. 
Ακόμα δεν ακούσαμε στις τέσσερις συνεδριάσεις των επιτροπών μας μία κουβέντα από τα κόμματα σχεδόν όλα της Αντιπολίτευσης πλην του ΠΑΣΟΚ και του Κομμουνιστικού Κόμματος, που τοποθετήθηκε θετικά, για την Εθνική Φωτοθήκη. Μα, δεν σας απασχόλησε καθόλου η σημασία αυτής της θεσμοθέτησης; Η Εθνική Φωτοθήκη στο άρθρο 109 θα είναι το εθνικό αρχείο φωτογραφίας. Εκεί θα πάνε οι διακόσιες εξήντα δύο φωτογραφίες της συλλογής Χόιερ με τους διακόσιους εκτελεσθέντες κομμουνιστές της Καισαριανής, που είναι μία σημαντικότατη θα έλεγα κοινή παρακαταθήκη. Είναι κάτι που θα πρέπει όλα τα κόμματα να το υπερψηφίσουν. 
Μάλιστα, για τις φωτογραφίες αυτές αμέσως το Υπουργείο Πολιτισμού έδειξε τα αντανακλαστικά του. Χαρακτήρισε αυτές τις φωτογραφίες νεότερο μνημείο, προχώρησε στην απόκτησή τους για λογαριασμό του Ελληνικού Δημοσίου και αυτήν τη στιγμή που μιλάμε γίνονται εργασίες συντήρησης, ψηφιοποίησης και επιστημονικής τεκμηρίωσης. 
Ξεχωρίζω, επίσης, τη δημιουργία του Ιστορικού Αρχείου Αρχαιοτήτων και Αναστηλώσεων, που διασφαλίζει τη διάσωση πολύτιμου τεκμηριωτικού υλικού για τις επόμενες γενεές. Και στις υπόλοιπες διατάξεις των Υπουργείων Παιδείας και Αθλητισμού ξεχωρίζω το εξής, την παραχώρηση για σαράντα εννέα χρόνια στην ΚΑΕ ΑΕΚ, στην ομάδα μπάσκετ δηλαδή της ΑΕΚ, της χρήσης, διαχείρισης και εκμετάλλευσης του Ολυμπιακού Κέντρου Άνω Λιοσίων, όπως ακριβώς με αντίστοιχους όρους δηλαδή είχε γίνει για το ΟΑΚΑ για τον Παναθηναϊκό και για το ΣΕΦ για τον Ολυμπιακό. 
Η παραχώρηση αυτή θα γίνει έναντι ανταλλαγμάτων, φυσικά, προς την ελληνική πολιτεία. Θα πρέπει μέσα σε δώδεκα χρόνια η ΑΕΚ να προχωρήσει σε επενδύσεις στον χώρο για εκσυγχρονισμό του τουλάχιστον 4 εκατομμυρίων ευρώ και το 30% των εσόδων από τη χρήση και εκμετάλλευση όλων των χώρων θα πηγαίνει στο Ελληνικό Δημόσιο. Όπως, επίσης, εννοείται όλες οι εθνικές ομάδες και οι κορασίδες, και οι νέοι, και όλες οι εθνικές ομάδες εξακολουθούν να έχουν την απρόσκοπτη πρόσβαση στο γήπεδο αυτό. 
Κυρίες και κύριοι συνάδελφοι, ο πολιτισμός αποτελεί εθνικό κεφάλαιο και ένα εργαλείο παιδείας. Γι’ αυτό λοιπόν θα πρέπει όλοι να είμαστε πολύ πιο διορατικοί σε αυτά που λέμε, σε αυτά που ψηφίζουμε και σε αυτά που κάνουμε δεδομένου ότι δεν είναι η κριτική του σήμερα που μας παρακολουθεί, αλλά είναι η κριτική σκέψη του μέλλοντος που μας βλέπει. 
Κλείνοντας, θα ήθελα να επαναλάβω ότι ο πολιτισμός δεν ανήκει σε κανένα κόμμα, σε καμία συντεχνία, σε καμία ομάδα, σε κανέναν συνδικαλιστικό φορέα. Ανήκει γιατί παράγεται από τον ίδιο τον λαό και επιστρέφει στον ελληνικό λαό και την ιστορία μας. Με αυτήν την πεποίθηση υπερψηφίζουμε το παρόν σχέδιο νόμου και νομίζουμε, είμαστε σίγουροι, πιστεύουμε ακράδαντα, ότι υπηρετούμε το δημόσιο συμφέρον, ενισχύουμε την προστασία της πολιτιστικής μας κληρονομιάς και ανοίγουμε νέες προοπτικές για τον ελληνικό πολιτισμό. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Αμυρά.
Τον λόγο έχει η εισηγήτρια από το ΠΑΣΟΚ, η κυρία Παναγιώτα Γρηγοράκου. 
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Ευχαριστώ πολύ, κύριε Πρόεδρε. 
Κυρία Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που στην πραγματικότητα είναι πέντε νομοσχέδια μαζί. Ένα νομοσχέδιο για τη δημιουργία μιας νέας ανώνυμης εταιρείας για τη διαχείριση πολιτιστικής κληρονομιάς και την αναδιοργάνωση του ΟΔΑΠ. Ένα δεύτερο για τη σύσταση του νομικού προσώπου δημοσίου δικαίου για τις ενάλιες αρχαιότητες. Ένα τρίτο για τον ΕΚΚΟΜΕΔ και για τον μηχανισμό του Cash Rebate. Ένα τέταρτο ερανιστικό με διάφορες διατάξεις του Υπουργείου Πολιτισμού και ένα πέμπτο με διατάξεις που αφορούν το Υπουργείο Παιδείας Θρησκευμάτων και Αθλητισμού. Και όλα αυτά με fast track διαδικασίες, στη σκιά της κορυφαίας διαδικασίας της Συνταγματικής Αναθεώρησης. 
Ας περάσουμε όμως στην ουσία. Στην επιτροπή, κυρία Υπουργέ, σας ακούσαμε να δηλώνετε ότι ο πολιτισμός είναι βαθιά πολιτική έννοια και ότι η πολιτιστική διαχείριση έχει σαφώς ιδεολογικό πρόσημο και ότι εδώ εφαρμόζεται η πολιτική του Κυριάκου Μητσοτάκη, αποκλείοντας ουσιαστικά κάθε περιθώριο σύγκλισης. Επίσης, μας είπατε πως από το 2020 ακούγατε την Αντιπολίτευση στείρα να μιλάει συνεχώς περί ξεπουλήματος και ιδιωτικοποίησης για τον ΟΔΑΠ. 
Ας πάμε όμως λίγο πίσω, στο 2020, να δούμε τι είχε κάνει και το ΠΑΣΟΚ. Τότε ήρθε προς ψήφιση ο ν.4761, που αφορούσε την αντικατάσταση του παλιού Ταμείου Αρχαιολογικών Πόρων από τον ΟΔΑΠ ως νομικό πρόσωπο δημοσίου δικαίου. Το ΠΑΣΟΚ είχε στηρίξει επί της αρχής τον νεοσύστατο αυτόν οργανισμό. Είχαμε πει καθαρά ότι ο ΟΔΑΠ ως νομικό πρόσωπο δημοσίου δικαίου πρέπει να ενισχυθεί, να στελεχωθεί, να αποκτήσει σύγχρονα εργαλεία και να λειτουργήσει αποτελεσματικά υπέρ του δημοσίου συμφέροντος και της πολιτιστικής μας κληρονομιάς. 
Ταυτόχρονα όμως είχαμε σταθεί απέναντι στη λογική της δημιουργίας ενός νομικού προσώπου ιδιωτικού δικαίου δίπλα στον ΟΔΑΠ. Σας θυμίζαμε και τότε ότι το ΠΑΣΟΚ είχε καταψηφίσει και το 2018 την αντίστοιχη δυνατότητα ίδρυσης νομικού προσώπου ιδιωτικού δικαίου δίπλα στον ΟΔΑΠ που είχε φέρει τότε η Κυβέρνηση του ΣΥΡΙΖΑ. Άρα, κυρία Υπουργέ, δεν είναι σωστό να τα βάζουμε όλα στον ίδιο κουβά. Και σήμερα είναι η συνέπειά μας που μας επιβάλλει να σταθούμε απέναντι στη νομοθετική σας αυτή πρωτοβουλία, που επιδιώκει ακριβώς αυτό το οποίο είχαμε καταψηφίσει το 2020. 
Εσείς στην ουσία μας λέτε δύο αντιφατικά ταυτόχρονα πράγματα. Από τη μία παρουσιάζετε τον ΟΔΑΠ ως επιτυχημένο οργανισμό με αυξημένα έσοδα που ξεπερνούν τα 150 εκατομμύρια ευρώ, με συμβολή στον προϋπολογισμό του Υπουργείου Πολιτισμού, με έργα ύψους 60 εκατομμυρίων ευρώ από το Ταμείο Ανάκαμψης Ανθεκτικότητας, με ψηφιακές υποδομές, σύγχρονα πωλητήρια και αναψυκτήρια. Από τη μία λέγατε δηλαδή στο παρελθόν ότι είναι ο χαρακτήρας του ΟΔΑΠ ως νομικού προσώπου δημοσίου δικαίου που εγγυάται ότι η ευθύνη και ο έλεγχος της πολιτιστικής μας κληρονομιάς παραμένουν αποκλειστικά στο Δημόσιο. 
Από την άλλη όμως σήμερα φέρνετε μια νέα ανώνυμη εταιρεία που κάνει όλα εκείνα τα οποία ήδη κάνει ο ΟΔΑΠ. Αν λοιπόν ο ΟΔΑΠ πέτυχε, τότε γιατί τον παρακάμπτετε; Και αν ο ΟΔΑΠ δεν πέτυχε, τότε γιατί συνεχώς πανηγυρίζετε; Και αν το πρόβλημα είναι τελικώς η υπερφόρτωση του ΟΔΑΠ, όπως μας είπατε, γιατί τότε δεν τον ενισχύετε και επιλέγετε να τον αποψιλώσετε; 
Η νέα ΑΕ η οποία ιδρύεται εδώ δεν είναι απλώς μια βοηθητική δομή για τον ΟΔΑΠ. Είναι ένας νέος επιχειρησιακός και εμπορικός βραχίονας που αναλαμβάνει όλα τα πεδία με πραγματικό οικονομικό ενδιαφέρον, ηλεκτρονικό εισιτήριο, αναψυκτήρια, πωλητήρια, προϊόντα, ακίνητα, μισθώσεις, γαστρονομικές δράσεις και εμπορική στρατηγική. Η ΑΕ λοιπόν μπαίνει εκεί όπου υπάρχει χρήμα, χρήμα από τον πολιτισμό. Και εδώ θέλω να είμαστε ακριβείς και ξεκάθαροι. Δεν λέμε ότι αύριο το πρωί ιδιωτικοποιείται η Ακρόπολη ή ο Μυστράς. Ούτε λέμε ότι τα έσοδα δεν θα τα εισπράττει ο ΟΔΑΠ και ότι δηλαδή ο ΟΔΑΠ δεν θα είναι τυπικά ο δικαιούχος των εσόδων. Ευτυχώς, για όλα αυτά υπάρχει το Σύνταγμα. 
Λέμε όμως κάτι πολύ πιο συγκεκριμένο και πιο σοβαρό. Ο ΟΔΑΠ παραμένει ο δημόσιος φορέας, η ΑΕ όμως είναι αυτή η οποία ασκεί την εμπορική και στρατηγική λειτουργία. Ο ΟΔΑΠ εισπράττει μεν, αλλά μετά καλείται να πληρώσει τη διαχειριστική αμοιβή και τα λειτουργικά έξοδα της εταιρείας. Τα μνημεία δηλαδή μετατρέπονται σταδιακά από δημόσια αγαθά σε περιουσιακά στοιχεία προς αξιοποίηση, οι επισκέπτες σε πελάτες και η πολιτιστική μας πολιτική σε άσκηση εμπορικής διαχείρισης. Το αγοραίο «ποσό βγάζει;» γίνεται πλέον το βασικό συστατικό της επιτυχίας. Ο δημόσιος χαρακτήρας του πολιτισμού όχι μόνο παύει να αποτελεί αφετηρία, αλλά μοιάζει να μετατρέπεται και σε περιορισμό που πρέπει διαρκώς να παρακάμπτεται. Έτσι λοιπόν ανοίγει διάπλατα ο δρόμος για λαμπερούς γάμους και βαπτίσεις, για λίγους φυσικά, εντός των αρχαιολογικών χώρων.
Λέτε πως με το συζητούμενο νομοσχέδιο ολοκληρώνετε τη στρατηγική εκσυγχρονισμού και βελτιστοποίησης λειτουργίας του ΟΔΑΠ. Δυστυχώς, δεν κάνετε αυτό. Κάνετε ακριβώς το αντίθετο, τον απαξιώνετε. Απαξιώνετε τον ΟΔΑΠ, του παίρνετε προσωπικό, πόρους και αρμοδιότητες. 
Και εδώ έρχεται και το δεύτερο μεγάλο ερώτημα: Πόσο θα κοστίσει αυτό, κυρία Υπουργέ; Η νέα ΑΕ ξεκινάει με ένα μετοχικό κεφάλαιο της τάξεως των 3 εκατομμυρίων ευρώ και με το καλημέρα προβλέπεται και η πρόσθετη εφάπαξ επιχορήγηση 3 εκατομμυρίων ευρώ από τον ΟΔΑΠ. Προβλέπονται επίσης ενενήντα θέσεις προσωπικού. Προβλέπεται διαχειριστική αμοιβή. Προβλέπεται κάλυψη λειτουργικών αναγκών. 
Αυτό λοιπόν που δεν προβλέπεται όμως είναι το τελικό κόστος. Δεν μας λέτε δηλαδή πόσο κοστίζει ετησίως η εταιρεία αυτή. Δεν μας λέτε ποια είναι η διαχειριστική της αμοιβή και δεν μας λέτε αν υπάρχει και κάποιο πλαφόν επάνω στις λειτουργικές δαπάνες. Και εδώ υπάρχει μια μεγάλη πολιτική διαφωνία και μεγάλη πολιτική όμως ειρωνεία. Η Κυβέρνησή σας, που ζητά συνεχώς από την Αντιπολίτευση κοστολόγηση για κάθε κοινωνικό μέτρο, φέρνει έναν νέο φορέα με απροσδιόριστο ετήσιο κόστος.
Και να σας φέρω λίγο πίσω πάλι, την προηγούμενη εβδομάδα, που από δω από αυτό το Βήμα ο Πρωθυπουργός, ο Κυριάκος Μητσοτάκης, ρωτούσε τον Πρόεδρό μας τον Νίκο Ανδρουλάκη: «Πόσο κοστίζει η δέκατη τρίτη σύνταξη; Πείτε μας έναν αριθμό». 
Κυρία Υπουργέ, σας ρωτάω λοιπόν κι εγώ έτσι για έναν ακόμη αριθμό. Πείτε μας με έναν αριθμό -επίμονα σας ρωτάμε- πόσο κοστίζει πλέον για το Ελληνικό Δημόσιο η δημιουργία αυτής της ΑΕ.
 Το ίδιο μοτίβο βλέπουμε και στο Μέρος Τρίτο για την ενάλια πολιτιστική κληρονομιά. Γιατί δεν ενισχύετε την Εφορεία Εναλίων Αρχαιοτήτων; Γιατί δεν δίνετε στην υφιστάμενη αρμόδια υπηρεσία προσωπικό, δύτες, χρηματοδότηση, πόρους, μηχανικούς, περιφερειακή παρουσία και χρηματοδότηση; Γιατί δημιουργείτε ακόμη ένα νομικό πρόσωπο δημοσίου δικαίου και ένα νέο είδος ΔΣ;
 Ο όρος «ενάλιες αρχαιότητες» πάντα μου φέρνει στο μυαλό το δικό μας στη Λακωνία, το Παυλοπέτρι. Πραγματικά μετά την ίδρυση του νομικού προσώπου δημοσίου δικαίου, το οποίο προτείνετε σήμερα, δεν γνωρίζουμε ποια θα είναι η τύχη των εναλίων αυτών αρχαιοτήτων. Ελπίζω η εμπορική αξιοποίηση που προβλέπεται εδώ να μην αποξενώσει το Παυλοπέτρι από την ιδιαίτερη σχέση την οποία έχει αναπτύξει με την τοπική κοινωνία της Λακωνίας. 
Επίσης στην πρώτη επιτροπή σάς ρωτήσαμε επίμονα να μας δώσετε μία ενημέρωση σχετικά με το Μουσείο των Εναλίων Αρχαιοτήτων στον Πειραιά, ένα εμβληματικό έργο του Υπουργείου Πολιτισμού, με χρήματα από το Ταμείο Ανάκαμψης και Ανθεκτικότητας. Απάντηση δεν πήραμε. Λίγες μέρες όμως μετά σύμφωνα και με δημοσιεύματα τα οποία διαβάσαμε εχθές στο διαδίκτυο καταλάβαμε τον λόγο για τον οποίο δεν πήραμε απάντηση: Η Κομισιόν έκοψε από το Ταμείο Ανάκαμψης το Μουσείο Εναλίων Αρχαιοτήτων. Επομένως, νομίζω ότι με την ευκαιρία του παρόντος θα είναι καλό να ακούσουμε και μια τοποθέτησή σας σχετικά με το Μουσείο των Εναλίων Αρχαιοτήτων του Πειραιά.
[bookmark: _Hlk236125222] Μέρος Τέταρτο για τον οπτικοακουστικό κλάδο: Εδώ υπάρχουν κάποιες ρυθμίσεις οι οποίες έχουν θετικό πρόσημο. Ο πενταετής προγραμματισμός της χρηματοδότησης του cash rebate είναι αναγκαίος. O oπτικοακουστικός κλάδος άλλωστε χρειάζεται σταθερότητα, χρειάζεται προβλεψιμότητα, χρειάζεται και συνέχεια. Το αναγνωρίζουμε.
 Όμως οι διατάξεις αυτές δεν λύνουν τα μεγάλα προβλήματα τα οποία παραμένουν: 
Πρώτον, η διεύρυνση της χρηματοδότησης σε τηλεπαιχνίδια, reality και talent show είναι προβληματική. Το cash rebate θεσπίστηκε για να προσελκύσει διεθνείς παραγωγές, να ενισχύσει την ελληνική οπτικοακουστική βιομηχανία, να δημιουργήσει θέσεις εργασίας, να φέρει τεχνογνωσία και να στηρίξει την εξωστρέφεια. Δεν μπορεί, λοιπόν, το cash rebate να μετατραπεί σε μηχανισμό δημόσιας ενίσχυσης καθημερινού εμπορικού τηλεοπτικού περιεχομένου. Ποιο ακριβώς δημόσιο, πολιτιστικό και αναπτυξιακό συμφέρον εξυπηρετεί η χρηματοδότηση reality και talent show; Με ποιον ακριβώς τρόπο αυτά τα προγράμματα ενισχύουν την εξωστρέφεια ή προσελκύουν διεθνείς επενδύσεις;
Δεύτερον, υπάρχει το γνωστό παράδοξο με τους ιδιωτικούς τηλεοπτικούς σταθμούς. Έχουν ήδη υποχρέωση οι ιδιωτικοί τηλεοπτικοί σταθμοί να διαθέτουν το 1,5% επί των ετησίων διαφημιστικών τους εσόδων για την παραγωγή κινηματογραφικών έργων, μία υποχρέωση η οποία διαχρονικά έχει εφαρμοστεί με πάρα πολλά προβλήματα και με ιδιαίτερη ανοχή. Το ελάχιστο το οποίο θα έπρεπε να προβλέπεται εδώ στο νομοσχέδιο είναι ότι όποιος τηλεοπτικός σταθμός ιδιωτικός δεν διαθέτει τα χρήματα βάσει νόμου τα οποία πρέπει να δίνει για την παραγωγή κινηματογραφικών έργων, αποκλείεται από τη δημόσια ενίσχυση. 
Ενδιαφέρον παράδειγμα αποτελεί το Γαλλικό Κέντρο Κινηματογράφου. Διαχειρίζεται έναν ετήσιο προϋπολογισμό της τάξης των 700 εκατομμυρίων ευρώ, χωρίς όμως αυτά τα χρήματα να προέρχονται από τον κρατικό προϋπολογισμό. Η εφαρμογή των νόμων, που και στη χώρα μας υπάρχουν, αλλά δεν εφαρμόζονται, είναι ακριβώς αυτό το οποίο φέρνει τα χρήματα, μέσω δηλαδή των τελών στις πλατφόρμες, στους παρόχους τηλεφωνίας και στα κανάλια. 
Τρίτον, ο ΕΚΟΜΕΔ εξακολουθεί να εμφανίζεται ως ένας υπεροργανισμός. Δεν είναι μόνο κέντρο κινηματογράφου, δεν είναι μόνο φορέας cash rebate. Αντιθέτως είναι ένα φαραωνικό μοντέλο συγκέντρωσης αρμοδιοτήτων που στοχεύει στην αυτοπροβολή του και με κατασπατάληση δημοσίων πόρων. Τα παραδείγματα είναι πάρα πολλά. Ας μην ξεχάσουμε και την απάντηση την οποία μας δώσατε στο πλαίσιο κοινοβουλευτικού ελέγχου σχετικά με το πόσο είναι το ενοίκιο των γραφείων του ΕΚΟΜΕΔ -εδώ, λίγο πιο κάτω, στην Κανάρη- κάθε μήνα. Το ενοίκιό του είναι 54.000 ευρώ τον μήνα για τα γραφεία του. 
Κυρίες και κύριοι συνάδελφοι, το ΠΑΣΟΚ έχει αποδείξει διαχρονικά την αντίληψή του για τον πολιτισμό. Εμείς ξεκινήσαμε το άνοιγμα των μουσείων, τα εκπαιδευτικά προγράμματα, την αναβάθμιση της εμπειρίας του επισκέπτη, την ανάδειξη των αρχαιολογικών μας χώρων. Όμως -αυτή είναι και η ειδοποιός διαφορά μας- για εμάς ο πολιτισμός παραμένει δημόσιο αγαθό, πριν γίνει αναπτυξιακός πόρος. Επιδιώκουμε να είναι προσβάσιμος σε όλους, πριν γίνει προϊόν εμπορίας, και να λειτουργεί κυρίως ως κοινή μνήμη, πριν γίνει εμπορική ταυτότητα. 
Μας μιλάτε άλλωστε συνέχεια για εκσυγχρονισμό, για διαφάνεια, για λογοδοσία, για εξωστρέφεια. Συμφωνούμε με τις λέξεις. Διαφωνούμε όμως κάθετα με το περιεχόμενο που δίνετε. Διαφάνεια για μας δεν είναι ένας νέος φορέας με απροσδιόριστη διαχειριστική αμοιβή. Λογοδοσία δεν είναι να πληρώνει ο ΟΔΑΠ μια ΑΕ χωρίς να υπάρχει πλαφόν. Εκσυγχρονισμός δεν είναι η μεταφορά αρμοδιοτήτων σε παράλληλα και λιγότερο ορατά σχήματα και η εξωστρέφεια δεν μπορεί να είναι υπόθεση μιας εταιρείας, αλλά υπόθεση της κοινωνίας, της πολιτείας, των πολιτών, της επιστημονικής κοινότητας και των δημοσίων θεσμών. Δεν μπορεί, λοιπόν, μια ΑΕ χωρίς ουσιαστική διαβούλευση με τις τοπικές κοινωνίες, χωρίς δεσμευτικά σχέδια διαχείρισης, χωρίς ισχυρές θεσμικές εγγυήσεις, να αποφασίζει την εμπορική αξιοποίηση αρχαιολογικών χώρων, μνημείων και εμπειριών. Εμείς δεν αρνούμαστε τις συνεργασίες με τον ιδιωτικό τομέα ούτε με φορείς του ιδιωτικού δικαίου υπό δημοσίους όρους. Λέμε όμως ότι ο φορέας του ιδιωτικού δικαίου δεν μπορεί να υποκαθιστά το δημόσιο φορέα στη διαχείριση της πολιτιστικής μας κληρονομιάς. Για εσάς η προστασία και η ενίσχυση του πολιτισμού γίνεται επιχείρημα για την εμπορική διαχείριση. Αυτή είναι η μεγάλη διαφορά μας. 
Κλείνοντας, κυρία Υπουργέ, σας άκουσα στις επιτροπές να υπερασπίζεστε με πάθος τη συνέχεια και τη συνέπεια των πολιτικών της Κυβέρνησης του Κυριάκου Μητσοτάκη. Αν δεν κάνω λάθος -και νομίζω ότι και οι υπόλοιποι συνάδελφοι, ειδικά της Αντιπολίτευσης, θα συμφωνήσουν- η Κυβέρνηση της Νέας Δημοκρατίας είναι εκείνη η οποία ευαγγελίζεται ένα πιο μικρό και πιο ευέλικτο κράτος. Μόνο που στην πράξη εσείς κάνετε ακριβώς το αντίθετο. Δεν μικραίνετε το κράτος, αλλά ίσα ίσα το μεγαλώνετε, Πολλαπλασιάζετε δομές, δημιουργείτε νέες εταιρείες, νέα νομικά πρόσωπα, νέα διοικητικά συμβούλια, νέους γενικούς διευθυντές. Επί των δικών σας ημερών δεν έχουμε δει λιγότερο κράτος. Έχουμε περισσότερο κράτος αλλά πιο κατακερματισμένο, κύριε Αμυρά.
ΓΕΩΡΓΙΟΣ ΑΜΥΡΑΣ: Άρα η ΑΕ είναι κράτος;
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Έχουμε περισσότερο κράτος, αλλά πιο μακριά από τον άμεσο κοινοβουλευτικό και κοινωνικό έλεγχο, περισσότερο κράτος, αλλά με εταιρικά σχήματα που υπόσχονται ευελιξία και τελικά παράγουν λιγότερη λογοδοσία και στο τέλος, όταν κάτι δεν λειτουργεί, κανείς δεν θα ξέρει ποιος το αποφάσισε, ποιος το εισηγήθηκε, ποιος το πλήρωσε και ποιος λογοδότησε. Αυτή ακριβώς η συνέπειά μας απέναντι στον ελληνικό λαό είναι και ο λόγος που καταψηφίζουμε επί της αρχής το παρόν νομοσχέδιο.
 Σας ευχαριστώ.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κυρία Γρηγοράκου.
 Παρακαλώ να κλείσει το ηλεκτρονικό σύστημα εγγραφής. 
Τον λόγο ο ειδικός αγορητής από το Κομμουνιστικό Κόμμα Ελλάδας, ο κ. Ιωάννης Δελής. 
ΙΩΑΝΝΗΣ ΔΕΛΗΣ: Με το σημερινό σας νομοσχέδιο για τον πολιτισμό, κυρίες και κύριοι της Κυβέρνησης, δεν ιδρύετε απλώς μία ανώνυμη εταιρεία στο δημόσιο. Αποκρυσταλλώνετε νομοθετικά την πολιτική σας στρατηγική, με την οποία το κράτος αντιμετωπίζει την πολιτιστική του κληρονομιά και κάθε έννοια πολιτισμού πρώτα και κύρια ως εμπόρευμα. Θα υπάρχει καθώς φαίνεται και συνέχεια, αφού η κυρία Υπουργός χθες στην επιτροπή προανήγγειλε για σύντομα ένα νέο νομοθέτημα στον πολιτισμό. 
Δεν είναι καινούργια αυτή η πολιτική. Χαράσσεται από την Ευρωπαϊκή Ένωση και φυσικά υπηρετείται από όλες τις αστικές κυβερνήσεις με εργαλεία εκείνη τη διαχρονική κρατική υποχρηματοδότηση του πολιτισμού, την τραγική υποστελέχωση κρίσιμων υπηρεσιών του, την απαξίωση της Αρχαιολογικής Υπηρεσίας, την εργασιακή ομηρία και ανασφάλεια χιλιάδων συμβασιούχων, όλα αυτά δηλαδή που καλλιεργούν χρόνια τώρα το πιο πρόσφορο έδαφος για κάθε είδους εργολάβους και επιχειρηματίες της πολιτιστικής κληρονομιάς, που τη βλέπουν ως αξεσουάρ, ένα «asset» της τουριστικής βιομηχανίας. 
Ως Νέα Δημοκρατία την ξεκινήσατε το 2020 με το Ταμείο Αρχαιολογικών Πόρων που το μετατρέψατε σε Οργανισμό Διαχείρισης και Ανάπτυξης Πολιτιστικών Πόρων, τη συνεχίσατε με τα έξι μεγάλα δημόσια μουσεία που αποσπάσατε από την Αρχαιολογική Υπηρεσία και τα κάνατε νομικά πρόσωπα δημοσίου δικαίου και γρήγορα γρήγορα βέβαια στα βήματα των προηγούμενων οδηγήσατε τον πολιτισμό πρώτα στα νύχια των χορηγών, με το αζημίωτο βέβαια, και μετά στις παραχωρήσεις μνημειακών χώρων για κάθε λογής ιδιωτικές εκδηλώσεις, στις εμπορικές χρήσεις των πολιτιστικών μνημείων, στις τσουχτερές αυξήσεις των εισιτηρίων, στις ιδιωτικές VIP ξεναγήσεις των πέντε ατόμων και των 5.000 ευρώ στην Ακρόπολη και στις παραχωρήσεις σε ιδιώτες όπως η επί πληρωμή παραχωρήσεις υπηρεσιών, όπως οι επί πληρωμή τουαλέτες και ιματιοθήκες στην Ακρόπολη, λες και δεν πληρώνεις 30 ευρώ στο εισιτήριο.
Και ποιος ξέρει τι άλλο ετοιμάζετε;
Και τώρα ακριβώς για όλες αυτές τις μπίζνες έρχεστε και φτιάχνετε μια ανώνυμη εταιρεία στο Υπουργείο Πολιτισμού για να τα οργανώσει όλα αυτά, να τα επεκτείνει, να τα διαχειριστεί. Ανώνυμη εταιρεία για να της εξασφαλίζετε μεγαλύτερη ευελιξία, ταχύτερες συμβάσεις, εμπορικότερη δράση και οικονομική αυτοτέλεια βέβαια, όλα όσα χαρακτηρίζουν δηλαδή μια επιχείρηση. 
Άλλωστε, χθες η κυρία Υπουργός, απαριθμώντας τις τέσσερις κατά την άποψή της και την Ευρωπαϊκή Ένωση βέβαια ιδιότητες του πολιτισμού, δηλαδή δημόσιο αγαθό, μοχλός κοινωνικής συνοχής, συστατικό της ταυτότητας και αναπτυξιακό εργαλείο, δεν είναι τυχαίο ότι στάθηκε και τόνισε ιδιαίτερα μάλιστα την αναπτυξιακή δυναμική του πολιτισμού, την οικονομική του δηλαδή πλευρά, η οποία, σύμφωνα με την κυρία Υπουργό, συνδυάζει και μάλιστα πολύ άνετα, όπως χαρακτηριστικά είπε, αυτές τις τέσσερις ιδιότητες του πολιτισμού. 
Όσο για εκείνον τον μορφωτικό, τον εκπαιδευτικό, τον κοινωνικό εν τέλει χαρακτήρα και ρόλο που ενσωματώνει αντικειμενικά η πολιτιστική κληρονομιά, γι’ αυτό τον χαρακτήρα και τον ρόλο δεν χολοσκάτε και πολύ. Γι’ αυτό όχι μόνο ούτε στα λόγια σας τους αναφέρετε, αλλά ούτε καν στους σκοπούς νομοσχεδίων σαν τον σημερινό τους αναγράφετε. 
Άλλος είναι ο δικός σας ο καημός. Είναι η αναπτυξιακή δυναμική του πολιτισμού, όλη δηλαδή η πολιτιστική κληρονομιά να υποτάσσεται στο κέρδος. Πρόκειται φυσικά για μια εκχυδαϊσμένη αγοραία αντίληψη της πολιτιστικής κληρονομιάς. Και αν αυτά τα ξεκινήσατε και τα κάνετε από καιρό, σκεφτείτε από δω και πέρα σε συνθήκες πολεμικών συγκρούσεων και επικείμενης οικονομικής κρίσης τι να περιμένουμε από εσάς; 
Τώρα, αν κάποιος πήγαινε και αφαιρούσε από τον τίτλο του νομοσχεδίου τη λέξη «πολιτισμός» και μετά το διάβαζε, θα πίστευε ότι πρόκειται για τον ιδρυτικό νόμο κάποιας μεγάλης καπιταλιστικής εμπορικής τουριστικής επιχείρησης, η οποία μάλιστα σχεδιάζει να κάνει και μια δυναμική είσοδο στην αγορά. Και ούτε βέβαια που θα περνούσε από το μυαλό του ότι όλο αυτό που διαβάζει σχετίζεται και υπηρετεί, λέει, την πολιτιστική κληρονομιά του τόπου.
Κατ’ αρχάς, ψάχνεις με το κιάλι λέξεις και έννοιες όπως γνώση, ιστορική μνήμη, επιστημονική τεκμηρίωση, παιδεία. Δεν υπάρχουν αυτές οι λέξεις. Το βασικό λεξιλόγιο του νομοσχεδίου; Κατευθείαν από τη διοίκηση επιχειρήσεων και το μάρκετινγκ: branding, οπτική ταυτότητα, ψηφιακό εισιτήριο-pass, εμπνευσμένα προϊόντα, υπηρεσίες και εμπειρίες, γαστρονομικές ως επί το πλείστων, market place, ψηφιακή πύλη, έσοδα, όλο το βάρος στην οικονομική εκμετάλλευση. 
Τι και αν έτσι η πολιτιστική κληρονομιά ξεστρατίζει από την κοινωνική της αποστολή και μετατρέπεται σε εμπόρευμα; Όλα θυσία στον βωμό του κέρδους. Έτσι, όμως, η Κυβέρνηση απαξιώνει όλη εκείνη την παιδευτική, μορφωτική και κοινωνική αποστολή της πολιτιστικής κληρονομιάς, που αυτή θα έπρεπε να πρωτοστατεί κανονικά και στη θέση της, βέβαια, προτάσσετε την εμπορική λογική. 
Για την Κυβέρνηση δηλαδή στο επίκεντρο δεν βρίσκεται ο άνθρωπος που έρχεται σε επαφή με την ιστορία ώστε να τη γνωρίσει, να την κατανοήσει και επομένως, να διδαχθεί και από αυτήν. Βρίσκεται μεν ο άνθρωπος, αλλά ως ένας απλός επισκέπτης, ένας απλός καταναλωτής και μόνο διαφόρων πολιτιστικών υπηρεσιών και εμπειριών. 
Και όπως είπε πάλι προχθές η κυρία Υπουργός, με την τεχνητή νοημοσύνη περνάμε πια από την κοινωνία της γνώσης και της πληροφορίας, λέει, στην κοινωνία και την οικονομία των εμπειριών. Ξέρετε, όμως, κυρία Υπουργέ, είναι άλλο η εμπειρία που μας προσφέρουν οι αισθήσεις μας και είναι άλλο η πραγματική γνώση, η ιστορική και η επιστημονική. 
Δεν μπορεί ο πολιτισμός, αντί να αποτελεί πηγή γνώσης και ιστορικής συνείδησης, να ξεπέφτει σε ένα ακόμα προϊόν κατανάλωσης, ενώ και η όποια επίσκεψη σε μνημεία και μουσεία και αρχαιολογικούς χώρους να αντιμετωπίζεται ως μια ακόμα εμπειρία αναψυχής και μόνο. Δεν μπορεί να απομακρυνόμαστε από την ιστορική γνώση και να μένουμε μόνο στην επιφανειακή εμπειρία. 
Γιατί αυτό που προβάλλετε δεν είναι παρά μια αποσπασματική αισθητηριακή επαφή με το μνημείο και μάλιστα, πολλές φορές ενταγμένη και σε δραστηριότητες τελείως άσχετες με τον ιστορικό χαρακτήρα του μνημείου: Γαστρονομικές εκδηλώσεις, δεξιώσεις, επιδείξεις μόδας, εταιρικά γεγονότα και πολλά άλλα τέτοια εμπορικά. 
Όμως, ξέρετε, είναι άλλο πράγμα ένας μαθητής σε μια εκπαιδευτική εκδρομή να επισκέπτεται την Ακρόπολη, τους Δελφούς, τη Βεργίνα και να γνωρίζει έτσι την ιστορία τους, τις κοινωνίες που τις δημιούργησαν και τα διδάγματα που προκύπτουν από την ιστορική τους πορεία και είναι τελείως διαφορετικό μέσα σε αυτούς τους χώρους να βρίσκεται κάποιος για έναν καφέ, ένα ποτό, για μια δεξίωση ή για κάποιο άλλο event. Όπως φυσικά είναι άλλο πράγμα ο επισκέπτης να αγοράζει ένα αναμνηστικό από το πωλητήριο που υπάρχει και είναι άλλο πράγμα το ίδιο το μνημείο να μετατρέπεται σε προϊόν που το εμπορεύεται με σκοπό το κέρδος μια ανώνυμη εταιρεία σαν αυτή που συστήνετε. 
Γιατί τα μνημεία, κυρίες και κύριοι, δεν δημιουργήθηκαν για να είναι το σκηνικό επιχειρηματικών δραστηριοτήτων ούτε για να αποφέρουν έσοδα στο κράτος και τους επιχειρηματικούς ομίλους. Άλλη είναι η αποστολή τους: να κρατούν ζωντανή την ιστορική μνήμη, να συμβάλλουν στη γνώση της κοινωνικής εξέλιξης, να αποτελούν μέσο μόρφωσης, διαπαιδαγώγησης του λαού και μάλιστα της νέας γενιάς. 
Λέξη δεν λέτε γι’ αυτά στο νομοσχέδιο σας, γιατί πολύ απλά κινείστε αντίθετα. Πολιτιστική κληρονομιά πρώτα και κύρια ως οικονομικό κεφάλαιο, ως τουριστικό προϊόν και ως ένα προνομιακό πεδίο επιχειρηματικής δραστηριότητας για μεγαλύτερα έσοδα και στο κράτος και στους επιχειρηματίες. Ποια γνώση και ποια μόρφωση τώρα; 
Λέτε συχνά για ευρύτερη πρόσβαση. Όμως η πρόσβαση του λαού στους χώρους πολιτιστικής κληρονομιάς γίνεται όλο και πιο δύσκολη με τις αυξήσεις των εισιτηρίων και τη γενικότερη βέβαια οικονομική κατάσταση των λαϊκών στρωμάτων. 30 ευρώ το πήγατε το εισιτήριο στην Ακρόπολη, ενώ καταργήθηκαν και οι ευνοϊκές ρυθμίσεις για τους συνταξιούχους, για τα σχολεία στην τουριστική περίοδο, καθώς δίνετε προτεραιότητα στα μεγάλα τουριστικά γραφεία και βέβαια, διάφορες πριβέ εκδηλώσεις στα ιστορικά μνημεία: Τσικνοπέμπτη στο Μουσείο της Ακρόπολης, επίδειξη μόδα στο Ναό του Ποσειδώνα στο Σούνιο, γάμος στο Βυζαντινό Μουσείο και στον αρχαιολογικό χώρο στο Νιόκαστρο της Πύλου, αλλά και γαστρονομικές εκδηλώσεις σε δεκαεννέα αρχαιολογικούς χώρους, όπως την Αρχαία Νεμέα, την Αρχαία Νικόπολη, τον αρχαιολογικό χώρο του Μιστρά μέχρι και στο Γεντί Κουλέ της Θεσσαλονίκης, αυτόν τον εμβληματικό χώρο μαρτυρίου της Νεότερης Ελλάδας, όπου τώρα βγαίνουν στο φως σκελετοί από τους εκτελεσμένους. 
Και βέβαια τώρα πια με τη νέα ανώνυμη εταιρεία η λίστα θα διευρυνθεί, καθώς αυτή η λίστα, σύμφωνα με το νομοσχέδιό σας, σχεδιάζει αυτή η ανώνυμη εταιρεία και αναπτύσσει εξατομικευμένες, λέει, υπηρεσίες, όχι ό,τι κι ό,τι, και εμπειρίες γαστρονομίας εντός αρχαιολογικών χώρων, εντός ιστορικών τόπων, μνημείων και μουσείων. 
Δηλαδή αν καταλαβαίνουμε καλά, με τη βούλα του νόμου σας ο Ναός του Ποσειδώνα στο Σούνιο θα μπορεί από εδώ και πέρα να μετατρέπεται και να λειτουργεί κάποιες φορές και ως ταβέρνα, ο Ναός της Αφαίας στην Αίγινα θα μετατρέπεται και θα λειτουργεί ως ένα γκουρμέ εστιατόριο και όλοι οι αρχαιολογικοί χώροι και τα μνημεία θα μπορούν να μεταμορφώνονται σε καταστήματα εστίασης. Και εις ανώτερα!
Αυτά θέλετε να είναι η εικόνα του πολιτισμού μας; Αν όμως αυτό είναι το όραμά σας, τότε γιατί άραγε ενοχλείστε από τις δεξιώσεις και τα πάρτι στο Βρετανικό Μουσείο μπροστά στα Γλυπτά του Παρθενώνα; Μήπως γιατί σας παίρνουν τη δουλειά; 
Το πιο εξοργιστικό μάλιστα είναι ότι η Κυβέρνηση όλο αυτό το εμπορευματικό κρεσέντο έρχεται και το παρουσιάζει και ως ανάδειξη και προστασία, λέει, της πολιτιστικής κληρονομιάς, μακριά από κάτι αγκυλωμένες, ξεπερασμένες αντιλήψεις και πρακτικές. Και εννοεί εδώ βέβαια το δικαίωμα του λαού να έχει πρόσβαση στην πολιτιστική του κληρονομιά. Αυτά θεωρείτε ξεπερασμένες πρακτικές και αγκυλώσεις. 
Από πότε, όμως, η πολιτιστική κληρονομιά προστατεύεται όταν εμπορευματοποιείται; Γιατί συμβαίνει το αντίθετο. Όταν μπαίνουν στη μέση οι όροι της αγοράς και της εμπορευματοποίησης, τα δεδομένα ανατρέπονται. Προτεραιότητα αποκτά πια η αγορά και όχι η προστασία, η ανάδειξη και η παιδευτική διάσταση της πολιτιστικής κληρονομιάς. Προτεραιότητα αποκτούν δηλαδή η ζήτηση, το κέρδος, η εμπορικότητα, η αποδοτικότητα, η εισπραξιμότητα και όχι η ιστορική γνώση, η εκπαίδευση του λαού.
Άλλωστε, όλοι γνωρίζουν ότι η πολιτιστική κληρονομιά προστατεύεται με βάση την επιστήμη της αρχαιολογίας και της συντήρησης και όχι με βάση την εμπορική της εκμετάλλευση. «Εξωστρέφεια» συνεχώς φωνάζετε, αλλά πίσω από τις βιτρίνες αυτής της εξωστρέφειάς σας, διακρίνονται πολύ καθαρά τα νέα κερδοφόρα πεδία επιχειρηματικότητας για τους λίγους, σε βάρος των δικαιωμάτων του λαού μας, στην τόσο πλούσια πολιτιστική του κληρονομιά και όχι μόνο. 
Αφού δεν διστάζετε να ιεραρχείτε την πολιτιστική κληρονομιά με όρους αγοράς, όπου οι χώροι με μεγάλη τουριστική κίνηση συγκεντρώνουν και το μεγαλύτερό σας ενδιαφέρον, ενώ χώροι εξίσου σημαντικοί από ιστορική και επιστημονική άποψη, αντιμετωπίζονται ως φτωχοί συγγενείς χαμηλής προτεραιότητας. Εκεί, όμως, οδηγείσαι όταν κατηγοριοποιείς τους αρχαιολογικούς χώρους μόνο με βάση την οικονομική τους απόδοση και την εισπραξιμότητά τους. 
Εν τω μεταξύ, ενώ συνολικά η επισκεψιμότητα στα μνημεία έχει μειωθεί κατά 15% περίπου, η εισπραξιμότητα έχει αυξηθεί κατά 25%. Ο λόγος; Οι μεγάλες αυξήσεις, φυσικά, των εισιτηρίων και πανηγυρίζετε από πάνω για αυτή την εισπραξιμότητα. 
Αν τέλος, το ζητούμενο για εσάς είναι η αποτελεσματικότητα, όπως λέτε, γιατί τότε δεν ενισχύετε τις υφιστάμενες δημόσιες υπηρεσίες του Υπουργείου σας με προσωπικό, με πόρους, υποδομές, παρά δημιουργείτε έναν ακόμα φορέα με νέα διοικητικά όργανα, νέες αμοιβές και νέα λειτουργικά έξοδα; Μάλιστα, την ίδια ώρα τα αιτήματα των σωματείων για προσλήψεις τα απαξιώνετε συστηματικά και τα λοιδορείτε. Άλλο επιδιώκετε συνεπώς με την ανώνυμη εταιρεία, όχι τη μείωση του δημοσιονομικού κόστους -αυτό δεν σας ενδιαφέρει εδώ- ούτε την ιδιωτικοποίηση της πολιτιστικής κληρονομιάς που άλλοι σας καταλογίζουν, όχι εμείς. Αυτό που σας ενδιαφέρει είναι το Δημόσιο να λειτουργεί με ιδιωτικοοικονομικά κριτήρια και να δίνει ευκαιρίες, να ανοίγει πεδία κερδοφορίας στο ιδιωτικό κεφάλαιο, προωθώντας, βέβαια, την εμπορική αξιοποίηση της πολιτιστικής κληρονομιάς. Για όλα αυτά, όμως, τόσες μέρες -αλλά και σήμερα, μέχρι στιγμής- λίγα ακούτε από την υπόλοιπη Αντιπολίτευση. 
Η κριτική μας, λοιπόν, δεν ταυτίζεται με την κριτική των άλλων κομμάτων. Μπορεί να ακούτε κριτική για την αποδυνάμωση του ΟΔΑΠ, για τη δημιουργία παράλληλων δομών, για τη συγκέντρωση εξουσιών στην Υπουργό, για ζητήματα διαφάνειας, για τις διαδικασίες των προσλήψεων ή ακόμα και για την έκταση της εμπορευματοποίησης -όχι για την ύπαρξή της, για την έκταση- σοβαρά, βεβαίως, ζητήματα που επιδρούν στον χαρακτήρα οπωσδήποτε της πολιτιστικής πολιτικής.
Όμως, για τον πυρήνα της πολιτικής που οδηγεί σε ανώνυμες εταιρείες στον πολιτισμό δεν θα ακούσετε και πολλά, πολλά. Τι να πουν, άλλωστε, τα κόμματα αυτά που πίνουν νερό στο όνομα της Ευρωπαϊκής Ένωσης, που συμμετείχαν σε κυβερνήσεις που συναποφάσισαν την πολιτιστική πολιτική της Ευρωπαϊκής Ένωσης, που ενέταξαν εμβληματικά μνημεία του ελληνικού πολιτισμού στο υπερταμείο και που υπέγραψαν και συμφωνίες με επιχειρηματικούς ομίλους σε βάρος της προστασίας μνημείων, όπως το Ελληνικό και τόσα άλλα; 
Περνάω γρήγορα στις διατάξεις για το Ελληνικό Κέντρο Κινηματογράφου Οπτικοακουστικών Μέσων και Δημιουργίας -το ΕΚΚΟΜΕΔ- οι οποίες, δεν καλύπτουν μόνο τον κινηματογράφο αλλά το σύνολο του θεάματος- ακροάματος και επιπλέον τη εικονική πραγματικότητα, την τεχνητή νοημοσύνη, τις ψηφιακές πλατφόρμες, τα βιντεοπαιχνίδια και όλες τις τεχνολογίες εμβύθισης, όπως λέγονται. Η χρηματοδότηση, βέβαια, συγκεντρώνεται κυρίως στο επενδυτικό εργαλείο, το cash rebate, ενώ τα προγράμματα με πραγματικά καλλιτεχνικά κριτήρια να έχουν έναν πολύ, πολύ μικρότερο προϋπολογισμό, καθώς ακόμα και το λεγόμενο επιλεκτικό πρόγραμμα, διαχέεται όχι μόνο στον κινηματογράφο αλλά σε όλο το εύρος της ψηφιακής βιομηχανίας. 
Από το 2015 ακόμα, και το ΕΚΟΜΕ τότε που ίδρυσε ο ΣΥΡΙΖΑ, προειδοποιούσαμε και λέγαμε «δημιουργείται κίνδυνος για το Ελληνικό Κέντρο Κινηματογράφου, τον μόνο φορέα με αποστολή του την τέχνη και όχι την επένδυση» και ότι «φτιάχνεται ένας υπεροργανισμός, προορισμένος να απορροφήσει κάθε πλευρά του οπτικοακουστικού τομέα». Αυτό γίνεται τώρα. Το 2017 πάνω σε αυτή τη βάση δημιουργήθηκε το πρόγραμμα του cash rebate, πάλι από τον ΣΥΡΙΖΑ. Στη συνέχεια το 2021 μεταφέρθηκε στο ΕΚΟΜΕ ακόμα και η διαχείριση του ειδικού φόρου αυτού του 1,5% επί του τζίρου των τηλεοπτικών σταθμών για τη στήριξη της ανεξάρτητης παραγωγής, ενός φόρου ο οποίος παραμένει προκλητικά, μα προκλητικά απλήρωτος από όλα τα ιδιωτικά κανάλια. Το κράτος σας, βλέπετε, ποτέ δεν βρίσκει τρόπο να τον εισπράξει αυτόν τον φόρο από τους καναλάρχες. Βρίσκει, όμως, τρόπο να τους δίνει και άλλες χρηματοδοτήσεις με το cash rebate. Το 2024 συγχωνεύτηκαν Ελληνικό Κέντρο Κινηματογράφου και ΕΚΟΜΕ και φτιάξανε το σημερινό ΕΚΚΟΜΕΔ, παρά την αντίθεση των δημιουργών και των σωματείων του χώρου.
Τώρα, με το σημερινό νομοσχέδιο, κωδικοποιείτε νομοθετικά αυτή τη διαδρομή των έντεκα ετών. Έτσι ενώ το 2010, δεκαέξι δηλαδή χρόνια πριν, το Ελληνικό Κέντρο Κινηματογράφου ήταν ένας αυτοτελής πολιτιστικός φορέας, χωρίς επενδυτικό ρόλο και δεν χρηματοδοτούσε -το Ελληνικό Κέντρο Κινηματογράφου- απευθείας τηλεοπτικούς παρόχους, το 2026 αυτός ο υπεροργανισμός «ΕΚΚΟΜΕΔ ΑΕ» επιχορηγεί πέντε -πέντε είναι- εταιρείες παραγωγής που απορροφούν κοντά στο 40% του cash rebate -μιλάμε για πολλά εκατομμύρια- και τα ιδιωτικά κανάλια γίνονται άμεσοι δικαιούχοι και της δράσης «TV Greece» επιπλέον.
Πάνω από το 60% του cash rebate πάει σε τηλεοπτικό περιεχόμενο, ακριβώς εκεί δηλαδή όπου καταγγέλλονται συστηματικά οι πιο ασφυκτικές συνθήκες εργασίας: βάρδιες που φτάνουν τις δεκατέσσερις, δεκαπέντε, δεκαεπτά ώρες, συμβάσεις τριάντα, άντε πενήντα ημερών, εργασία χωρίς ρεπό. Ποιος σας είπε πως η αύξηση της απασχόλησης σημαίνει αυτόματα και βελτίωση της ζωής όσων εργάζονται; Μπορεί κάλλιστα να σημαίνει με τις πολιτικές σας και τους νόμους σας και ένταση της εκμετάλλευσής τους.
Στον νόμο, όμως, υπάρχει και εκείνη η πολιτιστική διπλωματία και αυτό δεν είναι καθόλου μια αθώα λέξη, τη στιγμή, μάλιστα, που σκληραίνει ο έλεγχος και η καταστολή στο ίδιο το περιεχόμενο του πολιτισμού και της τέχνης. Όλοι θυμόμαστε ότι πριν λίγα χρόνια επιχειρήθηκε, στο πλαίσιο μιας ευρωπαϊκής οδηγίας -και εν μέρει έγινε-, η υπαγωγή του οπτικοακουστικού έργου στις διατάξεις του τρομονόμου περί υποκίνησης σε βία. Δηλαδή, με πρόσχημα την καταπολέμηση της τρομοκρατίας, να αντιμετωπίζεται ως ύποπτο κάθε τι ριζοσπαστικό, κάθε τι αντισυστημικό, κάθε έργο που παίρνει το μέρος του λαϊκού κινήματος.
Με λίγα λόγια, όπως βλέπετε και όπως φαίνεται και όπως οδηγεί η πολιτική σας, η εμπορευματοποίηση που βαθαίνει στην τέχνη δεν είναι μονάχα ένα οικονομικό μέγεθος, αλλά έχει και πάρα πολύ σημαντικές αρνητικές επιπτώσεις και στο ίδιο το περιεχόμενο της τέχνης, το οποίο το διαστρεβλώνει και το ευτελίζει.
Καταψηφίζουμε, φυσικά, μετά από όλα αυτά επί της αρχής το νομοσχέδιο. Θα τοποθετηθούν οι εισηγητές μας και στα επιμέρους άρθρα παρακάτω.
Σπεύδω να πω εδώ ότι τα άρθρα που σχετίζονται με τη Φωτοθήκη, βεβαίως, θα υπερψηφιστούν από το ΚΚΕ.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δελή.
Τον λόγο έχει ο ειδικός αγορητής από τον ΣΥΡΙΖΑ κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε.
Να κάνω μία αρχική δήλωση. Κυρία Μενδώνη, δεν μου είστε αντιπαθής. Το λέω για να προσδιοριστεί η αντιπαράθεση στο πολιτικό επίπεδο και όχι σε προσωπικό. Διότι αν ασκούμε μια κριτική εμείς στα πεπραγμένα του Υπουργείου Πολιτισμού, δεν είναι εξαιτίας του χαρακτήρα της κ. Μενδώνη και βεβαίως, του κ. Ιάσωνα Φωτήλα, με τον οποίο συνυπήρξαμε και συνάδελφοι -και στην Ολομέλεια των Προέδρων των Δικηγορικών Συλλόγων έχουμε συνεργαστεί. Άρα πολιτικές είναι οι διαφωνίες μας και να μην εκτρέπεται η κουβέντα σε άλλες ατραπούς.
Κυρίες και κύριοι συνάδελφοι, υπάρχουν νομοσχέδια που αφαιρούν μία επιμέρους διοικητική ρύθμιση, αλλά υπάρχουν και νομοσχέδια, όπως το παρόν, που πίσω από τις οργανωτικές διατάξεις και τις τεχνικές τους προσεγγίσεις αποκαλύπτουν μια συνολική αντίληψη για το κράτος, τους θεσμούς και τα δημόσια αγαθά.
Το σημερινό νομοσχέδιο ξεκάθαρα ανήκει σε αυτή την κατηγορία. Γιατί το ζήτημα που έχουμε να συζητήσουμε σήμερα δεν είναι η δημιουργία ενός φορέα, δεν είναι η αλλαγή ενός οργανωτικού σχήματος, δεν είναι μία διοικητική μεταρρύθμιση που θα αποτυπωθεί με όρους αποτελέσματος. 
Το ζήτημα που έχουμε θέσει από την Επιτροπή είναι τι αντίληψη έχουμε για την πολιτιστική κληρονομιά. Την αντιμετωπίζουμε ως δημόσιο αγαθό; Την αντιμετωπίζουμε ως συλλογική μνήμη; Την αντιμετωπίζουμε ως στοιχείο της ιστορικής μας συνέχειας που απαιτεί προστασία, επιστημονική τεκμηρίωση και δημόσια λογοδοσία; Ή την αντιμετωπίζουμε ως ένα ακόμη οικονομικό πόρο, ως ένα πεδίο «αξιοποίησης», ως ένα χαρτοφυλάκιο που πρέπει να παράγει έσοδα;
Για εμάς, για τον ΣΥΡΙΖΑ-Προοδευτική Συμμαχία, η απάντηση είναι ξεκάθαρη. Ο πολιτισμός δεν είναι προϊόν. Η πολιτιστική κληρονομιά δεν είναι εμπορικό περιουσιακό στοιχείο. Τα μνημεία, οι αρχαιολογικοί χώροι, τα μουσεία δεν είναι απλώς σημεία οικονομικής δραστηριότητας, αλλά είναι φορείς μνήμης, γνώσης και ταυτότητας. Και ακριβώς γι’ αυτό, η διαχείρισή τους δεν μπορεί να υπακούει πρωτίστως στη λογική της αγοράς. Και σε αυτή την περίπτωση, καλώ με αφορμή την τοποθέτηση του προηγούμενου συναδέλφου από του ΚΚΕ, να αθροίσουμε δυνάμεις και να μην χωρίσουμε δυνάμεις, γιατί ο στόχος πρέπει να είναι κοινός σε αυτή τη φάση. 
Κυρίες και κύριοι συνάδελφοι, η Κυβέρνηση επιχειρεί να παρουσιάσει το νομοσχέδιο σαν μια αναγκαία εκσυγχρονιστική απόπειρα. Όμως, το βασικό ερώτημα παραμένει αναπάντητο: Γιατί χρειάζεται αυτή η αλλαγή; Γιατί ένας οργανισμός που  δημιουργήθηκε πριν από λίγα χρόνια και σύμφωνα με τα στοιχεία της Κυβέρνησης έχει αυξημένη δραστηριότητα, αυξημένα έσοδα και διαχειρίζεται αποτελεσματικά σημαντικές λειτουργίες, να αντικατασταθεί από μια ανώνυμη εταιρεία; Ποιο είναι ακριβώς το πρόβλημα που ήρθε να λύσει η πρωτοβουλία της Κυβέρνησης; Πού απέτυχε ο ΟΔΑΠ; Ποια μελέτη αποδεικνύει ότι το νέο μοντέλο θα προστατεύσει καλύτερα την πολιτιστική κληρονομιά; 
Η Κυβέρνηση δεν απαντά. Τα ερωτήματα τίθενται επανειλημμένα από την πρώτη συνεδρίαση και μέχρι στιγμής δεν υπάρχει τεκμηριωμένη απάντηση. Θα τα απαντήσετε στην ομιλία σας, ελπίζω, κυρία Υπουργέ.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Έχουν απαντηθεί ήδη. 
ΘΕΟΦΙΛΟΣ ΞΑΝΘΟΠΟΥΛΟΣ: Τα έχετε απαντήσει με τον τρόπο που θεωρείτε. Εμείς δεν θεωρούμε ότι υπάρχει μια πειστική και τεκμηριωμένη απάντηση.
 Αντί γι’ αυτό, λοιπόν, βλέπουμε μια γνώριμη κυβερνητική πρακτική, ό,τι ανήκει στη δημόσια σφαίρα πρέπει να μετατραπεί σε εταιρικό σχήμα. Η λογική είναι απλή. Αν γίνει ανώνυμη εταιρεία, εξ ορισμού θα είναι πιο αποτελεσματική. Όμως, η δημόσια διοίκηση δεν αποτυγχάνει επειδή είναι δημόσια. Αποτυγχάνει επειδή δεν στελεχώνεται, δεν χρηματοδοτείται και απαξιώνεται. Και η απάντηση σε αυτό δεν μπορεί είναι η αποχώρηση του κράτους. Μπορεί να είναι μόνο η ενίσχυση της παρουσίας του κράτους. 
Κυρία Υπουργέ, το νομοσχέδιο δεν αλλάζει απλώς έναν φορέα, αλλά μετακινεί το κέντρο βάρους της πολιτιστικής πολιτικής από τους δημόσιους θεσμούς στην εταιρική διακυβέρνηση, από τη διοικητική λογοδοσία στη λογική του διοικητικού συμβουλίου της εταιρείας, από την επιστημονική κρίση στη διαχειριστική αποτελεσματικότητα. Και αυτό, δυστυχώς, είναι μια βαθιά ιδεολογική και πολιτική επιλογή. Γιατί άλλο πράγμα είναι ένας δημόσιος οργανισμός που λειτουργεί με κανόνες δημοσίου δικαίου και άλλο μια ανώνυμη εταιρεία, έστω και αν μέτοχοι είναι αποκλειστικά δημόσιοι φορείς. Η δημόσια διοίκηση έχει υποχρέωση διαφάνειας, αιτιολόγησης, ελέγχου, υπόκειται σε κοινοβουλευτικό έλεγχο, λειτουργεί σε συγκεκριμένο θεσμικό πλαίσιο, σε αντίθεση με μια ανώνυμη εταιρεία. 
Βεβαίως, εμείς δεν βγάζουμε φλύκταινες, όπου ακούμε ιδιωτικό ή εταιρείες. Να υπάρχουν όπου χρειάζονται και είναι χρήσιμες. Αυτό, όμως, σημαίνει ότι δεν μπορεί να αποτελούν το καθολικό μοντέλο διοίκησης, ειδικά, όταν μιλάμε για την πολιτιστική κληρονομιά. Διότι η πολιτιστική κληρονομιά δεν είναι ένα στάτους μιας περιόδου. Είναι, όπως είπα και στις Επιτροπές, μία στιβάδα στην ιστορική διαδρομή που έχει διανύσει η χώρα μας και είναι μια ευθύνη που περνά από γενιά σε γενιά.
Ένα από τα βασικά προβλήματα του νομοσχεδίου είναι ότι συνδέει διαφορετικές έννοιες, την αξιοποίηση με την εμπορευματοποίηση. Κανείς δεν αμφισβητεί ότι οι αρχαιολογικοί χώροι και τα μουσεία πρέπει να είναι ανοιχτά στην κοινωνία. Αυτό είναι υποχρέωσή μας και καθήκον μας, θα έλεγα. Κανείς δεν αρνείται ότι χρειάζονται σύγχρονες υπηρεσίες προς τους επισκέπτες. Κανείς δεν λέει ότι δεν πρέπει να υπάρχουν έσοδα, τα οποία επιστρέφουν στην προστασία και την ανάδειξη της πολιτιστικής κληρονομιάς. Αυτό, όμως, είναι εντελώς διαφορετικό. Διότι το να γίνεται ο βασικός στόχος η αύξηση των εσόδων, σημαίνει ότι εκτρέπεται ο σκοπός και η λειτουργία της εταιρείας και της προσέγγισης που έχετε. Τότε το μνημείο παύει να είναι φορέας ιστορίας και γίνεται χώρος «εμπειρίας», το μουσείο παύει να είναι χώρος γνώσης και γίνεται προορισμός, ο αρχαιολογικός χώρος παύει να είναι τόπος πολιτισμού και γίνεται περιουσιακό στοιχείο. 
Η πολιτιστική πολιτική δεν μπορεί να μετριέται από το πόσες εκδηλώσεις μπορεί να πραγματοποιηθούν σε έναν χώρο ή από το πόσα χρήματα μπορεί να αποφέρει μία χρήση. Ένας αρχαιολογικός χώρος δεν είναι απλώς ένα όμορφο σκηνικό, δεν είναι ακόμη σημείο για μια ιδιωτική εκδήλωση, δεν είναι μια εγκατάσταση που αξιοποιείται, όπως κάθε άλλη, δεν είναι σκηνικό για την ανάπτυξη εγωπαθών συμπεριφορών. Έχει ένα συμβολισμό, μια ιστορική βαρύτητα. Και αυτή η διάσταση δεν μπορεί να υποχωρεί μπροστά στην οικονομική σκοπιμότητα. 
Σας το είπα και στις Επιτροπές, στόχος της κοινωνίας δεν πρέπει να είναι να φτιάξουμε μία αρχαιοελληνική Ντίσνεϊλαντ. Βλέπω την κ. Μάλαμα. Εδώ θυμάμαι μία απείρου κάλλους πρόταση προ ετών από ένα εταιρικό σχήμα, στα Στάγειρα να δημιουργηθεί ένα πάρκο Αριστοτέλη, όπου θα περιφέρονται μέσα με χιτώνες διάφοροι διανοούμενοι και θα συζητούν περί φιλοσοφίας. Αυτά είναι πράγματα αδιανόητα για τη σοβαρότητα με την οποία ένα κράτος προσεγγίζει την πολιτιστική του κληρονομιά. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Προφανώς. 
ΘΕΟΦΙΛΟΣ ΞΑΝΘΟΠΟΥΛΟΣ: Προφανώς. Το λέω για να δείτε σε τι κιτς καταλήγει μία αμιγώς εμπορευματική προσέγγιση. 
Αν δεχτούμε, λοιπόν, ότι κάθε χώρος έχει αξία μόνο όταν παράγει έσοδα, τότε σύντομα θα φτάσουμε να αξιολογούμε τον πολιτισμό με βάση την εμπορική του απόδοση. Όμως, αυτό δεν είναι πολιτιστική πολιτική. 
Ιδιαίτερα ανησυχητική είναι και η υποβάθμιση της επιστημονικής διάστασης. Η πολιτιστική κληρονομιά δεν μπορεί να διοικείται μόνο με ένα μάνατζμεντ, δεν μπορεί να αντιμετωπίζεται σε μια επιχειρησιακή δομή, όπου η γνώση του αντικειμένου είναι δευτερεύουσα. Η επιστήμη δεν είναι διακοσμητικό στοιχείο, αλλά είναι συστατικό στοιχείο της πολιτιστικής πολιτικής. Η αρχαιολογική γνώση δεν είναι επιμέρους άποψη, είναι η βάση πάνω στην οποία οικοδομείται η προστασία των μνημείων. 
Κι, όμως, το νομοσχέδιο αποδυναμώνει αυτή την αρχή. Χαρακτηριστικό παράδειγμα αποτελεί η διαχείριση της ενάλιας πολιτιστικής κληρονομιάς. Μιλάμε για ένα εξαιρετικά εξειδικευμένο πεδίο, για αρχαιολογικούς χώρους κάτω από τη θάλασσα, για έρευνα, προστασία και τεκμηρίωση που απαιτούν ειδική γνώση. Και παρόλα αυτά, η Κυβέρνηση θεωρεί ότι η επιστημονική εξειδίκευση δεν είναι απαραίτητη προϋπόθεση για τη διοίκηση αυτού του πεδίου. Αρκεί να δείτε τα προσόντα που πρέπει να έχει ο επικεφαλής αυτού του σχήματος. Αυτό, λοιπόν, δεν είναι εκσυγχρονισμός, είναι μάλλον υποχώρηση της επιστήμης μπροστά στη διοικητική λογική. 
Το ίδιο πρόβλημα βλέπουμε και στον τρόπο με τον οποίο αντιμετωπίζονται οι εργαζόμενοι. Η Κυβέρνηση δημιουργεί νέες δομές, αλλά δεν απαντά στο βασικό ερώτημα: Ποιοι άνθρωποι θα υπηρετήσουν αυτές τις δομές; Το έθεσα και το ξαναθέτω. Τι θα γίνει, για παράδειγμα, με τους αρχαιοφύλακες, οι οποίοι πλέον είναι στον αέρα; 
Κυρίες και κύριοι συνάδελφοι, η μεγαλύτερη αδυναμία του πολιτισμού δεν είναι η έλλειψη νέων εταιρικών σχημάτων, είναι η έλλειψη προσωπικού, είναι οι κενές θέσεις, είναι η υποστελέχωση της Αρχαιολογικής Υπηρεσίας, είναι η πίεση στους εργαζόμενους να προστατεύσουν χιλιάδες μνημεία σε όλη τη χώρα. Η απάντηση δεν μπορεί να είναι η δημιουργία νέων διοικητικών επιπέδων. Χρειάζονται άνθρωποι επί του πεδίου, αρχαιολόγοι, συντηρητές, φύλακες επιστήμονες και κυρίως, προσωπικό με σταθερές σχέσεις εργασίας. 
Περνάω στο κομμάτι του οπτικοακουστικού πολιτισμού. Παρόμοια εικόνα είναι και εκεί. Θα σας διαβάσω από το υπόμνημα που έχει στείλει η Κινηματογραφική Ένωση Βορείου Ελλάδος, ο αρχαιότερος περιφερειακός συνδικαλιστικός φορέας αιθουσαρχών κινηματογράφου. Πλέον είναι ο μοναδικός στην Ελλάδα και ένας από τους παλαιότερους στην Ευρώπη. Εκεί, θα βρείτε ότι υπάρχουν προτάσεις για τη διανομή, την οποία εσείς δεν αγγίζετε καθόλου. Θα βρείτε πώς λειτουργούν άλλες μεγάλες ευρωπαϊκές χώρες και όχι με τον τρόπο που εσείς θέλετε να προσδιορίσετε τη λειτουργία του χώρου αυτού. 
Δεν υπάρχει στο νομοσχέδιο σας καμία πρόβλεψη, όπως είπαμε, για κινηματογραφική διανομή, για το promotion, για το μάρκετινγκ, για τους ανεξάρτητους διανομείς, για την κυκλοφορία των ελληνικών ταινιών, για τις κινηματογραφικές αίθουσες, για την αναβάθμιση των αιθουσών, για ψηφιακό εκσυγχρονισμό, προσβασιμότητα, περιφερειακά σινεμά, δίκτυα arthouse κινηματογράφων για την ανάπτυξη του κοινού. 


Έτσι δημιουργείται μια παράδοξη κατάσταση: Το κράτος χρηματοδοτεί την παραγωγή μιας ταινίας, αλλά δεν ενδιαφέρεται ουσιαστικά για το αν η ταινία θα βρει ποτέ θεατές. Και αυτό αντιστρατεύεται πλήρως τον πυρήνα της δημόσιας πολιτιστικής πολιτικής. 
Η χώρα χρειάζεται στήριξη της κινηματογραφικής δημιουργίας, χρειάζεται ενίσχυση των δημιουργών, χρειάζεται πολιτική που να βοηθά την παραγωγή. Όμως το νομοσχέδιο διευρύνει τις ενισχύσεις χωρίς σαφή πολιτιστική σχέση. Και βεβαίως δικαιούμαστε να θέσουμε το ερώτημα: Όταν το Δημόσιο κατευθύνεται σε παραγωγές, ποιος είναι ο πολιτιστικός στόχος; Η ανάπτυξη της δημιουργίας, η ενίσχυση της ελληνικής κινηματογραφίας, η στήριξη των εργαζομένων του κλάδου ή απλώς η προσέλκυση οποιασδήποτε παραγωγής που μπορεί να αφήσει αποτέλεσμα; Γιατί -πρέπει να το πούμε καθαρά- όλες οι παραγωγές δεν είναι πολιτιστική πολιτική. Δεν είναι κάθε οπτικοακουστικό προϊόν πολιτιστικό έργο και η Πολιτεία οφείλει να έχει κριτήρια, ιδιαίτερα όταν χρησιμοποιούνται δημόσιοι πόροι. 
Το ρώτησα και στην επιτροπή και το επαναλαμβάνω: Θα ενισχύσετε τηλεοπτικούς παραγωγούς για την παραγωγή τηλεπαιχνιδιών; Αυτό αποτελεί πολιτιστικό προϊόν; Και πολύ κοντά είναι τα ριάλιτι. Θα επιδοτεί η Πολιτεία τη δημιουργία τέτοιων παραγωγών με το πρόσχημα της πολιτιστικής δραστηριότητας; 
Θα θέσω και μια άλλη παράμετρο. Οι φορείς -και κατέθεσα τα στοιχεία στην προηγούμενη επιτροπή- που κλήθηκαν στην επιτροπή, κατ’ αρχάς, δεν απετέλεσαν το σύνολο των ενδιαφερομένων για το νομοσχέδιο. Δεύτερον, αρκετοί από αυτούς που κλήθηκαν στην επιτροπή εξέφρασαν σοβαρές επιφυλάξεις. Και δεν ήταν βέβαια άνθρωποι μίας πολιτιστικής και πολιτικής αντίληψης. Έχουν διαφορετικές αφετηρίες, όπως είναι πολύ λογικό. Αρχαιολόγοι, εργαζόμενοι στον πολιτισμό, κινηματογραφιστές, παραγωγοί, τεχνικοί, οργανισμοί συλλογικής διαχείρισης και πολλοί από αυτούς επεσήμαναν τον ίδιο κίνδυνο, ότι το νομοσχέδιο μεταφέρει το βάρος από την προστασία στην οικονομική αξιοποίηση, ότι μειώνει τον δημόσιο έλεγχο, ότι αποδυναμώνει την επιστημονική συμμετοχή, ότι δεν διασφαλίζει επαρκώς την καλλιτεχνική και εργασιακή διάσταση και αυτό θα έπρεπε να είναι αντικείμενο προβληματισμού και όχι αδιαφορίας.
Θέλω να επισημάνω και κάτι άλλο σχετικά με τις επιλογές, τις τελευταίες επιλογές του Υπουργείου, την τιμολογιακή πολιτική για τους αρχαιολογικούς χώρους. Υπήρχε εισιτήριο στην Ακρόπολη 20 ευρώ για την υψηλή σεζόν και 10 ευρώ για την χαμηλή σεζόν. Σήμερα είναι 30 ευρώ ετησίως και αυτό καταλαβαίνετε ότι επιβαρύνει αρκετά έναν οικογενειακό προϋπολογισμό. Υπήρχε ενιαίο εισιτήριο, διαρκείας πέντε ημερών και κόστους 30 ευρώ, που αφορούσε την Ακρόπολη, την Αρχαία Αγορά, τον Άρειο Πάγο, το Αρχαιολογικό Μουσείο της Αρχαίας Αγοράς, τον Κεραμικό, τη Βόρεια Κλιτύ και τη Νότια Κλιτύ της Ακρόπολης και τα λοιπά. Σήμερα αυτό το εισιτήριο έχει φτάσει περί τα 100 ευρώ. 
Άρα δεν είναι ο πρώτος στόχος ούτε οι οικονομικές απολαβές ούτε και η λογιστική αποτύπωση των εσόδων. Σημασία έχει αυτό που θεωρούμε πολιτιστικούς χώρους να είναι προσβάσιμοι στον κόσμο και κυρίως να είναι μέρος της καθημερινότητας των πολιτών.
Κυρίες και κύριοι συνάδελφοι, η διαφορά μας με την Κυβέρνηση δεν είναι τεχνική διαφωνία, δεν είναι αν μια αρμοδιότητα θα πρέπει να είναι στον οργανισμό ή σε μια εταιρεία. Η διαφορά μας είναι βαθύτερη, είναι διαφορετική αντίληψη για τον ρόλο του κράτους. Για εμάς το κράτος δεν πρέπει να αποσύρεται από τον πολιτισμό. Δεν πρέπει να μετατρέπει την πολιτιστική κληρονομιά σε προϊόν. Πρέπει να εξασφαλίζει ότι παραμένει κοινό αγαθό. Δεν πρέπει να υποκαθιστά τους επιστήμονες με διαχειριστές. Πρέπει να στηρίζει τη γνώση. 
Η πολιτιστική κληρονομιά δεν είναι εμπορικό σήμα, δεν είναι εταιρικό περιουσιακό στοιχείο, δεν είναι ένας ακόμη δείκτης οικονομικής απόδοσης. Είναι η μνήμη ενός λαού. Είναι η ταυτότητα ενός λαού και μάλιστα στην Ελλάδα, που έχει μια παγκόσμια σημασία η δική μας κληρονομιά και αυτό δεν εμπεριέχει ίχνος εθνικισμού, αλλά είναι μια πραγματικότητα γιατί ο ρόλος που έχει παίξει, στη δυτική σκέψη τουλάχιστον, η ελληνική πολιτιστική κληρονομιά είναι κολοσσιαίος και αναντικατάστατος. 
Άρα μέσα από την επικοινωνία μας με τα μουσεία, με τα έργα τέχνης, με αυτό που αποκαλούμε πολιτιστική πολιτική νιώθουμε, αντιλαμβανόμαστε και τη σχέση μας με το παρελθόν, αλλά και την ευθύνη μας απέναντι στο μέλλον. Και αυτή η ευθύνη είναι ευθύνη όλης της κοινωνίας και δεν μπορεί να εκχωρηθεί σε μια ανώνυμη εταιρεία. 
Με αυτές τις αφετηριακές διαφωνίες, λοιπόν, νομίζω γίνεται πολύ πειστικό γιατί είμαστε κατά και επί της αρχής αυτού του νομοσχεδίου. Γιατί ακριβώς θέλουμε και από τη θέση αυτή με όλες μας τις δυνάμεις να πούμε ότι η πολιτιστική πολιτική δεν είναι πεδίο για άσκηση, για δραστηριότητες ανωνύμων εταιρειών. Είναι πεδίο για δημόσιες πολιτικές από αυτές που δημιουργούν απόθεμα κοινωνικό και πολιτιστικό στην κοινωνία, από αυτές που ελέγχονται και λογοδοτούν στην κοινωνία και από αυτές που η κοινωνία έχει λόγο και με την ψήφο της μπορεί να τις αλλάξει.
Σας ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Ξανθόπουλο. 
Τον λόγο έχει η ειδική αγορήτρια από την Ελληνική Λύση, η κυρία Σοφία Χάιδω Ασημακοπούλου. 
ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ: Σας ευχαριστώ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, το παρόν νομοσχέδιο παρουσιάζεται ως ένα μεγάλο βήμα εκσυγχρονισμού της πολιτιστικής πολιτικής. Στην πραγματικότητα, όμως, εισάγει ένα διαφορετικό μοντέλο: λιγότερη άμεση δημόσια διαχείριση, περισσότερη εταιρική λειτουργία και μεγαλύτερη συγκέντρωση εξουσίας σε διορισμένες διοικήσεις. 
Η Κυβέρνηση, αντί να ενισχύσει τον ΟΔΑΠ και τις υφιστάμενες υπηρεσίες του Υπουργείου Πολιτισμού, επιλέγει να ιδρύσει μια νέα ανώνυμη εταιρεία με διοικητική, οικονομική και επιχειρησιακή αυτοτέλεια. Δημιουργεί έτσι ένα υβριδικό σχήμα, το οποίο θα ενεργεί για λογαριασμό του ΟΔΑΠ, αλλά θα διαθέτει δική του διοίκηση, δικό του προσωπικό, δικό του προϋπολογισμό και ευρύτατες αρμοδιότητες. 
Η ουσία δεν βρίσκεται στην αλλαγή της νομικής μορφής. Βρίσκεται σε όσα μεταφέρονται στη νέα εταιρεία: τα πληροφοριακά συστήματα, τα εισιτήρια, τα πωλητήρια, τα αναψυκτήρια, η ακίνητη περιουσία, η επικοινωνία, η εμπορική στρατηγική και η διεθνής προβολή. Πρόκειται δηλαδή για βασικούς πυλώνες της πολιτιστικής πολιτικής και της διαχείρισης των πολιτιστικών πόρων της χώρας.
Κι εδώ τίθεται το κρίσιμο ερώτημα: Γιατί όλα αυτά δεν μπορούν να γίνουν από τον ίδιο τον ΟΔΑΠ με ενίσχυση της στελέχωσης, της τεχνογνωσίας και των υποδομών του; Γιατί χρειάζεται ένας νέος ενδιάμεσος μηχανισμός, ο οποίος θα χρηματοδοτείται μάλιστα σε μεγάλο βαθμό από τον ίδιο τον δημόσιο οργανισμό, του οποίου τις αρμοδιότητες αφαιρεί; Ο ΟΔΑΠ χάνει λειτουργίες, πόρους και οργανικές θέσεις, αλλά καλείται να καλύπτει τις δαπάνες και τις αμοιβές της νέας εταιρείας. Ο δημόσιος φορέας πληρώνει, ενώ το εταιρικό σχήμα αποφασίζει και διαχειρίζεται. 
Την ίδια στιγμή, η διοίκηση της εταιρείας οργανώνεται με ένα έντονα συγκεντρωτικό μοντέλο. Ο διευθύνων σύμβουλος αποκτά αποφασιστικό ρόλο στις υπηρεσίες, στις προσλήψεις, στις συμβάσεις, στις δαπάνες και στους τραπεζικούς λογαριασμούς. Το Διοικητικό Συμβούλιο συγκεντρώνει οικονομικές, διοικητικές και εμπορικές αρμοδιότητες, χωρίς να εξασφαλίζεται ουσιαστική θεσμική εκπροσώπηση της Αρχαιολογικής Υπηρεσίας και των επιστημονικών φορέων.
Όμως, η πολιτιστική κληρονομιά δεν μπορεί να διοικείται αποκλειστικά με όρους εταιρικού μάνατζμεντ. Δεν είναι ένα εμπορικό χαρτοφυλάκιο, του οποίου η επιτυχία μετριέται μόνο με την επισκεψιμότητα, τις πωλήσεις και τα έσοδα. Η ελεύθερη πρόσβαση των Ελλήνων πρέπει να προηγείται κάθε οικονομικής αξιοποίησης. 
Ιδιαίτερη ανησυχία προκαλεί και το γεγονός ότι κρίσιμα ζητήματα μεταφέρονται σε μελλοντικούς εσωτερικούς κανονισμούς, προγραμματικές συμβάσεις και υπουργικές αποφάσεις. Η Βουλή καλείται να εγκρίνει τώρα τον βασικό μηχανισμό, χωρίς να γνωρίζει πλήρως τους όρους στελέχωσης, λειτουργίας, χρηματοδότησης και ελέγχου.
Προβληματική είναι, επίσης, η στελέχωση. Συστήνονται δεκάδες νέες θέσεις, προβλέπονται ειδικοί συνεργάτες, νομικοί σύμβουλοι, εξωτερικοί συνεργάτες, την ώρα που οι αρχαιολόγοι, οι συντηρητές και οι φύλακες αντιμετωπίζουν διαχρονικά προβλήματα υποστελέχωσης. Αντί να καλυφθούν οι πραγματικές ανάγκες, δημιουργείται ένας νέος μηχανισμός. 
Ανάλογες ενστάσεις έχουμε και για τον νέο Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς. Η προστασία των υποθαλάσσιων αρχαιολογικών χώρων είναι απολύτως αναγκαία. Δεν εξηγείται όμως γιατί δεν ενισχύεται η ήδη υπάρχουσα Εφορεία Εναλίων Αρχαιοτήτων. Αντίθετα, δημιουργείται ένα ακόμα νομικό πρόσωπο με ευρείες αρμοδιότητες, που εκτείνονται από την έρευνα και τη φύλαξη μέχρι τον τουρισμό, τα προϊόντα, τις υπηρεσίες και την αξιοποίηση ακινήτων. 
Ο κίνδυνος επικάλυψης αρμοδιοτήτων και νέας γραφειοκρατίας είναι προφανής. Η ενάλια πολιτιστική κληρονομιά περιλαμβάνει κάθε ίχνος ανθρώπινης ύπαρξης με πολιτιστικό, ιστορικό, ή αρχαιολογικό χαρακτήρα που βρίσκεται βυθισμένο. Στην Ελλάδα προστατεύεται από την Εφορεία Εναλίων Αρχαιοτήτων και περιλαμβάνει ναυάγια, βυθισμένες πολιτείες, αρχαία λιμάνια και αντικείμενα.
Με ποιον τρόπο προστατεύσατε το Αρχαίο Λιμάνι της Σαλαμίνας στο Αμπελάκι που έχει κηρυχθεί ιστορικό και διατηρητέο από το 1969 -ΦΕΚ 84Β/1989- και τον χαρακτηρισμένο «Αρχαιολογικό Χώρο Α΄» με μία πλειάδα νόμων και αποφάσεων της Κυνόσουρας; Τι σημασία έχει η παράλειψη του όρου «Ναυπηγοεπισκευαστική Ζώνη» που μας λέτε στις απαντήσεις σας, από τη στιγμή που η περιοχή είναι γεμάτη από ναυπηγεία που λειτουργούν εδώ και χρόνια χωρίς άδεια και στα οποία δώσατε παράταση λειτουργίας ως το 2052;
Ο χώρος της ιστορικής Ναυμαχίας της Σαλαμίνας, αντί να είναι μνημείο παγκόσμιας κληρονομιάς, κατάντησε σκουπιδότοπος. Η μελέτη του Εργαστηρίου Αστικού Περιβάλλοντος του Εθνικού Μετσόβιου Πολυτεχνείου το 2018 ανέφερε ότι οι ναυπηγικές εγκαταστάσεις είναι ενεργές και βρίσκονται σε επαφή με τον τύμβο. Η κλίμακά τους και οι βαριές δραστηριότητες δεν αντιστοιχούν στην κλίμακα και στα χαρακτηριστικά του φυσικού και αρχαιολογικού τοπίου. Ο χώρος συνολικά συνεχίζει να αποτελεί περιοχή ανεξέλεγκτης απόρριψης άχρηστων οικοδομικών κυρίως υλικών, δημιουργώντας μία εικόνα χωματερής.
Όταν σας ρωτήσαμε σχετικά με την επέκταση του διαλυτηρίου πλοίων στην Κυνόσουρα Σαλαμίνας μέχρι το 2052, γεγονός που επιβεβαιώθηκε από το Υπουργείο Ναυτιλίας και Νησιωτικής Πολιτικής και το Λιμενικό Ταμείο Σαλαμίνας, μας απαντήσατε ότι τον Φεβρουάριο του 2020 η Διεύθυνση Περιβαλλοντικής Αδειοδότησης του ΥΠΕΝ με έγγραφό της διαβίβασε στο ΥΠΟΑ φάκελο μελέτης περιβαλλοντικών επιπτώσεων για την ανανέωση των περιβαλλοντικών όρων. Με τη δικαιολογία ότι περιμένατε την έγκριση ή μη της στρατηγικής μελέτης περιβαλλοντικών επιπτώσεων του ΟΛΠ Ανώνυμη Εταιρεία αφήσατε να παρέλθει το διάστημα μέσα στο οποίο έπρεπε να απαντήσετε στο ΥΠΕΝ, με αποτέλεσμα στις 20 Ιουλίου του 2020 να εκδοθεί η έγκριση περιβαλλοντικών όρων των υφιστάμενων εγκαταστάσεων.
Γράψατε, επίσης, ότι η Διεύθυνση Προϊστορικών και Κλασικών Αρχαιοτήτων ζήτησε στις 25-8-2020 διευκρινήσεις επί της διαδικασίας περιβαλλοντικής αδειοδότησης και ότι οι υπηρεσίες του ΥΠΟΑ έχουν υποβάλει ερώτημα προς το Γραφείο του Νομικού Συμβούλου του ΥΠΟΑ, προκειμένου να διευκρινιστούν ζητήματα ερμηνείας και εφαρμογής του άρθρου 9 του ν. 4685/2020, όπως αυτός ισχύει, ούτως ώστε ακολούθως να προβούν στις κατά νόμο και κατ’ αρμοδιότητα απαιτούμενες ενέργειες.
Πήρατε τις διευκρινίσεις που ζητήσατε; Σε ποιες ενέργειες προέβη το Υπουργείο Πολιτισμού για να προστατεύσει τον Αρχαιολογικό Χώρο Α΄ της Κυνόσουρας;
Τέλος, σας υπενθυμίσαμε στις 23-4-2026 ότι στη θαλάσσια περιοχή της Κυνόσουρας και της Πούντας υπάρχουν ακόμη βυθισμένα πλοία. Στην απάντησή σας γράφετε ότι όσον αφορά στο ναυάγιο του πλοίου «Αγία Ζώνη ΙΙ», η αρμόδια Εφορεία Εναλίων Αρχαιοτήτων με έγγραφό της στις 2-3-2026 ενημέρωσε το Κεντρικό Λιμεναρχείο Πειραιά ότι δεν έχει περιέλθει στην υπηρεσία σχετικό αίτημα απομάκρυνσης, ανέλκυσης, ή διάλυσης του εν λόγω πλοίου. Δηλαδή, περιμένατε να σας γίνει αίτημα για να απομακρύνετε ή να ενεργήσετε να απομακρυνθεί ένα ρυπογόνο μισοβυθισμένο πλοίο από τον αρχαιολογικό χώρο από το 2017;
Ιδιαίτερη ανησυχία προκαλεί και η αλλοίωση του αρχικού σκοπού του προγράμματος Cash Rebate. Ένα εργαλείο που θεσπίστηκε για να προσελκύει διεθνείς παραγωγές, να δημιουργεί θέσεις εργασίας και να ενισχύει την ελληνική οπτικοακουστική παραγωγή κινδυνεύει να μετατραπεί σε μηχανισμό επιδότησης εμπορικού τηλεοπτικού περιεχομένου. Η Κυβέρνηση οφείλει να εξηγήσει γιατί η ίδια δεξαμενή πόρων θα χρηματοδοτεί reality τηλεπαιχνίδια και ψυχαγωγικές εκπομπές, αντί να στηρίζει τον κινηματογράφο, τα ντοκιμαντέρ και τις ανεξάρτητες ελληνικές παραγωγές.
Ιδιαίτερα προβληματικό είναι ότι το νομοσχέδιο αφήνει υπερβολικά μεγάλη διακριτική ευχέρεια στην εκτελεστική εξουσία. Προβλέπει ότι οι διεθνείς παραγωγές μπορούν υπό προϋποθέσεις να εντάσσονται ακόμα και εκτός της κανονικής διαδικασίας ή καθ’ υπέρβαση του ετήσιου προγραμματισμού, επειδή χαρακτηρίζονται ως υψηλής αναπτυξιακής ή καλλιτεχνικής σημασίας. Ποιος, όμως, αποφασίζει τι είναι υψηλής σημασίας; Με ποια αντικειμενικά κριτήρια και ποια διαφάνεια; Όταν διαχειρίζεστε εκατομμύρια ευρώ δημοσίου χρήματος, δεν αρκούν αόριστοι χαρακτηρισμοί ούτε αποφάσεις πίσω από κλειστές πόρτες, ενώ με το πρόσχημα της πολιτιστικής διπλωματίας επιτρέπεται η σύναψη χρηματοδοτούμενων συμβάσεων με ημεδαπά και αλλοδαπά νομικά πρόσωπα ιδιωτικού δικαίου μη κερδοσκοπικού χαρακτήρα, δηλαδή και με ΜΚΟ, διεθνή δίκτυα και οργανώσεις της αλλοδαπής.
Από την άλλη, από το 2019 το Ταμείο Αλληλοβοήθειας τελεί σε εκκαθάριση, διότι κάθε χρόνο έχουμε παρατάσεις χωρίς να αναφέρεται ούτε ο λόγος για τον οποίον η εκκαθάριση δεν ολοκληρώθηκε ούτε αν έχει καν αρχίσει. Τι θα βγάλει τελικά αυτή η εκκαθάριση και γιατί την αποφεύγουμε εφτά χρόνια τώρα;
[bookmark: _Hlk236128456]Το Ταμείο δημιουργήθηκε το 1995 για τη στήριξη των υπαλλήλων και θεωρήθηκε μία από τις μεγαλύτερες συνδικαλιστικές κατακτήσεις στον χώρο του Υπουργείου Πολιτισμού και Τουρισμού. Θα παρείχε φροντίδα στα παιδιά των εργαζομένων, θα τους βοηθούσε οικονομικά όταν αντιμετώπιζαν πρόβλημα υγείας, θα χρηματοδοτούσε τις εκδηλώσεις τους. Έχει γίνει αξιολόγηση της λειτουργίας του Ταμείου ως τώρα; Σχετίζονται οι συνεχείς παρατάσεις προθεσμίας περάτωσης της εκκαθάρισης του Ταμείου Αλληλοβοήθειας Υπαλλήλων του Υπουργείου Πολιτισμού με την υπεξαίρεση χρημάτων από το Ταμείο; Τελικά, διώχθηκαν πειθαρχικά οι καταδικασθέντες από τα δικαστήρια εμπλεκόμενοι στην υπόθεση;
Ως προς την παράταση θητείας στελεχών της εκπαίδευσης, σύμφωνα με την ανάλυση συνεπειών ρύθμισης του ν. 4823/2021, η νομοθετική παρέμβαση έγινε -μεταξύ άλλων- και για την ορθολογική αναδιάταξη των κριτηρίων και της διαδικασίας επιλογής και αξιολόγησης των στελεχών της εκπαίδευσης. Από τότε βλέπουμε μία τακτική που καθόλου δεν ανταποκρίνεται στο σκεπτικό της νομοθετικής παρέμβασης. Με τροπολογίες και υπουργικές αποφάσεις δίνονται συνεχείς παρατάσεις και οι κενούμενες θέσεις αναπληρώνονται χωρίς να ακολουθούνται οι προβλεπόμενες από τον νόμο διαδικασίες.
Στις 2-1-2024 ο Υπουργός ΥΠΕΘΑ είχε εκφράσει την πρόθεσή του να βάλει τέρμα στις παρατάσεις στελεχών εκπαίδευσης. Μάλιστα, είχε προβλέψει ότι μέχρι το τέλος Ιανουαρίου του 2024 θα είχαν εκδοθεί οι σχετικές προκηρύξεις, τις οποίες περιμένουμε μέχρι σήμερα. Και εδώ τώρα τι έχουμε; Μια ακόμη παράταση, επειδή δεν φροντίσατε να εφαρμόσετε τα προβλεπόμενα που η Κυβέρνησή σας έφερε και ψήφισε. Η αναπλήρωση από εξαιρετικό και προσωρινό μέτρο έχει μετατραπεί σε κανόνα. Οι τοποθετήσεις των κενούμενων θέσεων γίνονται χωρίς διαφάνεια και χωρίς αξιοκρατία.
Και μία ερώτηση από τα σχόλια της διαβούλευσης και αν θέλετε απαντάτε: Είναι αποτέλεσμα διοικητικής ισονομίας, αξιοκρατίας, εμπιστοσύνης στη δημόσια διοίκηση το γεγονός ότι δίνετε παράταση θητείας στους νυν ΔΠΕ και ΔΔΕ, χωρίς την αντίστοιχη παράταση ισχύος των πινάκων, από τους οποίους έχουν επιλεγεί τα στελέχη αυτά; Εκμηδενίζονται δηλαδή και απορρίπτονται πρόωρα επιλαχόντες που έχουν προσπαθήσει, κριθεί και αξιολογηθεί για τις θέσεις αυτές και θα αναλάβουν αναπληρωτές;
Ως προς την υποχρέωση καταβολής ειδικού τέλους πιστοποίησης εσωτερικού συστήματος διασφάλισης ποιότητας και προγραμμάτων σπουδών παραρτημάτων νομικών προσώπων πανεπιστημιακής εκπαίδευσης, το ύψος του τέλους ή οι υποχρεώσεις έναντι των χρηματοδοτών σας επισπεύδει τις πιστοποιήσεις των προγραμμάτων σπουδών των ιδιωτικών πανεπιστημίων που βαφτίζονται «μη κερδοσκοπικά»;
Πώς γίνεται να υπάρχουν προγράμματα ελληνικών δημόσιων ΑΕΙ που έχουν υποβληθεί εδώ και χρόνια που περιμένουν ακόμη πιστοποίηση, ενώ για τα ιδιωτικά οι πιστοποιήσεις γίνονται σε λιγότερο από έναν μήνα; 
Από ό,τι θυμόμαστε, ακυρώσατε τη δημιουργία της τέταρτης Νομικής στην Πάτρα με τη δικαιολογία ότι έχουμε πολλούς δικηγόρους. Πράγματι, η χώρα μας βρίσκεται στις πρώτες θέσεις της Ευρώπης, ως προς την αναλογία δικηγόρων προς πληθυσμό, με σχεδόν τετρακόσιους δικηγόρους ανά εκατό χιλιάδες κατοίκους, ενώ ο ευρωπαϊκός μέσος όρος είναι εκατόν ογδόντα. Στις 12 Ιουλίου 2019 Υπουργός Παιδείας είχε πει πως η χώρα μας έχει χιλιάδες άνεργους δικηγόρους, δεν χρειάζεται τέταρτη Νομική. Τώρα που έχουμε έξι, εφτά Νομικές, τι θα κάνετε με τους χιλιάδες άνεργους δικηγόρους;
Το παρόν νομοσχέδιο δεν είναι μία απλή διοικητική μεταρρύθμιση. Είναι ακόμα ένας κρίκος σε μία αλυσίδα επιλογών που απομακρύνουν σταδιακά τη διαχείριση της πολιτιστικής μας κληρονομιάς από τον άμεσο δημόσιο έλεγχο.
Την ίδια στιγμή αγνοείτε τις σοβαρές επισημάνσεις των εργαζομένων, των αρχαιολόγων και των επιστημονικών φορέων, οι οποίοι προειδοποιούν ότι περιορίζεται ο ρόλος της Αρχαιολογικής Υπηρεσίας και ότι ενισχύεται η εμπορική διαχείριση των μνημείων.
Όταν οι άνθρωποι που υπηρετούν καθημερινά τον ελληνικό πολιτισμό εκφράζουν τέτοιες ανησυχίες, η Κυβέρνηση οφείλει να ακούσει και όχι να προσπερνά τις αντιρρήσεις τους. 
Και κάτι ακόμη: Δεν μπορεί η πρόσβαση του Έλληνα πολίτη στην ιστορία του να μετατρέπεται σταδιακά σε οικονομική πολυτέλεια. Τα μνημεία μας δεν δημιουργήθηκαν για να αποτελούν αποκλειστικά τουριστικό προϊόν. Δημιουργήθηκαν για να θυμίζουν σε κάθε Έλληνα ποιος είναι, από πού έρχεται και τι οφείλει να παραδώσει στις επόμενες γενιές.
Για την Ελληνική Λύση ο πολιτισμός δεν είναι μια επιχειρησιακή δραστηριότητα. Είναι η ψυχή του ελληνισμού, είναι η ιστορική μας μνήμη, η εθνική μας ταυτότητα και η παρακαταθήκη που μας άφησαν οι πρόγονοί μας. Τα μνημεία της πατρίδας μας δεν είναι περιουσιακά στοιχεία προς εμπορική αξιοποίηση ούτε μπορούν να διοικούνται με όρους ανώνυμης εταιρείας. Ανήκουν στον ελληνικό λαό και οφείλουμε να τα προστατεύσουμε όπως ακριβώς τα παραλάβαμε, ως σύμβολα της διαχρονικής συνέχειας του ελληνισμού. 
Σας ευχαριστώ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Ασημακοπούλου. 
Τον λόγο έχει ειδικός αγορητής από τη Νίκη κ. Σπυρίδων Τσιρώνης.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, είπε κάποτε ο Λυσίας: «Ού πολλού δέω χάριν έχειν, ω βουλή, τω κατηγόρω ότι μοι παρεσκεύασε τον αγώνα τουτονί». Ακριβώς αυτές τις κατηγορίες και την αήθη επίθεση απαγγείλατε νωρίτερα, γιατί μας είπατε, κύριε συνάδελφε, κακοπροαίρετους, κακοθελητές, αδαείς. Εγώ θα ξεκινήσω με την ευκαιρία που μου δίνετε να αποδείξω το αντίθετο.
Είπατε ότι τον πολιτισμό δεν τον φτιάχνουν οι κυβερνήσεις, δεν τον φτιάχνουν τα κοινοβούλια. Μήπως τον φτιάχνουν οι ανώνυμες εταιρείες; Αυτή είναι η μεγάλη ιδεολογική μας διαφορά, γιατί εάν δεν μπορεί να το φτιάξει το κράτος ή ένας κρατικός φορέας και το μεταβιβάζει σε Ανώνυμη Εταιρεία, αυτό είναι η παραδοχή ακριβώς όχι του επιτελικού κράτους, αλλά της ανικανότητας να διοικήσετε το κράτος στους τομείς αυτούς. Ακριβώς αυτό φαίνεται. 
Είπατε ότι είναι αναπτυξιακός χώρος και τόπος συνάντησης. Αυτή είναι η διαφορά μας η ιδεολογική. Είναι ιστορικός τόπος, είναι τόπος συνάντησης του παρελθόντος με το παρόν και το μέλλον των γενεών, της εθνικής συνείδησης, της διαχρονικής εθνικής συνείδησης. Αυτό είναι για εμάς. 	
Είπατε «πιο δημόσιο πεθαίνεις» για την ανώνυμη εταιρεία. Όχι. Πιο υπουργοκεντρικό πεθαίνεις! Δεν είναι δημόσια εταιρεία. Είναι υπουργική εταιρεία, όπως παρουσιάζεται. Αυτό είναι, υπουργοκεντρική σε όλα τα επίπεδα.
Είπατε κι εσείς, κυρία Μενδώνη, ότι ο πολιτισμός έχει ιδεολογικό πρόσημο. Προφανώς. Εκεί είναι η διαφορά μας, εκεί είναι η μεγάλη μας διαφορά, γιατί είπατε, κύριε Αμυρά, για fake news. Είναι fake news ότι ο κύριος Πρωθυπουργός επικοινώνησε με τον Κρίστοφερ Νόλαν και τον συνεχάρη για την απόδοση της «Οδύσσειας» στη μεγάλη οθόνη; 
ΓΕΩΡΓΙΟΣ ΑΜΥΡΑΣ: Τι σχέση έχει αυτό;
ΣΠΥΡΙΔΩΝ ΤΣΙΡΩΝΗΣ: Γι’ αυτό σας είπα ότι σας ευχαριστώ που μας κατηγορείτε, για να μπορούμε να απαντάμε και να εξηγούμε αυτά που εμείς οι αδαείς δεν καταλαβαίνουμε. 
Τον συνεχάρη για την απόδοση του ομηρικού επικού ποιήματος. Πραγματικά, σπεύδει να συγχαρεί ο Πρωθυπουργός τον Κρίστοφερ Νόλαν για την κινηματογραφική του προσέγγιση, την απόδοση στην «Οδύσσεια»; 
Αναρωτιόμαστε: Τι ακριβώς χειροκροτεί η ελληνική Κυβέρνηση; Η «Οδύσσεια» δεν είναι απλά κινηματογραφικό σενάριο. Είναι ένα από τα σπουδαιότερα έργα παγκόσμιας πολιτιστικής κληρονομιάς, η ψυχή της ελληνικής γραμματείας, αλλά και θεμέλιο του δυτικού πολιτισμού. Όταν ένα τέτοιο έργο προσεγγίζεται με τρόπο ο οποίος απομακρύνεται από το ιστορικό και πολιτισμικό υπόβαθρο, ο ρόλος της ελληνικής πολιτείας δεν είναι να μοιράζει εύσημα και δια στόματος Πρωθυπουργού, αλλά να υπερασπίζεται την αυθεντικότητα της πολιτιστικής μας κληρονομιάς. Αυτή είναι η μεγάλη διαφορά. 
Προφανώς και δεν ζητάμε λογοκρισία στην τέχνη, όπως κάνετε και στο παρόν νομοσχέδιο με το άρθρο 84. Προφανώς και δεν ζητάμε αυτό. Η καλλιτεχνική δημιουργία είναι ελεύθερη και οφείλει να είναι, όμως άλλο η καλλιτεχνική ελευθερία και άλλο η άκριτη επιδοκιμασία από το στόμα του Πρωθυπουργού μιας χώρας. Φέρει την ευθύνη ο Πρωθυπουργός αυτός να προστατεύει την ιστορική ταυτότητα. 
ΓΕΩΡΓΙΟΣ ΑΜΥΡΑΣ: Μα, δεν είναι ντοκιμαντέρ. Ταινία είναι.
ΣΠΥΡΙΔΩΝ ΤΣΙΡΩΝΗΣ: Αυτή είναι η μεγάλη διαφορά. 
Ξέρετε πού αλλού είναι αυτή η μεγάλη μας διαφορά; Λέει στο άρθρο: «Ο Κυριάκος Μητσοτάκης στάθηκε επίσης στην πολύ μεγάλη εισπρακτική επιτυχία που έχει σημειώσει η «Οδύσσεια»». Ακριβώς αυτό σας λέμε κάθε φορά, αυτό σας λέει όλη η Αντιπολίτευση, αυτό σας λένε οι αδαείς, αλλά θέλει η Κυβέρνηση να κρυφτεί και η αγορά δεν την αφήνει. Αυτή είναι η διαφορά. 
Πίσω από τις επικοινωνιακές διακηρύξεις, τις ανέξοδες μεγαλοστομίες και τα τεχνοκρατικά προσωπεία που συνοδεύουν το παρόν νομοσχέδιο, αποκαλύπτεται μια συστηματική, μεθοδευμένη επιχείρηση εμπορευματοποίησης, σταδιακού ξεπουλήματος και τελικά παράδοσης του ελληνικού πολιτιστικού πλούτου, της κινηματογραφικής παραγωγής και των δικαιωμάτων των δημιουργών σε μεγάλα ιδιωτικά και επιχειρηματικά συμφέροντα. Δεν πρόκειται για απλή διοικητική προσαρμογή. Πρόκειται για μια συστηματική προσπάθεια απόσυρσης του κράτους από τη συνταγματικά κατοχυρωμένη υποχρέωσή του να προστατεύει, να αναδεικνύει και να υπηρετεί τον πολιτισμό ως δημόσιο αγαθό. 
Αντί για την ενίσχυση των δημιουργών, των εργαζομένων και των επιστημονικών δομών του Υπουργείου, παραδίδονται η πολιτισμική μας κληρονομιά, η οπτικοακουστική παραγωγή και τα δικαιώματα των καλλιτεχνών στην εξυπηρέτηση επιχειρηματικών συμφερόντων, σε αδιαφανείς ιδιωτικοοικονομικούς μηχανισμούς και σε μια ανεξέλεγκτη εμπορευματοποίηση. Αντί το Υπουργείο να σταθεί ως θεματοφύλακας της ιστορικής μας μνήμης, της καλλιτεχνικής δημιουργίας και των δικαιωμάτων των εργαζομένων, μετατρέπεται σ’ έναν αδίστακτο μάνατζερ ιδιωτικοποιήσεων. 
Πρόκειται για ένα νομοθέτημα που συντάχθηκε με διαδικασίες-εξπρές, με μια εικονική δημόσια διαβούλευση μόλις μιας εβδομάδας, αγνοώντας προκλητικά την πλειονότητα των θεσμικών καλλιτεχνικών, αλλά και εργασιακών φορέων. 
Όπως αποδείχθηκε και κατά τη συνεδρίαση της Διαρκούς Επιτροπής, η Κυβέρνηση απαξίωσε πλήρως τη φωνή της συντριπτικής πλειοψηφίας των ανθρώπων του μόχθου της τέχνης, για να ικανοποιήσει απαιτήσεις λίγων μεγάλων καναλιών, εμπορικών εταιρειών παραγωγής, αλλά και αμφίβολων επενδυτών.
Ξεκινώντας από τα πρώτα δύο μέρη του νομοσχεδίου, η Κυβέρνηση προχωρά στη σύσταση μιας Ανώνυμης Εταιρείας, του λεγόμενου Οργανισμού Ανάπτυξης και Διαχείρισης της Ελληνικής Πολιτιστικής Κληρονομιάς. Υποκαθιστάτε ουσιαστικά τον ΟΔΑΠ και παραμερίζετε την Αρχαιολογική Υπηρεσία. Εκχωρείτε το σύνολο των εσόδων που προέρχονται από την πολιτιστική μας κληρονομιά σε μια Ανώνυμη Εταιρεία, η οποία θα λειτουργεί με αμιγώς ιδιωτικοοικονομικά κριτήρια υπό τον έλεγχο μηχανισμών εταιρικής διακυβέρνησης, χωρίς κανέναν ουσιαστικό κοινοβουλευτικό ή δημοκρατικό έλεγχο. Αφαιρείται, δηλαδή, η λογοδοσία και ο κοινοβουλευτικός έλεγχος και μεταφέρεται η ευθύνη σε μια Ανώνυμη Εταιρεία με όρους αγοράς.
Όπως κατήγγειλε με τον πλέον κατηγορηματικό τρόπο και ο Σύλλογος Ελλήνων Αρχαιολόγων, αλλά και το σύνολο των πρωτοβάθμιων Σωματείων του Υπουργείου Πολιτισμού που η Κυβέρνηση φρόντισε επιδεικτικά να μην καλέσει καν στη συνεδρίαση της Επιτροπής, διαμορφώνεται ένα επικίνδυνο θεσμικό έλλειμμα. Ένα Διοικητικό Συμβούλιο μιας Ανώνυμης Εταιρείας θα καθορίζει την εθνική πολιτική για τα μνημεία και θα φτάνει στο σημείο ακόμη και να εισηγείται νομοσχέδια. Πού ακούστηκε μια Ανώνυμη Εταιρεία να υποκαθιστά το κράτος και την Αρχαιολογική Υπηρεσία στη χάραξη εθνικής πολιτικής; 
Ποιος είναι πραγματικά ο στόχος; Το είπε ξεκάθαρα ο εκπρόσωπος των αρχαιολόγων. Μετατρέπετε τα μνημεία και τους αρχαιολογικούς χώρους σ’ ένα γραφικό σκηνικό για την πρόσκαιρη αποκόμιση κέρδους. 
Φτάνετε στο σημείο να νομοθετείτε την παραχώρηση μνημείων για ιδιωτικά γεύματα και δεξιώσεις και άλλες πριβέ εκδηλώσεις. Η γαστρονομία και η πολιτιστική μας κληρονομιά αντί να είναι προσβάσιμα κοινωνικά αγαθά με παιδευτικό ιστορικό και αισθητικό περιεχόμενο για όλους τους πολίτες, μετατρέπονται σε πεδίο εμπορικής εκμετάλλευσης και ιδιωτικής απόλαυσης λίγων εχόντων.
Αποστερείτε από τα μνημεία το ιστορικό και κοινωνικό τους πλαίσιο και τα παραδίδετε σε εμπόρευμα, σε ορέξεις μιας τουριστικής βιομηχανίας. 
Την ίδια ακριβώς λογική γραφειοκρατικού κατακερματισμού και αποδυνάμωσης των υφιστάμενων δημόσιων δομών βλέπουμε και στο τρίτο μέρος, εκεί όπου επικαλείστε την στρατηγική για την προστασία και ανάδειξη της ενάλιας πολιτιστικής κληρονομιάς και την ίδρυση νέου νομικού προσώπου δημοσίου δικαίου. 
Όμως, η αλήθεια είναι τελείως διαφορετική. Αντί να στελεχώσετε και να ενισχύσετε την Εφορία Εναλίων Αρχαιοτήτων, μια εξειδικευμένη υπηρεσία με τεράστια προσφορά πενήντα ετών, η οποία με πενιχρά μέχρι τώρα μέσα έχει ήδη αποδώσει έξι επισκέψιμους ενάλιους χώρους και έχει προετοιμάσει δεκάδες άλλους, δημιουργείτε ένα νέο γραφειοκρατικό μόρφωμα. 
Όπως αποδείχτηκε από την εμπειρία των μεγάλων μουσείων, που μετατρέψατε σε νομικά πρόσωπα δημοσίου δικαίου, η μεταφορά αρμοδιοτήτων εκτός των οργανικών υπηρεσιών του Υπουργείου συνεπάγεται και τεράστιο λειτουργικό κόστος, γραφειοκρατικό φόρτο και αποδυνάμωση του δημόσιου ελέγχου. Η υποστελεχωμένη αρχαιολογική υπηρεσία παραγκωνίζεται, ενώ τα κονδύλια κατευθύνονται σε διοικητικά συμβούλια, managers και εργολάβους. 
Αλλά εκεί που η πρόκληση ξεπερνά κάθε όριο είναι το τέταρτο μέρος που αφορά τον οπτικοακουστικό δημιουργικό τομέα και τη λειτουργία του ΕΚΚΟΜΕΔ. Εδώ η Κυβέρνηση αποκαλύπτει το πραγματικό της πρόσωπο, δίνει ένα απροκάλυπτο προεκλογικό δώρο στους ιδιοκτήτες των ιδιωτικών τηλεοπτικών σταθμών και στις μεγάλες εταιρείες παραγωγής. 
Και ακούσαμε στην Επιτροπή τους εκπροσώπους των Σωματείων, την Πανελλήνια Ομοσπονδία Θεάματος Ακροάματος, τον ΕΤΕΚΤ, την Ελληνική Ακαδημία Κινηματογράφου, το ΕΚΒΕ και την Ένωση Σκηνοθετών Δημιουργών. Όλοι τους με μία φωνή αποκάλυψαν ακριβώς αυτό που λέμε. Τι κάνετε με το παρόν νομοσχέδιο; Εντάσσετε αδιακρίτως στα καθεστώτα δημόσιας ενίσχυσης του Cash Rebate reality, τηλεπαιχνίδια, talent shows, εκπομπές ποικίλης ύλης και ψυχαγωγικά format. Δημόσιο χρήμα, τα χρήματα του Έλληνα φορολογούμενου βαφτίζονται πολιτιστικά προϊόντα για να επιδοτούνται τα εμπορικά προγράμματα των ιδιωτικών καναλιών.
Όπως υπογράμμισε και ο Πρόεδρος της ΣΕΚΒΕ, σε καμία σοβαρή ευρωπαϊκή χώρα στη Γαλλία, στη Γερμανία, στο Ηνωμένο Βασίλειο δεν επιδοτούνται τα reality και τα τηλεπαιχνίδια από δημόσιους αναπτυξιακούς πόρους. Στη Γαλλία το CNC ενισχύει αποκλειστικά τη μυθοπλασία, το animation και το δημιουργικό ντοκιμαντέρ, αποκλείοντας ρητά τις εκπομπές ποικίλης ύλης.
Εδώ φαίνεται να παραβιάζεται και το άρθρο 54 του Ευρωπαϊκού Κανονισμού 651/2014 περί κρατικών ενισχύσεων, βαφτίζοντας αυθαίρετα ως πολιτιστικό προϊόν το κάθε εμπορικό reality, για να γεμίζουν τα κανάλια τις ώρες τους.
Αντί να στηρίξετε τον ανεξάρτητο ελληνικό κινηματογράφο, το ντοκιμαντέρ, τους νέους δημιουργούς και το σενάριο, μετατρέπετε τον ΕΚΚΟΜΕΔ σε μηχανισμό επιδότησης του καθημερινού εμπορικού προγράμματος τηλεοπτικών σταθμών. Με τα στοιχεία του ίδιου του ΕΚΚΟΜΕΔ οι 15 μεγαλύτερες εταιρείες απορροφούν το 67% των κονδυλίων. Την ίδια στιγμή ο ελληνικός σηματογράφος φυτοζωεί με ψίχουλα. 
Η Κυβέρνηση αρνείται πεισματικά να βάλει ως απαράβατο όρο για την λήψη δημόσιας χρηματοδότησης την τήρηση των συλλογικών συμβάσεων εργασίας, αλλά και της εργατικής νομοθεσίας. 
Ακολουθήστε το γαλλικό μοντέλο, που αν δεν τηρείται η συλλογική σύμβαση, δεν καταβάλλεται ούτε ένα ευρώ δημόσιας ενίσχυσης. Εσείς κάνετε το άλλο. Δηλώνετε ότι δεν είστε ελεγκτικός μηχανισμός και αφήνετε έτσι τους Έλληνες τεχνικούς και καλλιτέχνες εντελώς απροστάτευτους, την ώρα που εκατομμύρια ευρώ ρέουν στα ταμεία των μεγάλων παραγωγών. 
Στα άρθρα 108 και 109 για το μητρώο απασχολουμένων στον πολιτισμό, η Κυβέρνηση συνεχίζει να εθελοτυφλεί. Αντί το μητρώο να αποτελέσει εργαλείο ουσιαστικής χαρτογράφησης και προστασίας των καλλιτεχνών, εισάγονται κριτήρια όπως η καταγραφή εισοδημάτων από επιχειρηματική δραστηριότητα. Ξεχνάτε ότι χιλιάδες καλλιτέχνες και τεχνικοί αναγκάζονται να αμείβονται με δελτίο παροχής υπηρεσιών, επί του οποίου, όμως, επικολλάτε ΕΦΚΑ μισθωτών υπηρεσιών. Με τις ασαφείς διατάξεις τους αντιμετωπίζετε ως επιχειρηματίες, πετώντας τους εκτός και από το ειδικό επίδομα το εποχικό, αλλά και το επίδομα ανεργίας.
Στα άρθρα 115 και 120, που αφορούν την πνευματική ιδιοκτησία, εδώ πίσω από τεχνικούς όρους κρύβονται και σοβαρές μεθοδεύσεις. Στο άρθρο 117 η Κυβέρνηση θεσπίζει την τριετή ισχύ της απόφασης του ΟΠΙ για την κατανομή της εύλογης αμοιβής μεταξύ των οργανισμών συλλογικής διαχείρισης, παρατείνοντας μάλιστα τη μεταβατική ισχύ της απόφασης του ’25 μέχρι το ’27. Και όπως τόνισε ο Πρόεδρος του ΟΣΔ ΞΕΝΟΦΩΝ, αλλά και η ΣΥΠΟΘΑ, η διετής και τριετής αυτή τσιμεντοποίηση παγιώνει απλά τις αδικίες. Αποκλείει κατηγορίες δικαιούχων, όπως τους δημοσιογράφους που παράγουν πάνω από το 40% της οπτικοακουστικής ενημερωτικής παραγωγής από την εύλογη αμοιβή, ερμηνεύοντας στενά τον νόμο του ’93 και αγνοώντας τις ραγδαίες τεχνολογικές εξελίξεις, αλλά και την νομολογία του Δικαστηρίου της Ευρωπαϊκής Ένωσης.
Κυρίες και κύριοι συνάδελφοι, το νομοσχέδιο αυτό δεν είναι ούτε προοδευτικό, ούτε εκσυγχρονιστικό, ούτε αναπτυξιακό και προφανώς δεν είναι και φιλολαϊκό. Είναι ένα νομοσχέδιο, το οποίο εμπορευματοποιεί την πολιτιστική κληρονομιά, μετατρέποντας τα μνημεία σε ντεκόρ για ιδιωτικά γεύματα και παραδίδοντάς τα σε μία ανώνυμη εταιρεία. Υποβαθμίζει τις δημόσιες αρχαιολογικές υπηρεσίες και την Εφορία Εναλίων Αρχαιοτήτων προς χάρη νέων γραφειοκρατικών νομικών προσώπων δημοσίου δικαίου. Είναι ένα νομοσχέδιο που χρηματοδοτεί με εκατομμύρια ευρώ δημόσιου χρήματος ιδιωτικά κανάλια για reality, talent shows, πετώντας έξω από την ενίσχυση το ποιοτικό σινεμά, το ντοκιμαντέρ και τους νέους δημιουργούς. Αφήνει απλήρωτους, ανασφάλιστους και εκμεταλλευόμενους τους εργαζόμενους. Συντηρεί αδικίες στην κατανομή των πνευματικών δικαιωμάτων, εξυπηρετώντας ισχυρούς παράγοντες της αγοράς. 
Ο πολιτισμός, όμως, δεν είναι εμπόρευμα, δεν είναι πεδίο εξυπηρέτησης επιχειρηματικών συμφερόντων. Είναι η συλλογική μας μνήμη, η δημιουργία, είναι η εργασία χιλιάδων ανθρώπων, η ίδια η δημοκρατική, αλλά και η κοινωνική μας ταυτότητα. Η πολιτιστική μας κληρονομιά και η σύγχρονη καλλιτεχνική δημιουργία δεν χρειάζονται επιχειρηματικούς managers. Δεν χρειάζονται VIP γεύματα πάνω στα μνημεία και στο δημόσιο χρήμα για τηλεοπτικά reality. Χρειάζονται ισχυρούς δημόσιους θεσμούς, διαφάνεια και πάνω απ’ όλα προστασία των ανθρώπων που παράγουν τον πολιτισμό. Και γι’ αυτό δεν πρέπει να επιτρέψουμε την απαξίωση της εργασίας των καλλιτεχνών και τη μετατροπή της ιστορίας μας απλά σε ένα εμπορεύσιμο προϊόν. Και καλούμε την Κυβέρνηση έστω και αυτήν την ύστατη ώρα να κάνει δεκτές τις προτάσεις των σωματείων των εργαζομένων, αλλά και των δημιουργών. 
Με αίσθημα ευθύνης απέναντι στην κοινωνία, την ιστορία, αλλά και τους ανθρώπους της τέχνης καταψηφίζουμε επί της αρχής το παρόν νομοσχέδιο. Προφανώς και υπάρχουν θετικά, τα οποία θα ψηφίσουμε, είναι αυτά που αφορούν το Υπουργείο Αθλητισμού. Και επιτέλους και η ΑΕΚ, όπως ο Παναθηναϊκός και ο Ολυμπιακός να αποκτήσει και αυτή το γήπεδό της. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Τσιρώνη.
Θα ολοκληρώσουμε τον κύκλο των εισηγητών και ειδικών αγορητών με την κ. Έλλη Ρούσσου από την Πλεύση Ελευθερίας. 
ΕΛΛΗ ΡΟΥΣΣΟΥ: Ευχαριστώ κύριε Πρόεδρε.
Κυρία Υπουργέ, κυρίες και κύριοι συνάδελφοι, η Κυβέρνησή μας παρουσιάζει ένα νομοσχέδιο σαν μία μεταρρύθμιση απαραίτητη εκσυγχρονισμού στην λειτουργία του Υπουργείου Πολιτισμού. Αν, όμως, εξετάσουμε με προσοχή τις επιλογές που περιλαμβάνει, διαπιστώνουμε ότι πρόκειται για μια συγκεκριμένη πολιτική αντίληψη σχετικά με τον ρόλο του κράτους στον πολιτισμό, μια αντίληψη που θεωρεί ότι ο δημόσιος τομέας είναι εξ ορισμού δυσκίνητος, ότι οι εταιρικές μορφές διοίκησης είναι πάντοτε αποτελεσματικότερες και ότι η αξία του πολιτισμού αποτιμάται κυρίως και με οικονομικούς δείκτες. Αυτήν ακριβώς την αντίληψη αμφισβητούμε και δεν δεχόμαστε. 
Ο πολιτισμός δεν είναι ένας ακόμη παραγωγικός τομέας της οικονομίας. Είναι δημόσιο αγαθό, είναι η συλλογική μνήμη της κοινωνίας, η ιστορική της συνέχεια, η ταυτότητά της. Είναι το πεδίο μέσα από το οποίο μια δημοκρατία αναγνωρίζει το παρελθόν της, διαμορφώνει το παρόν της και παραδίδει στις επόμενες γενιές την πολιτιστική της κληρονομιά. Γι’ αυτό και το Σύνταγμα δεν αντιμετωπίζει την προστασία των μνημείων ως μία διαχειριστική επιλογή της εκάστοτε κυβέρνησης, αλλά ως διαρκή υποχρέωση της πολιτείας. 
Η υποχρέωση αυτή δεν εκπληρώνεται με τη δημιουργία όλο ένα και περισσότερων εταιρικών σχημάτων. Εκπληρώνεται με ισχυρούς δημόσιους θεσμούς, με επιστημονική επάρκεια, με πόρους, με διαφάνεια, με λογοδοσία και με ξεκάθαρα πολιτική ευθύνη. Αυτή είναι η βασική διαφορά ανάμεσα στην αντίληψη τη δική μας και του Υπουργείου Πολιτισμού. 
Εμείς αντιμετωπίζουμε ως δημόσιο αγαθό τον πολιτισμό που μπορεί να συμβάλλει στην ανάπτυξη, χωρίς να υποτάσσεται σε αυτήν, γιατί όταν αντιστρέφεται αυτή η ιεράρχηση, όταν η οικονομική αξιοποίηση γίνεται αυτοσκοπός, αλλάζει και ο τρόπος με τον οποίο λαμβάνονται οι αποφάσεις. Η προστασία των μνημείων, η διαχείρισή τους, η επιστημονική τεκμηρίωση, η συντήρηση, η έρευνα και η πολιτιστική δημιουργία αρχίζουν να αξιολογούνται με όρους αποδοτικότητας και όχι με όλους δημοσίου συμφέροντος. 
Αυτό ακριβώς αποτυπώνεται στη σημαντικότερη ίσως επιλογή του νομοσχεδίου, τη σύσταση της Hellenic Heritage Α.Ε. Ακούσαμε την κυβέρνηση να μιλά για ευελιξία, ταχύτητα, αποτελεσματικότητα και καλύτερη αξιοποίηση των δυνατοτήτων που διαθέτει η χώρα. Δεν ακούσαμε, όμως, γιατί χρειάζεται μια νέα ανώνυμη εταιρεία, ποια η αδυναμία του σημερινού θεσμικού πλαισίου που δεν μπορεί να αντιμετωπιστεί με την ενίσχυση των υφιστάμενων δημόσιων φορέων, ποια εμπεριστατωμένη αξιολόγηση απέδειξε ότι ο ΟΔΑΠ, οι Υπηρεσίες του Υπουργείου αδυνατούν εκ της φύσεως τους να ανταποκριθούν στην αποστολή τους.
Η επιλογή, λοιπόν, αυτή δεν αποτελεί προϊόν τεκμηριωμένης αξιολόγησης, αλλά ιδεολογικής προτίμησης. Εξάλλου, αυτό ακούσαμε και στις συνεδριάσεις που προηγήθηκαν. Αντί να ενισχυθούν οι θεσμοί που ήδη υπάρχουν, δημιουργείται ένας νέος φορέας. Αντί να αντιμετωπιστούν οι πραγματικές αιτίες των καθυστερήσεων -υποστελέχωση, έλλειψη προσωπικού, γραφειοκρατία, ανεπαρκής χρηματοδότηση- αλλάζει το νομικό περίβλημα της διοίκησής τους, σαν να βρίσκεται εκεί το πρόβλημα.
Με τα άρθρα που εισάγετε δημιουργείτε μια εμπορική εταιρεία, η οποία δεν περιορίζεται σε επικουρικές ή τεχνικές αρμοδιότητες, αλλά αποκτά ένα εξαιρετικά διευρυμένο πεδίο δράσης, όπως φαίνεται στα άρθρα 5 και 6 του νομοσχεδίου. Η νέα ανώνυμη εταιρεία δεν θα περιοριστεί στη λειτουργία των πωλητηρίων ή στην ανάπτυξη ψηφιακών εφαρμογών. Θα αναπτύσσει εμπορικές δραστηριότητες, θα διαχειρίζονται προϊόντα που φέρουν το εθνικό μας σήμα «Hellenic Heritage», «Ελληνική  Κληρονομιά», θα αξιοποιεί ακίνητη περιουσία, θα οργανώνει δράσεις και εκδηλώσεις και, το σημαντικότερο, θα μπορεί να ενεργεί ως εντολοδόχος του ΟΔΑΠ και του ιδίου του Υπουργείου Πολιτισμού για πράξεις διαχείρισης της δημόσιας περιουσίας. 
Εδώ, λοιπόν, είναι το πρώτο μεγάλο πολιτικό ζήτημα. Αν πράγματι, λοιπόν, ήταν ο στόχος να βελτιωθεί η λειτουργία του υπάρχοντος συστήματος, γιατί δεν ενισχύθηκε ο ΟΔΑΠ; Γιατί δεν επενδύσατε στη στελέχωση των Υπηρεσιών του; Γιατί δεν προχωρήσατε σε προσλήψεις εξειδικευμένου προσωπικού και ουσιαστική αναβάθμιση των υποδομών του; 
Όπως σας είπα στο άρθρο 5 και 6, στην αποστολή και τις αρμοδιότητες της εταιρείας, υπάρχουν ευρείες αρμόδιες αξιοποίησης των αρχαιολογικών χώρων, ιστορικών τόπων και μνημείων για τη διοργάνωση εκδηλώσεων ή δράσεων που σχετίζονται με την προαγωγή της τοπικής γαστρονομίας. Όλη η προβολή της άυλης και υλικής πολιτιστικής κληρονομιάς και της σύγχρονης καλλιτεχνικής δημιουργίας, η εμπορική πολιτική και η στρατηγική επικοινωνία ανατίθεται, προβλέπεται ως αποκλειστική αρμοδιότητα αυτής της ανώνυμης εταιρείας. Η ανώνυμη εταιρεία, λοιπόν, όπως σας είπα, θα μπορεί να ενεργεί στο όνομα και για λογαριασμό του Υπουργείου Πολιτισμού και του ΟΔΑΠ. Όμως, με ποια κριτήρια, με ποιες εγγυήσεις και με ποιο δημόσιο έλεγχο;
Είπατε ότι έχετε διαφορετική ιδεολογία. Πράγματι, υπάρχει διαφορετική ιδεολογία. Εδώ να υπενθυμίσω ότι τον Δεκέμβριο του 2025 έγινε το ίδιο με το εθνικό μας κληροδότημα, το Ζάππειο Μέγαρο. Αυτό ήταν ένα σκάνδαλο, όπως το λέμε εμείς, αλλά δεν έτυχε δημοσιότητας. Είναι ένα ζήτημα το οποίο αποδεικνύει την πρόθεση της Κυβέρνησης για συρρίκνωση της δημόσιας σφαίρας και του δημόσιου ελέγχου. 
Το Νομικό Πρόσωπο Δημοσίου Δικαίου, αυτό το θεσμικό καθεστώς που υπήρχε από το 1939, σεβόμενο τη διαθήκη του Ζάππα, μετατράπηκε με τον ν. 5259/2025 του Υπουργείου Εθνικής Οικονομίας σε Νομικό Πρόσωπο Ιδιωτικού Δικαίου. Ποιοι είναι αυτοί οι άνθρωποι που ορίστηκαν; Με τι κριτήρια; Πώς ορίσθηκαν; Δεν πρόλαβαν να αναλάβουν τη διοίκηση και έστησαν υπαίθριο θέατρο μπροστά στο Ζάππειο Μέγαρο, χωρίς εγκρίσεις από το Υπουργείο Πολιτισμού, χωρίς πρόβλεψη, χωρίς προγραμματισμό, το οποίο ήταν χιλίων θέσεων. Αυτό, βέβαια, κατέβηκε, αλλά αυτά είναι τα κριτήρια ενός Νομικού Προσώπου Ιδιωτικού Δικαίου. Τι έκανε το Υπουργείο Πολιτισμού επ’ αυτού; Απλώς σημείωσε ότι δεν υπήρχαν οι εγκρίσεις. Ποιες είναι οι κυρώσεις γι’ αυτό το πράγμα; Άλλαξε η διοίκηση; Έγινε κάτι; Μπορεί να επέμβει το Υπουργείο σ’ αυτό το Νομικό Πρόσωπο του Ιδιωτικού Δικαίου;
ΓΕΩΡΓΙΟΣ ΑΜΥΡΑΣ: Είναι κληροδότημα αυτό.
ΕΛΛΗ ΡΟΥΣΣΟΥ: Κληροδότημα είναι. Μα, γι’ αυτό μιλάω, κύριε Αμυρά. Λέω ότι το Νομικό Πρόσωπο Δημοσίου Δικαίου της διαχείρισης του, έγινε Νομικό Πρόσωπό Ιδιωτικού Δικαίου. Δεν το είδατε; Δεν το γνωρίζουμε; Από το 1939 είναι Νομικό Πρόσωπο Δημοσίου Δικαίου και η διαθήκη του Ζάππα ήταν πάρα πολύ συγκεκριμένη. Και αυτό δεν το λέω τυχαία. Το λέω για να παραλληλίσω τη σημερινή κατάσταση, πώς ο δημόσιος έλεγχος και η δημόσια σφαίρα απομακρύνονται όταν βάζουμε ιδιωτικές εταιρείες. Και σας ευχαριστώ για την παρατήρηση. 
Η εμπειρία, λοιπόν, αποδεικνύει ότι η αλλαγή του οργανωτικού σχήματος δεν αρκεί από μόνη της για να παραχθεί καλύτερη πολιτική. Μια ανεπαρκώς χρηματοδοτούμενη πολιτική δεν θα γίνει επιτυχημένη, επειδή ασκείται από μια ανώνυμη εταιρεία και μια κυβέρνηση δεν μπορεί να επικαλείται την αποτελεσματικότητα όταν δεν επενδύει στους ανθρώπους που σηκώνουν καθημερινά το βάρος της προστασίας της πολιτιστικής μας κληρονομιάς. 
Είναι χαρακτηριστικό ότι στο σύνολο της αιτιολόγησης του νομοσχεδίου κυριαρχούν οι αναφορές στην ευελιξία και την αποτελεσματικότητα, ενώ απουσιάζει ολοκληρωτικά η συζήτηση για τις θεσμικές εγγυήσεις δημοσίου ελέγχου. Πώς θα διασφαλίζεται η διαφάνεια; Πώς θα ενισχύεται η λογοδοσία; Πως θα κατοχυρώνεται η πρωταρχική ευθύνη του Δημοσίου απέναντι στην πολιτιστική κληρονομιά και τη διαχείρισή της που είναι πολύ σημαντικό; 
Αυτά είναι τα ερωτήματα που απασχολούν όχι μόνο την Αντιπολίτευση, αλλά και ένα μεγάλο μέρος της επιστημονικής κοινότητας που συμμετείχε στη δημόσια διαβούλευση και εξέφρασε σοβαρές επιφυλάξεις για την κατεύθυνση των προτεινόμενων ρυθμίσεων. 
Το ίδιο ισχύει και για τη σύνθεση της Διοίκησης του νέου φορέα. Όταν δημιουργείτε έναν Οργανισμό που θα διαχειρίζεται ζητήματα άμεσα συνδεδεμένα με την πολιτιστική κληρονομιά, είναι εύλογο να αναμένει κανείς ότι θα κατοχυρώνεται θεσμικά η ουσιαστική παρουσία ανθρώπων με αποδεδειγμένη επιστημονική εμπειρία, όπως αρχαιολόγων, συντηρητών, μουσειολόγων, ειδικών στη διαχείριση των μνημείων. Πρόκειται για μια στοιχειώδη εγγύηση ότι οι αποφάσεις δεν θα λαμβάνονται αποκλειστικά με διοικητικά οικονομικά κριτήρια, αλλά με γνώμονα την προστασία των ιδίων των μνημείων. Και πάλι υπενθυμίζω την εμπειρία του Ζαππείου Μεγάρου.
Η πολιτιστική κληρονομιά και η διαχείρισή της δεν είναι επιχειρηματικό σχέδιο. Το είπαμε. Γι’ αυτό απαιτούνται πολύ ισχυρές εγγυήσεις που δεν προβλέπονται στο νομοσχέδιο. Η χώρα έχει έλλειμμα προσωπικού αυτή τη στιγμή, πόρων και πολιτικής βούλησης. Οι Εφορείες Αρχαιοτήτων εργάζονται επί χρόνια με σημαντικές ελλείψεις. Οι ίδιοι τα λένε. Οι αρχαιολόγοι, οι συντηρητές, οι μηχανικοί, οι φύλακες μουσείων και αρχαιολογικών χώρων κρατούν όρθιο και αυτοί ένα εξαιρετικά απαιτητικό σύστημα προστασίας της πολιτιστικής κληρονομιάς και συχνά κάτω από δύσκολες συνθήκες. Αν πρόκειται να γίνει μια μεγάλη μεταρρύθμιση στον πολιτισμό, θα πρέπει να ξεκινούσαμε από αυτούς τους ανθρώπους και τις παρατηρήσεις τους. Θα έπρεπε να επενδύσετε στις Υπηρεσίες που διαθέτουν τη γνώση, την εμπειρία και τη θεσμική μνήμη. Δεν θα έπρεπε να δημιουργήσουμε έναν ακόμη φορέα, με ιδιωτικοοικονομικά κριτήρια, ο οποίος έρχεται να προστεθεί και αυτός στο διοικητικό τοπίο. 
Πίσω από αυτές τις παρατηρήσεις υπάρχει μια πραγματική αγωνία για τη σταδιακή μετατόπιση της πολιτιστικής πολιτικής από το επίπεδο της δημόσιας ευθύνης στο πεδίο της εταιρικής διαχείρισης μέσα στα πλαίσια της διακυβέρνησης μιας ανώνυμης εταιρείας, όπου υπάρχουν οι κανονισμοί και η λειτουργία που προβλέπονται από τον νόμο για τις ανώνυμες εταιρείες. 
Εκφράστηκε αυτή η αγωνία και από τους ανθρώπους που υπηρετούν τον πολιτισμό και θεωρώ και από όλη την Αντιπολίτευση. Στον πολιτισμό πρέπει να αποφασίζουμε σωστά. Και το «σωστά» σημαίνει να έχουμε σεβασμό στις επιστημονικές εισηγήσεις, σαφείς διαδικασίες λογοδοσίας, με απόλυτη προτεραιότητα στην προστασία των μνημείων και στη διαχείρισή τους, στους πόρους που έχουμε από αυτή τη διαχείριση και στο πώς αυτοί οι πόροι θα μένουν πίσω στην ενίσχυση των αρχαιολογικών Υπηρεσιών. 
Η ίδια λογική υπάρχει και στην εναέρια πολιτιστική κληρονομιά. Η Ελλάδα διαθέτει έναν υποθαλάσσιο αρχαιολογικό πλούτο, που ελάχιστες χώρες στον κόσμο μπορεί να συγκρίνουν. Αρχαία ναυάγια, βυθισμένοι οικισμοί, κατάλοιπα ναυτικής ιστορίας του ελληνικού χώρου που είναι ανεκτίμητα τεκμήρια του πολιτισμού μας και μπορούν να συμβάλλουν ουσιαστικά, τόσο στην επιστημονική έρευνα όσο και στην ανάπτυξη ειδικών μορφών τουρισμού. Δεν μπορεί η συζήτηση να ξεκινά από το πώς θα αξιοποιήσουμε οικονομικά αυτόν τον πλούτο. Πρέπει να ξεκινά από το πώς θα τον προστατεύσουμε. Διότι εάν χαθεί ένα ενάλιο μνημείο, εάν καταστραφεί ένα ναυάγιο, εάν αλλοιωθεί ένας υποθαλάσσιος αρχαιολογικός χώρος, η απώλεια είναι οριστική. 
Για τον λόγο αυτό θεωρούμε ότι το ουσιαστικό διακύβευμα είναι η ενίσχυση της εφορείας εναλίων αρχαιοτήτων. Περισσότερο εξειδικευμένο προσωπικό, περισσότεροι αρχαιολόγοι, περισσότεροι δύτες, καλύτερος τεχνολογικός εξοπλισμός, σύγχρονα ερευνητικά μέσα, σταθερή χρηματοδότηση και δυνατότητα να ανταποκρίνεται έγκυρα στις αυξημένες απαιτήσεις που δημιουργούνται.
Η Ελλάδα έχει τη δυνατότητα να αποτελέσει διεθνές πρότυπο στην ανάδειξη της πολιτιστικής κληρονομιάς και στη διαχείρισή της. Αυτό, όμως, απαιτεί ένα κράτος που επενδύει στις δημόσιες υπηρεσίες του και δεν νομοθετεί διαρκώς θεσμικές παρακάμψεις. Απαιτεί μια πολιτεία που αντιμετωπίζει την πολιτιστική κληρονομιά ως ευθύνη απέναντι στις επόμενες γενιές και όχι ως ένα πεδίο οικονομικής δραστηριότητας. Και αυτή είναι η ουσιαστική πολιτική διαφορά μας. Δεν διαφωνούμε με την ανάδειξη, διαφωνούμε με την αντιστροφή των προτεραιοτήτων. 
Επίσης, το θέμα του ΕΚΚΟΜΕΔ. Εκεί η Κυβέρνηση επιχειρεί να παρουσιάσει την πολιτική της για τον οπτικοακουστικό τομέα ως μια αδιαμφισβήτητη επιτυχία. Δεν αμφισβητούμε ότι τα τελευταία χρόνια αυξήθηκαν οι παραγωγές στη χώρα, ούτε ότι η Ελλάδα απέκτησε μεγαλύτερη παρουσία στον διεθνή οπτικοακουστικό χάρτη. Όμως, δεν είναι το θέμα μας πόσες παραγωγές ήρθαν στην Ελλάδα. Το ερώτημα είναι εάν αυτή η πολιτική παράγει περισσότερο πολιτισμό. Δεν αξιολογείται αποκλειστικά η πολιτική από το ύψος των κεφαλαίων που προσελκύουν ούτε από τον αριθμό των γυρισμάτων που πραγματοποιούνται στη χώρα. Αξιολογείται από το εάν υπηρετεί τη σύγχρονη ελληνική δημιουργία, εάν δίνει χώρο στους νέους δημιουργούς, σκηνοθέτες, σεναριογράφους στις ανεξάρτητες παραγωγές, εάν στηρίζει την καλλιτεχνική έκφραση, εάν διαμορφώνει πολιτιστική στρατηγική με διάρκεια, εάν ενισχύεται το ντοκιμαντέρ και οι ταινίες. Δεν αμφισβητούμε τον θεσμό των οικονομικών κινήτρων. Το cash repaid είναι ένα εργαλείο που εφαρμόστηκε σε πολλές ευρωπαϊκές χώρες και μπορεί να συμβάλλει στην προσέλκυση οπτικοακουστικών παραγωγών. Το ζήτημα, όμως, δεν είναι η ύπαρξη του εργαλείου, το ζήτημα είναι η πολιτική που υπηρετεί και τα κριτήρια με τα οποία εφαρμόζεται.
Με τις προτεινόμενες διατάξεις επεκτείνεται το πεδίο εφαρμογής του μηχανισμού, χωρίς ταυτόχρονα να αποτυπώνεται μια σαφή πολιτιστική στρατηγική. Είδαμε ότι επεκτείνεται εκτός από τις ταινίες, το ντοκιμαντέρ του animation, σε τηλεπαιχνίδια, σε reality, σε εκπομπές ψυχαγωγικού περιεχομένου και μάλιστα εκπομπές που γίνονται από τηλεοπτικά κανάλια, τα οποία καταστρατηγούν την υποχρέωσή τους για το 1,5% που πρέπει να δίνουν στην ανάπτυξη του κινηματογράφου. 
Δεν προσδιορίζεται, λοιπόν, ποιες μορφές δημιουργίας αποτελούν προτεραιότητα για την πολιτεία, ούτε με ποια πολιτιστικά κριτήρια αξιολογείται η διάθεση των δημόσιων πόρων. Έτσι η συζήτηση περιορίζεται σχεδόν αποκλειστικά στην αύξηση των παραγωγών και των επενδύσεων, ενώ απουσιάζει το ουσιώδες ερώτημα: ποια πολιτιστική αξία παράγει αυτή η δημόσια χρηματοδότηση; Δεν μπορεί το Υπουργείο Πολιτισμού να αρκείται στη διαχείριση ενός μηχανισμού επιδοτήσεων. Οφείλει να χαράσσει πολιτική και η πολιτική σημαίνει επιλογές. Σημαίνει ότι οι περιορισμένοι δημόσιοι πόροι κατευθύνονται κατά προτεραιότητα εκεί που υπάρχει πραγματική ανάγκη δημόσιας παρέμβασης. Στην ελληνική κινηματογραφική δημιουργία, στο ντοκιμαντέρ, στις ταινίες μικρού μήκους, στο ελληνικό animation, στους νέους δημιουργούς και στις και στις διεθνείς συμπαραγωγές που προβάλλουν τον σύγχρονο ελληνικό πολιτισμό. Δεν υπάρχει μηχανισμός με ιεράρχηση πολιτικών στόχων. Έτσι δημιουργείται εύλογη η εντύπωση ότι η βασική επιδίωξη είναι η αύξηση του αριθμού των παραγωγών του οικονομικού τους αποτυπώματος, ανεξαρτήτως της συμβολής τους στην πολιτιστική δημιουργία. 
Καλλιεργείται η αντίληψη ότι η κάθε παραγωγή δημιουργεί οικονομική δραστηριότητα και αξίζει εξ αυτού του λόγου δημόσια στήριξη. Εδώ, όμως, εμείς λέμε ότι οι δημόσιοι πόροι επειδή είναι περιορισμένοι, κάθε ευρώ που διατίθεται έχει πολιτικό και κοινωνικό βάρος και όταν οι δημόσιοι πόροι κατευθύνονται σε αυτές τις εκπομπές καθαρά εμπορικού χαρακτήρα, που έχουν ως μοναδικό στόχο την τηλεθέαση, τη διαφημιστική αγορά, δημιουργείται εύλογα το ερώτημα εάν αυτή  πράγματι είναι αποστολή μιας πολιτιστικής πολιτικής. Είναι αυτή η καλύτερη αξιοποίηση των χρημάτων του Έλληνα φορολογούμενου; Είναι αυτή η προτεραιότητα που πρέπει να θέσει το Υπουργείο Πολιτισμού; Η απάντησή μας είναι ξεκάθαρη. Όχι, βεβαίως, δεν είναι. 
Η αγορά έχει το δικό της χώρο και το δικό της ρόλο. Όμως, άλλο πράγμα είναι η λειτουργία της αγοράς και άλλο πράγμα η πολιτιστική αποστολή του κράτους. Γι’ αυτό πιστεύουμε ότι οι δημόσιοι πόροι πρέπει να κατευθύνονται κατά προτεραιότητα σε όλη αυτή την ελληνική κινηματογραφική δημιουργία. Γιατί κάθε φορά που επιλέγουμε να διαθέσουμε περιορισμένους δημόσιους πόρους σε μια παραγωγή η οποία θα μπορούσε να χρηματοδοτηθεί χωρίς κρατική ενίσχυση, στερούμε τη δυνατότητα σε έναν νέο δημιουργό να πραγματοποιήσει την πρώτη του ταινία. Στερούμε πόρους από ένα σκηνοθέτη που προσπαθεί να αφηγηθεί μια ελληνική ιστορία. Στερούμε ευκαιρίες από ανθρώπους που δεν διαθέτουν ισχυρούς ιδιωτικούς χρηματοδότες, αλλά διαθέτουν ταλέντο, γνώση και δημιουργικότητα. Αυτή είναι η αποστολή μιας προοδευτικής πολιτιστικής πολιτικής. Διορθώνει τις αδυναμίες της αγοράς και δεν τις επιδοτεί. Ενισχύει την καλλιτεχνική δημιουργία εκεί που η αγορά αδυνατεί ή δεν ενδιαφέρεται να επενδύσει. Δημιουργεί προϋποθέσεις για την πολιτιστική παραγωγή, για να μην καθορίζεται αποκλειστικά από την εμπορική της απόδοση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Για όλους αυτούς τους λόγους που έχουμε πει και προηγούμενα και δεν μπορώ να αναφερθώ τώρα λόγω του χρόνου -θα αναφερθώ στην δευτερολογία μου- καταψηφίσαμε αυτό το νομοσχέδιο όχι γιατί αρνούμαστε την ανάγκη αλλαγών, αλλά γιατί πιστεύουμε ότι η χώρα χρειάζεται μια πολιτιστική πολιτική που θα ενισχύει τους δημόσιους θεσμούς, θα εμπιστεύεται την επιστημονική κοινότητα, θα στηρίζει ουσιαστικά τους δημιουργούς και θα αντιμετωπίζει την πολιτιστική μας κληρονομιά ως αυτό που πραγματικά είναι, μια ανεκτίμητη δημόσια παρακαταθήκη που δεν ανήκει ούτε σε μια κυβέρνηση, ούτε σε μια …
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Ρούσσου. 
Θα ξεκινήσουμε τώρα με τον κατάλογο των ομιλητών. 
Τον λόγο έχει η κ. Στεργιανή Αραμπατζή από τη Νέα Δημοκρατία. 
ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ: Κύριε Πρόεδρε, κύριοι Υπουργοί, κυρίες και κύριοι συνάδελφοι, θα ξεκινήσω με κάτι που γέμισε με χαρά και υπερηφάνεια όλη την Ελλάδα και κυρίως εμάς στη Βόρεια Ελλάδα, δηλαδή την εγγραφή του Ολύμπου και της ευρύτερης περιοχής στον κατάλογο παγκόσμιας κληρονομιάς της Ουνέσκο. 
Σήμερα, όμως, συζητάμε ένα νομοσχέδιο βαρύνουσας σημασίας, ύψιστης πολιτιστικής αξίας και μέγιστης πολιτισμικής ισχύος. Δεν σας κρύβω ότι παρακολουθώ την Αντιπολίτευση όλο αυτό το χρονικό διάστημα κατά την επεξεργασία του νομοσχεδίου από τις επιτροπές μέχρι σήμερα και διαπιστώνω με λύπη ότι επιδίδεται σε ένα επικοινωνιακό, θα έλεγα παιχνίδι, παρακάμπτοντας και αγνοώντας τη βασική φιλοσοφία αυτού του νομοσχεδίου, τον σκοπό -εάν θέλετε- της σύστασης του Οργανισμού Ανάπτυξης και Διαχείρισης της Ελληνικής Πολιτιστικής Κληρονομιάς ΑΕ. 
Αγαπητοί συνάδελφοι, ο νομός όπου εκλέγομαι και εκπροσωπώ σήμερα στο Εθνικό Κοινοβούλιο, ο Νομός Ημαθίας, δεν είναι απλώς ένας ακόμη νομός της ελληνικής περιφέρειας. Είναι η γη του Φιλίππου του Β΄, είναι η γη του Μεγάλου Αλεξάνδρου, η γη όπου γεννήθηκε και αναπτύχθηκε το Μακεδονικό Βασίλειο που άλλαξε την ιστορία της χώρας και την πορεία της παγκόσμιας ιστορίας. 
Οι βασιλικοί τάφοι των Αιγών στη Βεργίνα αποτελούν ένα μνημείο παγκόσμιας ακτινοβολίας και σημείο αναφοράς της Ουνέσκο. Η Μίεζα στην πόλη μου την Νάουσα, όπου δίδαξε ο Αριστοτέλης τον Μέγα Αλέξανδρο, αποτελεί μοναδικό τόπο παιδείας και φιλοσοφίας. Η Βέροια, με τις δεκάδες βυζαντινές εκκλησίες της, συγκαταλέγεται στις σημαντικότερες βυζαντινές πόλεις της χώρας. Και ο Γιδάς, η Αλεξάνδρεια, με τον αστείρευτο πλούτο στη μουσική και στην παράδοση, αποτελεί ένα τεράστιο πολιτιστικό απόθεμα για όλη τη Βόρεια Ελλάδα, για όλη τη χώρα μας. 
Η Νάουσα διαθέτει μια σπουδαία ιστορική και πολιτιστική διαδρομή, ενώ τα μοναστήρια, τα παραδοσιακά χωριά και οι αρχαιολογικοί χώροι της περιοχής μας συνθέτουν έναν πολιτιστικό πλούτο που μπορεί να αποτελέσει μοχλό ανάπτυξης. 
Για εμάς, λοιπόν, στην Ημαθία ο πολιτισμός δεν είναι μια αφηρημένη έννοια. Είναι η ψυχή μας, η ιστορία μας, η μουσική στον γάμο μας, το δρώμενο «Γενίτσαροι και Μπούλες» της Αποκριάς στη Νάουσα, είναι το μεράκι για τον ήχο του ζουρνά, αλλά είναι και η καθημερινή ζωή. Είναι ανάπτυξη, είναι τουρισμός, είναι επισκεψιμότητα, είναι νέες θέσεις εργασίας, είναι η στήριξη των μικρών επιχειρήσεων. Είναι ευκαιρίες για τους νέους ανθρώπους να μείνουν στον τόπο τους, στον τόπο μας. 
Κάθε επισκέπτης που έρχεται στη Βέροια, στη Βεργίνα, στη Νάουσα, στα χωριά της Αλεξάνδρειας, στηρίζει την τοπική οικονομία. Στηρίζει το ξενοδοχείο, το εστιατόριο, το καφέ, το τοπικό κατάστημα, τον παραγωγό που διαθέτει τα εξαιρετικά προϊόντα της ημαθιώτικης γης, τον οινοποιό. Αυτό σημαίνει ότι η πολιτιστική πολιτική αποτελεί για εμάς, ναι, μια πνευματική διαδικασία εσωτερική, αλλά αποτελεί και τομέα ανάπτυξης και δημιουργίας. Και κάθε αξιοποίηση της μοναδικής αυτής πολιτιστικής ταυτότητας της Ημαθίας και της χώρας μας, κάθε νομοθετική πρωτοβουλία που ενισχύει την προστασία και την ανάδειξη των μνημείων μας, έχει ιδιαίτερη σημασία. 
Αυτή τη στιγμή, από το Υπουργείο Πολιτισμού σε όλη τη χώρα μας και στον τόπο μου στην Ημαθία γίνονται μεγάλα έργα, αλλά και πάρα πολλά μικρά έργα, όπως συντηρήσεις, αναστηλώσεις, αναδείξεις πολλών μνημείων διάσπαρτα σε όλη την Ημαθία. 
Ως προς το νομοσχέδιο, το πρώτο ζήτημα που απασχόλησε έντονα τη δημόσια συζήτηση αφορά τα άρθρα 4 έως 24, με τα οποία συστήνεται η νέα εταιρεία Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ. Ακούστηκαν, λοιπόν, από την Αντιπολίτευση οι ισχυρισμοί περί ιδιωτικοποίησης του πολιτισμού, όταν είναι πολύ σαφές το ίδιο το νομοσχέδιο. 
Και ξεκινώ με το άρθρο 4, με βάση το οποίο προβλέπεται ότι η εταιρεία εποπτεύεται από τον Υπουργό Πολιτισμού, λειτουργεί χάριν του δημοσίου συμφέροντος και αποτελεί επιχειρησιακό βραχίονα του Οργανισμού Διαχείρισης και Ανάπτυξης Πολιτιστικών Πόρων. 
Στο άρθρο 5 περιγράφεται η αποστολή της εταιρείας, η ανάπτυξη των ψηφιακών υπηρεσιών, η λειτουργία της ενιαίας ψηφιακής πύλης, η αναβάθμιση των ηλεκτρονικών εισιτηρίων, η αξιοποίηση των πωλητηρίων, η παραγωγή πιστοποιημένων αντιγράφων, η μεγαλύτερη προβολή των μουσείων και των αρχαιολογικών χώρων και η ενίσχυση των εσόδων του ΟΔΑΠ. Παράλληλα, το άρθρο 6 προσδιορίζει τις αρμοδιότητες της εταιρείας και προβλέπει τη χρήση νέων τεχνολογιών και εφαρμογών τεχνητής νοημοσύνης για την αναβάθμιση των υπηρεσιών προς τους επισκέπτες. Για ποια, λοιπόν, εμπορευματοποίηση μιλάμε; 
Προχωρώ τώρα στο δεύτερο επίμαχο κεφάλαιο, τα άρθρα 54 έως 73, με τα οποία ιδρύεται ο Φορέας Διαχείρισης Επισκέψιμων Χώρων Ενάλιας Πολιτιστικής Κληρονομιάς. Για πρώτη φορά στη χώρα μας δημιουργείται ολοκληρωμένο θεσμικό πλαίσιο για την προστασία, για τη διαχείριση και για την ανάδειξη των επισκέψιμων ενάλιων αρχαιολογικών χώρων της χώρας. Τούτο, όμως, όπως η Αντιπολίτευση θέλει να επικαλείται, δεν αντικαθιστά την Εφορία Εναλίων Αρχαιοτήτων ούτε μεταβάλλει το καθεστώς προστασίας των αρχαιοτήτων. Αντίθετα, δημιουργεί ένα σταθερό διοικητικό πλαίσιο, ώστε η ανάδειξη των μοναδικών ενάλιων αρχαιολογικών χώρων της χώρας να γίνεται πλέον με επιστημονική εποπτεία, με ασφάλεια και σεβασμό στον αρχαιολογικό νόμο. 
Σημαντικό επίσης, ενδιαφέρον παρουσιάζουν τα άρθρα 76 έως 94 που αφορούν το νέο πρόγραμμα «Cash Rebate Greece» και τη στήριξη της οπτικοακουστικής παραγωγής. Η Ελλάδα ενισχύει τη θέση της ως διεθνής προορισμός κινηματογραφικών και τηλεοπτικών παραγωγών, δημιουργώντας νέες επενδύσεις και θέσεις εργασίας. 
Ιδιαίτερα σημαντικές επίσης, είναι και οι διατάξεις των άρθρων 107 έως 110. Με το άρθρο 107 θεσπίζονται για πρώτη φορά σχέδια διαχείρισης αρχαιολογικών χώρων, ώστε να υπάρχει οργανωμένος σχεδιασμός για την προστασία, για τη λειτουργία και την ανάδειξή τους. Επίσης, με τα άρθρα 109 και 110 ιδρύεται η Εθνική Φωτοθήκη, κάτι πολύ σημαντικό για την ιστορία της χώρας μας και το Ιστορικό Αρχείο Αρχαιοτήτων και Αναστηλώσεων, ενισχύοντας την τεκμηρίωση και την ψηφιακή διαφύλαξη της πολιτιστικής μας κληρονομιάς. 
Κύριε Πρόεδρε, κυρία Υπουργέ, κυρίες και κύριοι συνάδελφοι, για την Ημαθία, η οποία διαθέτει μνημεία παγκόσμιας ακτινοβολίας, η καλύτερη διαχείριση των αρχαιολογικών χώρων, η ψηφιακή προβολή, η ενίσχυση του πολιτιστικού τουρισμού και η αξιοποίηση σύγχρονων εργαλείων αποτελούν σημαντικό αναπτυξιακό πλεονέκτημα. Κάθε επένδυση, κάθε έργο στη Βεργίνα, στις Αιγές, στη Μίεζα, στην Αλεξάνδρεια, στη Μελίκη δεν είναι απλώς μια επένδυση στον πολιτισμό και έτσι θέλω να το δούμε όλοι μαζί σήμερα στην Αίθουσα. Είναι μια επένδυση στην ιστορική αλήθεια. Είναι η πιο ισχυρή απάντηση σε κάθε προσπάθεια παραχάραξης της ιστορίας. 
Η Ελλάδα δεν υπερασπίζεται την ιστορία της μόνο με λόγια. Την υπερασπίζεται, αναδεικνύοντας τα ίδια τα μνημεία της που αποτελούν αδιάψευστους μάρτυρες της ιστορικής συνέχειας του Ελληνισμού. 
Για εμάς λοιπόν, στη Νέα Δημοκρατία ο πολιτισμός δεν είναι ένα στατικό μουσειακό αγαθό. Είναι εθνικό κεφάλαιο, είναι εργαλείο ανάπτυξης, είναι στοιχείο ταυτότητας, αλλά και μοχλός οικονομικής προόδου για κάθε περιοχή της χώρας και κυρίως, για την Περιφέρεια που τόσο το έχει ανάγκη. Η προστασία της πολιτιστικής μας κληρονομιάς δεν συγκρούεται με τον εκσυγχρονισμό. Αντίθετα, τον προϋποθέτει.  
Για όλους αυτούς τους λόγους λοιπόν, με χαρά υπερψηφίζουμε το παρόν νομοσχέδιο και συγχαίρω την πολιτική ηγεσία του Υπουργείου Πολιτισμού και ιδιαίτερα την Υπουργό μας και τους συνεργάτες της, για την ουσιαστική μεταρρυθμιστική παρέμβαση που συνδυάζει τη διαφύλαξη της ιστορίας και τις ανάγκες της νέας εποχής. 
Σας ευχαριστώ.  
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης):  Και εμείς ευχαριστούμε την κ. Αραμπατζή. 
Πριν δώσω το λόγο στον κ. Δημήτρη Μπιάγκη, έχουμε ένα αίτημα για άδεια απουσίας στο εξωτερικό. 
Ο Βουλευτής κ. Πέτρος Παππάς ζητεί άδεια ολιγοήμερης απουσίας στο εξωτερικό από 30 Ιουλίου 2026 έως και 4 Αυγούστου 2026 και από 10 Αυγούστου 2026 έως και 18 Αυγούστου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης):  Η Βουλή ενέκρινε τη ζητηθείσα άδεια. 
Παρακαλώ, κύριε Μπιάγκη, έχετε το λόγο. 
ΔΗΜΗΤΡΙΟΣ ΜΠΙΑΓΚΗΣ: Ευχαριστώ πολύ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα, δυστυχώς δεν αποτελεί μια συνεκτική νομοθετική παρέμβαση για τον πολιτισμό, κάτι το οποίο θα ήταν ιδιαίτερα θεμιτό, εφόσον βέβαια η Κυβέρνηση έδειχνε τον απαραίτητο σεβασμό τόσο στο ίδιο του αντικείμενο που προσπαθεί να ρυθμίσει, όσο και στις στοιχειώδεις αρχές της ορθής νομοθέτησης. Αντιθέτως λοιπόν, το εν λόγω σχέδιο νόμου αποτελεί μια συρραφή ετερόκλητων ρυθμίσεων και μάλιστα, όλα αυτά τέθηκαν σε μια ασφυκτική διαβούλευση λίγων ημερών και έρχονται στη Βουλή με διαδικασίες που δεν επιτρέπουν ούτε στους φορείς ούτε στους Βουλευτές να αξιολογήσουν τις συνέπειες, όπως θα έπρεπε.  
Η βασική όμως, διαφωνία είναι βαθιά πολιτική και η διαφωνία αυτή δεν αφορά μόνο το αν η πολιτική κληρονομιά πρέπει να αξιοποιείται, να παράγει έσοδα, να συνδέεται με την ψηφιακή τεχνολογία ή να προσφέρει καλύτερες υπηρεσίες στους επισκέπτες. Όλα αυτά είναι αυτονόητα, κυρία Υπουργέ. Αφορά όμως και το ποιος αποφασίζει, με ποιους κανόνες, με ποια λογοδοσία και με ποια σειρά προτεραιοτήτων. 
Η Κυβέρνηση δημιουργεί μια ανώνυμη εταιρεία λοιπόν, στην οποία συγκεντρώνει όλα σχεδόν τα πεδία οικονομικού ενδιαφέροντος: Εισιτήρια, πωλητήρια, αναψυκτήρια, ψηφιακές πλατφόρμες, προϊόντα, ακίνητα, μισθώσεις, εκδηλώσεις και γαστρονομικές δράσεις μέσα σε αρχαιολογικούς χώρους και μνημεία.  Δηλαδή όπου υπάρχει έσοδο μπαίνει ΑΕ, ενώ όπου υπάρχει ευθύνη, κόστος και δημόσια υποχρέωση παραμένει ο ΟΔΑΠ. 
Και εύλογα ρωτάμε αν ο ΟΔΑΠ είναι, όπως υποστηρίζει η Κυβέρνηση, ένας πετυχημένος δημόσιος οργανισμός, γιατί τον αποψιλώνετε; Γιατί δεν τον ενδυναμώνετε εκ νέου; Γιατί χρειάζεται δίπλα του ένας δεύτερος μηχανισμός με ένα νέο διοικητικό συμβούλιο, με ένα νέο διευθύνοντα σύμβουλο, με έναν ενενήντα οργανικές θέσεις και απροσδιόριστη ετήσια διαχειριστική αμοιβή. 
Η νέα εταιρεία ξεκινά με μετοχικό κεφάλαιο 3 εκατομμυρίων ευρώ και με πρόσθετη επιχορήγηση άλλων 3 εκατομμυρίων από τον ΟΔΑΠ. Και μάλιστα ο ΟΔΑΠ θα καλύπτει τη διαχειριστική της αμοιβή και τις λειτουργικές δαπάνες χωρίς το πραγματικό ετήσιο κόστος να έχει ακόμα προσδιοριστεί. 
Πρόκειται επομένως, για έναν ακόμη κρατικό φορέα με διασφαλισμένα δημόσια χρηματοδότηση, αλλά χωρίς αντίστοιχα σαφείς εγγυήσεις αποτελεσματικότητας, διαφάνειας και κοινοβουλευτικής λογοδοσίας το κυριότερο. 
Για την Περιφέρεια όμως, κυρία Υπουργέ, το ζήτημα είναι ακόμη σοβαρότερο. Ιδιαίτερα στα νησιά μας, ένα μνημείο δεν είναι μια απομονωμένη εγκατάσταση που μπορεί να διαχειρίζεται από ένα γραφείο στην Αθήνα με βάση έναν ενιαίο εμπορικό σχεδιασμό. Είναι τμήμα του ίδιου του τόπου. Συνδέεται με τον εκάστοτε οικισμό, συνδέεται με το λιμάνι, με την καθημερινότητα των κατοίκων, με τη μικρή τοπική επιχείρηση, με τις υποδομές, με το φυσικό περιβάλλον και με τη φέρουσα ικανότητα κάθε νησιού. Η αύξηση λοιπόν, της επισκεψιμότητας σε ένα νησιωτικό αρχαιολογικό χώρο δεν δημιουργεί μόνο έσοδα. Δημιουργεί ανάγκες σε μεταφορές, στην καθαριότητα, στην ύδρευση, στην κυκλοφορία, σε ασφάλεια και σε δημόσιους χώρους. 
Τα έσοδα όμως, συγκεντρώνονται κεντρικά, ενώ το κόστος συχνά παραμένει στον δήμο και στους κατοίκους. Γι’ αυτό δεν μπορεί να σχεδιάζεται η αξιοποίηση της πολιτιστικής κληρονομιάς χωρίς δεσμευτική συμμετοχή της Τοπικής Αυτοδιοίκησης και χωρίς μηχανισμό επιστροφής μέρους των εσόδων στον τόπο που σηκώνει το βάρος.  
Το ίδιο ισχύει βέβαια και για τα σχέδια διαχείρισης των χώρων UNESCO. Η δυνατότητα συνεργασίας με δήμους και Περιφέρεια δεν αρκεί. Χρειάζεται θεσμικά κατοχυρωμένη συμμετοχή τους με σαφείς αρμοδιότητες, χρονοδιαγράμματα και διαφάνεια. Η τοπική κοινωνία δεν μπορεί να καλείται απλώς να σχολιάσει αποφάσεις που έχουν ήδη σχεδιαστεί αλλού. 
Η ιδιαίτερη πατρίδα μου, η Κέρκυρα, αποτελεί ένα χαρακτηριστικό παράδειγμα. Η παλιά πόλη δεν είναι ένα περίκλειστο μνημείο, κυρία Υπουργέ. Είναι ένας ζωντανός ιστορικός οικισμός με κατοίκους, με επαγγελματίες, με σχολεία, πανεπιστημιακές και πολιτιστικές λειτουργίες. Το παλιό λοιπόν και το νέο φρούριο, η Παλαιόπολη, το Μον Ρεπό, το Αγγελόκαστρο και το ευρύτερο οχυρωματικό και πολιτιστικό απόθεμα του νησιού δεν μπορούν να αντιμετωπίζονται ως στοιχεία ενός ενιαίου brand αποκομμένα από τις ανάγκες της ίδιας της Κέρκυρας. Η παλιά πόλη είναι εγγεγραμμένη στον κατάλογο παγκόσμιας κληρονομιάς, ενώ το ίδιο το Υπουργείο αναγνωρίζει το παλιό και το νέο φρούριο για τις οχυρώσεις ως αναπόσπαστα μνημεία του μνημειακού συνόλου. 
Και όμως η πραγματική εικόνα στην Κέρκυρα απέχει πολύ από τις κυβερνητικές εξαγγελίες που κάνετε τα τελευταία χρόνια. Ακούμε εδώ και χρόνια για μάστερ πλαν, για ανάδειξη των φρουρίων, για μεγάλες παρεμβάσεις και σημαντικές χρηματοδοτήσεις. Στην πράξη όμως βλέπουμε μνημεία κλειστά ή υπολειτουργούντα, τμήματα των οχυρώσεων να φθείρονται και τις αρμόδιες υπηρεσίες να παραμένουν υποστελεχωμένες. 
Το Αχίλλειο, κυρία Υπουργέ, παραμένει από το 2021 χωρίς να λειτουργεί επί της ουσίας. Αλήθεια, πιστεύετε ότι είσαστε άμοιρη ευθυνών για την κατάντια ενός μνημείου αυτού του βεληνεκούς, λέγοντας ότι ανήκει στην ΕΤΑΔ και όχι στο Υπουργείο Πολιτισμού; Εσείς δεν ήσασταν υπεύθυνη για τις εργασίες που εξελίχθηκαν με την προηγούμενη εργολαβία στο συγκεκριμένο μνημείο;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Όχι.
ΔΗΜΗΤΡΙΟΣ ΜΠΙΑΓΚΗΣ: Το νέο φρούριο παραμένει κλειστό για το κοινό και παρά τις επανειλημμένες κοινοβουλευτικές παρεμβάσεις που έχουμε κάνει στο σύνολο σχεδόν των βουλευτικών αντιπροσώπων του νησιού εισπράττουμε αόριστες υποσχέσεις, καθυστερήσεις και μετάθεση ευθυνών. 
Η ίδια αδιαφορία αφορά και το σύγχρονο πολιτιστικό απόθεμα του νησιού μας, το κλειστό Δημοτικό Θέατρο, τον εγκαταλελειμμένο Φοίνικα, το Μουσείο Καποδίστρια, που αγωνίζεται για τη βιωσιμότητά του, και τα πολιτιστικά σωματεία που λειτουργούν συχνά στα όρια των δυνατοτήτων τους. Ένας τόπος με μεγάλο ιστορικό και πολιτιστικό πλούτο δεν μπορεί να αντιμετωπίζεται με αδιαφορία και με υποσχέσεις και μάλιστα για επτά συνεχόμενα χρόνια και την ίδια στιγμή να παρουσιάζεται απλώς ως πεδίο μιας νέας εμπορικής στρατηγικής. 
Ποιος θα αποφασίζει για τη χρήση αυτών των χώρων; Ποιος θα καθορίζει την ένταση της επισκεψιμότητας, τις εκδηλώσεις, τις εμπορικές δραστηριότητες και τα όρια της αξιοποίησης, κυρία Υπουργέ; Πού κατοχυρώνεται ο ρόλος του Δήμου Κεντρικής Κέρκυρας και Διαποντίων Νήσων; Πού κατοχυρώνεται ο ρόλος της Περιφέρειας, του Ιονίου Πανεπιστημίου, των τοπικών επιστημονικών και κοινωνικών φορέων; 
Δεν μπορεί η Κυβέρνηση λοιπόν να μιλά για τοπική ταυτότητα, αλλά να αντιμετωπίζει τις τοπικές κοινωνίες ως διακοσμητικό συμπλήρωμα ενός κεντρικού επιχειρησιακού σχεδίου. Η τοπικότητα δεν είναι πρώτη ύλη για εμπορικά προϊόντα μόνο και καμπάνιες. Είναι δικαίωμα συμμετοχής στις αποφάσεις, κυρία Υπουργέ. 
Κυρίες και κύριοι συνάδελφοι, για εμάς σύγχρονη πολιτιστική πολιτική δεν σημαίνει μετατροπή των μνημείων σε εμπορικό χαρτοφυλάκιο. Σημαίνει ισχυρές δημόσιες υπηρεσίες, διαφάνεια, καθολική πρόσβαση, επιστημονική τεκμηρίωση και ουσιαστική συμμετοχή των τοπικών κοινωνιών. Προτείνουμε λοιπόν έναν ενισχυμένο δημόσιο ΟΔΑΠ με την πλήρη διαβούλευση των συμβάσεων και των προγραμματικών συμφωνιών, με ετήσια λογοδοσία στη Βουλή, με υποχρεωτική συμμετοχή δήμων και περιφερειών στα σχέδια διαχείρισης, με ειδική πρόβλεψη για τη φέρουσα ικανότητα του κάθε νησιού και με επιστροφή μέρους των εσόδων στις τοπικές υποδομές και στην προστασία των ίδιων των μνημείων. 
Λέμε λοιπόν, κυρία Υπουργέ, πρώτα είναι η προστασία, πρώτα η πρόσβαση, πρώτα οι τοπικές κοινωνίες, πρώτα η δημόσια λογοδοσία και μετά η αξιοποίηση. Γιατί διαφορετικά δεν έχουμε πολιτιστική πολιτική, έχουμε εμπορική διαχείριση με πολιτιστικό περιτύλιγμα, λόγους για τους οποίους δεν μπορούμε επ’ ουδενί να συναινέσουμε σε αυτό το σχέδιο νόμου. 
Ευχαριστώ πολύ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Μπιάγκη. 
Τον λόγο έχει ο Κοινοβουλευτικός Εκπρόσωπος της Νίκης, ο κ. Ανδρέας Βορύλλας. 
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε.
Κυρία Υπουργέ, κύριε Υφυπουργέ, κυρίες και κύριοι συνάδελφοι, πριν εισέλθω στην ουσία του νομοσχεδίου δεν μπορώ να μην αναφερθώ στη δήλωση του κυρίου Πρωθυπουργού πριν μερικές ημέρες, ο οποίος πανηγύρισε, επειδή, όπως είπε, η Ελλάδα είναι η πρωταθλήτρια Ευρώπης στη μείωση του δημόσιου χρέους. Πρόκειται όμως για μία δήλωση που παρουσιάζει μόνο τη μισή αλήθεια και ως εκ τούτου δημιουργεί μία εικόνα που απέχει αρκετά από την πραγματικότητα. 
Πράγματι, ο λόγος του δημόσιου χρέους προς το ΑΕΠ μειώνεται. Όμως ο ελληνικός λαός δικαιούται να ακούσει ολόκληρη την αλήθεια. Μετά από δεκαέξι χρόνια μνημονίων, πρωτοφανών θυσιών, περικοπών μισθών και συντάξεων, άγριας υπερφορολόγησης και ιδιωτικοποιήσεων το δημόσιο χρέος εξακολουθεί σήμερα να κινείται στα υψηλά επίπεδα των 360 δισ. ευρώ από περίπου 330 δισ. που ήταν το 2010. 
Η οικονομία δεν κρίνεται από έναν μόνο δείκτη. Κρίνεται από την παραγωγικότητά της, από την ανταγωνιστικότητά της, από τις παραγωγικές επενδύσεις, από τις εξαγορές, από το εισόδημα των πολιτών και από το αν οι νέοι μπορούν να δημιουργήσουν το μέλλον τους στην πατρίδα τους. Σε πολλούς από αυτούς δείκτες η Ελλάδα εξακολουθεί να αντιμετωπίζει σοβαρές διαρθρωτικές αδυναμίες. Η Ελλάδα εξακολουθεί να είναι η χώρα με το υψηλότερο δημόσιο χρέος στην Ευρωπαϊκή Ένωση. Όταν λοιπόν το δημόσιο χρέος παραμένει τόσο υψηλό κάθε νέα δημόσια δομή, κάθε νέα κρατική δαπάνη, οφείλει να δικαιολογείται πλήρως. Με αυτό ακριβώς το κριτήριο εξετάζουμε και το σημερινό νομοσχέδιο. 
Συζητούμε σήμερα ένα ιδιαίτερα εκτεταμένο νομοσχέδιο του Υπουργείου Πολιτισμού το οποίο να αναδιαμορφώνει σε σημαντικό βαθμό τον τρόπο με τον οποίο οργανώνεται η διαχείριση της πολιτιστικής μας κληρονομιάς. Σύμφωνα με τον σύγχρονο ορισμό του Διεθνούς Συμβουλίου Μουσείων, το μουσείο είναι ένας μόνιμος μη κερδοσκοπικός θεσμός στην υπηρεσία της κοινωνίας, ο οποίος ερευνά, συλλέγει, συντηρεί, ερμηνεύει και εκθέτει την άυλη και υλική κληρονομιά, προσφέροντας δυνατότητες εκπαίδευσης, στοχασμού και διάδοσης της γνώσης. 
Συμβαίνει όμως με το προς ψήφιση νομοσχέδιο αυτό; Για να φτάσουμε λοιπόν να παραδώσουμε τον πολιτιστικό μας πλούτο σε μία ανώνυμη εταιρεία ήδη το Υπουργείο και ο ιθύνων νους τα απογύμνωσε από όλο το βάρος που φέρουν και τα βλέπει σαν όλα τα άλλα αντικείμενα που έχουν μόνο ανταλλακτική αξία. Αυτή είναι η οπτική που ήδη είχε γίνει φανερή τα προηγούμενα χρόνια. Πριν έναν περίπου χρόνο οργανώθηκε στη Σπιναλόγκα γλέντι με μουσική, φαγητό και ποτό. Η επιλογή αυτή αμαύρωσε την ίδια την ιστορία του. Ο επισκέπτης εισέρχεται στον χώρο αυτόν για να μάθει για την εποχή της λέπρας και να αντιληφθεί το μέγεθος της ανθρώπινης οδύνης. Με μια τέτοια όμως χρήση ποιος θα στοχάζεται την εμπειρία του κοινωνικού αποκλεισμού, της ασθένειας, του αποχωρισμού και του θανάτου όταν ο χώρος θα είναι γεμάτος από ψυχαγωγικές εκδηλώσεις;
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Την ίδια απογοήτευση, προβληματισμό και φόβο για το μέλλον μας και για την ιστορία μας προκαλεί και η επιλογή του Βυζαντινού και Χριστιανικού Μουσείου ως χώρος επίδειξης μόδας και σε άλλη περίπτωση ως τόπος για την απονομή του πρώτου σήματος διαφορετικότητας στις επιχειρήσεις, επειδή επέτυχαν να ακολουθήσουν τα προτάγματα της συμπερίληψης και ό,τι αυτή σημαίνει. Το Υπουργείο Οικογένειας επέλεξε έναν από τους σημαντικότερους θεσμούς φύλαξης και μελέτης της βυζαντινής και μεταβυζαντινής κληρονομιάς που αφηγούνται την ιστορία, την τέχνη και την αλήθεια της πίστης μας για να νομιμοποιήσει μια νέα ιδεολογία που εισβάλλει βίαια στις ζωές μας και από κάθε παράθυρο που έχετε ανοίξει, την ιδεολογία των δικαιωμάτων των ΛΟΑΤΚΙ, που για την Υπουργό της Οικογένειας έπρεπε να τιμηθεί στον χώρο που ορθώνεται η ορθοδοξία, αγνοώντας ακόμη και την Ιερά Σύνοδο που ουδέποτε αποδέχτηκε τον γάμο και την ομοφυλοφιλία. 
Πάμε τώρα στα πιο συγκεκριμένα. Η Κυβέρνηση ιδρύει μία ανώνυμη εταιρεία και της παραδίδει κρίσιμες αρμοδιότητες σχεδιασμού, ανάπτυξης, διαχείρισης και εμπορικής εκμετάλλευσης της πολιτιστικής κληρονομιάς. Η επιλογή αυτή αποτελεί τον πυρήνα του νομοσχεδίου και ταυτόχρονα τον βασικό λόγο για τον οποίο το απορρίπτουμε. 
Για περισσότερο από έναν αιώνα τα έσοδα των αρχαιολογικών χώρων και των μουσείων συνδέονταν με έναν σαφή δημόσιο σκοπό, επέστρεφαν στην προστασία των μνημείων, στις απαλλοτριώσεις, στις ανασκαφές, στη συντήρηση, στα μουσεία και στην αρχαιολογική έρευνα. Αυτή ήταν η θεμελιώδης αρχή ήδη από τη δημιουργία του Ειδικού Αρχαιολογικού Ταμείου το 1910 και αργότερα του Ταμείου Αρχαιολογικών Πόρων και Απαλλοτριώσεων. 
Το σημερινό νομοσχέδιο διαρρηγνύει αυτήν τη θεσμική συνέχεια. Τα έσοδα των μνημείων εισέρχονται στο πεδίο δράσης μιας εταιρείας με διοικητική αυτονομία, εταιρική διακυβέρνηση και ευρύτατες οικονομικές αρμοδιότητες. Η Κυβέρνηση ονομάζει αυτή τη μεταβολή ευελιξία. Εμείς τη χαρακτηρίζουμε απομάκρυνση των πολιτιστικών πόρων από το φυσικό και συνταγματικό τους προορισμό. 
Σύμφωνα με την έκθεση του Γενικού Λογιστηρίου του Κράτους, το Δημόσιο αναλαμβάνει το 90% του αρχικού μετοχικού κεφαλαίου ύψους 2,7 εκατομμυρίων ευρώ.
Προβλέπονται ακόμη τακτικές και έκτακτες επιχορηγήσεις, χρηματοδότηση από τον κρατικό προϋπολογισμό και το Πρόγραμμα Δημοσίων Επενδύσεων, καθώς και κάλυψη των λειτουργικών εξόδων της εταιρείας και από τα έσοδα των μνημείων.
Εδώ αποκαλύπτεται και η μεγάλη αντίφαση του κυβερνητικού σχεδιασμού. Η εταιρεία παρουσιάζεται ως μηχανισμός αύξησης των εσόδων, ενώ ξεκινά τη λειτουργία αντλώντας δημόσιο χρήμα και πόρους από τα ίδια τα μνημεία. Ο ΟΔΑΠ θα προκαταβάλλει το μεγαλύτερο μέρος των ετήσιων λειτουργικών της εξόδων και θα καταβάλλει διαχειριστικό κόστος το ύψος του οποίου θα καθορίζεται ουσιαστικά μέσα από το εταιρικό σχήμα. Τα έσοδα του Παρθενώνα, των Μυκηνών, της Κνωσού, της Βεργίνας και των μουσείων θα χρηματοδοτούν πρώτα τον νέο μηχανισμό που δημιουργεί η Κυβέρνηση. Παράλληλα, η διάρκεια της εταιρείας ορίζεται στα πενήντα χρόνια με δυνατότητα περαιτέρω παράτασης πενήντα χρόνια. Η Κυβέρνηση δεσμεύει για έναν αιώνα τη διαχείριση των εσόδων των πωλητηρίων, των αναψυκτηρίων, των εκμαγείων, των εκδόσεων, των ψηφιακών εφαρμογών, των ξεναγήσεων και σημαντικών περιουσιακών στοιχείων του Υπουργείου Πολιτισμού.
Ιδιαίτερα ανησυχητικές είναι και οι εξουσίες που απονέμονται στη διοίκηση εταιρείας. Το διορισμένο διοικητικό συμβούλιο και ο διευθύνων σύμβουλος αποκτούν εκτεταμένη αρμοδιότητα στη διαχείριση των πόρων, στη σύναψη συμβάσεων, στις αναθέσεις, στις μελέτες, στις διαφημιστικές δράσεις και στις συμβουλευτικές υπηρεσίες. Η εταιρεία αποκτά ακόμη τη δυνατότητα να εισηγείται προς τον Υπουργό νομοθετικές και κανονιστικές ρυθμίσεις. Η Κυβέρνηση δηλαδή ζητά να παραδώσουμε εξουσίες και στη συνέχεια να αποχωρήσουμε από τον ουσιαστικό έλεγχο της άσκησής τους. Αυτό συνιστά θεσμική υποχώρηση της Βουλής και του δημόσιου δικαίου απέναντι σε έναν μηχανισμό εταιρικής διοίκησης. Η απουσία ρητής νομοθετικής πρόβλεψης ότι το σύνολο των μετοχών θα παραμένει διαρκώς στην κυριότητα του ελληνικού δημοσίου δημιουργεί εύλογα ερωτήματα για τις δυνατότητες που θα μπορούσαν να υπάρξουν στο μέλλον. Εφόσον η πρόθεση της Κυβέρνησης είναι πράγματι η διαρκής δημόσια ιδιοκτησία, δεν υπάρχει κανένας λόγος να μη διατυπωθεί αυτό ρητά στον νόμο. 
Ο Σύλλογος Ελλήνων Αρχαιολόγων επισημαίνει ακόμη ένα ιστορικό προηγούμενο που η Κυβέρνηση επιλέγει να λησμονήσει: τον Οργανισμό Προβολής Ελληνικού Πολιτισμού ΑΕ. Εκείνος ο ευέλικτος οργανισμός ανέλαβε προσοδοφόρες δραστηριότητες του τότε ΤΑΠ, προχώρησε σε αναθέσεις και συμβάσεις, επιβάρυνε τελικά το δημόσιο και οδηγήθηκε σε έλλειμμα εκατομμυρίων ευρώ και κατάργηση. Η υπόσχεση για περισσότερα έσοδα κατέληξε σε οικονομική ζημία, ελλείμματα και αδιαφανείς πρακτικές. Και τώρα μας φέρνετε την ίδια εταιρική συνταγή, με πολύ μεγαλύτερη κλίμακα και πολύ περισσότερες αρμοδιότητες. Παράλληλα, η δημιουργία της εταιρείας οδηγεί στη συρρίκνωση του ΟΔΑΠ και στην περαιτέρω αποδυνάμωση της Αρχαιολογικής Υπηρεσίας. Η Κυβέρνηση πρώτα αφήνει τον δημόσιο φορέα υποστελεχωμένο και έπειτα παρουσιάζει την αδυναμία του ως επιχείρημα υπέρ μιας νέας εταιρείας. 
Η σύνθεση της διοίκησης αποτελεί επίσης κρίσιμο ζήτημα. Στο παλαιότερο Ταμείο Αρχαιολογικών Πόρων συμμετείχαν θεσμικά αρχαιολόγοι, διευθυντές μουσείων, ειδικοί και γνώστες του αντικειμένου. Η σύνθεση αυτή εξέφραζε την αρχή ότι η διαχείριση των πόρων υπηρετεί πρωτίστως τα μνημεία και απαιτεί επιστημονική γνώση. Στο νέο σχήμα οι άνθρωποι που γνωρίζουν την ιστορία, τις ανάγκες συντήρησης και τα όρια των μνημείων απομακρύνονται από τις αποφάσεις. Τη θέση τους καταλαμβάνει ένα διορισμένο εταιρικό όργανο που θα αξιολογεί προγράμματα, εκδηλώσεις και χρήσεις με επιχειρησιακά κριτήρια. Η ελληνική περιφέρεια, τα μικρά μουσεία, οι λιγότερο προβεβλημένοι αρχαιολογικοί χώροι, τα βυζαντινά μνημεία, τα κάστρα, τα μοναστήρια και οι ιστορικοί τόποι χρειάζονται σταθερή δημόσια χρηματοδότηση. Η εταιρική λογική παράγει την αντίθετη κατεύθυνση. Συγκεντρώνει το ενδιαφέρον στα μνημεία με μεγάλη επισκεψιμότητα, ισχυρή αναγνωρισιμότητα και υψηλή εμπορική δράση. Τα μνημεία με μικρότερη τουριστική κίνηση αντιμετωπίζονται ως χαμηλής απόδοσης δραστηριότητες. Έτσι η πολιτιστική γεωγραφία της χώρας οργανώνεται γύρω από όσα πωλούνται ευκολότερα. Άρα η προστασία της περιφέρειας αγνοείται και μάλιστα σε μία εποχή που έχει τεράστια σημασία, καθώς αδειάζουν οι τόποι μας. Το ίδιο ισχύει και για την πρόσβαση των πολιτών. Οι υπέρογκες αυξήσεις των εισιτηρίων, οι ιδιωτικές επισκέψεις, οι πριβέ ώρες, τα γεύματα και οι πρόσθετες χρεώσεις μετατρέπουν σταδιακά την πολιτιστική κληρονομιά από κοινό αγαθό σε διαβαθμισμένη υπηρεσία. 
Κυρίες και κύριοι συνάδελφοι, κάθε Έλληνας έχει δικαίωμα να επισκέπτεται τα μνημεία, να τα γνωρίζει και να αισθάνεται ότι του ανήκουν ανεξάρτητα από το εισόδημά του. Η μόνη συνεπής λύση είναι η απόσυρση της ανώνυμης εταιρείας από το νομοσχέδιο. Τα έσοδα των μνημείων πρέπει να παραμένουν σε φορέα δημοσίου δικαίου, να ελέγχονται πλήρως από τα αρμόδια δημόσια όργανα και να επιστρέφουν δεσμευτικά στην προστασία, στη συντήρηση, στην έρευνα, στις απαλλοτριώσεις, στα μουσεία και τους αρχαιολογικούς χώρους. Ο ΟΔΑΠ πρέπει να στελεχωθεί πλήρως, να αποκτήσει επιστημονική διοίκηση, να συνδεθεί οργανικά με την Αρχαιολογική Υπηρεσία. Οι αρχαιολόγοι, οι συντηρητές, οι μουσειολόγοι, οι αρχιτέκτονες και οι εργαζόμενοι των μνημείων πρέπει να βρίσκονται στον πυρήνα της διαχείρισης. Ο δημόσιος έλεγχος πρέπει να ενισχυθεί και κάθε ευρώ που παράγεται από την πολιτιστική κληρονομιά να επιστρέφει με διαφάνεια στην πολιτιστική κληρονομιά. 
Κυρίες και κύριοι συνάδελφοι, η πολιτιστική κληρονομιά αποτελεί κοινωνικό αγαθό, δημόσια περιουσία και ζωντανή μνήμη του έθνους. Η προστασία της ανήκει στον πυρήνα της κρατικής ευθύνης. Τα μνημεία χρειάζονται επιστήμονες, φύλακες, συντηρητές, δημόσια λογοδοσία και σταθερή χρηματοδότηση. Χρειάζονται θεσμούς που υπηρετούν την ιστορία τους και λογοδοτούν στον ελληνικό λαό. Η Νίκη απορρίπτει την παράδοση αυτής της ευθύνης σε μία ανώνυμη εταιρεία. Απορρίπτει τη μετατροπή των εσόδων των μνημείων σε εταιρικούς πόρους. Απορρίπτει την υποκατάσταση της Αρχαιολογικής Υπηρεσίας από διορισμένα εταιρικά όργανα. Απορρίπτει την υποθήκευση της πολιτιστικής περιουσίας του ελληνικού λαού για εκατό χρόνια. 
Για όλους αυτούς τους λόγους η Νίκη καταψηφίζει επί της αρχής το παρόν νομοσχέδιο και ζητά την απόσυρση των διατάξεων που ιδρύουν την ανώνυμη εταιρεία. 
Ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κύριε συνάδελφε. 
Τον λόγο τώρα έχει από το Κομμουνιστικό Κόμμα της Ελλάδας η κ. Σεμίνα Διγενή.
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε.
Είμαστε σήμερα εδώ για να συζητάμε το αδιανόητο, το αν η πολιτιστική κληρονομιά θα συνεχίσει να υπηρετεί τη γνώση, τη μνήμη και την ιστορική συνείδηση ή αν θα μετατραπεί σε τουριστικό προϊόν, επενδυτικό πακέτο και πεδίο επιχειρηματικής κερδοφορίας.
Έχουμε ένα νομοσχέδιο που βάζει τιμοκατάλογο στη μνήμη, επιχειρηματικό σχέδιο στα μνημεία και τοποθετεί χορηγό στην ιστορία. Λέει για ανάπτυξη, εξωστρέφεια και αξιοποίηση και παραδίδει τον πολιτισμό σε εταιρείες, ιδιώτες και μεγάλους ομίλους, με μοναδικό κριτήριο το κέρδος. Οργανώνει την αγορά μέσα στον πολιτισμό, τον παραδίδει στους χορηγούς, στις ανώνυμες εταιρίες και στα επιχειρηματικά συμφέροντα. Με διαδικασίες fast track επιχειρείται να ολοκληρωθεί μια στρατηγική που εξελίσσεται εδώ και χρόνια, από το 2020 με τη μετατροπή του Ταμείου Αρχαιολογικών Πόρων σε ΟΔΑΠ μέχρι την αυτονόμηση μεγάλων μουσείων από την Αρχαιολογική Υπηρεσία, την επέκταση των χορηγιών, τις παραχωρήσεις μνημείων για ιδιωτικές εκδηλώσεις, τις εμπορικές χρήσεις αρχαιολογικών χώρων, τις συνεχείς αυξήσεις στα εισιτήρια, τις ιδιωτικές ξεναγήσεις των 5.000 ευρώ στην Ακρόπολη και την εκχώρηση υπηρεσιών σε ιδιώτες. 
Σήμερα συστήνεται ανώνυμη εταιρεία για τη διαχείριση πολιτιστικών πόρων, δημιουργείται νέος φορέας για την ενάλια πολιτιστική κληρονομιά και θεσμοθετείται ακόμη μεγαλύτερη επιχειρηματική δράση πάνω στην περιουσία του ελληνικού λαού. Μιλάμε για την απογείωση της αγοραίας αντίληψης για τον πολιτισμό. Μνημεία, μουσεία και αρχαιολογικοί χώροι παύουν να αντιμετωπίζονται ως πηγές γνώσης, ιστορικής μνήμης και παιδείας και μετατρέπονται σε εμπορικά προϊόντα. Η αξία τους μετριέται πλέον όχι με το τι προσφέρουν στην κοινωνία, αλλά με το πόσο αποδίδουν οικονομικά. 
Όταν όλα υποτάσσονται στο κέρδος, ακόμη και οι συνταγματικές υποχρεώσεις προστασίας της πολιτιστικής κληρονομιάς μπαίνουν στο περιθώριο. Όταν ο πολιτισμός συνδέεται αποκλειστικά με τον τουρισμό, τότε το βασικό κριτήριο είναι η εμπορική του απόδοση. Όλοι εσείς που εκποιείτε ξεδιάντροπα την πολιτιστική μας κληρονομιά σε μια ΑΕ, να ξέρετε πως η ιστορία θα σας θυμάται. Θα βρίσκεστε για πάντα στα μαύρα της κατάστιχα. Για το ΚΚΕ τα πράγματα είναι ξεκάθαρα: Η πολιτιστική κληρονομιά δεν ανήκει σε εταιρείες, χορηγούς και επενδυτές. Είναι συλλογικό δημιούργημα των λαών, είναι λαϊκή περιουσία. 
Ακριβώς η ίδια αντίληψη διαπερνά και τις διατάξεις για τον κινηματογράφο. Η Κυβέρνηση επιμένει να μιλάει για δημιουργική βιομηχανία, λες και μια κινηματογραφική ταινία είναι το ίδιο πράγμα με μια εφαρμογή κινητού ή ένα ψηφιακό παιχνίδι. Ο κινηματογράφος όμως είναι τέχνη, είναι ιστορική μνήμη, ιδεολογική και πολιτιστική δημιουργία. Γι’ αυτό και είναι κρίσιμο ποιος αποφασίζει ποια έργα θα χρηματοδοτηθούν και ποια θα αποκλειστούν.
Η Κυβέρνηση παρουσιάζει ως στόχους ανταγωνιστικότητα, εξωστρέφεια και ανάπτυξη. Τι πραγματικά σημαίνουν αυτές οι λέξεις; Ανταγωνιστικότητα γι’ αυτήν σημαίνει η Ελλάδα να γίνει φθηνότερος τόπος γυρισμάτων από τη Βουλγαρία, τη Μάλτα ή την Ουγγαρία. Και πώς γίνεται αυτό; Αυτό γίνεται με φθηνότερη εργασία, μεγαλύτερη εντατικοποίηση, περισσότερη ελαστική απασχόληση, λιγότερα εργατικά δικαιώματα. Η ίδια η πραγματικότητα το αποδεικνύει. 
Πάνω από το 60% ενισχύσεων cash rebate κατευθύνεται στην τηλεοπτική παραγωγή, ακριβώς εκεί όπου καθημερινά καταγγέλλονται απάνθρωπες βάρδιες 15 και 17 ωρών 30 έως 50 ημερών διάρκειας και εργασία χωρίς ρεπό. Η Κυβέρνηση πανηγυρίζει επειδή αυξήθηκε η απασχόληση. Αποσιωπά, όμως, ότι μπορεί να αυξάνεται η απασχόληση και ταυτόχρονα μεγαλώνει η εκμετάλλευση. 
Η ίδια μελέτη της Olsberg SPI αποκαλύπτει ότι μόλις πέντε εταιρείες απορροφούν περίπου το 37% όλων των ενισχύσεων του cash rebate. Να λοιπόν ποιος ωφελείται. Όχι πάντως οι ανεξάρτητοι δημιουργοί ούτε οι μικροί παραγωγοί ούτε οι εργαζόμενοι. Ποιοι; Φυσικά, οι μεγάλοι επιχειρηματικοί όμιλοι. 
Το ίδιο αποκαλύπτει και η δράση TVGreece. Δημόσιο χρήμα διοχετεύεται απευθείας στους μεγάλους τηλεοπτικούς παρόχους για σειρές, τηλεπαιχνίδια, scripted reality και προσαρμογές ξένων τηλεοπτικών φορμάτ. Ο ελληνικός λαός χρηματοδοτεί με τους φόρους του την εμπορική δραστηριότητα δηλαδή των μεγάλων ομίλων, χωρίς να κατοχυρώνεται ούτε ένα ουσιαστικό δικαίωμα για τους ηθοποιούς, τους τεχνικούς και τους δημιουργούς. 
Το νομοσχέδιο θεσμοθετεί σώμα αξιολογητών χωρίς υποχρεωτική καλλιτεχνική ιδιότητα. Οικονομολόγοι, λογιστές, δικηγόροι και σύμβουλοι επενδυτικών σχεδίων μπορούν να αποφασίζουν για την καλλιτεχνική αξία του έργου. Οι ίδιοι οι δημιουργοί και οι συλλογικοί φορείς τους στο περιθώριο. 
Στο άρθρο 91 π.χ. προβλέπεται χρηματοδότηση έργων που υπηρετούν τη συλλογική ιστορική μνήμη, τη δημοκρατική παιδεία και την κοινωνική συνοχή. Ποιος ορίζει τι σημαίνουν αυτές οι έννοιες; Εσείς; Το νομοσχέδιο δεν απαντά. Και ακριβώς αυτή η ασάφεια δημιουργεί τον κίνδυνο της πολιτικής χειραγώγησης. 
Η εκάστοτε κυβέρνηση αποκτά τη δυνατότητα να επιδοτεί έργα που συμφωνούν με τη δική της αφήγηση, αποκλείοντας έργα που την αμφισβητούν. Δεν χρειάζεται ευθεία λογοκρισία, αρκεί η αβεβαιότητα, αρκεί ο δημιουργός να φοβάται ότι μπορεί να χάσει τη χρηματοδότηση και να αυτολογοκριθεί. Η ιστορία του κινηματογράφου είναι γεμάτη από τέτοια παραδείγματα. Ταινίες όπως το Σαλό του Παζολίνι ή το Θωρηκτό Ποτέμκιν του Αϊζενστάιν διώχθηκαν, απαγορεύτηκαν ή λογοκρίθηκαν στην εποχή τους και σήμερα θεωρούνται κορυφαία έργα της παγκόσμιας κινηματογραφίας. Γι’ αυτό τα αόρατα αυτά κριτήρια δεν είναι αθώα. Αποτελούν μηχανισμό πίεσης πάνω στην καλλιτεχνική δημιουργία.
Και κάτι ακόμα. Πόσοι ακόμη ιστορικοί κινηματογράφοι θα μετατραπούν σε σουπερμάρκετ, εμπορικά καταστήματα ή συνεδριακά κέντρα; Πόσοι χώροι πολιτισμού θα θυσιαστούν στην αγορά ακινήτων; Βέβαια, αυτή είναι η στρατηγική κατεύθυνση της Ευρωπαϊκής Ένωσης. Το ξέρουμε. Κάθε αστική τάξη αξιοποιεί τον πολιτισμό σύμφωνα με τα δικά της οικονομικά συμφέροντα. Η Ελλάδα, επειδή το κεφάλαιό της επενδύει στον τουρισμό, στη ναυτιλία και στα ακίνητα, επιλέγει να μετατρέψει τη χώρα σε φθηνό σκηνικό ξένων παραγωγών και τους εργαζόμενους σε φθηνό εργατικό δυναμικό υπηρεσιών. 
Η ίδρυση της νέας Σχολής Τεχνικών Κινηματογράφου στις εγκαταστάσεις της πρώην Φίνος Φιλμ, με χρηματοδότηση 52 εκατομμυρίων ευρώ, υπηρετεί ακριβώς αυτήν την κατεύθυνση, όχι βέβαια την εκπαίδευση για την ανάπτυξη της ελληνικής κινηματογραφικής δημιουργίας, αλλά εξειδικευμένου προσωπικού για τις ανάγκες των μεγάλων ξένων παραγωγών. 
Να θυμόμαστε όμως πάντα από πού προέρχονται τα χρήματα αυτού του νόμου. Προέρχονται από τους φόρους του ελληνικού λαού και οφείλουν να τα επιστρέφουν στον λαό και όχι στα επιχειρηματικά συμφέροντα. Το έχουμε ξαναπεί, ο πολιτισμός δεν είναι εμπόρευμα ούτε η πολιτιστική κληρονομιά τουριστικό προϊόν. Ο κινηματογράφος δεν είναι εργαλείο κερδοφορίας, είναι κοινωνικό αγαθό και μέσο γνώσης, ιστορικής μνήμης και ελεύθερης καλλιτεχνικής δημιουργίας. 
Αυτό ακριβώς υπερασπίζεται το Κομμουνιστικό Κόμμα Ελλάδας και γι’ αυτό καταψηφίζουμε αυτό το νομοσχέδιο. 
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κυρία συνάδελφε. 
Τον λόγο έχει τώρα από τον ΣΥΡΙΖΑ ο κ. Παύλος Πολάκης. 
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε. 
Έφυγε η κ. Μενδώνη βλέπω. Μάλλον κατάλαβε τι θα ακούσει, αλλά είναι ο κ. Φωτήλας εδώ. 
Ξέρετε τι κάνετε, κύριοι Υπουργοί, σήμερα; Επιβεβαιώνετε μετά από 35 τόσα χρόνια τον αείμνηστο Πρόεδρο της Δημοκρατίας, τον Κωνσταντίνο Στεφανόπουλο, ο οποίος το 1984, όταν αποχώρησε από τη Νέα Δημοπρασία, μετά που εκλέχτηκε ο Μητσοτάκης αρχηγός, και τον ρώτησαν γιατί έφυγε,  απάντησε το εξής «Δεν θέλω να είμαι με τον Μητσοτάκη, όταν θα έχει πουλήσει και την Ακρόπολη με το αζημίωτο». 
Αυτό κάνουν σήμερα και το κάνει η κ. Μενδώνη και ο κ. Φωτήλας. Η κ. Μενδώνη που είναι ο χαρακτηριστικός εκπρόσωπος του Σημιτικού ΠΑΣΟΚ, που συνέπλευσε με το ακραίο κέντρο και την ακροδεξιά Γεωργιάδη, Βορίδη, Πλεύρη και αυτό όλο μαζί είναι ο Μητσοτακισμός που μας κυβερνάει μια επταετία. 
Και πώς θα μπορούσε άλλωστε να είναι διαφορετικά, καθώς η κ. Μενδώνη είναι ο κατάλληλος άνθρωπος για το κατάλληλο ξεπούλημα, αυτό δηλαδή με τη δημιουργία της ΑΕ του Οργανισμού Διαχείρισης της Πολιτιστικής Κληρονομιάς;
Η κ. Μενδώνη είναι η κυρία που είχε δηλώσει πως ο πολιτισμός είναι οικονομία κι αυτό το προχθεσινό που μας έφτυσε στα μούτρα ότι «Εμείς ιδεολογικά είμαστε νεοφιλελεύθεροι», άρα δεν θα μείνει πέτρα πάνω στην πέτρα απούλητη. Αυτή είναι η ελεύθερη μετάφραση αυτού που είπε ότι πρέπει να αντιστοιχίζεται η πολιτική μας στον πολιτισμό με βάση την ιδεολογική μας αντίληψη. 
Είναι η κυρία η οποία νομιμοποίησε τα 161 κλεμμένα εδώλια της συλλογής του Στερν, προερχόμενα από την Κέρο της πρωτοκυκλαδικής δεύτερης περιόδου και τα εξέθεσε στο Μουσείο Κυκλαδικής Τέχνης. Αυτή είναι η κ. Μενδώνη. 
Είναι η κυρία που με νόμο επιτρέπει στα ΔΣ των μουσείων να αποφασίζουν για την ίδρυση παραρτημάτων στο εξωτερικό και να εξάγουν ελληνικές αρχαιότητες, για πενήντα χρόνια το τουρ αυτό και να το επεκτείνουν.
Είναι η κυρία που έθαψε τα αρχαία του σταθμού Βενιζέλου. Είναι οι κυρία που κατήργησε το διαγωνιστικό πλαίσιο για την επιλογή των καλλιτεχνικών διευθυντών για να βάλει τον Λιγνάδη, τον παιδοβιαστή. Τον έβαλε επειδή κατήργησε το πλαίσιο, αλλιώς δεν θα έβγαινε ποτέ αυτός και την ξεγέλασε την κ. Μενδώνη. 
Είναι η κύρια που δεν προστάτευσε την ιστορική μνήμη στην Ελευσίνα, στην ΠΥΡΚΑΛ και στη Σαλαμίνα, εν αντιθέσει με την προκάτοχό της, τη Μυρσίνη Ζορμπά. Είναι η κυρία που δεν έδειξε καμία σπουδή για τη διάσωση ιστορικών κινηματογράφων στο ιστορικό κέντρο. Είναι η κυρία που απαξίωσε τον Νέο Οργανισμό Βιβλίου και το Ακροπόλ και τα παρέδωσε σε αχρηστία. 
Είναι η κυρία που νομοθέτησε την κερδοσκοπική εκμετάλλευση των μνημείων με τα Μακ Ντόναλντς στο Ηρώδειο και ξανατάισε έκπτωτους αναδόχους ανολοκλήρωτων ψηφιακών έργων με νέες απευθείας αναθέσεις για να τα ξαναφάνε άλλη μια φορά όλοι μαζί παρέα. 
Είναι η κυρία που, όπως είπα, νομιμοποίησε αρχαιοκάπηλους, όπως τον Λέοναρντ Στερν. Έβαζε στο ΔΣ των μουσείων συλλέκτες αρχαιοτήτων. Είναι η  κυρία που ανακάλεσε την παραχώρηση -καλωσορίσατε- του ακινήτου επί της οδού Ερμού 134-136, ιδιοκτησίας του Ελληνικού Δημοσίου, για να εκδικηθεί το Σύλλογο Ελλήνων Αρχαιολόγων, γιατί δεν πήγαινε με τα νερά της. 
Είναι η κυρία που δήλωσε -και εδώ αφορά και το ΚΚΕ πολύ αυτό- ότι οι ομαδικοί τάφοι του εμφυλίου πολέμου στο Επταπύργιο δεν αποτελούν σημείο ενδιαφέροντος για τον αρχαιολογικό νόμο. Κι επίσης, δήλωσε ότι τα ραντάρ αεροδρομίου ταιριάζουνε μια χαρά σε αρχαιολογικούς χώρους, όπως είναι η Παπούρα στο Καστέλι. 
Έρχεστε, λοιπόν, σήμερα να δικαιώσετε τον Στεφανόπουλο μετά από 40 χρόνια, ότι ο Μητσοτάκης θα πουλήσει την Ακρόπολη. Εντάξει, υπάρχει μια γενιά διαφορά μέχρι να το καταφέρει και έρχεστε σήμερα με αυτό το πράγμα.
Προσέξτε τώρα, το σχέδιό σας από την αρχή αυτό ήταν. Το 2020, αν θυμάστε, που άλλαξε το Ταμείο Αρχαιολογικών Πόρων και Απαλλοτριώσεων σε ΟΔΑΠ, τον Οργανισμό Διαχείρισης και Ανάπτυξης Πολιτιστικών Πόρων, ήταν γιατί είχε το συνταγματικό κώλυμα.
Δηλαδή αυτή, τώρα τι κάνει; Ο ΟΔΑΠ είναι Δημόσιο και υποτίθεται θα διαχειριζόταν, θα έκανε... Είχαν προκηρύξει και τριακόσιες θέσεις. Ποτέ δεν τις καλύψανε αυτές τις θέσεις. Έτσι; Και τώρα, επειδή ως δημόσιος οργανισμός αυτός -πώς το λένε;- έπρεπε να τηρεί κάποιες διαδικασίες, τώρα φτιάχνει έναν βραχίονα, αυτού του ΟΔΑΠ που θα είναι η ΑΕ, με την οποία λύνονται τα χέρια τους. Γουστάρω να φέρω κανέναν βασιλιά να χορέψει πεντοζάλη στην Ακρόπολη; Θα τον φέρω. Γουστάρω να κάνω γεύμα στον αρχαιολογικό χώρο της Αντίπαρου τους τάδε γκλαμουράτους, να πούμε; Θα τους φέρω. Λύνονται τα χέρια της, διότι έχει συνταγματικό κώλυμα. Αυτό ήταν το σχέδιο από την αρχή. Έτσι;
Ταΐζετε έναν σκασμό παράσιτα, κυρία Μενδώνη. Γιατί πρέπει τη διαχείριση των εισιτηρίων να την έχουν κάποιοι ιδιώτες; Οι αρχαιολόγοι, που την είχαν δεν ξέρανε να μετρούνε, ε; Δεν ξέραν να μετρούνε; Έπρεπε να ορίσετε κάποια παράσιτα της παράταξής σας να κερδοσκοπούν από μερίδιο από τα εισιτήρια, ή έπρεπε να μπει ο «Γρηγόρης» παντού; Γιατί δεν υπήρχαν άλλοι να μπουν; Έπρεπε να μπει ο «Γρηγόρης» παντού;
 Επίσης, τώρα φαίνεται η ολοκλήρωση του σχεδίου σας με αυτό το πράγμα και εννοείται ότι δεν θα προλάβετε να το εφαρμόσετε. Οποιαδήποτε προοδευτική κυβέρνηση έρθει την επόμενη, από τα πρώτα πράγματα που θα κάνει είναι να καταργήσει αυτό το πράγμα και να το αναφέρει. 
Εγώ, όμως, θέλω να σταθώ και σε κάτι άλλο. Πόσα δεκάδες χρόνια θέλετε, κυρία Μενδώνη, για να κάνετε εκκαθάριση αυτού του αμαρτωλού Ταμείου Αλληλοβοήθειας των Υπαλλήλων του Υπουργείου Πολιτισμού; Το θυμάστε το ιστορικό αυτό, με το Ταμείο Αλληλοβοήθειας; Τσακοπιάκος και λοιπά λαμόγια, που τα τρώγανε με τα ψεύτικα δάνεια; Δάνειζαν τον Παφίλη, που δεν είχε πάρει ποτέ του δραχμή και τα βάζανε στην τσέπη τους. Αυτά έκαναν από τότε που ήταν και το ΠΑΣΟΚ ακόμα στα πράγματα και η κ. Μενδώνη Γενική Γραμματέας του Βενιζέλου. 
Αυτό το Ταμείο Αλληλοβοήθειας ο ΣΥΡΙΖΑ με νόμο το 2019 το είχε εκκαθαρίσει. Έρχεται η Δεξιά, έρχεται η κ. Μενδώνη, δεν υλοποιεί τον νόμο και βάζει -προσέξτε- σε μία τελευταία συνεδρίαση -γιατί όλα εδώ πληρώνονται και ο τομέας διαφάνειας τα παρακολουθεί όλα... Τα ονόματα Μουτσίδου και Βαφειάδης τα θυμάστε, κυρία Μενδώνη; Είναι τα δύο μέλη που βάλατε στο ΔΣ του Ταμείου Αλληλοβοήθειας για να πάρουν μία απόφαση, μια μεγάλη επιχορήγηση δεκάδων χιλιάδων ευρώ προς την Ομοσπονδία, στην τελευταία συνεδρίαση που κάνατε το 2019. Γι’ αυτό σήμερα σας χαϊδεύουν με αυτό που κάνετε, γιατί τους ταΐζετε με αυτή την επιχορήγηση. Αυτά τα δύο ονόματα, λοιπόν, η Μουτσίδου και ο Βαφειάδης, τους βάλατε εκεί, πήραν την απόφαση, δώσατε τα λεφτά και μετά το βάλατε σε εκκαθάριση για έναν χρόνο και από τότε εκκαθαρίζετε. Επτά χρόνια εκκαθαρίζετε.  Και γιατί εκκαθαρίζετε; Για να μην πάνε φυλακή οι φίλοι της! Για να μην πάνε φυλακή τα στελέχη της Νέας Δημοκρατίας, που είναι εκεί πέρα και έχουν βάλει το δάχτυλο στο μέλι.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Υπενθυμίζω Μουτσίδου και Βαφειάδης, τα μέλη που η κ. Μενδώνη όρισε -τα μέλη που η κυρία Μενδώνη όρισε-, είναι αυτά που εμπλέχτηκαν στο σκάνδαλο των εκβιασμών το 2024. Είναι αυτοί οι αρχαιολόγοι που πήγαιναν και έλεγαν «αν θες άδεια, σκάσε τόσα». Αυτοί οι δύο είναι, αυτοί οι δύο που όρισε η κ. Μενδώνη για να πάρει την απόφαση της επιχορήγησης των δεκάδων χιλιάδων ευρώ και μετά να το βάλει σε εκκαθάριση. Τώρα με το άρθρο 123 το ξαναπάει ακόμα έξι μήνες σε εκκαθάριση. Θα το εκκαθαρίζει ώσπου να αποθάνει από το ταμείο, μέχρι τότε θα το εκκαθαρίζει, για να μην αποδοθούν ευθύνες.
Λοιπόν, με λίγα λόγια, δεν θα προλάβετε να το εφαρμόσετε. Δεν θα προλάβετε να το εφαρμόσετε. Δεν θα ξεκοκκαλίσετε άλλα χρήματα. Δώσατε 52 εκατομμύρια ευρώ από το Ταμείο Ανάκαμψης στους τέτοιους.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Σας περιμένει το ΚΕΕΛΠΝΟ.
ΠΑΥΛΟΣ ΠΟΛΑΚΗΣ: Τι; Ξέρετε κάτι για το ΚΕΕΛΠΝΟ; Από πού το ξέρετε; Από πού το ξέρετε; Είστε σε ευθεία επικοινωνία; Άλλους περιμένει το ΚΕΕΛΠΝΟ, όχι εμένα. Άλλους περιμένει το ΚΕΕΛΠΝΟ. Για να καταλάβετε τι παρακράτος ζούμε...
ΠΡΟΕΔΡΕΥΩΝ (Γεώργιος Γεωργαντάς): Δεν καταγράφεστε, κύριε Πολάκη.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Πολάκη.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε.
Τον λόγο έχει η επόμενη ομιλήτρια...
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Παρακαλώ, κύριε Πολάκη, ακουστήκατε.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Δουλειά του Προέδρου είναι να φροντίζει να μιλήσουν όλοι.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Η επόμενη ομιλήτρια είναι η κ. Γεωργία Κεφαλά από την Πλεύση Ελευθερίας.
Παρακαλώ, κυρία συνάδελφε, ελάτε.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Να αφήσουμε την κ. Κεφαλά να μιλήσει. Σας παρακαλώ.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Κύριε Πολάκη, παρακαλώ! Να κάνουμε κοινοβουλευτικό έλεγχο, όταν θέλετε. 
Κύριε Πολάκη, ανέβηκε η ομιλήτρια πάνω στο Βήμα, παρακαλώ.
Κυρία Κεφαλά, ξεκινήστε παρακαλώ.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Δεν καταγράφεται αυτό που λέει ο κ. Πολάκης, ούτως ή άλλως.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Κύριε Πολάκη, παρακαλώ! Σεβασμός στην κ. Κεφαλά. Παρακαλώ, έχει ανέβει στο Βήμα.
Κυρία Κεφαλά, παρακαλώ, ξεκινήστε.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Κύριε Πολάκη, μπορείτε να πείτε αυτό που θέλετε, αλλά παρακαλώ στις εκφράσεις σας και στη συμπεριφορά σας. Εντάξει, δεν χρειάζεται αυτό. Το Κοινοβούλιο της χώρας είναι.
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Είναι το Κοινοβούλιο της χώρας. Δεν χρειάζονται αυτές οι εκφράσεις. Δεν χρειάζονται. Είχατε τη δυνατότητα να πείτε αυτό που θέλατε να πείτε. Αρκεί.
Παρακαλώ, κυρία Κεφαλά, έχετε τον λόγο. 
ΠΑΥΛΟΣ ΠΟΛΑΚΗΣ: ...
ΠΡΟΕΔΡΕΥΩΝ (Γεώργιος Γεωργαντάς): Το έχεις ξανακάνει. Το έχεις ξανακάνει αυτό. Μην το απευθύνεις στο Προεδρείο.
Η κ. Κεφαλά έχει τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Αυτό είναι, λοιπόν, το κλίμα που συζητάμε για τον πολιτισμό. «Μυστικά και ψέματα» θα λεγόταν η ταινία αυτή.
Ο πολιτισμός, λοιπόν. Εγώ θα ήθελα να πω δυο πράγματα, γιατί δεν έχει ιδεολογικό πρόσημο. Διαφωνώ με την κ. Μενδώνη, δεν είναι ιδεολογία ο πολιτισμός. Ο πολιτισμός απλά είναι ο αέρας που αναπνέουμε όλοι και αφορά τους πάντες, τον ψηλό, τον κοντό, τον όμορφο, τον άσχημο, τον κίτρινο, τον κόκκινο, τον αμόρφωτο, τον μορφωμένο, όλους.
Ο τρόπος που βλέπουμε εμείς τον πολιτισμό έχει ιδεολογικό πρόσημο και αυτό είναι το πρόβλημα, γιατί δεν του δίνουμε τον ανάλογο σεβασμό. Όταν τον ερμηνεύουμε με τις δικές μας οπτικές, δεν του δίνουμε τον ανάλογο σεβασμό και ο πολιτισμός για να υπάρχει, θέλει σεβασμό, όπως τον ίδιο σεβασμό θέλει το βουνό και η θάλασσα. Δηλαδή, θέλει δέος και θαυμασμό ο πολιτισμός.
Δυστυχώς δεν ξέρω, δεν είμαι ειδική πάνω στον πολιτισμό, κανείς δεν πιστεύω ότι είναι, αλλά αισθάνομαι ότι τον ακουμπάμε άτεχνα και άκομψα και αυτό είναι το πρόβλημα, όπως όταν λειτουργούσε το Κοινοβούλιο και ο κ. Ξαρχάκος έπαιζε μουσική έξω. Τον έχουμε λίγο σαν μουσικό χαλί.
Θέλω να πω ένα πράγμα που με εμπνέει πάντα, όσον αφορά τη στάση μου απέναντι στη ζωή αλλά και τη στάση μου απέναντι στην τέχνη και στον πολιτισμό, τη λέξη άγαλμα. Το έχω πει ξανά σε μια επιτροπή, αλλά θα ήθελα να το πω και εδώ στην Ολομέλεια. Η λέξη άγαλμα βγαίνει από το αρχαίο ελληνικό ρήμα αγάλλομαι. Το «αγάλλομαι» σημαίνει νιώθω βαθιά χαρά, βαθιά. Πώς μπορεί μία λέξη να μας κάνει να αλλάξουμε οπτική απέναντι στη ζωή και απέναντι στον πολιτισμό και στην τέχνη. Υπάρχει και η λέξη αγαλλίαση, δηλαδή γιατρεύομαι μέσα από τη βαθιά χαρά και την ομορφιά. Τι ωραιότερο μήνυμα μπορεί να μας φέρει αυτή η λέξη και πόσο κενή είναι η λέξη στα λατινικά, που είναι η λέξη status, δηλαδή κάτι ακίνητο!
Αυτή είναι η οπτική, λοιπόν, πιστεύω η δική σας -αν μου επιτραπεί να τα βάλω σε κουτάκια όλα αυτά-, κάτι ακίνητο, που πρέπει να το διαχειριστούμε -δεν ξέρω τι θέλετε να το κάνετε ακριβώς στο συγκεκριμένο νομοσχέδιο-, να το εκμεταλλευτούμε, να το πουλήσουμε, να βγάλουμε κάτι από αυτό. 
Για εμάς όμως είναι η βαθιά χαρά, η αγαλλίαση και η βαθιά γιατρειά ο πολιτισμός. Και νομίζω ότι ό,τι και να είναι τελικά το άγαλμα, σίγουρα δεν ακουμπάς επάνω του καναπεδάκι και κοκτέιλ. Αυτό είναι σίγουρο. Δεν ακουμπάς σε μία ιστορία και κληρονομιά δύο χιλιάδων ετών την προσωπική σου ματαιοδοξία, γιατί αυτό ακριβώς συμβαίνει. Και εδώ, μπαίνει και η προσωπική ευθύνη. Για εμένα θα πρέπει οι άνθρωποι πραγματικά να μην το κάνουν αυτό. Ακόμα και οι άνθρωποι που έχουν τα λεφτά και έχουν τα πέντε χιλιάρικα που θα μπορούν να κάνουν μια δεξίωση, να μην το κάνουν. Τους ζητάμε να μην το κάνουν και ελπίζουμε να μην γίνει ποτέ υποβάθμιση και εμπορευματοποίηση. Να μην γίνονται, λοιπόν, ιδιωτικά γεύματα πάνω σε μνημεία και μαρτυρικούς τόπους, όπως το Επταπύργιο και η Σπιναλόγκα και αποκλειστικές prive επισκέψεις. Μπορεί το νομοσχέδιο να δίνει αυτή τη δυνατότητα, εμείς, όμως, παρακαλούμε τον κόσμο να μην το κάνει. 
Και θέλω να πω εδώ ότι οι καλλιτέχνες, τα σωματεία, όλοι οι άνθρωποι έχουν ξεσηκώσει θύελλα αντιδράσεων γι’ αυτό το νομοσχέδιο, και οι αρχαιολόγοι επίσης. Γιατί δεν εισακούγονται άραγε; Είναι τελικά ο πολιτισμός εθνικό και δημόσιο αγαθό; Ανήκει στην κοινωνία και όχι στους μάνατζερς; 
Η Αντιπολίτευση, οι εργαζόμενοι άνθρωποι, λοιπόν, των τεχνών στέκονται απέναντι σε αυτό στο νομοθετικό έκτρωμα. Διότι πολιτισμός τελικά για τη Δεξιά και την Ακροδεξιά πάντοτε ήταν η επίδειξη ικανοτήτων και απόδειξη της αρίας  υπεροχής, της αριστείας δηλαδή. Για εμάς είναι το αντίθετο. Ο πολιτισμός είναι ευαλωτότητα. Ο πολιτισμός είναι εύθραυστος. Ο πολιτισμός χάνεται εύκολα και αυτή ουσιαστικά είναι η δύναμή του. Αυτό που τον κάνει δυσδιάκριτο και πολύτιμο μαζί δεν είναι η επίδειξη της υπεροχής. Αντίθετα, είναι οριζόντιος ο πολιτισμός και κάθετος μαζί. Τους αφορά όλους. 
Αυτό που διακρίνει τους καλλιτέχνες δεν είναι η ευαισθησία, όπως μάς λέτε συνεχώς, και κάποιες ικανότητες που δεν έχουν οι άλλοι, αλλά είναι η παραδοχή και η αποδοχή αυτής της συντριπτικής και ολικής αλήθειας, ότι ο πολιτισμός αφορά όλους. 
Αυτό, λοιπόν, που παρακολουθούμε σήμερα δεν είναι αναπτυξιακοί πολιτισμοί, αλλά είναι η πράξη, το έγκλημα δηλαδή, εις βάρος των Ελλήνων δημιουργών. Και εκεί, θέλω να σταθώ λιγάκι. Διότι το νομοσχέδιο που φέρνει η κ. Μενδώνη δεν έρχεται να στηρίξει την οπτικοακουστική παραγωγή, αλλά έρχεται να τη στραγγαλίσει, να τη γραφειοκρατικοποιήσει και τελικά, να την παραδώσει σε κάποιους λίγους. 
Θέλω να πω για την περίπτωση του animation, που είναι το πιο τρανταχτό, το πιο εξοργιστικό παράδειγμα αυτής της πολιτικής αυθαιρεσίας. Τον Ιανουάριο, η Κυβέρνηση πανηγύρισε, διότι ίδρυσε με τυμπανοκρουσίες, κιόλας, το Πρόγραμμα CRGR-Animate. Υποσχέθηκε στους ξένους επενδυτές και στους Έλληνες δημιουργούς ένα σταθερό στοχευμένο πλαίσιο. Και τι κάνει η κ. Μενδώνη, μόλις τρεις μήνες μετά; Το καταργεί. Μέσα σε ενενήντα μέρες σβήνει ένα εξειδικευμένο εργαλείο και το τσουβαλιάζει οριζόντια σε μια τεράστια δεξαμενή, αναγκάζοντας τους δημιουργούς κινουμένων σχεδίων να γίνουν επαίτες κονδυλίων απέναντι σε θηριώδεις παραγωγές live action. 
Δεν έχω πολύ χρόνο. Θα ήθελα να πω, όμως, σε αυτά τα δύο λεπτά που απομένουν, ότι αυτή δεν είναι σοβαρή πολιτική. Ξέρουμε ότι η τηλεόραση ουσιαστικά ευνοείται, γιατί έχουν μπει τα τηλεοπτικά προϊόντα ως πιο προσοδοφόρα και θα κυριαρχήσουν στις χρηματοδοτήσεις. Αυτό, όμως, πραγματικά είναι η ταφόπλακα της Ένωσης των Ελλήνων Ντοκιμαντέρ, της Ένωσης Σκηνοθετών Δημιουργών και ένα σωρό άλλων σωματείων που το φωνάζουν και πολλά από αυτά δεν καλέστηκαν καν στην Επιτροπή, στην ακρόαση των φορέων. Θα πρέπει κάτι να κάνετε, για να αντιμετωπίσετε αυτούς τους ανθρώπους με διαφορετικό πλαίσιο, έστω και τώρα και στον χρόνο που έχετε να το σκεφτείτε. Κάντε κάτι να σώσετε τον ελληνικό κινηματογράφο. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Κι εμείς ευχαριστούμε, κυρία συνάδελφε. 
Τον λόγο έχει ο κ. Γεώργιος Σταμάτης από τη Νέα Δημοκρατία. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε. 
Κυρία Υπουργέ, κύριε Υφυπουργέ, κυρίες και κύριοι συνάδελφοι, είμαστε από τις λίγες χώρες, που όταν έρχεται στο Ελληνικό Κοινοβούλιο ένα νομοθέτημα για τον πολιτισμό, αντί αυτό να μας ενώνει, ακούγονται φωνές που πάλι θέλουν να διχάσουν. Δεν σας κρύβω κι εγώ, αν και δεν είμαι χρήστες των social media, είδα διάφορα δημοσιεύματα, ότι ξεπουλιέται ο πολιτισμός μας. Και έκανα και μια δεύτερη και τρίτη ανάγνωση. Λέω, δεν γίνεται. Κατάλαβα ότι προφανώς θέλετε να στρέψετε τη συζήτηση σε μια άλλη διαδικασία. Ευτυχώς, όμως, για ακόμα μία φορά, αυτό θα πέσει στο κενό. 
Εμείς και οι Κινέζοι έχουμε το προνόμιο επί της ουσίας, επί τρεισήμισι χιλιάδες χρόνια -αν δεν κάνω λάθος- να μιλάμε την ίδια γλώσσα. Και ταυτόχρονα, αντιλαμβάνομαι ότι μέσα στον ευρωπαϊκό χώρο που κινούμαστε, αλλά και γενικότερα στη νέα παγκοσμιοποίηση, πόσο σημαντικό είναι και ο πολιτισμός να εκσυγχρονίζεται, χωρίς να χάνει τη σταθερή του αξία, χωρίς να χάνει τις βασικές γραμμές, όπως αυτές έχουν θεσπιστεί από την ελληνική πολιτεία. Ταυτόχρονα, όμως, δεν μπορούμε να είμαστε και παρίες και να περιμένουμε μια επιφοίτηση για να προχωρήσουμε σε θέματα και ανάδειξης της πολιτιστικής μας κληρονομιάς, αλλά και κυρίως προστασίας αυτής. 
Και αν μπορέσουμε να κάνουμε μια αναδρομή τα τελευταία είκοσι χρόνια, θα διαπιστώσουμε ότι από το 2019 μέχρι και τώρα, την ώρα που μιλάμε έχει αλλάξει γενικότερα η φιλοσοφία για το πώς αντιλαμβανόμαστε το Υπουργείο Πολιτισμού, πώς αντιλαμβανόμαστε την αξιοποίηση των αρχαιολογικών χώρων και πώς αντιλαμβανόμαστε τον εκσυγχρονισμό και την ίδρυση νέων μουσείων. Και η καλύτερη απάντηση -νομίζω- είναι το ελληνικό και μη ελληνικό κοινό που κατακλύζει όλες τις καλλιτεχνικές δραστηριότητες που συμβαίνουν στη χώρα με τη στήριξη -ή μη- του Υπουργείου Πολιτισμού. Έχουμε το προνόμιο να φεύγουμε από την Αθήνα και σε μία ώρα, μιάμιση να βλέπουμε μια αρχαία τραγωδία, κάτι που άλλοι δεν θα έχουν ποτέ ως δυνατότητα. Και εμείς αντί να επιχαίρουμε για ένα νομοσχέδιο που δίνει νέες δυνατότητες εκσυγχρονισμού, ανάδειξης, αλλά και διαφύλαξης της πολιτιστικής μας κληρονομιάς, είμαστε σε μια συζήτηση ότι σταματάμε τη δημιουργία και ότι σταματάμε τις χρηματοδοτήσεις. 
Θέλω να σας πω κάτι, κυρίες και κύριοι συνάδελφοι. Αυτόν τον χειμώνα πρέπει να είδα εννιά στις δέκα παραστάσεις στα ελληνικά θέατρα. Οι ηθοποιοί ήταν ενδεχομένως πολύ καλύτεροι από αυτούς που γνωρίζουμε και τους έχουμε ινδάλματα. Επιτρέψτε μου να σας πω ότι έχουμε ένα θέμα στα κείμενα. Μας λείπουν οι πολύ μεγάλοι κειμενογράφοι. Υπάρχουν, όμως, νέα παιδιά οι οποίοι πραγματικά δίνουν τον εαυτό τους, οι οποίοι έχουν πιστέψει στο θέατρο, στην τέχνη και έρχονται να υπηρετήσουν τον πολιτισμό. Για εμένα, γι’ αυτό το νομοσχέδιο αξίζουν συγχαρητήρια και στην Υπουργό και στην ομάδα της, διότι ήρθε για ακόμα μία φορά να αναδείξει τα σημαντικά, τα καινοτόμα και τα πρωτοποριακά στοιχεία που διαθέτουμε ως χώρα, αλλά και ως Υπουργείο Πολιτισμού.
Μιας και μιλάμε για τον πολιτισμό, είχατε επισκεφθεί την Κνωσό πριν το 2019; Όποιος την είχε επισκεφθεί και την επισκεφθεί και τώρα μπορεί να αντιληφθεί τη διαφορά. Ακόμα και γι’ αυτό για το οποίο κατηγορήθηκε ο Πρωθυπουργός και η Υπουργός, για το μετρό της Θεσσαλονίκης, πηγαίνετε να δείτε την ανάδειξη αυτού του έργου. Έχετε ξαναδεί τόσο κόσμο να θέλει να συρρέει, με προσβασιμότητα πλέον, στον ιερό Βράχο της Ακροπόλεως; Τι μας δείχνει όλο αυτό; Μας δείχνει ότι προφανώς κάτι σωστά γίνεται. Και τα σωστά σε αυτή τη χώρα δεν γίνονται τυχαία. Αυτή τη φορά γίνονται με μέθοδο, με πολιτική, με χρονοδιάγραμμα, με αρχή μέση και τέλος. 

Και όλα αυτά τα οποία πολύ εξαιρετικά και πολύ εύστοχα ο εισηγητής της Νέας Δημοκρατίας, ο κ. Αμυράς, έθεσε, έρχονται στο να αναδείξουν ότι εμείς δεν αντιλαμβανόμαστε ταξικά ή ιδεολογικά τον πολιτισμό. Γιατί ο πολιτισμός δεν είναι ούτε ταξικός ούτε ιδεολογικός. Ο πολιτισμός είναι αυτό που είναι, το μέσο έκφρασης για τον κάθε δημιουργό, αλλά είναι και το μέσο το οποίο λαμβάνει ο καθένας που αντιλαμβάνεται μια παράσταση θεατρική, μια επίσκεψη σε ένα μουσείο, μια επίσκεψη σε έναν αρχαιολογικό χώρο. Άρα είναι η ταύτισή μας με αυτό.
Από το 2019 μέχρι και τώρα έχουν γίνει ίσως τα περισσότερα άλματα που μπορεί να έχουν γίνει από -εγώ, αν μου επιτρέπετε, θα μπορούσα να συγκρίνω την τελευταία επταετία στα έργα πολιτισμού με αυτά που γίνανε- τη δεκαετία του ’50 με την ανάδειξη του Φεστιβάλ της Επιδαύρου και γενικά μετά τον πόλεμο που αρχίσαμε ουσιαστικά να αναδεικνύουμε τον πολιτισμό μας. 
Γιατί ο πολιτισμός μας είναι πάνω και από τον τουρισμό. Είναι συνώνυμο της παιδείας της χώρας και εκεί θα πρέπει να δώσουμε μεγαλύτερη ώθηση και μακάρι η ανάπτυξη της χώρας, τα φορολογικά έσοδα να δώσουν τη δυνατότητα και στο Υπουργείο Οικονομικών να στηρίξει ακόμα παραπάνω το Υπουργείο Πολιτισμού για περισσότερες δράσεις, για περισσότερες παρεμβάσεις και για ανάδειξη όχι μόνο της πολιτιστικής κληρονομιάς, αλλά και αυτού που πραγματικά είμαστε: ένα έθνος με συνέχεια, με τάση στον πολιτισμό, με τάση στη δημιουργία, με τάση στην καινοτομία, αλλά κυρίως όπου και πας, όπου κι αν βρεθείς να μπορείς να λαμβάνεις αυτό που οι δημιουργοί θέλουν να προσφέρουν. 
Και κλείνω και με κάτι ακόμη. Κυρία Υπουργέ, ήμουν στο χωριό μου τις προάλλες. Νομίζω ότι κάποια στιγμή πρέπει να δούμε πώς θα στηρίξουμε όλους τους πολιτιστικούς συλλόγους στα χωριά, στις εορτοπανήγυρεις με μικρά ποσά, ώστε και να έρχεται κόσμος και να δείξουμε λίγο περισσότερο σε αυτούς τους ανθρώπους…
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Το κάνουμε. 
ΓΕΩΡΓΙΟΣ ΣΤΑΜΑΤΗΣ: …ότι ακόμα και η γιορτή του Άη Λιος είναι κάτι σημαντικό για τη χώρα. Αυτό. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς):  Ευχαριστούμε, κύριε συνάδελφε. 
Τον λόγο τώρα έχει η ανεξάρτητη Βουλευτής, η κ. Βέττα. Παρακαλώ. 
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε. 
Κύριε Σταμάτη, μη φύγετε γιατί έχω κάποια στοιχεία για εσάς.
Κυρίες και κύριοι συνάδελφοι, το νομοσχέδιο που συζητάμε σήμερα θα μπορούσε να έχει τίτλο «Πολιτισμός μόνο για λίγους και για την κερδοσκοπία ορισμένων». Πρόκειται για το επιστέγασμα μιας άκρως νεοφιλελεύθερης Κυβέρνησης και κυβερνητικής πολιτικής στον πολιτισμό της χώρας που βλέπουμε να εκτυλίσσεται σταδιακά από το 2019, μετά τις εκλογές δηλαδή. Άλλωστε το ότι αυτό συνιστά την ιδεολογία σας το παραδέχτηκε και η Υπουργός σας στις συνεδριάσεις της επιτροπής, λέγοντας ότι η διαχείριση της πολιτιστικής κληρονομιάς και του πολιτισμού που κάνει η Κυβέρνησή σας «απηχεί την ιδεολογική μας τοποθέτηση». Έτσι είπε η κυρία Υπουργός. 
Αυτό είναι, λοιπόν, που βλέπουμε σήμερα, η ιδεολογία σας, η οποία κωδικοποιείται στις έννοιες ιδιωτικοποίηση και ξεπούλημα, χωρίς καμία αμφιβολία. Ένα τέτοιο νομοσχέδιο λοιπόν έρχεται, κατά την πάγια πρακτική της Νέας Δημοκρατίας, χωρίς ουσιαστική διαβούλευση και εν μέσω θέρους να κλονίσει στον πυρήνα της τη συνταγματική προστασία ενός ακόμη δημόσιου αγαθού και εν τέλει να ιδιωτικοποιήσει τη διαχείριση της πολιτιστικής κληρονομιάς, παραχωρώντας για πενήντα συν πενήντα χρόνια τα δημόσια δικαιώματα επί αυτής, τα δικαιώματα του ελληνικού λαού, δηλαδή σε μια ανώνυμη εταιρεία. 
Με το πρόσχημα της αναδιοργάνωσης του Οργανισμού Διαχείρισης και Ανάπτυξης Αρχαιολογικών Πόρων, του ΟΔΑΠ δηλαδή, η Κυβέρνηση θεσπίζει σήμερα την ίδρυση της εταιρείας αυτής που δήθεν θα αποτελεί τον βασικό εκτελεστικό και επιχειρησιακό βραχίονα του ΟΔΑΠ, χωρίς βέβαια να αιτιολογεί πουθενά τη σκοπιμότητα και την αναγκαιότητα ίδρυσής της, ιδίως από τη στιγμή που μέχρι σήμερα ο ΟΔΑΠ έχει ήδη τις αρμοδιότητες αυτές ως νομικό πρόσωπο δημοσίου δικαίου. 
Το 2020, όταν ιδρύατε τον ΟΔΑΠ στη θέση του Ταμείου Αρχαιολογικών Πόρων, λέγατε ότι θα αποτελεί έναν σύγχρονο αναπτυξιακό οργανισμό για την αποτελεσματικότερη και αποδοτικότερη διαχείριση των πόρων που θα παραμείνει νομικό πρόσωπο δημοσίου δικαίου, όπως ήταν πάντα. Έτσι μας λέγατε. 
Τι άλλαξε, λοιπόν, σήμερα και ξαφνικά απαιτείται η ίδρυση μιας τόσο κοστοβόρας A.E. που θα παρεμβληθεί μεταξύ ΟΔΑΠ και Υπουργείου Πολιτισμού για να κάνει ένα μέρος της δουλειάς που ήδη κάνει ο ΟΔΑΠ; Τι άλλαξε και χρειάζεται να ιδρύσετε μια ανώνυμη εταιρεία, για τη λειτουργία μάλιστα της οποίας απαιτούνται πάνω από 5,7 εκατομμύρια εφάπαξ δαπάνη; Είναι 2,7 από τον τακτικό προϋπολογισμό και άλλα 3 από τον προϋπολογισμό του ΟΔΑΠ και άγνωστο πόσα ακόμη για την ετήσια τακτική της επιχορήγηση. 
Είναι αυτό χρηστή διοίκηση, κυρία Υπουργέ; Χρειαζόμαστε μία απάντηση. 
Ή αποτύχατε, λοιπόν, στον ΟΔΑΠ ή πιθανότατα να ήταν εξ αρχής αυτή η επιδίωξη της Κυβέρνησης, το να βρεθεί δηλαδή τρόπος ώστε ολόκληρη η κινητή και ακίνητη περιουσία του ΟΔΑΠ και του Υπουργείου Πολιτισμού, η διαχείριση των εσόδων, των εισιτηρίων, των πωλητηρίων των αναψυκτηρίων και λοιπά να εκχωρηθούν σε μια ανέλεγκτη Α.Ε. που θα λειτουργεί με ιδιωτικοοικονομικά κριτήρια σε βάρος του δημοσίου συμφέροντος. 
Ουδέποτε σας ενδιέφερε, ουδέποτε εργαστήκατε ποτέ γι’ αυτό, το να πράξετε δηλαδή δημόσιες πολιτικές προς όφελος της κοινωνίας και των μνημείων. Αφενός αυτό είναι κάτι που απεχθάνεστε ιδεολογικά, αφετέρου έχει αποδειχθεί ότι μάλλον δεν έχετε την επάρκεια να το κάνετε πρακτικά. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Εσείς τα κάνατε όλα τέλεια!
ΚΑΛΛΙΟΠΗ ΒΕΤΤΑ: Διότι ούτε τον νόμο του ΟΔΑΠ δεν καταφέρατε να εφαρμόσετε είτε από ανικανότητα είτε τελικά από σκοπιμότητα ώστε να φτάσουμε σήμερα εδώ. Οι τριακόσιες θέσεις που προβλέφθηκαν το 2020 για τη στελέχωση του ΟΔΑΠ ουδέποτε καλύφθηκαν, ώστε να μπορεί να λειτουργήσει αποτελεσματικά. Και σήμερα με το παρόν νομοσχέδιο καταργείτε τις εξήντα έξι από αυτές, για να ιδρύσετε άλλες ενενήντα στην ανώνυμη εταιρεία. 
Το μόνο που σας ενδιαφέρει λοιπόν είναι να βάλετε στο χέρι, πριν φύγετε και με κάθε τρόπο, στους αρχαιολογικούς πόρους της χώρας με ακόμη μεγαλύτερη ελαφρότητα και αδιαφάνεια από όση έχετε ήδη επιδείξει επτά χρόνια τώρα στη διαχείρισή τους. 
Τι να πρωτοθυμηθούμε; Τις παραχωρήσεις μνημείων και αρχαιολογικών χώρων για γλέντια, γάμους και δεξιώσεις παντός είδους, τις πριβέ ξεναγήσεις και τις ελίτ εκτός ωραρίου ή τους φωτογραφικούς διαγωνισμούς για τη διαχείριση πωλητηρίων, αναψυκτηρίων, εισιτηρίων και λοιπά με ένα μόνο συμμετέχοντα και ελάχιστο όφελος για το δημόσιο ταμείο; Αυτά είναι τα έργα σας.
Κατά τα λοιπά, επιχειρήσατε να παρουσιάσετε ως επιτυχία του ΟΔΑΠ την αύξηση των εισπράξεων από τα εισιτήρια. Τα στοιχεία βέβαια της ΕΛΣΤΑΤ δείχνουν ότι η αύξηση οφείλεται αποκλειστικά στην αύξηση της τιμής των εισιτηρίων που σχεδόν τριπλασιάστηκε από την 1η Απριλίου του 2025. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Διαβάστε λίγο τα στοιχεία!
ΚΑΛΛΙΟΠΗ ΒΕΤΤΑ: Όμως, τα ίδια στοιχεία δείχνουν ότι το συγκεκριμένο άκρως ταξικό μέτρο φέρνει λιγότερους επισκέπτες, Έλληνες και ξένους, σε μνημεία και μουσεία. Αυτό σημαίνει βέβαια και λιγότερους πρεσβευτές για τη διάδοση της πολιτιστικής μας κληρονομιάς στο εξωτερικό, για την οποία υποτίθεται ότι ενδιαφέρεστε. Αυτό θέλατε;
Ειδικότερα, στο δωδεκάμηνο του 2025 έναντι του δωδεκάμηνου του 2024 τα αρνητικά νούμερα επισκεψιμότητας κυριαρχούν σχεδόν παντού, ενώ σε κάποιους χώρους, όπως των Βασιλικών Τάφων της Βεργίνας, της Φαιστού, ακόμη και των Δελφών, η μείωση των επισκεπτών φτάνει ακόμα και το μείον 26,1%. 
Και ξέρετε τι μας είπε η Υπουργός στην επιτροπή και μάλλον επιμένει εδώ; Ότι η μείωση των επισκεπτών δεν οφείλεται στην αύξηση της τιμής των εισιτηρίων, αλλά στον πόλεμο. 
ΓΕΩΡΓΙΟΣ ΑΜΥΡΑΣ: Βεβαίως!
ΚΑΛΛΙΟΠΗ ΒΕΤΤΑ: Σε μια περίοδο δηλαδή που οι αφίξεις στη χώρα ήταν αυξημένες -έτσι λένε- σε σχέση με το 2024, οι επισκέψεις στους αρχαιολογικούς χώρους μειώθηκαν λόγω του πολέμου. 
Η αλαζονεία του αλάθητου ενίοτε οδηγεί στη γελοιοποίηση, ιδίως όταν τα νούμερα λένε την αλήθεια. Διότι η σύγκριση είναι αμείλικτη ακόμη και τους καλοκαιρινούς μήνες. 
Ενδεικτικά, μεταξύ Ιουλίου ’24 και Ιουλίου ’25 η πτώση στο γενικό σύνολο επισκεπτών έφτασε στο μείον 8,7% και στο σύνολο των επισκεπτών με εισιτήριο στο μείον 15,9%. Σε απόλυτα, μάλιστα, νούμερο, οι επισκέπτες Ιουλίου 2025 που ήταν συνολικά 2.163.455 δεν κατάφεραν να ξεπεράσουν ούτε καν αυτούς του Ιουλίου -πάλι- του 2019 που ήταν 2.280.544. Μάλλον γι’ αυτό απέφευγε η Υπουργός τις συγκρίσεις με το 2019. 
Αυτά για την αποκατάσταση της αλήθειας στα ψεύδη που ακούστηκαν και θα τα καταθέσω στα Πρακτικά. 
Κύριε Σταμάτη, επειδή αναφερθήκατε στην Ακρόπολη των Αθηνών, σας πληροφορώ ότι από το ’24 έως το ’25 είχαμε μείωση επισκεψιμότητας σε ποσοστό 7,4%.

Όσο για την Κνωσό που είπατε, έχω τα στοιχεία από το 2024 στο 2025, είναι μείον 6,9%. Αυτά τα λέει η ΕΛΣΤΑΤ και θα τα καταθέσω στα Πρακτικά.
Εξίσου ατεκμηρίωτη νομοθετική πρωτοβουλία αποτελεί και ο κατακερματισμός των αρμοδιοτήτων της Εφορείας Εναλίων Αρχαιοτήτων και η ίδρυση ενός νομικού προσώπου δημοσίου δικαίου για τη διαχείριση των επισκέψεων ενάλιων χώρων.
Αν το πρόβλημά σας ήταν η διεπιστημονικότητα ή η δυσκολία διαχείρισης, θα μπορούσε αυτό να λυθεί με ενίσχυση της Εφορείας Εναλίων και τροποποίηση του Οργανισμού ως προς τις θέσεις και τις διευθύνσεις που προβλέπονται σε αυτήν. Δεν επιλέξατε αυτό, όμως, επιλέξατε ένα μοντέλο για μία ακόμη φορά εκτός της Αρχαιολογικής Υπηρεσίας και αναρωτιόμαστε μέχρι πού είστε ικανοί να φτάσετε. Θα αρχίσετε να συστήνετε δίπλα σε κάθε Εφορεία Αρχαιοτήτων και ένα νομικό πρόσωπο δημοσίου δικαίου για να διαχειρίζεται ξεχωριστά και τους χερσαίους επισκέψιμους αρχαιολογικούς χώρους;
Τέλος, για τον τομέα των οπτικοακουστικών παραγωγών και το ΕΚΚΟΜΕΔ, φέρνετε μια ακόμη τροποποίηση χωρίς διαβούλευση με τους εργαζόμενους που παρουσιάζετε ως προσέλκυση επενδύσεων και «ανάπτυξη» -σε εισαγωγικά- ανάπτυξη, όμως, για ποιον και με ποιες πολιτικές είναι το ερώτημα. Με πολιτικές που ενισχύουν με δημόσιο χρήμα ακόμη και προγράμματα χαμηλής ποιότητας και τηλεοπτικού κουτσομπολιού, όπως προωθεί το παρόν νομοσχέδιο, ή για πολιτικές που αδιαφορούν για τους εργαζόμενους στον κλάδο; Διότι, δυστυχώς, βλέπουμε ότι και πάλι δεν βρήκατε καν τον χώρο ώστε να νομοθετήσετε έστω μισή αράδα για την υποχρεωτική διασφάλιση των εργασιακών τους δικαιωμάτων και των συνθηκών εργασίας τους στις παραγωγές που πρόκειται να λάβουν τις κρατικές ενισχύσεις. Αυτό τα λέει όλα τόσο για τις προθέσεις σας όσο και για τη νεοφιλελεύθερη ιδεολογία σας που ξέρει να νομοθετεί μόνο για το πώς θα υφαρπάζει τον ιδρώτα των ανθρώπων και τα δημόσια κοινωνικά αγαθά, προκειμένου να τα μετατρέψει σε ιδιωτικό πλούτο.
Ευχαριστώ.
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Έχει ζητήσει τον λόγο η Υπουργός Πολιτισμού κ. Μενδώνη για την πεντάλεπτη παρέμβαση την οποία δικαιούται.
Ορίστε, κυρία Μενδώνη, έχετε τον λόγο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ευχαριστώ πολύ, κύριε Πρόεδρε.
Θα απαντήσω σε όσα έχουν ακουστεί μέχρι τώρα που δεν αφορούν αμιγώς το νομοσχέδιο. Για το νομοσχέδιο θα μιλήσω στη μεγάλη μου παρέμβαση.
Όμως, να ξεκινήσω από τα τελευταία της κ. Βέττα, η οποία, καθώς είναι καλή μαθήτρια διαφόρων φερέφωνων του Υπουργείου, δεν τολμάει να πει ανά μήνα τις εισπράξεις και τις επισκέψεις.
ΚΑΛΛΙΟΠΗ ΒΕΤΤΑ: Αφήστε τους χαρακτηρισμούς, κυρία Μενδώνη, «φερέφωνο», πάρτε το πίσω αυτό!
ΠΡΟΕΔΡΕΥΩΝ (Γεώργιος Γεωργαντάς): Ακουστήκατε, παρακαλώ!
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Επιλέγει, αλλά η επιλογή της δεν είναι πάντα σωστή ή δεν είναι καθόλου σωστή, διότι εάν αθροίσουμε τα νούμερα -και αυτό είναι που μας ενδιαφέρει- ο Ιούλιος και ο Αύγουστος πέρυσι ήταν πεσμένος λόγω υψηλών θερμοκρασιών, ενώ αντίθετα οι φθινοπωρινοί μήνες ήταν πάρα πολύ ανεβασμένοι και γι’ αυτό και τα έσοδα είναι εντελώς διαφορετικά ανεξαρτήτως εισιτηρίων, σας το είπα και χτες, αλλά χτες δεν ακούγατε.
Το 2019 -γιατί προκαλείτε κιόλας- οι εισπράξεις ήταν 137 εκατομμύρια και το 2024 ήταν 175.887.000 ευρώ, έτσι για να ξέρουμε τι λέμε, χωρίς αύξηση εισιτηρίων.
Και επίσης, να σας πω και κάτι άλλο: Η αύξηση των εισιτηρίων σε τεράστιο ποσοστό έγινε επί των ημερών σας, δύο μέρες πριν από τις εθνικές εκλογές του Ιουλίου, για να ξέρουμε δηλαδή το ήθος με το οποίο νομοθετείτε και με το οποίο αποφασίζετε.
Πάμε, λοιπόν, τώρα να δούμε τα υπόλοιπα.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ξέρω τι θα πείτε, τι κάνατε με τον ΣΥΡΙΖΑ, η κ. Βέττα τώρα είναι ανεξάρτητη.
Και εγώ, λοιπόν, θα πω απαντώντας και προηγουμένως ότι τα πρόσωπα που ανέφερε ο κ. Πολάκης δεν είναι στελέχη της Νέας Δημοκρατίας, αλλά στελέχη του ΠΑΣΟΚ.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Κύριε Γιαννούλη, θα πάρετε τον λόγο, παρακαλώ.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, με ψέγει επειδή ζήτησα τον λόγο;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Δεν σας ψέγω, μην ανησυχείτε, θα μιλήσετε, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Το ξέρω.
ΓΕΩΡΓΙΟΣ ΑΜΥΡΑΣ: Πού είναι το πρόβλημα, λοιπόν;
ΧΡΗΣΤΟΣ ΓΙΑΝΝΟΥΛΗΣ: Σε εμένα το λέτε;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ακούστηκε, λοιπόν, η άποψη για τη σχέση, αυτό που είπα χθες, ότι ο πολιτισμός απηχεί και την ιδεολογία μας. Η άποψη ότι η πολιτιστική πολιτική συνδέεται άμεσα με την ιδεολογία ενός εκάστου εξ ημών είναι ευρύτατα επιστημονικά αποδεκτή, διεθνώς. Στη διεθνή βιβλιογραφία, αν ψάξουμε λίγο, θα δούμε χιλιάδες αναφορές, χιλιάδες μονογραφίες.
Στην Ελλάδα από τους πρώτους που μίλησαν, κυρία Γρηγοράκου και έγραψαν για τη σχέση πολιτισμού και ιδεολογίας είναι ο Βαγγέλης Βενιζέλος με ειδική μονογραφία, άρθρα και αρθρογραφία. Αυτό για να δούμε τι απηχεί και ποιος είναι καθένας.
ΓΕΩΡΓΙΟΣ ΑΜΥΡΑΣ: Δεν είναι ΠΑΣΟΚ, ανεξάρτητος είναι!
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Πάμε τώρα να σας απαντήσω για αυτά που είπατε ότι αποφεύγω να απαντώ.
Είπατε τι θα γίνει με το Παυλοπέτρι εξαιτίας της ανώνυμης εταιρείας. Μα, σας απάντησα χθες, σας το λέμε τέσσερις μέρες: Κανένας αρχαιολογικός χώρος δεν θίγεται διότι πρωτεύει ο αρχαιολογικός νόμος. Το Παυλοπέτρι δεν έχει εισιτήρια. Το Παυλοπέτρι μπορεί να αποκτήσει πολύ μεγάλη επισκεψιμότητα εις όφελος της περιοχής σας και δεν έχει να φοβηθεί τίποτα από την ανώνυμη εταιρεία, γιατί μόνο για καλό μπορεί να λειτουργήσει στην περίπτωση του Παυλοπετρίου η ανώνυμη εταιρεία.
Το ίδιο έχει συμβεί, κυρία Γρηγοράκου, για τον Μυστρά. Στον Μυστρά σήμερα η επισκεψιμότητα έχει ανέβει όχι κάθετα, έχει εκατονταπλασιαστεί εξαιτίας των δικών μας έργων, αυτών που δεν έγιναν όλα αυτά τα χρόνια. Μην ανησυχείτε, λοιπόν, δεν πρόκειται να υποστείτε καμία ζημία στους αρχαιολογικούς σας χώρους για έναν απλό λόγο, ότι οι αρχαιολογικοί χώροι και τα μνημεία προστατεύονται από τον αρχαιολογικό νόμο.
Μου είπατε ότι αποφεύγω να απαντώ για το Μουσείο Εναλίων Αρχαιοτήτων και ότι η Ευρωπαϊκή Ένωση απέρριψε το Μουσείο Εναλίων Αρχαιοτήτων. Η Ευρωπαϊκή Ένωση δεν το απέρριψε. Το Μουσείο Εναλίων Αρχαιοτήτων συγχρηματοδοτείται από την Ευρωπαϊκή Ένωση και εθνικούς πόρους. Θα ολοκληρωθεί, όπως έχουμε πει, μέχρι το τέλος του 2026 και θα αποδοθεί στο κοινό στην αρχή του 2027.
Σας το είπα και χθες και απευθύνομαι γενικότερα: Δεν αντέχετε την επιτυχία και αν τα εννιακόσια έργα, το 1,5 δισεκατομμύριο και πλέον που κατευθύνεται στα έργα αυτά, τα περισσότερα των οποίων γίνονται με αυτεπιστασία -άρα, εργάζονται άνθρωποι από τις τοπικές κοινωνίες και δρουν οι τοπικές κοινωνίες- αν αυτά, κυρία Βέττα, δεν είναι προς όφελος της κοινωνίας, τότε ελάτε να μας πείτε για τα δικά σας έργα όταν ήσασταν κυβέρνηση, ποια ήταν εις όφελος της κοινωνίας. Τα μνημεία όλα τα οποία επιχειρήσατε να εκχωρήσετε στο Υπερταμείο!
Επίσης, έχω απαντήσει ήδη για το Επταπύργιο. Το Επταπύργιο είναι ένα τεράστιο αρχιτεκτονικό συγκρότημα. Είναι ένα συγκρότημα, στο οποίο έχουν φυλακιστεί πολιτικοί κρατούμενοι και από ένα σημείο και μετά και ποινικοί κρατούμενοι. Το δήλωσα και στην Επιτροπή. Δεν αποποιούμεθα -δεν αποποιούμεθα!- του μαρτυρίου και της ευθύνης. Γι’ αυτό και έχουμε ξεκινήσει, διότι ενόχλησε ότι απάντησα στη Βουλή ότι δεν είναι αρχαιολογικός χώρος. Δεν έχει να κάνει ο αρχαιολογικός χώρος με την εύρεση των οστών, αυτό σημαίνει κήρυξη ιστορικού τόπου, την οποία και κάνουμε και την οποία έχουμε δρομολογήσει με βάση τον αρχαιολογικό νόμο να γίνει. Επομένως, δεν επιτρέπουμε σε κανέναν να λέει και να παριστάνει ότι σέβεται περισσότερο τους ανθρώπους που πέθαναν και έχυσαν το αίμα τους από όλους εμάς.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού)
Αυτό το οποίο μπορεί να γίνει στο συγκρότημα του Επταπυργίου και συγκεκριμένα στον χώρο όπου δεκαετίες γίνονται πολιτιστικές εκδηλώσεις από κλασική μουσική μέχρι ρεμπέτικα, εκεί μπορεί να γίνουν τοπικές εκδηλώσεις γαστρονομίας. Τη γαστρονομία εσείς την ερμηνεύετε ως πάρτι, δεξιώσεις, γάμους και βαπτίσεις. Η ελληνική γλώσσα μπορεί να αποδώσει πολύ καλά αυτά τα οποία θέλει να πει.
Επίσης για το Ταμείο Αλληλοβοηθείας -και να σταματήσουμε εδώ πέρα- το Ταμείο Αλληλοβοηθείας είναι υπό εκκαθάριση και αναγκαζόμαστε να δώσουμε παράταση, διότι υπάρχουν δικαστικές εκκρεμότητες από τους ίδιους τους εργαζόμενους οι οποίοι διεκδικούν πόρους. Από εκεί και πέρα, αυτοί όλοι τους οποίους εσείς θεωρείτε ενόχους δικάστηκαν και αθωώθηκαν.
Επίσης, μας είπε ο κ. Μπιάγκης για την Κέρκυρα. Προφανώς, δεν θυμάται ή δεν ξέρει τα έργα τα οποία γίνονται στην Κέρκυρα και ποιος τα κάνει, γιατί τα τελευταία χρόνια τα έργα τα οποία γίνονται στην Κέρκυρα είναι τα περισσότερα από αυτά που έχουν γίνει ποτέ και είναι έργα κάποιων δεκάδων εκατομμυρίων.
Επίσης, μας είπε για το master plan των Φρουρίων. Μα, το master plan των Φρουρίων παρουσιάστηκε το 2028 και με βάση αυτό δουλεύουμε.
Μας είπε, επίσης, τι γίνεται με το Δημοτικό Θέατρο…
ΠΡΟΕΔΡΕΥΩΝ (Γεώργιος Γεωργαντάς): Ολοκληρώσατε, κυρία Υπουργέ, δεν καταγράφεστε, έχετε ολοκληρώσει. Έχετε τη δυνατότητα μετά, αν θέλετε, πάλι να λάβετε τον λόγο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Αυτά, λοιπόν, ενημερώνω ότι είναι δημοτικά.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ωραία, ευχαριστούμε, κυρία Υπουργέ.
ΚΑΛΛΙΟΠΗ ΒΕΤΤΑ: Κύριε Πρόεδρε, θα ήθελα τον λόγο επί προσωπικού.
ΠΡΟΕΔΡΕΥΩΝ (Γεώργιος Γεωργαντάς): Η κρίση, η οποία εκφράστηκε από την κυρία Υπουργό δεν εντάσσεται στο προσωπικό και εδώ να πω και το εξής: Με νούμερα αποδεικνύονται και οι εισπράξεις και ο αριθμός των εισιτηρίων, οπότε θα κατατεθούν και από τις δύο πλευρές -ό,τι υπάρχει να κατατεθεί- και θα βγάλουμε τα συμπεράσματά μας.
ΚΑΛΛΙΟΠΗ ΒΕΤΤΑ: Επί προσωπικού θα ήθελα τον λόγο, κύριε Πρόεδρε!
ΠΡΟΕΔΡΕΥΩΝ (Γεώργιος Γεωργαντάς): Δεν προσέβαλε την προσωπικότητά σας. Μίλησε, έκανε πολιτική κρίση, έκανε αξιολόγηση.
Παρακαλώ, κυρία Βέττα, παρακαλώ.
ΚΑΛΛΙΟΠΗ ΒΕΤΤΑ: Κύριε Πρόεδρε, είπε τον χαρακτηρισμό «φερέφωνο»!
ΠΡΟΕΔΡΕΥΩΝ (Γεώργιος Γεωργαντάς): Ο κ. Γιαννούλης ως Κοινοβουλευτικός Εκπρόσωπος του ΣΥΡΙΖΑ έχει τον λόγο. Ο κ. Γιαννούλης έχει τον λόγο για το τρίλεπτο που δικαιούται.
ΚΑΛΛΙΟΠΗ ΒΕΤΤΑ: Διαμαρτύρομαι, κύριε Πρόεδρε! Πρώτη φορά ζητάω τον λόγο επί προσωπικού και οφείλετε να μου τον δώσετε!
ΠΡΟΕΔΡΕΥΩΝ (Γεώργιος Γεωργαντάς): Δεν σημαίνει ότι όποιος ζητάει τον λόγο επί προσωπικού, τον παίρνει. Το Προεδρείο αξιολογεί, αλλιώς θα έπρεπε κάθε τρία λεπτά να έχουμε ένα «επί προσωπικού». Δεν προσέβαλε την προσωπικότητά σας. Πολιτική αξιολόγηση έκανε, πολιτική κρίση. Παρακαλώ!
Κύριε Γιαννούλη, έχετε τον λόγο.
ΚΑΛΛΙΟΠΗ ΒΕΤΤΑ: Με είπε φερέφωνο!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Δεν προσβάλλει την προσωπικότητά σας αυτό. Λέει ότι είχατε λάθος πληροφορίες από κάπου. Κάποιος σας έδωσε λάθος πληροφορίες. Αυτό λέει! Είναι πολιτική αξιολόγηση. Καταθέστε ερώτηση στον κοινοβουλευτικό έλεγχο για να πείτε ό,τι περισσότερο θέλετε να πείτε. Παρακαλώ!
ΚΑΛΛΙΟΠΗ ΒΕΤΤΑ: Τον λόγο, κύριε Πρόεδρε! Είναι αυτό πολιτική αξιολόγηση;
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Το «επί προσωπικού» δεν έχει να κάνει με διαφορετικές πολιτικές θέσεις. Έχει να κάνει με προσβολή της προσωπικότητας, όχι των πολιτικών θέσεων ή των πολιτικών ενεργειών. 
Κύριε Γιαννούλη, παρακαλώ, έχετε τον λόγο.
ΚΑΛΛΙΟΠΗ ΒΕΤΤΑ: Αυτό είναι προσβολή! Επί προσωπικού ζητάω τον λόγο!
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Κύριε Πρόεδρε…
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ, κυρία Υπουργέ. Δεν υπάρχει θέμα. Σας παρακαλώ, κυρία Υπουργέ, σας παρακαλώ, κυρία Βέττα!
Κύριε Γιαννούλη, θα πάρετε τον λόγο ή θα περάσω στον επόμενο Κοινοβουλευτικό;
ΧΡΗΣΤΟΣ ΓΙΑΝΝΟΥΛΗΣ: Μη με απειλείτε.
ΠΡΟΕΔΡΕΥΩΝ (Γεώργιος Γεωργαντάς): O κ. Γιαννούλης έχει τον λόγο.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, καταρχάς σας παρακαλώ, μη θεωρείτε ως απειλή το να πάρουμε τον λόγο. Τόση ώρα θα μπορούσε να είχε αναπτύξει το «επί προσωπικού» η κ. Βέττα. 
Εγώ θα ρωτήσω την κυρία Υπουργό, πριν σχολιάσω οτιδήποτε, ποιους θεωρεί φερέφωνα. Τους εργαζόμενους του Υπουργείου Πολιτισμού; Αυτό πιστεύετε ότι είναι η αξιακή συνέπεια στο ότι ο πολιτισμός διαπερνά οριζόντια τη ζωή μας και είναι αξία που αποτυπώνεται και στον πολιτικό μας λόγο; Αποκαλέσατε φερέφωνα ανθρώπους που δίνουν τη μάχη στο πεδίο για την ανάδειξη αρχαιολογικών χώρων και μνημείων κι εσείς μ’ έναν χαρακτηρισμό αγοραίο -επιτρέψτε μου-, ανακόλουθο με την ιστορικότητα…
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Είναι αγοραίο αυτό;
ΧΡΗΣΤΟΣ ΓΙΑΝΝΟΥΛΗΣ: Κύριε Φωτήλα, ελληνικά ξέρετε;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ο κ. Πολάκης προηγουμένως χρησιμοποίησε χαρακτηρισμούς…
ΧΡΗΣΤΟΣ ΓΙΑΝΝΟΥΛΗΣ: Ελληνικά ξέρετε; Ξέρετε τι σημαίνει πολιτικά…
ΠΡΟΕΔΡΕΥΩΝ (Γεώργιος Γεωργαντάς): Το «αγοραίος» δεν είναι πολιτική αξιολόγηση. 
ΧΡΗΣΤΟΣ ΓΙΑΝΝΟΥΛΗΣ: Πολιτικά αγοραία προσέγγιση ξέρετε τι σημαίνει, κύριε Φωτήλα; Λυπάμαι, δεν μπορώ να κουβαλάω ένα λεξικό μαζί μου συνέχεια.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): … (Δεν ακούστηκε)
ΧΡΗΣΤΟΣ ΓΙΑΝΝΟΥΛΗΣ: Εν πάση περιπτώσει, κυρία Μενδώνη, πρέπει να αναμετρηθείτε πολύ σοβαρά και πολιτικά σεμνά και ταπεινά με την ιστορία των προκατόχων σας. Στη θέση της Υπουργού Πολιτισμού έχει καταγραφεί το ιστορικό αποτύπωμα της Μελίνας Μερκούρη, της Άννας Συνοδινού, πολλών προσωπικοτήτων. Η συζήτηση για το πώς θα διασφαλίσουμε την ανάδειξη των αρχαιολογικών χώρων και των μνημείων, με όλα τα δορυφορικά ή παρεπόμενα ζητήματα που προκύπτουν, σίγουρα δεν γινόταν σε κλίμα σκληρής κομματικής αντιπαράθεσης ή σίγουρα δεν γινόταν με τη λογική «εγώ είμαι ο κομματάρχης που τα κάνω όλα καλά και εσείς οι υπόλοιποι έχετε παραδώσει καμένη γη ή χάος». 
Θέλω να σας θυμίσω κάτι που έχω βιωματικά αποτυπωμένο, ότι σπουδαίες προσωπικότητες της τέχνης και της επιστήμης της αρχαιολογίας, όπως ο Δημήτρης Παντερμαλής και ο Μανόλης Ανδρόνικος, είχαν πρωτοπορήσει στη διαχείριση και αυτών των υποδομών που τότε δεν υπήρχαν, που ήταν σχεδόν ανύπαρκτες, για την ανάδειξη των αρχαιολογικών χώρων, αλλά και των τοπικών χαρισμάτων και ευεργετημάτων που είχαν οι πόλεις, οι περιοχές, τα σημεία, εκεί που η αρχαιολογική σκαπάνη ανέδειξε ένα από τα πλέον σημαντικά στοιχεία της παράδοσης και της χώρας μας που είναι τα αρχαιολογικά μνημεία και οι αρχαιολογικοί χώροι.
Ο τρόπος της αντιπαράθεσής σας είναι ενδεικτικός του ότι σας ενδιαφέρει να υπάρξει ένας κομματικός διαγκωνισμός που δεν θα ακουμπάει τα εύλογα ερωτήματα τα οποία ανέκυψαν και από τη στάση, την κατάθεση απόψεων ανθρώπων που ζουν σ’ αυτόν τον χώρο, που αναπνέουν σ’ αυτόν τον χώρο. 
Και κάτι τελευταίο: Όλοι γνωρίζουμε τι σημαίνει μια γαστρονομική εκδήλωση. Σας διαβεβαιώ ως κάτοικος αυτής της πόλης για πολλά χρόνια ότι το Επταπύργιο δεν είναι ούτε μουσείο ούτε μνημείο ούτε αρχαιολογικός χώρος ούτε αρχιτεκτονικό σημείο. Είναι ιερός τόπος μαρτυρίου που δεν μπορούμε να έχουμε εμπιστοσύνη σε μια Κυβέρνηση που αλλεπάλληλες φορές έχει συλληφθεί ψευδόμενη, να τον διαχειριστεί μ’ αυτήν τη λογική.
Τα υπόλοιπα στη συνέχεια. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Γιαννούλη.
ΚΑΛΛΙΟΠΗ ΒΕΤΤΑ: Όσο και να θέλετε να με φιμώσετε, ορίστε, εδώ είναι η κατάθεση.
(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Καταθέστε στα Πρακτικά ό,τι νομίζετε ότι πρέπει να καταθέσετε. Κανείς δεν φιμώνεται εδώ πέρα. Ίσα-ίσα, όλοι μιλάνε παραπάνω απ’ όσο δικαιούνται.
Τον λόγο έχει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής κ. Χρηστίδης.
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, με αφορμή την παρέμβαση της κυρίας Υπουργού, αλλά και όσα είπαν οι Βουλευτές της Νέας Δημοκρατίας, οφείλω κι εγώ να κάνω μια παρέμβαση, γιατί ακούσαμε πριν από λίγο τον εισηγητή της Νέας Δημοκρατίας να μας κάνει παρατηρήσεις και μαθήματα για ποιον λόγο κάνουμε κριτική σ’ ένα νομοσχέδιο, το οποίο αναιρεί εν πολλοίς αυτά τα οποία η ίδια η Κυβέρνηση είχε επιλέξει να κάνει το 2020. 
Το χαρακτηριστικότερο παράδειγμα είναι ότι ο κ. Αμυράς μάς έκανε κριτική για τον τρόπο με τον οποίον εμείς επιλέγουμε να σταθούμε έναντι των Α.Ε., χρησιμοποιώντας το εξής απίθανο επιχείρημα, ότι εμείς είμαστε απέναντι στις Α.Ε. διότι είμαστε απέναντι στις ιδιωτικοποιήσεις. Και λέει το εξής μαγικό. Λέει: «Εταιρεία ήταν και η Φιλική Εταιρεία». Και θέλει να συζητήσουμε σοβαρά ο κ. Αμυράς για τον πολιτισμό με βάση αυτό το επιχείρημα, το οποίο χρησιμοποίησε ο εισηγητής της Νέας Δημοκρατίας. Και ευτυχώς που τα είπε αυτά ο κ. Αμυράς, αλλά και μια σειρά άλλων Βουλευτών της Νέας Δημοκρατίας. Άκουσα την κ. Αραμπατζή, άκουσα με πολύ ενδιαφέρον και τον κ. Σταμάτη. Η παρέμβαση του κ. Σταμάτη είναι σα να μας λέει ότι πριν το 2019 δεν υπήρχε πολιτισμός στον τόπο, δεν υπήρχε Υπουργείο Πολιτισμού στον τόπο, ότι όλα δημιουργήθηκαν επί Μητσοτάκη και Μενδώνη στο Υπουργείο Πολιτισμού. 
Προσέξτε τι ακούσαμε για τα πωλητήρια, για τα πωλητέα, για τα αναψυκτήρια. Δεν υπήρχαν, κύριε Σταμάτη, αυτά στους Ολυμπιακούς Αγώνες; Δεν υπήρχαν το 1980, το 1990; Δεν υπήρχαν αυτά; Δεν υπήρχαν στους Ολυμπιακούς Αγώνες, κύριε Σταμάτη, επιλογές για τα άτομα με αναπηρία για τον Παρθενώνα και την Ακρόπολη; Δεν υπήρχαν;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Όχι.
ΠΑΥΛΟΣ ΧΡΗΣΤΙΔΗΣ: Δεν υπήρχε αναβατήριο;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Όχι.
ΠΑΥΛΟΣ ΧΡΗΣΤΙΔΗΣ: Δεν υπήρχε. Μάλιστα.
Σας λέω, λοιπόν, ότι αυτή η συζήτηση είναι μια συζήτηση η οποία παραβιάζει
τον τρόπο και τη λογική με την οποία θα έπρεπε να κάνουμε μια κουβέντα για τον πολιτισμό.
Στην ομιλία μου προφανώς θα καταθέσω και μια σειρά από τις αποφάσεις που χθες ανακοινώθηκαν στον Τύπο γύρω από το Ταμείο Ανάκαμψης και Ανθεκτικότητας και τα έργα τα οποία απεντάσσονται και πρέπει να μπουν σε άλλους προϋπολογισμούς.
Εδώ, όμως, πρέπει να μιλήσουμε και με μια κοινή λογική και η κοινή λογική, κύριε Αμυρά, είναι ότι έργα τα οποία κόβουν σήμερα τις κορδέλες, όπως είναι το έργο στο Άργος ή το έργο στο Αγαθονήσι, είναι έργα τα οποία δουλεύονται, όπως ξέρουμε όλοι πάρα πολύ καλά, πολλά χρόνια τώρα, δέκα χρόνια, δώδεκα χρόνια. Αυτά είναι πραγματικότητα. Δεν φαντάζομαι να τα αμφισβητείτε και αυτά στον τρόπο με τον οποίο λειτουργούμε.
Εν πάση περιπτώσει, επειδή όπως είπαμε και προηγουμένως -τα ανέφερε και η εισηγήτριά μας στην τοποθέτησή της- ο πολιτισμός υπάρχει για δεκαετίες -αναφέρθηκε και η κυρία Υπουργός σε μια σειρά από προηγούμενους Υπουργούς Πολιτισμού-, θα πρέπει να επιλέξετε εάν στην πορεία της κουβέντας σήμερα θα μιλήσουμε επί της ουσίας γι’ αυτά τα πράγματα τα οποία υποσχεθήκατε το 2019 και το 2020 και δεν έχετε κάνει το 2026 και επιλέγετε θα τα διορθώσετε από ‘δω και μπρος ή αν θέλετε να κάνουμε μια συζήτηση με ατάκες για τις κορδέλες και για την επικοινωνία. 
Η δική μας άποψη είναι ότι ο πολιτισμός, ανεξαρτήτως κυβέρνησης, ξεκινάει από πολύ παλιά και πρέπει να προχωράει μέχρι το μέλλον. Αν θέλετε να κάνουμε τέτοια κουβέντα, εδώ είμαστε. Αν θέλετε να κάνουμε κουβέντα και πολιτική αντιπαράθεση για τα κανάλια και για τα fake news, και πάλι εδώ είμαστε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε. 
Εισερχόμαστε στον κατάλογο των ομιλητών. 
Τον λόγο έχει ο κ. Σπάνιας από τη Νέα Δημοκρατία.
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Ευχαριστώ, κύριε Πρόεδρε. 
Κύριε Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα για το σχέδιο νόμου του Υπουργείου Πολιτισμού, το οποίο αποτελεί μια ουσιαστική θεσμική παρέμβαση για την προστασία, τη διαχείριση και την ανάδειξη της πολιτιστικής μας κληρονομιάς, αλλά και για τη στήριξη της σύγχρονης πολιτιστικής δημιουργίας. 
Ο πολιτισμός για την Ελλάδα δεν είναι απλώς ένα στοιχείο ιστορικής αναφοράς. Είναι η ταυτότητά μας, η συλλογική μας μνήμη, ένας ζωντανός τομέας δημιουργίας, ανάπτυξης, εκπαίδευσης και διεθνούς παρουσίας. Η χώρα μας διαθέτει ένα μοναδικό πολιτιστικό απόθεμα. Οι αρχαιολογικοί χώροι, τα μνημεία, τα μουσεία, οι συλλογές, η άυλη πολιτιστική κληρονομιά, αλλά και η σύγχρονη καλλιτεχνική δημιουργία αποτελούν ένα κεφάλαιο ανεκτίμητης αξίας. Τα μνημεία, οι αρχαιολογικοί χώροι και τα μουσεία της χώρας μας παραμένουν απολύτως υπό την προστασία και τη διάθεση του Ελληνικού Δημοσίου με την αρχαιολογική υπηρεσία να διατηρεί στο ακέραιο τον θεσμικό της ρόλο.
Στο πλαίσιο αυτό συστήνεται η ανώνυμη εταιρεία για την επιχειρησιακή υποστήριξη και προβολή της πολιτιστικής μας κληρονομιάς. Πρόκειται για έναν φορέα με αποκλειστικά δημόσιο χαρακτήρα, 90% το Ελληνικό Δημόσιο και 10% ο ΟΔΑΠ, με αμεταβίβαστες μετοχές και ρητή απαγόρευση συμμετοχής ιδιωτών, ο οποίος θα λειτουργεί με τους κανόνες του δημοσίου λογιστικού, των δημοσίων συμβάσεων και του ΑΣΕΠ, ενεργώντας πάντα για λογαριασμό του ΟΔΑΠ.
Ο ΟΔΑΠ συνεχίζει κανονικά να αποτελεί τον δημόσιο φορέα διαχείρισης των εσόδων από εισιτήρια, πωλητήρια και λιτές οικονομικές δραστηριότητες. Οι νέες ρυθμίσεις αποσκοπούν αποκλειστικά στη σαφέστατη κατανομή αρμοδιοτήτων, στη μείωση των επικαλύψεων και στη δημιουργία ενός πιο αποτελεσματικού μοντέλου διοίκησης, χωρίς καμία απολύτως αλλαγή στο δημόσιο πυρήνα και τον χαρακτήρα της πολιτιστικής μας περιουσίας. 
Συστήνεται ο Φορέας Διαχείρισης Επισκέψιμων Χώρων Ενάλιας Πολιτιστικής Κληρονομιάς, δημιουργώντας ένα πλαίσιο οργανωμένο για την προστασία, την έρευνα και την ανάδειξη των υποβρύχιων αρχαιολογικών χώρων, με αξιοποίηση ενός μοναδικού πολιτιστικού πλούτου, προς όφελος της επιστήμης, της εκπαίδευσης και του ποιοτικού πολιτιστικού τουρισμού. 
Ενισχύεται ο οπτικοακουστικός τομέας και δημιουργικές βιομηχανίες με τη βελτίωση του πλαισίου λειτουργίας του Ελληνικού Κέντρου Κινηματογράφου, Οπτικοακουστικών Μέσων και Δημιουργίας ΑΕ και την ενίσχυση με διάφορα εργαλεία. Με τον τρόπο αυτό δημιουργούνται οι προϋποθέσεις για νέες επενδύσεις, περισσότερες θέσεις εργασίας και ισχυρότερη διεθνή παρουσία της χώρας μας στον χώρο της οπτικοακουστικής παραγωγής. 
Θεσπίζονται ολοκληρωμένα σχέδια διαχείρισης για οργανωμένους αρχαιολογικούς χώρους και μνημεία παγκόσμιας κληρονομιάς. Εισάγεται ο θεσμός του Αρχαιολογικού Πάρκου και δημιουργούνται η Εθνική Φωτοθήκη και το Ιστορικό Αρχείο Αρχαιοτήτων και Αναστηλώσεων. 
Με τις ρυθμίσεις αυτές προστατεύεται και αναδεικνύεται το πολύτιμο αρχειακό και επιστημονικό έργο των υπηρεσιών πολιτισμού. Ακόμη, αντιμετωπίζεται μια σημαντική εκκρεμότητα, που αφορά τα πνευματικά δικαιώματα και την πρώην ΑΕΠΙ, ώστε να καταστεί δυνατή η απόδοση των αδιάθετων ποσών στους πραγματικούς δικαιούχους δημιουργούς.
Στο σχέδιο νόμου περιλαμβάνονται, επίσης, παρεμβάσεις για την λειτουργία των εποπτευόμενων φορέων του Υπουργείου Πολιτισμού. Είναι Οργανισμοί που λειτουργούν σημαντικούς πολιτιστικούς θεσμούς, διαχειρίζονται χώρους πολιτισμού, στηρίζουν την καλλιτεχνική δημιουργία και φέρνουν τον πολιτισμό πιο κοντά στους πολίτες. Για να μπορέσουν, όμως, να ανταποκριθούν στις σύγχρονες απαιτήσεις χρειάζονται σαφείς αρμοδιότητες, αποτελεσματική διοίκηση και σύγχρονα εργαλεία λειτουργίας. Έτσι, βελτιώνεται το θεσμικό πλαίσιο λειτουργίας σημαντικών Οργανισμών, όπως το Μέγαρο Μουσικής Θεσσαλονίκης, η Εθνική Πινακοθήκη, το Μουσείο «Αλεξάνδρου Σούτσου», ο Οργανισμός Πνευματικής Ιδιοκτησίας και το Μουσείο Ακρόπολης. 
Οι παρεμβάσεις αυτές έχουν στόχο τη μέγιστη δυνατή λειτουργικότητα των φορέων πολιτισμού, ώστε να μπορούν να έχουν μεγαλύτερη αποτελεσματικότητα, ευελιξία και διαφάνεια, παράγοντας περισσότερο έργο προς όφελος της κοινωνίας. 
Επικαιροποιείται το μητρώο απασχολούμενων στον πολιτισμό. Πρόκειται για ένα σημαντικό εργαλείο για την καταγραφή και την καλύτερη οργάνωση του ανθρώπινου δυναμικού του πολιτιστικού τομέα, συμβάλλοντας στη δημιουργία ενός πιο σταθερού θεσμικού πλαισίου για τους ανθρώπους της δημιουργίας και της καλλιτεχνικής εργασίας. 
Ιδιαίτερη σημασία δίνεται και στην αξιοποίηση των νέων τεχνολογιών. Η ψηφιακή τεχνολογία, τα σύγχρονα εργαλεία παρουσίασης, τα ψηφιακά αρχεία και οι εφαρμογές τεχνητής νοημοσύνης ανοίγουν νέους δρόμους για την ανάδειξη και τη διάδοση του πολιτισμού, προσφέροντας σε πολίτες, μαθητές, ερευνητές και επισκέπτες απ’ όλον τον κόσμο, νέους τρόπους γνωριμίας με την πολιτιστική μας κληρονομιά. 
Στο νομοσχέδιο περιλαμβάνονται ρυθμίσεις και αρμοδιότητες και του Υπουργείου Παιδείας, Θρησκευμάτων και Αθλητισμού, διασφαλίζοντας έτσι τη συνέχεια στη διοίκηση των σχολικών μονάδων, την ενίσχυση των ΑΕΙ, την πιστοποίηση των παραρτημάτων ξένων πανεπιστημίων και των εκκρεμοτήτων του Brexit για τους τίτλους σπουδών. Στον αθλητισμό προωθούνται βελτιώσεις για τις διοργανώσεις, τους προπονητές, τους αθλητές και τις υποδομές. 
Κυρίες και κύριοι συνάδελφοι, η Κυβέρνηση οφείλει, αξιοποιώντας σύγχρονους θεσμούς και εργαλεία που ανταποκρίνονται πλήρως στις απαιτήσεις της εποχής, να πετύχει την καλύτερη δυνατή ανάδειξη και ανάπτυξη του πολιτιστικού μας πλούτου. Ιδιαίτερα για την ελληνική περιφέρεια η πολιτιστική κληρονομιά αποτελεί ένα σημαντικό κεφάλαιο. Κάθε περιοχή διαθέτει μνημεία, ιστορίες και πολιτιστικούς πόρους που μπορούν να αναδειχθούν στηρίζοντας τον τουρισμό, την τοπική οικονομία και την ανάπτυξη κάθε τόπου. 
Κυρίες και κύριοι συνάδελφοι, με το παρόν σχέδιο νόμου γίνεται ένα ουσιαστικό βήμα προς έναν πιο σύγχρονο τρόπο προστασίας και ανάδειξης του ελληνικού πολιτισμού. Συνδέουμε την πολιτιστική μας κληρονομιά με την καινοτομία, την ιστορική μνήμη με το μέλλον και τον πολιτισμό, με την ανάπτυξη και την εξωστρέφεια. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει ο Υφυπουργός Παιδείας, Θρησκευμάτων και Αθλητισμού, ο κ. Παπαϊωάννου για τρία λεπτά για μία διάταξη που αφορά το Υπουργείο του.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, έχουμε το άρθρο 131, που προβλέπει μία παράταση της θητείας συγκεκριμένων στελεχών της εκπαίδευσης, των οποίων η θητεία λήγει στις 31 Ιουλίου 2026 μέχρι την ολοκλήρωση της διαδικασίας επιλογής, τοποθέτησης και ανάληψης υπηρεσίας των νέων στελεχών. Αυτό γίνεται για την διοικητική συνέχεια και την απρόκοπη λειτουργία των εκπαιδευτικών δομών. 
Στο άρθρο 132 προτείνεται η δυνατότητα σύναψης και ανανέωσης συμβάσεων ακαδημαϊκών υποτρόφων στα Ανώτατα Εκπαιδευτικά Ιδρύματα για το ακαδημαϊκό έτος ’26-’27και αυτό γίνεται για να συνεχίσουν τα ιδρύματα να καλύπτουν έγκαιρα και αποτελεσματικά τις διδακτικές τους ανάγκες χωρίς να διαταραχθεί η εκπαιδευτική διαδικασία κατά το επόμενο έτος. Είναι συνάδελφοι επιστήμονες που έχουν όλα τα προσόντα με τα διδακτορικά ή και εργασίες δημοσιευμένες, οι οποίοι επιτελούν αυτό το διδακτικό έργο. 
Στο άρθρο 133, θεσμοθετείται ειδικό τέλος πιστοποίησης για τα παραρτήματα Νομικών Προσώπων Πανεπιστημιακής Εκπαίδευσης και θα καταβάλλεται στην Εθνική Αρχή Ανώτατης Εκπαίδευσης κατά την υποβολή της αίτησης και αφορά την πιστοποίησή του εσωτερικού συστήματος διασφάλισης ποιότητας των παραρτημάτων και στην πιστοποίηση των προγραμμάτων σπουδών. Να επισημάνουμε ότι είναι 15.000, 12.000 και 6.000 για πιστοποίηση εσωτερικού προγράμματος συστήματος διασφάλισης, μετά πιστοποίηση προγράμματος σπουδών δια ζώσης και 6.000 για την εξ αποστάσεως.
Να σημειωθεί ότι η παρούσα δεν εφαρμόζεται επί της αρχικής πιστοποίησης προγραμμάτων πρώτου και δεύτερου κύκλου σπουδών που αναφέρεται στην αίτηση των υποψηφίων για την έκδοση άδειας λειτουργίας πριν από την έναρξη ισχύος του παρόντος νόμου.
Θα αναφερθώ σε άλλα δύο άρθρα. Το 134 ρυθμίζει τη δυνατότητα άσκησης επαγγελματικής δραστηριότητας από κατόχους τίτλους σπουδών που απονέμονται από ιδρύματα τυπικής ανώτατης εκπαίδευσης του Ηνωμένου Βασιλείου κατόπιν φοίτησης σε φορέα αδειοδοτημένο για το συγκεκριμένο πρόγραμμα σπουδών μετά όμως από την έκδοση της αναγνώρισης του τίτλου από το ΑΤΕΕΝ του Υπουργείου Παιδείας. Η ρύθμιση είναι αναγκαία λόγω της εξόδου του Ηνωμένου Βασιλείου από την Ευρωπαϊκή Ένωση. 
Και τέλος, στο άρθρο 135 προβλέπεται η δυνατότητα παροχής υπηρεσιών πλύσης, περιποίησης και φροντίδας σωρών τεθνεώτων μουσουλμανικού θρησκεύματος σύμφωνα με τα ισλαμικά ταφικά έθιμα και κανόνες, σε διακριτώς στεγασμένο και ειδικά διαμορφωμένο χώρο εντός του κτιρίου του Ισλαμικού Τεμένους Αθηνών, του νομικού προσώπου ιδιωτικού δικαίου με την επωνυμία Διοικούσα Επιτροπή Ισλαμικού Τεμένους Αθηναίων. Με την ίδια ρύθμιση προβλέπεται ότι με απόφαση του διοικητικού συμβουλίου μπορεί να συνάπτονται προγραμματικές συμβάσεις με τις κτιριακές υποδομές για τη μελέτη, αδειοδότηση, εγκατάσταση, κατασκευή, επισκευή επίβλεψη και κάθε άλλου είδους οικοδομικές εργασίες. 
Σας ευχαριστώ πάρα πολύ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ.
Τον λόγο τώρα έχει ο ανεξάρτητος Βουλευτής, ο κ. Δημητροκάλλης.
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε. 
Ο ελληνικός πολιτισμός δεν είναι οικονομικό προϊόν ούτε επιχειρηματική ευκαιρία. Είναι η ψυχή του έθνους μας. Είναι η ιστορική συνέχεια του ελληνισμού. Οι ναοί, τα κάστρα, τα μουσεία και οι αρχαιολογικοί μας χώροι είναι η ίδια η εθνική μας ταυτότητα. Κι όμως, η Κυβέρνηση φέρνει ένα ακόμη πολυνομοσχέδιο που αλλάζει τον τρόπο διαχείρισης αυτού του ανεκτίμητου πλούτου. 
Πίσω από τις λέξεις «εκσυγχρονισμός» και «ευελιξία» βρίσκεται μια σαφής πολιτική επιλογή, η μεταφορά κρίσιμων αρμοδιοτήτων σε ένα νέο Νομικό Πρόσωπο Ιδιωτικού Δικαίου. Και το ερώτημα είναι απλό. Αφού υπήρχε ο ΟΔΑΠ, η Αρχαιολογική Υπηρεσία και οι Υπηρεσίες του Υπουργείου Πολιτισμού, γιατί ιδρύετε μία ακόμη ανώνυμη εταιρεία; Αν υπήρχαν προβλήματα, γιατί δεν ενισχύσατε τους υπάρχοντες θεσμούς, αντί να δημιουργήσετε έναν νέο φορέα; 
Η Κυβέρνηση επικαλείται την αποτελεσματικότητα. Οι πολίτες, όμως, γνωρίζουν ότι πίσω από την εταιρική διακυβέρνηση συχνά ακολουθεί ο περιορισμός του δημοσίου ελέγχου και της λογοδοσίας. Ποιος αποφασίζει αύριο για τη διαχείριση της πολιτιστικής μας περιουσίας; Η Βουλή, οι αρμόδιες δημόσιες Υπηρεσίες ή τα διορισμένα διοικητικά συμβούλια μιας ανώνυμης εταιρείας; Δεν είναι τυχαίο ότι οι επιστημονικοί και οι επαγγελματικοί φορείς έχουν εκφράσει σοβαρές επιφυλάξεις για τον δημόσιο έλεγχο και τη συνταγματική προστασία της πολιτιστικής κληρονομιάς. Η Κυβέρνηση μπορεί να διαφωνεί. Δεν μπορεί, όμως, να αγνοεί αυτές τις προειδοποιήσεις. 
Το άρθρο 24 του Συντάγματος είναι ξεκάθαρο. Η πολιτιστική κληρονομιά αποτελεί δημόσιο αγαθό που το κράτος οφείλει να το προστατεύει. Η αξιοποίηση δεν μπορεί να μετατρέπεται σε εμπορευματοποίηση. Ναι, χρειαζόμαστε σύγχρονες υπηρεσίες, νέες τεχνολογίες και καλύτερη αξιοποίηση των δυνατοτήτων του πολιτισμού μας. Όμως, όλα αυτά απαιτούν διαφάνεια, ισχυρό δημόσιο έλεγχο και σεβασμό στην εθνική αποστολή της πολιτιστικής μας κληρονομιάς, γιατί ο Παρθενώνας, οι Δελφοί, οι Μυκήνες, οι Κνωσός, η Βεργίνα δεν είναι περιουσιακά στοιχεία προς διαχείριση. Είναι παρακαταθήκη του ελληνισμού και έχουμε χρέος να την παραδώσουμε ακέραιη στις επόμενες γενιές. 
Ο ελληνικός πολιτισμός δεν είναι μόνο ιστορική κληρονομιά. Είναι και εργαλείο εθνικής κυριαρχίας. Στις ελληνικές θάλασσες βρίσκονται εκατοντάδες ναυάγια, αρχαία λιμάνια και βυθισμένοι οικισμοί. Είναι αδιάψευστοι μάρτυρες της διαχρονικής παρουσίας του ελληνισμού στο Αιγαίο και στην Ανατολική Μεσόγειο. Η προστασία τους δεν είναι μόνο πολιτιστική υποχρέωση. Είναι και ζήτημα εθνικής στρατηγικής. Την ώρα που η Τουρκία αμφισβητεί κυριαρχικά μας δικαιώματα και επιχειρεί να παραχαράξει την ιστορία της περιοχής, η Ελλάδα οφείλει να ενισχύει την προβολή και την προστασία της μοναδικής κληρονομιάς. 
Δυστυχώς, το νομοσχέδιο δεν παρουσιάζει ένα τέτοιο εθνικό σχέδιο. Δεν αρκεί να ιδρύουμε νέους Οργανισμούς. Χρειάζεται ενίσχυση της Εφορείας Εναλίων Αρχαιοτήτων του Λιμενικού Σώματος, της επιστημονικής έρευνας και των νέων τεχνολογιών. Μα, πάνω απ’ όλα χρειάζεται πολιτική βούληση, γιατί η πολιτιστική κληρονομιά προστατεύεται με εθνική συνείδηση, όχι με λογιστικές πράξεις. 
Κυρίες και κύριοι συνάδελφοι, το συγκεκριμένο νομοσχέδιο δεν αποτελεί μεμονωμένη επιλογή. Εντάσσεται σε μία διαρκή τάση μεταφοράς κρίσιμων δημοσίων λειτουργιών σε φορείς ιδιωτικού δικαίου. Και το ερώτημα είναι εύλογο. Ποιος θα είναι τελικά ο ρόλος του κράτους, όταν ολοένα και περισσότερες αρμοδιότητες απομακρύνονται από τον δημόσιο έλεγχο; Ο πολιτισμός δεν αποτιμάται με οικονομικούς δείκτες. Η αξία της Ακρόπολης, των Δελφών, της Κνωσού, της Βεργίνας δεν μετριέται σε ισολογισμούς. Μετριέται με την ιστορική και εθνική της σημασία. Αυτός είναι ο λόγος που η πολιτιστική μας κληρονομιά δεν μπορεί να αντιμετωπίζεται αποκλειστικά με ιδιωτικοοικονομικά κριτήρια. Η Ελλάδα έγινε παγκόσμιο σύμβολο επειδή δημιούργησε πολιτισμό. Κι αυτόν τον πολιτισμό έχουμε χρέος να τον προστατεύουμε με ευθύνη, συνέπεια, εθνική συνείδηση. 
Το νομοσχέδιο δεν αφορά μόνο έναν νέο Οργανισμό. Αφορά συνολικά την πολιτιστική πολιτική της χώρας. Ποιον ελληνικό πολιτισμό θέλουμε να υπηρετήσουμε; Έναν πολιτισμό που ενισχύει την ιστορική αυτογνωσία, τη γλώσσα, την παράδοση, την εθνική μας ταυτότητα ή έναν πολιτισμό που προσαρμόζεται αποκλειστικά στις απαιτήσεις της αγοράς; Ο πολιτισμός δεν είναι ουδέτερος. Μεταφέρει αξίες, διαμορφώνει συνειδήσεις και αποτελεί εργαλείο εθνικής ισχύος. Γι’ αυτό, τα σοβαρά κράτη επενδύουν στον πολιτισμό τους ως στοιχείο διεθνούς επιρροής. Εμείς αντί να συζητήσουμε για μία εθνική πολιτιστική στρατηγική, αναλωνόμαστε σε οργανωτικά σχήματα και εταιρικές δομές. Το πρόβλημα δεν είναι το όνομα του φορέα. Το πρόβλημα είναι η απουσία οράματος. Την ίδια στιγμή, το νομοσχέδιο συγκεντρώνει δεκάδες διαφορετικές ρυθμίσεις σε ένα μόνο κείμενο. Αυτό δυσκολεύει τον ουσιαστικό κοινοβουλευτικό έλεγχο και περιορίζει τη δυνατότητα της Βουλής να εξετάσει με τη δέουσα προσοχή κάθε διάταξη. 
Κυρίες και κύριοι, εμείς προτείνουμε μία διαφορετική πορεία: ισχυρό δημόσιο έλεγχο στη διαχείριση της πολιτιστικής κληρονομιάς, ουσιαστική ενίσχυση της Αρχαιολογικής Υπηρεσίας, προστασία των αρχαιολογικών χώρων και των ενάλιων μνημείων, εθνικό πρόγραμμα ανάδειξης της υποθαλάσσιας πολιτιστικής κληρονομιάς, στήριξη της ελληνικής πολιτιστικής παραγωγής που προβάλλει την ιστορία, τη γνώση και τις αξίες του ελληνισμού και αξιοποίηση της τεχνολογίας, χωρίς καμία υποχώρηση στον δημόσιο χαρακτήρα της πολιτιστικής μας κληρονομιάς. 
Για εμάς, ο πολιτισμός δεν είναι μία ακόμη κρατική αρμοδιότητα. Είναι θεμέλιο της εθνικής μας συνέχειας, γιατί για εμάς ο λαός που ξεχνά την ιστορία του αργά ή γρήγορα χάνει τη δύναμη να υπερασπίσει το μέλλον του.
Θα κλείσω όπως άρχισα. Ο ελληνικός πολιτισμός δεν είναι μία δημόσια υπηρεσία. Είναι η ψυχή του έθνους. Ένα έθνος μπορεί να ξεπεράσει οικονομικές κρίσεις, δεν μπορεί όμως να επιβιώσει όταν χάσει την ιστορική του μνήμη. Ο ελληνικός πολιτισμός δεν ανήκει σε καμία κυβέρνηση, σε κανέναν Οργανισμό, σε καμία ανώνυμη εταιρεία. Ανήκει στον ελληνικό λαό, ανήκει στις γενιές που κράτησαν ζωντανό τον ελληνισμό μέσα στους αιώνες και στις γενιές που έρχονται. Γι’ αυτό, αν πραγματικά θέλετε να υπηρετήσετε τον πολιτισμό, ξεκινήστε από τα αυτονόητα. Ενισχύστε τις Εφορείες Αρχαιοτήτων, στηρίξτε τους αρχαιολόγους, τους συντηρητές και τους φύλακες. Προστατεύστε ουσιαστικά τους αρχαιολογικούς χώρους από την εγκατάλειψη, την αρχαιοκαπηλία και τη φθορά και επενδύστε στην παιδεία, ώστε κάθε παιδί να γνωρίζει ότι ο Παρθενώνας, οι Δελφοί, οι Μυκήνες, η Κνωσσός και η Βεργίνα δεν είναι απλώς μνημεία. Είναι τα σύμβολα της ιστορικής συνέχειας του ελληνισμού. 
Η Ελλάδα δεν χρειάζεται περισσότερες εταιρικές δομές. Χρειάζεται ένα εθνικό σχέδιο για τον πολιτισμό που θα συνδέει την πολιτιστική μας κληρονομιά με την παιδεία, την έρευνα, τον τουρισμό και την εθνική ισχύ, γιατί κάθε μνημείο που διασώζεται και κάθε αρχαιολογικός χώρος που αναδεικνύεται αποτελεί μια νίκη της Ελλάδας απέναντι στη λήθη. 
Εμείς πιστεύουμε ότι η πολιτιστική μας κληρονομιά δεν είναι αντικείμενο διαχείρισης. Είναι εθνική παρακαταθήκη. Την παραλάβαμε από τους προγόνους μας με χρέος να την προστατεύσουμε, να την αναδείξουμε και να την παραδώσουμε ακέραιη στις επόμενες γενιές. Και αυτό είναι το πραγματικό εθνικό μας καθήκον. 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς):  Τώρα θα δώσουμε τον λόγο για τρία λεπτά στον κ. Καιρίδη, τον Κοινοβουλευτικό Εκπρόσωπο της Νέας Δημοκρατίας, για να κάνει μία μικρή παρέμβαση και μετά θα ακολουθήσει ο κ. Ιλχάν Αχμέτ.
Ορίστε, κύριε Καιρίδη, έχετε τον λόγο.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, αναδείχθηκε και στη συζήτηση στην επιτροπή, αλλά και εδώ τώρα απ’ το πρωί που είμαστε στην Ολομέλεια, μια μεγάλη παρεξήγηση και μια μεγάλη αντίφαση. Για πολλούς στην Αντιπολίτευση η λέξη «διαχείριση», ιδίως όταν έρχεται δίπλα στον πολιτισμό, είναι αμαρτωλή, είναι κάτι κακό. Θέλω να σας διαβεβαιώσω ότι όλα τα πράγματα χρήζουν διαχείρισης και σωστής διαχείρισης προς όφελος του δημοσίου συμφέροντος, ιδίως τα πιο πολύτιμα που είναι ο πολιτισμός. Από πού και ως πού όλη αυτήν την υλική και άυλη πολιτιστική κληρονομιά δεν οφείλουμε να τη διαχειριστούμε και να τη διαχειριστούμε με όρους και κανόνες, με συνέπεια και όχι να την αφήσουμε εγκαταλελειμμένη;
Από το 2019 και μετά έχει γίνει ένα τεράστιο έργο. Όποιος έχει επισκεφθεί αρχαιολογικούς χώρους, μουσεία και άλλα τοπόσημα πολιτιστικής κληρονομιάς στην πατρίδα μας, θα δει την τεράστια αλλαγή και το τεράστιο έργο που έχει επιτελέσει το Υπουργείο Πολιτισμού. Εγκαταλελειμμένοι οι χώροι μέχρι χθες έχουν σήμερα υποδομές. Κυλικεία που δεν υπήρχαν, αναπηρική πρόσβαση που δεν υπήρχε. Καλά, για τα καταστήματα μην πούμε για την αθλιότητα. Στην Ελλάδα ζούμε και όλοι τα γνωρίζουμε. Άρα, το να παριστάνει η Αντιπολίτευση ότι όλα είχαν καλώς μέχρι το 2019 είναι τουλάχιστον υποκριτικό και απολύτως, βέβαια, ψευδές. 
Από κει και πέρα, το να συστήσεις μια ανώνυμη εταιρεία στην οποία θα αναθέσεις κάποια συγκεκριμένα καθήκοντα, δημοσίου χαρακτήρα ανώνυμη εταιρεία με μοναδικό μέτοχο το Δημόσιο -να το υπογραμμίσουμε αυτό- είναι το απολύτως φυσιολογικό και απαραίτητο και αν για κάτι θα μπορούσε να ψέξει κανείς το Υπουργείο, είναι ότι δεν το έφερε νωρίτερα. Ότι θα έπρεπε ήδη από το 2020, όπως προβλέπονταν από τον τότε νόμο, να έρθει για να οργανωθεί αυτή η προσπάθεια ακόμα καλύτερα, όπως κάνουν όλα τα προηγμένα κράτη του κόσμου. Το κάνει η Ιταλία, το κάνει η Γαλλία, το κάνει η Βρετανία και αποφέρουν έσοδα τα οποία πηγαίνουν πίσω στον πολιτισμό και στην προστασία του και στην προώθησή του. 
Αυτό είναι η κοινή λογική, την οποία εδώ -πολύ φοβάμαι- οι εκπρόσωποι ακόμα και της -μέσα σε εισαγωγικά, αν θέλετε- «σοβαρής», ή εν πάση περιπτώσει σοβαροφανούς αντιπολίτευσης, με την οποία θα ήθελα να κάνουμε έναν ουσιαστικό διάλογο, φαίνεται ότι δεν τα αναγνωρίζουν. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Τώρα, η Ελλάδα διαθέτει τον αυστηρότερο ίσως αρχαιολογικό νόμο παγκοσμίως. Η πρόθεση του αρχαιολογικού νόμου, δεν υπάρχει καμία ευθυβολία και σ’ αυτό να συμφωνήσουμε όλοι, ότι για μια χώρα σαν την Ελλάδα με αυτή την κληρονομιά, ήταν απολύτως ορθή. Ωστόσο, επιτρέψτε μου να πω, κυρία Υπουργέ -το ξέρετε καλά, το ζείτε καθημερινά, προέρχεστε εκ της σαρκός του Υπουργείου, έχετε μια μεγάλη εμπειρία και πριν τη δική μας Κυβέρνηση και αυτό αποδεικνύει την, πώς να το πούμε, υπερκομματική αποδοχή την οποία έχετε- ότι δυστυχώς, στην εφαρμογή του έχουμε να κάνουμε συχνά με τυραννικές συμπεριφορές υπηρεσιακών.
Είχαμε την καταστροφή της Θεσσαλονίκης, του μετρό της Θεσσαλονίκης, για το οποίο κανείς δεν μιλάει εδώ, το οποίο κόστισε εκατοντάδες εκατομμύρια στο Ελληνικό Ταμείο και τεράστια καταστροφή στην οικονομική ζωή της πόλης. Εγώ ως Θεσσαλονικιός το έχω ζήσει και το ξέρω πάρα πολύ καλά. Ευτυχώς, ξεμπλόκαρε με την καλύτερη δυνατή λύση για την προστασία των μνημείων και βεβαίως, για να έχει η πόλη το μετρό το οποίο κόστισε…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Καιρίδη. 
Ο κ. Ιλχάν Αχμέτ από το ΠΑΣΟΚ-Κίνημα Αλλαγής έχει τον λόγο. 
ΙΛΧΑΝ ΑΧΜΕΤ: Ευχαριστώ, κύριε Πρόεδρε. 
Θα ήθελα, κυρία Υπουργέ, κυρίες και κύριοι συνάδελφοι, να μιλήσω για το άρθρο 35 του Υπουργείου Παιδείας που αφορά για χώρους πλύσης και φροντίδας των νεκρών Μουσουλμάνων. 
Η ρύθμιση του άρθρου 135, με την οποία επιτρέπεται η πλύση, η περιποίηση και η φροντίδα των σορών των θανόντων Μουσουλμάνων σε ειδικά διαβαθμισμένο χώρο του ισλαμικού τεμένους της Αθηνών, σαφώς και αποτελεί αναμφίβολα ένα θετικό βήμα. Είναι μια ρύθμιση που αναγνωρίζει ότι η θρησκευτική ελευθερία δεν περιορίζεται μόνο στην προσευχή. Περιλαμβάνει και το δικαίωμα κάθε ανθρώπου να αποχαιρετά τους νεκρούς του, σύμφωνα με τις παραδόσεις, τα ταφικά έθιμα και τους κανόνες της πίστης του.
Η Ελλάδα έπραξε πολύ σωστά, όταν αποφάσισε να κατασκευάσει και να θέσει σε λειτουργία ένα δημόσιο ισλαμικό τέμενος στην Αθήνα. Ήταν μια θεσμική επιλογή αυτοπεποίθησης μιας σύγχρονης ευρωπαϊκής δημοκρατίας, η οποία δεν φοβάται τη θρησκευτική διαφορετικότητα, αλλά την αντιμετωπίζει με κανόνες, διαφάνεια και σεβασμό. Στην ίδια ορθή κατεύθυνση κινείται και η σημερινή διάταξη. Η πρόβλεψη ειδικού χώρου για την πλύση, την περιποίηση και τη φροντίδα των νεκρών αποτελεί ακόμη μια έμπρακτη απόδειξη, ότι η Ελλάδα σέβεται το Ισλάμ και αναγνωρίζει τα θρησκευτικά καθήκοντα των Μουσουλμάνων, μέχρι και την τελευταία στιγμή της ανθρώπινης ζωής. Αυτή η θετική ρύθμιση θα παραμείνει ανολοκλήρωτη, δεν θα έχει νόημα, εάν δεν λυθεί και το αμέσως επόμενο ουσιώδες ζήτημα, πού θα ταφεί τελικά ο νεκρός μετά την προετοιμασία για την προσευχή; Πού θα ταφεί; Διότι η προετοιμασία της σορού και η ταφή αποτελούν μια ενιαία θρησκευτική και ανθρώπινη διαδικασία. Και ακριβώς, σε αυτό το δεύτερο σκέλος βρίσκεται η μεγάλη και ανεπίτρεπτη εκκρεμότητα της πολιτείας.
Η Αθήνα είναι μια πρωτεύουσα μιας σύγχρονης ευρωπαϊκής δημοκρατίας. Εξακολουθεί να μην διαθέτει οργανωμένο μουσουλμανικό κοιμητήριο ή ένα πλήρες λειτουργικό, ειδικά διαμορφωμένο μουσουλμανικό τομέα ταφής. 
Με απλά λόγια, η πολιτεία εξασφαλίζει σήμερα στον μουσουλμάνο πολίτη ή κάτοικο της Αττικής ότι μπορεί να προετοιμάσει τον νεκρό του σύμφωνα με τη θρησκεία του, αλλά δεν του εξασφαλίζει έναν κατάλληλο χώρο για να τον θάψει, σύμφωνα με την ίδια θρησκεία. Αυτό δεν είναι ολοκληρωμένη θρησκευτική ελευθερία. Είναι μισή λύση σε ένα ολοκληρωμένο ανθρώπινο και κοινωνικό ζήτημα.
Σήμερα στην Αθήνα και στην ευρύτερη Αττική ζουν, εργάζονται και μεγαλώνουν τις οικογένειές τους πολλές χιλιάδες Μουσουλμάνοι. Ανάμεσά τους υπάρχουν Έλληνες πολίτες, πολίτες άλλων ευρωπαϊκών χωρών, νόμιμοι μετανάστες, εργαζόμενοι, επιστήμονες, επιχειρηματίες, ακόμη και άνθρωποι που έχουν αποκτήσει άδεια διαμονής μέσω επενδύσεων, τις λεγόμενες golden visa. Άνθρωποι που επέλεξαν την Ελλάδα ως μόνιμο τόπο ζωής, επένδυσαν σε αυτή τη χώρα, αγόρασαν κατοικία στο Ελληνικό -σ’ αυτό που κτίζεται- και σε άλλες περιοχές της Αθήνας και συμμετέχουν στην οικονομική και κοινωνική ζωή τους.
Ας είμαστε, όμως, απολύτως σαφείς. Το δικαίωμα στην αξιοπρεπή ταφή δεν εξαρτάται ούτε από την οικονομική επιφάνεια, ούτε από το ύψος της επένδυσης, ούτε από το ίδιο της άδειας διαμονής. Το ίδιο δικαίωμα έχει ο Έλληνας μουσουλμάνος πολίτης, ο νόμιμος μετανάστης, ο εργαζόμενος, ο πρόσφυγας, ο κάθε άνθρωπος. Διότι η αξιοπρέπεια δεν έχει εθνικότητα, οικονομική τάξη ή θρήσκευμα. 
Το αποτέλεσμα της σημερινής έλλειψης είναι σκληρό και πολλές φορές απάνθρωπο. Οικογένειες αναγκάζονται να μεταφέρουν τις σωρούς των ανθρώπων τους στην Κομοτηνή ή στην Ξάνθη, σε απόσταση που πλησιάζει οκτακόσια χιλιόμετρα από την Αθήνα. Άλλες αναγκάζονται να μεταφέρουν τους νεκρούς τους στις χώρες καταγωγής τους, με τεράστια έξοδα και ψυχικό κόστος. Άλλοι ενταφιάζονται, κατά περίπτωση, στα δημοτικά κοιμητήρια της Αττικής, χωρίς να εξασφαλίζονται πάντοτε οι προϋποθέσεις που απαιτούν τα ισλαμικά ταφικά έθιμα, αφού απογορεύεται η εκταφή στους Μουσουλμάνους. Και οι συγγένειες, οι ηλικιωμένοι γονείς, οι σύζυγοι, τα παιδιά πώς θα αντικρίσουν, πώς θα τιμήσουν τη μνήμη των ανθρώπων τους; Όμως, το ιστορικό του ζητήματος είναι γνωστό και καταγεγραμμένο. Και εδώ υπάρχει ένα κρίσιμο δεδομένο, κυρίες και κύριοι, που δεν επιτρέπεται να αποσιωπάται. 
Ο χώρος έχει ήδη βρεθεί. Η Ιερά Αρχιεπισκοπή Αθηνών έχει συναινέσει στη διάθεση δική της έκταση εντός του Διαδημοτικού Κοιμητηρίου Σχιστού, ειδικά για τον ενταφιασμό Μουσουλμάνων.
Θα καταθέσω στα Πρακτικά της Βουλής την απόφαση της Ιεράς Συνόδου, η οποία συναινεί σε αυτή την παραχώρηση.
(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Η ευρύτερη εκκλησιαστική έκταση την οποία λειτουργεί το Διαδημοτικό Κοιμητήριο Σχιστού έχει παραχωρηθεί ήδη από το 1992. Τον Απρίλιο δε του 2016 -που κατέθεσα στα Πρακτικά, κατόπιν αιτήματος της πολιτείας της κυβερνήσεως τότε, η διαρκής Ιεράς Σύνοδος συναίνεσε ομόφωνα στη διάθεση συγκεκριμένου είκοσι στρεμμάτων για τη δημιουργία μουσουλμανικού χώρου ταφής και μάλιστα -κάτι εξαιρετικό- ο ίδιος ο Αρχιεπίσκοπος Ιερώνυμος αποφάσισαν να δώσει τη δική του έκταση -δωρεάν, παρακαλώ- για να γίνει μουσουλμανικό νεκροταφείο. Δωρεάν!  Παρά, όμως, την παραχώρηση του χώρου, παρά τη θεσμική συναίνεση και παρά τις επανειλημμένες κυβερνητικές ανακοινώσεις, το έργο μέχρι σήμερα δεν έχει γίνει. Επομένως, δεν υπάρχει αντίδραση της εκκλησίας. Δεν υπάρχει άρνηση της τοπικής κοινωνίας. Υπάρχει διαθέσιμος χώρος. Αυτό που εξακολουθεί να απουσιάζει είναι η πολιτική απόφαση και η βούληση να μετατρέψει την παραχώρηση σε πραγματικό και λειτουργικό κοιμητήριο.
Το 2022 τώρα. Ακούσαμε ότι ο Μουσουλμανικός τομέας στο Σχιστό -εκεί που παραχωρήθηκε- βρισκόταν στην τελική ευθεία. Μας ειπώθηκε ότι αντιμετωπίζονται κάποιες διαδικαστικές και κάποιες εργολαβικές εκκρεμότητες και ότι η διαδικασία θα προχωρήσει άμεσα. 




Έχουν περάσει όμως, ακόμα τέσσερα χρόνια. Μιλάω σήμερα, κυρίες και κύριοι, όχι μόνο ως Βουλευτής Ροδόπης, μουσουλμάνος κατά θρήσκευμα, αλλά και ως Βουλευτής της Αξιωματικής Αντιπολίτευσης και μιλώ και ως πρώτος Αντιπρόεδρος της Ειδικής Μόνιμης Επιτροπής Ισότητας Νεολαίας και Δικαιωμάτων του Ανθρώπου. Η αξιοπρεπής ταφή, ο σεβασμός στη μνήμη του νεκρού, η δυνατότητα της οικογένειας να πενθεί σύμφωνα με την πίστη της δεν αποτελούν διοικητική πολυτέλεια. Συνδέονται με την ανθρώπινη αξία, την ισότητα ενώπιον του νόμου και την θρησκευτική ελευθερία που προστατεύονται από το Σύνταγμα και την Ευρωπαϊκή Σύμβαση Δικαιωμάτων του Ανθρώπου. 
Λοιπόν, κύριε Υπουργέ, τα δεδομένα τα βάλαμε. Μας λείπει μόνο η βούληση. Η σημερινή ρύθμιση ανοίγει όμως, μια πόρτα και είπαμε ότι είναι θετική. Η Κυβέρνηση οφείλει τώρα να διανύσει ολόκληρη αυτή τη διαδρομή. Η δημοκρατία δεν κρίνεται μόνο από το πώς αντιμετωπίζει τους ανθρώπους όσο ζουν, κρίνεται και από το πώς τους αποχαιρετά, όταν φεύγουν από τη ζωή. 
Ας μην επιτρέψουμε να συνεχίζεται αυτή η αντίφαση, δηλαδή να υπάρχει τόπος προσευχής, να δημιουργείται χώρος προετοιμασίας της σωρού, αλλά να μην υπάρχει τόπος ταφής. 
Η Αθήνα χρειάζεται επιτέλους έναν οργανωμένο μουσουλμανικό χώρο ταφής. Το οφείλουμε στους νεκρούς, το οφείλουμε στις οικογένειές τους, το οφείλουμε στη δημοκρατία και στον ίδιο τον πολιτισμό της χώρας μας. 
Ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει τώρα η Ανεξάρτητη Βουλευτής, η κ. Καραγεωργοπούλου. 
Παρακαλώ, κυρία συνάδελφε, έχετε τον λόγο.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Κύριε Καιρίδη, δεν έχω χρόνο για να αντικρούσω αυτά που είπατε. Το βέβαιο είναι ότι οι πολίτες αυτό που βλέπουν και γνωρίζουν είναι ότι στην Ακρόπολη ρίξατε τσιμέντα -έτσι σέβεστε τους αρχαιολογικούς χώρους- αποχωρητήρια δεν υπάρχουν -και έχει γίνει και άρθρο στη Liberation νομίζω ή πάντως σε φύλλο ξένου Τύπου- όπως, επίσης δεν υπάρχει προσβασιμότητα για τους ανθρώπους με αναπηρικά προβλήματα. Να αναφερθώ στον Ιερό Βράχο;  
Και να μην μιλήσω για τα στέγαστρα που δεν υλοποιήθηκαν ποτέ στη Δρακότρυπα, στο Μουζάκι Καρδίτσας, γιατί έχω προσωπική γνώση ότι επί μήνες μπλέχτηκαν στα γρανάζια του γραφειοκρατικού συστήματος οι πολίτες και τελικά, ούτε καν απάντηση δεν πήραν ποτέ για ένα στέγαστρο, το οποίο αφορούσε σε συντήρηση αρχαιολογικού χώρου. 
Πάμε, λοιπόν, στο νομοσχέδιο. Έφυγε η κυρία Υπουργός και καταλαβαίνω γιατί φεύγει. Η συζήτηση σήμερα δεν είναι εάν ο πολιτισμός μπορεί να παράγει έσοδα -προφανώς και μπορεί- ούτε εάν οι δημόσιοι φορείς πρέπει να εκσυγχρονίζονται,  γιατί προφανώς και πρέπει. Η συζήτηση είναι ποιος διαχειρίζεται τους πολιτιστικούς πόρους, με ποιους κανόνες, με ποιο κόστος, με ποια λογοδοσία. 
Παρουσιάσατε τα αυξημένα έσοδα του ΟΔΑΠ, μιλώντας ακόμη και για τα ηλεκτρονικά εισιτήρια και τον ψηφιακό εκσυγχρονισμό. Νέες υπηρεσίες τις παρουσιάσατε ως επιτυχία, ως απόδειξη επιτυχίας. Εάν είναι έτσι, κύριε Φωτήλα και κυρία Μενδώνη, όταν ένας οργανισμός, κατά τα δικά σας λεγόμενα, πετυχαίνει, η απάντηση είναι, αντί να τον ενισχύσετε, να του αφαιρέσετε το επιχειρησιακό του σκέλος, τον επιχειρησιακό του πυρήνα; Αυτή είναι η απάντηση; Να συστήσετε ανώνυμη εταιρεία και να αναδιοργανώσετε, δήθεν, τον ΟΔΑΠ;
Το άλλο επιχείρημα που ακούγεται είναι ότι δεν μεταβιβάζεται η κυριότητα μνημείων, ότι οι μετοχές είναι αμεταβίβαστες και οι μοναδικοί μέτοχοι είναι το Δημόσιο και ο ΟΔΑΠ. Το ερώτημα δεν είναι ποιος κρατά τυπικά την κυριότητα. Το ερώτημα είναι ποιος ασκεί στην πράξη τις κρίσιμες λειτουργίες. Στη νέα εταιρεία μεταφέρονται εισιτήρια, πωλητήρια, εργαστήρια, αντίγραφα, ψηφιακά έργα, εμπορική στρατηγική, υπηρεσίες προς τους επισκέπτες και αξιοποίηση ακίνητης περιουσίας. Είναι αυτό βοηθητικός μηχανισμός; Είναι ο ίδιος ο επιχειρησιακός πυρήνας του ΟΔΑΠ. 
Η εταιρεία θα αναλαμβάνει την επιχειρησιακή λειτουργία, θα χρησιμοποιεί δημόσιες υποδομές εξοπλισμού και τεχνογνωσία του ΟΔΑΠ. Ο ίδιος ο ΟΔΑΠ θα εξακολουθεί να καλύπτει τη διαχειριστική αμοιβή και τα λειτουργικά της έξοδα. Με άλλα λόγια, ο δημόσιος οργανισμός διατηρεί το δημοσιονομικό βάρος, αλλά τι παραχωρεί; Παραχωρεί τον επιχειρησιακό του ρόλο. Εάν αυτό δεν συνιστά ουσιαστική ανακατανομή αρμοδιοτήτων, τότε τι ακριβώς συνιστά; 
Μας είπε η κυρία Υπουργός ότι οι δύο φορείς θα είναι άμεσα συνυφασμένοι και ότι η εταιρεία θα ενεργεί στο όνομα και για λογαριασμό του ΟΔΑΠ. Αυτό κάνει την αντίφαση ακόμα μεγαλύτερη. Εάν η εταιρεία δεν έχει αυτοτελή πολιτική και ενεργεί μόνο κατ’ εντολή του ΟΔΑΠ, γιατί χρειάζεται ξεχωριστή διοίκηση, ξεχωριστό προσωπικό, ξεχωριστή χρηματοδότηση, ξεχωριστή διαχειριστική αμοιβή; Και εάν έχει πραγματική επιχειρησιακή αυτοτέλεια, γιατί επιμένετε ότι αποτελεί απλά έναν εκτελεστικό βραχίονα; Ποιο από τα δύο ισχύει;
Επικαλείστε αποτελεσματικότητα. Πού είναι η συγκριτική μελέτη; Πόσο θα κόστιζε η στελέχωση και η οργανωτική ενίσχυση του ΟΔΑΠ; Πόσο θα κοστίσει η νέα εταιρεία;  Ποιο είναι το αναμενόμενο πρόσθετο έσοδο; Ποια θα είναι η διαχειριστική αμοιβή της; Σε πόσα χρόνια υπολογίζεται ότι θα αποσβεστεί το νέο διοικητικό κόστος; Με ποιους μετρήσιμους δείκτες θα κριθεί αν πέτυχε; Αυτά απαντήστε. Τα ρώτησα στη διάρκεια της Επιτροπής και δεν πήρα καμία απάντηση.  
Δήλωσε ακόμα η Υπουργός ότι σχεδόν εξαντλήθηκαν οι δυνατότητες ενίσχυσης του ΟΔΑΠ μέσω προσλήψεων, μετατάξεων και αποσπάσεων. Και αυτή είναι μια πολύ σοβαρή παραδοχή. Τι ακριβώς σημαίνει; Ότι εξαντλήθηκαν οι δυνατότητες ενίσχυσης ενός δημόσιου οργανισμού; Δεν εγκρίθηκαν οι αναγκαίες θέσεις; Απέτυχε η κινητικότητα;  Δεν υπήρξε ενδιαφέρον ή η Κυβέρνηση επέλεξε ότι είναι ευκολότερο να ιδρύσει μια νέα εταιρεία από το να στελεχώσει σωστά τον φορέα που ήδη υπάρχει; Αν ο ΟΔΑΠ πέτυχε γιατί τον περιορίζετε; Αν δεν μπορεί πλέον να ανταποκριθεί, πού είναι η αξιολόγηση που το αποδεικνύει; Δεν μπορείτε να τον παρουσιάζετε ταυτόχρονα ως μεγάλη κυβερνητική επιτυχία και ως οργανισμό που πρέπει να παραδώσει τις βασικές του λειτουργίες σε μια νέα εταιρική δομή. 
Δεύτερο ζητούμενο: Ενάλια πολιτιστική κληρονομιά. Περισσότερη επιστήμη ή τελικά περισσότερη διοίκηση; Η προστασία και η ανάδειξη της ενάλιας πολιτιστικής κληρονομιάς είναι αναγκαία. Δεν διαφωνεί κανείς. Η Υπουργός απάντησε και πάλι ότι το νέο νομικό πρόσωπο ζητήθηκε από την Εφορεία Εναλίων Αρχαιοτήτων και τη Γενική Διεύθυνση Αρχαιοτήτων και ότι προηγήθηκε ειδική μελέτη του Αριστοτελείου Πανεπιστημίου Θεσσαλονίκης. Μάλιστα, πολύ σοβαρό στοιχείο. Αποτελεί όμως λευκή επιταγή για οποιαδήποτε οργανωτική επιλογή; Η διεπιστημονικότητα αποδεικνύει ότι χρειάζονται αρχαιολόγοι, συντηρητές, δύτες, μηχανικοί, βιολόγοι και άλλες ειδικότητες. Δεν αποδεικνύει από μόνη της ότι χρειάζεται νέο διοικητικό συμβούλιο, γενικός διευθυντής, τέσσερις διευθύνσεις έως και πέντε γραφεία.  
Ο Πρόεδρος του Συλλόγου Ελλήνων Αρχαιολόγων υποστήριξε στην Επιτροπή ότι αν οι τριάντα πέντε θέσεις του νέου νομικού προσώπου δίνονταν στην εφορία εναλίων αρχαιοτήτων, η ίδια η υπηρεσία θα μπορούσε να ανταποκριθεί στις ανάγκες. Ποια είναι η απάντηση της Κυβέρνησης σε αυτό; Ποια συγκεκριμένη αρμοδιότητα δεν μπορεί να ασκήσει η εφορεία αν της δε δοθούν οι ίδιοι οι άνθρωποι, οι ίδιοι οι πόροι και τα ίδια μέσα; Ποια εναλλακτικά οργανωτικά σενάρια εξετάστηκαν;  Συγκρίθηκε η ενίσχυση της εφορείας με τη δημιουργία νέου φορέα; Ποιο από τα δύο σχήματα είναι οικονομικότερο; Πού ακριβώς και πώς θα κατανέμονται στην πράξη οι αρμοδιότητες μεταξύ του νέου φορέα και της Εφορείας Εναλίων Αρχαιοτήτων; Πώς θα αποφευχθούν οι επικαλύψεις και τα ασαφή όρια ευθύνης; 
Υπάρχει κι άλλο κρίσιμο ερώτημα, αν το νέο νομικό πρόσωπο συγκροτείται λόγω της ιδιαίτερης επιστημονικής φύσης του αντικειμένου, γιατί ο γενικός διευθυντής δεν απαιτείται να διαθέτει ειδίκευση στην ενάλια αρχαιολογία; Πώς επιτρέπεται να προέρχεται από διοίκηση επιχειρήσεων ή οικονομικές επιστήμες;  Τελικά ιδρύετε έναν επιστημονικό φορέα ή έναν φορέα διαχείρισης επισκεψιμότητας. Τι από τα δύο; 
Οπτικοακουστικές παραγωγές: Δημόσιο χρήμα φαίνεται να κινείται χωρίς καθαρές προτεραιότητες. Είπε ο Υφυπουργός ότι το κράτος δεν πρέπει να αποφασίζει τι είναι υψηλή τέχνη. Με το άρθρο 78 τι κάνετε; Διευρύνετε το cash rebate και σε νέες κατηγορίες τηλεοπτικής ψυχαγωγίας. 
Το κράτος όμως, κύριε Φωτήλα, οφείλει να αποφασίζει με ποια κριτήρια και με ποιες προτεραιότητες διαθέτει το δημόσιο χρήμα. Υπάρχουν πρόσθετοι πόροι για τους νέους δικαιούχους ή απλώς περισσότεροι θα διεκδικούν τον ίδιο προϋπολογισμό; Πόσα χρήματα θα κατευθυνθούν στην ελληνική κινηματογραφική δημιουργία και πόσα σε τηλεοπτικές παραγωγές γενικής ψυχαγωγίας; Με ποιο κριτήριο θα επιδοτούνται οι παραγωγές που ενδεχομένως θα πραγματοποιούνταν ούτως ή άλλως;  
Η Επιστημονική Υπηρεσία της Βουλής επισημαίνει ότι η διατύπωση του συγκεκριμένου άρθρου, του άρθρου 78, δημιουργεί τεράστια ασάφεια ως προς την επιλεξιμότητα δαπανών που τιμολογούνται από επιχειρήσεις της αλλοδαπής και τη συμβατότητα της ρύθμισης με το ενωσιακό πλαίσιο κρατικών ενισχύσεων. 
Επομένως, τίθενται περισσότερα ερωτήματα: Πώς μπορεί η Κυβέρνηση να υπόσχεται σε επενδυτές σταθερό και προβλέψιμο πλαίσιο έως το 2029, όταν η ίδια η Επιστημονική Υπηρεσία επισημαίνει ασάφειες στον πυρήνα των επιλέξιμων δαπανών;  Δεν αρκεί να λέμε ότι στηρίζουμε επενδύσεις. Πρέπει να νομοθετούμε με τρόπο που να μην αφήνει αμφιβολίες ούτε σε επενδυτές ούτε στη διοίκηση για το τι ακριβώς επιδοτείται. 
Την ίδια ώρα παραμένει ανενεργή η υποχρέωση των τηλεοπτικών σταθμών να επενδύουν ποσοστό των ετήσιων εσόδων τους στην ελληνική οπτικοακουστική παραγωγή. Γιατί το Δημόσιο χρηματοδοτεί την αγορά με χρήματα των φορολογουμένων όταν η Κυβέρνηση δεν διασφαλίζει ότι η ίδια η αγορά καταβάλλει τον θεσμοθετημένο αναπτυξιακό πόρο που της αναλογεί;
Είναι πολλά τα ζητήματα και ο χρόνος δεν επαρκεί. Δυστυχώς και για το Φεστιβάλ Αθηνών-Επιδαύρου παρατείνετε ξανά συμβάσεις ορισμένου χρόνου και έργου. Γιατί δεν κρίνετε ότι είναι μόνιμες αυτές οι ανάγκες, αλλά είναι έκτακτες, κύριοι; Γιατί πρέπει διαρκώς να συγχέετε τον πολιτισμό με το κέρδος και τον τζόγο και όχι να υπερασπίζεστε αυτά για τα οποία έχετε και οφείλετε υποχρέωση; Δεν νομιμοποιείστε σε αυτές τις επιλογές. Είναι πολιτικές επιλογές που δυστυχώς θυσιάζουν αυτά που ανήκουν σε όλον ελληνικό λαό. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο τώρα έχει η ανεξάρτητη Βουλευτής, η κυρία Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κύριε Πρόεδρε.
Κυρία Υπουργέ, κύριε Υφυπουργέ, κυρίες και κύριοι συνάδελφοι, τα όρια και το πλαίσιο της συζήτησης έχουν τεθεί από την ίδια την Υπουργό ήδη από την πρώτη επιτροπή. Μας είπε η κυρία Υπουργός, και σωστά και συμφωνούμε απολύτως, ότι και η πολιτιστική διαχείριση είναι πολιτική και ιδεολογική και σε αυτήν την πολιτιστική διαχείριση, όπως και σε άλλα θέματα, εφαρμόζουμε την πολιτική του κ. Μητσοτάκη. Συμφωνούμε απολύτως και γι’ αυτό διαφωνούμε από την αρχή μέχρι το τέλος. 
Επί μία επταετία έχουμε ζήσει τη χρησιμοποίηση του κράτους ως διαύλου για εμπορευματοποίηση, για ιδιωτικοποίηση αγαθών, δημόσιων αγαθών, ακόμα και με αντισυνταγματικό, κατάφωρα αντισυνταγματικό, τρόπο. Όταν μας λέτε εδώ ότι το Σύνταγμα προστατεύει και το Σύνταγμα απαγορεύει για τα ιδιωτικά πανεπιστήμια, αλλά δεν είχατε κανένα πρόβλημα. Άρα ξέρουμε το πλαίσιο και μας το είπατε και εσείς, μας το επιβεβαιώσατε.
Μας είπε ο κ. Καιρίδης «όταν ακούτε για διαχείριση ανατριχιάζετε και δεν ξέρετε». Αυτό, κοιτάξτε, είναι στον πυρήνα της ιδεολογικής διαμάχης. Τι είναι οι αριστεροί, οι σοσιαλιστές κ.λπ.; Είναι άνθρωποι οι οποίοι δεν καταλαβαίνουν από αυτά, δεν έχουν έννοια ούτε των οικονομικών μεγεθών ούτε τίποτα. 
Σε αυτό το ελληνικό κράτος από την ίδρυσή του και κυρίως από το 1910 μέχρι σε όλη τη Μεταπολίτευση υπήρχε μέριμνα για την πολιτιστική διαχείριση, για τη διαχείριση της πολιτιστικής κληρονομιάς και των πόρων από την πολιτιστική περιουσία. Το ΤΑΠ, το Ταμείο Αρχαιολογικών Πόρων και Απαλλοτριώσεων, είναι ένας θεσμός που έχει φτιαχτεί πολλά χρόνια πριν, θα σας πω από το 1961. Αλλά εγώ παρακαλώ τους Βουλευτές και τις Βουλεύτριες της Νέας Δημοκρατίας πριν ψηφίσουν να διαβάσουν όχι κανέναν σοσιαλιστικό ούτε κομμουνιστικό νόμο, αλλά το οργανόγραμμα, τον οργανισμό, του ΤΑΠ 736/1977. Να δείτε πόση τεράστια μετατόπιση έχει γίνει ιδεολογική και πολιτική της ίδιας της Δεξιάς σε αυτήν τη χώρα, η οποία και τότε με το καπιταλιστικό σύστημα ήταν. Δεν διέφερε ως προς τον σκοπό. Ο τρόπος όμως της διαφύλαξης των δημόσιων αγαθών διαφέρει πάρα πολύ. Σας παρακαλώ, το καταθέτω στα Πρακτικά, μήπως δεηθεί να διαβάσει κανείς συγκριτικά το νόμο για τον ΟΔΑΠ και το νόμο για αυτήν την ανώνυμη εταιρεία. 
(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Για να πούμε μερικά πράγματα. Ένα κράτος όταν θέλει να δομήσει έδαφος για συλλογικές φιλοδοξίες μιας κοινότητας -σας μιλάω με καπιταλιστικούς όρους, όχι με αριστερούς, καθόλου- διατηρεί τη ραχοκοκαλιά. Και η ραχοκοκαλιά είναι τα δημόσια αγαθά. Και η πολιτιστική περιουσία είναι η ραχοκοκαλιά, είναι ο νωτιαίος μυελός της ραχοκοκαλιάς. Αν αυτό δεν το καταλαβαίνουν οι αστικές δυνάμεις αυτού του τόπου, έχουμε αποτύχει παταγωδώς. Και δεν σας λέω η Αριστερά, τι μπορεί να είναι ο πολιτισμός για εμάς, αλλά τι ήτανε για κάποιους αστούς εκείνη την περίοδο. Διαβάστε το λοιπόν και διαβάστε συγκριτικά το νόμο του ΟΔΑΠ και το νόμο τώρα για την ανώνυμη εταιρεία. 
Έχω ακούσει πολλές φορές την κυρία Υπουργό και θέλω μία φορά, κυρία Μενδώνη, επειδή είσαστε επιστήμονας και επειδή είσαστε επιστήμων με κύρος, και το λέω εγώ, το λέει η επιστημονική κοινότητα, μια άλλη λέξη για τον πολιτισμό. Ακούω συνέχεια για τα οικονομικά μεγέθη. Όλοι ενδιαφερόμαστε. Ο νόμος σας και για τον ΟΔΑΠ και εδώ τώρα ακόμα χειρότερα είναι εμπορευματοποίηση, εμπορική πολιτική. 
Και άκουσα το ανήκουστο από μία κυρία του ΟΔΑΠ να λέει «με αυτήν την εταιρεία θα βρούμε τους τρόπους για προβολή των μνημείων, για σύσταση, να συστήσουμε τα μνημεία στο εξωτερικό». Αμετροέπεια, αλαζονεία, αγραμματοσύνη και ασχετοσύνη! Κανένας δεν μπορεί να συστήσει την Ακρόπολη στο εξωτερικό, όπως και να το κάνουμε.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Εν ολίγοις φτιάχνετε μία ανώνυμη εταιρεία η οποία να αναλαμβάνει τα πάντα της πολιτιστικής κληρονομιάς, μνημεία, ιστορικούς και αρχαιολογικούς τόπους, τα πάντα, για να κάνει τι; Για να μπει μία ιδιωτική πελατεία, απευθείας αναθέσεις -παραγκωνίζεται το δημόσιο λογιστικό- στην ευθύνη μόνο και κυρίως του Υπουργού Οικονομικών. Σας παρακαλώ, πείτε μου εσείς πού εδώ έχει κάποια σχέση με το 1977, τους ομοϊδεάτες σας εκείνης της περιόδου, όπου πού ήταν το ΤΑΠ; Ήταν κάτω από τη Γενική Διεύθυνση Αρχαιοτήτων και Απαλλοτριώσεων. Το Δημόσιο δηλαδή επόπτευε τα πάντα, τον σκοπό, τους επιδιωκόμενους στόχους αυτής της Γενικής Διεύθυνσης. Πού είναι αυτό που προφυλάσσει και φτιάχνει; Αφήστε τα τώρα για τον ΟΔΑΠ, τα είπαμε το 2020. Η ανώνυμη εταιρεία είναι ένα βήμα μετά τον ΟΔΑΠ όπου έγιναν όλα αυτά τα φαγοπότια. Και μη μου λέτε τώρα ότι η γαστρονομία είναι άυλος πολιτισμός. Φυσικά και είναι όταν κάνουνε δεξιώσεις οι διάφοροι, μια νεοελίτ χυδαιότητας, με συγχωρείτε κιόλας. Το Νιοκάστρο της Πύλου να είναι για τον γάμο της κόρης αυτού που μας ξεβλάχεψε; 
Για τις ενάλιες αρχαιότητες κάνετε το ίδιο. Εφορεία Εναλίων Αρχαιοτήτων δεν υπάρχει; Εκεί δηλαδή το Δημόσιο να εμβολιαστεί -εμβολιαστεί δεν είναι καλός όρος, αλλά δεν βρίσκω άλλον τώρα γιατί δεν έχω χρόνο- να μπολιαστεί με τις νέες τεχνολογίες. Τα λέει και ο νόμος του 1977, για πληροφορική λέει, για καινοτόμες έρευνες λέει, δηλαδή ό,τι λέτε, αλλά σε άλλο πλαίσιο απολύτως. Δεν μπορούσε η Εφορεία των Εναλίων Αρχαιοτήτων όπου εκεί το Δημόσιο πραγματικά θα αποκτήσει και αυτό που πρέπει να είναι ένα Δημόσιο;
Κύριε Αμυρά, μην με κοιτάτε, είμαι μεγάλη γυναίκα! Με αυτό το «η ανώνυμη εταιρεία και η Φιλική Εταιρεία ήταν εταιρείες». Το πώς το γλίτωσα εχθές, δεν ξέρω! Είχα κάνει εξετάσεις και το γλίτωσα! Μα, είναι δυνατόν!
Κλείνω με το ΕΚΚΟΜΕΔ, cash rebate κ.λπ. γιατί δεν έχω καθόλου χρόνο. Δίνουν τα ιδιωτικά τηλεοπτικά κανάλια 1,5% που πρέπει να αποδίδουν στο δημόσιο για την κινηματογραφία; Αυτές τις μέρες είχαμε την Επέτειο των 52 χρόνων Δημοκρατίας. Είδαμε ένα ντοκιμαντέρ σε αυτά τα ιδιωτικά κανάλια; Η κοινωνία παίρνει ό,τι της σερβίρουν. Υποχρέωσε κανείς…
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία συνάδελφε. 
Τον λόγο τώρα έχει από το Κομμουνιστικό Κόμμα Ελλάδας ο κ. Συντυχάκης. Θα ακολουθήσει η κ. Κανέλλη και αμέσως μετά ο Υφυπουργός ο κ. Φωτήλας.
 Κύριε Συντυχάκη, έχετε τον λόγο. 
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ πολύ.
Η διαδικασία εμπορευματοποίησης του πολιτισμού βρίσκεται σε εξέλιξη εδώ και καιρό με τη μετατροπή της πολιτιστικής κληρονομιάς σε εμπορικό προϊόν παραδομένο στο κεφάλαιο. Το χεράκι τους βέβαια το έχουν βάλει διαχρονικά όλα τα συστημικά κόμματα της βολικής Αντιπολίτευσης, εκτός από τη Νέα Δημοκρατία δηλαδή, το ΠΑΣΟΚ και ο όλος ΣΥΡΙΖΑ της Κυβέρνησης Τσίπρα. 
Η Κυβέρνηση έρχεται σήμερα αναβαθμίζοντας αυτήν την επίθεση με τη σύσταση της ανώνυμης εταιρείας του ΟΔΑΠ, που ξεκίνησε πριν από τρία χρόνια με τη μετατροπή του Ταμείου Αρχαιολογικών Πόρων σε Οργανισμό Διαχείρισης και Ανάπτυξης, η οποία δεν θα γίνει απλά διαχειριστής εσόδων αλλά μεσάζοντας για να δοθούν όλα τα κερδοφόρα τμήματα σε ιδιώτες και τα έσοδα δεν επιστρέφουν στα μνημεία, αλλά στους ιδιώτες, αναβαθμίζοντας υποδομές για να αξιοποιούν πωλητήρια, αναψυκτήρια, εισιτήρια και ούτω καθεξής. Και απευθυνόμενος στον κ. Αμυρά λέω ότι από ανώνυμη εταιρεία πολύ γρήγορα μπορεί να μετατραπεί σε πολυμετοχική με τη συμμετοχή και ιδιωτών, όπως ήδη νομοθετήθηκε πρόσφατα στον Κώδικα Αυτοδιοίκησης για τις αντίστοιχες ανώνυμες εταιρείες των ΟΤΑ. 
Και συνεχίζει βέβαια η Κυβέρνηση την επίθεση με τη σύσταση του νέου νομικού προσώπου δημοσίου δικαίου με την επωνυμία «Φορέας Διαχείρισης Επισκέψιμων Χώρων Ενάλιας Πολιτιστικής Κληρονομιάς», παραδίδοντας τα ενάλια αρχαιολογικά πάρκα σε επιχειρηματικά συμφέροντα. Η Κυβέρνηση αποσπά την όποια αξιοποίηση της πολιτιστικής κληρονομιάς από τις υπηρεσίες του Υπουργείου Πολιτισμού και τη μεταφέρει σε έναν φορέα που λειτουργεί με ιδιωτικοοικονομικά κριτήρια ανοίγοντας διάπλατα τις πόρτες για την περαιτέρω εμπορευματοποίηση του πολιτισμού. Πλέον, δηλαδή, μιλάτε, σκέφτεστε και πράττετε με όρους μεγάλης εμπορικής επιχείρησης. Δεν είναι τυχαίο ότι απουσιάζουν βασικές έννοιες και λέξεις, όπως «γνώση», «ιστορική μνήμη», «επιστημονική τεκμηρίωση» και «παιδεία».
Απόδειξη για το πώς αντιλαμβάνεστε την προστασία και την ανάδειξη της πολιτιστικής κληρονομιάς είναι η πάση θυσία τοποθέτηση του ραντάρ του ιδιωτικού αεροδρομίου στο Καστέλι πάνω στον λόφο της Παπούρα,  σε απόσταση αναπνοής από το υπό ανασκαφή μνημείο και παρά την καθολική αντίθεση λαού, φορέων και επιστημόνων. 
Το νομοσχέδιο πατάει πάνω σε χρόνια προβλήματα διατυπωμένα από τους φορείς και τα σωματεία των εργαζομένων, της υποχρηματοδότησης, της υποστελέχωσης, της απαξίωσης όλων των υπηρεσιών του Υπουργείου Πολιτισμού που ασχολούνται με την προστασία, ανάδειξη και αξιοποίηση της πολιτιστικής κληρονομιάς. 
Στη λογική του κόστους - οφέλους για την εκμετάλλευση της πολιτιστικής κληρονομιάς έχει παραχωρηθεί ήδη στον ΟΔΑΠ η διαχείριση σημαντικών υπηρεσιών -πωλητήρια, εισιτήρια, κυλικεία και άλλα- των οποίων έχει προχωρήσει η ιδιωτικοποίηση σε βάρος των προσλήψεων εργαζομένων και του δικαιώματος στη μόνιμη και σταθερή δουλειά, όπως γίνεται και με την ανάθεση σε ιδιώτες της παροχής ιατρικών υπηρεσιών. Για παράδειγμα, το σύνολο του προϋπολογισμού για τους χώρους όπου ιδιώτης εισέρχεται στα εισιτήρια ανέρχεται στα 6,25 εκατομμύρια ευρώ, ενώ μόνο για την Κνωσό το ποσό ανέρχεται στα 1,3 εκατομμύρια ευρώ περίπου χωρίς τον ΦΠΑ. Ο έλεγχος πενήντα εννέα αναψυκτηρίων αρχαιολογικών χώρων είναι στα χέρια θυγατρικής του «Γρηγόρης» από το 2023 για έξι συν έξι χρόνια και με ετήσιο μίσθωμα 1,5 εκατομμύριο ευρώ, όπως βέβαια και οι διάφορες βραδιές γευσιγνωσίας στο Αρχαιολογικό Μουσείο Ηρακλείου. Αντί να προσλάβετε γιατρό, για παράδειγμα, στην Κνωσό, κάνετε σύμβαση με ιδιώτη γιατρό προς 11.222 ευρώ τον μήνα και ετήσια δαπάνη 288.000 ευρώ, μαζί με δύο διασώστες, ενώ τα νοσοκομεία του νησιού στενάζουν από ελλείψεις. Είναι πρώτη φορά που το Υπουργείο Πολιτισμού αναθέτει την παροχή υπηρεσιών υγείας σε ιδιώτες. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Δεν είναι έτσι.
[bookmark: _Hlk236141048]ΕΜΜΑΝΟΥΗΛ ΣΥΝΤΥΧΑΚΗΣ: Την ίδια ώρα δεν κρύβεται η υποστελέχωση, όπως και η έλλειψη προσωπικού στην καθαριότητα, στο πράσινο στις ηλεκτρολογικές και υδραυλικές εγκαταστάσεις, καθώς και η μη αντικατάσταση του μόνιμου προσωπικού που συνταξιοδοτείται, στο ύψος των πραγματικών αναγκών. Μιλάμε δηλαδή για παγίωση της αδιοριστίας, της εργασιακής αθλιότητας των συμβάσεων ορισμένου χρόνου με ανακυκλώσιμους, αναλώσιμους εργαζομένους, καθώς και πιο ελεγχόμενου τρόπου πρόσληψης αντί για τη μονιμοποίησή τους -άλλωστε μόλις χθες πέρασε η πρόταση της Νέας Δημοκρατίας με 161 ψήφους για την επερχόμενη συνταγματική κατάργηση της μονιμότητας των δημοσίων υπαλλήλων-, έχοντας με αυτόν τον τρόπο σε διαρκή ομηρία πτυχιούχους αρχαιολόγους, μουσειολόγους, μηχανικούς, συντηρητές, γενικά των επαγγελμάτων της πολιτιστικής διαχείρισης. 
Η σημερινή εικόνα είναι οι κλειστές αίθουσες σε μουσεία, οι κλειστοί αρχαιολογικοί χώροι, η υποβάθμιση της Αρχαιολογικής Υπηρεσίας, οι ελλείψεις σε αρχαιολόγους, συντηρητές, φύλακες, οι εξευτελιστικοί μισθοί υπαλλήλων του Υπουργείου Πολιτισμού και οι ακόμα χειρότεροι μισθοί και όρους εργασίας των συμβασιούχων εργαζομένων. Μόλις προχθές οκτώμισι χιλιάδες τουρίστες περίμεναν να μπουν στην Κνωσό και η ουρά έφτανε δεξιά και αριστερά ενός δρόμου - καρμανιόλα μέχρι το Βενιζέλειο νοσοκομείο.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)
 Πήγατε και τα είδατε, κυρία Υπουργέ. Γνωρίζετε ότι υπάρχουν τέσσερα, πέντε πάρκινγκ δίπλα στην Κνωσό, τα οποία ενώ υπάρχει πρόταση να τα φτιάξετε για να εξυπηρετείται ο κόσμος, δεν τα έχετε φτιάξει. Πριν λίγες μέρες πήρε φωτιά παρακείμενο χωράφι, δίπλα στην Κνωσό, η οποία έσβησε με την τιτάνια προσπάθεια των πυροσβεστών. 
Και σας ρωτάμε μπορείτε να αντιμετωπίσετε μια πυρκαγιά στον αρχαιολογικό χώρο της Κνωσού; Όχι.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Μπορούμε.
ΕΜΜΑΝΟΥΗΛ ΣΥΝΤΥΧΑΚΗΣ:  Το υφιστάμενο αντλιοστάσιο δεν μπορεί να βρέξει ούτε στα τρία μέτρα. Η καινούργια γεννήτρια δεν έχει συνδεθεί εδώ και δυόμισι χρόνια. Θα μας πείτε ότι έχει εγκριθεί πρόγραμμα από την UNESCO. Εάν σήμερα -χτύπα ξύλο!- πιάσει πυρκαγιά, πώς και ποιος θα τη σβήσει; Εναπόκειται μόνο στον ηρωισμό των πυροσβεστών και του προσωπικού. Και η απάντησή σας βέβαια απέναντι στην ανάγκη επαρκούς εξοπλισμού, στελέχωσης και χρηματοδότησης στο ύψος των πραγματικών αναγκών είναι η χορήγηση 3 εκατομμυρίων ευρώ από τον κρατικό προϋπολογισμό ως αρχικό κεφάλαιο για την ίδρυση του ΟΔΑΠ ΑΕ, δηλαδή με χρήματα του ελληνικού λαού, για να διαχειρίζεται και να εμπορευματοποιεί τη δημόσια πολιτιστική κληρονομιά. Δόθηκαν 3 εκατομμύρια για μια ανώνυμη εταιρεία, ενώ για την Κνωσό, από τα σημαντικότερα μνημεία του μινωικού πολιτισμού και παρά την πρόσφατη σειριακή ένταξή της στον κατάλογο UNESCO, όπως άλλωστε δυστυχώς συμβαίνει και με όλα τα Μνημεία Παγκόσμιας Κληρονομιάς, τα προβλήματα παραμένουν. Εισπράττουμε μέχρι σήμερα τουλάχιστον μόνο «θα». Γι’ αυτό και η ιδεολογική στόχευση του νομοσχεδίου είναι εξίσου σημαντική με τις επιμέρους οικονομικές και οργανωτικές του ρυθμίσεις. Και να θυμίσω στον ΣΥΡΙΖΑ και στους δήθεν «ανεξάρτητους» που πορεύονται προς το κόμμα Τσίπρα τι έλεγε ο Ξυδάκης, ο Υπουργός Πολιτισμού του ΣΥΡΙΖΑ. Έλεγε όχι στην ιδεολογική χρήση του πολιτισμού και την ίδια στιγμή δήλωνε ότι έχουμε τα φθηνότερα εισιτήρια στην Ευρώπη σε τέτοιο βαθμό που αδικούμε την αξία του προσφερόμενου αγαθού. 
Τέλος, για τη σύσταση Εθνικής Φωτοθήκης. Ψηφίζουμε θετικά. Το είπε και ο εισηγητής μας. Οι διατάξεις αυτές προέκυψαν με αφορμή τη δημοπρασία φωτογραφιών από την εκτέλεση των 200 κομμουνιστών στην Καισαριανή το 1944 και κατόπιν βέβαια δημόσιας απαίτησης του ΚΚΕ. Στην αφετηρία του αποτελεί θετικό βήμα, επαναλαμβάνω, και το ψηφίζουμε, με την προϋπόθεση όμως συγκεκριμένων βελτιώσεων, που το ίδιο το κείμενο όπως κατατέθηκε δεν εγγυάται. Το άρθρο 109 παραπέμπει τον Κανονισμό Οργάνωσης, Λειτουργίας, Διαχείρισης και Πρόσβασης σε απλή υπουργική απόφαση. Το ποιος έχει πρόσβαση, με ποιους όρους, ελεύθερο αντίγραφο ή επί πληρωμή, είναι θέματα που δεν λύνονται και η υπόσχεση της Υπουργού παραμένει πολιτική δέσμευση, όχι όμως κατοχυρωμένο…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει η κ. Λιάνα Κανέλλη από το Κομμουνιστικό Κόμμα Ελλάδας. 
Παρακαλώ, κυρία συνάδελφε. 
ΛΙΑΝΑ ΚΑΝΕΛΛΗ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, για να είμαι ειλικρινής, τώρα σε ένα Κοινοβούλιο στο οποίο υπήρξε κόμμα «Σπαρτιάτες» με σήμα μια περικεφαλαία και δεν σηκώθηκε ούτε η Σπάρτη να κάνει συζήτηση για πολιτιστική, πολιτισμική εκμετάλλευση, τι να πω; Δεν έχω να πω και πολλά πράγματα. 
Όπως επίσης, τώρα που μιλάτε για εταιρείες, η διασημότερη εταιρεία στον κόσμο σκέτη ως εταιρεία είναι η CIA, για να έχουμε και πλήρη συναίσθηση για τι πράγμα μιλάμε. Δεν είναι ώρα για προσωπικές επιθέσεις εδώ. 
Θα είχε νόημα να φέρετε ένα νομοσχέδιο, να φέρετε έναν προϋπολογισμό που να λέει ότι το 3%, το 4%, το 2%, το 5% του προϋπολογισμού πάει για την υπεράσπιση αυτού του τεράστιου, όπως αναγνωρίζετε όλοι σας, εθνικού κεφαλαίου που είναι ο πολιτισμός. Πού είναι; Κάτω από το 1% ήτανε, κάτω από το 1% μένει. 
Γι’ αυτό θέλετε τους ιδιώτες παντού. Θέλετε να τους βάλετε παντού, αλλά το ζήτημα είναι πολύ βαθύτερο. Μιλάτε για διαχείριση του πολιτισμού. Μα, σε ένα σάπιο καθεστώς, όπως είναι η δυτικού τύπου αντίληψη του τι σημαίνει αστική δημοκρατία, δηλαδή χτίζουμε Ριβιέρα πάνω στα πτώματα των παιδιών της Παλαιστίνης, είναι λογικό. Κόβει νόμισμα ο Τραμπ στο όνομά του, όπως κάνανε οι αυτοκράτορες, επίσης, είναι λογικό. Δεν εκπλήττεται κανένας από τη φθοροποιό μορφή ενός τέτοιου νομοσχεδίου. Δεν μπορεί όμως να μην εξεγερθεί. 
Συζητάτε για την υπεράσπιση του πολιτισμού. Τι κονδύλια υπάρχουν από το Υπουργείο Πολιτισμού και το Υπουργείο Παιδείας για να πάνε τα παιδιά στα μουσεία; Πείτε μου στην Κνωσσό πόσα παιδιά της Κρήτης έχουν πάει; Πόσα; Πείτε μου στην Αθήνα πόσα έχουν πάει; Όχι μόνο στο Μουσείο της Ακρόπολης, αφότου φτιάχτηκε, αλλά στην Ακρόπολη αυτή καθαυτή. Και μιλάμε για έσοδα από την τιμολόγηση της ούρησης; Τιμολογούμε την ούρηση και αυτό είναι η διαχείριση του πολιτισμού στους αρχαιολογικούς χώρους; 
Κάνουμε ιδιωτικές ξεναγήσεις. Δεν είναι πρωτοφανές αυτό το πράγμα, η εκμετάλλευση των πολιτιστικών συμβόλων. Δεν υπάρχει πολιτικός αρχηγός που δεν έχει πάει να στηθεί στον Διόνυσο να βγάλει το διάγγελμά του με φόντο την Ακρόπολη. Ούτε μισός. Υπάρχει και ένας που πήγε στον Καστελόριζο και ανήγγειλε την πτώχευση της χώρας που ήταν τα άκρα σύνορα. Υπάρχει και Γάλλος Υπουργός, ο οποίος ήρθε εδώ, να μας κάνει ο Πρωθυπουργός, Πρόεδρος, μαθήματα δημοκρατίας από την Πνύκα. 
Την οικειοποίηση του Αριστοτέλη ή του Πλάτωνα την ξέρουμε, την έχουμε ζήσει. Έχει βγάλει πολλά λεφτά η Δύση από την Αναγέννηση και μετά από αυτήν την ιστορία. Αλλά όταν μιλάτε για πολιτισμό, που είναι απρόσιτος ιδεολογικά, πρακτικά, οικονομικά, εκπαιδευτικά στα ίδια τα δικά μας παιδιά και όποιον πηγαίνει εδώ σε ένα σχολείο και όποιον έρχεται ακόμα και απέξω εδώ σε ένα σχολείο για να το προσεγγίσει, έχετε δει ποτέ τις εξετάσεις που κάνετε για να δώσετε υπηκοότητα στους ξένους, αν έχουνε τίποτα πολιτισμικό; Στ’ αλήθεια, τους βάζετε να μαθαίνουνε τις κορφές των βουνών; 
Προστατευόμενος έγινε τώρα ο Όλυμπος. Πόσα παιδιά της περιοχής έχουνε πάει στη Βεργίνα; Πόσα; Πόσες σχολικές εκδρομές έχουν εμπνευστεί οι καθηγητές, τους έχουν δοθεί τα κίνητρα, οι δυνατότητες να πάνε να φέρουν τα παιδιά, να τα δουν με τα μάτια τους και να τα αγγίξουν με τα χέρια τους αυτά που διατείνεστε ότι είναι αγαθά;
Μιλάτε για χορηγούς, αντιγράφοντας κακώς το πρότυπο της Αρχαίας Ελλάδας που δεν ήταν και η δημοκρατία όπως την ξέρουμε σήμερα, είχε τους δούλους της, είχε τους μηχανισμούς της, είχε τις δικτατορίες της, είχε τις Μιλήτους της που τις έκαιγε από τη ρίζα. 
Ο πολιτισμός από την ώρα που κάποιος αποφασίζει ότι είναι εμπόρευμα, αδυνατεί να καταλάβει, για παράδειγμα, πώς ο σοβιετικός πολίτης μετά την Επανάσταση του 1917 δεν διανοήθηκε να εκπλειστηριάσει ή να εκμεταλλευτεί ή να πειράξει μισό πράγμα από όσα υπάρχουν στο Ερμιτάζ, στην Αγία Πετρούπολη. Το φύλαξε. Σεβάστηκε τον κόπο και ας ήτανε το αυγό του τάδε αυτοκράτορα του Φαμπερζέ. Σεβάστηκε τον κόπο, την τέχνη. 
Η τέχνη βγαίνει από τον λαό. Οι λαοί τα σμίλευσαν τα μάρμαρα, ένας λόρδος τα έκλεψε, δεν τα έκλεψε κάποιο κλεφτρόνι, ένας λόρδος ήρθε και τα πήρε, ένας πολύ σπουδαίος άρχων βομβάρδισε την Ακρόπολη και τον έλεγαν Μοροζίνι. Δεν υπάρχει ληστής του ελληνικού πολιτισμού, ληστής όμως, που να μην έχει τιμηθεί με ένα όνομα σ’ έναν δρόμο. 
Από την ώρα που φτιάχτηκε η έννοια του ΣΔΙΤ, η σύμπραξη του δημόσιου με τον ιδιωτικό τομέα, δεν κάνατε τίποτα άλλο, όλα τα κόμματα πλην ΚΚΕ, να συναινέσετε στην ιδιωτικοποίηση του λεγόμενου ελληνικού κράτους της ελληνικής επικράτειας. Έχει ιδιωτικοποιηθεί επί της ουσίας και ο αέρας που αναπνέουμε και το χώμα που πατάμε. 
Καταλαβαίνετε πόσο βλαπτικό είναι αυτό για τη συνέχεια, όχι μόνο για τη γλώσσα, όχι μόνο για να μπορεί να ξεχωρίζει κάποιος τον σκοπό μιας εταιρείας και τα μέλη μιας εταιρείας κερδοσκοπικής ή μη κερδοσκοπικής στα πλαίσια του δυτικού πολιτισμού; 
Έχετε βρεθεί να πληρώνετε χρήματα γιατί κάνετε χρήση μίας φωτογραφίας, όπως συμβαίνει σε δύσμοιρα, άπειρα έντυπα και σάιτ που δεν είναι κερδοφόρα, γιατί κάποιος έχει αγοράσει τα δικαιώματα μιας ολόκληρης γκαλερί σε ένα μουσείο;
Να σας μιλήσω για ποιον; Η φάτσα μου παίζει επ’ ωφελεία άλλων εδώ και τριάντα χρόνια. Οι δουλειές μου από το παρελθόν. Τι είναι αυτά που συζητάτε; Ιστορικά ντοκουμέντα πλέον και ιστορία παίζει μόνο η πλατφόρμα της Cosmote, δεν παίζει η κρατική τηλεόραση. 
Αυτό το πράγμα, αυτή η αντίληψη ότι το κράτος μπορεί να είναι περιουσία λίγων είναι πολύ βαθιά ριζωμένη, πάρα πολύ βαθιά ριζωμένη. Ανήκουν και οι νεκροί, ανήκουν και οι ρίζες που έχουν βγάλει τα κόκκαλα των νεκρών και δεν τα έχετε σεβαστεί. Άκουσα και τον Μουσουλμάνο συνάδελφο μου πριν εδώ. Δεν έχουμε σεβαστεί ούτε τα κόκκαλα των ανθρώπων.
Σήμερα εκπαιδεύονται ολόκληρες γενιές σε βανδαλισμούς και αυτό να θεωρείται μαγκιά. Το πεντελικό μάρμαρο είναι ιερό αν είναι σε ξενοδοχείο ακριβό. Το μάρμαρο, αν είναι μάρμαρο καλλιτεχνήματος, δεν μετράει για κανέναν. Υπάρχει αντίληψη ότι όλοι μπορούν ηλεκτρονικά να ζουν και να ζήσουν τα πάντα. 
Μιλάτε για γαστρονομία. Μα, ο τουρίστας δεν θα μπορούσε να μάθει τη γαστρονομία χωρίς φεστιβάλ σε αρχαιολογικό χώρο, στα ξενοδοχεία που τρώει; Δεν θα μπορούσε και να κερδίζει και ο Έλληνας αγρότης, να τρώει ντοματούλα και αγγουράκι βγαλμένο εδώ και βουτυράκι βγαλμένο εδώ και τρώει οτιδήποτε είναι συσκευασμένο εισαγωγής από οπουδήποτε; Δίδαξε κανένας στα ξενοδοχεία την αξία του λαδιού; 
Εδώ και δενδροφύτευση κάνετε στην Αθήνα και βάζετε οποιοδήποτε δέντρο εκτός από την ελιά της αρχαίας Αθηνάς. Κόβετε τις αγριελιές εδώ στην Αττική, στην Αθήνα και μετά θα πουλήσουμε σε κινούμενα σχέδια μια ιστορία και θα είμαστε πολύ ευχαριστημένοι αν είναι ακριβής ή δεν είναι ακριβής.
Θυμηθείτε το Ερμιτάζ σε κάθε σας σκέψη. Ο λαός άμα θέλει υπερασπίζεται την τέχνη και τον πολιτισμό μόνο με το …
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κυρία συνάδελφε. 
Τον λόγο τώρα έχει ο Υφυπουργός Πολιτισμού, ο κ. Ιάσων Φωτήλας. 
Παρακαλώ, κύριε Υπουργέ. 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Ευχαριστώ, κύριε Πρόεδρε. 
Κυρία Κανέλλη, έτσι από περιέργεια χάζευα λίγο στο διαδίκτυο την ώρα που μιλήσατε. Δεν αισθάνομαι την υποχρέωση να υπερασπιστώ καθόλου τον κ. Τραμπ και τις πολιτικές του.
Όμως, είδα ότι όλη την περίοδο του κομμουνιστικού καθεστώτος τα χαρτονομίσματα στη Σοβιετική Ένωση είχαν τη φάτσα κάποιου ηγέτη -συνήθως του Λένιν- και από κάτω είχαν το σύνθημα «προλετάριοι, εργάτες όλου του κόσμου, ενωθείτε». Θέλω να πω ότι διαλέξατε λάθος, τέλος πάντων, επιχείρημα να πείτε.
Θα κάνω την τοποθέτησή μου και θα κλείσω με κάποια σχόλια, αν μου φτάσει ο χρόνος για να πω και κάποια σχόλια.
Τις τελευταίες ημέρες σε τέσσερις διαφορετικές επιτροπές τα είπαμε όλα. Αναλύσαμε διεξοδικά το νομοσχέδιο σε όλες του τις πτυχές, άρθρο, άρθρο. Ακούσαμε τους φορείς και είδαμε πως όλοι, μα όλοι -με όποιες ενστάσεις και παρατηρήσεις- χαιρέτησαν το νομοσχέδιο και διαπίστωσαν πως παρέχει ασφάλεια, συνέχεια και συνέπεια στους ανθρώπους του χώρου. 
Γι’ αυτό σήμερα θα μιλήσω κυρίως από καρδιάς για έναν νόμο που δεν με αγγίζει μόνο λόγω του θεσμικού μου ρόλου, αλλά με αγγίζει προσωπικά, συναισθηματικά και αισθάνομαι πραγματικά υπερήφανος που είχα την ευκαιρία και την τιμή να συμμετέχω και εγώ στη διαμόρφωση της σημερινής μεταρρύθμισης.
Κυρίες και κύριοι συνάδελφοι, φτάνουμε στο τέλος μιας διαδικασίας που σε ό,τι με αφορά κράτησε περισσότερο από δύο χρόνια. Δύο χρόνια γεμάτα συζητήσεις, ιδέες, προτάσεις. Δύο χρόνια μελέτης της διεθνούς εμπειρίας και της κατάστασης στη χώρα μας. Δυο χρόνια αντιμετώπισης προβλημάτων και κρίσεων, γιατί η πραγματικότητα δεν διεξάγεται σε συνθήκες εργαστηρίου, όπου με όλη σου την άνεση μπορείς απερίσπαστος να σχεδιάσεις. Δύο χρονιά με την ενθάρρυνση, την υποστήριξη και την καθοδήγηση της Λίνας Μενδώνη, για θα φτάσουμε σήμερα εδώ. 
Επιτρέψτε μου να σας ξεναγήσω βήμα-βήμα στο αύριο του ελληνικού κινηματογράφου, στο αύριο ενός ολοκληρωμένου συστήματος οπτικοακουστικών. Φανταστείτε μαζί μου για λίγα λεπτά πώς θα μοιάζει αυτός ο κλάδος, όταν το νομοσχέδιο που εξετάζουμε σήμερα θα έχει μπει στην καθημερινότητά του.
Θα υπάρχει ένα πενταετές Εθνικό Σχέδιο Δράσης, το Greece on Screen, 750 εκατομμυρίων, για την περίοδο 2026-2030, νομοθετημένο, όχι υποσχεμένο. Θα υπάρχει ένα ενιαίο πρόγραμμα cash rebate Greece. Ξεχωριστή δράση κινηματογράφος, ξεχωριστή δράση τηλεόραση, ξεχωριστή δράση videogame, ξεχωριστή δράση alter realities. Κάθε δράση με δικό της σταθερό πενταετές κονδύλι, χωρίς να ανταγωνίζεται καμία άλλη δράση για τους ίδιους πόρους. Το κατάλαβε η κ. Καραγεωργοπούλου, γιατί το έθιξε.
Θα υπάρξει ενίσχυση 40% επί των επιλέξιμων δαπανών, ειδική μέριμνα για το animation, ευελιξία για τις μεγάλες διεθνείς παραγωγές. Διαφάνεια στη διαδικασία και δεσμευτικές προθεσμίες σε κάθε στάδιο, από την αίτηση έως την πληρωμή. Θα υπάρχει για πρώτη φορά ένα επιλεκτικό πρόγραμμα για τον ελληνικό κινηματογράφο, δηλαδή για ταινίες μικρού και μεγάλου μήκους και ντοκιμαντέρ. Ένα πρόγραμμα κατοχυρωμένο σε νόμο, με ενισχύσεις 15 εκατομμυρίων ευρώ τον χρόνο, κάθε χρόνο, μέχρι το 2030. Το βρήκαμε κάτω από 4,5 εκατομμύρια. 
Λέγαμε ότι θα το αυξήσουμε με ολοκληρωμένο τρόπο, ώστε να αξιοποιείται πλήρως κάθε ευρώ και δεν μας πίστευαν. Μου έλεγαν «κύριε Υπουργέ, ζητάμε 15 εκατομμύρια αλλά και με 10, θα είμαστε ευχαριστημένοι», δεν ήμασταν εμείς όμως, γιατί 15 εκατομμύρια χρειάζονται για να αναζωογονηθεί ο τομέας, για να αναπτύξουν οι δημιουργοί μας τις πραγματικές τους δυνατότητες και ποιος θα παίρνει στο εξής την απόφαση της ένταξης ή όχι μιας πρότασης μετά την αξιολόγηση των ανεξάρτητων αναγνωστών. Όχι το διοικητικό συμβούλιο του ΕΚΚΟΜΕΔ, όπως συνέβαινε μέχρι σήμερα και όλοι μάς κατηγορούσαν κάθε μέρα ότι άσχετοι άνθρωποι από τον χώρο, τεχνοκράτες, οικονομολόγοι και ότι άλλο, παίρνουν απόφαση για τον χώρο. Πλέον θα αποφασίζει ο χώρος, με εκπρόσωπο από την Ελληνική Ακαδημία Κινηματογράφου, με εκπρόσωπο από το Φεστιβάλ Κινηματογράφου Θεσσαλονίκης.
 Κυρίες και κύριοι συνάδελφοι, στο μέλλον που ανοίγεται μπροστά μας, το ΕΚΚΟΜΕΔ δεν μοιράζει απλώς επιχορηγήσεις. Συμμετέχει ως συμπαραγωγός, αποκτά μερίδιο στα έσοδα, τα οποία επανεπενδύει στην επόμενη ταινία, στο επόμενο ντοκιμαντέρ, στον επόμενό δημιουργό. 
Θα υπάρχει πρόγραμμα εξωστρέφειας με υποχρεωτικά ανταποδοτικά οφέλη, επανεκκίνηση του φορολογικού κινήτρου που έμενε χρόνια ανενεργό αλλά και προγραμματικές συμβάσεις πολιτιστικής διπλωματίας με μετρήσιμα παραδοτέα, ενώ για πρώτη φορά στην ελληνική νομοθεσία θα υπάρξει ξεχωριστό θεσμικό πλαίσιο και ξεχωριστό κονδύλι για τα μουσικά, οπτικοακουστικά φεστιβάλ. Θα υπάρξει ένας μοναδικός αριθμός ταυτότητας έργου που θα συνοδεύει το έργο σε όλη του τη διαδρομή, με ό,τι αυτό συνεπάγεται. Ηλεκτρονικό Μητρώο Εμπειρογνωμόνων, δειγματοληπτικοί έλεγχοι, διαφάνεια μέχρι και το τελευταίο ευρώ. Αυτό είναι το τοπίο που διαμορφώνουμε.
Όμως, κυρίες και κύριοι συνάδελφοι, για να δούμε πού θέλουμε να πάμε, πρέπει να ξέρουμε και τι είχαμε πίσω μας. Πίσω εμάς είχαμε χρέη, είχαμε ατέλειωτη γραφειοκρατία, είχαμε επιλογές με αδιαφανή κριτήρια, είχαμε ένα αβέβαιο πλαίσιο που άλλαζε από κυβέρνηση σε κυβέρνηση, από χρόνο σε χρόνο, από υπουργική απόφαση σε εγκύκλιο. Κανείς δεν ήξερε τι, πώς, πόσα, πού και γιατί. Το μόνο εύκολο ήταν οι φωνές και οι κατάρες για υποχρηματοδότηση και χρέη. Είχαμε ξένες παραγωγές που ερχόντουσαν τυχαία, πρόχειρα, χωρίς κανένα σχέδιο, χωρίς τοπική αξιοποίηση, χωρίς να αφήνουν τίποτα περισσότερο πίσω τους από μία ανάμνηση γυρισμάτων. Ένα σύστημα που έγινε αντικείμενο χλεύης και σάτιρας, που όλοι μας το θυμόμαστε και όλοι μας το ζήσαμε.
Αυτό το παρελθόν μπορεί να ξεκίνησε με καλές προθέσεις, ίσως. Όμως συνετρίβη κάτω από το βάρος της καθημερινότητας, των εξελίξεων και πάνω απ’ όλα της έλλειψης σχεδιασμού. Γιατί δεν αρκεί να θέλεις κάτι καλό. Πρέπει να ξέρεις και πώς θα το πετύχεις, με ποια εργαλεία, με ποιο χρονοδιάγραμμα, με ποια δέσμευση απέναντι σε εκείνους που θα σε εμπιστευθούν. Κάποιοι βολεύονταν με αυτό το θολό τοπίο, ποδηγετώντας και εκμεταλλευόμενοι τις αγωνίες του κλάδου. Αυτό ξέρουν, αυτό μπορούν, αυτό κάνουν. Εμείς όχι.
Κυρίες και κύριοι συνάδελφοι, το αύριο του κινηματογράφου, που σας καλώ να συμβάλετε στη διαμόρφωσή του, έχει τους δημιουργούς στον πυρήνα του, έχει την υποστήριξη και την προβολή του έργου τους, έχει τα εργαλεία, τις δεσμεύσεις και τη διάρκεια που απαιτείται για να έχει μια σύγχρονη εθνική στρατηγική. Δεν το λέω θεωρητικά, το λέω, γιατί έχουμε ήδη μετρήσει, έχουμε, ήδη, υπολογίσει. Έχουμε πίσω μας δυο ανεξάρτητες μελέτες, της Olsberg και του ΙΟΒΕ, που εξέταζαν τι πέτυχε πραγματικά το cash rebate τα τελευταία χρόνια. Το συμπέρασμα είναι ξεκάθαρο.
Κάθε ευρώ δημόσιας δαπάνης παρήγαγε πολλαπλάσια οικονομική αξία. Δημιούργησε θέσεις εργασίας πλήρους απασχόλησης. Έφερε στην Ελλάδα εκατοντάδες παραγωγές. Πάνω σε όλα αυτά τα δεδομένα -όχι στο κενό- εκπονήσαμε ένα πλήρες και συνεκτικό σχέδιο με πενταετή προγραμματισμό, με νομοθετημένη εγγύηση κατανομής πόρων, με δείκτες αξιολόγησης, με KPIs, με θεσμούς που δεν εξαρτώνται από τη διάθεση της εκάστοτε πολιτικής ηγεσίας.
Δύο χρόνια μιλάμε με όλους. Στην αρχή δεν μας πίστευαν όταν λέγαμε πως τους ακούμε, όταν μας ζητούσαν αυτά ή μάλλον πολύ λιγότερα από αυτά που σήμερα ερχόμαστε να νομοθετήσουμε. Δημιουργούς, παραγωγούς, τεχνικούς, φορείς, ενώσεις, συλλόγους τους ακούσαμε μία, δύο, τρεις, τέσσερις φορές, όχι γιατί έτσι έπρεπε, αλλά γιατί πιστεύαμε πως αυτό οφείλει να κάνει μια σύγχρονη πολιτεία. Δεν συμφωνήσαμε σε όλα ούτε είναι δυνατόν ποτέ αυτό να συμβεί. Το σίγουρο, όμως, είναι πως όλες οι απόψεις ακούστηκαν, όλες οι προτάσεις επικοινωνήθηκαν και το αποτέλεσμα δεν είναι προϊόν κάποιων ημερών διαβούλευσης, το ελάχιστο που επιτάσσει ο νόμος, αλλά προϊόν δύο και πλέον ετών συστηματικής δουλειάς.
Το αύριο αυτό δεν χτίζεται στον αέρα. Χτίζεται πάνω σε έναν σαφή διαχωρισμό λειτουργιών που πολλοί μπέρδευαν στο παρελθόν. Άλλο το επενδυτικό εργαλείο που προσελκύει παραγωγές από όλο τον κόσμο στην πατρίδα μας και άλλο η στήριξη των δημιουργών και της ελληνικής παραγωγής. Το πρώτο φέρνει παραγωγές, χρήματα, απασχόληση, ανάπτυξη, προβολή της χώρας. Το δεύτερο στηρίζει τους Έλληνες σκηνοθέτες, τους ηθοποιούς, τους τεχνικούς, μια δημιουργική κοινότητα που μας διακρίνει σε όλο τον κόσμο. Δύο λειτουργίες, δύο κονδύλια. Καμία σύγχυση, καμία αδιαφάνεια. Με μεταφορά αποφάσεων από την πολιτική ηγεσία στην κοινότητα, στους ειδικούς, στους δημιουργούς, ακριβώς για να μην ξαναζήσουμε όσα όλοι θυμόμαστε από το παρελθόν.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Κυρίες και κύριοι συνάδελφοι, από το 2019 έχουμε διανύσει πολύ δρόμο. Δεν το λέω εγώ ούτε το Υπουργείο ούτε η Κυβέρνηση. Το λένε οι εγκυρότεροι φορείς. Διαβάζω: Το Marche du Film ανακοινώνει με ιδιαίτερη χαρά ότι η Ελλάδα θα είναι τιμώμενη χώρα της διοργάνωσης του Φεστιβάλ των Καννών το 2027. Η διάκριση αυτή αναγνωρίζει την εντυπωσιακή άνοδο της Ελλάδας ως ενός από τα σημαντικότερα οπτικοακουστικά κέντρα της Ευρώπης και επιβεβαιώνει τη διαρκώς αυξανόμενη επιρροή της στον παγκόσμιο κινηματογραφικό και οπτικοακουστικό τομέα, χάρη σε μια νέα γενιά δημιουργών, έναν ταχέως αναπτυσσόμενο τομέα παραγωγής και μια ισχυρή προσήλωση στη διεθνή συνεργασία. 
Καταθέτω για τα Πρακτικά το δελτίο Τύπου του Φεστιβάλ των Καννών.
(Στο σημείο αυτό ο Υφυπουργός Πολιτισμού κ. Ιάσονας Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Ρώτησε ο αγαπητός Θεόφιλος -δεν είναι εδώ αυτή τη στιγμή- τι κάνουμε και πώς θα καταφέρουμε, ώστε οι δημιουργοί, οι αίθουσες να έχουν κοινό. Αυτά κάνουμε, αγαπητέ Θεόφιλε. Και κάτι άλλο, Θεόφιλε. Κάθε χρόνο με βρίσκεις και αγωνίζεσαι -και καλά κάνεις- για την ενδυνάμωση και την ενίσχυση του Φεστιβάλ της Δράμας, ένα μεγάλο φεστιβάλ, και κάθε χρόνο η Κυβέρνηση και το Υπουργείο ανταποκρίνεται και ενισχύει με περισσότερα χρήματα. Ξέρεις, πού τα βρίσκει; Δεν πέφτουν από τον ουρανό ούτε, όπως έλεγε η μανούλα μου, η μακαρίτισσα, έχουμε καμιά χιλιαριά που κόβουμε χιλιάρικα. Τα βρίσκουμε από τα έσοδα του κομματιού των αρχαιολογικών χώρων και των μουσείων. Από εκεί τα βρίσκουμε, τουλάχιστον, στη μεγάλη τους πλειοψηφία. 
Κυρίες και κύριοι συνάδελφοι, κλείνοντας, θέλω να πω δυο λόγια γι’ αυτά που άκουσα. Κατ’ αρχάς, άκουσα από τον εκπρόσωπο της Νίκης για την Οδύσσεια του Νόλαν. Αρχικά, να παρατηρήσουμε στους τίτλους αρχής ότι μιλάμε για την Christopher Nolan’ s Odyssey, την Οδύσσεια του Νόλαν, όχι την Οδύσσεια του Ομήρου. Άρα, μιλάμε από την αρχή για την προσωπική ματιά, άποψη και εκδοχή ενός δημιουργού. Έχει το δικαίωμα να έχει άποψη; Σε αυτή τη χώρα, και τουλάχιστον όσο κυβερνάμε εμείς, το έχει και θα το έχει. 
Πάμε να δούμε τώρα την Ελένη αυτή καθ’ αυτή. Διαθέτει κάποιος κάποια φωτογραφία ή περιγραφή της, να πούμε αν πράγματι απέχει από την αρχική καταγραφή; Όχι ότι αυτό θα είχε κάποια σημασία. Τώρα, αν εσείς ή κάποιος άλλος προτιμάτε μια εκδοχή όπου η Ελένη είναι ψηλή, ξανθιά, γαλανομάτα είναι δικαίωμά σας. Όμως, οι επτακόσιες εκατομμύρια εισπράξεις σε λίγες μέρες αντανακλούν μια παγκόσμια…
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης):  Συνεχίζουμε με τον κατάλογο των ομιλητών. 
Τον λόγο έχει ο κ. Χρήστος Καπετάνος από τη Νέα Δημοκρατία. 
ΧΡΗΣΤΟΣ ΚΑΠΕΤΑΝΟΣ: Ευχαριστώ, κύριε Πρόεδρε. 
Κυρία Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που όσο μεγάλη αξία έχει, τόσο μεγάλη είναι και η κριτική που του έχει ασκηθεί. Όμως, οι ενστάσεις αυτές, τις οποίες τις άκουσα από το πρωί και εδώ, δεν στηρίζονται στο περιεχόμενο των διατάξεων του νομοσχεδίου, αλλά σε φόβους και συναισθήματα που δεν ανταποκρίνονται στην πραγματικότητα. 
Εγώ να δεχτώ ότι η κριτική είναι καλοπροαίρετη και ότι αυτή είναι η ιδεολογική αντίληψη κάποιων κομμάτων. Εγώ δέχομαι ότι γίνεται με κριτήρια, τα οποία εννοούν. Πρέπει να δούμε, όμως, ότι οι ιδεολογικές αυτές τις αντιλήψεις δεν στέριωσαν. Γιατί τις συζητάμε; 
Και να ξεκαθαρίσουμε, κατ’ αρχάς, κάτι θεμελιώδες. Το νομοσχέδιο αυτό δεν ιδιωτικοποιεί την πολιτιστική μας κληρονομιά. Αυτό είναι σαφέστατο. Δεν μεταβιβάζει ούτε μνημείο, που ακούστηκε, ούτε αρχαιολογικό χώρο, που γράφτηκε, ούτε κανένα μουσείο σε οποιονδήποτε ιδιώτη. Η κυριότητα των μνημείων παραμένει ακέραια στο ελληνικό δημόσιο, όπως ακριβώς προβλέπει το Σύνταγμα και η νομοθεσία για την προστασία της πολιτισμικής μας κληρονομιάς. 
ΧΡΗΣΤΟΣ ΓΙΑΝΝΟΥΛΗΣ: Αυτό έλειπε. 
ΧΡΗΣΤΟΣ ΚΑΠΕΤΑΝΟΣ: Αν δείτε τι γράφεται και το τι γράφουν και δικοί σας Βουλευτές, ελάτε να μου πείτε. 
ΧΡΗΣΤΟΣ ΓΙΑΝΝΟΥΛΗΣ: Αστειεύεστε τώρα; Λίγη σοβαρότητα. Ποιος το έγραψε αυτό; Πείτε μου, ποιος. 
ΧΡΗΣΤΟΣ ΚΑΠΕΤΑΝΟΣ: Επώνυμα τα γράφουν. 
ΕΛΕΝΑ ΑΚΡΙΤΑ: Εγώ τα γράφω. 
ΧΡΗΣΤΟΣ ΚΑΠΕΤΑΝΟΣ: Ορίστε, σας απαντάει η συνάδελφος που κάθεται πίσω από εσάς. 
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, μη διακόπτετε. 
Συνεχίστε, κύριε Καπετάνο. 
ΧΡΗΣΤΟΣ ΚΑΠΕΤΑΝΟΣ: Θέλετε να δείτε τι γράφεται; Πείτε τα μεταξύ σας και συνεννοηθείτε. 
Δεν είναι ότι δεν συνεννοείστε μόνο στο θέμα του πολιτισμού. Δεν συνεννοείστε γενικότερα. 
Η νέα, λοιπόν, εταιρεία που δημιουργείται δεν αποκτά ιδιοκτησία. Πόσο πιο σαφές μπορεί να γίνει αυτό; Αναλαμβάνει επιχειρησιακές λειτουργίες για λογαριασμό του ΟΔΑΠ. Και εδώ, βρίσκεται η ουσία. Διαχείριση δεν σημαίνει κυριότητα. Διαχείριση σημαίνει καλύτερη οργάνωση, καλύτερες υπηρεσίες, ψηφιακά εργαλεία, αποτελεσματικότερη αξιοποίηση των αναψυκτήριων, της εξυπηρέτησης των επισκεπτών. Τα έσοδα αυτά δεν πηγαίνουν σε κανέναν ιδιώτη, αλλά επιστρέφουν στον ΟΔΑΠ, για να χρηματοδοτούν τη συντήρηση, την προστασία και την ανάδειξη των μνημείων μας. 
Και αυτό είναι το πραγματικό διακύβευμα. Διότι η πολιτιστική κληρονομιά δεν προστατεύεται μόνο με καλές προθέσεις ή με λόγια. Η πολιτιστική κληρονομιά προστατεύεται με πόρους, με προσωπικό, με σύγχρονες υπηρεσίες, με επενδύσεις. Κάποιοι, όμως, επιμένουν να χαρακτηρίζουν την εταιρεία ως ιδιωτικοποίηση, επειδή έχει τη μορφή ανώνυμης εταιρείας. Αλήθεια, έτσι είναι; Όταν το 90% του μετοχικού κεφαλαίου ανήκει στο ελληνικό δημόσιο και το υπόλοιπο 10% στον ΟΔΑΠ, όταν οι μετοχές αυτές είναι αμεταβίβαστες, όταν δεν μπορεί να εισέλθει ούτε ένας ιδιώτης μέτοχος, όταν εφαρμόζεται το δημόσιο λογιστικό, όταν οι δημόσιες συμβάσεις διέπονται από τον νόμο, όταν οι προσλήψεις γίνονται μέσω ΑΣΕΠ, πού ακριβώς βρίσκεται η ιδιωτικοποίηση; 
Η πραγματικότητα είναι μία, κυρίες και κύριοι συνάδελφοι. Πρόκειται για έναν δημόσιο φορέα, αυτόν που εισάγει το νομοσχέδιο, με μεγαλύτερη επιχειρησιακή ευελιξία -αν θέλετε- ώστε να υπηρετήσει αποτελεσματικότερα τον δημόσιο σκοπό. Διότι εγώ δεν πιστεύω ότι υπάρχει κανένα κόμμα που δεν θέλει να υπηρετήσει τον δημόσιο σκοπό. Είναι διαφορετικές οι αντιλήψεις. 
Ένα άλλο επιχείρημα, επίσης, που ακούστηκε στην Αίθουσα είναι ότι η εταιρεία -δήθεν- θα νομοθετεί. Νομίζω ότι αυτό είναι αυτονόητο. Είναι αυτονόητο ποιος νομοθετεί στην ελληνική δημοκρατία. Καμία διοικητική δομή δεν υποκαθιστά ούτε την Κυβέρνηση ούτε το Κοινοβούλιο πάνω από όλα. 
Κυρίες και κύριοι συνάδελφοι, το πραγματικό ερώτημα -γιατί ακούω από το πρωί διάφορα- δεν είναι αν θα υπάρχουν πωλητήρια, αναψυκτήρια, υπηρεσίες επισκεπτών και όλα αυτά. Υπάρχουν ήδη. Το ερώτημα είναι αν θα λειτουργούν σωστά, αν θα είναι ποιοτικά, αν θα αξιοποιούν τις νέες τεχνολογίες, αν θα αυξάνουν τα έσοδα για τα ίδια τα μνημεία ή αν θα παραμένουμε εγκλωβισμένοι σε ένα μοντέλο που όλοι αναγνωρίζουμε ότι έχει εξαντλήσει τα όριά του. Διότι ο πολιτισμός δεν είναι μόνο μνήμη, είναι και αναπτυξιακή δύναμη, είναι και εκπαίδευση, είναι και εξωστρέφεια και κυρίως, είναι εθνική αυτοπεποίθηση.
Γι’ αυτόν τον λόγο, κυρία Υπουργέ, κυρία Μενδώνη, θέλω από αυτό το Βήμα να σας συγχαρώ, διότι τα τελευταία χρόνια ξέρω ότι υλοποιείται το μεγαλύτερο πρόγραμμα επενδύσεων στον ελληνικό πολιτισμό από συστάσεως του ελληνικού κράτους. Υπάρχουν περισσότερα από εννιακόσια έργα συνολικού προϋπολογισμού άνω του 1,5 δισεκατομμυρίου ευρώ που βρίσκονται ήδη σε εξέλιξη έχουν ολοκληρωθεί, την ώρα, μάλιστα, που μεγάλες χώρες της Ευρώπης έχουν οικονομική ύφεση. Εδώ, έχουμε τη δυνατότητα να δίνουμε αυτά τα χρήματα στον πολιτισμό. Πού τα δίνουμε; Τα δίνουμε σε αναστηλώσεις εμβληματικών μνημείων, σε αναβαθμίσεις μουσείων, σε αποκαταστάσεις ιστορικών χώρων, σε νέες ψηφιακές εφαρμογές, σε έργα προσβασιμότητας, σε παρεμβάσεις σε κάθε γωνιά της Ελλάδας. 
Στο Θετίδιο Φαρσάλων, που είναι η περιοχή μου, αναστηλώνεται μια εκκλησία του 11ου αιώνα, πάγιο αίτημα ενός νομού και ενός δήμου για πολλές δεκαετίες, που θα δώσει επισκεψιμότητα και ζωή στην περιοχή. Αυτό είναι που κάνει η Υπουργός Πολιτισμού. Όλα αυτά τα χρήματα, που αφήνουν αποτύπωμα στις επόμενες γενιές, αποτελούν μια εθνική επένδυση. Και αφήνουν αποτύπωμα και στην επαρχία. Δεν είναι μόνο η Ακρόπολη. Ο ελληνικός πολιτισμός είναι σε κάθε γωνιά της Ελλάδος. Και αυτός είναι ο πολιτισμός στον οποίο προσπαθούμε ως Κυβέρνηση να υλοποιήσουμε έργα.
Στον κινηματογράφο, ο Ιάσονας Φωτήλας κάνει μια εξαιρετική δουλειά. Αναφέρθηκαν πριν αναλυτικά. Ο πολιτισμός δεν αποτελεί πολυτέλεια, αποτελεί στρατηγικό κεφάλαιο της χώρας. Και οφείλουμε να τον διαχειριστούμε με σεβασμό, κυρίες και κύριοι συνάδελφοι, αλλά και με σύγχρονα εργαλεία, όπως τόνισε ο εισηγητής μας, ο Γιώργος Αμυράς. 
Η Ελλάδα του 2026 δεν μπορεί να διοικεί την πολιτιστική της κληρονομιά με διαδικασίες του προηγούμενου αιώνα. Μπορεί -και πρέπει- να συνδυάζει την αυστηρή προστασία, που είναι πάνω από όλα, με τη σύγχρονη, όμως, και αποτελεσματική διοίκηση, τη διαφάνεια με την αποτελεσματικότητα, την ιστορική ευθύνη με την αναπτυξιακή προοπτική. Αυτό ακριβώς υπηρετεί το παρόν νομοσχέδιο. Γι’ αυτό και αξίζει τη στήριξη του Ελληνικού Κοινοβουλίου. Διότι γνωρίζετε κι εσείς που το αντιπολιτεύεστε, ότι ο πολιτισμός μας δεν πωλείται. Όταν όμως δεν του δίνουμε τη δέουσα προσοχή, τότε άθελά μας τον υποβαθμίζουμε. Και αυτή η Κυβέρνηση, αυτό δεν θα αφήσει να γίνει. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)


ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Δημήτρης Κυριαζίδης από τη Νέα Δημοκρατία. 
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε. 
Κυρία Υπουργέ, συναδέλφισσες και συνάδελφοι, η πολιτιστική κληρονομιά της Ελλάδας αποτελεί το πολυτιμότερο κεφάλαιο στην ιστορική της διαδρομή και θεμελιώδη βάση στην εθνική της ταυτότητα. Σε έναν ραγδαία μεταβαλλόμενο και παγκοσμιοποιημένο κόσμο, η προστασία και η ορθολογική αξιοποίηση αυτού του πλούτου δεν συνιστούν απλώς μια συναισθηματική υποχρέωση προς το παρελθόν, αλλά μια επιτακτική στρατηγική ανάγκη για το παρόν και το μέλλον της χώρας. 
Υπ’ αυτό το πρίσμα, το παρόν σχέδιο νόμου συνιστά ένα ουσιαστικό βήμα εκσυγχρονισμού για την προβολή και τη διασφάλιση της πολιτιστικής μας κληρονομιάς, αξιοποιώντας πλήρως τα ψηφιακά εργαλεία της εποχής μας. Κομβικό σημείο αποτελεί η σύσταση του Οργανισμού Ανάπτυξης και Διαχείρισης Ελληνικής Πολιτιστικής Κληρονομιάς. Πρόκειται για ένα νομικό πρόσωπο ιδιωτικού δικαίου με τη μορφή ανώνυμης εταιρείας, το οποίο διατηρεί αμιγώς τον δημόσιο χαρακτήρα και έλεγχο. Υπαγόμενος στην εποπτεία του Υπουργείου Πολιτισμού, ο Οργανισμός λειτουργεί υπέρ του δημοσίου συμφέροντος με διοικητική και οικονομική αυτοτέλεια, διεπόμενος από το πλαίσιο εταιρικής διακυβέρνησης των δημοσίων ανωνύμων εταιρειών. 
Στις βασικές του αρμοδιότητες περιλαμβάνονται ο ψηφιακός και φυσικός εκσυγχρονισμός, ο οποίος επιτυγχάνεται μέσα από την ανάπτυξη και διαχείριση συστημάτων ηλεκτρονικής έκδοσης εισιτηρίων για αρχαιολογικούς χώρους, μνημεία και μουσεία, καθώς και τη λειτουργία, αναβάθμιση και επέκταση των φυσικών και ψηφιακών πωλητηρίων. Παράλληλα, ο Οργανισμός αναπτύσσει έντονη εμπορική δραστηριότητα μέσω της διάθεσης πολιτιστικών προϊόντων, εκδόσεων και υλικού στο κοινό και σε συνεργάτες, ενώ επιδιώκει τη σύναψη στρατηγικών συνεργασιών με τρίτα δίκτυα. 
Επιπλέον, δίνεται ιδιαίτερη έμφαση στην αξιοποίηση της ακίνητης περιουσίας του φορέα για την αύξηση των πόρων του, αλλά και στην ενίσχυση του πολιτιστικού τουρισμού μέσα από τη διοργάνωση θεματικών εκδηλώσεων στους ιστορικούς χώρους, όπως η προβολή της τοπικής γαστρονομίας.
Τελικός στόχος του ΟΔΑΠ είναι η ευέλικτη και ταχεία υλοποίηση των έργων, η ενίσχυση της υπηρεσιακής ικανότητας και η διαμόρφωση μιας ενιαίας ολοκληρωμένης ψηφιακής ταυτότητας, που θα απογειώσει τη διεθνή εικόνα και προβολή του ελληνικού πολιτισμού. 
Εντούτοις, πέραν της θεσμικής προστασίας, της περαιτέρω αξιοποίησης και της βελτίωσης της διαχείρισης της πλούσιας πολιτικής μας κληρονομιάς, οφείλουμε να επισημάνουμε και τις προσπάθειες διεκδίκησης και επαναπατρισμού των αναρίθμητων πολιτιστικών αγαθών, τα οποία δυστυχώς δεν ευρίσκονται εκεί όπου ανήκουν. Ασφαλώς, προμετωπίδα αυτού του ασταμάτητου αγώνα αποτελεί η επιστροφή των Μαρμάρων του Παρθενώνα από το Βρετανικό Μουσείο στην πατρίδα μας, ώστε να ολοκληρωθεί και οπτικά ο Παρθενώνας, το πιο αναγνωρίσιμο και επιδραστικό πολιτιστικό μνημείο της χώρας μας.
Όμως, εκτός των γλυπτών του Παρθενώνα, υπάρχει και μια πληθώρα στοιχείων της ελληνικής πολιτιστικής κληρονομίας που απουσιάζουν από τον τόπο όπου ανήκουν. Μεταξύ αυτών, κυρία Υπουργέ -θα αναφερθώ τώρα στη Δράμα- βρίσκονται τα ιστορικά κειμήλια της Ιεράς Μονής Εικοσιφοινίσσης. Η κλοπή των ανεκτίμητων κειμηλίων από την Ιερά Μονή της Παναγίας Εικοσιφοινίσσης, που βρίσκεται δίπλα στη Δράμα, η οποία συνετελέσθη το 1917, κατά τη διάρκεια του Πρώτου Παγκοσμίου Πολέμου από τις βουλγαρικές δυνάμεις της Κατοχής, αποτελεί μια από τις πιο μαύρες σελίδες της νεότερης πολιτιστικής και εκκλησιαστικής Ιστορίας της Ελλάδας. 
Η Μονή διέθετε μια από τις πλουσιότερες και σημαντικότερες βιβλιοθήκες και συλλογές κειμηλίων στον ορθόδοξο κόσμο, με πολλούς από τους χειρόγραφους κώδικες και τα ιερά σκεύη να εκτίθενται σήμερα στις συλλογές του Εθνικού Ιστορικού Μουσείου Σόφιας. 
Πρόκειται για ένα ζήτημα που, παρά την παρέλευση περισσότερων από έναν αιώνα, όχι μόνο δεν έχει περιέλθει στη λήθη, αλλά εξακολουθεί να απασχολεί όλο και εντονότερα τις εκκλησιαστικές αρχές και ευχαριστούμε για τη συνδρομή σας, κυρία Υπουργέ και κύριε Υφυπουργέ. 
Το κράτος, η Εκκλησία, πολίτες και Πολιτεία, οφείλουμε να συνεργαστούμε και να διεκδικήσουμε με τρόπο απόλυτο, ανυποχώρητο και δυναμικό, μέσω των κατάλληλων διπλωματικών και νομικών οδών, τον επαναπατρισμό και αυτών των ιστορικών κειμηλίων, τα οποία έχουν μία ξεχωριστή θέση στην ψυχή και στην καρδιά όχι μόνο των Δραμινών, αλλά και όλων των πιστών ανά την επικράτεια. 
Συναδέλφισσες και συνάδελφοι, θα παρακαλέσω την ανοχή σας και ζητάω συγγνώμη εκ προοιμίου. Δέκα μήνες τώρα και στην Ολομέλεια, αλλά και στις επιτροπές δέχομαι μία επίθεση, θα έλεγα, εξυβριστική, συκοφαντική. 
Και βεβαίως αναφέρομαι στην κ. Ζωή Κωνσταντοπούλου, την οποία γνώρισα πριν από δύο δεκαετίες -και πλέον- στη Δράμα, όταν ο πατέρας της πήγαινε για να εκλεγεί ως Πρόεδρος του Συνασπισμού. Ο πατέρας της το πρωί της εκδήλωσης, που έγινε την προηγούμενη βραδιά, δήλωσε ότι αγνοείται. Αναγκάστηκα ως αξιωματικός υπηρεσίας και υπεύθυνος να προβώ σε σχετική έρευνα και τον ενημέρωσα ότι δεν υπάρχει ζήτημα, δεν υπάρχει πρόβλημα και γι’ αυτό με παρακάλεσε, όταν έλθει τελικά στο ξενοδοχείο, να μπει σε ένα ταξί, να την «φορτώσουμε» -σε εισαγωγικά- γιατί είχε μια άλλη εκδήλωση στη Θεσσαλονίκη. Όπερ και εγένετο. Έτσι είχαμε γνωριστεί, δυστυχώς. 
(Στο σημείο αυτό χτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Το ίδιο βεβαίως και όταν κατέστη Πρόεδρος της Βουλής, είχαμε τα ίδια ζητήματα, τα ίδια προβλήματα, υπό ποια έννοια; Μια βραδιά ήρθε ο Ρουβίκωνας, όχι έξω από το Κοινοβούλιο, εντός του Κοινοβουλίου, και κλείδωσε τις πόρτες, μας κλείδωσε μέσα ως Βουλευτές. Την επόμενη το πρωί, όπως καταλαβαίνετε, τα πράγματα δεν ήταν καλά για την ίδια, διότι θεώρησε ότι έχει το δικαίωμα να μας κλειδώσει εντός του Κοινοβουλίου τους Βουλευτές, εννοώ στον ναό της Δημοκρατίας.
Απαγόρευσε τους αστυνομικούς που βρίσκονται εκτός και μας φυλάσσουν, γυναίκες και άνδρες, να προσέρχονται για προσωπική τους ανάγκη εντός του Κοινοβουλίου και να ψάχνουν πού οι άνθρωποι, εν πάση περιπτώσει, να αντιμετωπίσουν το ζήτημά τους. 
Ζητήματα τεράστια: Αγκαλιά με τον Κασιδιάρη. Σε ζητήματα άρσης ασυλιών μάς εκβίαζε, μάς πίεζε και λοιπά να μην προχωρήσουν. Ερχόταν το βράδυ εδώ και ξεκινούσε όλη τη νύχτα να έχει τους υπαλλήλους λες και ήταν, θα έλεγα, είλωτες, φεύγοντας το πρωί, με μια μεγάλη αντίδραση εσωτερικά. Αυτή η ολοκληρωτική της αντίληψη και λειτουργία, δυστυχώς, συνεχίστηκε. 
Έχω, κυρία Υπουργέ και σήμερα σε επιτροπή το πρωί τα ίδια... 
ΠΡΟΕΔΡΕΥΩΝ (Γεώργιος Λαμπρούλης): Λοιπόν, κύριε Κυριαζίδη, …
ΔΗΜΗΤΡΙΟΣ ΚΥΡΙΑΖΙΔΗΣ: Α, δεν σας αρέσει. 
ΠΡΟΕΔΡΕΥΩΝ (Γεώργιος Λαμπρούλης): Προφανώς αυτό δεν είναι στα πλαίσια του νομοσχεδίου. 
ΔΗΜΗΤΡΙΟΣ ΚΥΡΙΑΖΙΔΗΣ: Εν πάση περιπτώσει, συκοφαντούμαι. Γνωρίζετε γιατί; Δεν γνωρίζετε γιατί. Διότι προσπάθησε να αλλοιώσει, να παρερμηνεύσει μια αναφορά μου, μια ευχή, όταν προσπάθησε επί ενάμιση χρόνο να μας υβρίζει, να μας καθυβρίζει ότι είμαστε εγκληματίες, δολοφόνοι, παιδεραστές, παιδόφιλοι, και επί ενάμιση χρόνο δεν μιλούσε κανείς. Χώρια που -νέοι συνάδελφοι- ήρθε συνάδελφος πρωί και…
ΠΡΟΕΔΡΕΥΩΝ (Γεώργιος Λαμπρούλης): Κύριε Κυριαζίδη, έχετε να πείτε κάτι για το νομοσχέδιο επιπλέον ή όχι; 
ΔΗΜΗΤΡΙΟΣ ΚΥΡΙΑΖΙΔΗΣ: …-έχω το δικαίωμα, έχω τον χρόνο, βεβαίως-... 
ΠΡΟΕΔΡΕΥΩΝ (Γεώργιος Λαμπρούλης): Σας παρακαλώ.
ΔΗΜΗΤΡΙΟΣ ΚΥΡΙΑΖΙΔΗΣ: …κλαίγοντας μου λέει: Τι έπαθα! Ήρθε η κόρη μου από το σχολείο, πήρε η γυναίκα μου και λέει: Γιατί κλαίει το παιδί; Διότι άκουσε -λέει- στο σχολείο ότι είσαι εγκληματίας, ότι κάνεις και άλλα πράγματα. 
Όπως καταλαβαίνετε, δεν ήταν εύκολη η διαδικασία, επί ενάμιση χρόνο σταμάτησε όλη αυτή η αναφορά της. Μια ευχή της εξέφρασα, όταν ήρθε ένα σχολείο και προσπάθησε να εκμεταλλευθεί -αν θέλετε- την αθωότητα, την αγνότητα των παιδιών, όπως το έκανε κάθε φορά που ερχόταν οποιοδήποτε σχολείο, ότι εμείς είμαστε δολοφόνοι, ότι εκμεταλλευόμαστε το μέλλον τους και όλα αυτά τα ζητήματα. 
Και η αναφορά μου ποια ήταν; Και επειδή ήταν η πρόταση μομφής εκείνη τη νύχτα, αποτέλεσα το στοιχείο της «Ιφιγένειας», με την έννοια της εύκολης τηλεθέασης και ακροαματικότητας. Μια ευχή εξέφρασα, όταν πήγε να εκμεταλλευθεί πάλι τα παιδιά. Εύχομαι, λέω, ... 
ΕΛΕΝΑ ΑΚΡΙΤΑ: Για όνομα του Θεού! Μην το ξαναπείτε!
(Θόρυβος στην Αίθουσα)
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ. Ελάτε, κύριε Κυριαζίδη. 
ΔΗΜΗΤΡΙΟΣ ΚΥΡΙΑΖΙΔΗΣ: Όχι…
ΠΡΟΕΔΡΕΥΩΝ (Γεώργιος Λαμπρούλης): Δεν καταγράφεται τίποτα! 
ΔΗΜΗΤΡΙΟΣ ΚΥΡΙΑΖΙΔΗΣ: Έντεκα λέξεις… 
ΕΛΕΝΑ ΑΚΡΙΤΑ: Δεν ντρέπεστε!
ΔΗΜΗΤΡΙΟΣ ΚΥΡΙΑΖΙΔΗΣ: Πήρα τις τρεις λέξεις…
ΠΡΟΕΔΡΕΥΩΝ (Γεώργιος Λαμπρούλης): Κύριε Κυριαζίδη, έληξε ο χρόνος σας. Παρακαλώ!
Τον λόγο έχει ο Κοινοβουλευτικός Εκπρόσωπος από την Πλεύση Ελευθερίας, ο κ. Καζαμίας. 
ΔΗΜΗΤΡΙΟΣ ΚΥΡΙΑΖΙΔΗΣ: Δεν σας αρέσει. 
ΠΡΟΕΔΡΕΥΩΝ (Γεώργιος Λαμπρούλης): Μα, έληξε ο χρόνος, τι να κάνουμε τώρα; 
(Θόρυβος στην Αίθουσα)
Έχω δώσει τον λόγο στον κ. Καζαμία. Περιμένει καρτερικά. 
Ελάτε, κύριε Καζαμία, έχετε τον λόγο. 


ΑΛΕΞΑΝΔΡΟΣ ΚΑΖΑΜΙΑΣ: Κυρία Ακρίτα, μην προσπαθείτε να τον νουθετήσετε, είναι ένας αμετανόητος σεξιστής ο κ. Κυριαζίδης, ο οποίος, αντί να έρθει εδώ τώρα και να εκμεταλλευθεί την ευκαιρία που έθεσε ξανά το θέμα του τι είπε εκείνο το βράδυ στην κ. Κωνσταντοπούλου, το χρησιμοποίησε για να αρχίσει να αραδιάζει ψέματα, το ένα ψέμα μετά το άλλο. Και δεν μπορούμε να καταλάβουμε αν έχει μετανοήσει ή έρχεται εδώ να ζητήσει και τα ρέστα για τα σεξιστικά σχόλια που είχε κάνει εις βάρος της κ. Κωνσταντοπούλου.
Ο Κυριαζίδης, ο οποίος τώρα μας είπε αποκυήματα της φαντασίας του -αποκυήματα φαντασίας ήταν αυτά που είπε εις βάρος της κ. Κωνσταντοπούλου- της είπε εκείνο το βράδυ «πήγαινε, κάνε κανένα παιδί!» και του ζητήθηκε επανειλημμένως να ανακαλέσει και μία και δύο και τρεις φορές. Και τώρα η κ. Ακρίτα τού είπε εκτός μικροφώνου -θα το πω για να το ακούσει ο κόσμος- «γιατί ζήτησες συγγνώμη;» και μας αποκάλυψε ο κ. Κυριαζίδης ότι τελικά δεν ζήτησε συγγνώμη και ότι δεν μετάνιωσε για αυτά που έκανε. Τον διέγραψε η Νέα Δημοκρατία από την Κοινοβουλευτική Ομάδα -κοιτάει τώρα και χτυπάει το έδρανο, δεν του αρέσουν αυτά- τον διέγραψαν και ακόμη δεν κατάλαβε τι έκανε. Τον πήραν, βέβαια, πίσω και ευθύνεται και η Νέα Δημοκρατία για τη χυδαία επίθεση που έκανε τώρα στην κ. Κωνσταντοπούλου γιατί τον πήρε πίσω, ενώ δεν έχει μετανιώσει και το ξέρει, βέβαια, ο Πρωθυπουργός, ο κ. Μητσοτάκης.
Και κύριε Κυριαζίδη, τα σεξιστικά σχόλια είναι ανεπίτρεπτα. Είστε σεξιστής και αμετανόητος και θα έπρεπε να ντρέπεστε να λέτε αυτά που είπατε, «αγκαλιά με τον Κασιδιάρη», πού το είδατε αυτό; Λέτε και ψέματα! Είστε και ψεύτης και συκοφάντης και χυδαίος και τραμπούκος. Χτυπούσατε εδώ πέρα το έδρανο, σας είδα, όπως μιλούσατε στην κ. Ακρίτα. Απαράδεκτα πράγματα! Δεν πρέπει να γίνονται αποδεκτά στη Βουλή. Είχε σηκωθεί τότε Υπουργός και σας είπε να ζητήσετε συγγνώμη και αν θυμάμαι καλά, το κάνατε κάτω από την πίεση, για να μη σας διώξουν από την Κοινοβουλευτική Ομάδα. Και τελικά το παίρνετε πίσω, γιατί δεν είστε και θαρραλέος, δεν έχετε το θάρρος της γνώμης σας. Είστε και σεξιστής, είστε και δειλός, είστε και ψεύτης, είστε και χυδαίος, είστε και τραμπούκος!
Φτάνει πια, κύριε Πρόεδρε, με αυτές τις χυδαίες και απαράδεκτες και αντικοινοβουλευτικές συμπεριφορές πάντοτε εις βάρος γυναικών, εις βάρος της κ. Κωνσταντοπούλου, εις βάρος της Πλεύσης Ελευθερίας! Αυτά τα πράγματα δεν είναι αποδεκτά. Έχουν καταδικαστεί, αλλά, δυστυχώς, όταν δεν υπάρχει σαφής καταδίκη από την πλευρά της Κυβέρνησης και της Πλειοψηφίας, παίρνουν αέρα και θάρρος οι διάφοροι τραμπούκοι εδώ μέσα και σεξιστές, όπως ο κ. Κυριαζίδης.
Να ανακαλέσετε, λοιπόν, όσα είπατε χυδαία εις βάρος της κ. Κωνσταντοπούλου και όσα είπατε εκτός μικροφώνου εις βάρος της κ. Ακρίτα! Είναι ντροπή σας όλα αυτά που κάνετε! Καθίστε κάτω και σκεφτείτε τι κάνετε. Δεν σκέφτεστε πώς πράττετε. Είναι ντροπιαστικά αυτά. Να σηκωθείτε, να ζητήσετε συγγνώμη και να πάψετε να επιστρέφετε σε αυτό το γεγονός ζητώντας και τα ρέστα. Δεν έχετε ρέστα! Εσείς χρωστάτε σε όλους μας ευγένεια, κοινοβουλευτική συμπεριφορά και ήθος, το οποίο, δυστυχώς, φοβάμαι ότι δεν έχετε.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Καλώς.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο.
ΔΗΜΗΤΡΙΟΣ ΚΥΡΙΑΖΙΔΗΣ: Κύριε Πρόεδρε, θα ήθελα τον λόγο επί προσωπικού.
ΠΡΟΕΔΡΕΥΩΝ (Γεώργιος Λαμπρούλης): Κύριε Κυριαζίδη, ζητάτε τον λόγο επί προσωπικού;
ΔΗΜΗΤΡΙΟΣ ΚΥΡΙΑΖΙΔΗΣ: Ναι.
ΠΡΟΕΔΡΕΥΩΝ (Γεώργιος Λαμπρούλης): Ναι, ποιο είναι το προσωπικό; Για πείτε μας.
ΔΗΜΗΤΡΙΟΣ ΚΥΡΙΑΖΙΔΗΣ: Οι ύβρεις της Πλεύσης Ελευθερίας.
ΠΡΟΕΔΡΕΥΩΝ (Γεώργιος Λαμπρούλης): Ποιες ήταν οι ύβρεις; Για να ακούσω, ίσως δεν τις άκουσα εγώ καλά.
ΔΗΜΗΤΡΙΟΣ ΚΥΡΙΑΖΙΔΗΣ: Δηλαδή, μία ροή ύβρεων.
ΠΡΟΕΔΡΕΥΩΝ (Γεώργιος Λαμπρούλης): Σας δίνω, λοιπόν, τον λόγο για ένα λεπτό, σας παρακαλώ πολύ. Με δική σας υπαιτιότητα και την απαράδεκτη τοποθέτησή σας διακόπτετε μια διαδικασία, αποπροσανατολίζοντας από τον πυρήνα ή -αν θέλετε- από την ουσία της συζήτησης. Σας παρακαλώ πολύ, για ένα λεπτό τοποθετηθείτε. Σας προειδοποιώ να είστε ήπιων τόνων και ήπιων εκφράσεων.
ΔΗΜΗΤΡΙΟΣ ΚΥΡΙΑΖΙΔΗΣ: Κύριε Πρόεδρε, ήπιων τόνων ήμουν…
ΠΡΟΕΔΡΕΥΩΝ (Γεώργιος Λαμπρούλης): Διαφορετικά θα αναγκαστεί το Προεδρείο να πάρει μέτρα, για να συνεχίσουμε φυσιολογικά και τη συνεδρίαση.
Ορίστε, έχετε τον λόγο για ένα λεπτό.
ΔΗΜΗΤΡΙΟΣ ΚΥΡΙΑΖΙΔΗΣ: Ναι, ενάμιση χρόνο αναφορικά με τις ύβρεις της συγκεκριμένης κυρίας που μεγάλωσε μέσα στη χλίδα, αμερικανοτραφείσα, δεν ακούσαμε τίποτα από πλευράς, ότι εμείς της Νέας Δημοκρατίας είμαστε δολοφόνοι, είμαστε παιδεραστές, είμαστε παιδόφιλοι. Έτσι;
ΠΡΟΕΔΡΕΥΩΝ (Γεώργιος Λαμπρούλης): Ακούστε να δείτε: Περιμένω να ακούσω το προσωπικό. Από αυτό θα έπρεπε να ξεκινήσετε. Δεν ξεκινάτε, γι’ αυτό σας αφαιρώ τον λόγο.
Τον λόγο έχει η κ. Μάλαμα Κυριακή, ανεξάρτητη Βουλευτής.
ΔΗΜΗΤΡΙΟΣ ΚΥΡΙΑΖΙΔΗΣ: Μου αφαιρείτε τον λόγο;
ΠΡΟΕΔΡΕΥΩΝ (Γεώργιος Λαμπρούλης): Σας αφαιρώ τον λόγο, ναι.
ΔΗΜΗΤΡΙΟΣ ΚΥΡΙΑΖΙΔΗΣ: Σας βολεύει, δεν θέλετε την αλήθεια!
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο ως Κοινοβουλευτικός.
ΓΕΩΡΓΙΟΣ ΑΜΥΡΑΣ: Κύριε Πρόεδρε, θα ήθελα τον λόγο, έχω δευτερολογία.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, έχω ζητήσει εδώ και ώρα τον λόγο.
ΠΡΟΕΔΡΕΥΩΝ (Γεώργιος Λαμπρούλης): Έχει ζητήσει και η Υπουργός τον λόγο.
Κυρία Υπουργέ, να δώσω τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Γιαννούλη και ευθύς αμέσως θα πάρετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, κατ’ αρχάς, σας συγχαίρω για το γεγονός ότι αφαιρέσατε τον λόγο από έναν πολιτικό τραμπούκο και για έναν πολιτικό που θα έπρεπε σήμερα ο επικεφαλής του κόμματος στο οποίο ανήκει όχι να τον θέσει εκτός Κοινοβουλευτικής Ομάδας, αλλά να πάρει μέτρα ώστε όταν μιλάμε για πολιτισμό, να μην μπορεί να αρθρώνεται λόγος σκουπιδιών. Είναι πολιτικά σκουπίδια όσοι προσπαθούν να βάλουν στο στόμα τους γυναίκες, πολιτικούς, δημοσιογράφους, ανθρώπους, όπως η κ. Ακρίτα, η κ. Μενδώνη, η κ. Κωνσταντοπούλου με τρόπο που όχι μόνο που δεν συνάδει με τον κοινοβουλευτισμό, συνάδει μόνο με χαμαιτυπείο.
Εν πάση περιπτώσει και η ανοχή έχει τα όριά της! Είπαμε, «έτσι ο τάδε, έτσι ο δείνα», μία, δύο, τρεις, ντροπή! Εάν υπάρχει στοιχειώδης ευαισθησία στον Γραμματέα της Κοινοβουλευτικής Ομάδας της Νέας Δημοκρατίας, στον Πρόεδρο της Νέας Δημοκρατίας και Πρωθυπουργό, κάποια στιγμή πρέπει να τελειώνουμε με τα πολιτικά σκουπίδια σε αυτήν την Αίθουσα.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κυρία Υπουργός και να συνεχίσουμε με τη ροή των ομιλιών.
Ορίστε, κυρία Υπουργέ, έχετε τον λόγο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Κύριε Πρόεδρε, ένα λεπτό θα μιλήσω μόνο.
Λυπάμαι για όσα ελέχθησαν για την κ. Κωνσταντοπούλου, όπως θα λυπόμουν και εάν ελέγοντο για οποιονδήποτε Αρχηγό και για οποιονδήποτε Βουλευτή εδώ μέσα.
ΧΡΗΣΤΟΣ ΓΙΑΝΝΟΥΛΗΣ: Μπράβο σας!
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Δεν είναι δυνατόν να γίνεται αυτή η συζήτηση, όχι γιατί συζητάμε για τον πολιτισμό, αλλά γιατί μειώνουμε το κύρος του Κοινοβουλίου. Είτε είναι ο κ. Κυριαζίδης είτε ήταν ο κ. Πολάκης προηγουμένως σε εμένα, είναι περίπου το ίδιο. Είναι περίπου το ίδιο.
ΧΡΗΣΤΟΣ ΓΙΑΝΝΟΥΛΗΣ: Όχι, κυρία Υπουργέ, μην κάνετε συμψηφισμούς! Σας παρακαλώ πολύ! Είναι άλλο…
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Σε κάθε περίπτωση…
Κύριε Γιαννούλη, αφήστε με να τελειώσω, αφήστε με! Προφανώς δεν ήταν το ίδιο, γιατί ενείχε και πολιτική τοποθέτηση, αλλά ο τρόπος με τον οποίο έγινε ήταν, επίσης, σεξιστικός. Ήταν, επίσης, σεξιστικός.
Κύριε Πρόεδρε, καλό θα είναι να σταματήσει αυτή η συζήτηση. Εσείς πολύ καλά πράξατε. Άριστα πράξατε! Ας σταματήσουμε εδώ και ειλικρινά λυπάμαι πάρα πολύ για όλη αυτήν τη συζήτηση, έτσι όπως ξεκίνησε.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Μάλαμα, ανεξάρτητη Βουλευτής.
Ορίστε, κυρία Μάλαμα, έχετε τον λόγο.
ΓΕΩΡΓΙΟΣ ΑΜΥΡΑΣ: Κύριε Πρόεδρε, επί της διαδικασίας θα ήθελα τον λόγο.
ΠΡΟΕΔΡΕΥΩΝ (Γεώργιος Λαμπρούλης): Δεν υπάρχει θέμα διαδικασίας. Δεν τίθεται θέμα διαδικασίας.
Κυρία Μάλαμα, θέλετε να μιλήσετε;
ΓΕΩΡΓΙΟΣ ΑΜΥΡΑΣ: Κύριε Πρόεδρε, επί της διαδικασίας δικαιούμαι να πάρω τον λόγο!
ΠΡΟΕΔΡΕΥΩΝ (Γεώργιος Λαμπρούλης): Να έρθει ο Κοινοβουλευτικός σας Εκπρόσωπος, σας παρακαλώ πολύ. Δεν υπάρχει ζήτημα διαδικασίας. Σας παρακαλώ πολύ! Τη διαδικασία την αποφασίσαμε ως Σώμα στην έναρξη του νομοσχεδίου. Δεν μπορεί, λοιπόν, να επικαλείστε τέτοιο πράγμα.
Ορίστε, κυρία Μάλαμα, έχετε τον λόγο.
ΚΥΡΙΑΚΗ ΜΑΛΑΜΑ: Ευχαριστώ, κύριε Πρόεδρε.
Λυπηρά όσα έγιναν προηγουμένως και χαίρομαι πραγματικά που και από την Πλεύση Ελευθερίας και από τον κ. Γιαννούλη ακούστηκαν αυτά και εσάς, κυρία Υπουργέ, σας ευχαριστούμε για την τοποθέτησή σας. Μιλώ ως γυναίκα αυτήν τη στιγμή και πραγματικά οφείλουμε τέτοιου είδους φαινόμενα να τα αποκλείουμε όλοι, αν θέλουμε να λεγόμαστε πολιτισμένη κοινωνία, αν θέλουμε να λεγόμαστε δημοκράτες σε αυτόν εδώ τον τόπο.
Ας περάσουμε, λοιπόν, στα ζητήματα του πολιτισμού. Ας περάσουμε σ’ ένα νομοσχέδιο που έχουμε στα χέρια μας, το όποιο δημιουργεί το νέο Yπερταμείο των μνημείων της χώρας, ένα Yπερταμείο που θα εκμεταλλεύεται την πολιτιστική κληρονομιά της Ελλάδας με «golden boys», με επενδυτικά «κοράκια», με τεχνοκράτες της καταστροφής, σαν όλους αυτούς που έχουν μπει στους δημόσιους οργανισμούς, με αποτέλεσμα να αφήσουν πίσω τους μια καταχρεωμένη χώρα. 
Το Υπουργείο Πολιτισμού δεν έχει ανάγκη απ’ αυτήν την Ανώνυμη Εταιρεία. Δεν έχει ανάγκη απ’ αυτήν την εταιρεία που συστήνει για να κατασπαταλήσει πραγματικά και να κατασπαράξει την οικονομική υπεραξία της πολιτιστικής μας κληρονομιάς και να αμαυρώσει τα μνημεία μας. Αυτό έγινε με τον υφιστάμενο ΟΔΑΠ, τον οποίο μας έχει παρουσιάσει ως θεραπεία για τα δήθεν απαξιωμένα μνημεία με τα δήθεν ντεμοντέ πωλητήρια, τα δήθεν ντεμοντέ εκδοτήρια εισιτηρίων, τα οποία υποτίθεται ότι θα αναβάθμιζε. Έδωσε, λοιπόν, πακτωλό χρημάτων στον ΟΔΑΠ για να αναβαθμιστούν όλα αυτά, για να φτιάξει ηλεκτρονικό ρεζερβέ για τραπέζια σε πανηγύρια στη Σπιναλόγκα, για καρναβάλια στην Ακρόπολη, για γαστρονομικές απολαύσεις στο ματωμένο Επταπύργιο. 
Εφόσον υπάρχει όλο αυτό το σκηνικό και λειτουργεί μπροστά στα μνημεία, γιατί άραγε χρειάζεται η Ανώνυμη Εταιρεία; Το σίγουρο είναι ότι αυτή η Ανώνυμη Εταιρεία μαζί με τον ΟΔΑΠ θα δημιουργήσουν πολύ απλά διαδρομές χρήματος που θα είναι ακόμη πιο αδιαφανείς. Η Ανώνυμη Εταιρεία θα λαμβάνει χρήματα από τον ΟΔΑΠ, θα παίρνει χρήματα από εισπράξεις, θα πληρώνει προμήθειες, θα καταβάλλει χρήματα και όλο αυτό το σκηνικό θα δημιουργήσει μια τριγωνική διαδρομή χρήματος, η οποία είναι εξαιρετικά αμφίβολο αν θα λειτουργήσει προς όφελος της δημόσιας διαφάνειας, για να το θέσουμε έτσι λίγο πιο ήπια.
Ρωτάμε ξεκάθαρα: Γιατί δημιουργούμε δύο ταμεία εκτός του δημοσίου λογιστικού και πώς αυτά τα ταμεία θα ελέγχονται στη διαχείρισή τους, όταν ήδη ο υφιστάμενος ΟΔΑΠ, που διαχειρίστηκε εκατομμύρια δημοσίου και ευρωπαϊκού χρήματος, δεν είναι εύκολο να ελεγχθεί στις δαπάνες του, στην αποτελεσματικότητά του, στη σκοπιμότητά του;
Άρα, λοιπόν, πάμε για ένα πραγματικό ξεπούλημα των μνημείων σ’ έναν εμπορικό ευτελισμό της πολιτιστικής κληρονομιάς με άλλο ΑΦΜ απ’ αυτό του ΟΔΑΠ και ποιος ξέρει για ποιον λόγο πραγματικά. Ποιο είναι αυτό το όφελος;
Ας πάμε και στο θέμα του κινηματογράφου. Το παρόν νομοσχέδιο ολοκληρώνει τη διάλυση που είχε ξεκινήσει με την κατάργηση του Εθνικού Κέντρου Κινηματογράφου. Όλα τα λεφτά στα τηλεπαιχνίδια, στις σαπουνόπερες. Δεκάρα στην ποιοτική παραγωγή που προάγει τον πολιτισμό, την παιδεία, την πολιτιστική κληρονομιά της χώρας από τα ιδιωτικά κανάλια. Όλα, λοιπόν, τα λεφτά στα ιδιωτικά κανάλια που μάλιστα δεν καταβάλλουν το υποχρεωτικό τέλος του 1,5% για τον ελληνικό κινηματογράφο και δεν ελέγχονται. 
Ακούσαμε μάλιστα και από εσάς, κύριε Υφυπουργέ, να λέτε ότι δεν σας ενδιαφέρει η ποιότητα. Αυτό είπατε στην Επιτροπή. Σας ενδιαφέρει το χρήμα να φέρνει χρήμα. Έτσι ακριβώς είπατε και γι’ αυτό δίνετε 35.000 ευρώ το επεισόδιο σε τηλεπαιχνίδια. Γιατί, κύριε Υφυπουργέ;
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Είπα εγώ…
ΚΥΡΙΑΚΗ ΜΑΛΑΜΑ: Αν κάποτε πραγματικά ένας ιστορικός του μέλλοντος ασχοληθεί μ’ αυτό το νομοσχέδιο, θα είναι το συγκεκριμένο νομοσχέδιο αντιπαράδειγμα για το πώς δεν θα έπρεπε μια συγκροτημένη πολιτεία να αντιμετωπίζει τον πολιτισμό της.
Τέλος, επιτρέψτε μου να αναφερθώ και στον ανατριχιαστικό κυνισμό στο θέμα του online ρεζερβέ φαγοποτιού στον μαρτυρικό τόπο του Επταπυργίου. Ο  κυνισμός του επιχειρήματος ότι δεν ήταν πάντα μαρτυρική φυλακή το Επταπύργιο, επειδή υπήρξε και κάστρο κατά τη βυζαντινή περίοδο και άρα μπορούμε να προσφέρουμε εκεί γαστρονομικές απολαύσεις, δίπλα από τα μπουντρούμια που μαρτύρησαν άνθρωποι, δείχνει το πολιτικό ήθος μιας Κυβέρνησης που έχει απωλέσει το ανθρώπινο μέτρο. 
Εμείς καλούμε πάλι το Υπουργείο Πολιτισμού να σταματήσει να αμαυρώνει με τις πολιτικές του τον ιστορικό μαρτυρικό τόπο του Επταπυργίου και να ακυρώσει άμεσα τη λίστα των ρεζερβέ. 
Τα μνημεία μας δεν είναι ταβέρνες. Τα μνημεία δεν είναι ντεκόρ για τη ματαιοδοξία των πλουσίων. Τα μνημεία είναι η συλλογική μνήμη της χώρας και δεν ανήκουν σε κανέναν για να διοργανώνει εκεί χορούς, φαγοπότια και οτιδήποτε άλλο.  
Σας ευχαριστώ. 
(Χειροκροτήματα)
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τώρα τον λόγο στην Πρόεδρο της Κοινοβουλευτικής Ομάδας…
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Κύριε Πρόεδρε, τον λόγο για τριάντα δευτερόλεπτα μόνο.
ΠΡΟΕΔΡΕΥΩΝ (Γεώργιος Λαμπρούλης): E, όχι! Μετά την Πρόεδρο. Νομίζω ότι δεν χρειάζεται να απαντάτε σε κάθε τοποθέτηση, σε κάθε ομιλητή.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Δεν μπορώ για τριάντα δευτερόλεπτα μόνο…
ΠΡΟΕΔΡΕΥΩΝ (Γεώργιος Λαμπρούλης): Τώρα έχουμε την Πρόεδρο.
Κυρία Πρόεδρε, συναινείτε;
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ναι.
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο, κύριε Φωτήλα.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Σας ευχαριστώ, κύριε Πρόεδρε.
Απλά για να αποκαταστήσω την τάξη, εγώ προκαλώ οποιονδήποτε συνάδελφο να φέρει Πρακτικά που να λέω ότι δεν ενδιαφέρομαι εγώ ή το Υπουργείο ή η Υπουργός για την ποιότητα μιας δράσης.
Εγώ αυτό που είπα -και ήμουν σαφής- είναι πως εγώ έχω δώσει τις μάχες και τον αγώνα μου για να μην έχει σημασία κάθε φορά η αξία του πολιτικού προϊσταμένου για ένα δρώμενο, αν είναι ή δεν είναι αξιολογικά καλό ή όχι. Δεν είναι δικιά μου δουλειά. Είναι των αξιολογητών. 
Επίσης, είπα ότι πέρα απ’ όλα, σε κάθε δράση, είτε είναι ενημερωτική είτε είναι τηλεπαιχνίδι είτε είναι οτιδήποτε, πίσω από τις κάμερες δουλεύουν άνθρωποι του χώρου, κάμεραμεν, μπούμαν, ηλεκτρολόγοι που βγάζουν μεροκάματο και αυτοί είναι που μας ενδιαφέρουν πάνω απ’ όλα.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Καλώς. Δόθηκαν οι εξηγήσεις.
Τον λόγο έχει η Πρόεδρος της Κοινοβουλευτικής Ομάδας του ΣΥΡΙΖΑ κ. Δούρου.
 ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ευχαριστώ πολύ, κύριε Πρόεδρε.
Κυρίες και κύριοι, συζητάμε στα τέλη Ιουλίου άλλο ένα νομοσχέδιο με τη γνωστή αντικοινοβουλευτική fast track μεθόδευση της Κυβέρνησης. Συζητάμε σε μια πνιγηρή ατμόσφαιρα που δεν έχει να κάνει με τη θερμοκρασία, αλλά με τον βούρκο της συστηματικής σήψης και διαφθοράς που χαρακτηρίζει τη διακυβέρνηση της Νέας Δημοκρατίας, τον βούρκο που σχετίζεται με την ανάγκη αναψηλάφησης του σκανδάλου της Novartis μετά από τις τελευταίες αποκαλύψεις, τον βούρκο του σκανδάλου δεκάδων εκατομμυρίων με τα σπιτάκια ανακύκλωσης, τον βούρκο για το έγκλημα των Τεμπών, για τον αμαρτωλό ΟΠΕΚΕΠΕ, για τις παρακολουθήσεις και έπεται συνέχεια για την Κυβέρνηση των εκατόν πενήντα και βάλε σκανδάλων από το 2019, την Κυβέρνηση των είκοσι και βάλε σκανδάλων τη χρονιά. 
Βρισκόμαστε σήμερα, λοιπόν, εδώ για άλλο ένα νομοσχέδιο του Υπουργείου Πολιτισμού με τη μακροβιότερη Υπουργό της Νέας Δημοκρατίας.
Κυρία Υπουργέ, να χαιρετίσω -ίσως είναι και η πρώτη φορά- ότι πριν από λίγο κρατήσατε αποστάσεις από ένα μέλος του Ελληνικού Κοινοβουλίου που θα μείνει στα Πρακτικά για τη δυσώδη παρουσία του όσον αφορά τις γυναίκες και φαντάζομαι ότι δεν θα μπορούσατε κι αλλιώς. Έχετε δεχθεί κι εσείς και η συνεργάτιδά σας απίστευτα σχόλια, μόνο που δεν τα έχετε δεχτεί από την αριστερή προοδευτική παράταξη. Τα δέχεστε κι εσείς ως γυναίκα για το ντύσιμό σας…
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Τα έχω δεχτεί και από την αριστερή παράταξη. Θα σας τα πω.
 ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Θα μου επιτρέψετε, κυρία Υπουργέ. Βεβαίως, θα μου τα πείτε, αλλά βρήκατε και λάθος άνθρωπο, διότι και η συνεργάτιδά σας έχει γράψει για εμένα ων ουκ έστιν!
 Λέω, λοιπόν, ότι σήμερα συζητάμε ένα νομοσχέδιο από ένα Υπουργείο που χαρακτηρίζεται από αλαζονεία και έλλειψη σεβασμού απέναντι στον πολιτισμό και τους ανθρώπους, που παραβιάζει διαρκώς τη συνταγματική υποχρέωση προστασίας της πολιτιστικής μας κληρονομιάς, που αντιμετωπίζει την κοινή μας παρακαταθήκη -τουλάχιστον θα έπρεπε να είναι κοινή- ως εμπόρευμα και αντικείμενο ιδιωτικής εκμετάλλευσης, χωρίς να διασφαλίζει τα συμφέροντα του Ελληνικού Δημοσίου. 
Μιλάμε για μία βίαιη και χωρίς προσχήματα εμπορευματοποίηση προς όφελος φίλων, εκλεκτών και οικονομικών κύκλων που στηρίζουν τη σημερινή εξουσία. Μιλάμε για ένα νομοσχέδιο και για ένα Υπουργείο, που από το 2019 έχει στο ενεργητικό του σειρά καταστροφικών αποφάσεων. 
Τσιμέντωμα της Ακρόπολης, πέραν όλων των άλλων, ρεζίλεψε διεθνώς τη χώρα μας. Και αυτά δεν τα γράφανε απλά sites, χρηματοδοτούμενα επτά χρόνια από λίστες, τα έγραφε ο «Economist». Την καταστροφή των αρχαιοτήτων της Βενιζέλου στη Θεσσαλονίκη, παρά τη διεθνή κατακραυγή, το ξέπλυμα της αρχαιοκαπηλίας -και μετέρχομαι των λέξεων με φειδώ- των 161 κυκλαδικών αρχαιοτήτων του συλλογής Στερν, με τις ψήφους της Πλειοψηφίας, τον δανεισμό των γλυπτών του Παρθενώνα, τα πέντε εμβληματικά Μουσεία της χώρας που μετατράπηκαν σε νομικά πρόσωπα με απ’ ευθείας διορισμένους από την Κυβέρνηση διευθυντές, τις εξαγωγές αρχαιοτήτων για μισό αιώνα, την πλήρη απαξίωση και υποβάθμιση των καλλιτεχνικών σπουδών και πολλές ακόμα αχαρακτήριστες αποφάσεις. 
Όλα αυτά από μια Κυβέρνηση και ένα Υπουργείο που εντέλει μισεί τον πολιτισμό και τους ανθρώπους του. Και καλά κάνει. Και καλά κάνει και που τους μισεί και καλά κάνει και που τους φοβάται, διότι στην αληθινή τέχνη, όχι οι ημέτεροι των δεξιώσεων, στέκονται πάντα κριτικά προς κάθε μορφή εξουσίας.
Όλα αυτά από μία Κυβέρνηση, που και με το σημερινό νομοσχέδιο βάζει ένα ακόμα καθοριστικό λιθαράκι στην επιχείρηση που ξεκίνησε το 2019. Και να μου επιτρέψετε να δανειστώ τον τίτλο από τον Τζόναθαν Κόου, αλλά και την αγαπημένη μου φίλη, μεσόφωνο Μαργαρίτα Συγγενιώτου: «Τι ωραίο πλιάτσικο!». 
Το σημερινό νομοσχέδιο αφορά, πέρα από τις επιμέρους ρυθμίσεις για τον πολιτισμό, τον τρόπο με τον οποίο η Κυβέρνηση αντιλαμβάνεται τον πολιτισμό. Και εδώ, κυρίες και κύριοι, βρίσκεται η βασική πολιτική μας διαφωνία. Για εμάς ο πολιτισμός είναι δημόσιο αγαθό, είναι μνήμη, είναι δημοκρατία, είναι παιδεία και κοινωνική συνοχή. Για εμάς στην Αριστερά δεν υπάρχει ουδέτερη νομοθετική παρέμβαση. Οι παρεμβάσεις έχουν πολιτικό και ιδεολογικό πρόσημο και αυτό ακριβώς αποτυπώνει το νομοσχέδιο, που συζητάμε σήμερα.
Έχουμε μια Κυβέρνηση που επιχειρεί με αυτό το νομοσχέδιο να μας πείσει ότι είναι κάτι προοδευτικό. Εμείς ξέρουμε, όμως, ότι στην πραγματικότητα αυτό το νομοσχέδιο συνεπάγεται λιγότερη λογοδοσία, λιγότερη διαφάνεια, περισσότερες απευθείας αναθέσεις, περισσότερες συμπράξεις με ιδιώτες, περισσότερη εμπορευματοποίηση.
Να προλάβω, αν έχει μείνει και κανένας στην Πλειοψηφία καλοπροαίρετος και να του απαντήσω σε ένα ερώτημα: Μα καλά, εσείς στην Αριστερά δεν θέλετε ανάπτυξη, δεν θέλετε περισσότερους επισκέπτες, δεν θέλετε διεθνείς συνεργασίες, δεν θέλετε περισσότερες ευκαιρίες για τους ανθρώπους του πολιτισμού; Προφανώς και θέλουμε και το έχουμε αποδείξει έμπρακτα. 
Πιστεύουμε, όμως, ότι υπάρχει μια αδιαπραγμάτευτη αρχή και δεν το λέμε εμείς στον ΣΥΡΙΖΑ. Το λένε και οι άνθρωποι που διακονούν και υπηρετούν τις τέχνες. Η ανάπτυξη οφείλει να υπηρετεί τον πολιτισμό και όχι ο πολιτισμός να υποτάσσεται στην αγορά, γιατί τελικά όλα κρίνονται από την οπτική με την οποία κοιτάζει κανείς τον πολιτισμό.
Εσείς βλέπετε ισολογισμούς και εταιρικά σχήματα. Εμείς βλέπουμε τη συμπατριώτισσά μου την Ειρήνη την Παπά και τον Ρίτσο, την Μελίνα και τον Ελύτη, τον Λάνθιμο, τον Τερζόπουλο και όλες τις νέες και τους νέους δημιουργούς που συνεχίζουν να κάνουν την Ελλάδα σημείο αναφοράς στον κόσμο. 
Αλλά, δυστυχώς, η επταετία που ολοκληρώνεται στην πολιτιστική διακυβέρνηση αφήνει ένα βαρύ αποτύπωμα, που δύσκολα μπορεί κάποιος να το αμφισβητήσει: Ελλείμματα διαφάνειας, όπως το πρόσφατο κύκλωμα διαφθοράς στις πολεοδομίες, θεσμικές σκιές με την πολύχρονη υπόθεση του Ταμείου Αλληλοβοήθειας που δεν θα διαλευκάνετε ποτέ για λόγους που ξέρουμε καλά και οι εισηγητές μας σήμερα σας το υπογράμμισαν, εξαιρετικά χαμηλές μισθώσεις δημοσίων ακινήτων στο κτήμα Τατοΐου και σε άλλους χώρους πολιτισμού, καθυστερήσεις απέναντι στις μεγάλες προκλήσεις της εποχής, όπως το κλειστό Ακροπόλ στο κέντρο της Αθήνας και άλλα.
Πίσω από κάθε έργο, πίσω από κάθε νομοθέτημα, πίσω από κάθε επιλογή αποκαλύπτεται η ίδια αντίληψη ότι η πολιτιστική κληρονομιά αντιμετωπίζεται ολοένα και λιγότερο ως δημόσιο αγαθό και ολοένα περισσότερο ως αντικείμενο εταιρικής διαχείρισης με αμφιλεγόμενα αποτελέσματα. Το είδαμε στον Παρθενώνα με εταιρεία αθλητικών υποδημάτων να διαφημίζεται με drones ή με οίκο μόδας να τον επιλέγει για πασαρέλα και όσοι τολμούσαμε να ασκήσουμε κριτική πεταχτήκαμε στη λοιδορία των γνωστών «πετσωμένων» μέσων μαζικής ενημέρωσης. Το είδαμε και στο Δεσποτικό, όπου ένας τόπος φυλακής, βασανισμού και εκτέλεσης αντιμετωπίζεται ως ένα μέρος όπου κρυφίως μπορεί το πρωθυπουργικό ζεύγος να έχει ένα ιδιωτικό δείπνο. Το είδαμε στο Επταπύργιο, όπου ένας τόπος φυλακής, βασανισμού και εκτέλεσης αντιμετωπίζεται ως χώρος δεξιώσεων. 
Και θα μου επιτρέψετε και λίγο περί άυλης πολιτιστικής λογικής. Εντάξει, ως Πελοποννήσια, ανοίξτε το κελί του Κολοκοτρώνη να μοιράζουμε γαρδούμπες. Δεν είναι αυτά σοβαρά πράγματα. Και το βλέπουμε σήμερα…
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): …(δεν ακούστηκε) 
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ακούτε πολύ καλά τι λέω, κυρία Υπουργέ. Ακούτε πάρα πολύ καλά, διότι εγώ ήμουν φίλη με τον αείμνηστο Κωνστάντιο, όταν στο Βυζαντινό Μουσείο ήταν από τους πρώτους που έκανε σοβαρή υλοποίηση άυλων πολιτικών, αλλά τώρα μην τα κάνουμε όλα ισάδα. Το βλέπουμε και στη Γυάρο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Καλά το συζητάμε.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Και προσέξτε. Δεν είναι ο ΣΥΡΙΖΑ, δεν είναι η Δούρου, είναι η δημόσια προειδοποίηση της Ελληνικής Εταιρείας Περιβάλλοντος και Τουρισμού και της Σχολής Αρχιτεκτόνων του Μετσοβίου που ουσιαστικά είναι μια κραυγή αγωνίας για έναν τόπο εξορίας και μαρτυρίου, που κινδυνεύει να χάσει τον χαρακτήρα του ως τόπος ιστορικής μνήμης και να μετατραπεί σε ακόμα μία έκταση -πώς το λέτε εσείς;- αξιοποίησης. Δεν λέτε «το πουλάμε».
Όλες οι παραπάνω -και είναι και άλλες- περιπτώσεις οδηγούν στο ίδιο συμπέρασμα. Εσείς βλέπετε τον πολιτισμό πρωτίστως ως ένα περιουσιακό στοιχείο με αγοραίους όρους, που πρέπει να εκμεταλλεύονται ελεγχόμενες εταιρείες, ενώ εμείς τον βλέπουμε ως αξιοποιήσιμο δημόσιο αγαθό, που μπορεί να παράγει πλούτο, αλλά ο πλούτος αυτός να επιστρέφει στην κοινωνία. Κάθε ευρώ που παράγει ο ελληνικός πολιτισμός πρέπει να επιστρέφει στον ελληνικό πολιτισμό, στους ανθρώπους που υπηρετούν τον πολιτισμό, στις τοπικές κοινωνίες που καλούνται να προστατεύσουν και να αναδείξουν μια πολιτιστική κληρονομιά πολλές φορές με έναν τόσο αξιοπρόσεκτο και συγκινητικό τρόπο όταν αυτό το συγκρίνεις με την αδιαφορία της Κυβέρνησης. Γιατί ο πολιτιστικός πλούτος της Ελλάδας δεν ανήκει ούτε σε μία κυβέρνηση, ούτε σε μία αναπτυξιακή εταιρεία. 
Ίδρυση Hellenic Heritage Organization AE. Ελπίζω να μην διορθώσει ο Πρωθυπουργός στα αγγλικά. Για εμάς το κεντρικό πρόβλημα δεν είναι πρωτίστως η δημιουργία ενός νέου φορέα, με δοτή βέβαια διοίκηση -αλίμονο επτά χρόνια το ξέρουμε πώς πηγαίνει- είναι ο τρόπος με τον οποίο επιλέγει η Κυβέρνηση να διαχειριστεί το δημόσιο πολιτιστικό πλούτο. ΟΔΑΠ, διαχειρίζεται έσοδα 250.000.000 ευρώ ετησίως και δημιουργούν μια ανώνυμη εταιρεία, στην οποία μεταφέρονται αυτοί οι πόροι. Ποιο είναι το ανώτατο όριο της χρηματοδότησης χωρίς πλαφόν, χωρίς όριο, χωρίς κοστολόγηση; Ποιο ποσοστό των πόρων θα κατευθύνεται κάθε χρόνο στην ΑΕ και ποιο θα παραμένει στα μνημεία και στα μουσεία; Το είδατε πουθενά να το λέει σε καμιά σελίδα, σε κανένα άρθρο; 
Και αναρωτιέμαι αυτή η Κυβέρνηση, που ψέγει σύσσωμη με την Αντιπολίτευση πως δεν κοστολογεί τις προτάσεις, τι κοστολόγηση έχει κάνει για αυτόν τον καινούργιο φορέα; 
Επομένως, κυρίες και κύριοι, σήμερα η Βουλή καλείται να εγκρίνει έναν μηχανισμό χωρίς καθορισμένα οικονομικά όρια και χωρίς επαρκείς θεσμικές δικλείδες. Αλλά βροντοφωνάζουμε, η πολιτιστική κληρονομιά της χώρας δεν μπορεί να εξαρτάται από διορισμένες διοικήσεις, ούτε να αποτελεί πεδίο αναπαραγωγής πελατειακών λογικών. 
ΕΚΚΟΜΕΔ, θα περιορισθώ μόνο σε ένα σχόλιο, ωστόσο έχει τη σημειολογία του. Επικαλείται η Κυβέρνηση την ανάγκη αναδιάρθρωσης στο όνομα της αποτελεσματικότητας του ΕΚΚΟΜΕΔ, που λειτουργεί ήδη ως ανώνυμη εταιρεία του Υπουργείου Πολιτισμού και καταβάλλει το απλό ποσό των 535.000 ετησίως ενοίκιο για τη στέγαση των γραφείων στην οδό Κανάρη, εδώ στο Κολονάκι. Και ρωτάμε και απάντηση δεν παίρνουμε: Αυτό είναι το πρότυπο της ευέλικτης εταιρικής διαχείρισης, που κομίζει η Κυβέρνηση;
Ενάλιοι αρχαιολογικοί χώροι: Δώδεκα χρόνια! Σε δώδεκα χρόνια ένα παιδί γεννιέται, μαθαίνει να περπατάει, πηγαίνει στο σχολείο, τελειώνει και το δημοτικό! Δώδεκα χρόνια μετά και έχεις την Κυβέρνηση να απαντά στις καθυστερήσεις με περισσότερη γραφειοκρατία και έναν ακόμα φορέα!
Ολοκληρώνω με δύο ακόμα διαπιστώσεις. Οι άνθρωποι του πολιτισμού είναι οι μεγάλοι απόντες στη σημερινή ευκαιρία να ενισχύσουμε τον ελληνικό πολιτισμό. Σε τόσες πολλές σελίδες διατάξεων για νέους Οργανισμούς, εταιρικά σχήματα, διοικήσεις, αρμοδιότητες και διαδικασίες, απουσιάζει σχεδόν ολοκληρωτικά η ίδια η δημιουργός, ο ίδιος ο δημιουργός. Δεν υπάρχει μια ολοκληρωμένη πολιτική για τους καλλιτέχνες, τους δημιουργούς, τους ερευνητές, τους αρχαιολόγους, τους συντηρητές, τους ανθρώπους της μουσικής, του θεάτρου. Είναι λες και ο πολιτισμός παράγεται από Οργανισμούς και CΕO, ενώ ξέρουμε πολύ καλά ότι είναι οι δημιουργοί τα ζωντανά κύτταρα του σύγχρονου ελληνικού πολιτισμού. Είναι αυτοί που δημιουργούν, αλλά δεν μπορούν να ζήσουν με αξιοπρέπεια από τη δημιουργία τους.
Την ίδια στιγμή, όμως, αντιμετωπίζουν μια τεράστια νέα πρόκληση, για την οποία επίσης δεν διακρίνεται ίχνος μέριμνας στο νομοσχέδιο. Παρακαλώ, ας με διορθώσει κάποιος. Αναφέρομαι στην τεχνητή νοημοσύνη, η οποία αλλάζει ριζικά τον τρόπο με τον οποίο παράγεται, διακινείται και αξιοποιείται το πολιτιστικό έργο παγκοσμίως. Μπορείτε να μου πείτε ποιος προστατεύει εδώ και τώρα τον δημιουργό; Τη στιγμή που σε ολόκληρη την Ευρωπαϊκή Ένωση ανοίγει η συζήτηση για την προστασία των πνευματικών δικαιωμάτων, το παρόν νομοσχέδιο -σε σχέση πάντα με την τεχνητή νοημοσύνη, γιατί έχουμε να πούμε πολλά και σε αυτό- δεν περιλαμβάνει καμία ουσιαστική πρόβλεψη, καμία αναφορά σε μηχανισμούς προστασίας των δημιουργών, καμία αναφορά σε σχέση με τη στρατηγική για την ηθική αξιοποίηση της τεχνητής νοημοσύνης, καμία πρόνοια για τη διαφύλαξη της καλλιτεχνικής εργασίας στη νέα ψηφιακή πολιτική. 
Για εμάς στον ΣΎΡΙΖΑ, η τεχνητή νοημοσύνη αποτελεί τη μεγαλύτερη πρόκληση της εποχής και σας λέμε ότι θα είναι το νέο πεδίο σύγκρουσης μεταξύ Αριστεράς και Δεξιάς. Θα είναι το νέο πεδίο σύγκρουσης μεταξύ εκείνων που πιστεύουν βαθιά στην κοινωνική χρήση της τεχνητής νοημοσύνης και εκείνων που την αντιμετωπίζουν ως εργαλείο κερδών.
Επισημαίνουμε και μία τελευταία ηχηρή απουσία από αυτό το νομοσχέδιο. Σε μία χώρα που όπως και ολόκληρη η Ευρωπαϊκή Ένωση και ολόκληρος ο κόσμος, δοκιμαζόμαστε από τα πρωτοφανή κλιματικά ακραία φαινόμενα που τα ανακαλύψατε εσχάτως, να απειλούν αρχαιολογικούς χώρους και μνημεία -Ολυμπία, Μυκήνες και άλλοι πολύτιμοι αρχαιολογικοί χώροι κινδύνευσαν- και ενώ έχει σχεδιαστεί ορθώς η εθνική στρατηγική και η επιμέρους δράση για την κλιματική κρίση, δεν αποτυπώνεται έστω και κάτι, το τόσο δα, στο παρόν νομοσχέδιο για την ανθεκτικότητα των μνημείων. Αντί, λοιπόν, να σχεδιάζετε νέες ανώνυμες εταιρείες, σας προτείνουμε να θωρακίσετε τα ίδια μνημεία και τους ανθρώπους που τα υπηρετούν.
Κάπως έτσι, νομίζω, φαίνεται ευδιάκριτα η διαφορά των δύο αντιλήψεων. Για την Αριστερά, ο πολιτισμός είναι η καλλιέργεια των σύγχρονων ιδεών της πάλης απέναντι στον σκοταδισμό. Είναι η γνώση απέναντι στην άγνοια και τη λήθη. Είναι η δημιουργία απέναντι στη συντήρηση και την αντίδραση όλων των μορφών. Και ξέρετε, αυτήν την αντίληψη προσπαθήσαμε να υπηρετήσουμε και κατά τη θητεία μας στην Περιφέρεια Αττικής, που σε δύσκολα μνημονιακά χρόνια κάποιοι θεωρούσαν ότι ο πολιτισμός είναι πολυτέλεια. Ο πολιτισμός είναι το αντίδοτο στην ακροδεξιά που καλπάζει, γιατί δεν είναι μόνο οικονομική ανέχεια να τη λύσετε με «pass» και απευθείας αναθέσεις. Η πολιτιστική κληρονομιά είναι η βιογραφία ενός λαού. Είναι το βιος ενός λαού. Δεν είναι οι ισολογισμοί του.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 Εμείς γι’ αυτόν τον λόγο καταψηφίζουμε το παρόν νομοσχέδιο, γιατί τέτοια νομοσχέδια κρίνονται από τις αξίες που υπηρετούν, γιατί καμία κυβέρνηση δεν κληρονόμησε τον Παρθενώνα, γιατί καμία κυβέρνηση δεν είναι ιδιοκτήτης της Βεργίνας, του Αρχαίου Φρουρίου των Αιγοσθενών, της Μονής Δαφνίου που από τον σεισμό του 1999 έπρεπε να φτάσουμε το 2016. Καμία κυβέρνηση δεν είναι ιδιοκτήτης της Γυάρου. Μνημεία-αρχαιότητες δεν θα καταστούν κεφάλαιο μιας ανώνυμης εταιρείας ή, για να θυμηθώ και την αείμνηστη Φώφη Γεννηματά, του «Μαξίμου ΑΕ». Είναι περιουσία του ελληνικού λαού. Δεν μπορεί να διοικείται από λευκά κολάρα, με λευκές επιταγές και από ημέτερους. Και θα είμαστε απέναντί σας.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Γεώργιος Λαμπρούλης): Ζήτησε τον λόγο για μία παρέμβαση ο κ. Χρηστίδης, αλλά και η κ. Κωνσταντοπούλου που θα ακολουθήσει μετά με μία παρέμβαση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, κύριε Πρόεδρε…
ΠΡΟΕΔΡΕΥΩΝ (Γεώργιος Λαμπρούλης): Κατόπιν συνεννόησης, λοιπόν, ο κ. Χρηστίδης…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι συνεννόησης. Παραχώρησα τη θέση μου.
ΠΡΟΕΔΡΕΥΩΝ (Γεώργιος Λαμπρούλης): Ναι, ναι, λέω κατόπιν συνεννόησης με τον κ. Χρηστίδη. Αυτό λέω. 
Ορίστε, κύριε Χρηστίδη, έχετε τον λόγο. 
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, ζήσαμε πριν από λίγο μία στιγμή η οποία είναι ντροπιαστική και δείχνει ότι ο κ. Κυριαζίδης δεν έπεσε σε γκάφα την προηγούμενη φορά, αλλά είναι επιλογή του ό,τι είπε. Δεν ήτανε μια άτυχη στιγμή. Είναι μία νοοτροπία και μια κουλτούρα, η οποία καταδεικνύει μια σειρά από πράγματα. Πρώτον, είναι αμετανόητος. Δεύτερον, είναι αδιόρθωτος και τρίτον, η σημερινή του συμπεριφορά τον καθιστά υπότροπο έναντι της Βουλής, της Δημοκρατίας και προφανώς της κοινωνίας, η οποία μας παρακολουθεί. 
Το γεγονός ότι η Υπουργός έκανε την επιλογή να διαχωρίσει τη θέση της από όσα τραγικά, αδιανόητα, ντροπιαστικά είπε ο κ. Κυριαζίδης, δεν σημαίνει ότι δεν πρέπει να πάρει θέση άμεσα η Νέα Δημοκρατία και η Κοινοβουλευτική της Ομάδα. Πρέπει να τοποθετηθεί άμεσα, διότι αυτού του είδους οι αντιλήψεις δεν χωράνε στο Ελληνικό Κοινοβούλιο. Η Νέα Δημοκρατία πρέπει να επιληφθεί άμεσα του ζητήματος και να θέσει τον κ. Κυριαζίδη εκτός Κοινοβουλευτικής Ομάδας. Είναι υπότροπος, είναι αμετανόητος, είναι αδιόρθωτος. Μάλιστα, δεν ζητάει και «συγγνώμη», ενώ δυο φορές η συνάδελφος, η κ. Ακρίτα, ζήτησε να ζητήσει «συγγνώμη». Και παραδέχτηκε κιόλας ότι δεν ζήτησε και την προηγούμενη φορά. 
Αυτό, λοιπόν, τον καθιστά οιονεί εκτός Κοινοβουλευτικής Ομάδας. Είναι αυτονόητο ότι πρέπει να τον διαγράψει η Κοινοβουλευτική Ομάδα της Νέας Δημοκρατίας. Περνά ο χρόνος και πρέπει να πάρει αποφάσεις άμεσα, σοβαρά και ουσιαστικά. Αλλιώς, αυτήν την υποτροπή τη χρεώνεται και αυτή η Κοινοβουλευτική Ομάδα. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Δεν θα μείνει άνθρωπος στη Νέα Δημοκρατία με τις τόσες διαγραφές!
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει για την παρέμβασή της η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ετοιμαζόμουν για την ομιλία μου, κυρία Υπουργέ, για το νομοσχέδιο και ξαφνικά παρακολούθησα τη νέα, παροξυσμική, μισογυνική, σεξιστική και υποτροπιαστική τοποθέτηση από το Βήμα της Βουλής του Βουλευτή της Νέας Δημοκρατίας Κυριαζίδη, συνταξιούχου αστυνομικού, ο οποίος είπε με μεγάλη αυτοπεποίθηση ότι όταν στις 7 Μαρτίου 2025, μια μέρα πριν από τη Μέρα της Γυναίκας, μου φώναξε επειδή απευθυνόμουν στη νέα γενιά και στα παιδιά, αλλά και στα παιδιά που χάθηκαν στα Τέμπη, «Άντε, κάνε κανένα παιδί». Κι όταν τον ρώτησα «Να κάνω κανένα παιδί;», μου απάντησε «Ή να υιοθετήσεις».
Και τότε είχε ακολουθήσει σάλος. Ο Πρόεδρος της Βουλής, ο κ. Κακλαμάνης, ο οποίος βέβαια προηγουμένως είχε στρώσει το χαλί για αυτή τη συμπεριφορά, υποχρεώθηκε από τη θέση της Προεδρικής Έδρας να μου ζητήσει «συγγνώμη» και στο πρόσωπό μου να ζητήσει «συγγνώμη» από όλες τις γυναίκες. Ήρθε εδώ και ο κ. Μητσοτάκης και είπε «Κυρία Κωνσταντοπούλου, σας ζητώ συγγνώμη» και μετά άρχισε να λέει ότι διαχωρίζει τη «γυναίκα Ζωή» από την «πολιτικό Ζωή». 
Κι έτσι φτάσαμε στην περασμένη Παρασκευή, κυρία Ακρίτα, αγαπητή Έλενα, που ακούσαμε εδώ από το Βήμα της Βουλής έναν Πρωθυπουργό να απευθύνεται σε πολιτική Αρχηγό και να της λέει ότι έχει οίστρο και μάλιστα να κάνει και χειρονομίες για να παραστήσει πώς είναι ο οίστρος.

Στη συνέχεια τον είδαμε, επίσης, να απευθύνεται στην Κοινοβουλευτική του Ομάδα -λυπήθηκα, κύριε Φωτήλα, που χειροκροτήσατε εσείς, -εάν κάνω λάθος θα μου πείτε, αλλά σας έδειξαν τα πλάνα, λυπήθηκα γιατί και εσάς σας έχω υπερασπιστεί, όταν δεχτήκατε μία αήθη και σεξιστική επίθεση, λυπήθηκα που είδα αυτή την εικόνα- και να την προσκαλεί σε μία συλλογική κακοποίηση, να λέει «μεταχειριστείτε την κ. Κωνσταντοπούλου, όπως της πρέπει, δείξτε της την κατανόηση που της αρμόζει» και το είπε και με χαμηλωμένο τόνο και χειροκροτούσαν ενθουσιασμένοι αυτοί οι οποίοι χειροκροτούσαν. 
Ο Κυριαζίδης δεν είναι, κύριε Αμυρά, ένα μεμονωμένο περιστατικό, ούτε ένα φαινόμενο παραφωνίας. Είναι ο καθρέφτης του κ. Μητσοτάκη. Είναι αυτό το οποίο συμβαίνει, όταν ένας Πρωθυπουργός απευθύνεται σε γυναίκες και στη μοναδική μέχρι πρότινος -χαίρομαι, έχουμε πάλι δεύτερη γυναίκα αρχηγό, είχαμε και σε προηγούμενο διάστημα- και επίμονα παρούσα στη Βουλή γυναίκα πολιτική αρχηγό. 
Σας ευχαριστώ, κυρία Ακρίτα, που αντιδράσατε. Και αντιδράσατε! Σηκωθήκατε όρθια, σας έβλεπα από το μόνιτορ. Πρέπει να αντιδρούμε. Δεν μπορεί αυτός ο λόγος ούτε να επικρατήσει, ούτε να επιβληθεί με το έτσι θέλω. 
Σας ευχαριστώ, κυρία Υπουργέ. Σας είδα ότι βγήκατε έξω από την Αίθουσα αγανακτισμένη και είδα και ότι επανήλθατε και καταδικάσατε αυτή τη συμπεριφορά. Περιμένω να το κάνουν και οι άντρες της Νέας Δημοκρατίας.
ΓΕΩΡΓΙΟΣ ΑΜΥΡΑΣ: Μα το κάναμε, σηκωθήκαμε επάνω…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Περιμένω, κύριε Αμυρά, να πάρετε τον λόγο επί προσωπικού…
ΓΕΩΡΓΙΟΣ ΑΜΥΡΑΣ: Το ζήτησα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …και όχι επί της διαδικασίας και να πείτε ότι προσωπικά θίγεστε από αυτές τις συμπεριφορές. 
ΓΕΩΡΓΙΟΣ ΑΜΥΡΑΣ: Εάν μου δώσει τον λόγο…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η υπεράσπιση της ισότητας δεν είναι ζήτημα των γυναικών που θίγονται, είναι ζήτημα αξιοπρέπειας όλων μας, είναι ζήτημα δημοκρατίας, είναι ζήτημα αισθήματος σεβασμού στην αξία κάθε πλάσματος που ζει και αναπνέει σε αυτή τη γη, είναι ζήτημα πολιτισμού, για να μιλήσω για το αντικείμενο της σημερινής συνεδρίασης, στο οποίο θα αναφερθώ αργότερα, βέβαια, στην ομιλία μου. Η επίθεση ήταν ακραία, ήταν κανιβαλική, ήταν και ετσιθελική, γιατί όταν εκτραχύνονται αυτά τα φαινόμενα και ενθαρρύνονται, επανέρχονται δριμύτερα. Μου έδωσε -λέει- μία ευχή. Μου έδωσε μία ευχή! Δεν το καταλάβαμε όλοι οι υπόλοιποι. 
Εγώ νομίζω ότι το πώς στεκόμαστε απέναντι σε τέτοιες συμπεριφορές χαρακτηρίζει τη δημοκρατία. Βλέπω πολλές γυναίκες Βουλευτίνες στην Αίθουσα. Είμαστε και εμείς στο κίνημα με την πλειοψηφία γυναικών στην Κοινοβουλευτική μας Ομάδα, αλλά επαναλαμβάνω ότι αυτό δεν είναι υπόθεση των γυναικών μόνο, είναι υπόθεση όλων. 
Περιμένω την αντίδραση και του Προέδρου της Βουλής και του κ. Μητσοτάκη και καλώ τις γυναίκες Βουλευτίνες ή Βουλεύτριες ή Βουλευτές, να αντιδράσουμε συλλογικά, συγκροτημένα και αμετακίνητα. 
Σας ευχαριστώ. 
(Χειροκροτήματα)
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε. 
Η κ. Αικατερίνη Σπυριδάκη από το ΠΑΣΟΚ έχει τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Πριν μπω στη συζήτηση του νομοσχεδίου, να καταδικάσω και εγώ με τη σειρά μου τα πεπραγμένα εδώ στο Ναό της Δημοκρατίας, στην Αίθουσα της Ολομέλειας και να πω ότι ο οποιοσδήποτε πολιτισμένος προοδευτικός δημοκράτης δεν μπορεί να ανεχθεί τέτοια συμπεριφορά. Γιατί η ισότητα δεν είναι μία μάχη των γυναικών απέναντι στην ισότητα, είναι μία μάχη των δύο φίλων, για μια πιο δίκαιη κοινωνία, για ένα πιο πολιτισμένο κράτος. 
Μπαίνω, λοιπόν, στην ουσία λέγοντας ότι το νομοσχέδιο αυτό δεν χρειάζεται πολλή θεωρία για να καταλάβει κανείς που οδηγεί, αρκεί να ακολουθήσει τη διαδρομή του χρήματος. Από τον ΟΔΑΠ στη νέα ανώνυμη εταιρεία, από τη νέα ανώνυμη εταιρεία σε συμβάσεις, μισθώσεις, πωλητήρια, αναψυκτήρια, ακίνητα και ιδιώτες. Από τους πόρους της οπτικοακουστικής δημιουργίας, στα ριάλιτι και στα τηλεπαιχνίδια. 
Φέρατε εκατόν σαράντα ένα άρθρα που κανονικά θα μπορούσε να είναι σε πέντε διαφορετικά νομοσχέδια, ύστερα από δώδεκα ημέρες διαβούλευσης. Γνωστό το προφίλ, γνωστό το μοντέλο. Είναι, βέβαια, γνωστό το ότι όσο περισσότερα στοιβάζονται, τόσο λιγότερα ελέγχονται. Φυσικά δεν σας συγκίνησαν ούτε οι φορείς που ζήτησαν περισσότερο χρόνο. 
Πάμε, λοιπόν, να πούμε τα πράγματα με το όνομά τους. Έξι χρόνια τώρα παρουσιάζετε τον ΟΔΑΠ ως επιτυχία. Μας λέτε ότι εκσυγχρονίστηκε, ότι διαχειρίζεται έργα εκατομμυρίων και ότι αύξησε τα έσοδα των αρχαιολογικών χώρων. Ξαφνικά ο επιτυχημένος αυτός ο οργανισμός δεν αρκεί. Εισιτήρια, πωλητήρια, αναψυκτήρια, προϊόντα, ψηφιακές πλατφόρμες, ακίνητα μισθώσεις και συνεργασίες με ιδιώτες φεύγουν και πάνε στη νέα ΑΕ. Τι φεύγει, δηλαδή; Ό,τι έχει οικονομικό ενδιαφέρον. Ο ΟΔΑΠ κρατάει τα έσοδα στα χαρτιά, η νέα ΑΕ θα λέει πώς θα διαχειριστούμε τα έσοδα αυτά και ύστερα ο ΟΔΑΠ θα πληρώνει για να λειτουργεί. Πληρώνει, δηλαδή, ο ίδιος ο οργανισμός την αποψίλωσή του.
Εγώ κυρία Υπουργέ, ένα ερώτημα έχω: Εάν ο ΟΔΑΠ λειτουργεί όσο καλά λέτε, τότε γιατί δεν τον ενισχύετε; Γιατί χρειάζεται να φέρετε ένα νέο CEO, ένα νέο διοικητικό συμβούλιο, δύο νέες γενικές διευθύνσεις και έναν νέο μηχανισμό. Ξέρετε, όμως; Τα πεπραγμένα είναι αυτά που δίνουν και τις απαντήσεις. 
Η Νέα Δημοκρατία έχει μάθει παντού να βλέπει την ίδια νεοφιλελεύθερη λύση. Ό,τι δεν λειτουργεί, θέλει ιδιωτική παρέμβαση, ακόμα και με σχήμα ΑΕ με μέτοχο το Δημόσιο, αφού κατ’ ουσίαν περιορίζονται οι μηχανισμοί ελέγχου. Ομολογώ, όμως, ότι ακόμα και από εσάς θα περίμενα ένα όριο στον πολιτισμό, διότι η κληρονομιά μας δεν εξαρτά την εντός εισαγωγικών «απόδοσή της» από όρους αγοράς. Είναι αυτό που μας ενώνει και μας επιτρέπει να γνωρίζουμε ποιοι είμαστε και να στεκόμαστε με υπερηφάνεια προς τα έξω. Η ΑΕ, λοιπόν, στήνεται με μετοχικό κεφάλαιο τριών εκατομμυρίων ευρώ και άλλων τριών από τον ΟΔΑΠ, ενενήντα θέσεις αορίστου χρόνου και επιπλέον συνεργάτες διαφόρων ειδικοτήτων.
Δεύτερη ερώτηση, πόσα θα κοστίζει κάθε χρόνο αυτό; Δεν μας απαντήσατε. Ποια θα είναι η διαχειριστική της αμοιβή; Επίσης δεν το λέτε. Πόσο θα φτάσουν οι τακτικές και έκτακτες χρηματοδοτήσεις; Ούτε αυτό το λέτε, δεν το λέει ούτε το Γενικό Λογιστήριο του Κράτους. Φαντάζομαι ότι θα αυξηθούν οι θέσεις εν όψει των εκλογών, αλλά δεν βαριέσαι, θα το βρούμε στην πορεία και καλό είναι να μη γινόμαστε γραφικοί.
Επειδή, όμως, κάθε φορά που στήνεται ένας νέος ευέλικτος οργανισμός, μας λέτε ότι αυτή τη φορά θα λειτουργήσει και όλα θα πάνε καλά, καλό είναι να θυμηθούμε πού οδήγησε το ίδιο μοντέλο στο παρελθόν. Το ΠΑΣΟΚ είχε θεσπίσει πάλαι ποτέ τον ΟΠΕΚ για ένα και μόνο σκοπό, πολιτισμική ολυμπιάδα.
Όταν ο ΟΠΕΚ έπεσε στα χέρια σας, στα χέρια της παράταξής σας, μετατράπηκε σε μηχανισμό σπατάλης χρεών, προσλήψεων που αυξήθηκαν αισθητά, όσο πλησιάζαμε στις εκλογές. Έτσι το 2010 το ΠΑΣΟΚ το έθεσε σε εκκαθάριση.
Αυτό, λοιπόν, είναι το προηγούμενο, το οποίο οφείλετε να απαντήσετε πριν έρθετε εδώ και μας ζητήσετε να εμπιστευθούμε μία νέα ευέλικτη ανώνυμη εταιρεία στον πολιτισμό. Γιατί είδαμε πώς μεταφράζεται η περίφημη ευελιξία στους διαγωνισμούς του ΟΔΑΠ. Πενήντα εννέα αναψυκτήρια σε όλη τη χώρα, ένας ανάδοχος. Πωλητήρια για είκοσι επτά αρχαιολογικούς χώρους, ένας ανάδοχος. Διαχείριση για τα εισιτήρια της Ακρόπολης, προϋπολογισμού 1,68 εκατομμυρίων ευρώ, δύο ανάδοχοι. Και εισιτήρια για οκτώ ακόμα αρχαιολογικούς χώρους, μέσα στους οποίους και η Κνωσός, με προϋπολογισμό πέντε εκατομμύρια, ένας ανάδοχος. 
Πάμε τώρα στο cash rebate. Πράγματι, ο πενταετής προγραμματισμός δίνει στον οπτικοακουστικό κλάδο σταθερότητα και αυτό το αναγνωρίζουμε. Εσείς, βέβαια, καταφέρατε και αυτό να το διαστρεβλώσετε. Cash rebate λέει η Νέα Δημοκρατία σε ριάλιτι, τηλεπαιχνίδια, ταλεντ σόου και καθημερινές ψυχαγωγικές εκπομπές, με ενίσχυση που μπορεί να φτάσει και το 40% των επιλέξιμων δαπανών. 





Ο κύριος Υφυπουργός, ο κ. Φωτήλας, μας είπε ότι δεν έχει σημασία αν πρόκειται για ντοκιμαντέρ ή για reality, αρκεί να εργάζονται Έλληνες επαγγελματίες.  Μα, δεν ζητήσαμε την άποψή σας για το ποιο είδος είναι υψηλής τέχνης και ποιο όχι. Εμείς ρωτάμε, να μας εξηγήσετε, γιατί ο Έλληνας φορολογούμενος καλείται να πληρώσει μέρος του κόστους μιας παραγωγής ενός τηλεπαιχνιδιού -για να το πω σωστά- που θα γυριζόταν ούτως ή άλλως στην Ελλάδα, στην ελληνική τηλεόραση, στην ελληνική διαφημιστική αγορά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Ποια επένδυση θα προσελκύσει και ποια εξωστρέφεια ενισχύεται;  Και πώς γίνεται οι ίδιοι οι τηλεοπτικοί σταθμοί που έχουν ήδη την υποχρέωση να διαθέτουν το 1,5% των διαφημιστικών εσόδων στον ελληνικό κινηματογράφο, να διεκδικούν τώρα επιπλέον δημόσιο χρήμα για reality και ψυχαγωγία; Και κατ’ αρχάς, το δίνουν κυρία Υπουργέ, αυτό το 1,5%; Ακόμα δεν μας έχετε απαντήσει. Γύρω από αυτό λοιπόν, το σύστημα, το ΕΚΚΟΜΕΔ, χρηματοδοτήσεις, επενδύσεις, πολιτισμική διπλωματία, δεδομένα, εκπαίδευση, διεθνείς σχέσεις και πιστοποιήσεις. Ένας φορέας που δεν ακολουθεί το ευρωπαϊκό μοντέλο, αλλά διαχέει τις αρμοδιότητές του σε κάθε μορφής οπτικοακουστική δημιουργία, χωρίς σαφή όρια και χωρίς καθαρό θεσμικό προσανατολισμό. Περίπου  54.000 ευρώ τον μήνα κοστίζουν μόνο τα γραφεία στο Κολωνάκι και ακόμα ψάχνουμε να δούμε ποιο είναι το ουσιαστικό αποτέλεσμα από τις δαπάνες αυτές. 
Μας είπατε ακόμα ότι προηγήθηκε διαβούλευση για τα τηλεοπτικά προγράμματα. Πότε ακριβώς και με ποια διαδικασία; Οι αντιδράσεις άλλωστε, δεν αφορούν μόνο το ύψος των χρηματοδοτήσεων. Αφορούν τη θεσμική αυτονομία του ελληνικού κινηματογράφου, τη σύγχυση των ρόλων ανάμεσα σε εκείνους που δημιουργούν, σε εκείνους που αξιολογούν και σε εκείνους που ελέγχουν τις χρηματοδοτήσεις. Η σταθερή χρηματοδότηση είναι πράγματι αναγκαία. Δεν μπορεί όμως, να είναι άλλοθι για έναν ακριβό υπεροργανισμό, ούτε για διαδικασίες που στερούνται διαφάνειας, λογοδοσίας και ουσιαστικής συμμετοχής των ανθρώπων του κινηματογράφου. 
Όμως, όπως σας είπα και πριν, η όποια φιλελεύθερη ιδεολογική ταυτότητα έχει απομείνει στη Νέα Δημοκρατία, συνοψίζεται στο αφήγημα περί αναπτυξιακής τροχιάς, ρεκόρ και αριθμών. Κι εμείς στο Λασίθι το έχουμε δει με τον πιο εκφυλιστικό τρόπο, πώς μια ωραία μέρα του Μαΐου του 2025, κυρίες και κύριοι συνάδελφοι -παρόμοιο σκηνικό με αυτό που περιέγραψε η κ. Μάλαμα πριν- επισκέπτες έφτασαν στη Σπιναλόγκα και θυμάστε τι ακριβώς αντίκρυσαν; Αντίκρυσαν τραπέζια, ανθοστολισμούς, catering, ζωντανή μουσική, ογδόντα προσκεκλημένους του Posidonia Sea Tourism Forum. Λίγα μέτρα από τον τόπο όπου οι άνθρωποι έζησαν απομονωμένοι, στιγματισμένοι και πέθαιναν μακριά από τις οικογένειές τους, το Υπουργείο επέλεξε να κάνει catering με ζωντανή μουσική. Ειλικρινά, ντρέπομαι και μόνο που καλούμαι να σχολιάσω το αυτονόητο. Διότι ξέρετε, δεν είναι το θέμα πόσα μέτρα από τα τείχη ήταν η εκδήλωση, γιατί η ασέβεια δεν μετριέται με μεζούρα, αλλά περιμέναμε έστω μια λέξη αυτοκριτικής, μια αναγνώριση ότι ο τόπος αυτός δεν είναι για τέτοιες εκδηλώσεις. 
Ξέρετε τι απάντησαν ευθαρσώς στην ερώτηση που θα καταθέσω στα Πρακτικά; Ότι η ερώτηση είχε καθαρά ενημερωτικό χαρακτήρα. Αυτή η εκδήλωση εδώ, με τα catering και τις τέντες, είχε ενημερωτικό χαρακτήρα, ότι το γεύμα αποτελούσε μέρος μιας συνολικής πολιτιστικής εμπειρίας και ότι η Σπιναλόγκα είναι Λιμάνι πέρα από λεπροκομείο. Ότι, δηλαδή, ο ρόλος της σαν Λιμάνι μας κάνει να σβήσουμε ότι ήταν μνημείο ανθρώπινου πόνου. Ήταν και είναι κυρία Υπουργέ, μνημείο ανθρώπινου πόνου.  
Για τους εκλεκτούς έχουμε βέβαια την πολιτιστική εμπειρία. Για τους ανθρώπους που επισκέπτονται έχουμε ελλιπή φωτισμό, ελλιπή ύδρευση, όλα ελλιπή. Τελειώνει και ο χρόνος, γι’ αυτό αναγκάζομαι να κλείσω εδώ. 
Σας ευχαριστώ πολύ.
(Στο σημείο αυτό η Βουλευτής κ. Αικατερίνη Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Λαμπρούλης):  Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαος Ανδρουλάκης με την από 28 Ιουλίου 2026 επιστολή του προς τον Πρόεδρο της Βουλής μας γνωστοποιεί την προσχώρηση του Βουλευτή Α΄ Θεσσαλονίκης κ. Μιχαήλ Χουρδάκη στην Κοινοβουλευτική Ομάδα ΠΑΣΟΚ-Κίνημα Αλλαγής. 
(Η προαναφερθείσα επιστολή καταχωρίζεται στα Πρακτικά και έχει ως εξής:


Επίσης, με την από 28 Ιουλίου 2026 επιστολή του ο Βουλευτής Α΄ Θεσσαλονίκης κ. Μιχαήλ Χουρδάκης μας γνωστοποιεί την προσχώρησή του στην Κοινοβουλευτική Ομάδα ΠΑΣΟΚ-Κίνημα Αλλαγής. 
(Η προαναφερθείσα επιστολή καταχωρίζεται στα Πρακτικά και έχει ως εξής:


Τον λόγο έχει ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε. 
Κυρίες και κύριοι συνάδελφοι, δεν ήμασταν παρόντες, δεν τα ακούσαμε οι ίδιοι, αλλά ακούσαμε την καταδίκη από τις κοινοβουλευτικές πτέρυγες. Έχουμε πει και έχουμε αποδείξει στη Νίκη ότι είμαστε υπέρ της πολιτικής ευπρέπειας και της ευγένειας. Ποτέ δεν καταφεύγουμε σε προσωπικούς μειωτικούς χαρακτηρισμούς. Σεβόμαστε απόλυτα όλους τους Βουλευτές. Και δεν πρέπει να ακούγονται τέτοια πράγματα μέσα στη Βουλή των Ελλήνων, ιδίως όταν έχει προηγηθεί κάτι και έχει καταδικαστεί. Μου θύμισε μια φράση που λέμε «κύων ἐπιστρέψας ἐπὶ τὸ ἴδιον ἐξέραμα» που λέει κάπου στο Ευαγγέλιο σαν να επιστρέφει ο κύων, το σκυλί δηλαδή, στο ίδιο εξέραμά του. Καταλαβαίνετε πολύ καλά τι εννοώ. Απαράδεκτα πράγματα αυτά, τα καταδικάζουμε. 
Ήμουν ένα διήμερο στο Διδυμότειχο, κύριε Πρόεδρε, κυρίες και κύριοι συνάδελφοι για μια περιοδεία στο Βόρειο Έβρο. Έρημη χώρα θα το έλεγα, ενθυμούμενος τον Άγγλο ποιητή. Γυρίσαμε στα χωριά. Ο μόνιμος καημός, το τεράστιο πρόβλημα όλων είναι η δημογραφική πανωλεθρία. Ο Έβρος δυστυχώς, δημογραφικά χάνεται και δεν χάνεται μόνο δημογραφικά αλλά και οικονομικά. 
Στο Διδυμότειχο, για παράδειγμα, το κατά κεφαλήν εισόδημα υπολείπεται κατά 20% του εθνικού μέσου όρου και η ανεργία αγγίζει το 28,5%, το υψηλότερο ποσοστό στην Ανατολική Μακεδονία και Θράκη. Δυστυχώς, αδειάζουν αυτές  οι πολύ κρίσιμες και ευαίσθητες εθνικά περιοχές. 
Για να αντιμετωπίσει το πρόβλημα στον Έβρο, η Κυβέρνηση εξήγγειλε ένα πρόγραμμα μετεγκατάστασης, πομπωδώς, διθυραμβικώς. Ξεκίνησε τον Οκτώβριο του 2024 για τους δήμους Σουφλίου, Διδυμοτείχου και Ορεστιάδος με επιδότηση έως 10.000 ευρώ ανά νοικοκυριό. Από τις εξακόσιες αιτήσεις που έγιναν, ξέρετε πόσες εγκρίθηκαν; Μόλις δύο. Παταγώδης αποτυχία, δηλαδή. Κανείς δεν ελκύεται από τα κούφια λόγια της Κυβέρνησης. 
Εν τω μεταξύ, Τούρκοι και Βούλγαροι -ιδίοις όμμασι το είδα αυτό και το άκουσα από ανθρώπους που κατοικούν- αγοράζουν σπίτια και οικόπεδα στον Έβρο. Δεν κάνετε τίποτα, κοιμάστε με τα τσαρούχια. 
Στην κεντρική Πλατεία του Διδυμοτείχου, κυρία Υπουργέ, υπάρχει το Τέμενος του Βαγιαζήτ. Έχουν δοθεί μέχρι τώρα 13 εκατομμύρια περίπου από το υστέρημα του ελληνικού λαού. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Από το Ταμείο Ανάκαμψης.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Εντάξει, τα στρέφετε και τα δίνετε εκεί. Θα μπορούσαν να δοθούν αλλού.  
Θέλω να ρωτήσω κάτι: Γιατί δεν δείχνετε και τον ίδιο ζήλο για τις βυζαντινές αρχαιότητες; 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Αυτό κάνουμε. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Δεν έχουν γίνει, δεν έχει ξεκινήσει τίποτα ακόμη. Μου τα έλεγαν κάτοικοι Διδυμοτείχου. Ας ξεκινήσουν πρώτα και ας τα δούμε και μετά. 
Κυρία Υπουργέ, να πω και κάτι άλλο. Προχθές ακούσαμε δυστυχώς, τον κύριο Πρόεδρο της Δημοκρατίας -σεβόμαστε απόλυτα τον θεσμό, αλλά κάτι δεν μας άρεσε- στα Γιάννενα για το Τζαμί της Καλούτσιανης. Μίλησε «για ένα έργο προοδευτικό που επιβεβαιώνει την ύπαρξη ενός ιστορικού συνόλου πολλών στιγμών, διαδοχικών επιστρώσεων μνήμης και ιστορίας στην πόλη, η οποία έχει βαθύ βυζαντινό αποτύπωμα». Λόγια του κυρίου Προέδρου είναι αυτά. 
Επίσης, ανέφερε το εξής: «Ήταν σημαντικό κέντρο του Δεσποτάτου της Ηπείρου. Πέρασε αναίμακτα το φθινόπωρο του 1430 στα χέρια των Οθωμανών και τα Γιάννενα, γιατί διδαχθήκαμε…» αυτό εδώ είναι το επιλήψιμο «… από την άλωση της Θεσσαλονίκης, που είχε σφαγές και εξανδραποδισμούς και οι Γιαννιώτες φρόντισαν, αυτά, να τα αποφύγουν και τα απέφυγαν και πήραν προνόμια». Αυτό ξέρετε τι θυμίζει; «Βασίλη, κάτσε φρόνιμα να γίνεις νοικοκύρης». 
Ρωτώ, ποιες είναι οι επιστρώσεις μνήμης που αποκαλύπτει η αναστήλωση ή η διαφήμιση ενός μνημείου της Τουρκοκρατίας; Μήπως ξεχνάμε ότι αυτή τη μαύρη περίοδο ο Ελληνισμός, το γένος, γνώρισε την χειρότερη σκλαβιά που είδε ποτέ ο κόσμος; Παιδωμαζώματα, εξανδραποδισμούς, λεηλασίες, καταστροφές, εξευτελισμούς, νεομάρτυρες. Τη βαρβαρότητα αναστηλώνουμε πολλές φορές. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Τι είναι αυτά που λέτε;
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Γνωρίζω πολύ καλά, το άκουσα από Υπουργό, ότι πιέζουν οι Τούρκοι για να ανακαινίζονται τζαμιά. Να πω όνομα; 
ΓΕΩΡΓΙΟΣ ΑΜΥΡΑΣ: …(Δεν ακούστηκε)
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Θα σας το πω κατ’ ιδίαν, αγαπητέ μου, γιατί κατ’ ιδίαν μου το είπε αυτό. Αυταπατάστε, οπότε ακούστε λίγο! Αναστηλώνετε τζαμιά. Εμείς δεν ζούμε στη δυτική Ευρώπη, κύριε Αμυρά. 

Εμείς έχουμε απέναντι ένα κράτος το οποίο νυχθημερόν μάς απειλεί. Κάνω και εδώ λάθος; Γιατί να το αναστηλώνουμε; Όταν, αγαπητέ μου…
 ΓΕΩΡΓΙΟΣ ΑΜΥΡΑΣ: Δεν είναι για λατρευτική χρήση.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Προσέξτε λίγο.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, κύριε Αμυρά.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Δεν είναι για λατρευτικούς τώρα. Δεν μου λέτε, η Αγία Σοφία μουσείο δεν ήταν; Την έκανε τζαμί; Η Μονή της Χώρας τι ήταν; Την έκανε τζαμί; Εμείς γιατί σπεύδουμε και αναστηλώνουμε; 
Ωραία, δεν είναι για λατρευτικούς λόγους. Συμφωνούμε. Ποιος λέει ότι μετά από λίγα χρόνια δεν θα γίνει και για λατρευτικούς λόγους; Γιατί πιέζουν οι Τούρκοι -το ξέρω αυτό- για να γίνουν αυτά τα τζαμιά; Μόνο για να είναι χώροι επισκέψεως; Όχι. Κάποια στιγμή στο πίσω μέρος του μυαλού τους -μιλάμε για Ισλάμ- θα γίνουν και λατρευτικοί χώροι. Μη λέτε παχιά λόγια, μη λέτε μεγάλα λόγια. Θα διαψευστείτε. Τα ίδια λέγαμε όταν ξεκίνησε και η παράνομη μετανάστευση στην Ελλάδα και σήμερα τρέμει όλη η Ευρώπη, όπως και η πατρίδα μας. 
Να πάμε λίγο και στα σημερινά. Επειδή μας αρέσει, μια και μιλάμε για πολιτισμό, λέει ο Σεφέρης: «Ξύπνησα με το μαρμάρινο τούτο κεφάλι στα χέρια, που μου εξαντλεί τους αγκώνες και δεν ξέρω πού να το ακουμπήσω». Το μαρμάρινο κεφάλι είναι ο τρισεύγενος, θα έλεγα, πολιτισμός μας, από την αρχαιότητα και το Βυζάντιο, Ρωμανία ως τον Μακρυγιάννη τον Παπαδιαμάντη και τον Ελύτη. Τον πολιτισμό αυτόν εσείς εξαντλημένοι από τη συνεχή υποτέλεια σε ιδιωτικά συμφέροντα τον παραδίδετε στους κερδέμπορους της αγοράς, για να βγει αληθινός ο λόγος ότι «σιμά η μέρα όπου το κάλλος θα παραδοθεί στις μύγες της αγοράς», όπως λέει ο Ελύτης στο «Άξιον Εστί». Αυτό κάνετε. Εξαίσια η φράση του Ελύτη. Παραδίδετε τον εξαίσιο πολιτισμό μας στις «μύγες της αγοράς», όπως είχε γράψει ο τροπαιούχος νομπελίστας μας ποιητής.
Σήμερα η Βουλή των Ελλήνων καλείται να ψηφίσει ένα νομοσχέδιο που φέρατε, κυρία Μενδώνη, και έχει σκοπό την εμπορική αξιοποίηση των αρχαιολογικών χώρων, των μνημείων και των μουσείων, ένα νομοσχέδιο που παραδίδει για εκατό χρόνια τα τζιβαϊρικά μας τα πολυτίμητα στα χέρια μιας ανώνυμης εταιρείας. Η συγκεκριμένη εταιρεία θα διαχειρίζεται όλα τα έσοδα από τα εισιτήρια, τα πωλητήρια, τα αναψυκτήρια, τα εκμαγεία, τους ψηφιακούς ξεναγούς, την περιουσία του ΟΔΑΠ και του Υπουργείου. Ένα διορισμένο διοικητικό συμβούλιο, χωρίς κανέναν δημόσιο έλεγχο, θα υποκαθιστά το έργο της Αρχαιολογικής Υπηρεσίας, του Υπουργείου Πολιτισμού και του ΟΔΑΠ, τον οποίο σταδιακά θα εξαφανίσει.
 Θα αναφέρω μόνο μερικά άρθρα -ο χρόνος δεν αρκεί- του υπόψιν νομοσχεδίου:
 Στο άρθρο 4 καθορίζεται ότι μια σειρά άρθρων, από το 5 έως το 24, που αφορούν την αποστολή, τις αρμοδιότητες, τα όργανα διοίκησης, τους πόρους, την οικονομική διαχείριση, τη στελέχωση, τις αποδοχές του προσωπικού, θα ισχύσουν μέχρι την ψήφιση του καταστατικού της εταιρείας. Αυτό νομίζω αποτελεί πρωτοτυπία της Κυβέρνησης, να φέρνει νόμο ο οποίος δεν θα έχει ισχύ μετά από κάποια απόφαση που θα λάβει αργότερα ένα συμβούλιο μιας εταιρείας. Μάλλον έχουν αλλάξει οι κανόνες του κοινοβουλευτισμού!
 Στο άρθρο 9 ορίζεται ότι το διοικητικό συμβούλιο είναι επταετές. Τα τρία μέλη του διορίζονται από τον εκάστοτε Υπουργό Πολιτισμού και τα δύο από τον Υπουργό Οικονομικών. Ο πρόεδρος και ο διευθύνων σύμβουλος της εταιρείας διορίζονται με απόφαση του Υπουργού Πολιτισμού. Συνεπώς, οι διορισμένοι θα ενεργούν με τις υποδείξεις του εκάστοτε Υπουργού ανεξάρτητα, παρακάμπτοντας την υπηρεσιακή ιεραρχία του Υπουργείου. Άλλη μια περίπτωση καταστρατήγησης του κράτους, θα έλεγα, και της ιεραρχίας του Υπουργείου.
Στο άρθρο 16 ορίζεται το μετοχικό κεφάλαιο της εταιρείας, που είναι 3 εκατομμύρια ευρώ και διαιρείται σε 30 χιλιάδες αμεταβίβαστες ονομαστικές μετοχές. Όταν ακούμε «μετοχές» και «συμμετοχές», τότε αυτό σημαίνει ιδιώτης, σημαίνει σταδιακό ξεπούλημα. Αναρωτιόμαστε αν μετά από κάποιο διάστημα με κάποια νυχτερινή μεταμεσονύχτια τροπολογία καθορισθεί ότι στις μελλοντικές αυξήσεις κεφαλαίου θα μπορούν να συμμετέχουν και ιδιώτες, πέραν του δημοσίου και του ΟΔΑΠ. 
Στο άρθρο 17 στο οποίο καθορίζονται οι πόροι της εταιρείας, διαβάζουμε: «Τακτική και έκτακτη επιχορήγηση από τον ΟΔΑΠ. Τακτική και έκτακτη επιχορήγηση από τον κρατικό προϋπολογισμό, από χρηματοδοτήσεις της Ευρωπαϊκής Ένωσης και διεθνείς οργανισμούς, ιδιωτικούς ή δημόσιους φορείς, από κληρονομιές και δωρεές και φυσικά τα έσοδα από την παροχή των υπηρεσιών της και προϊόντων της σε νομικά πρόσωπα δημοσίου ή ιδιωτικού δικαίου και ιδιώτες, καθώς και έσοδα από την εκμίσθωση, εκμετάλλευση και εν γένει διαχείριση των περιουσιακών της στοιχείων». Δηλαδή μια εταιρεία θα διαχειρίζεται εκατομμύρια ευρώ και δεν θα υπόκειται σε έλεγχο από τα θεσμικά όργανα και το Υπουργείο, αλλά από μηχανισμούς εταιρικής διακυβέρνησης, προκαλώντας σοβαρό θεσμικό έλλειμμα και δημιουργώντας προϋποθέσεις κακοδιαχείρισης και διαφθοράς. Μια εταιρεία θα κάνει ό,τι θέλει στην πολιτιστική μας κληρονομιά και δεν θα δίνει λόγο σε κανέναν.
 Έχουμε δει τις εικόνες γάμων, δεξιώσεων πλούσιων γόνων, «γαλαζοαίματων», «πρασινοαίματων» -δεν ξέρω τι είναι- μέσα σε μουσεία και αρχαιολογικούς χώρους τα προηγούμενα χρόνια και όχι μόνο. Ιεροί χώροι που είναι σύμβολα αγώνων και θυσίας, δυστυχώς θα αποτελέσουν φόντο για τέτοιες κοσμικές εκδηλώσεις. Μιλάμε για μια Κυβέρνηση που ενδιαφέρεται μόνο για το κέρδος. 
Έπεσε το ρεύμα; Τι έγινε;
ΠΡΟΕΔΡΕΥΩΝ (Γεώργιος Λαμπρούλης): Συνεχίστε κανονικά.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Καταρρέει το κράτος όταν στη Βουλή δεν υπάρχει αυτό που πρέπει να υπάρχει; Τι γίνεται; Κατά τα άλλα έχουμε γίνει «εφάμιλλον των ευρωπαϊκών», που θα έλεγε και ένας παλιός φιλόσοφος, μέσω της Κυβέρνησης Νέας Δημοκρατίας. 
Μιλάμε για μια Κυβέρνηση που ενδιαφέρεται μόνο για το κέρδος αδιαφορώντας για τον πολιτισμό και την παιδεία που προσφέρει στις επόμενες γενιές. Μέχρι τώρα το σύνθημα ήταν «κάθε επισκέπτης είναι και ένας πρεσβευτής του πολιτιστικού μας πλούτου». Πλέον για την Κυβέρνηση ο κάθε επισκέπτης μετριέται σε κέρδος. 
Να θυμίσω και κάποιο σχετικό περιστατικό με τον Στρατηγό Μακρυγιάννη. Το γνωρίζετε. Είναι από τα πιο γνωστά επεισόδια στα «Απομνημονεύματά» του. «Ήταν δύο στρατιώτες εκεί στο Άργος και είχανε δύο αγάλματα και ήθελαν να τα πουλήσουν. Ήταν περίφημα. Μια γυναίκα κι ένα βασιλόπουλο ατόφια. Φαίνονταν οι φλέβες. Τόση εντέλεια είχαν. Αυτά τα είχαν πάρει κάτι στρατιώτες και το ζητούσαν οι Ευρωπαίοι. Τους ζητούσαν χίλια τάλαντα». Και εδώ έχουμε την ιστορική απάντηση του μεγάλου Στρατηγού: «Αυτά και δέκα χιλιάδες τάλαρα να σας δώσουν, να μην το καταδεχθείτε να βγουν από την πατρίδα μας. Γι’ αυτά πολεμήσαμε». Είναι η περίφημη φράση του Μακρυγιάννη «γι’ αυτά πολεμήσαμε». Γι’ αυτά πολεμήσαμε, για τα αρχαία, για τα μουσεία, για τον ένδοξο βυζαντινό πολιτισμό, τα οποία τώρα τα παραδίδετε -και επαναλαμβάνω τη φράση του Ελύτη- «στις μύγες της αγοράς». Άλλοι πολεμούν και άλλοι ξεπουλούν δηλαδή. Μόνο το νερό και τον αέρα προς το παρόν δεν έχετε πουλήσει, αν και όσον αφορά το νερό έρχεται νομοσχέδιο την Πέμπτη όπου θα έχουμε ξεπούλημα. Μόνο ο ελληνικός λαός με την ψήφο του μπορεί να σταματήσει αυτόν τον εθνικό αφανισμό.
 Εμείς στη Νίκη αγωνιζόμαστε, φωνάζουμε, στηρίζουμε, είμαστε κοντά στον λαό, για να πάρουμε πίσω την Ελλάδα, να πάρουν οι Έλληνες πολίτες τη χαμένη τους αξιοπρέπεια. Δεν τα βγάζουμε όλα στις αγορές. Ας σεβαστούμε. Όλοι μια χούφτα χώμα να σηκώσουμε από οποιοδήποτε μέρος της ελληνικής γης θα ανακαλύψουμε ψήγματα από κόκαλα Ελλήνων ιερά. Πολέμησαν οι Έλληνες για να ελευθερωθούν αυτά και όχι να ξεπουληθούν σήμερα σε ιδιώτες. Εμείς αγωνιζόμαστε για τον πολιτισμό της ψυχής και όχι της αναψυχής και του κέρδους. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η ανεξάρτητη Βουλευτής κ. Τζάκρη.
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, είναι προφανές ότι η Κυβέρνηση την Πέμπτη, με την ιδιωτικοποίηση του νερού, ολοκληρώνει το έργο του ξεπουλήματος για τις ιδιωτικοποιήσεις της χώρας μας, όπως τη γνωρίσαμε τα τελευταία χρόνια. 
Δεν έμεινε ασφαλιστικό ταμείο, δεν έμεινε δημόσια αρχή, μηδέ δημόσια υπηρεσία, ιδιαίτερα στα Υπουργεία Οικονομικών και Εργασίας, δεν έχει μείνει δημόσια υγεία, ούτε τριτοβάθμια εκπαίδευση, ούτε καν η δημόσια καθολική υπηρεσία των ΕΛΤΑ που να μην ιδιωτικοποιηθούν. Πρόκειται, πράγματι, για τον μεγαλύτερο νεοφιλελεύθερο πυρηνικό αντιδραστήρα σχάσης της έννοιας κράτος.
Τελειώνοντας, λοιπόν, με την νεότερη Ελλάδα, επινόησαν και τη μηχανή του χρόνου, προκειμένου να πάνε πίσω και να επεκτείνουν το ιδιωτικό τους κράτος και στην αρχαία Ελλάδα. Έχουν φτιάξει ένα τέρας αξιοποίησης χρυσοκάνθαρων που δεν έχει άλλη επιλογή από το να συνεχίσει να επεκτείνεται, προκειμένου να μην παράγονται δυσαρεστημένα δικά τους παιδιά. Δεν έχω δει σε όλη μου την κοινοβουλευτική διαδρομή πιο εκκωφαντική δήλωση παραίτησης κράτους από κυριαρχικό δικαίωμα και ευθύνη. 
Τι ομολογεί, λοιπόν, η κ. Μενδώνη; Ότι απέτυχαν επί επτά χρόνια να στελεχώσουν με φρέσκα μυαλά και υπερκομματικά αντιληπτές δεξιότητες το Υπουργείο Πολιτισμού, ακόμη και τον ΟΔΑΠ που οι ίδιοι ίδρυσαν. 
Κυρία Μενδώνη, το να μετατρέψετε τον ΟΔΑΠ σε ένα είδος ΟΠΑΠ δεν λύνει το πρόβλημα της ανικανότητάς σας να προβάλλετε σωστά τους επισκέψιμους αρχαιολογικούς χώρους και να αυξήσετε τα έσοδά τους. Γιατί γνωρίζουμε όλοι καλά σε αυτή την Αίθουσα ότι όποιος διαχειρίζεται τα έσοδα, διαχειρίζεται και τη κρίση των ίδιων των αρχαιοτήτων. Άρα, στην πράξη ιδιωτικοποιείτε το Υπουργείο Πολιτισμού. 
Άραγε, περνούσε ποτέ από το μυαλό του Περικλή, περνούσε από το μυαλό του Φιλίππου, του Αγαμέμνονα, περνούσε από το μυαλό των Μινωιτών ή των Βασιλείων που ίδρυσαν τον θεσμό των Ολυμπιακών Αγώνων, ότι θα έρθει μια μέρα μια κυβέρνηση που στο όνομα της Δημοκρατίας θα έκανε τον εθνικό θησαυρό επιχείρηση; Πώς δεν το σκέφτηκαν τόσοι και τόσοι πριν από εσάς; 
Κοιτάξτε, τις αρχαιότητες της χώρας δεν τις φέρατε από το σπίτι σας ούτε τις έφτιαξαν οι εργολάβοι μέσα από το Ταμείο Ανάκαμψης και το ΕΣΠΑ. Τις παραλάβαμε ως έθνος για να τις διαφυλάξουμε και να τις προστατεύσουμε. Τις αξιοποιήσαμε ως σύγχρονο κράτος, ποικιλοτρόπως, αμφίπλευρα για σκοπούς πολιτισμικούς και οικονομικούς. Άρα, εδώ δεν μιλάμε για μια ΔΕΚΟ, δεν μιλάμε για ένα ασφαλιστικό ταμείο. Εδώ μιλάμε για την ταυτότητά μας, μιλάμε για την ψυχή της πατρίδας μας. 
Εσείς η ίδια, κ. Μενδώνη, αν δεν κάνω λάθος, εσείς ήσασταν Γραμματέας στο Υπουργείο Πολιτισμού, κάπου εκεί στις αρχές της δεκαετίας του 2000, όταν ερωτηθείσα για το πότε πρόκειται να ολοκληρωθούν οι εργασίες αναστήλωσης του  Επικούρειου Απόλλωνα, απαντήσατε -εσείς η ίδια- ότι το έργο αυτό του Ικτίνου παραμένει σε αυτόν εδώ τον τόπο χιλιάδες χρόνια και ότι αν χρειαστεί, οι τέντες του Υπουργείου Πολιτισμού που σκιάζουν τα έργα αναστήλωσης και συντήρησης θα μείνουν εκεί και πενήντα και εκατό χρόνια, γιατί αυτό το έργο πρέπει να παραμείνει εκεί για χιλιάδες ακόμα χρόνια. 
Τεράστιοι αρχαιολόγοι ξόδεψαν ολόκληρη τη ζωή τους σε ένα και μόνο έργο και μετά συνέχισαν άλλοι, το ίδιο έργο. Πώς δεν το σκέφτηκε ο Ανδρόνικος ότι θα ξόδευε τη ζωή του στον ιερό σκοπό, προκειμένου να έρθει μια μέρα μια κυβέρνηση Μητσοτάκη να το κάνει ανώνυμη εταιρεία; Κυρία Μενδώνη, επιτέλους, υπάρχουν και όρια στη διεύρυνση του εταιρικού σκοπού της Μητσοτάκης ΑΕ! 
Το σημερινό νομοσχέδιο δεν έρχεται να απαντήσει στις ανάγκες ενός ειδικού, σύνθετου και επείγοντος σκοπού, όπως είναι για παράδειγμα η διοργάνωση των Ολυμπιακών Αγώνων που, πράγματι, είναι μια πολιτισμική πρωτεύουσα. Η δυσκινησία του δημοσίου βρήκε απαντήσεις σε παλαιότερα χρόνια, μέσα από την επινόηση μορφής μοναχικών ανώνυμων εταιρειών του Υπουργείου Πολιτισμού.
Το νομοσχέδιο αυτό παραδίδει στην κρίση ιδιωτών μάνατζερς πέρα από τη διαχείριση του αρχαιολογικού αποθέματος, τη διαχείριση δισεκατομμυρίων ευρώ από τα έσοδά τους, με ορατό τον κίνδυνο παραμέλησης αυτού καθαυτού του έργου του Υπουργείου Πολιτισμού προς χάρη κάθε είδους φιέστας, εμπορικής αξιοποίησης και εκδηλώσεων στο όνομα της αύξησης των εσόδων. 
Εισάγετε ένα πολύ επικίνδυνο τετελεσμένο. Εισάγετε την αρχαιολογική και ιστορική ευγονική, καθώς οι μάνατζερς είναι προφανές ότι θα επιλέξουν να αναδεικνύουν και να διαχειρίζονται ολοένα και λιγότερα τμήματα της αρχαιολογικής κληρονομιάς, παραδίδοντας στη φθορά του χρόνου τις μικρότερες αρχαιολογικές περιοχές. 
Θα είχε ενδιαφέρον, κυρία Μενδώνη, να μας πείτε πόσες χιλιάδες εισιτήρια τον χρόνο κόβουν τα περιφερειακά μουσεία της χώρας και οι περιφερειακοί χώροι, για να αντιληφθούμε και να αντληθούν και οι τοπικές κοινωνίες ότι σε λίγο δεν θα θυμάται κανείς ανασκαφές, συντηρήσεις και ευρήματα που εκτίθενται σε περιφερειακά μουσεία, καθώς οι μάνατζερς λειτουργούν πάντα με γνώμονα τις σχέσεις κόστους - οφέλους. 
Λέτε εσείς οι νεοφιλελεύθεροι «Άλλαξαν οι εποχές, τι να κάνουμε; Η χώρα δεν παράγει πλέον ποιητές, δεν παράγει μουσική, δεν παράγει γλύπτες, δεν παράγει μνημεία». Άρα, ας τα κάνουμε όλα επιχείρηση εκμετάλλευσης της εθνικής μας μνήμης. Ε, λοιπόν, σας έχω νέα. Η χώρα αυτή παράγει και ποιητές και εξαίρετους ηθοποιούς και εξαίρετους σκηνοθέτες και μουσικούς και γλύπτες και εικαστικούς, στους οποίους όμως δεν δίνει κανείς σημασία. Αν σήμερα ζούσε ο Ικτίνος και είχε εσάς για κυβέρνηση, θα γινόταν brain drainer. Τα κάνατε όλα πολιτιστική Σαχάρα, έρημο.
Στοιχειώνει ακόμη το πολιτικό ήθος της χώρας η δήλωση αυτού του Υπουργούς σας τότε, εκεί, στις φονικές πυρκαγιές της Ηλείας το 2007, του κ. Βουλγαράκη, ο οποίος με φόντο το καιγόμενο τότε ιερό του Κρόνιου Λόφου και του αρχαιολογικού τόπου που καίγονταν, που φλέγονταν είπε «Όλα είναι υπό έλεγχο. Ευτυχώς μόνο κάτι πέτρες κάηκαν».
Προσωπικά εσείς, κυρία Μενδώνη, μοιάζετε, να πω την αλήθεια, σαν τον Ιανό, γιατί πριν γίνετε πολιτικός μάς παρουσιάσατε μια άλλη εκδοχή που υπηρετήσατε άξια και με πάθος και σας την αναγνωρίζω και τώρα που γίνατε Υπουργός, κάνετε εσείς αυτά ενάντια στα οποία αγωνιζόσασταν, για να σώσετε τη δική μας κληρονομιά. Θέλω να κρατήσω την καλή σας εκδοχή, όταν είχατε Υπουργούς τη Μελίνα Μερκούρη και τον Θάνο Μικρούτσικο και όχι τη νέα σας εκδοχή, γιατί αυτή η νέα σας εκδοχή το μόνο βέβαιο είναι ότι θα δικαστεί από την ιστορία.
Άρα, λοιπόν, αυτό το νομοσχέδιο έρχεται να βολέψει αρχικά ενενήντα και σε βάθος χρόνου εκατοντάδες εκλεκτούς των εκάστοτε κυβερνήσεων και να στρέψει τα κονδύλια δισεκατομμυρίων ευρώ, όπως είπα και νωρίτερα, σε σκοπούς αλλότριους, που δεν υπηρετούν το πολιτιστικό μας απόθεμα. Στον βωμό των εισόδων, λοιπόν, τα επόμενα πενήντα και άλλα πενήντα χρόνια θα ζήσουμε έκτροπα, όταν πια δεν θα έχει απομείνει κανείς που να θυμάται και να σέβεται την ιερότητα των χώρων. Διαφημιστές και ατζέντηδες θα κάνουν μπίζνες μέσα σε αρχαιότητες, που έχουν μπει από την Κερκόπορτα που εσείς σήμερα τους ανοίγετε.
Κυρίες και κύριοι συνάδελφοι, θέλω να κλείσω την κριτική μου σε αυτό το σκέλος του νομοσχεδίου και με ένα σκέλος που αφορά τη δημοσιονομική κριτική, γιατί η ανώνυμη εταιρεία δεν καταργεί τον ΟΔΑΠ. Διαβάζουμε στα άρθρα 4 έως 24 το εξής φοβερό, ότι ενενήντα άνθρωποι θα διαχειρίζονται 250 εκατομμύρια και παραπάνω τον χρόνο, αλλά ο δημόσιος ΟΔΑΠ θα προκαταβάλλει το 80% των λειτουργικών εξόδων της ανώνυμης εταιρείας το πρώτο δίμηνο κάθε έτους. Δηλαδή, αυτοί οι χρυσοκάνθαροι δεν θα έχουν την υποχρέωση να ζητήσουν ούτε από τον εαυτό τους και θα επιχειρούν δημόσια δαπάνη. Και δεν μιλάμε για το εναρκτήριο κεφάλαιο. Μιλάμε για κάθε χρόνο. Αν αυτό δεν είναι ο ορισμός της καταπάτησης κάθε έννοιας δημοσιονομικού κανόνα, αν αυτό δεν είναι ουσιαστικά το τέλος του ΟΣΕΠ, τότε τι είναι;
Κυρίες και κύριοι συνάδελφοι, το αρχαίο κάλλος δεν αναδομείται από εσάς, παρά μόνο μεταστοιχειώνεται σε κάτι νεοφιλελεύθερα αβυσσώδες.
Όσο δε για το Μουσείο Εναλίων Αρχαιοτήτων στον Πειραιά, το οποίο έχει παρουσιαστεί και ήταν πράγματι κάτι εμβληματικό, που απέσπασε μάλιστα 100 εκατομμύρια από το Ταμείο Ανάκαμψης, το φτάσατε να μην αξιολογείται πλέον ως ολοκληρωμένο μουσείο αλλά ως τεχνικό έργο, που προσομοιάζει, όπως στην αρχιτεκτονική της υλοποίησής του, με μια γέφυρα, έναν αυτοκινητόδρομο που πορεύεται κατά πώς συμφέρει τους εργολάβους. Τώρα που τελείωσε και το Ταμείο Ανάκαμψης, μάλλον δυσοίωνο το βλέπω και το μέλλον του Μουσείου Εναλίων Αρχαιοτήτων στον Πειραιά.
Κυρίες και κύριοι συνάδελφοι, θέλω να κλείσω την κριτική μου σε αυτό το νομοσχέδιο με τον ΕΚΚΟΜΕΔ. Μία ακόμη αναδιοργάνωση του ΕΚΚΟΜΕΔ φέρνετε, χωρίς να τεκμηριώνει πώς αυτή θα λύσει τα πραγματικά προβλήματα του οπτικοακουστικού τομέα. Ο κλάδος χρειάζεται σταθερή χρηματοδότηση, διαφάνεια, ταχύτητα στις διαδικασίες και ουσιαστική στήριξη των δημιουργών, όχι διαρκείς αλλαγές στο διοικητικό σχήμα.
Η χρηματοδότηση του ελληνικού κινηματογράφου και των μικρών επιχειρήσεων του κλάδου παραμένει εξαρτημένη από επιλεκτικές αποφάσεις επιτροπών και διοικητικών μηχανισμών, χωρίς να διασφαλίζεται ένα σταθερό και επαρκές πλαίσιο.
Όχι μόνο καταψηφίζω, αλλά και από το Βήμα της Βουλής καλώ κάθε Βουλευτή που αντιλαμβάνεται το βάρος των στιγμών και την εθνική του ευθύνη να τις καταψηφίσει, γιατί σήμερα εδώ η Κυβέρνηση νομοθετεί κάτι αδιανόητο και επιβλαβές για την εθνική μας ταυτότητα. Θεωρώ βέβαιο ότι μόλις πέσετε, σύντομα θα έρθει μια άλλη κυβέρνηση που θα ξηλώσει αυτό το νομοσχέδιο πρώτο-πρώτο, για να δώσει το παράδειγμα ότι αυτά που παραλάβαμε για να τα διαφυλάξουμε και να τα παραδώσουμε στις επόμενες γενιές, πρέπει να μείνουν ιερά και ανέγγιχτα.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Παναγιού Πούλου, ανεξάρτητη Βουλευτής. Θα ακολουθήσει ο κ. Χήτας, Κοινοβουλευτικός Εκπρόσωπος, η κ. Κοροβέση, ο κ. Παφίλης, ο κ. Παρασύρης, ο κ. Χρηστίδης και έπεται συνέχεια.
Έχετε τον λόγο κ. Πούλου.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Σας ευχαριστώ, κύριε Πρόεδρε.
Κυρίες και κύριοι συνάδελφοι, έχω υποχρέωση ως γυναίκα Βουλευτής να καταδικάσω απερίφραστα τα επαναλαμβανόμενα σεξιστικά σχόλια κατά της κ. Κωνσταντοπούλου και βεβαίως και στη συνέχεια κατά της κ. Ακρίτα, που εδώ και πολύ καιρό, πολλούς μήνες, πολλά χρόνια, θα έλεγα, τα επιτρέπετε μέσα σε αυτή την Αίθουσα, κύριοι, της Νέας Δημοκρατίας. 
Η κυρία Υπουργός προς τιμήν της τα καταδίκασε. Η Νέα Δημοκρατία; Είναι δυνατόν να περιθάλπουμε αυτόν τον ρατσισμό μέσα σ’ αυτήν εδώ την Αίθουσα, του κ. Κυριαζίδη και άλλων; Είναι δυνατόν; Τότε πώς θα αντιμετωπίσουμε αυτό το πρόβλημα του μεγάλου ρατσισμού, του σεξισμού και άλλων στην κοινωνία; 
Κυρίες και κύριοι συνάδελφοι, η κριτική μου στο νομοσχέδιο που συζητήσαμε σήμερα πηγάζει από τον έντονο προβληματισμό για το μέλλον της πολιτιστικής μας κληρονομιάς με την παρούσα Κυβέρνηση. Προβληματισμό που διακατέχει φυσικά την πλειοψηφία των Βουλευτών, τη συντριπτική πλειοψηφία των πολιτιστικών φορέων και βεβαίως, των Ελλήνων πολιτών. 
Το πολυνομοσχέδιο συνεχίζει μια συνειδητή, πολιτική και ιδεολογική αντίληψη που χαρακτηρίζει καθολικά την πολιτική της Νέας Δημοκρατίας, τη σταδιακή μετατροπή του πολιτισμού μας από δημόσιο αγαθό, πηγή ιστορικής γνώσης και εθνικής αυτογνωσίας σε αντικείμενο κερδοσκοπίας, εμπορικής διαχείρισης και ιδιωτικής εκμετάλλευσης. 
Κι επειδή η κυρία Υπουργός υπεραμύνεται της επιστημονικής ανάλυσης περί διασύνδεσης του πολιτισμού με την ιδεολογία, πράγματι, κυρία Μενδώνη, υπηρετείτε πιστά την νεοφιλελεύθερη ιδεολογία σας και στον πολιτισμό και τον παραδίδετε, όπως και άλλα δημόσια αγαθά, στη λαίλαπα της κερδοφορίας των αγορών. Αυτό ακριβώς σας καταλογίζουμε λοιπόν. Γιατί αντιδράτε; 
Κυρίες και κύριοι συνάδελφοι, το σχέδιο νόμου προβλέπει τη σύσταση νέου νομικού προσώπου ιδιωτικού δικαίου με την επωνυμία Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ, αναδιοργανώνει τον Οργανισμό Διαχείρισης και Ανάπτυξης Πολιτιστικών Πόρων, τον ΟΔΑΠ, ιδρύει ειδικό Φορέα Διαχείριση Επισκέψιμων Χώρων Ενάλιας Πολιτιστικής Κληρονομιάς. Επίσης, περιλαμβάνει και διατάξεις για τον οπτικοακουστικό δημιουργικό τομέα, τη διαχείριση πνευματικών δικαιωμάτων και πρόσθετες ρυθμίσεις για την προστασία αρχαιοτήτων. 
Όλα αυτά προωθούνται με τη χαρακτηριστική βιασύνη αυτής της Κυβέρνησης, αφού επέλεξε να θέσει ένα νομοσχέδιο 136 άρθρων σε διαβούλευση για μόλις 13 ημέρες κατακαλόκαιρο, μακριά από ουσιαστικό διάλογο με την επιστημονική κοινότητα, τους δημιουργούς και τους εργαζόμενους. 
Και πράγματι, οι εργαζόμενοι στο Υπουργείο Πολιτισμού έχουν ήδη εκφράσει με σαφήνεια και τεκμηριωμένες ενστάσεις τις αντιρρήσεις τους. Καταγγέλλουν δε ότι η δημιουργία της νέας ανώνυμης εταιρείας οδηγεί στην ουσιαστική ιδιωτικοποίηση κρίσιμων λειτουργιών διαχείρισης πολιτιστικής κληρονομιάς, καθώς παραχωρούνται για πενήντα χρόνια και προβλέπεται για άλλα πενήντα μετά. 
Συγκεκριμένα, πωλητήρια, αναψυκτήρια, η οργάνωση δηλώσεων, η διαχείριση εσόδων και εμπορικές δραστηριότητες περνούν σε λογική ιδιωτικού δικαίου, όπου το κριτήριο του κέρδους και της δήθεν αποδοτικότητας θα υπερισχύσει της επιστημονικής δεοντολογίας, της συντήρησης και της κοινωνικής αποστολής των μνημείων. Αποδοτικότητας τίνος πράγματος και προς όφελος ποιου ο νόμος;
Καταγγέλλεται ευθέως από τον Σύλλογο Ελλήνων Αρχαιολόγων ότι αφαιρούνται τα έσοδα των εισιτηρίων και των πωλητηρίων από τον ΟΔΑΠ που στήριζε όλα τα μνημεία της περιφέρειας και μεταφέρονται στη νέα ΑΕ. Και τι ξεπούλημα; Χωρίς πλαφόν καν για το ποσό που θα παρακρατά για τα λειτουργικά και διαχειριστικά της έξοδα. 
Εκχωρείτε, κυρία Υπουργέ, τη φύλαξη, την καθαριότητα και τις εμπορικές δραστηριότητες σε ιδιώτες, αποστερώντας πολύτιμους πόρους από τη συντήρηση για την ανασκαφική έρευνα. 
Ιδιαίτερα ανησυχητική είναι η ρύθμιση για την ενάλια πολιτιστική κληρονομιά. Η χώρα μας διαθέτει έναν από τους πλουσιότερους υποθαλάσσιους αρχαιολογικούς θησαυρούς στη Μεσόγειο και όχι μόνο. Αντί όμως να ενισχύσετε την υποβρύχια αρχαιολογική έρευνα, την αυστηρή προστασία από λαθρανασκαφές και τη συστηματική τεκμηρίωση, δημιουργείτε νέο φορέα που ανοίγει δρόμους για εμπορικές συνεργασίες και επισκέψιμες δραστηριότητες. Γιατί αυτή η αλλαγή, κυρία Υπουργέ; Θα ενισχύσει την προστασία των θαλάσσιων αρχαιοτήτων; Ρητορικό είναι το ερώτημα. Μήπως ο σκοπός είναι να μετατραπούν ναυάγια και υποθαλάσσια μνημεία σε τουριστικά αξιοθέατα χωρίς επαρκείς εγγυήσεις προστασίας; 
Κυρίες και κύριοι συνάδελφοι της Νέας Δημοκρατίας, η πολιτιστική κληρονομιά δεν είναι εμπόρευμα προς εκμετάλλευση ούτε brand name για τουριστική προβολή. Και πρέπει να πω ότι ενώ κόπτεστε δήθεν για την ιστορία και την παράδοση, σαν να έχετε το σχετικό μονοπώλιο μάλιστα, είναι εντυπωσιακή η ευκολία με την οποία ασκείτε πολιτικές εμπορευματοποιήσεις των πάντων. 
Άλλωστε, η κωλυσιεργία και η αδιαφορία είναι χαρακτηριστική όταν πρόκειται για την απαραίτητη αποκατάσταση των μνημείων μας. Όταν όμως πρόκειται να παραδώσετε σε ιδιώτες τη διαχείριση των εισιτηρίων και των εσόδων στους Δελφούς και σε άλλους μεγάλους αρχαιολογικούς χώρους ή να συστήσετε ανώνυμες εταιρείες για να εμπορευματοποιήσετε την πολιτισμική μας κληρονομιά, τότε επιδεικνύετε απίστευτη σπουδή και ταχύτητα. 
Σας παραθέτω ενδεικτικά μερικά χαρακτηριστικά παραδείγματα για τα οποία απευθύνθηκα στο Υπουργείο σας, κυρία Υπουργέ, στο πλαίσιο του κοινοβουλευτικού ελέγχου, μόνο κατά την τρέχουσα κοινοβουλευτική περίοδο. Δεν θα πάω πιο παλιά. Το Αρχαίο Θέατρο των Δελφών που παραμένει σε πολυετή στασιμότητα. Η Μονή του Οσίου Λουκά, μνημείο και αυτό της UNESCO, όπου οι εργασίες μετά την καταστροφική πυρκαγιά -βρεθήκαμε εκεί, συναντηθήκαμε το 2023- καθυστερούν αδικαιολόγητα. Το Σπήλαιο Σαρακηνού στο Ακραίφνιο που έχετε αφήσει στην τύχη του. Τα κάστρα της Άμφισσας και της Λιβαδιάς. Τι να πω τώρα; Ότι είστε ανίκανοι να κόψετε και τα δέντρα που έχουν ρηγματώσει τα τείχη; Το Καβίρειο θέατρο της Θήβας. Το θέατρο της Χαιρώνειας. Και η λίστα είναι ατελείωτη.
Σε αυτά τα μνημεία έχουν πραγματοποιηθεί μόνο αποσπασματικές παρεμβάσεις, χωρίς μέχρι σήμερα να υπάρχει ενιαίος σχεδιασμός, μελέτες συνολικής αποκατάστασης και ένταξης σε χρηματοδοτικά προγράμματα, ώστε να προχωρήσει η ανάδειξη και η λειτουργία τους ως οργανωμένων αρχαιολογικών χώρων, παρά την εξέχουσα ιστορική και πολιτιστική τους σπουδαιότητα. 
Η πολιτιστική μας κληρονομιά είναι η ζώσα μνήμη του ελληνικού λαού, ο δεσμός που μας συνδέει με χιλιετίες ιστορίας, ο πολιτιστικός πλούτος που οφείλουμε να παραδώσουμε αλώβητο στις επόμενες γενιές. Όταν λοιπόν αντιμετωπίζουμε την Ακρόπολη, τους Δελφούς, την Ολυμπία, τα μνημεία της Μακεδονίας ή τα ναυάγια του Αιγαίου πρωτίστως ως πηγές εσόδων, ουσιαστικά υπονομεύουμε την ίδια την ουσία του πολιτισμού, τη βαθιά παιδευτική, ιστορική ηθική και κοινωνική του διάσταση. 
Όλα στον βωμό του κέρδους λοιπόν, να κάνουμε ολόκληρη τη χώρα ένα ατέλειωτο θεματικό πάρκο. Γι’ αυτό άλλωστε δεν είναι τυχαίο ότι οι αντιδράσεις δεν προέρχονται μόνο από συνδικαλιστικούς φορείς των εργαζομένων του Υπουργείου. Αρχαιολόγοι, συντηρητές και ακαδημαϊκοί προειδοποιούν ότι η εισαγωγή ιδιωτικής λογικής σε ευαίσθητα πεδία της πολιτιστικής διαχείρισης δημιουργεί κινδύνους για την επιστημονική ακεραιότητα, την ποιότητα των παρεμβάσεων και την ίση πρόσβαση όλων των πολιτών στα μνημεία. 
Ωστόσο, δεν πρέπει να αγνοηθεί και το γεγονός ότι το νομοσχέδιό σας εγείρει σοβαρά ερωτήματα και για τα εργασιακά δικαιώματα χιλιάδων ανθρώπων που υπηρετούν καθημερινά στον χώρο του πολιτισμού, γιατί εσείς ονομάζετε ευελιξία την υπονόμευση των συλλογικών συμβάσεων. 
Παράλληλα, στον οπτικοακουστικό τομέα αντιμετωπίζετε την κινηματογραφική δημιουργία αποκλειστικά ως επενδυτικό προϊόν. Επιδοτείτε διεθνείς παραγωγές, τηλεπαιχνίδια, ριάλιτι, μετατρέποντας τη χώρα σε φθηνό σκηνικό με τα χρήματα του Έλληνα φορολογούμενου, την ώρα που αφήνετε απροστάτευτο τον ελληνικό κινηματογράφο, τους νέους δημιουργούς και τα ντοκιμαντέρ. 
Και το χειρότερο, μοιράζεται δημόσιο χρήμα χωρίς καμία ρήτρα εργασιακής νομιμότητας, την ώρα που στον χώρο του πολιτισμού επικρατούν εξαντλητικά ωράρια και αδήλωτη εργασία. Πώς ενισχύετε με κρατική επιχορήγηση, δηλαδή χρήματα των Ελλήνων πολιτών, αυτούς που παραβιάζουν εργασιακά δικαιώματα και συλλογικές συμβάσεις; 
Κυρίες και κύριοι συνάδελφοι, γνωρίζουμε ότι ευτυχώς υπάρχει και άλλος δρόμος. Χρειαζόμαστε μια πολιτική που χρειάζεται επειγόντως ένα ισχυρό, καλά στελεχωμένο και επαρκώς χρηματοδοτούμενο δημόσιο σύστημα πολιτισμού που σέβεται την ιστορία και υπηρετεί την κοινωνία. 
Το Κοινοβούλιο οφείλει να λειτουργήσει ως θεματοφύλακας αυτής της κληρονομιάς και όχι να νομιμοποιεί την εμπορευματοποίησή της. Ο ελληνικός λαός παρακολουθεί προσεκτικά, γνωρίζει ότι ο πολιτισμός είναι δικαίωμα όλων και όχι προνόμιο λίγων και θα σας κρίνει αυστηρά γι’ αυτές σας τις επιλογές.
Σας ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος από την Ελληνική Λύση, ο κ. Χήτας.
ΚΩΝΣΤΑΝΤΙΝΟΣ ΧΗΤΑΣ: Ευχαριστώ, κύριε Πρόεδρε. 
Στα επτά, επτάμισι χρόνια που είμαστε εδώ μέσα όλες μας οι κουβέντες έχουν πολιτική χροιά, μιλάμε πάντα πολιτικά, αντιμετωπίζουμε τον κάθε πολιτικό αντίπαλο πολιτικά. Δηλαδή αλίμονο αν με αντιμετωπίσει κάποιος εμένα επειδή με συμπαθεί ή όχι ή επειδή έχω παραπάνω κιλά, αν είμαι ψηλός, εάν είμαι ξανθός, εάν είμαι μελαχρινός, αν είμαι παντρεμένος, αν έχω παιδιά ή οτιδήποτε άλλο. 
Θεωρούμε τόσο αυτονόητο αυτό το πράγμα, να καταδικάσουμε την ανοησία. Εννοείται. Απλά θεωρούμε ότι όλα αυτά κρίνονται στην πράξη.
Το να καταδικάσουμε, δηλαδή, μόνο και να είμαστε την ίδια ώρα παλιόπαιδα, δεν θα λέει και τίποτα. Άρα, αυτό, το οποίο είναι σημαντικό είναι ό,τι λες να το εννοείς και να το αποδεικνύεις μέσα στη ζωή, να το αποδεικνύεις στην καθημερινότητά σου, στις σχέσεις σου εδώ μέσα, στις σχέσεις μας εδώ μέσα με τον καθένα. Μπορεί να ασκούμε την πιο σκληρή πολιτική κριτική σε όλους και κυρίως, στην Κυβέρνηση, αυτό όμως είναι ένα κομμάτι πολιτικό. Όλα τα υπόλοιπα έξω από εδώ. Και προσοχή, με τις ευχές παιδιά. Καμιά φορά, βγαίνουν και πιάνουν τόπο. Προσοχή, με τις ευχές, γιατί υπάρχουν και άλλες ευχές και καμιά φορά γίνονται πραγματικότητα. 
Κυρία Υπουργέ, ξεκάθαρα πράγματα, εμείς θα καταψηφίσουμε το νομοσχέδιο. Δεν τρέχει και τίποτα. Όχι ότι θα σας χαλάσει αυτό. Η δουλειά θα γίνει ούτως ή αλλιώς. Δύο, τρία πράγματα, όμως, οφείλω να τα πω και για το νομοσχέδιο και για ένα συγκεκριμένο άρθρο, το οποίο θα στηρίξουμε. Δεν ξέρω εάν θα έρθει ο κ. Βρούτσης να το στηρίξει μετά ή εάν πάει πακέτο. Μιλάω για το άρθρο 104, για το γήπεδο μπάσκετ της ΑΕΚ. Θα σας πω σε λιγάκι. 
Ξεκινήσατε από το Ταμείο Αρχαιολογικών Πόρων, το κάνατε ΟΔΑΠ, Οργανισμό Διαχείρισης Ανάπτυξης Πολιτιστικών Πόρων. Τώρα, βάζετε πάνω από τον ΟΔΑΠ μια ΑΕ για πενήντα χρόνια. Ουσιαστικά, δεσμεύετε ολόκληρες γενιές. Βγάζετε το δημόσιο από το παιχνίδι και βάζετε μπροστά μια ανώνυμη εταιρεία. Αυτή είναι η αλήθεια. Τώρα, μπορεί κάποιος να συμφωνεί με αυτή την αλήθεια, κάποιος να διαφωνεί. Αυτό είναι ένα άλλο θέμα. Δεν θα μαλώσουμε γι’ αυτό. Εμείς διαφωνούμε. 
Κάθε φορά που η Κυβέρνηση λέει «εκσυγχρονισμός», ο Έλληνας βλέπει μπροστά του ακόμη μία ανώνυμη εταιρεία. Τα μνημεία της Ελλάδος δεν είναι σκηνικό -αυτό είναι δική μας άποψη- ούτε για γάμους, ούτε για σουαρέ, ούτε για γαστρονομικές εμπειρίες, ούτε για οινογνωσία ή για οποιεσδήποτε άλλες εκδηλώσεις μπορεί να συμβούν και να γίνουν εκεί. Αυτό λέμε εμείς. Ο πολιτισμός δεν είναι μια start up εταιρία και να έχει έναν CO για να τη διευθύνει. Για εμάς δεν είναι μπίζνα σκέτη, καθαρή. Τα μεγάλα σύμβολα του Ελληνισμού δεν χρειάζονται διευθύνοντες συμβούλους. Χρειάζονται αρχαιολόγους, χρειάζονται συντηρητές, χρειάζονται φύλακες, χρειάζονται σεβασμό κτλ.. 
Κόβετε, λοιπόν, κομμάτι, κομμάτι και τεμαχίζετε τον ΟΔΑΠ, όπως σας είπα πριν, τον Οργανισμό Διαχείρισης και Ανάπτυξης Πολιτιστικών Πόρων, μέχρι να μη μείνει τίποτα όρθιο. Ο Έλληνας πληρώνει -γιατί αυτό ουσιαστικά γίνεται- για να συντηρούνται, να διατηρούνται, να υπάρχουν όλα αυτά, η ανώνυμη εταιρεία διοικεί και ουσιαστικά, θα εισπράττει κιόλας. Αυτή είναι η μεταρρύθμιση, την οποία κάνετε σήμερα. Δεν μπορούμε να σας δέσουμε και να σας αλλάξουμε άποψη. Αυτή είναι η νομοθετική σας απόφαση. Αυτό θα κάνετε. Εμείς το καταψηφίζουμε και το καθιστούμε σαφές σε όλους τους Έλληνες. 
Υπάρχει, τώρα, ένα άρθρο, το άρθρο 140, το οποίο αφορά στο γήπεδο μπάσκετ της ΑΕΚ, είναι το ολυμπιακό κλειστό των Άνω Λιοσίων, εκεί που παίζει μπάσκετ η ΑΕΚ, εν πάση περιπτώσει, το χρησιμοποιεί και το παραχωρεί σήμερα η πολιτεία για σαράντα εννέα χρόνια στην ΑΕΚ. 
Καλά τα λέω ή δεν είναι δική σας αρμοδιότητα;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Είναι άλλου Υπουργείου. 
ΚΩΝΣΤΑΝΤΙΝΟΣ ΧΗΤΑΣ: Είναι άλλου Υπουργείου, αλλά είναι στο νομοσχέδιό σας. Τι να κάνω εγώ τώρα; Θα περιμένω και τον κ. Βρούτση να έρθει. Επειδή, όμως, είναι ένα σημαντικό άρθρο και επειδή μιλάω τώρα -δεν θα ξαναμιλήσω μετά- θέλω να αναφέρω και να ξεκαθαρίσω για τον κόσμο που μας ακούει τα εξής. Απλώς, στο πρόσωπό σας βλέπω και την Κυβέρνηση. 
 Παραχωρείτε σαράντα εννέα χρόνια το γήπεδο στην ΑΕΚ. Εμείς θα το στηρίξουμε και θα το ψηφίσουμε. Θα στηρίξουμε το άρθρο αυτό, θα το ψηφίσουμε.  Θέλουμε οι ομάδες να διευκολύνονται και ας είναι και ανώνυμες εταιρείες. Είμαστε υπέρ του αθλητισμού. Απλώς, θέλω να επισημάνω στο σημείο αυτό την τεράστια αδικία. Και μη με πείτε τοπικιστή, βορειοελλαδίτη ή κάτι άλλο, κολλημένο. Είναι, όμως, αυτό που βιώνουμε εμείς επάνω, κυρία Υπουργέ. Και σας το λέω τώρα σε εσάς σαν να είστε εκπρόσωπος της Κυβέρνησης.  
Καλό είναι που θα παραχωρηθεί το γήπεδο του μπάσκετ στην ΑΕΚ για σαράντα εννέα χρόνια και να έχει μια καλή έδρα, να έχει και μια καλή ομάδα και να διαπρέψει στην Ευρώπη και να μας φέρει και χαρές και οι επιτυχίες και η ΑΕΚ και όλες οι υπόλοιπες ομάδες. Δεν μπορεί, όμως, για παράδειγμα, να είναι τόσο παραποιημένη η Θεσσαλονίκη από άποψη εγκαταστάσεων. Δεν μπορεί, για παράδειγμα, σε δεκαπέντε μέρες να ξεκινάει το πρωτάθλημα και ο ΗΡΑΚΛΗΣ ακόμα στο ποδόσφαιρο να μην ξέρει αν θα παίξει στο «Καυταντζόγλειο» και να παρακαλάμε εδώ και ένα χρόνο, ενάμιση τον κ. Βρούτση, την πολιτεία να στηρίξει, για να γίνουν τα απαιτούμενα έργα στο «Καυταντζόγλειο». Κρίμα δεν είναι και αυτό; Δεν μπορεί ο ΆΡΗΣ να βάζει από την τσέπη του λεφτά και να αλλάζει το «Αλεξάνδρειο». Και γίνεται μια τόσο μεγάλη επένδυση δίπλα σε επιχειρηματίες. Είναι ο Κινέζος, που δεν θυμάμαι το όνομά τους, εμπλέκεται ο Γιάννης Αντετοκούνμπο. Υπάρχει μία άνθιση στη Θεσσαλονίκη με το μπάσκετ πάλι. Και μόνοι τους οι άνθρωποι θα ξεκινήσουν να κάνουν χίλιες θέσεις επιπλέον στο «Αλεξάνδρειο», το Παλαί Ντε Σπορ, το θρυλικό για όλους εμάς. Το ίδιο ισχύει για το γήπεδο ποδοσφαίρου και τον ΠΑΟΚ. Βοηθήστε και τις υπόλοιπες ομάδες. Εμείς δεν λέμε όχι στην ΑΕΚ. Εννοείται ότι θα το ψηφίσουμε το άρθρο. Όμως, υπάρχει μία Βόρειος Ελλάδα. Υπάρχει μία Θεσσαλονίκη, η οποία δικαιολογημένα παραπονιέται 
γιατί είναι έξω από την εύνοια -ας το πω έτσι- της πολιτείας. 
Χρωστάμε μια απάντηση στον Υπουργό Δικαιοσύνης. Δεν μπορώ να καταλάβω, πώς λειτουργεί. Γιατί επιτίθεστε απρόκλητα στην Ελληνική Λύση; Ήρθε ο άνθρωπος χθες εδώ -τον άκουγα με προσοχή από ένα γραφείο εκτός Βουλής- και είχε μια αντιπαράθεση με την κ. Κωνσταντοπούλου και μας έπιασε στο στόμα του κι εμάς. Άσε μας, χριστιανέ μου, ήσυχους. Τι σου έφταιξε η Ελληνική Λύση. Είπε διάφορα για εμάς. Η μόνη απάντηση σε αυτά είπε περί ξυλολίων και μπαζωμάτων και όλα αυτά χθες, ο κ. Φλωρίδης, αναφερόμενος στην Ελληνική Λύση, η μόνη απάντηση που αξίζει σε έναν θρασύτατο πολιτικό ψεύτη, σε έναν συκοφάντη και έναν γυρολόγο της πολιτικής, έναν γυρολόγο του Σημίτη είναι η επιστροφή των ύβρεων του. Τα επιστρέφουμε όλα. Αφού άφησε το ξεμπάζωμα και το μπάζωμα -θυμάστε που κοιτούσε τον Βελόπουλο και του έλεγε «είστε για τα μπάζα»- αφού παραπέμφθηκαν οι δύο, ο Τριαντόπουλος και ο Αγοραστός -γιατί δεν υπάρχει Έλληνας που να μην πιστεύει ότι υπήρξε μπάζωμα εκείνη την ημέρα, αφήστε τα παραμύθια ότι έπεσε τσιμέντο για τους γερανούς- έπιασε, τώρα, το ξυλόλιο.
Μπήκα κι εγώ ο φουκαράς να διαβάσω το πόρισμα του ΕΟΔΑΣΑΑΜ. Λέω, μήπως έχει δίκιο ο Φλωρίδης. Μπαίνω ΕΟΔΑΣΑΑΜ. Θυμάστε εκείνον τον καημένο τον Πρόεδρο, που έτρεμε εκείνη την ημέρα και που έλεγε ότι έχει ξυλόλιο; Μπαίνω και διαβάζω μέσα «ξυλόλιο». Τον καθαρίσατε σαν αυγό πασχαλιάτικο. Δεν κατάλαβε τίποτα ο άνθρωπος. Πάει και ο ΕΟΔΑΣΑΑΜ, πάει και ο Πρόεδρος, το ευαγγέλιο, που έλεγε ο κ. Σταϊκούρας, η κ. Μπακογιάννη και άλλοι. Εκεί μέσα έλεγε για ξυλόλιο. Δεν τα βγάλαμε από το κεφάλι μας. 
Πάμε τώρα σε κάποια άλλα παράδοξα. Έδωσα -λέει- σε site δύο χιλιάδες ευρώ, γιατί είναι φίλοι μου. Εντάξει. Ξέρετε, αυτός ο ωμός τρόπος σε τρομάζει. Κι εγώ είμαι ωμός. Βγαίνει ο Γεωργιάδης και λέει «ήταν φίλοι μου, πήρα ένα τηλέφωνο τον Φρουζή και τους είπα, δώσε δύο χιλιάρικα,  βρε φίλε, από το πρόγραμμα». Είναι φοβερό. Αυτό που είπε χθες ο Γεωργιάδης με τόση φυσικότητα σε σοκάρει. Αυτός ο ωμός τρόπος σε σοκάρει. Όχι, ότι πέφτουμε από τα σύννεφα που συμβαίνουν τέτοια πράγματα. Όμως, το λες έτσι δημόσια, βρε φίλε; «Πήρα ένα τηλέφωνο. Φίλοι μου είναι. Δεν κατάλαβα. Και του είπα, δώσε τους δύο χιλιάρικα για το site, για διαφήμιση. Κακό είναι;». Ναι, κακό είναι. Και κακό είναι να το κάνεις και κακό είναι να το λες με τέτοια ωμότητα. Και δεν τρέχει τίποτα στην Ελλάδα. 
Ξέρετε, στην Ελλάδα έχουμε φτάσει σε ένα σημείο να θεωρούμε φυσιολογικό ότι ένας πολιτικός μπορεί να βρεθεί στο επίκεντρο σοβαρών, λιγότερο σοβαρών ή πάρα πολύ σοβαρών καταγγελιών ή αποκαλύψεων, ανάλογα με τη βαρύτητα της υπόθεσης, και να συνεχίζει σαν να μη συμβαίνει τίποτα. Δεν τρέχει κάστανο, από το να δώσω δύο χιλιάρικα, μέχρι το να μην αναλάβω ευθύνη για το Μάτι, για τα Τέμπη, για τις υποκλοπές, για χίλια δύο σκάνδαλα μεγάλα. Τι, τραγωδίες εθνικές! Αναλαμβάνω -λέει-  την πολιτική ευθύνη, η οποία είναι στα λόγια. Αναλαμβάνω την πολιτική ευθύνη και η ζωή συνεχίζεται και ο Πρωθυπουργός και οι Υπουργοί είναι όλοι στη θέση τους.
 Την ίδια στιγμή, εγώ βλέπω στην Ευρώπη -όχι ότι εκεί δεν έχει σκάνδαλα είναι σκανδαλιάρηδες εκεί και πολύ- ότι Υπουργοί και ανώτατοι αξιωματούχοι έχουν παραιτηθεί από τις θέσεις τους για πολύ ηπιότερες υποθέσεις. Διάβαζα προηγουμένως -γιατί από περιέργεια έλεγα, τι γίνεται στην Ευρώπη- ότι παραιτήθηκε Υπουργός -στη Γερμανία νομίζω- για λογοκλοπή σε διδακτορική διατριβή. Έκανε διατριβή ο άνθρωπος και διαπίστωσαν ότι είχε λογοκλέψει και παραιτήθηκε. Δεν μιλάμε τώρα να μοιράζεις λεφτά. Παραιτήθηκε ο άνθρωπος για παραβίαση κανόνων δεοντολογίας. Άλλος παραιτήθηκε για διαδικαστικές παραλείψεις, χωρίς να έχει καταδικαστεί για κάποιο ποινικό αδίκημα. Έκριναν, όμως, ότι δεν μας σηκώνει το κλίμα, δεν είμαστε καλό παράδειγμα και ότι πρέπει να παραιτηθούμε. Ξαναλέω, ότι εδώ υπάρχει ένα χάσμα. Αυτό δεν σημαίνει ότι στο εξωτερικό δεν υπάρχουν σκάνδαλα. Υπάρχουν πολλά. Υπάρχει, όμως, πολιτική ευθύνη όταν έχει πραγματικά περιεχόμενο. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή) 
Και πρέπει η πολιτική ευθύνη -αμάν, δεν έχω χρόνο- να έχει πολιτικό περιεχόμενο. Δεν γίνεται -όπως είπα και πριν- να υπάρχουν τεράστια σκάνδαλα και να λέει κάποιος ότι δεν ήξερε ή ότι αναλαμβάνει την πολιτική ευθύνη, αλλά η ζωή συνεχίζεται και προχωράει. 
(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Όχι κύριε, η πολιτική ευθύνη είναι παραίτηση και μας αδειάζεις τη γωνιά όποιος κι αν είσαι, ό,τι και να είναι και όποιο σκάνδαλο αφορά -μικρό, μεγάλο, ό,τι να ‘ναι!
Α, τα «σπιτάκια»! Βρε παιδιά, τώρα εδώ πριν ένα χρόνο και τέσσερις μήνες το αποκάλυψε ο Βελόπουλος εδώ πέρα, ο Πρόεδρός μας, για τα «σπιτάκια». Ήρθε, έκανε μια ερώτηση ο κ. Βλάχος προχθές, ο Βουλευτής της Νέας Δημοκρατίας. Μπράβο στον άνθρωπο, αλλά τι είδους εξηγήσεις ζητάει ο κ. Βλάχος; Δεν άκουγε έναν-ενάμιση χρόνο πριν που ούρλιαζα εδώ πέρα; Ακούω τώρα και τα άλλα κόμματα να λένε «τα σπιτάκια, τα σπιτάκια», άκουσα και την κ. Δούρου προηγουμένως. Βρε παιδιά, τα λέμε εδώ και ένα χρόνο αυτά, ενάμισι χρόνο. Τι είδους εξηγήσεις ζητάει ο κ. Βλάχος; 
Βγήκε η Επιτροπή Δημοσιονομικού Ελέγχου και τεκμηρίωσε ότι κόστιζε 66.000 το «σπιτάκι» και αγοράστηκε έναντι 400 χιλιάδων το «σπιτάκι» και σπαταλήθηκαν συνολικά 83 εκατομμύρια. 
Τι περιμένετε, κύριε Βλάχο, να σας απαντήσει το Υπουργείο; Σας τα είπα εγώ τώρα. Εδώ και έναν χρόνο και κάτι τα λέμε για το «σπιτάκι»!  Καλά κάνατε και κάνατε την ερώτηση, αλλά αργά ξυπνήσατε. Και δεν είναι μόνο αυτό το σκάνδαλο.
Όλα αυτά είναι κοντράστ με αυτά που λέμε για τους Έλληνες πολίτες, για τη φτώχεια τους, τα προβλήματά τους, τη δύσκολη καθημερινότητα που έχουν, τη συζήτηση που έχει ανοίξει -και ας την κάνουμε ανοιχτά κάποια μέρα- για την 13η σύνταξη και τον 13ο μισθό που εμείς θεωρούμε ότι μπορούμε να το δώσουμε. Δεν έχω τον χρόνο να σας εξηγήσω πώς, αλλά δείτε τώρα πόσα χρήματα εξοικονομούμε.
Εμείς χαρήκαμε που παραδόθηκε από τον Πρωθυπουργό ο Ε-65, ένας τεράστιος δρόμος και τον οποίο τον καπηλεύεται -και καλώς κάνει- η Κυβέρνηση. Και εγώ εάν ήμουν πρωθυπουργός αυτό θα έκανα. «Δείτε, ρε παιδιά, τι παρέδωσα, έναν ωραίο αυτοκινητόδρομο». Δεν μας είπες, όμως, ότι παραδόθηκε με 15 χρόνια καθυστέρηση και αντί για 500 εκατομμύρια που θα κόστιζε στο Ελληνικό Δημόσιο πληρώσαμε τελικά 2,1 δισεκατομμύρια. Δεν μας τα είπες αυτά. Ενάμισι δισεκατομμύρια! Ενάμισι δισεκατομμύρια είναι η 13η σύνταξη για ένα χρόνο. Γιατί δηλαδή να πληρώσω τον εργολάβο του Ε-65; 
Γιατί να πληρώσω 97 εκατομμύρια, λόγω καθυστερήσεων, αποζημίωση για τον ΒΟΑΚ; Άλλα εκατό εκατομμύρια εκεί και άλλα πόσα εκατομμύρια -δεν θυμάμαι και εγώ τώρα- στο μετρό. Γενικά, έτσι γίνεται συνήθως. 
Ο τελικός λογαριασμός ανήλθε στα 2,1 δισεκατομμύρια για τον Ε-65, ενώ έπρεπε να πληρώσουμε 500 εκατομμύρια. Έτσι διαβάζω στην «Καθημερινή»: «Παραδίδεται ο υψηλών προδιαγραφών Ε-65. Καθυστέρηση δεκαπέντε χρόνων και δημόσια δαπάνη 2,2 δισεκατομμύρια αντί για 500 εκατομμύρια». Έτσι λέει η «Καθημερινή», δεν το λέει η «Ελληνική Λύση.gr»! Η «Καθημερινή» το λέει, Αλαφούζος. Τώρα μπορεί να τα σπάσατε και με τον Αλαφούζο και δεν το ξέρω!
Κυρία Υπουργέ, έχω και άλλα να πω, αλλά δυστυχώς δεν έχω χρόνο. 
Κλείνοντας, για εμάς το κομμάτι του πολιτισμού είναι πάρα πολύ σημαντικό. Έχουμε τελείως διαφορετική φιλοσοφία όμως, οπότε δεν ξέρω αν έχει νόημα να μπαίνουμε και να αναλύουμε λέξη, λέξη και άρθρο, άρθρο. Κινείστε σε τελείως  διαφορετική κατεύθυνση από αυτά που έχουμε εμείς στο κεφάλι μας. 
Ως εκ τούτου, επαναλαμβάνω, καταψηφίζουμε σχεδόν, όχι όλα, το σύνολο των άρθρων. Νομίζω, η μόνη θετική ψήφος που δίνουμε στο νομοσχέδιό σας είναι το άρθρο 140, που είναι η παραχώρηση του γηπέδου στην ΑΕΚ. 
Ευχαριστώ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΟΥΣΑ (Όλγα Γεροβασίλη): Επόμενη ομιλήτρια η ανεξάρτητη Βουλευτής, η κ. Μυρτώ Κοροβέση. 
ΜΥΡΤΩ ΚΟΡΟΒΕΣΗ: Σας ευχαριστώ πολύ, κυρία Πρόεδρε. 
Κυρία Υπουργέ, αγαπητοί συνάδελφοι, πρώτα απ’ όλα και προτού μπω στο νομοσχέδιο που συζητούμε σήμερα, θα ήθελα να αναφέρω κάτι ως γυναίκα, ως συνάδελφος και νομίζω, αν δεν κάνω λάθος -μπορείτε να με διαψεύσετε- ως η νεότερη Βουλεύτρια σε αυτό το Κοινοβούλιο. 
Θα ήθελα να καταδικάσω την οποιαδήποτε σεξιστική, προσβλητική, απαξιωτική έκφραση και εκφορά του λόγου που εκφέρεται τόσο μέσα στο Κοινοβούλιο, όσο έξω από αυτήν την Αίθουσα και εν γένει στην κοινωνία. Νομίζω τέτοιες εκφράσεις δεν ταιριάζουν πουθενά, πόσο μάλλον μέσα σε αυτόν τον χώρο που πρέπει να σεβόμαστε. 
Και να μπω τώρα στη σημερινή συζήτηση. Κυρία Υπουργέ, κυρίες και κύριοι συνάδελφοι, αν κάποιος διάβαζε σκόρπιες λέξεις που επαναλαμβάνονται σε αυτό το νομοσχέδιο, θα νόμιζε ότι συζητάμε περισσότερο για νομοσχέδιο του Υπουργείου Ανάπτυξης παρά για το Υπουργείο Πολιτισμού: επενδύσεις, κίνητρα, παραγωγική βάση, επιχειρησιακή και εμπορική λειτουργία. Γιατί πίσω από αυτά τα εκατό και πλέον άρθρα υπάρχει ένα νήμα που τα συνδέει όλα: τα μνημεία ως οικονομικός πόρος, ο κινηματογράφος ως επενδυτικό προϊόν και ο πολιτισμός ως αγορά. 
Εύκολα προκύπτει ένα βασικό ερώτημα. Ποιο ακριβώς πρόβλημα έρχεται να επιλύσει αυτό εδώ το νομοσχέδιο; Γιατί, αν το πρόβλημα είναι ότι η Αρχαιολογική Υπηρεσία χρειάζεται περισσότερο προσωπικό, τότε προσλαμβάνεις αρχαιολόγους, συντηρητές και φύλακες. Και αν ο ΟΔΑΠ χρειάζεται εκσυγχρονισμό, τον εκσυγχρονίζεις. 
Εσείς, όμως, επιλέγετε κάτι τελείως διαφορετικό. Επιλέγετε να ιδρύσετε μία ανώνυμη εταιρεία και απορώ γιατί χρειάζεται ένα ακόμα επίπεδο διοίκησης και μάνατζμεντ ανάμεσα στο κράτος και την πολιτιστική μας κληρονομιά; 
Το άρθρο 1 μιλάει ρητά για εκσυγχρονισμό της επιχειρησιακής και εμπορικής λειτουργίας του ΟΔΑΠ. Η εταιρεία αποκτά διοικητική και οικονομική αυτοτέλεια και προβλέπεται να λειτουργήσει για πενήντα χρόνια με δυνατότητα παράτασης. Πενήντα χρόνια, κυρία Υπουργέ! Δεν δημιουργείτε ένα προσωρινό εργαλείο, αλλάζετε το μοντέλο διαχείρισης της πολιτιστικής κληρονομιάς για τις επόμενες γενιές και το κάνετε τώρα κατακαλόκαιρο με μία δημόσια διαβούλευση λίγη, μόλις δεκατριών ημερών.
Και μπαίνω στην ουσία της συζήτησης. 
Πρώτο ζήτημα, τα μνημεία. Δεν πουλάτε τα μνημεία, όμως κάνετε κάτι πολύ πιο συγκεκριμένο και πολύ πιο σοβαρό: μεταφέρετε τη διαχείριση της πολιτιστικής μας κληρονομιάς σε ένα εταιρικό μοντέλο. Και εδώ υπάρχει μια θεμελιώδης διαφορά πολιτικής αντίληψης. Εμείς πιστεύουμε στην αξιοπιστία της πολιτιστικής κληρονομιάς, πιστεύουμε στην τεχνολογία, πιστεύουμε στην ψηφιοποίηση και στις καλύτερες υπηρεσίες προς τον επισκέπτη. Όλα αυτά, όμως, είναι τα μέσα. Δεν είναι ο σκοπός. 
Ο σκοπός είναι η προστασία του μνημείου, η έρευνα, η συντήρηση, η πρόσβαση των πολιτών. Ο σκοπός είναι αυτός που μόλις προείπα. Και όταν τα έσοδα από τα εισιτήρια, τα πωλητήρια και τις λοιπές δραστηριότητες έφτασαν, σύμφωνα με επίσημα στοιχεία, περίπου τα 250 εκατομμύρια ευρώ το 2025, το ερώτημα είναι πολύ απλό: Γιατί αυτά τα χρήματα δεν επιστρέφουν πρωτίστως στην Αρχαιολογική Υπηρεσία, στις Εφορείες Αρχαιοτήτων και τους ανθρώπους που προστατεύουν τα μνημεία; 
Δεύτερο ζήτημα, ο κινηματογράφος. Στα άρθρα 74 έως 104 αποκαλύπτεται η ίδια ακριβώς φιλοσοφία. 
Το άρθρο 74 περιγράφει την οπτικοακουστική δημιουργία με όρους προσέγγισης επενδύσεων, παραγωγικής βάσης, εξωστρέφειας και σύνδεσης με τους αναπτυξιακούς πυλώνες της οικονομίας. Όλα χρήσιμα. Όμως, κάπου μέσα σε όλη αυτή την ορολογία που μόλις χρησιμοποίησα και αναφέρεται σε άρθρα σας, χάνετε μια σημαντική λέξη: η τέχνη!
Η Πανελλήνια Ομοσπονδία Θεάματος και Ακροάματος έχει επισημάνει κάτι εξαιρετικά κρίσιμο. Δεν δημιουργούνται νέα εργαλεία για το ελληνικό σενάριο, τους νέους δημιουργούς και τις ανεξάρτητες παραγωγές. Αντιθέτως, μοιράζετε εκατομμύρια μέσω του cash rebate χωρίς να θεσπίζετε αντίστοιχη υποχρέωση συνεργασίας με ανθρώπους που ζουν και εργάζονται στην Ελλάδα. 
Από αυτό εδώ το Βήμα τι λέμε; Λέμε ναι στο cash rebate, αλλά με προσλήψεις Ελλήνων επαγγελματιών, με επενδύσεις στην ελληνική τεχνογνωσία και με εκπαίδευση νέων εργαζομένων. Αλλιώς δεν χτίζετε την οπτικοακουστική βιομηχανία και φοβάμαι ότι απλώς νοικιάζετε την Ελλάδα ως κινηματογραφικό σκηνικό. 
Και υπάρχει κάτι ακόμα πιο παράδοξο, κατά τη γνώμη μου. Εξακολουθείτε να μην αντιμετωπίζετε την υποχρέωση των ιδιωτικών τηλεοπτικών σταθμών να συμβάλλουν στην παραγωγή ελληνικών κινηματογραφικών έργων, αλλά ταυτόχρονα να μπορούν να συνεχίσουν να χρηματοδοτούνται τηλεοπτικές παραγωγές, ακόμα και ριάλιτι και τηλεπαιχνίδια. Δηλαδή, ο Έλληνας φορολογούμενος μπορεί να επιδοτεί το ριάλιτι ενός ιδιωτικού καναλιού, αλλά το κανάλι δεν ελέγχεται αποτελεσματικά αν εκπληρώνει την υποχρέωσή του απέναντι στον ελληνικό κινηματογράφο. 
Τρίτο ζήτημα, για μένα από τα σημαντικότερα, οι εργαζόμενοι, οι άνθρωποι. Εδώ δεν χωρούν ωραίες λέξεις. Όταν στην Επιθεώρηση Εργασίας φτάνουν καταγγελίες για γυρίσματα δεκατεσσάρων, δεκαπέντε έως και δεκαεπτά ωρών, με απλήρωτες υπερωρίες και εργασία στα ρεπό, η στοιχειώδης διατύπωση θα ήταν μόνο μία, η ακόλουθη: όλοι ανεξαιρέτως οφείλουν να τηρούν την εργατική νομοθεσία και τις συλλογικές συμβάσεις εργασίας και όποιος ή όποιοι παίρνουν δημόσια χρηματοδότηση. Είναι τόσο ακραίο αυτό; Απορώ. Η θεμελιώδης αρχή είναι ξεκάθαρη. Ούτε ένα ευρώ δημοσίου χρήματος σε παραγωγή που παραβιάζει συστηματικά τα δικαιώματα των εργαζομένων. 
Αυτό δεν είναι κάτι πρωτοποριακό, ούτε αναπτυξιακό. Αυτό λέγεται ευρωπαϊκό κοινωνικό κράτος.
Και τέταρτο ζήτημα, οι δημιουργοί. Στο άρθρο 117 η απόφαση του ΟΠΙ για την κατανομή της εύλογης αμοιβής προβλέπεται να έχει τριετή διάρκεια. Απαιτείται ετήσια επανεξέταση, ώστε να μην παγιώνεται για τρία χρόνια μια κατανομή που μπορεί να αποδειχθεί άδικη. 
Με το άρθρο 120 τίθεται ένα απολύτως εύλογο ερώτημα: Γιατί τα δικαιώματα της πρώην ΑΕΠΙ να κατανεμηθούν με βάση τον κανονισμό μιας εταιρείας της οποίας η άδεια ανακλήθηκε;
Και στο άρθρο 122 έχουμε το Μητρώο Απασχολούμενων στον Πολιτισμό. Προσοχή εδώ. Ένας ηθοποιός, ένας τεχνικός ή ένας μουσικός μπορεί να εκδίδει τιμολόγιο, αλλά να ασφαλίζεται ως μισθωτός. Δεν μπορεί το κράτος να τον μετατρέπει, λοιπόν, από την πίσω πόρτα σε επιχειρηματία δήθεν και μετά να ανακαλύπτει ότι δεν δικαιούται ανεργία ή εποχικό επίδομα. Αυτό ακριβώς φοβούνται οι εργαζόμενοι.
Κυρίες και κύριοι συνάδελφοι -και κλείνω- το νομοσχέδιο αυτό μας λέει πολλά για το πώς αντιλαμβάνεται η Κυβέρνηση τον πολιτισμό. Για τα μνημεία βρίσκει μάνατζερς, για τις μεγάλες παραγωγές βρίσκει επιδοτήσεις, για τα ριάλιτι βρίσκει χρηματοδοτικά εργαλεία. Για τους δημιουργούς και τους εργαζόμενους, όμως, οι εγγυήσεις εδώ περισσεύουν.
Κυρία Υπουργέ, εκσυγχρονισμός δεν σημαίνει εκχωρούμε κάθε δημόσια λειτουργία σε ιδιώτες και πολιτιστική πολιτική δεν είναι να ξέρεις μόνο πόσα απέδωσε το ταμείο. Είναι να ξέρεις τι προστατεύεις, ποιους στηρίζεις και τι παραδίδεις στην επόμενη γενιά.
Τα μνημεία δεν είναι assets και οι δημιουργοί δεν είναι κόστος. Ο πολιτισμός δεν είναι business plan. Είναι δημόσιο αγαθό και πρέπει να λογίζεται ως τέτοιο.
Σας ευχαριστώ.
(Χειροκροτήματα)
ΠΡΟΕΔΡΕΥΟΥΣΑ (Όλγα Γεροβασίλη): Τώρα έχει τον λόγο ο Κοινοβουλευτικός Εκπρόσωπος του Κομμουνιστικού Κόμματος, ο κ. Θανάσης Παφίλης.
ΑΘΑΝΑΣΙΟΣ ΠΑΦΙΛΗΣ: Θεωρούμε απαράδεκτα και φυσικά, καταδικαστέα τα όσα ειπώθηκαν για δεύτερη φορά από τον κ. Κυριαζίδη. Ο καθένας θα απολογείται πολιτικά απέναντι στον κόσμο για όσα λέει και κάθε κόμμα πρέπει να παίρνει θέση.
Για εμάς, είναι δεδομένη.
Σε ό,τι αφορά τώρα το νομοσχέδιο, ποιο είναι το βασικό ερώτημα; Το βασικό ερώτημα είναι: Ο σύγχρονος πολιτισμός και η πολιτιστική κληρονομιά θα υπηρετούν τις ανάγκες του λαού, του καλλιτεχνικού κόσμου ή τις ανάγκες της αγοράς; Είναι γνωστό πως εμείς είμαστε με τα συμφέροντα του λαού και τις ανάγκες του λαού και είναι, επίσης, γνωστό ότι η Κυβέρνηση, αλλά και άλλα κόμματα που κρύβονται είναι με την αγορά.
Με την ανώνυμη εταιρεία «Ελληνικά Μνημεία» -να το πούμε, γιατί υπάρχουν και άνθρωποι που δεν ξέρουν αγγλικά γενικώς- μετατρέπετε τη διαχείριση της πολιτιστικής κληρονομιάς σε εταιρική λειτουργία. Δημιουργείτε έναν τεχνοκρατικό μηχανισμό, που αναλαμβάνει την αξιοποίηση της κινητής και ακίνητης περιουσίας του ΟΔΑΠ και του Υπουργείου Πολιτισμού με όρους αγοράς. VIP ξεναγήσεις, δηλαδή ξεναγήσεις για σπουδαία πρόσωπα, οικονομικά, εννοούμε πλούσιους -έτσι για να μη μπερδευόμαστε- γαστρονομικές εμπειρίες, δεξιώσεις, γάμους και κάθε είδους εμπορική χρήση των μνημείων.
Η ίδια λογική διαπερνά και τις υπόλοιπες ρυθμίσεις, από την ενάλια κληρονομιά και τα αρχαιολογικά πάρκα έως το Εθνικό Σχέδιο Δράσης για τον Οπτικοακουστικό Τομέα. Όλα υπηρετούν τον ίδιο στόχο. Η πολιτιστική κληρονομιά και ο πολιτισμός, ως οικονομικός πόρος, τόσο για την εφαρμογή της πολιτιστικής πολιτικής με ανταποδοτικότητα και βέβαια, ως πόρος για μια σειρά άλλους κλάδους της οικονομίας που συνδέονται με τον πολιτισμό, όπως είναι ο τουρισμός, οι κατασκευές, οι μεταφορές, η ενέργεια.
Φυσικά, ο πολιτισμός είναι ειδικός πόρος που δεν εξαντλείται στο οικονομικό πεδίο, αλλά προεκτείνεται και στο πεδίο της ιδεολογικής χειραγώγησης. Η εμπορευματοποίηση επηρεάζει όχι μόνο τον τρόπο διαχείρισης, αλλά και το ίδιο το περιεχόμενο του πολιτιστικού έργου. Έτσι προσπαθείτε, για παράδειγμα, να μετατρέψετε τη σχέση του λαού με τον πολιτισμό σε σχέση καταναλωτή με προϊόν. Ένα σουβλάκι, ένα μουσείο, παραδείγματος χάριν. Και όλα αυτά τα στοιχειοθετείτε στο όνομα της ανάπτυξης, της καπιταλιστικής ανάπτυξης, αυτής που κάνει τους πλούσιους πλουσιότερους και την εκμετάλλευση των εργαζομένων, υλική και πνευματική, ακριβότερη, ακόμα πιο βάρβαρη, για να είναι πιο αποδοτική.
Ανάπτυξη ονομάζετε αυτή τη βαρβαρότητα, με τα δεκατριάωρα, με τους δολοφόνους εργαζόμενους, όπως προχθές, με τη νέα δολοφονία στην Κόρινθο, στα Εξαμίλια, πριν στον Ασπρόπυργο και έχουμε συνεχώς έναν κατάλογο νεκρών; Είναι τα αποτελέσματα της εντατικοποίησης της εργασίας και πολλών άλλων.
Όλα αυτά, λοιπόν, λέτε ότι είναι εξέλιξη και πρόοδος. Πρόοδος δεν είναι το οκτάωρο. Είναι το δεκατριάωρο το δικό σας. Να τη χαίρεστε!
Η πολιτιστική κληρονομιά είναι αποτέλεσμα χιλιάδων χρόνων ανθρώπινης δημιουργίας και συλλογικής γνώσης, του μόχθου και ακόμα της ζωής ολόκληρων γενιών. Είναι συλλογικό δημιούργημα και γι’ αυτό, αποτελεί λαϊκή περιουσία και ως τέτοια, έχει συγκεκριμένη αποστολή, να μορφώνει, να διδάσκει την ιστορία, να καλλιεργεί την αισθητική και την κριτική σκέψη, να βοηθά τη νέα γενιά να γνωρίζει το παρελθόν, για να κατανοεί το παρόν και να οικοδομεί το μέλλον με καλύτερους όρους.
Αυτή η αποστολή είναι ζωτικής σημασίας για τους εργαζόμενους, που παράγουν ό,τι σήμερα υπάρχει γύρω μας, τόσο στον υλικό όσο και στον πνευματικό πολιτισμό. Αυτή η μορφωτική λειτουργία δεν εξαντλείται στην εμπειρία που αναγορεύεται σε κεντρικό στόχο της πολιτιστικής πολιτικής της Κυβέρνησης, αλλά και άλλων. Η γνώση δεν αποκτάται με μια βόλτα, έναν καφέ ή ένα γεύμα δίπλα στον αρχαίο ναό. Θέλει όσα προηγούνται και έπονται της επίσκεψης στον χώρο. Θέλει το σχολείο να παίξει τον ρόλο που δεν παίζει σήμερα. Θέλει τους γονείς να διαθέσουν δημιουργικό χρόνο στα παιδιά τους, που σήμερα τρέχουν όλη τη μέρα για το μεροκάματο και δεν προλαβαίνουν. Προϋποθέτει αρχαιολόγους, μουσειοπαιδαγωγούς, εκπαιδευτικά προγράμματα, προγράμματα βεβαίως σύγχρονα, που θα αξιοποιούν τις νέες τεχνολογίες, τη νέα ψηφιακή πραγματικότητα, για να εκλαϊκεύσουν την επιστημονική γνώση, να μεταδώσουν το οικονομικό και κοινωνικό γίγνεσθαι της κάθε εποχής.
Τι σας λέμε τώρα; Είναι ένα ερωτηματικό! Πότε το σύστημα της εκμετάλλευσης και της εξουσίας του κεφαλαίου ασχολήθηκε με όλα αυτά; Όσα διαχρονικά κατακτήθηκαν ήταν αποτέλεσμα αγώνων ή όσα έκρινε το σύστημα ότι χρειάζονταν για να αναπαράγει και να διαιωνίζει την εξουσία του.
Απέναντι, λοιπόν, σε αυτή την αποστολή τι φέρνετε; Τη δική σας αποστολή, την παραγωγή κέρδους οικονομικού, αλλά και ιδεολογικού. Τι ξεφτίλα, άραγε! Γι’ αυτό, δημιουργείτε μια ανώνυμη εταιρεία που λειτουργεί με τους νόμους της αγοράς: Business plans -σύγχρονα, γνήσια ελληνικά, για να προστατεύουμε και τη γλώσσα- εμπορική στρατηγική και κριτήριο η ανταγωνιστικότητα και η κερδοφορία. Και έτσι υποτάσσετε την προστασία και την ανάδειξη της πολιτιστικής κληρονομιάς στις ανάγκες της αγοράς.
Όλα αυτά, όμως, τι σχέση με την πολιτιστική κληρονομιά; Το ζήτημα είναι βαθιά ιδεολογικό. Ο επισκέπτης μετατρέπεται σε πελάτη και ο πολιτισμός σε προϊόν προς κατανάλωση. Η γνώση περιορίζεται στα επιφανειακά όρια μιας εμπειρίας, ενώ ο πραγματικός στόχος είναι να καταναλώσει υπηρεσίες και να φύγει όχι για να κατανοήσει την ιστορία και το περιεχόμενο των μνημείων.
Μας λέτε ότι φέρνετε την πρόοδο. Εδώ γελάμε και βάζουμε και δέκα θαυμαστικά! Ποια πρόοδο; Πρόοδος ήταν, όταν η ανθρωπότητα συνειδητοποίησε ότι τα μνημεία δεν είναι εμπόρευμα ούτε λάφυρα πολέμου ούτε ιδιωτική περιουσία, αλλά ανήκουν στους λαούς, όταν η αρχαιολογία έγινε επιστήμη και όχι κυνήγι θησαυρών και για να πούμε και χόμπι κλοπής από τους ονομαζόμενος τύπου Έλγιν.
Εσείς μας γυρίζετε πίσω, όχι με κασμάδες, όπως άλλοτε, αλλά με business plans, χορηγούς και ανώνυμες εταιρείες. Άλλο εργαλείο, ίδια λογική. Βαφτίζετε πρόοδο την κυριαρχία της αγοράς.
Για εμάς, αυτό δεν είναι πρόοδος. Είναι η βαρβαρότητα του κέρδους. Και έχετε και το θράσος να μας αποκαλείτε αναχρονιστές. Οι πραγματικά κολλημένοι, όμως, δεν είμαστε εμείς. Εμείς είμαστε αλλού. Εσείς είστε κολλημένοι σε μια αξία που διαπερνά όλη την πολιτική σας. Μία είναι, το κέρδος. Εν ονόματι του κέρδους γίνονται όλα. Με αυτό μετράτε τα πάντα, την παιδεία, την υγεία, το περιβάλλον, τον πολιτισμό, ακόμα και την ιστορική μνήμη. Αυτή είναι η πραγματική ιδεοληψία.
Εμείς, αντίθετα, λέμε ότι υπάρχουν αγαθά που δεν αποτιμώνται με ισολογισμούς και business plans. Η πολιτιστική κληρονομιά είναι ένα από αυτά.
Ισχυρίζεστε ότι η οικονομική διάσταση, τα έσοδα που προκύπτουν από την εμπορική αξιοποίηση εξασφαλίζουν τις επενδύσεις στα έργα που παραδίδει το Υπουργείο.
Αυτή είναι μια άλλη ειδοποιός διαφορά μεταξύ μας. Για μας η προστασία και η ανάδειξή της είναι υποχρέωση της πολιτείας, όχι δραστηριότητα που πρέπει να αυτοχρηματοδοτείται από ακριβά εισιτήρια, VIP υπηρεσίες και εμπορικές χρήσεις. Ή μήπως ούτε για την προστασία των μνημείων υπάρχουν λεφτόδεντρα; Δεν υπάρχουν. Τα δίνετε στους πυραύλους. Δεν υπάρχουν. Τα δίνετε στις βίλες, στα ελικόπτερα, στον αμύθητο πλούτο που συγκεντρώνετε όλο και περισσότερο σε λίγα χέρια και εδώ και σε ολόκληρη την ανθρωπότητα. Να ποιος είναι ο πραγματικός αναχρονισμός. Αναχρονισμός είναι να πιστεύετε ότι το κέρδος είναι το μέτρο των πάντων και όχι ο βαθμός κάλυψης των κοινωνικών αναγκών. Αυτή είναι η πιο παλιά, η πιο φθαρμένη, η πιο επικίνδυνη ιδεοληψία. 
Να συμπληρώσω ότι το παραμύθι που έχετε εσείς πολλά χρόνια -τώρα το έχει υιοθετήσει και ο Τσίπρας- ότι θα έχουμε ανάπτυξη και για να έχουμε ανάπτυξη θα έχουμε θυσίες και από την ανάπτυξη θα κερδίσουμε όλοι, έχει πολλούς δράκους, γιατί αυτό που γίνεται είναι ακριβώς το αντίθετο. Το κεφάλαιο θησαυρίζει και οι εργαζόμενοι πάνε όλο και χειρότερα γενικότερα. Αυτά, λοιπόν, δεν τα λέμε μόνο εμείς. Ποιοι είναι οι αναχρονιστές; Οι αρχαιολόγοι; Οι συντηρητές; Οι μουσειολόγοι; Οι ξεναγοί; Οι εκπαιδευτικοί; Οι πανεπιστημιακοί; Οι εργαζόμενοι στον πολιτισμό που μέσα από τα σωματεία τους και τους επιστημονικούς συλλόγους και φορείς καταγγέλλουν αυτή την πολιτική; Αυτοί είναι οι αναχρονιστές; Όλοι αυτοί που δουλεύουν σ’ αυτόν τον τομέα του πολιτισμού; Αυτοί που μοχθούν στις ανασκαφές που συντηρούν τα ευρήματα, που κρατούν όρθια τα μουσεία και τους αρχαιολογικούς χώρους με ελλείψεις προσωπικού, χαμηλούς μισθούς και τσακισμένα δικαιώματα; Αυτοί είναι οι κολλημένοι ή είσαστε εσείς με αυτή την άθλια κατάσταση; Εσείς είσαστε που μπροστά σε έναν αρχαιολογικό χώρο βλέπετε μόνο χορηγούς, εισπράξεις, VIP ξεναγήσεις, γκλαμουράτες δεξιώσεις, επιδείξεις μόδας και διαφημίσεις. 
Ο πολιτισμός σας να πω είναι μεγάλος πολιτισμός κυριολεκτικά. Φοβερός πολιτισμός. Επιδείξεις μόδας, διαφημίσεις, γκλαμουράτες δεξιώσεις. Ο τάδε, η τάδε περσόνα παντρεύτηκε τον τάδε. Ο τάδε τον τάδε κλπ. Ο τάδε εφοπλιστής παντρεύτηκε την τάδε κόρη του εφοπλιστού. Όλα αυτά είναι ο κόσμος σας. Αυτό δεν είναι ανάδειξη πολιτισμού αλλά είναι ο ευτελισμός του. Δεν αλλάζετε απλώς τρόπο διαχείρισης των μνημείων. Αλλάζετε τον ίδιο λόγο ύπαρξής τους. 
Και επειδή επικαλείστε συνεχώς τη διεθνή εμπειρία, να τη δούμε λίγο, γιατί ο κύριος Υφυπουργός ξέρει να βγάζει διάφορους λόγους. Όπου ο πολιτισμός αντιμετωπίστηκε ως τουριστικό προϊόν και πεδίο κερδοφορίας τα αποτελέσματα είναι τα ίδια. Εμπορευματοποίηση, υποβάθμιση της επιστημονικής αποστολής, πίεση στους εργαζόμενους και φθορά των ίδιων των μνημείων. Παράδειγμα, στο Βρετανικό Μουσείο που εξακολουθεί να κρατά τα κλεμμένα και κατακρεουργημένα γλυπτά του Παρθενώνα διοργανώνονται εταιρικές δεξιώσεις μπροστά στα μάρμαρα. Πώς αισθάνεστε; Η βασική σας σύμμαχος, αυτή που μας κατέσφαξε κιόλας, η Βρετανία, έχει κατακλέψει τον αρχαίο ελληνικό πολιτισμό και δεν τον δίνει πίσω. Και είναι η καλύτερη σύμμαχός σας. Ντροπή, το λιγότερο, για να μην πω κάτι μεγαλύτερο. Στη Μάλτα που είναι ένα απέραντο υποβρύχιο μουσείο και μας το παρουσιάζετε ως πρότυπο πολιτιστικού καταδυτικού τουρισμού, οι επιστήμονες προειδοποιούν για την καταστροφή του οικοσυστήματος και την υποβάθμιση των ίδιων των μνημείων. Στην Ιταλία η ανεξέλεγκτη τουριστική εκμετάλλευση οδηγεί σε περιορισμούς πρόσβασης και σοβαρές επιπτώσεις σε μνημεία και οικοσυστήματα. Δεν τα λέμε εμείς αυτά. Εκείνοι τα λένε. Στο Λούβρο, οι ίδιοι οι εργαζόμενοι καταγγέλλουν ότι το μουσείο μετατρέπεται σε εργοστάσιο παραγωγής εισιτηρίων. Το Άουσβιτς, ένας τόπος φρίκης, μνήμης και αντιφασιστικής διδασκαλίας, εντάσσεται στις κατηγορίες -ακούστε!- του λεγόμενου dark tourism, σκοτεινός τουρισμός. Μέχρι εκεί έχουμε φτάσει. Τέτοια είναι η ξεφτίλα. Στο Άουσβιτς εκατομμύρια άνθρωποι πήγαν στους φούρνους, τους σκότωσε, τους έκανε απίστευτα βασανιστήρια, πειράματα, ο φασισμός και τώρα λέμε «θα πάμε μαύρο τουρισμό». Τρα λα λα.  Αυτή είναι η δική σας η λογική. Αυτά έγιναν εκεί. Και αυτά θέλετε να αντιγράψετε. 
Εμείς μιλάμε για διαφορετική και εντελώς διαφορετική πολιτική, για ελεύθερη πρόσβαση σχολείων. Δωρεάν τα εκπαιδευτικά προγράμματα και ο πολιτισμός να μορφώνει.
Τελειώνοντας, στο τελευταίο λεπτό, θέλουμε να πούμε ότι τα υπόλοιπα κόμματα μπορεί να φωνάζουν εδώ αλλά όλα είναι δεσμευμένα με την πολιτική της Ευρωπαϊκής Ένωσης. Αυτή εφαρμόζει η Κυβέρνηση της Νέας Δημοκρατίας σήμερα. Και παλαιότερα όλες σχεδόν οι κυβερνήσεις προς αυτήν την κατεύθυνση κινούνταν. 
Και κάτι ακόμα. Ποιος τα ενέταξε στο Υπερταμείο; Η Κυβέρνηση ΣΥΡΙΖΑ-ΑΝΕΛ με τη συμφωνία όλων των υπολοίπων. Και όταν προκάλεσα τον κ. Βορίδη «όταν βγείτε θα καταργήσετε τη συμφωνία;» είπε «όχι, το κράτος έχει συνέχεια». Εμείς, λοιπόν, θα μείνουμε κολλημένοι, όπως λέτε. Δηλαδή, θα μείνουμε με το νέο. Εσείς καθίστε με το παλιό. Ανυποχώρητοι στην υπεράσπιση του πολιτισμού που ανήκει στον λαό και όχι στον αγώνα. Αυτό δικαιούται ο λαός μας και θα το διεκδικήσει.
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής είναι ο κ. Φραγκίσκος Παρασύρης από το ΠΑΣΟΚ. Μετά θα είναι η κ. Λιακούλη, μετά ο κ. Χρηστίδης. 
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ: Ευχαριστώ, κύριε Πρόεδρε. 
Το νομοσχέδιο που συζητάμε δεν είναι απλώς μια διοικητική αναδιάρθρωση του Υπουργείου Πολιτισμού. Είναι μια βαθιά πολιτική επιλογή για το ποια αντίληψη θα καθορίζει στο εξής τη διαχείριση της πολιτιστικής μας κληρονομιάς. Αν θα παραμείνει πρωτίστως πεδίο δημόσιας ευθύνης, επιστημονικής προστασίας, ισότιμης πρόσβασης ή αν θα οργανωθεί γύρω από στόχους, όπως οι στόχοι που αφορούν την αγορά και την εμπορική απόδοση. Και αυτή η επιλογή εισάγεται μέσα από ένα νομοσχέδιο 141 άρθρων το οποίο συγκεντρώνει πέντε διαφορετικά αντικείμενα, την ανώνυμη εταιρεία, την αναδιοργάνωση του ΟΔΑΠ, τον φορέα για τις ενάλιες αρχαιότητες, τις αλλαγές στον ΕΚΚΟΜΕΔ και στο cash rebate αλλά και πλήθος άλλων ετερόκλητων ρυθμίσεων. Όλα αυτά τέθηκαν σε μια σύντομη διαδικασία διαβούλευσης. Μια μεταβολή με σοβαρές, θεσμικές, οικονομικές και πολιτιστικές συνέπειες περνάει χωρίς τον χρόνο και τον δημόσιο διάλογο που απαιτεί η συγκυρία. 
Στον πυρήνα του νομοσχεδίου βρίσκεται η σύσταση της Hellenic Heritage, μιας νέας ανώνυμης εταιρείας που αναλαμβάνει το ηλεκτρονικό εισιτήριο, τα πωλητήρια, τα αναψυκτήρια, τις ψηφιακές πλατφόρμες, την παραγωγή και εμπορία προϊόντων, την αξιοποίηση ακινήτων, τις μισθώσεις, τις εκδηλώσεις και τις συνεργασίες με ιδιώτες. Δεν δημιουργείται επομένως ένας απλός βοηθητικός μηχανισμός. Δημιουργείται ο κεντρικός εμπορικός και επιχειρησιακός βραχίονας της πολιτιστικής διαχείρισης. Όλα σε μία εταιρεία. Και αυτή η επιλογή δεν είναι ουδέτερη. Αλλάζει την ταυτότητα και τη στοχοθεσία της πολιτιστικής πολιτικής. Το κέντρο βάρους μετατοπίζεται από την προστασία και την επιστημονική τεκμηρίωση στην εξυπηρέτηση των στόχων της τουριστικής και εμπορικής αγοράς. 
Δεν αρνούμαστε την αξιοποίηση, προφανώς. Αρνούμαστε την αντιστροφή των προτεραιοτήτων. Ο πολιτισμός μπορεί να παράγει οικονομική αξία δεν μπορεί όμως η οικονομική αξία να καθορίζει την πολιτιστική πολιτική. Η Σπιναλόγκα δεν μπορεί να αντιμετωπίζεται ως χώρος δεξιώσεων. Η Πύλος δεν μπορεί να γίνεται σκηνικό ιδιωτικών γευμάτων. Για να μην θυμίσω -γιατί μας έχετε συνηθίσει και στο πρόσφατο παρελθόν- την υπόθεση της Παπούρας με τα ραντάρ και τον τρόπο με τον οποίο αντιλαμβάνεστε την πολιτιστική κληρονομιά στον τόπο. Υπάρχει κι ένα όριο το οποίο χωρίζει την αξιοποίηση από την ευτέλεια. Και αυτό το όριο οφείλει να το εγγυάται η πολιτεία, δυστυχώς όμως όχι αυτή η Κυβέρνηση.
[bookmark: _Hlk234436186]Αποτυπώνεται στη γλώσσα της ανάλυσης συνεπειών ρύθμισης, όταν συναντάμε όρους όπως «ολοκληρωμένη εμπορική πολιτική», «ανταγωνιστικό μέγεθος», «εμπορική στρατηγική», «στρατηγικός αναπτυξιακός πόρος». Βεβαίως, ο πολιτισμός μπορεί να στηρίζει την οικονομία, την απασχόληση, την περιφερειακή ανάπτυξη. Το ερώτημα, όμως, είναι ποια αξία προηγείται. Για εμάς, προηγείται η προστασία του μνημείου, η ποιότητα της επίσκεψης, η επιστημονική γνώση, η πρόσβαση των πολιτών και η συμμετοχή των τοπικών κοινωνιών. Η οικονομική αξιοποίηση οφείλει να υπηρετεί αυτές τις προτεραιότητες, όχι να τις υποκαθιστά. 
Κι εδώ τίθεται ένα απλό ερώτημα: Γιατί όλα αυτά δεν μπορούν να γίνουν μέσα από έναν ισχυρό και στελεχωμένο και σύγχρονο ΟΔΑΠ. Το 2020 η Κυβέρνηση παρουσίασε την αναδιοργάνωσή του ως μεγάλη μεταρρύθμιση. Σήμερα, ενώ υποστηρίζει ότι ο ΟΔΑΠ πέτυχε, του αφαιρεί αρμοδιότητες, προσωπικό και επιχειρησιακό πεδίο. Αν πέτυχε, τότε γιατί αποδυναμώνεται; Αν δεν πέτυχε, γιατί δεν παρουσιάζεται ένας ειλικρινής απολογισμός και γιατί δεν αντιμετωπίζονται οι αδυναμίες του; 
Η νέα εταιρεία ξεκινάει με μετοχικό κεφάλαιο 3 εκατομμύρια. Τα 2,7 εκατομμύρια από το Δημόσιο και 300 χιλιάδες ευρώ από τον ΟΔΑΠ. Προβλέπεται πρόσθετη εφάπαξ επιχορήγηση 3 εκατομμυρίων ευρώ από τον ΟΔΑΠ και συστήνονται ενενήντα οργανικές θέσεις. 
Παράλληλα, ο ΟΔΑΠ θα προκαταβάλλει κάθε χρόνο το σύνολο της διαχειριστικής αμοιβής της εταιρείας και το 80% των λειτουργικών της δαπανών. Το ύψος, όμως, της αμοιβής δεν προσδιορίζεται ούτε ποσοτικοποιείται το συνολικό ετήσιο κόστος. Γνωρίζουμε, δηλαδή, ποιος θα πληρώνει, αλλά όχι πόσο θα πληρώνει. 
Υπάρχουν και ζητήματα διαφάνειας και λογοδοσίας, καθώς δεν εντοπίζεται πρόβλεψη για προσυμβατικό έλεγχο από το Ελεγκτικό Συνέδριο. Δεν προβλέπεται η αναλυτική ανάρτηση στη «Διαύγεια» κάθε λειτουργικής δαπάνης. Αντίθετα, προβλέπεται η ανάρτηση ενός συνολικού ποσού κάθε Σεπτέμβριο στην ιστοσελίδα της ίδιας της εταιρείας. Άλλο, όμως, ένα ετήσιο άθροισμα κάθε Σεπτέμβρη και άλλο η πραγματική διαφάνεια. Διαφάνεια σημαίνει να γνωρίζουν εγκαίρως η Βουλή και οι πολίτες ποιος αποφάσισε, σε ποιον ανατέθηκε μια υπηρεσία, με ποιο τίμημα, για πόσο χρόνο και με ποιο αποτέλεσμα. Άρα, μιλάμε για μια εντελώς διαφορετική λογική την οποία εισάγετε. 
Την ίδια στιγμή, ενώ η πώληση ακινήτων απαγορεύεται, επιτρέπεται η ανάθεση της εκμετάλλευσής τους χωρίς σαφές ανώτατο χρονικό όριο. Εργαστήρια, μηχανήματα, εξοπλισμός και προσωπικό μπορούν να διατεθούν στην εταιρεία χωρίς αντάλλαγμα, ενώ προβλέπονται συνεργάτες ειδικής σχέσης ήδη από την πρώτη φάση λειτουργίας της. Έτσι, η λογοδοσία μεταφέρεται από τη δημόσια διοικητική ιεραρχία στο Διοικητικό Συμβούλιο, στον Διευθύνοντα Σύμβουλο, στην Επιτροπή Ελέγχου και σε μηχανισμούς εσωτερικού ελέγχου που μπορεί να στηρίζονται σε εξωτερικούς συνεργάτες. Δημιουργείται ο κίνδυνος διάχυσης της ευθύνης, όταν μια απόφαση λαμβάνεται από το Διοικητικό Συμβούλιο, εκτελείται από τη Διοίκηση, υποστηρίζεται από εξωτερικό σύμβουλο και ελέγχεται από εταιρικό μηχανισμό. Τότε ποιος τελικά λογοδοτεί; Το Υπουργείο; Ο ΟΔΑΠ; Ποιος; 
Η εμπειρία των αναθέσεων επιβάλλει ακόμα μεγαλύτερη προσοχή. Πενήντα εννιά αναψυκτήρια σε ολόκληρη τη χώρα κατέληξαν σε έναν ανάδοχο, είκοσι επτά πωλητήρια επίσης σε έναν ανάδοχο, οκτώ αρχαιολογικοί χώροι με 5 εκατομμύρια, μέσα και η Κνωσός, σε έναν ανάδοχο. Δεν λέμε ότι είναι παράνομο, αλλά επισημαίνουμε τον προφανή κίνδυνο υπερσυγκέντρωσης και εξάρτησης όταν ο ανταγωνισμός, η δημοσιότητα και η δημόσια εποπτεία δεν είναι επαρκείς. 
Κυρίες και κύριοι συνάδελφοι, η οικονομική αξιοποίηση της πολιτιστικής κληρονομιάς είναι θεμιτή μόνο όταν υπηρετείται η δημόσια αποστολή της, όχι όταν την υποκαθιστά, όχι όταν μετατρέπει την προστασία σε δευτερεύον περιορισμό και τη λογοδοσία σε εσωτερική εταιρική διαδικασία. Γι’ αυτό δεν μπορούμε να στηρίξουμε μια πρωτοβουλία η οποία ενισχύει την εταιρική λειτουργία, αποδυναμώνει τον δημόσιο έλεγχο και αφήνει ανοικτό έναν σημαντικό οικονομικό λογαριασμό. 
Η δική μας πρόταση είναι σαφής. Ισχυρός ΟΔΑΠ, στελεχωμένη Αρχαιολογική Υπηρεσία, πλήρης δημοσιότητας σε κάθε σύμβαση και κάθε δαπάνη, ουσιαστικός κοινοβουλευτικός έλεγχος και πραγματική συμμετοχή των τοπικών κοινωνιών. Η πολιτιστική κληρονομιά χρειάζεται σύγχρονη διαχείριση, εξωστρέφεια και αξιοποίηση. Χρειάζεται, όμως, πάνω απ’ όλα, θεσμικά αντίβαρα, καθαρή λογοδοσία και ισχυρή δημόσια ευθύνη και κυρίως ευπρέπεια και σεβασμό.
 Ευχαριστώ. 
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει η κ. Λιακούλη από το ΠΑΣΟΚ, μετά είναι ο κ. Χρηστίδης, Κοινοβουλευτικός Εκπρόσωπος και μετά η κ. Ακριώτου. 
ΕΥΑΓΓΕΛΙΑ ΛΙΑΚΟΥΛΗ: Ευχαριστώ, κυρία Πρόεδρε. 
Κυρία Υπουργέ, κύριε Υφυπουργέ, κυρίες και κύριοι συνάδελφοι, δεν μπορώ να παρακάμψω τη διεθνή αναγνώριση με τη σφραγίδα της UNESCO του Ολύμπου, που θεωρώ ότι ήταν μια κοινή κατάκτηση, μεγάλος αγώνας, χρόνων αγώνας, μεγάλη προσπάθεια και του Υπουργείου Πολιτισμού και του Υπουργείου Περιβάλλοντος και πολλών συναδέλφων που μπήκαν στην πρώτη γραμμή, όπως εμείς για τον Θεσσαλικό Όλυμπο και οι συνάδελφοι από την Πιερία για τον Πιερικό Όλυμπο, οι συνάδελφοι της Μακεδονίας, της Θεσσαλονίκης, όλη η Ελλάδα.
 Διότι αντιλαμβανόμαστε ότι ο Όλυμπος είναι η ατμομηχανή και οφείλω να πω ότι σε αυτό έχετε μερτικό και εσείς, όπως και όλοι μας και το αναγνωρίζω αυτό.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Και εμείς; 
ΕΥΑΓΓΕΛΙΑ ΛΙΑΚΟΥΛΗ: Και εσείς, όπως και όλοι…
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Μάλλον, εμείς το κάναμε
ΕΥΑΓΓΕΛΙΑ ΛΙΑΚΟΥΛΗ: Ναι, επειδή υπήρχαν πάρα πολλοί, κυρία Υπουργέ, νομίζω ότι αυτό λίγοι το λένε. Εγώ τουλάχιστον το λέω θετικά, δεν το λέω αρνητικά. 
Τώρα, βέβαια, το θέμα είναι αφού εσείς πρωταγωνιστήσατε σ’ αυτό, σας το δίνουμε όλο λοιπόν. Να μας πείτε, καλή ώρα, και ποιο είναι το σχέδιό σας. Γιατί η αναγνώριση από την UNESCO του Ολύμπου ως μνημείο της UNESCO, πράγμα που κατά τη γνώμη μου θα έπρεπε να είναι αυτονόητο, να δούμε λοιπόν ποιο είναι το σχέδιο. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Το έχουμε καταθέσει.
ΕΥΑΓΓΕΛΙΑ ΛΙΑΚΟΥΛΗ: Εμείς το είχαμε καταθέσει τον Νοέμβριο του 2024 στον κ. Κουμουτσάκο, να σας το θυμίσω κι αυτό, και είχαμε ζητήσει το σχέδιο για την ανάπτυξη, τη διαχείριση, την ανάδειξη, τη σύνδεση του Θεσσαλικού και Πιερικού Ολύμπου. Πολύ σοβαρά πράγματα. Περιμένουμε, λοιπόν, από το Υπουργείο Πολιτισμού, με την ευαισθησία που σας διακρίνει, να δούμε ποιο είναι το σχέδιό σας. Γιατί τώρα κοπάζει ο πανηγυρισμός, φεύγει η αστερόσκονη κι έρχονται τα δύσκολα πράγματα τα οποία μας περιμένουν. Κι επειδή ατμομηχανή είναι για τη χώρα και όχι μόνο για τη Λάρισα, τον νομό μου, και τη Θεσσαλία, γι’ αυτό τον λόγο και συζητάμε γι’ αυτό. 
Όταν συζητάμε, κυρία Υπουργέ, για το Υπουργείο Πολιτισμού, τουλάχιστον την αντίληψη την προσωπική μου τη γνωρίζετε νομίζω, συζητάμε με άλλο πρόσημο. Έχουμε ένα θετικό βλέμμα, μία θετική ματιά. Γιατί όταν συζητάμε για τον πολιτισμό, συζητάμε πάντοτε για συναινέσεις, συζητάμε για εθνικούς στόχους, συζητάμε για μεγάλα πράγματα που δεν μπορούν να εγκλωβιστούν ούτε σε στείρα αντιπολίτευση, ούτε σε μηδενισμούς. Μακριά από εμάς αυτό.
 Όμως, πολλές φορές αναγκαζόμαστε να έρθουμε και να ζητήσουμε εξηγήσεις για πράγματα που συμβαίνουν μπροστά μας χωρίς να τα καταλαβαίνουμε. Σήμερα συμβαίνει κάτι που εγώ προσωπικά τουλάχιστον θέλω να καταθέσω από το Βήμα της Βουλής ότι δεν το καταλαβαίνω. Και εξηγούμαι. Η Κυβέρνηση της Νέας Δημοκρατίας επέλεξε να προωθήσει για άλλη μία φορά σημαντικές αλλαγές στον χώρο του πολιτισμού, μεταλλάσσοντας στην πραγματικότητα το κράτος από θεματοφύλακα του πολιτισμού σε έναν brand manager. Έτσι θα το χαρακτήριζα. 
Υπάρχουν οι διατάξεις του νομοσχεδίου που αφορούν τη σύσταση μιας ανώνυμης εταιρείας Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ με τον διακριτικό τίτλο «Hellenic Heritage». Εδώ έρχεστε να μας πείτε ότι αυτό πρέπει να το κάνουμε και να δώσουμε μία διέξοδο στον χώρο του πολιτισμού, προκειμένου να έχουμε την πολιτιστική μας ύλη διαχειρίσιμη με έναν καλύτερο και πιο σύγχρονο τρόπο. Αυτό δεν μας λέτε; Αυτό μας λέτε. 
Κατ’ αρχήν, μας κάνει εντύπωση και προσωπικά μου κάνει εντύπωση ότι στη δημόσια διαβούλευση δεν υπήρξε ούτε ένα θετικό σχόλιο γι’ αυτό. Μα, ούτε ένα. Αυτό είναι εντυπωσιακό. Πώς ο χώρος και ο κόσμος που εργάζεται στον πολιτισμό λέει πως αυτό είναι πρόβλημα; 
Αυτό σημαίνει ταυτόχρονα, κατά την άποψή μου, ότι και το αφήγημα της Κυβέρνησης εμφανίζει ένα πρόβλημα. Γιατί τώρα; Πώς ξεκινάει το πράγμα; Το 2020 με τον ν.4761 η Κυβέρνησή σας μετονόμασε και αναδιοργάνωσε το Ταμείο Αρχαιολογικών Πόρων στον ΟΔΑΠ, στον Οργανισμό Διαχείρισης και Ανάπτυξης Πολιτιστικών Πόρων. 
Τότε το ΠΑΣΟΚ τι έκανε; Είχε μία απόλυτα καθαρή στάση σε αυτό, στήριξε τη δημιουργία του ισχυρού δημόσιου ΟΔΑΠ, καταψήφισε όμως το να γίνουν βήματα προς το να δημιουργηθεί παράλληλα ένα νομικό πρόσωπο ιδιωτικού δικαίου για τη διαχείριση της περιουσίας. Αυτό κάναμε τότε. Σύμφωνα λοιπόν με τη δική μας οπτική, ο ΟΔΑΠ έπρεπε να ενισχυθεί ως δημόσιος φορέας και όχι να αποτελέσει το πρώτο βήμα για την ίδια την αποδυνάμωσή του και τη μεταφορά αρμοδιοτήτων σε ιδιωτικούς μηχανισμούς. 
Σήμερα η Κυβέρνηση ακριβώς τι κάνει; Δεν κάνει αυτό το βήμα για την αποδυνάμωση του ΟΔΑΠ σε έναν ιδιωτικό μηχανισμό που στην πραγματικότητα τον αποψιλώνει; Δεν μας οδηγείτε σε μία ανώνυμη εταιρεία που αντιμετωπίζει τον πολιτισμό σε business plan; Το ρωτάω. Πώς το αντιλαμβάνεστε αυτό; Γιατί ο πολιτισμός σίγουρα δεν είναι μόνο οι ισολογισμοί. Εσείς το ξέρετε αυτό καλύτερα από εμάς. Δεν είναι δείκτες απόδοσης μόνο, δεν είναι μόνο εμπορικό αποτέλεσμα, αλλά όλο με αυτά έχετε να κάνετε μέσα στο νομοσχέδιο. Voucher, pass, ιδιώτες, επενδυτές, προϊόντα, brand, τιμολογιακή πολιτική. Και αυτά είναι απαραίτητα. Όμως είναι το νέο λεξιλόγιο, το οποίο έρχεται με μία ορμή μέσα στο νομοσχέδιο, που οι έννοιες όπως την προστασία, την επιστημονική γνώση, τη δημόσια ευθύνη, την κοινωνική συνοχή, την ισότιμη πρόσβαση τη βάζουν σε δεύτερη μοίρα. 
Αμφισβητεί κανείς ότι η πολιτιστική κληρονομιά πρέπει να αξιοποιείται; Το ερώτημα, όμως, κυρία Υπουργέ, είναι με ποιους όρους, από ποιον και προς όφελος ποιου; Και αν ο ΟΔΑΠ έχει προβλήματα, εγώ έχω τα μεγάλα γιατί. Για ποιον λόγο η λύση είναι να του αφαιρέσουμε βασικές λειτουργίες και όχι να τον ενισχύσουμε. Γιατί να μην του δώσουμε προσωπικό, γιατί να μην του δώσουμε τεχνογνωσία, γιατί να μην του δώσουμε τα ψηφιακά εργαλεία, γιατί να μην του δώσουμε τα οικονομικά εργαλεία, ώστε να ασκήσει τις πολιτικές που πρέπει να τις ασκήσει ένας CEO. Για ποιον λόγο; 
Το βασικό ερώτημα της Κυβέρνησης παραμένει για εμάς αναπάντητο. 
Μπορεί αυτό να προκαλεί γέλωτα σε εσάς, κυρία Υπουργέ και στον κ. Φωτήλα. Μπορεί. Ο κ. Φωτήλας, έχει φέρει στη θητεία του δύο νομοσχέδια για τον κινηματογράφο, όταν είχαμε τα μεγάλα σημειακά της Μελίνας θυμάμαι και του Γερουλάνου. Εντάξει, έχουμε πολλά να πούμε και για τα δικά σας, αλλά τώρα λέμε άλλα. Εμείς έχουμε ερωτήματα, εσείς γελάτε. Τα έχετε λύσει τα ερωτήματα αυτά, καλώς. Εγώ μιλάω με πολύ σεβασμό, όμως, απέναντί σας. 
Το βασικό ερώτημα, λοιπόν, είναι γιατί αυτές οι αρμοδιότητες δεν μπορούν να ασκηθούν από έναν ισχυρό και επαρκώς στελεχωμένο δημόσιο ΟΔΑΠ. Εμείς θέλουμε μια καθαρή απάντηση που να λέει ο ΟΔΑΠ πέτυχε ή απέτυχε; Δεν καταλάβαμε αν πέτυχε ή απέτυχε. Αν μας λέτε ότι πέτυχε, τότε γιατί τον αποψιλώνετε; Γιατί προτιμάτε να δημιουργήσετε έναν παράλληλο μηχανισμό και γιατί δεν βλέπετε και τα άλλα παραδείγματα, όπως στην περίπτωση του ΟΠΕΠ ΑΕ. Η εταιρική μορφή που αποτέλεσε εγγύηση επιτυχίας κάποτε; Όμως η ιστορία του ΟΠΕΠ συνδέθηκε με οικονομικά προβλήματα. Ένα χάος, χρέη, σπατάλες, τελικά κατάργηση. Μεθαύριο θα συζητήσουμε για τον ΟΔΥΘ ΑΕ, μια άλλη μεγάλη έμπνευση της Κυβέρνησής σας για τα νερά. Ανώνυμη Εταιρεία πάλι που επίσης απέτυχε και μάλιστα παταγωδώς και όχι μόνο η πλημμυρισμένη πολύπαθη Θεσσαλία περιμένει να τις κάνει έργα, αλλά πραγματικά εκτός από τους διοικητικούς, οι οποίοι απολαμβάνουν θέσεις παφ και πεντοχίλιαρο, τίποτα άλλο μέχρι τώρα δεν έχουμε δει. Η νέα ανώνυμη εταιρεία ξεκινάει με ένα κεφάλαιο 3 εκατομμυρίων ευρώ διάβασα, επιχορήγηση επιπλέον 3 εκατομμυρίων από τον ΟΔΑΠ, ενώ ήδη προβλέπονται 90 οργανικές θέσεις. Δημιουργείται ένας νέος φορέας με δημόσιους πόρους, χωρίς να γνωρίζουμε το πλήρες κόστος. 
Η Βουλή δεν μπορεί, κυρία Υπουργέ, να κάνει ραντεβού στα τυφλά. Δεν μπορεί να συνομολογεί πράγματα τα οποία δεν γνωρίζει κατά την άποψή μας. 
Η σταθερή θέση του ΠΑΣΟΚ είναι ξεκάθαρη. Δεν είμαστε ποτέ απέναντι στην αξιοποίηση, στην εξωστρέφεια, στις συνεργασίες. Ο πολιτισμός δεν είναι όμως εμπορικό προϊόν. Και αυτό είναι για εμάς οπωσδήποτε αδιαπραγμάτευτο.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Έχει τον λόγο τώρα ο Κοινοβουλευτικός Εκπρόσωπος του ΠΑΣΟΚ, ο κ. Παύλος Χρηστίδης. 
ΠΑΥΛΟΣ ΧΡΗΣΤΙΔΗΣ: Ευχαριστώ πολύ, κυρία Πρόεδρε. 
Συζητάμε σήμερα ένα νομοσχέδιο του Υπουργείου Πολιτισμού και θα έλεγα ότι δεν υπάρχει τίποτα πιο επίκαιρο, για να δούμε τη σημασία του πολιτισμού στον άνθρωπο, από αυτά τα οποία ζήσαμε πριν από λίγη ώρα από τον κ. Κυριαζίδη, ο οποίος ήρθε σήμερα εδώ να μας πει ότι θυσιάστηκε ως Ιφιγένεια. Αν είχε πάει ο κ. Κυριαζίδης, που σήμερα ήρθε να μιλήσει στο νομοσχέδιο του Υπουργείου Πολιτισμού, να παρακολουθήσει μία παράσταση του Ευριπίδη, την Ιφιγένεια εν Αυλίδι, για να διαπιστώσει ποιο είναι το αποτέλεσμα της απόφασης της Ιφιγένειας να θυσιάσει τον εαυτό της για το καλό των Ελλήνων, θα καταλάβαινε τη σημασία που έχει το να ζητήσει μία συγγνώμη μπροστά σε όλους μας γι’ αυτό το οποίο είπε. Αλλά είναι προφανές ότι δεν τον ενδιαφέρει, διότι δεν έχει την παραμικρή σχέση με αυτό το οποίο έκανε η Ιφιγένεια σε αυτόν τον μύθο, σε αυτό το οποίο καταγράφεται ως τραγωδία του Ευριπίδη. Και είναι προφανές ότι αυτό το ζήτημα είναι ακριβώς ζήτημα πολιτισμού, κυρία Υπουργέ. Είναι σημαντικό ότι διαχωρίσατε τη θέση σας. Είναι σημαντικό ότι ακούστηκε από όλες τις πλευρές του Ελληνικού Κοινοβουλίου μία διαφοροποίηση, αλλά από κει και πέρα έχει έρθει η ώρα και των πράξεων, των αποτελεσμάτων. Να υπάρχει μία παιδευτική διαδικασία, ώστε να ξέρουμε ακριβώς τι συμβαίνει, ποια είναι η αντίληψη του καθενός και της καθεμιάς από εμάς όταν μιλάμε στην Ελληνική Βουλή. Και επειδή είμαι βέβαιος ότι ο κ. Καιρίδης θα πάρει τον λόγο, εύχομαι και πιστεύω η Κοινοβουλευτική Ομάδα της Νέας Δημοκρατίας να πάρει τη σωστή απόφαση για τον κ. Κυριαζίδη, η οποία δεν είναι μια λεκτική απαξίωση, αλλά είναι μια ουσιαστική απαξίωση του τρόπου με τον οποίο πορεύεται. Είναι υπότροπος ο κ. Κυριαζίδης, είναι αμετανόητος, είναι αδιόρθωτος και γι’ αυτόν ακριβώς τον λόγο δεν χωράει και τίποτα άλλο από μία απλή πράξη. Η διαγραφή του, όπως πρέπει να ανακοινωθεί από το Προεδρείο της Βουλής. 
Τώρα όσον αφορά τα ζητήματα του νομοσχεδίου, η Νάγια Γρηγοράκου στην εισήγησή της έκανε μια εξαιρετική παρουσίαση όλων των ζητημάτων, τα οποία μας απασχολούν στο συγκεκριμένο νομοσχέδιο. Γιατί είναι ο τρόπος που διαχειρίζεται μια κυβέρνηση τον πολιτισμό που δείχνει και τον τρόπο που αντιλαμβάνεται επί της ουσίας το ίδιο το κράτος. Αν πιστεύει στους δημόσιους θεσμούς, τους ενισχύει. Αν δεν τους πιστεύει, δημιουργεί πολλούς και παράλληλους μηχανισμούς. 
Και αυτό συμβαίνει και προκύπτει σήμερα με το συγκεκριμένο νομοσχέδιο. Συζητάμε για το ποιος θα διαχειρίζεται την πολιτιστική μας κληρονομιά, με ποια κριτήρια και με ποια φιλοσοφία. Συζητάμε για το αν ο πολιτισμός είναι πρωτίστως δημόσιο αγαθό ή αν μετατρέπεται σταδιακά σε ένα ακόμα πεδίο εμπορικής διαχείρισης. 
Στην Επιτροπή είπατε ότι ο πολιτισμός είναι μια βαθιά πολιτική έννοια και πρέπει να σας πω ότι δεν υπάρχει κανένας, ο οποίος θα μπορούσε να συμφωνήσει περισσότερο από εμένα σε αυτό. Πράγματι, η σημερινή συζήτηση είναι μια βαθιά πολιτική συζήτηση. Και θέλω να ανατρέξω, όπως ακριβώς έκανε η εισηγήτρια μας, στο 2020, γιατί είναι σημαντικό απευθυνόμενοι στον ελληνικό λαό να κουβεντιάζουμε και με βάση την αξιοπιστία του καθενός τον τρόπο με τον οποίο απευθυνόμαστε στους πολίτες. 
Τι είχαμε κάνει το 2020 όταν ιδρύθηκε ο ΟΔΑΠ ως νομικό πρόσωπο δημοσίου δικαίου; Είχαμε υπερψηφίσει. Το στηρίξαμε γιατί πιστεύαμε και εξακολουθούμε να πιστεύουμε ότι ο ΟΔΑΠ πρέπει να είναι ένας ισχυρός δημόσιος οργανισμός με προσωπικό, με τεχνογνωσία, με σύγχρονα εργαλεία και προφανώς αποτελεσματική διοίκηση. Τότε όμως, το 2020, είχαμε διαφωνήσει και με τη δημιουργία πολλών παράλληλων σχημάτων ιδιωτικού δικαίου. Και, προσέξτε, ακριβώς επειδή είμαστε συνεπείς, το ίδιο ακριβώς πράγμα είχαμε κάνει και το 2018, όταν η κυβέρνηση Τσίπρα-Καμμένου είχε φέρει την ίδια ακριβώς πρόταση. Γιατί εμάς και στο σήμερα που μιλάμε η πρότασή μας είναι προφανής, είναι η κατάργηση του Υπερταμείου ως λογική, η οποία μπορεί να διαχειρίζεται τόσο σημαντικά ζητήματα. Η δική μας θέση, η θέση του ΠΑΣΟΚ, είναι εκείνη η θέση η οποία δεν άλλαξε ποτέ. Και επομένως είναι προφανές ότι η συνέπειά μας είναι που μας οδηγεί και σήμερα να καταψηφίσουμε τη συγκεκριμένη νομοθετική πρωτοβουλία. 
Το λέω αυτό διότι, όπως είπαν και πολλά κόμματα της Αντιπολίτευσης και το επανέλαβε πριν από λίγο και η Ευαγγελία Λιακούλη, εδώ υπάρχουν δύο αντικρουόμενες θέσεις εκ μέρους της Κυβέρνησης. Από τη μια παρουσιάζετε τον ΟΔΑΠ ως υπόδειγμα επιτυχίας. Θέλω να μου επιβεβαιώσετε αν τον βλέπετε έτσι. Μιλάτε για περισσότερα από 150.000.000 ευρώ έσοδα, για σύγχρονες ψηφιακές υπηρεσίες, για έργα δεκάδων εκατομμυρίων, για αποτελεσματική λειτουργία. Ταυτόχρονα, όμως, από την άλλη μεριά, έρχεστε και δημιουργείτε μια ανώνυμη εταιρεία ακριβώς για να αναλάβει σχεδόν όλα όσα κάνει σήμερα ο ΟΔΑΠ. Θα έλεγα ότι εξαιρείτε αυτά τα οποία μας προστατεύει το Σύνταγμα να κάνουμε.
Ειλικρινά μπερδεύετε τον κόσμο ο οποίος μας παρακολουθεί. Τι από τα δύο ισχύει; Έχουμε έναν οργανισμό τον οποίο πρέπει να τον προστατεύσουμε, γιατί φέρνει αποτελέσματα 150.000.000 ή έχουμε έναν οργανισμό τον οποίο πρέπει να τον αλλάξουμε;
Υπάρχει μια βασική πολιτική αρχή. Μια κυβέρνηση που πιστεύει στον οργανισμό, τον ενισχύει. Μια κυβέρνηση που δεν τον πιστεύει, όπως είπα και προηγουμένως, δημιουργεί έναν δεύτερο. Εσείς κάνετε αυτό. 
Θέλω να πω ότι η συγκεκριμένη εταιρεία έρχεται να αναλάβει ό,τι έχει πραγματική οικονομική αξία, όσον αφορά τη διαχείριση χρημάτων, το ηλεκτρονικό εισιτήριο, τα απολυτήρια, τα αναψυκτήρια, τα αντίγραφα, τα προϊόντα της μίσθωσης, όσα υπήρχαν, αγαπητέ κύριε Αμυρά, και πριν από το 2019, όταν και τότε επισκεπτόσασταν αρχαιολογικούς χώρους, γιατί ξέρω ότι έχετε την ευαισθησία να είστε κοντά στον πολιτισμό, και είμαι βέβαιος ότι βλέπατε και αναψυκτήρια και πωλητήρια και αντίγραφα. 
Με απλά λόγια, εκεί όπου υπάρχει οικονομικό ενδιαφέρον εμφανίζεται μια ανώνυμη εταιρεία. Προσέξτε, επειδή εμείς στεκόμαστε στο ύψος των περιστάσεων, δεν είμαστε εδώ για να πούμε σήμερα ότι κάποιος ξεπουλάει τον Παρθενώνα. Δεν είμαστε εδώ για να πούμε ότι ο ΟΔΑΠ παύει να είναι δημόσιος φορέας. 
Λέμε, όμως, κάτι πολύ πιο ουσιαστικό κι αυτό είναι το πεδίο της ουσιαστικής αντιπαράθεσης. Λέμε ότι αλλάζετε τη φιλοσοφία της διαχείρισης. Τα μνημεία τα αντιμετωπίζετε όλο και περισσότερο με την έννοια της περιουσιακής αξιοποίησης, τους επισκέπτες ως πελάτες, την πολιτιστική πολιτική ως μια καθαρά εμπορική στρατηγική. Αυτή είναι μια διαφωνία την οποία οφείλουμε να παρουσιάσουμε σήμερα σε αυτήν εδώ την Αίθουσα, ακριβώς διότι ιστορικά ήταν μια πολιτική άποψη την οποία υπερασπιστήκαμε.
Και θέλω να πω στους αγαπητούς συναδέλφους της Νέας Δημοκρατίας ότι ο τρόπος με τον οποίο τοποθετούνται επί του συγκεκριμένου νομοσχεδίου, αλλά και επί όλων των νομοσχεδίων του Υπουργείου Πολιτισμού, είναι και ένας τρόπος ο οποίος είναι στα όρια της ύβρεως, γιατί αδικείτε στο τέλος της γραφής και ανθρώπους οι οποίοι είχαν κορυφαία συνεισφορά για δεκαετίες ολόκληρες, και από τη δική μας παράταξη αλλά και από την παράταξη της Νέας Δημοκρατίας, στο κομμάτι του πολιτισμού. Εκτός αν θεωρείτε ότι ό,τι γινόταν πριν από το 2019 στο κομμάτι του πολιτισμού είναι για να το πετάξουμε στο καλάθι των αχρήστων.
Για εμάς λοιπόν, τα μνημεία έχουν πρώτα απ’ όλα εθνική αξία. Είναι πράγματι κομμάτι της ταυτότητάς μας. Έχουν πολιτιστική αξία, γιατί αφηγούνται τη διαδρομή του ελληνισμού. Έχουν κοινωνική αξία γιατί ανήκουν σε όλους τους πολίτες. Έχουν προφανώς εκπαιδευτική αξία γιατί διαμορφώνουν τις επόμενες γενιές. Και βεβαίως έχουν οικονομική αξία. Η οικονομική διάσταση υπάρχει, δεν μπορεί όμως να προηγείται έναντι όλων των άλλων. Είναι αναγκαία η ανάπτυξη, η εμπορική αξιοποίηση μπορεί να υπάρχει, αλλά με κανόνες, με διαφάνεια, όχι με υποκατάσταση του δημόσιου φορέα.
Και υπάρχει κι ένα ακόμα μεγάλο ερώτημα το οποίο έχει πολύ μεγάλη σημασία που το απευθύνουμε στη Νέα Δημοκρατία και ανά τους Κοινοβουλευτικούς της Εκπροσώπους, το κόστος. Αναρωτιέστε πολλές φορές πόσο κοστίζει το πρόγραμμα του ΠΑΣΟΚ. Ποιο είναι το κόστος αυτής της επιλογής; Η νέα εταιρεία ξεκινά με 6 εκατομμύρια ευρώ, ενενήντα θέσεις προσωπικού, διαχειριστική αμοιβή, λειτουργικά έξοδα.
Αυτό που δεν υπάρχει πουθενά, κύριε Καιρίδη -κι αν πάρετε τον λόγο, θα ήθελα να μας το απαντήσετε- είναι πόσο είναι το ετήσιο κόστος λειτουργίας. Ζητάτε από εμάς στην Αξιωματική Αντιπολίτευση να σας κοστολογήσουμε, σας κοστολογούμε κι αυτό δεν σας αρέσει, ενώ εσείς έρχεστε και φέρνετε συγκεκριμένες προτάσεις. Σας ζητώ να πάρετε τον λόγο στη συνέχεια και να μου πείτε πόσο κοστίζει -έναν αριθμό- πόσο θα κοστίζει κάθε χρόνο η ανώνυμη εταιρεία την οποία δημιουργείτε.
Κι αυτό είναι κάτι το οποίο προφανώς ισχύει και στο κομμάτι των ενάλιων αρχαιοτήτων η οποία χρειάζεται ως εφορεία και προσωπικό και συντηρητές και μηχανικούς και εξοπλισμό. Κι αυτό είναι κάτι το οποίο το καλύπτετε με τη δημιουργία μιας ακόμα διοίκησης. Άλλη μία παράλληλη δομή.
Και θέλω να σας πω -επειδή νομίζω ότι έχει σημασία να λέμε τα πράγματα αντικειμενικά γιατί εδώ είμαστε όλοι σε μια συγκεκριμένη ηλικία και φαντάζομαι ότι έχουμε επισκεφθεί τον Μιστρά- ότι όλοι αντιλαμβανόμαστε ότι ο Μιστράς λειτουργούσε, γιατί με βάση αυτό το οποίο ακούω σήμερα από τους Βουλευτές της Νέας Δημοκρατίας σχεδόν θα πιστέψουμε ότι ο Μιστράς ξεκίνησε να λειτουργεί τώρα, πριν από λίγες εβδομάδες.
Η πολιτική επικοινωνία λοιπόν έχει και κάποια όρια. Και το λέω αυτό διότι έχει σημασία να ακούσουμε κάποια πράγματα και για την προσβασιμότητα. Το έθεσα στον κ. Σταμάτη και άκουσα τον κ. Σταμάτη να λέει ότι είναι έτσι. Δεν υπήρχε αναβατόριο πριν από το 2019; Εξακολουθείτε; Εσείς; Υπήρχε ή δεν υπήρχε αναβατόριο; Το 2004 υπήρχε ή δεν υπήρχε αναβατόριο;
ΓΕΩΡΓΙΟΣ ΑΜΥΡΑΣ: Αλλά τι αναβατόριο.
ΠΑΥΛΟΣ ΧΡΗΣΤΙΔΗΣ: Υπήρχε ή δεν υπήρχε αναβατόριο, κύριε Αμυρά; Γιατί είπατε ότι δεν υπήρχε. Υπήρχε ή δεν υπήρχε αναβατόριο;
ΓΕΩΡΓΙΟΣ ΑΜΥΡΑΣ: Υπήρχε, αλλά ήταν χάλια. Υπήρχε, αλλά δεν πληρούσε τις προϋποθέσεις ασφαλείας.
ΠΑΥΛΟΣ ΧΡΗΣΤΙΔΗΣ: Υπήρχε ή δεν υπήρχε αναβατόριο; Διότι θα σας πω κάτι πάρα πολύ ωραίο. Έχω εδώ το δελτίο τύπου της iefimerida επτά χρόνια ακριβώς πριν για την επίσκεψη της Υπουργού Πολιτισμού και Αθλητισμού, συνοδευόμενη από υπηρεσιακούς παράγοντες και εκπρόσωπο της εταιρείας. Τι λέει λοιπόν το δελτίο τύπου το 2019; Τι λέει; Ότι ο σημερινός μηχανισμός ανάβασης στην Ακρόπολη μετά από μια δεκαπενταετία συνεχούς λειτουργίας από την εγκατάστασή του, είναι γηρασμένος και δυσλειτουργικός.
Τι σας λέω λοιπόν, κύριε Αμυρά; Ότι υπήρχε πολιτισμός και προσπάθεια πολύ νωρίτερα.
Αυτό κρατήστε το για τα Πρακτικά, για να δείτε τι ακριβώς συμβαίνει.
(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Όπως κρατήστε και για τα Πρακτικά το χθεσινό δημοσίευμα του Power Game, το οποίο δείχνει όλα αυτά τα έργα τα οποία απεντάσσονται, και κάνει ρητές αναφορές στα έργα τα οποία βγαίνουν από το Ταμείο Ανάκαμψης και Ανθεκτικότητας, ακριβώς επιβεβαιώνοντας αυτά που έχουν πει όλοι οι δικοί μας ομιλητές.
(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Να τα διαβάσετε για να δείτε τι ακριβώς συμβαίνει.
Θέλω λοιπόν να σας πω ότι είναι προφανές ότι μετά από πολλά χρόνια λειτουργίας είναι άλλο το να μιλάμε για την ανάγκη αναβάθμισης κι άλλο να έρχεστε εδώ και να κάνετε μια απαράδεκτη και ανιστόρητη οικειοποίηση του έργου των Υπουργών Πολιτισμού και των Υπουργείων Πολιτισμού για δεκαετίες ολόκληρες.
Κι αυτό είναι κάτι το οποίο προφανώς έχει να κάνει και μια σειρά άλλων ζητημάτων. Τι λέμε εμείς για το Cash Rebate; Προφανώς χρειάζεται προβλεψιμότητα, αλλά εδώ δεν πρέπει να πούμε με πολύ καθαρούς όρους ότι υπάρχουν κάποια reality και κάποια τηλεπαιχνίδια τα οποία είναι εκτός της λογικής; Εμείς ξέρετε τι προτείνουμε; Και είναι μια συζήτηση που έπρεπε να την κάνουμε. Αυτό να γίνεται με όρους καθαρούς, διαφανείς και να κάνουν και σειρές με μεγάλο αριθμό επεισοδίων και άλλοι άνθρωποι και παραγωγοί. Γιατί αυτό το οποίο προκύπτει σήμερα ποιο είναι; Ότι νόμοι υπάρχουν, αλλά αυτό το οποίο λείπει είναι η εφαρμογή τους.
Εσείς μετατρέπετε τον ΕΚΚΟΜΕΔ σε έναν υπεροργανισμό. Τα είπε προηγουμένως και η κ. Γρηγοράκου. Αντί να βλέπουμε ζητήματα τα οποία είναι ζητήματα πραγματικής συζήτησης του εκσυγχρονισμού.
Διαφωνούμε με τον τρόπο. Κι αυτό αναδεικνύουμε καθ’ όλη τη διάρκεια της σημερινής συζήτησης. Δημιουργείτε νέες εταιρείες, αλλά δεν λύνετε τα ζητήματα. Πιο κατακερματισμένο και πιο ακριβό και μακριά από τον κοινοβουλευτικό έλεγχο, είναι αυτό το οποίο φτιάχνετε, από αυτό το οποίο χρειαζόμαστε.
Επομένως, θέλω να σας πω ότι επειδή για εμάς τα μνημεία είναι η μνήμη της πατρίδας μας, είναι η μνήμη του λαού μας, δεν νιώθουμε ότι μπορεί να είναι κομμάτι ενός οποιουδήποτε οργανογράμματος σαν αυτό που σήμερα παρουσιάζετε.
Σας ευχαριστώ πάρα πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Ευχαριστούμε.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Κυρία Πρόεδρε, ήθελα τον λόγο για μια παρέμβαση.
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει η Υπουργός κ. Μενδώνη.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Και λιγότερο, κυρία Πρόεδρε. Θέλω να κάνω απλώς μερικές διευκρινίσεις.
Το 2004 εγκαταστάθηκε εργοταξιακό αναβατόριο στην Ακρόπολη, το οποίο εργοταξιακό αναβατόρια εξυπηρετούσε τα αναστηλωτικά έργα, όχι άτομα με αναπηρία.
Στην πορεία, επειδή υπήρχε μία πίεση, χρησιμοποιήθηκε κακώς και για τα άτομα με αναπηρία. 
Έφτασε στο σημείο το 2018 να κλατάρει, με αποτέλεσμα να έχουμε καταγεγραμμένα πολλά επεισόδια που ανεβοκατέβαζαν τους ανθρώπους οι φύλακες ή οι οικείοι τους με τα χέρια. Δεν υπήρχε καμία διάστρωση στην Ακρόπολη. Όποιος δηλαδή μπορούσε να ανέβει, μπορούσε απλά να δει. Η Ακρόπολη έγινε απόλυτα προσβάσιμη το 2020. Για να τα διευκρινίζουμε αυτά τα πράγματα. 
Έγινε απόλυτα προσβάσιμη και ξέρετε πολύ καλά, κύριε Χριστίδη, ότι έχω την εμπειρία και τα έχω ζήσει, υπήρξα αυτήκοος και αυτόπτης μάρτυρας και στις δύο περιόδους. Εγώ το πέρασα στο Κεντρικό Αρχαιολογικό Συμβούλιο το 2003 με τεράστιες και τότε αντιδράσεις για το εργοστασιακό αναβατόριο. Λοιπόν, η Ακρόπολη δεν ήταν προσβάσιμη. Υπήρχε ένα εργοστασιακό αναβατόριο, μέχρις εκεί. Μπορούσε κάποιος να ανέβει, να δει, αλλά δεν μπορούσε να περπατήσει. Αμαξίδιο δεν μπορούσε να κινηθεί στην Ακρόπολη. 
Δεύτερον, ο Μυστράς. Ένα έργο σαν τον Μυστρά προφανώς απαιτεί χρόνια. Αυτό το οποίο έγινε μέχρι το 2014 στον Μυστρά ήταν η αναστήλωση σημαντικών του τμημάτων. Από το 2015 μέχρι το 2019 δεν έγινε τίποτα στο Μυστρά. Ο Μυστράς άνοιξε για το κοινό -το Παλάτι άνοιξε για το κοινό- πριν από μερικούς μήνες. Αυτή είναι η αλήθεια. Υπήρχε το Ταμείο Διαχείρισης Αρχαιολογικών Έργων, που έκανε την αναστήλωσή του μέχρι το 2013 που για λόγους δημοσιονομικούς καταργήθηκε και τότε ήταν πρόεδρος της επιτροπής ο κ. Σίνος. Από κει και πέρα όλα τα άλλα έργα προσβασιμότητας και κυρίως η ανάδειξη του Παλατιού του Μεγάλου Μυστρά έγινε πριν από μερικούς μήνες.
(Χειροκροτήματα από την πτέρυγα της Νέας Δημοκρατίας)
[bookmark: _Hlk236152801]ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει για τρία λεπτά ο Κοινοβουλευτικός Εκπρόσωπος του ΠΑΣΟΚ, ο κ. Χριστίδης.
ΠΑΥΛΟΣ ΧΡΗΣΤΙΔΗΣ: Κυρία Υπουργέ, δύο είναι τα σκέλη της παρέμβασής μου σε σχέση με αυτά τα οποία είπατε. Το πρώτο σχετίζεται με το αξιακό και είναι ένα θέμα το οποίο πρέπει να το αποφασίσουμε. Τουλάχιστον εγώ ως Βουλευτής τα τελευταία τρία χρόνια στη Βουλή, θέλω να είμαι όσο το δυνατόν πιο ακριβής γίνεται. Θα ήθελα να είμαι απολύτως ακριβής σε αυτά τα οποία γίνονται. 
Εδώ ακούμε από το πρωί τοποθετήσεις και παρεμβάσεις Βουλευτών της Νέας Δημοκρατίας, οι οποίες τον πρώτο τον οποίο ακυρώνουν με τις παρεμβάσεις τους είναι τον Υπουργό. Δηλαδή, θέλω να πω ότι άκουσα τον κ. Καιρίδη να μιλάει για εύλογες καθυστερήσεις. Άκουσα τον κύριο Καιρίδη να μιλάει για τα ζητήματα που αντιμετωπίζει το Υπουργείο. 
Εγώ, λοιπόν, σήμερα εδώ, εκπροσωπώντας τη δική μας παράταξη, αυτό το οποίο δεν μπορώ να ανεχτώ είναι να εμφανίζεται η ιστορία του Υπουργείου Πολιτισμού λες και αυτό δημιουργήθηκε το 2019. Γνωρίζουμε όλοι τι έχει συμβεί στη χώρα για δεκαετίες ολόκληρες. Ο κ. Αμυράς γνωρίζει επίσης πάρα πολύ καλά τι συνέβαινε στα πωλητήρια, ποιοι ήταν υπεύθυνοι για να κάνουν τον σχεδιασμό των αντικειμένων και των προϊόντων και την ποιότητα που είχε. Εκτός αν κύριε Αμυρά θεωρείτε ότι τα προϊόντα τα οποία πωλούνται επί δεκαετίες στα πωλητήρια τα οποία έχουν τα μουσεία μας είναι χαμηλής ποιότητας ή ότι όποιοι αγοράζουν από το εξωτερικό ή το εσωτερικό αγοράζουν πράγματα χαμηλής ποιότητας. 
ΓΕΩΡΓΙΟΣ ΑΜΥΡΑΣ: Το αντίθετο.
ΠΑΥΛΟΣ ΧΡΗΣΤΙΔΗΣ: Εγώ, λοιπόν, ισχυρίζομαι ότι υπάρχει πολιτισμός στη χώρα για δεκαετίες ολόκληρες και πρέπει να τον προστατεύσουμε και να τον στηρίξουμε. Και γι’ αυτόν ακριβώς τον λόγο εμείς υποστηρίζουμε πολύ συγκεκριμένα πράγματα όσον αφορά το νομοσχέδιο. Εάν είναι πετυχημένο αυτό το οποίο κάνατε το 2020, δεν υπάρχει κανένας λόγος το 2026 να κάνουμε μια τέτοιου είδους στροφή. Εάν είναι αποτυχημένο, να κάνετε την αυτοκριτική σας για τον τρόπο με τον οποίο πορεύεστε στα πράγματα. 
Αυτή είναι η ουσία του τρόπου με τον οποίο εμείς βλέπουμε τα πράγματα και επειδή όλοι εδώ ή οι περισσότεροι από εδώ έχετε επισκεφθεί πολλές φορές χώρους πολιτισμού, καλό είναι να μιλάμε τη γλώσσα της αλήθειας. Δηλαδή, δεν μπορώ να πιστέψω ότι υπάρχει κάποιος ο οποίος ισχυρίζεται ότι υπάρχουν αρχαιολογικοί χώροι στην Ελλάδα που δεν έχουν τουαλέτες τις τελευταίες δεκαετίες. Δηλαδή, θα πάρει τον λόγο κάποιος Βουλευτής της Νέας Δημοκρατίας και θα πει ότι στην Ακρόπολη δεν υπήρχαν τουαλέτες για δεκαετίες; Είναι δυνατόν; Αυτά είναι πράγματα τα οποία, όταν βγαίνουμε στο Βήμα της Βουλής και τα λέμε, πρέπει να είμαστε εξαιρετικά προσεκτικοί. 
Λοιπόν, επιλέγουμε τον τρόπο με τον οποίο πορευόμαστε, ξέρουμε πώς κάνουμε κριτική, έχουμε καταθέσει συγκεκριμένες προτάσεις, η εισηγήτρια μας έχει κάνει με τον κοινοβουλευτικό έλεγχο πολύ συγκεκριμένες προτάσεις. Αυτά τα οποία λέμε και υπερασπιζόμαστε και ο πολιτισμός είναι κάτι που υπήρχε για πολλές δεκαετίες, υπάρχει σήμερα και θα συνεχίσει να υπάρχει. Η διαφορά στη διαχείριση είναι που παίζει τον ρόλο. 
ΠΡΟΕΔΡΕΥΟΥΣΑ (Όλγα Γεροβασίλη): Κυρία Ακριώτου, έχετε τον λόγο.
ΘΕΟΔΩΡΑ ΑΚΡΙΩΤΟΥ: Κυρία Υπουργέ, αγαπητοί και αγαπητές συνάδελφοι, θα μου επιτρέψετε δύο σχόλια. 
Ένα σχόλιο είναι για το ατυχές περιστατικό, το οποίο όμως δεν είναι το πρώτο και δεν αρκεί κάθε φορά να καταδικάζουμε, έχει γίνει έθιμο. Το θέμα είναι να απομονώσουμε και να εξαλείψουμε αυτές τις συμπεριφορές, αρκεί να το θέλουμε, αρκεί να το θέλετε οι επικεφαλής της παράταξης. 
Και ένα δεύτερο σχόλιο μιας και αναφερθήκαμε στην Ιφιγένεια και στον τόπο μου, γιατί μπορεί να μην ξέρετε αλλά ο ναός της Αυλίδος Αρτέμιδας είναι στον τόπο μου, στη Βοιωτία, πριν τη γέφυρα και βρίσκεται ανάμεσα από το ναυπηγείο και τα τσιμεντάδικα της ΑΓΕΤ Ηρακλής. Εμείς τώρα κάνουμε εκεί έναν μεγάλο αγώνα αυτό το πράγμα να αναδειχθεί και να προστατευθεί, όχι να μεταποιηθεί, θα μείνω στις δύο πρώτες λέξεις. Αναρωτιόμαστε αυτός ο αγώνας ποιον θα έχει συνοδοιπόρο,  γιατί αυτήν τη στιγμή αυτό που εμείς έχουμε να αντιπαλέψουμε στην Εύβοια είναι ένα τσιμεντάδικο, το οποίο έχει σταματήσει τη λειτουργία. Δεν θα αναφερόμουν καθόλου, αλλά νομίζω ότι προέκυψε. Και θα γίνουν τα σχέδια της αρτηρίας -γιατί είναι ιδιωτική ουσιαστικά- θα γίνει logistic, το οποίο έχουμε βάσιμες πληροφορίες ότι θα αφορά σκουπίδια, και επίσης θα γίνει εκβάθυνση του λιμένα. Και τελικά, ένα τοπόσημο παγκόσμιας εμβέλειας θα μείνει τίποτα, ανάμεσα από τα ναυπηγεία και το τσιμεντάδικο. 
ΓΕΩΡΓΙΟΣ ΑΜΥΡΑΣ: Στο Μικρό Βαθύ;
ΘΕΟΔΩΡΑ ΑΚΡΙΩΤΟΥ: Το ξέρετε, λοιπόν. Στο Μικρό Βαθύ. Πρέπει κάπως να το δούμε επισταμένα. Αλλά με τι εμπιστοσύνη θα το δούμε, όταν πια ιδιώτες θα μπουν στη διαχείριση του δημοσίου συμφέροντος; 
Ξεκινάω, λοιπόν. Θα εξαλείψει το γεγονός ότι γίνονται πάρα πολύ γρήγορα. Εγώ είμαι τρεις μέρες Βουλευτής και μέσα σε τρεις μέρες έχουν περάσει εργασίες της Βουλής εξαιρετικά σημαντικές που προσπαθώ να τις παρακολουθήσω.  Πρώτον, είχαμε τη Συνταγματική Αναθεώρηση. Δεύτερον, είχαμε το νομοσχέδιο του Υπουργείου Περιβάλλοντος και Ενέργειας Διαχείρισης των Υδάτων με διαδικασίες fast track φυσικά -τι πρωτότυπο- ερήμην της τοπικής αυτοδιοίκησης. Δηλαδή, στον διάδρομο πετύχαμε χθες Βουλευτές της Εύβοιας, οι οποίοι ήταν αλαφιασμένοι να βρουν, να συμμετέχουν, να δουν τι συμβαίνει με τη διαβούλευση, γιατί δεν είχαν κληθεί. Και τρίτον, έχουμε το σημερινό νομοσχέδιο του Υπουργείου Πολιτισμού για την ίδρυση της «Ανώνυμης Εταιρείας Οργανισμός Ανάπτυξης και Διαχείρισης της Ελληνικής Πολιτικής Κληρονομιάς», η οποία επιδιώκει να διαχειριστεί, χωρίς τον μέχρι σήμερα κυρίαρχο δημόσιο έλεγχο, την κινητή και ακίνητη περιουσία του Υπουργείου Πολιτισμού, τα έσοδα από τα εισιτήρια, πωλητήρια, αναψυκτήρια και κάθε συναφή δραστηριότητα. Πρόκειται, λοιπόν, για τρεις νομοθετικές πράξεις κορυφαίες και καθοριστικές για τη λειτουργία του κράτους και είναι αδιανόητο να στοιβάζονται όλες μαζί τις τελευταίες μέρες και να συνοδεύονται από τόσο περιορισμένο χρόνο διαβούλευσης. 
Πάμε στο νομοσχέδιο. Λέτε ότι οι νομοθετικές σας πρωτοβουλίες είναι αποσπασματικές διοικητικές μεταρρυθμίσεις, για να βελτιώσουμε λόγου χάριν τη λειτουργία του ΟΔΑΠ, αλλά δεν είναι. Γιατί τελικά αυτό που βλέπουμε είναι μία αλληλουχία αλλαγών από το 2019 μέχρι και σήμερα, η κωδικοποίηση του ν.4858, η μετατροπή των πέντε μεγάλων μουσείων σε ΝΠΔΔ ΄22-΄23 και σήμερα το παρόν νομοσχέδιο. Όλα αυτά μαζί με όσα ανέφεραν και οι προηγούμενοι συνάδελφοι συνθέτουν μία ενιαία πολιτική, μία πολιτική για ένα άλλο μοντέλο προστασίας της πολιτικής κληρονομιάς για «ημετέρους» και κατά το δοκούν, όπως αποδεικνύεται.
Και μένω στη λέξη «προστασία», γιατί το άρθρο 24 του Συντάγματος αναφέρεται στην προστασία του πολιτιστικού περιβάλλοντος, η οποία αποτελεί υποχρέωση του κράτους. Δεν αναφέρεται στα μνημεία ως οικονομικό πόρο που πρέπει πρωτίστως να αποδίδει. Ως εκ τούτου η προστασία κατά το Σύνταγμα προηγείται της οικονομικής διαχείρισης, για να μην μπερδευόμαστε και έχετε και βάσανα με το Σ.τ.Ε. αργότερα δηλαδή. Η οικονομική αξιοποίηση, η ανάδειξη και η τουριστική προβολή ακολουθούν. Έρχονται σε δεύτερο χρόνο και μόνο όταν λειτουργούν ως μέσα προστασίας, ανάδειξης και πρόσβασης των πολιτών στην πολιτιστική κληρονομιά.
Όλα αυτά τα γνωρίζετε πολύ καλά και ενώ θα περίμενε κανείς η επιστημοσύνη σας -έφυγε η κυρία Υπουργός- να λειτουργεί προστατευτικά στο Υπουργείο Πολιτισμού, εσείς αντεπιτίθεστε και λοιδορείτε συνολικά τους συναδέλφους σας στο πεδίο. Μέμφεστε και περιπαίζετε την Αντιπολίτευση και όλους όσους κρούουν τον κώδωνα του κινδύνου. Δεν αντέχετε την επιτυχία μας, μας είπατε χθες στην επιτροπή. Ασχολίαστο. 

Ξέρετε ότι είναι η τρίτη μου μέρα ως Βουλευτής, οπότε με αγωνία πήγα χθες να παρακολουθήσω την πρώτη μου επιτροπή. Ήταν αυτό το νομοσχέδιο το οποίο με ενδιέφερε, γιατί θα παρακολουθώ την επιτροπή, και η εικόνα που είδα σε αυτό το λίγο -περίμενα να δω κάτι άλλο- απέχει η παρασάγγας από την εικόνα που δικαιούται να φαντάζεται κανείς για την ηγεσία του ελληνικού Υπουργείου Πολιτισμού. Είναι, βέβαια, απόλυτα ευθυγραμμισμένο το νομοσχέδιο και η συμπεριφορά με τον συνολικό σχεδιασμό της Κυβέρνησης που μετατρέπει κάθε τι δημόσιο σε προϊόν για λίγους και εκλεκτούς, από τη δημόσια υγεία μέχρι το νερό, από τη δημόσια εκπαίδευση μέχρι το ηλεκτρικό ρεύμα. Και σήμερα θέλετε να πλήξετε τον πολιτισμό αλλοιώνοντας στην ουσία και τον ρόλο του. 
Κρίμα! Όχι για εσάς. Τον δρόμο σας θα τον βρείτε, ακόμα και αν αυτή η Κυβέρνηση σταματήσει να υπάρχει, όπως προσπαθούμε εμείς τουλάχιστον να συμβεί πολιτικά στο άμεσο μέλλον. Κρίμα για το Υπουργείο Πολιτισμού. Γιατί σε αυτήν τη θέση κάθισαν φωτισμένοι άνθρωποι, γυναίκες και άνδρες, που αντιμετώπισαν την πολιτιστική κληρονομιά στην ουσία της ως δημόσιο αγαθό, ως φορέα μνήμης, παιδείας και δημοκρατικής συνοχής. Αυτόν τον χαρακτήρα της πολιτιστικής κληρονομιάς έχουμε χρέος να τον υπερασπιστούμε και γι’ αυτόν τον λόγο καταψηφίζουμε το παρόν νομοσχέδιο. 
Και κλείνω την ομιλία μου με τη σκέψη μου στην αλησμόνητη Μυρσίνη Ζορμπά. Ο πολιτισμός δεν είναι προνόμιο, είναι δικαίωμα των πολιτών, είναι δημόσιο αγαθό, είναι πεδίο δημοκρατικής συμμετοχής.
Ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΟΥΣΑ (Όλγα Γεροβασίλη): Τρίλεπτη παρέμβαση από την Πρόεδρο της Πλεύσης Ελευθερίας κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ευχαριστώ, κυρία Πρόεδρε. 
Δεν ξέρω αν παρακολουθήσατε όσα διημείφθησαν προηγουμένως. Προήδρευε άλλος Αντιπρόεδρος της Βουλής. Όμως, αυτά που συνέβησαν πριν από ακριβώς τρεις ώρες αφορούν όλες και όλους μας και ζήτησα τον λόγο για μία δεύτερη παρέμβαση, μετά την πρώτη παρέμβαση που έκανα πριν από αρκετή πια ώρα, για να επισημάνω ότι έχουν περάσει τρεις ώρες -είναι 17:15΄, 14:15΄ έγινε η χυδαία, η ιταμή πολλοστή επίθεση εναντίον μου από τον Βουλευτή της Νέας Δημοκρατίας Κυριαζίδη- και πέραν της αντίδρασης της κυρίας Υπουργού, προς τιμήν της, που ήταν πηγαία, σηκώθηκε και βγήκε από την Αίθουσα, αφού πρώτα διαμαρτυρόταν γιατί επιτρεπόταν να εκτραχύνεται και να εκχυδαΐζεται η συζήτηση από τον συγκεκριμένο Βουλευτή, πέραν της αντίδρασης αυτής της κυρίας Υπουργού, δεν έχει υπάρξει αντίδραση και καταδίκη από το κυβερνών κόμμα. Έχουν μιλήσει όλα τα κόμματα της Αντιπολίτευσης και έχουν καταδικάσει: το ΠΑΣΟΚ, ο ΣΥΡΙΖΑ, το ΚΚΕ, η Ελληνική Λύση και η Νίκη. Μιλώ για όλα τα κόμματα, πέραν της Πλεύσης Ελευθερίας. Μίλησαν ανεξάρτητες Βουλευτίνες πολλές και καταδίκασαν, η κ. Πούλου, η κ. Κοροβέση, η κ. Μάλαμα, η κ. Ακριώτου πριν από λίγο, που μάλιστα είπε «Είμαι τρεις μέρες Βουλευτής και έχει περάσει από μπροστά μου νομοθέτηση που θα έπρεπε να είναι μηνών ή ετών», και το κυβερνών κόμμα ποιεί τη νήσσαν.
Αυτό δεν είναι τυχαίο, δυστυχώς. Είναι απολύτως λογική εξέλιξη αυτή η εκτράχυνση, μετά τις συμπεριφορές του κ. Μητσοτάκη την περασμένη εβδομάδα, αλλά και συνολικά μετά από την έξαρση κακοποιητικού λόγου και βίας μέσα στη Βουλή. Εγώ έχω καταγγείλει από τις 15 Μαΐου βίαιο περιστατικό εναντίον μου από τον Βουλευτή Υψηλάντη, με την ενθάρρυνση του Βουλευτή Γεωργαντά -όλοι είναι Βουλευτές της Νέας Δημοκρατίας- με μία αγέλη Βουλευτών της Νέας Δημοκρατίας που επικροτούσε. Αυτό όχι απλώς δεν καταδικάστηκε, αλλά έφτασε πριν από λίγες μέρες να μου απευθύνει ο ίδιος Βουλευτής Υψηλάντης προσβολές με χρήση λόγου για τη γενετήσια ελευθερία και σε αυτό δεν υπήρξε αντίδραση.
Αυτή η αποθράσυνση Κυριαζίδη είναι ακριβώς το φυσικό επόμενο, όπως η εξάπλωση της έμφυλης βίας στην κοινωνία, είναι ο καθρέφτης ενός πολιτικού συστήματος, το οποίο εκπέμπει αυτόν τον κακοποιητικό, σεξιστικό, μισογυνικό λόγο. Ποιος, βέβαια, τώρα θα καταδικάσει για τη Νέα Δημοκρατία; Ο Καιρίδης που μιλάει για τα «πουλέν» και «άσε μας, κουκλίτσα μου»; Όχι. 
Όμως, αυτό αντικατοπτρίζει το ποιος είναι ο κ. Μητσοτάκης και γιατί δεν δέχθηκα τη συγγνώμη του.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΟΥΣΑ (Όλγα Γεροβασίλη): Κυρία Πρόεδρε, δεν προέδρευα εκείνη την ώρα. Ενημερώθηκα, βεβαίως, διότι εκτός των άλλων, στη συνέχεια σειρά ομιλητριών και ομιλητών καταδίκασαν τον κακοποιητικό αυτόν λόγο εκ μέρους του κ. Κυριαζίδη ως υπότροπος αυτήν τη φορά και, προφανώς, δεν είναι ανεκτή καμία τέτοια συμπεριφορά εντός, αλλά και εκτός Κοινοβουλίου. 
Τον λόγο έχει ο κ. Καιρίδης, Κοινοβουλευτικός Εκπρόσωπος της Νέας Δημοκρατίας. 
ΔΗΜΗΤΡΙΟΣ ΚΑΙΡΙΔΗΣ: Σας ευχαριστώ, κυρία Πρόεδρε.
Κυρίες και κύριοι συνάδελφοι. Απλώς για να μπουν τα πράγματα στη θέση τους θέλω να σας πω ότι από την πρώτη στιγμή ζήτησα τον λόγο. Μπορεί να το πιστοποιήσει ο κ. Λαμπρούλης αυτό, ήταν αυτός που προήδρευε πριν από εσάς, κυρία Γεροβασίλη, αλλά είχαν ήδη δηλώσει ότι θέλουν να μιλήσουν ο Κοινοβουλευτικός Εκπρόσωπος της Ελληνικής Λύσης, ο κ. Χήτας, ο Κοινοβουλευτικός Εκπρόσωπος του Κομμουνιστικού Κόμματος, ο κ. Παφίλης και στη συνέχεια ο Κοινοβουλευτικός Εκπρόσωπος του ΠΑΣΟΚ κ. Χριστίδης. Επειδή, λοιπόν, η Νέα Δημοκρατία, καίτοι πλειοψηφία, είναι κόμμα της κοινοβουλευτικής τάξης και σέβεται απόλυτα την προτεραιότητα την οποία είχαν οι συνάδελφοι, κατόπιν και του κ. Λαμπρούλη, φαντάζομαι και εσάς, κυρία Γεροβασίλη, μιλάω στη συνέχεια. Άρα, αχρείαστη αυτή η παρέμβαση και εκτός πραγματικότητας. 
Τώρα, επιτρέψτε μου κάποιες εισαγωγικές παρατηρήσεις πριν αναφερθώ και σε όλα τα υπόλοιπα που ακούστηκαν από το πρωί σήμερα σε αυτήν εδώ την Αίθουσα. Η Νέα Δημοκρατία είναι η μεγάλη φιλελεύθερη παράταξη της πατρίδας μας. Κορωνίδα της πολιτικής μας είναι η προστασία των δικαιωμάτων όλων των Ελλήνων. Αυτό δεν το λέμε μόνο στα λόγια, το έχουμε αποδείξει και με πράξεις, παίρνοντας δύσκολες αποφάσεις και, μάλιστα, πρόσφατα για να προστατεύσουμε τα δικαιώματα συγκεκριμένων κοινωνικών ομάδων, μη διστάζοντας να συγκρουστούμε ακόμα και με προνομιακά σε εμάς ακροατήρια και αναλαμβάνοντας το όποιο πολιτικό κόστος. 
ΧΡΗΣΤΟΣ ΓΙΑΝΝΟΥΛΗΣ: Αφού για ύπνο πήγατε.
ΔΗΜΗΤΡΙΟΣ ΚΑΙΡΙΔΗΣ: Διότι ξέρουμε και πιστεύουμε ότι τα δικαιώματα δεν μπαίνουν στη ζυγαριά του πολιτικού κόστους ή της δημοφιλίας, αλλά χρήζουν υπεράσπισης και προάσπισης σε κάθε περίπτωση. Αναφέρομαι σε νομοσχέδιο που φέραμε και το οποίο δεν τολμήσατε να φέρετε ούτε εσείς, κύριε Γιαννούλη. 
ΧΡΗΣΤΟΣ ΓΙΑΝΝΟΥΛΗΣ: Ποιο εννοείτε; Τα ομόφυλα ζευγάρια;
ΠΡΟΕΔΡΕΥΟΥΣΑ (Όλγα Γεροβασίλη): Κύριε Γιαννούλη, θα πάρετε τον λόγο, παρακαλώ. Παρακαλώ, μην το κάνετε. Θα πάρετε τον λόγο, μην το κάνετε. 
ΔΗΜΗΤΡΙΟΣ ΚΑΙΡΙΔΗΣ: Δεν υπάρχει παρά η απόλυτη καταδίκη κάθε κακοποιητικής συμπεριφοράς από όπου κι αν προέρχεται. Και σ’ αυτό, νομίζω, συμφωνούμε όλοι σε αυτήν την Αίθουσα. Πρέπει να συμφωνούμε όλοι σε αυτήν την Αίθουσα. Σίγουρα οι συνάδελφοι της Πλειοψηφίας συμφωνούν. Δυστυχώς, με πρωτοβουλία συγκεκριμένων συναδέλφων έχουμε επαναλαμβανόμενη όχι μόνο κακοποιητική, όχι μόνο υβριστική, θα σας έλεγα βαθύτατα αντικοινοβουλευτική συμπεριφορά και ο νοών νοείτω. 
ΧΡΗΣΤΟΣ ΓΙΑΝΝΟΥΛΗΣ: Δεν καταλάβαμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν καταλάβαμε.
ΔΗΜΗΤΡΙΟΣ ΚΑΙΡΙΔΗΣ: Θα καταλάβετε, κάντε λίγο υπομονή.
Όποιος δίνει δικαίωμα στον κατηγορούμενο να προσποιείται και να εμφανίζεται ως κατήγορος, δεν προσφέρει υπηρεσία ούτε στη Βουλή, ούτε στην πατρίδα. 
Έχουμε συγκεκριμένο συνάδελφο, συγκεκριμένη συνάδελφο, στην οποία έχει επιβληθεί ήδη ποινή, ατιμωτική ποινή, ιδίως αν είσαι Αρχηγός κόμματος…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα;
ΔΗΜΗΤΡΙΟΣ ΚΑΙΡΙΔΗΣ: …για αντικοινοβουλευτική συμπεριφορά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καμία ποινή δεν μου έχει επιβληθεί. 
ΔΗΜΗΤΡΙΟΣ ΚΑΙΡΙΔΗΣ: Και επίκειται και νέα ποινή με την πρόσφατη απόφαση της Επιτροπής Δεοντολογίας. Βρίσκεται ο σχετικός φάκελος στα χέρια του Προέδρου της Βουλής. 
Ο τελευταίος που δικαιούται να ομιλεί για κακοποιητική συμπεριφορά είστε εσείς. Ο τελευταίος που δικαιούται να καταδικάζει -πώς την είπατε;- την έμφυλη βία, είσαστε εσείς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πώς την είπατε; 
ΔΗΜΗΤΡΙΟΣ ΚΑΙΡΙΔΗΣ: Διότι εσείς δεν καταδικάζετε καν τη βία και γι’ αυτό, όπως έχω πει κι άλλη φορά, κατά τη γνώμη μας, δεν ανήκετε στο δημοκρατικό τόξο. 
Στα πρόσφατα επεισόδια της Θεσσαλονίκης μιλήσατε για προβοκάτσια, όπου είχαμε έναν νεκρό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μία!
ΔΗΜΗΤΡΙΟΣ ΚΑΙΡΙΔΗΣ: Στη δε Μαρφίν, μας διαβεβαιώσατε ότι είναι βεβαία προβοκάτσια. 
Ντροπή σας! Μας παρακολουθεί ο ελληνικός λαός και βγάζει τα συμπεράσματά του. Τρεις νεκροί στη Μαρφίν, μία νεκρή στη Θεσσαλονίκη και για εσάς έφταιγε η αστυνομία, το κράτος και ο οποιοσδήποτε άλλος εκτός από τους ενόχους. Διότι χαϊδεύετε τη βία, χαϊδεύετε τη βία. Κόμμα που χαϊδεύει και πολιτικός που χαϊδεύει τη βία, δεν είναι κόμμα δημοκρατικό. Στη δημοκρατία δεν έχει θέση η βία, ούτε η λεκτική, αλλά ακόμα περισσότερο ούτε η φυσική βία, που οδηγεί μάλιστα σε νεκρούς. Άρα μην υποκρίνεστε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ντρέπεστε; 
ΔΗΜΗΤΡΙΟΣ ΚΑΙΡΙΔΗΣ: …μην υποκρίνεστε. Και τώρα αυτό κάνετε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ντρέπεστε; 
ΔΗΜΗΤΡΙΟΣ ΚΑΙΡΙΔΗΣ: Αυτή είναι αντικοινοβουλευτική συμπεριφορά. Και γι’ αυτό σας έχουμε καταγγείλει κατ’ επανάληψη. Δυστυχώς, με απόφαση όλων μας, έχουμε επιδείξει ατέλειωτη ανοχή, ατέλειωτη και εδώ και στις επιτροπές, αλλά αυτό δεν σημαίνει ότι η συμπεριφορά σας δεν είναι φασίζουσα. 
ΧΡΗΣΤΟΣ ΓΙΑΝΝΟΥΛΗΣ: Για τον Κυριαζίδη δεν μας λέτε. 
ΔΗΜΗΤΡΙΟΣ ΚΑΙΡΙΔΗΣ: Δύο είναι τα μεγάλα, κρίσιμα και σημαντικά πολιτικά συμπεράσματα από τη συζήτηση που είχαμε εδώ σήμερα. 
Πρώτον, το ΚΚΕ θα πρέπει να αισθάνεται πάρα πολύ ευτυχές, διότι όλοι λίγο πολύ στην Αντιπολίτευση είστε παραλλαγές του Κομμουνιστικού Κόμματος, το οποίο είναι και το αυθεντικό. Όλοι ομνύετε στον κρατισμό. Για όλους εσάς, ακόμα και για το ΠΑΣΟΚ δυστυχώς, που όταν κυβέρνησε άλλα έκανε και θα μιλήσουμε για τις αντιφάσεις…
ΑΛΕΞΑΝΔΡΟΣ ΚΑΖΑΜΙΑΣ: Συνοδοιπόροι…
ΔΗΜΗΤΡΙΟΣ ΚΑΙΡΙΔΗΣ: …ακόμα και το ΠΑΣΟΚ ήρθε εδώ να μας πει τι καλό που είναι το δημόσιο και τι καλά που τα κάνει το δημόσιο. 
Ας ξεκαθαρίσουμε λοιπόν τα πράγματα, να τα βάλουμε σε μια σειρά και ιδεολογικοπολιτικά. Το δημόσιο δεν μπορεί, δεν έχει ποτέ παράξει πολιτισμό. Ποτέ. Και ο πολιτισμός δεν παράγεται από τον κρατισμό και από την κακώς νοούμενη δημοσιοϋπαλληλία. Όποτε έχει παραχθεί και όπου έχει παραχθεί, έχει παραχθεί από ελεύθερα πνεύματα, από ελεύθερους ανθρώπους, από ανθρώπους που δεν συμβιβάζονται, που ψάχνουν το καινούργιο και ανατρέπουν στερεότυπα και παραδοχές. Αυτό είναι πολιτισμός. 
ΧΡΗΣΤΟΣ ΓΙΑΝΝΟΥΛΗΣ: Τι είναι αυτά που λέτε; 
ΔΗΜΗΤΡΙΟΣ ΚΑΙΡΙΔΗΣ: Πολιτισμός δεν είναι ούτε τα τσιτάτα κακογραμμένου σχολικού βιβλίου που κάποιοι από εσάς αρέσκονται να διαβάζουν για να μας πουν ότι προστατεύουν τον πολιτισμό. Πολιτισμός δεν είναι η μούμια και η μουμιοποίηση, δεν είναι η προγονολατρεία και η προγονοπληξία. Πολιτισμός είναι κάτι πολύ ζωντανό και σίγουρα οι απολίτιστοι δεν μπορούν να μιλούν για πολιτισμό, έτσι δεν είναι; 
ΧΡΗΣΤΟΣ ΓΙΑΝΝΟΥΛΗΣ: Το Φεστιβάλ Αθηνών είναι δημόσιοι υπάλληλοι; 
ΔΗΜΗΤΡΙΟΣ ΚΑΙΡΙΔΗΣ: Το κράτος προφανώς έχει ρόλο και παίζει ρόλο στο να στηρίζει, αλλά η ιδέα ότι ο πολιτισμός είναι υπόθεση του κρατισμού και του ασφυκτικού ελέγχου του δημοσίου είναι απολύτως ανιστόρητη. Οι Έλληνες όποτε παρήξαν πολιτισμό, το έκαναν ελεύθεροι. Από εκεί και πέρα είσαστε εσείς… 
ΧΡΗΣΤΟΣ ΓΙΑΝΝΟΥΛΗΣ: Καταλαβαίνετε τι λέτε; 
ΠΡΟΕΔΡΕΥΟΥΣΑ (Όλγα Γεροβασίλη): Κύριε Γιαννούλη, χωρίς σχόλια. 
ΔΗΜΗΤΡΙΟΣ ΚΑΙΡΙΔΗΣ: Θα έρθω και σε εσάς. 
ΠΡΟΕΔΡΕΥΟΥΣΑ (Όλγα Γεροβασίλη): Χωρίς σχόλια, παρακαλώ. 
ΔΗΜΗΤΡΙΟΣ ΚΑΙΡΙΔΗΣ: Θα έρθω και σε εσάς. Εσείς είσαστε από τους παλιούς. 
ΧΡΗΣΤΟΣ ΓΙΑΝΝΟΥΛΗΣ: …(Δεν ακούστηκε)
ΠΡΟΕΔΡΕΥΟΥΣΑ (Όλγα Γεροβασίλη): Σταματήστε τον διάλογο.
ΔΗΜΗΤΡΙΟΣ ΚΑΙΡΙΔΗΣ: Σας ξέρουμε και γνωριζόμαστε. Πάλι καλά. Γιατί οι διάφοροι που μίλησαν σήμερα, με τις τόσες αλλαγές που έχουν γίνει στην Κοινοβουλευτική σας Ομάδα και γενικά έχουν προέλθει από την Κοινοβουλευτική σας Ομάδα, θα πρέπει να ξαναγνωριστούμε και να ξανασυστηθούμε σε αυτή την Αίθουσα. 
ΧΡΗΣΤΟΣ ΓΙΑΝΝΟΥΛΗΣ: Κύριε Καιρίδη, είναι παραλήρημα αυτό…
ΠΡΟΕΔΡΕΥΟΥΣΑ (Όλγα Γεροβασίλη): Παρακαλώ, κύριε Γιαννούλη. 
ΔΗΜΗΤΡΙΟΣ ΚΑΙΡΙΔΗΣ: Γιατί δεν ξέρουμε τι είστε, ποιοι είστε, τι λέτε.
ΧΡΗΣΤΟΣ ΓΙΑΝΝΟΥΛΗΣ: Ξέρετε πολύ καλά τι λέμε. 
ΠΡΟΕΔΡΕΥΟΥΣΑ (Όλγα Γεροβασίλη): Θα πάρετε τον λόγο, κύριε Γιαννούλη, μετά. 
ΧΡΗΣΤΟΣ ΓΙΑΝΝΟΥΛΗΣ: Κύριε Καιρίδη…
ΔΗΜΗΤΡΙΟΣ ΚΑΙΡΙΔΗΣ: Σας είπα. Ιδού το original, ΚΚΕ. 
ΠΡΟΕΔΡΕΥΟΥΣΑ (Όλγα Γεροβασίλη): Τι πρέπει να γίνει; Τι πρέπει να γίνει; Τι πρέπει να γίνει τώρα; Να σταματήσετε. Θα πει ό,τι θέλει. Ο καθένας λέει αυτό που πιστεύει. 
ΔΗΜΗΤΡΙΟΣ ΚΑΙΡΙΔΗΣ: Θα έρθω και στο δεύτερο συμπέρασμα, για την τοξικότητα και την πόλωση και τον κατακερματισμό της Αντιπολίτευσης που γεννά αυτήν την τοξικότητα. Λέω λοιπόν…
ΧΡΗΣΤΟΣ ΓΙΑΝΝΟΥΛΗΣ: Τσιμουδιά για τον Κυριαζίδη. 
ΔΗΜΗΤΡΙΟΣ ΚΑΙΡΙΔΗΣ: Δεν λειτουργούσαν όλα καλά μέχρι το 2019. Όποιος είχε πάει σε αρχαιολογικό χώρο τα είχε δει. Έκτοτε και σε αντίθεση με ό,τι πήγε να μας πει ο κ. Χριστίδης, ότι τάχα, δήθεν είπα, έχει επιτελεστεί από αυτή την Κυβέρνηση, υπό την ηγεσία αυτής της Υπουργού, ένα τεράστιο έργο στον πολιτισμό. Πάτε στα καινούργια μουσεία. Πάτε στους ανακαινισμένους αρχαιολογικούς χώρους, πάτε στα διάφορα πολιτιστικά τοπόσημα όλης της χώρας. Η σύγκριση με το πριν το 2019 είναι απολύτως καταλυτική. Και το να έρχεστε εδώ να τη μηδενίζετε είναι απολύτως υποκριτικό. 
Τώρα, σε όλες τις χώρες της Ευρώπης υπάρχουν τέτοιοι φορείς που λειτουργούν ευέλικτα προκειμένου να προβάλλουν, να προωθούν την πολιτιστική κληρονομιά. Αντίστοιχος υπάρχει στη Βρετανία, στη Γαλλία, στην Ιταλία, παντού. Σε αντίθεση με ό,τι μας είπε ο κ. Χριστίδης, ο ίδιος ο νόμος του 2020 της κ. Μενδώνη, προέβλεπε τη συγκεκριμένη ανώνυμη εταιρεία, την ίδρυση αυτής της εταιρείας, η οποία πραγματοποιείται σήμερα. Και ο λόγος είναι απλώς ότι δεν μπορούμε μέσα από το δημόσιο λογιστικό και με όλες τις αγκυλώσεις της δημοσιοϋπαλληλίας να τρέξουμε γρήγορα μπροστά στη διαχείριση, αξιοποίηση όλου αυτού του τεράστιου πλούτου. Αξιοποίηση υπέρ της κληρονομιάς, υπέρ της ανάδειξής της και της προστασίας της. Θα είναι χρήματα που θα επιστρέψουν στον πολιτισμό. 
Άλλωστε και εσείς στο ΠΑΣΟΚ, κυρία Γρηγοράκου, το 1999 το ίδιο κάνατε. Αν θυμάμαι καλά, πρωθυπουργός ο κ. Σημίτης με τον κ. Βενιζέλο τότε. Και εσείς ιδρύσατε ανώνυμη εταιρεία προβολής της πολιτιστικής κληρονομιάς και βέβαια τον «ΑΘΗΝΑ 2004» και αυτόν ως ανώνυμη εταιρεία, για να γίνουν γρήγορα οι αγώνες. 
Από εκεί και πέρα, το δεύτερο πολιτικό σχόλιο έχει να κάνει με αυτήν την αμετροέπεια, αυτόν τον μηδενισμό, αυτή την τοξικότητα και αυτή την αντιπαλότητα σε ένα νομοσχέδιο, το οποίο δεν προσφέρεται, δεν προσφέρεται για τέτοιου είδους ένταση. 
ΧΡΗΣΤΟΣ ΓΙΑΝΝΟΥΛΗΣ: Σε μας το λέτε αυτό; 
ΔΗΜΗΤΡΙΟΣ ΚΑΙΡΙΔΗΣ: Ο λόγος δεν μπορεί παρά να είναι πάρα πολύ απλός. Ο κατακερματισμός της Αντιπολίτευσης, η καταβύθιση της Αντιπολίτευσης, την οποία βλέπουμε σε ζωντανό χρόνο στα έδρανα του ΣΎΡΙΖΑ, προφανώς, οδηγεί σε έναν διαγκωνισμό, ποιος θα πει τη μεγαλύτερη παλαβομάρα; 
Και σε αυτό έχει προσέλθει -και αυτό είναι το λυπηρό- Το ΠΑΣΟΚ, πιστεύοντας ότι έτσι θα ξεκολλήσει τη βελόνα. Καλά, για την κ. Κωνσταντοπούλου, η οποία φλερτάρει με την έξοδο από τη Βουλή δημοκοπικά, κατανοητό. Έχει και πολλές μηνύσεις, έχει και πολλές άρσεις ασυλίας, έχει και πολλά δικαστήρια για κακουργήματα να απολογηθεί ο τιμητής…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχω δικαστήρια για κακουργήματα και το ξέρετε…(Δεν ακούστηκε)
ΔΗΜΗΤΡΙΟΣ ΚΑΙΡΙΔΗΣ: Έτσι. Βία εναντίον δικαστή. Πρωτοφανές, δεν έχει ξαναγίνει. 
Αλλά εσείς στο ΠΑΣΟΚ να προσπαθείτε μέσα από αυτή τη γλώσσα και με αυτόν τον στόμφο να μηδενίσετε ό,τι έγινε, να διαστρεβλώσετε ό,τι έγινε και να προσπαθήσετε να παρακολουθήσετε σε τοξικότητα και πόλωση; Δεν θα τους ανταγωνιστείτε. Οι άνθρωποι είναι μαθημένοι, είναι εκπαιδευμένοι….
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει για ένα λεπτό ο Υπουργός, κ. Φωτήλας.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Ευχαριστώ, κυρία Πρόεδρε. 
Θα ήθελα να ξεκαθαρίσω τούτο. Από την πρώτη στιγμή τόσο εγώ, όσο και ο εισηγητής μας, ο κ. Αμυράς, ζητήσαμε τον λόγο προκειμένου να καταδικάσουμε τη συμπεριφορά του συναδέλφου μας. Δεν μας δόθηκε ο λόγος από τον προεδρεύοντα. Σε κάθε περίπτωση πήρε τον λόγο η Υπουργός, η οποία μας κάλυψε.
 Όμως, για να μη θεωρηθεί ότι κρύβομαι πίσω από τη σκιά της Υπουργού μου, θέλω να καταδικάσω ξεκάθαρα τη συμπεριφορά του κ. Κυριαζίδη. Συμπεριφορά που δεν τιμά σίγουρα τον ίδιο, τον θεσμικό ρόλο που οι συμπολίτες μας του ανέθεσαν, όλους εμάς, το ίδιο το Κοινοβούλιο και τον χώρο αυτό τον ιερό της δημοκρατίας. Και εδώ δεν χωρούν ούτε όμως, ούτε αλλά, ούτε άνω τελείες. Μόνο τελεία και παύλα. 
Ευχαριστώ. 
ΧΡΗΣΤΟΣ ΓΙΑΝΝΟΥΛΗΣ: Στο δια ταύτα. Αυτό δεν αρκεί.
ΠΡΟΕΔΡΕΥΟΥΣΑ (Όλγα Γεροβασίλη): Κύριε Γιαννούλη, παρακαλώ, ενοχλείτε. Το κάνετε πάντα.
Τον λόγο έχει ο κ. Αμυράς.
ΓΕΩΡΓΙΟΣ ΑΜΥΡΑΣ:  Ευχαριστώ, κυρία Πρόεδρε.
Να διευκρινίσω κι εγώ ότι ο λόγος που χρονικά χρειάστηκε να διαρρεύσει τόσος χρόνος για να καταδικάσουμε -εννοείται- τη σεξιστική συμπεριφορά και τον κακοποιητικό λόγο του κ. Κυριαζίδη σε βάρος της κ. Κωνσταντοπούλου, ήταν απλώς και μόνο ότι ο προηγούμενος Προεδρεύων δεν μας έδινε τον λόγο. 
Σε καμία περίπτωση δεν μπορούμε να ανεχτούμε όχι μόνο εδώ μέσα, αλλά πουθενά στην κοινωνία, τέτοιου είδους κακοποιητικό λόγο έναντι κανενός, είτε είναι γυναίκα, είτε είναι άντρας, είτε είναι ηλικιωμένος, είτε οτιδήποτε. Είμαι σίγουρος και εκφράζω το σύνολο των Βουλευτών της Νέας Δημοκρατίας. 
Ευχαριστώ πολύ. 
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει η Πρόεδρος της Πλεύσης Ελευθερίας, κ. Κωνσταντοπούλου, για μία τρίλεπτη παρέμβαση.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Υποθέτω ότι έχω τον λόγο, όχι για τρία δευτερόλεπτα που μου βάλατε!
Επιτρέψτε μου να πω τα εξής. Κατ’ αρχάς, κύριε Υφυπουργέ, κύριε Φωτήλα και κύριε Αμυρά, χαίρομαι που αισθανθήκατε την ανάγκη μετά από αυτή την πραγματικά οικτρή τοποθέτηση του Κοινοβουλευτικού Εκπροσώπου της Νέας Δημοκρατίας, να τοποθετηθείτε και να διαχωρίσετε τη θέση σας από μία ακόμη επίθεση που έγινε με φοβερή χυδαιότητα και σκαιότητα. 
Κύριε Καιρίδη, αν ο κ. Μητσοτάκης έχει ελάχιστη αίσθηση κοινοβουλευτικού καθήκοντος, θα σας διαγράψει και εσάς και τον κ. Κυριαζίδη. Πήρατε τον λόγο για να δικαιολογήσετε τον κ. Κυριαζίδη, για να μου πείτε ότι τα ήθελα, ότι πήγαινα γυρεύοντας, διότι ασκώ αντιπολίτευση. Και φτάσατε να ταυτίσετε, όπως το κάνετε πάντα, την κοινοβουλευτική αντιπολίτευση, τη σθεναρή κοινοβουλευτική αντιπολίτευση, αυτή που σας ενοχλεί, με την τοξικότητα. Όχι κύριε, η Αντιπολίτευση είναι στοιχείο της δημοκρατίας. Δεν είναι τοξικότητα. Η αντίσταση σε βλαπτικά κυβερνητικά μέτρα είναι δημοκρατικό καθήκον, δεν είναι υποκίνηση της βίας.
 Και μιλάτε σε εμένα που επί των ημερών σας έχω δεχθεί αστυνομική βία με ρίψη κρότου λάμψης εναντίον μου στα πόδια μου την 31η Οκτωβρίου 2024 στην κινητοποίηση των εποχικών πυροσβεστών που σπάσατε στο ξύλο, και δεν καταδικάσατε ούτε την εναντίον μου ούτε εναντίον κι άλλων Βουλευτών βία. Έχω δεχθεί αστυνομική βία μέσα στα δικαστήρια για τα Τέμπη, μέσα στο δικαστήριο για τον Μπέο. 
Είμαστε -δεν θα πω το μοναδικό- το κατ’ εξοχήν κίνημα που υποστηρίζει τη μη βία, που είμαστε κατά της γενοκτονίας που διαπράττει το κράτος του Ισραήλ σε βάρος των Παλαιστινίων, κατά όλης της βίας που ασκείται και της αστυνομικής βίας που δεν καταδικάσατε κύριε. Δεν καταδικάσατε τη δολοφονία του εικοσάχρονου παιδιού με ρατσιστικό κίνητρο και ήτανε ΑμεΑ. 
Πως τολμάτε εσείς να μιλάτε σε εμάς για υποκίνηση της βίας; Και πώς τολμάτε γενικά να προσπαθείτε να δικαιολογήσετε αυτή την ακραία, χυδαία, μισογύνικη και με πολλά άλλα χαρακτηριστικά -που θα τα εξηγήσω στην ομιλία μου- ομιλία; Είχε πολλά χαρακτηριστικά η ομιλία Κυριαζίδη, συνταξιούχου αστυνομικού, που ήρθε εδώ να πει παραμύθια ακόμη και για την επίσκεψη του Νίκου Κωνσταντοπούλου ως προέδρου του Συνασπισμού και όχι υποψηφίου προέδρου, στη Δράμα πριν από τριάντα τόσα χρόνια. Ήτανε, λέει, πριν είκοσι χρόνια και εγώ αγνοούμην. 
Έχω το προνόμιο, θα έλεγα, στη ζωή μου από την εφηβική μου ηλικία να μην έχει υπάρξει ούτε μία μέρα που αγνοούμαι. Να, βλέπετε, και τώρα ακόμα με καλούν οι πολίτες και δεν αγνοούμαι. Θα το απαντήσω αμέσως μετά. Έχω αυτό, λοιπόν, το προνόμιο. Δεν υπάρχει ημέρα που να ήμουν αγνοουμένη. Κι, όμως, ήρθε ο αστυνομικός να πει ότι αυτή της οποίας προσβάλλω την αξιοπρέπεια και την υπόσταση ήταν και αγνοούμενη και την φορτώσαμε σε περιπολικό. Τι άλλο θα ακούσουμε κατά πληροφορίες της ΚΥΠ; 
ΠΡΟΕΔΡΕΥΟΥΣΑ (Όλγα Γεροβασίλη): Μισό λεπτάκι, για να αποκαταστήσουμε τα πράγματα όπως έγιναν. Ενημερώθηκα ότι την ώρα που Προεδρεύων στη θέση τη δική μου ήταν ο κ. Λαμπρούλης και εξελίχθηκε το περιστατικό αυτό, ο κ. Καιρίδης δεν ήταν στην Αίθουσα. Δεν ήταν ότι κάποιος δεν έδωσε τον λόγο. Κι εσείς κύριε Αμυρά, όντως ζητήσατε τον λόγο, αλλά ζητήσατε τον λόγο επί διαδικαστικού. Επί διαδικαστικού δεν προβλέπεται. Κατά συνέπεια γι’ αυτό δεν είχατε τον λόγο. Έτσι δεν ήταν ότι ο Προεδρεύων δεν επέτρεψε να εξελιχθεί…
ΓΕΩΡΓΙΟΣ ΑΜΥΡΑΣ: Κυρία Πρόεδρε, τον λόγο.
ΠΡΟΕΔΡΕΥΟΥΣΑ (Όλγα Γεροβασίλη): Ας μην το συζητήσουμε άλλο. Δεν υπάρχει διαδικασία που να μπορούμε να το συζητήσουμε. 
ΓΕΩΡΓΙΟΣ ΑΜΥΡΑΣ:  Έχει σημασία… 
ΠΡΟΕΔΡΕΥΟΥΣΑ (Όλγα Γεροβασίλη): Δεν έχετε τον λόγο, όμως, τώρα. 
ΓΕΩΡΓΙΟΣ ΑΜΥΡΑΣ: Κυρία Πρόεδρε, τον λόγο γιατί έχει σχέση με το περιστατικό.
ΠΡΟΕΔΡΕΥΟΥΣΑ (Όλγα Γεροβασίλη): Εντάξει.
Ορίστε, έχετε τον λόγο.
ΓΕΩΡΓΙΟΣ ΑΜΥΡΑΣ: Απλώς για την ιστορία να πω ότι το διαδικαστικό ζήτημα -δεν είχα τη δυνατότητα βέβαια να το υποστηρίξω- το οποίο επικαλέστηκα, ήταν το εξής. Ο κ. Κυριαζίδης θα έπρεπε -και θα τον καλούσα δημοσίως- να ζητήσει να διαγραφούν από τα Πρακτικά τα σημεία εκείνης της τοποθέτησής του και να ζητήσει συγγνώμη. Αυτό ήταν το διαδικαστικό.
 ΠΡΟΕΔΡΕΥΟΥΣΑ (Όλγα Γεροβασίλη): Προχωρούμε.
ΔΗΜΗΤΡΙΟΣ ΚΑΙΡΙΔΗΣ: Ο κ. Λαμπρούλης δεν σας είπε ότι ζήτησα τον λόγο;
ΠΡΟΕΔΡΕΥΟΥΣΑ (Όλγα Γεροβασίλη): Εγώ σας λέω ότι την ώρα που έγινε το περιστατικό…
ΔΗΜΗΤΡΙΟΣ ΚΑΙΡΙΔΗΣ: Είχα βγει να φάω.
ΠΡΟΕΔΡΕΥΟΥΣΑ (Όλγα Γεροβασίλη): Δεν λέει κανείς γιατί δεν…
ΔΗΜΗΤΡΙΟΣ ΚΑΙΡΙΔΗΣ: Δεν σας είπε ότι ζήτησα τον λόγο;
ΠΡΟΕΔΡΕΥΟΥΣΑ (Όλγα Γεροβασίλη):. Εγώ δεν ήμουν παρούσα. Ωστόσο και παρεμβάσεις έχετε…
ΔΗΜΗΤΡΙΟΣ ΚΑΙΡΙΔΗΣ: Ζήτησαν τον λόγο ο κ. Χρηστίδης, ο κ. Χήτας, ο κ. Παφίλης…
ΠΡΟΕΔΡΕΥΟΥΣΑ (Όλγα Γεροβασίλη): Ναι, ναι βεβαίως και εγώ το βρήκα σημειωμένο ότι ζητήσατε τον λόγο, αλλά δεν ζητήσατε επ’ αυτού. Ζητήσατε τον λόγο γενικότερα. 

Επομένως κλείνουμε, γιατί ο κ. Λιάκος είναι όρθιος ήδη, αλλά προηγείται ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Κυρία Πρόεδρε, ήταν χρήσιμη η παρατήρηση που κάνατε για το ότι ο κ. Καιρίδης ήταν απών όταν έγινε το επεισόδιο, γιατί ήρθε εδώ και μας είπε άθλια ψέματα, τα οποία πάντα μας λέει ο κ. Καιρίδης. Είπε ότι ζήτησε τον λόγο και δεν του δόθηκε. Αυτά είναι ψέματα και δεν πρέπει να λέγονται στην Ολομέλεια, κύριε Καιρίδη, είναι ντροπή σας. 
Αλλά βεβαίως είχαμε και τον κύριο Υφυπουργό και την κυρία Υπουργό νωρίτερα και τον κ. Αμυρά, που σας αδειάζουν συνέχεια. Συνέχεια. Εγώ στη θέση σας θα είχα ζητήσει να παραιτηθώ από Κοινοβουλευτικός Εκπρόσωπος της Νέας Δημοκρατίας. Δεν έχετε καμία υποστήριξη από τους Βουλευτές σας, που μιλούσατε στο όνομά τους. 
Έχετε επιλέξει, κύριε Καιρίδη, και είχατε την ευκαιρία να πείτε δυο αλήθειες, αλλά είπατε ψέματα, άθλια ψέματα. Είχατε την ευκαιρία να καταδικάσετε όσα είπε ο συνάδελφός σας, ο κ. Κυριαζίδης, αλλά επιλέξατε να τον υποστηρίξετε. Αυτό κάνατε. 
Ανεβήκατε στο Βήμα και για δώδεκα λεπτά μας δώσατε έναν λόγο ακροδεξιό, της εθνικοφροσύνης, με ψευδομαθήματα για τα δημοκρατικά τόξα. Εσείς δεν έχετε ιδέα τι είναι η δημοκρατία για να μιλάτε για το δημοκρατικό τόξο. Χρησιμοποιήσατε αντικομμουνιστικές εκφράσεις, πολύ γνωστές από την εποχή της εθνικοφροσύνης και του Εμφυλίου. Αυτά ξέρετε μόνο! 
Και συνεχίσατε και άλλα ψέματα. Είπατε για την κ. Κωνσταντοπούλου ότι, λέει, έχει λάβει ποινή από τον Πρόεδρο της Βουλής. Πότε έγινε αυτό, κύριε Καιρίδη; Και αυτό ψέματα. Όλα όσα είπατε είναι ψέματα. Είπατε επίσης ότι αντιμετωπίζει κακουργήματα. Και αυτό ψέματα. 
Δεν ξέρω πού να τελειώσω, κυρία Πρόεδρε. Είπατε, επίσης, ο κατηγορούμενος να παρουσιάζεται ως κατήγορος. Δηλαδή η κ. Κωνσταντοπούλου δεν έχει το δικαίωμα να κατηγορήσει τη σεξιστική συμπεριφορά του κ. Κυριαζίδη; 
Και είπατε, προσποιηθήκατε -γιατί είστε και μεγάλος υποκριτής, ολκής- ότι, λέει, εννοείται ότι η Νέα Δημοκρατία είναι υπέρ της κοινοβουλευτικής τάξης. Αυτή είναι καταδίκη; Υπέρ της κοινοβουλευτικής τάξης, σοβαρά; 
Αφήστε δε τα ασύστολα ψεύδη όσον αφορά το γεγονός ότι η Πλεύση Ελευθερίας δεν καταδικάζει τη βία. Εμείς το κάναμε σε κάθε, μα κάθε περίπτωση όπου υπήρξε βία, και βεβαίως στη γενοκτονία στη Γάζα και βεβαίως στην περίπτωση του θανάτου του εικοσάχρονου στο Άργος, για το οποίο προκαλέσαμε πολλές φορές και τη Νέα Δημοκρατία και τον Υφυπουργό Προστασίας του Πολίτη να το καταδικάσει, να καταδικάσει τη βία των αστυνομικών και δεν το έκανε. 
Εσείς δεν καταδικάζετε τη βία και προσάπτετε σε εμάς αυτά που εσείς κάνετε και είχατε και το θράσος, το απίστευτο θράσος να παραστήσετε ότι δεν ξέρετε πώς τη λένε αυτή την έμφυλη βία. 
Αυτή είναι η στάση σας σεξιστή, σεξιστή, χυδαίε σεξιστή, απέναντι στην έμφυλη βία, που είναι ένα κεντρικό πρόβλημα της ελληνικής κοινωνίας; Αυτά έχετε να πείτε, δεν ντρέπεστε; Και παριστάνετε τον τιμητή της δημοκρατίας; 
Δεν έχετε καμία ιδέα ούτε για το τι κάνει ο ελεύθερος ελληνικός λαός, στο όνομα του οποίου πήγατε να μιλήσετε, ούτε τι είναι η δημοκρατία, ούτε τι πρέπει να καταδικάσετε και τι δεν πρέπει να καταδικάσετε. Είστε βουτηγμένος στην ακροδεξιά νοοτροπία και θα πρέπει καλύτερα να σωπάσετε. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΔΗΜΗΤΡΙΟΣ ΚΑΙΡΙΔΗΣ: Κυρία Πρόεδρε, θα ήθελα τον λόγο επί προσωπικού.
ΠΡΟΕΔΡΕΥΟΥΣΑ (Όλγα Γεροβασίλη): Τρίλεπτη παρέμβαση, κύριε Καιρίδη. 
ΔΗΜΗΤΡΙΟΣ ΚΑΙΡΙΔΗΣ: Χυδαίος και σεξιστής κ.λπ. Επί προσωπικού θέλω τον λόγο. Ακούστε, θα είμαι πολύ σύντομος, γιατί πρέπει να τρέξει και η συζήτηση. Δεν θα ασχοληθώ... 
ΕΛΕΝΑ ΑΚΡΙΤΑ: Κυρία Πρόεδρε, είμαστε εδώ από τις 9.00΄.
ΠΡΟΕΔΡΕΥΟΥΣΑ (Όλγα Γεροβασίλη): Κοιτάξτε, λοιπόν, δεν γίνεται αυτό, κύριε Καιρίδη. Είναι από πολλές πλευρές οι χαρακτηρισμοί. Δεν θα επιτρέψω επί προσωπικού για χαρακτηρισμούς, με τους οποίους έτσι κι αλλιώς δεν συμφωνώ, αλλά δεν θα σας δώσω τον λόγο επί του προσωπικού. Αν θέλετε την τρίλεπτη παρέμβαση, την παίρνετε. 
ΔΗΜΗΤΡΙΟΣ ΚΑΙΡΙΔΗΣ: Κυρία Πρόεδρε, εάν τώρα δεν είναι επί προσωπικού, πότε είναι; Επιτρέψτε μου. Δεν μπορείτε να παραβιάσετε τον Κανονισμό και να μην μου το επιτρέψετε.
ΠΡΟΕΔΡΕΥΟΥΣΑ (Όλγα Γεροβασίλη): Δεν θα πάρετε επί του προσωπικού τον λόγο.
ΔΗΜΗΤΡΙΟΣ ΚΑΙΡΙΔΗΣ: Μα είναι επί προσωπικού.
ΦΙΛΙΠΠΟΣ ΦΟΡΤΩΜΑΣ: Το προβλέπει ο Κανονισμός. Τον αποκάλεσε «χυδαίο σεξιστή». 
ΔΗΜΗΤΡΙΟΣ ΚΑΙΡΙΔΗΣ: Και «ψεύτη».
ΠΡΟΕΔΡΕΥΟΥΣΑ (Όλγα Γεροβασίλη): Ξέρω πώς αποκάλεσε και βεβαίως ξέρω και τι είπατε και εσείς πριν, κύριε Καιρίδη. Επομένως, επειδή το ακούω, έχω ακούσει και τις δύο πλευρές, γι’ αυτόν τον λόγο αν θέλετε το τρίλεπτό σας ευχαρίστως. 
ΔΗΜΗΤΡΙΟΣ ΚΑΙΡΙΔΗΣ: Τα βάζετε στην ίδια ζυγαριά δηλαδή; 
ΠΡΟΕΔΡΕΥΟΥΣΑ (Όλγα Γεροβασίλη): Το τρίλεπτό σας ευχαρίστως. Οι χαρακτηρισμοί θα έπρεπε να αποφεύγονται. Σας άκουσα, κύριε Καιρίδη, πριν. 
ΔΗΜΗΤΡΙΟΣ ΚΑΙΡΙΔΗΣ: Ακούστε, κυρία Πρόεδρε. Διότι από αυτού του τύπου τη συμπεριφορά όλοι κρινόμαστε. Το έχετε ξανακάνει. Προσέξτε το αυτό. Δεν μπορείτε τον υβριστή να τον βάζετε στην ίδια θέση με τον υβριζόμενο. Θα πάρω τον λόγο επί προσωπικού. 
ΠΡΟΕΔΡΕΥΟΥΣΑ (Όλγα Γεροβασίλη): Επί προσωπικού δεν έχετε τον λόγο. Θα προχωρήσουμε. 
ΔΗΜΗΤΡΙΟΣ ΚΑΙΡΙΔΗΣ: Παραβιάζετε τον Κανονισμό. 
ΠΡΟΕΔΡΕΥΟΥΣΑ (Όλγα Γεροβασίλη): Ωραία, θα προχωρήσουμε στον κ. Λιάκο. 
ΕΥΑΓΓΕΛΟΣ ΛΙΑΚΟΣ: Σας ευχαριστώ πολύ, κυρία Πρόεδρε. 
Πριν ξεκινήσω την τοποθέτησή μου θέλω να είμαι ξεκάθαρος. Ο κακοποιητικός λόγος δεν χωρά ούτε εδώ, αλλά ούτε και πουθενά και προφανώς είναι άκρως καταδικαστέος πάντα, από όπου κι αν προέρχεται. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Από τον κ. Κυριαζίδη είναι καταδικαστέος;
ΕΥΑΓΓΕΛΟΣ ΛΙΑΚΟΣ: Είπα ότι είναι πάντα, κυρία Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν τον κατονομάσατε όμως.
ΠΡΟΕΔΡΕΥΟΥΣΑ (Όλγα Γεροβασίλη): Παρακαλώ, κυρία Πρόεδρε.
ΕΥΑΓΓΕΛΟΣ ΛΙΑΚΟΣ: Είπα ότι είναι πάντα καταδικαστέος από όπου κι αν προέρχεται. Νομίζω ότι είναι ξεκάθαρο αυτό το οποίο είπα και ότι δεν χωράει πουθενά ο κακοποιητικός λόγος Και ειδικά αυτή η Αίθουσα πρέπει να δίνει αυτό το παράδειγμα ότι είμαστε όλοι απέναντι και ενωμένοι απέναντι στον κακοποιητικό λόγο. Είναι ξεκάθαρο αυτό το οποίο λέω. 
Περνώντας τώρα στο νομοσχέδιο, κυρία Υπουργέ, κύριε Υφυπουργέ, κυρίες και κύριοι συνάδελφοι, κάθε μεταρρύθμιση κρίνεται από το πρόβλημα που καλείται να λύσει και το πρόβλημα εδώ δεν είναι καινούργιο. Μια χώρα με μοναδική πυκνότητα, ασύγκριτη ποιότητα και διαχρονικότητα αρχαιολογικού πλούτου, διαχειριζόταν επί δεκαετίες αυτό το απόθεμα με ένα σχήμα που δεν είχε σχεδιαστεί ποτέ ως ενιαίο σύνολο. 
Το Ταμείο Αρχαιολογικών Πόρων ιδρύθηκε το 1929. Για δεκαετίες ο βασικός οργανωτικός του πυρήνας έμεινε ουσιαστικά ίδιος επί δεκαετίες. Δηλαδή μέχρι το 2020 λειτουργούσαμε με ένα θεσμικό εργαλείο σχεδιασμένο για την Ελλάδα του Μεσοπολέμου. Ακριβώς σε αυτήν την ανάγκη έρχεται να απαντήσει το σημερινό νομοσχέδιο. 
Από τον ευρύ αυτό νομοθετικό σχεδιασμό θα ξεχωρίσω τρεις βασικές μεταρρυθμιστικές κατευθύνσεις. Πρώτον, διαχωρίζει καθαρά τους ρόλους. Στις επιτροπές ακούστηκε πολλές φορές ότι η προστασία της πολιτιστικής κληρονομιάς χρειάζεται ισχυρές δημόσιες υπηρεσίες. Συμφωνώ απόλυτα. Ακριβώς γι’ αυτό έχει σημασία να ξέρει κάθε υπηρεσία τι ακριβώς κάνει. 
Και εδώ ο διαχωρισμός είναι σαφής. Η αρχαιολογική προστασία παραμένει στην αρχαιολογική υπηρεσία. Η επιστημονική κρίση παραμένει στα κεντρικά συμβούλια. Τα προγράμματα αξιοποίησης αρχαιολογικών χώρων, ιστορικών τόπων και μνημείων εγκρίνονται από την πολιτική ηγεσία του Υπουργείου Πολιτισμού, μετά από την προβλεπόμενη γνώμη του αρμόδιου Κεντρικού Συμβουλίου. Η εμπορική και ψηφιακή λειτουργία ανατίθεται στη νέα εταιρεία, η οποία ενεργεί στο όνομα και για λογαριασμό του ΟΔΑΠ, πάντα υπό τον έλεγχο του Δημοσίου. 
Κυρία Πρόεδρε, αν κάποιοι θέλουν να συζητούν, νομίζω ότι μπορούν να βγουν και έξω και όχι να λένε για τον σεβασμό στο Κοινοβούλιο όποτε θέλουν και όποτε δεν θέλουν να μην το κάνουν.
ΠΡΟΕΔΡΕΥΟΥΣΑ (Όλγα Γεροβασίλη): Παρακαλώ, ησυχία στην Αίθουσα. Συνεχίστε, κύριε Λιάκο.
ΕΥΑΓΓΕΛΟΣ ΛΙΑΚΟΣ:  Δεύτερον, ενοποιεί εργαλεία που λειτουργούσαν αποσπασματικά. Το βλέπουμε καθαρότερα στον οπτικό-ακουστικό τομέα. Μέχρι σήμερα, κρίσιμες παράμετροι του cash rebate, των επιλεκτικών προγραμμάτων, της εξωστρέφειας και του φορολογικού κινήτρου, ρυθμίζονταν μέσα από ένα κατακερματισμένο πλαίσιο νόμων και κανονιστικών πράξεων. 
Με το νομοσχέδιο τα βασικά αυτά εργαλεία αποκτούν ενιαία και σταθερότερη βάση, η οποία επιτρέπει πιο ασφαλή και πολυετή προγραμματισμό.
Είναι χαρακτηριστικό πως στην ακρόαση των φορέων, η εκπρόσωπος του Συνδέσμου Ανεξάρτητων Παραγωγών χαρακτήρισε τον πενταετή προγραμματισμό πάγιο αίτημα του κλάδου, αλλά και ο Πρόεδρος της Εταιρείας Ελλήνων Σκηνοθετών ανέδειξε τη θεσμικότητα ως ένα από τα σημαντικότερα κέρδη του νομοσχεδίου. Επομένως, αυτές δεν είναι μόνο κυβερνητικές διαπιστώσεις, αλλά είναι οι εκτιμήσεις ανθρώπων που γνωρίζουν τον κλάδο από μέσα. 
Τρίτον, δημιουργεί εξειδικευμένες δομές εκεί που το υφιστάμενο πλαίσιο δεν επαρκεί. Χαρακτηριστικό παράδειγμα αποτελεί ο νέος φορέας για τη διαχείριση της ενάλιας πολιτιστικής κληρονομιάς. Και για να το κάνω πιο συγκεκριμένο, θα αναφερθώ πάλι στην ακρόαση των φορέων όπου τέθηκε το ερώτημα γιατί να μη δοθούν απλώς οι 35 θέσεις του νέου φορέα στην Εφορεία Εναλίων Αρχαιοτήτων. Την απάντηση την έδωσε ο αναπληρωτής Προϊστάμενος της Εφορείας με ένα παράδειγμα: γιατί ο νέος φορέας μπορεί να προσλάβει θαλάσσιο βιολόγο, ενώ η υφιστάμενη οργανική διάρθρωση της Εφορείας δεν το επιτρέπει. 
Κυρίες και κύριοι συνάδελφοι, ως Βουλευτής Δυτικής Αττικής θα ήθελα να σταθώ σε ορισμένες διατάξεις του νομοσχεδίου που έχουν ιδιαίτερη σημασία για τον τόπο μου. Πρόκειται για ρυθμίσεις που δημιουργούν νέες δυνατότητες για δύο περιοχές με ξεχωριστό συμβολισμό και μεγάλες προοπτικές, την Ελευσίνα και τα Άνω Λιόσια. 
Ξεκινάω από την Ελευσίνα. Το νομοσχέδιο εισάγει για πρώτη φορά τον θεσμό του Αρχαιολογικού Πάρκου και προβλέπει την κατάρτιση σχεδίων διαχείρισης για τους οργανωμένους και επισκέψιμους αρχαιολογικούς χώρους. Πρόκειται για δύο παρεμβάσεις που μπορούν να αλλάξουν ουσιαστικά τον τρόπο με τον οποίο σχεδιάζεται η προστασία και η ανάδειξη των μνημείων. 
Η Ελευσίνα αποτελεί, νομίζω, το πιο χαρακτηριστικό παράδειγμα αυτής της νέας αντίληψης. Είναι μια πόλη που ο αρχαιολογικός χώρος, η βιομηχανική κληρονομιά και ο σύγχρονος αστικός ιστός συνυπάρχουν. Μέσα από ένα ολοκληρωμένο σχέδιο διαχείρισης και ίσως τη δυνατότητα δημιουργίας Αρχαιολογικού Πάρκου, ανοίγει ο δρόμος για μία ακόμα στενότερη σύνδεση του πολιτιστικού αποθέματος με την καθημερινότητα της πόλης και των κατοίκων της.
 Η εμπειρία της Πολιτιστικής Πρωτεύουσας απέδειξε ότι η Ελευσίνα μπορεί να αξιοποιήσει τον πολιτισμό ως μοχλό ανάπτυξης και εξωστρέφειας. Οι ρυθμίσεις του νομοσχεδίου έρχονται να δώσουν συνέχεια σε αυτή την προσπάθεια με σύγχρονα εργαλεία και σταθερό θεσμικό πλαίσιο. 
Πολύ σημαντικές θεωρώ και τις διατάξεις που αφορούν στα Άνω Λιόσια. Το νομοσχέδιο προβλέπει την αξιοποίηση του Ολυμπιακού Κέντρου Άνω Λιοσίων με τη δυνατότητα ίδρυσης και λειτουργίας Σχολών και Ακαδημιών Πολιτισμού και Αθλητισμού, καθώς και της Εθνικής Αρχειοθήκης Οπτικοακουστικού και Ψηφιακού Περιεχομένου. 
Παράλληλα, ρυθμίζει την παραχώρηση της χρήσης του Κλειστού Γηπέδου Καλαθοσφαίρισης της ΚΑΕ ΑΕΚ με συγκεκριμένες επενδυτικές υποχρεώσεις και οικονομικό αντάλλαγμα, ενώ η κυριότητα της εγκατάστασης παραμένει στο ελληνικό Δημόσιο. Οι προβλέψεις αυτές μπορούν να δώσουν νέα δυναμική σε μία Ολυμπιακή εγκατάσταση που διαθέτει όλες τις προϋποθέσεις για να αποτελέσει κέντρο αθλητισμού, πολιτισμού και εκπαίδευσης. Επίσης, δημιουργούν προοπτικές για νέες δραστηριότητες, νέες θέσεις εργασίας και μεγαλύτερη αναπτυξιακή κινητικότητα στην ευρύτερη περιοχή. 
Αγαπητοί συνάδελφοι, η πρόκληση από δω και πέρα βρίσκεται στην εφαρμογή. Εκεί θα κριθούν οι διατάξεις που ψηφίζουμε σήμερα, στην αποτελεσματικότητα και στην ικανότητά τους να παράγουν ουσιαστικό αποτέλεσμα για τον πολιτισμό και την κοινωνία. 
Και είμαι σίγουρος πως αυτό θα γίνει γιατί η Ηγεσία του Υπουργείου Πολιτισμού έχει αποδείξει περίτρανα ότι με ό,τι καταπιάνεται το φέρνει σε πέρας και μάλιστα με σπουδαία αποτελέσματα. 
Θα ήθελα, όμως, να κλείσω με μια αναφορά στους ανθρώπους που υπηρετούν καθημερινά τον πολιτισμό, τους αρχαιολόγους, τους συντηρητές, το επιστημονικό και διοικητικό προσωπικό των Εφορειών Αρχαιοτήτων και των Υπηρεσιών του Υπουργείου Πολιτισμού. Είναι οι άνθρωποι που πολλές φορές, μακριά από τα φώτα της δημοσιότητας, διαφυλάσσουν την πολιτιστική μας κληρονομιά με υψηλό αίσθημα ευθύνης και επαγγελματισμό. Καμία θεσμική μεταρρύθμιση δεν μπορεί να πετύχει χωρίς τη δική τους γνώση, την εμπειρία και την αφοσίωση. 
Με αυτές τις σκέψεις, υπερψηφίζω το σχέδιο νόμου. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής ο κ. Μάρκος Καφούρος, Βουλευτής της Νέας Δημοκρατίας. 
ΜΑΡΚΟΣ ΚΑΦΟΥΡΟΣ: Ευχαριστώ, κυρία Πρόεδρε.
Κυρία Υπουργέ, κυρίες και κύριοι συνάδελφοι, το υπό συζήτηση σημερινό νομοσχέδιο του Υπουργείου Πολιτισμού αφορά ένα πολυνομοσχέδιο που φιλοδοξεί να αλλάξει προς το βέλτιστο πολλούς τομείς της πολιτιστικής πολιτικής μας, διασφαλίζοντας πιο λειτουργικά και πιο αποτελεσματικά τη διαχείριση της προστασίας και την ανάδειξη της ελληνικής πολιτιστικής κληρονομιάς. 
Το παρόν σχέδιο νόμου, παρά την τοξικότητα που επιχειρήθηκε να του αποδοθεί, επιχειρεί να δώσει πιο ευέλικτα και πιο αποτελεσματικά εργαλεία για να διασφαλιστούν η καλύτερη διαχείριση των εσόδων, η προστασία των ενάλιων αρχαιοτήτων και η αναβάθμιση των επισκέψιμων χώρων. 
Οι ρυθμίσεις του νομοσχεδίου κινούνται γύρω από πέντε άξονες. Ονομαστικά: η σύσταση του Οργανισμού Ανάπτυξης και Διαχείρισης Ελληνικής Πολιτιστικής Κληρονομιάς, η μεγαλύτερη οικονομική αξιοποίηση της πολιτιστικής μας κληρονομιάς, η ανάδειξη της ενάλιας κληρονομιάς, η ενίσχυση του οπτικοακουστικού τομέα και η προστασία των μουσικών δημιουργών. Ειδικότερα, ένας, ένας οι άξονες:
Ο πρώτος. Με τη δημιουργία του Οργανισμού Ανάπτυξης και Διαχείρισης της Ελληνικής Πολιτιστικής Κληρονομιάς διευκολύνεται ο σχεδιασμός ενός ενιαίου στρατηγικού σχεδιασμού που θα μπορεί να επιταχύνει έργα αποκατάστασης και ανάδειξης των μνημείων, να διευκολύνει την απορρόφηση των ευρωπαϊκών κονδυλίων, να μειώσει τη γραφειοκρατία και να επιτρέψει την ευχερέστερη  διαχείριση των μεγάλων έργων. Άλλωστε, αυτό το μοντέλο το έχουν ακολουθήσει και άλλες ευρωπαϊκές χώρες, προκειμένου να υλοποιήσουν μεγάλα πολιτιστικά έργα.
Με τον δεύτερο άξονα, τη μεγαλύτερη οικονομική αξιοποίηση της πολιτιστικής μας κληρονομιάς, μειώνεται η εξάρτηση από τον κρατικό Προϋπολογισμό και δημιουργούνται προοπτικές για την ανάπτυξη μουσείων, πολιτιστικών διαδρομών, ψηφιακών υπηρεσιών, χορηγιών, αξιοποίησης εμπορικών σημάτων, ενώ διασφαλίζονται νέες πηγές εσόδων για τον πολιτισμό. Η έμφαση στην ενάλια  πολιτιστική κληρονομιά και η δημιουργία ειδικού φορέα μπορεί να βοηθήσει τον καταδυτικό τουρισμό, την προστασία των ναυαγίων, την ανάπτυξη της έρευνας και γενικότερα την περιφερειακή και τοπική ανάπτυξη. Η ίδρυση, μάλιστα, ενός ειδικού φορέα για την ενάλια πολιτιστική κληρονομιά είναι, κατά την γνώμη μου, από τα πιο ενδιαφέροντα σημεία του νομοσχεδίου, καθώς ένας τέτοιος εξειδικευμένος φορέας μπορεί να δημιουργήσει εθνικό ψηφιακό μητρώο ενάλιων ευρημάτων, χαρτογράφηση και αξιολόγηση πιθανών κινδύνων, συνεχείς αυτοψίες, καλύτερη επιτήρηση, ταχύτερη αντίδραση, νόμιμη επισκεψιμότητα και γενικά να δώσει απάντηση, ως ένα βαθμό βέβαια, στο πρόβλημα της λεηλασίας των ενάλιων πολιτιστικών μας αγαθών.
Με την ανάπτυξη του οπτικοακουστικού δημιουργικού τομέα μπαίνουν οι βάσεις για την εφαρμογή μιας εθνικής στρατηγικής για τον κινηματογράφο, τις σειρές, τις οπτικοακουστικές παραγωγές, ώστε να προσελκυστούν ξένες παραγωγές, να αυξηθούν οι επενδύσεις, να δημιουργηθούν νέες θέσεις εργασίας και να ενισχυθούν οι τοπικές κοινωνίες, ιδιαίτερα εκείνες της περιφέρειας που έχουν ισχυρή πολιτισμική ταυτότητα ή ιδιαίτερο φυσικό περιβάλλον. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Τέλος, σχετικά με τις ρυθμίσεις των πνευματικών δικαιωμάτων, είναι κοινό μυστικό ότι η διαχείριση αδιάθετων δικαιωμάτων αποτελεί χρόνιο πρόβλημα. Με το παρόν νομοσχέδιο αποσαφηνίζεται πλέον το τοπίο. 
Εδώ θα μου επιτρέψετε να αναφερθώ στην τοποθέτηση του κ. Ιωάννου Γλέζου από τα Πρακτικά της αρμόδιας Επιτροπής, κατά τη σύγκληση των φορέων, όπου χαρακτηριστικά ανάφερε: «Θέλω να συγχαρώ το Υπουργείο Πολιτισμού και την κ. Μενδώνη για αυτό το νομοσχέδιο που λύνει βασικά προβλήματα των μελών μας».
Και να περάσουμε, κυρία Υπουργέ, και στα δικά μας, αυτά τα των Κυκλάδων. Κατ' αρχάς να σας ευχαριστήσω και δημόσια από αυτό εδώ το Βήμα για την άμεση, εντός μίας ώρας διευθέτηση του θέματος του Πύργου του Χειμάρρου, μετά την κατ’ ιδίαν συνομιλία που είχαμε πρόσφατα στην Αμοργό, με την διασφάλιση χρηματοδότησης 300 χιλιάδων ευρώ για την αναστήλωση του μνημείου. 
Επίσης, να επικροτήσω τη μεταβίβαση του Εθνικού Αθλητικού Κέντρου Νεότητας Σίφνου στο Δήμο Σίφνου, η οποία προβλέπεται σήμερα στο παρόν νομοσχέδιο.
Ωστόσο, θα ήθελα να θέσω και το δεύτερο θέμα που έχω αναφέρει, εκείνο του θεάτρου της αρχαίας Θήρας. Κατ’ αρχάς, μιλάμε για τη Σαντορίνη, ένα νησί που αντιπροσωπεύει το 10% του ελληνικού τουρισμού, γιατί συνεισφέρει με το 3,1% του ακαθάριστου εθνικού προϊόντος.
Υπάρχει εδώ και καιρό η προγραμματική σύμβαση μεταξύ του Δήμου Θήρας και της Εφορείας Αρχαιοτήτων για ανασύσταση και ανάδειξη του αρχαίου θεάτρου. Ήδη έχουν γίνει οι σχετικές αποτυπώσεις, όμως δεν έχει γίνει η ανάθεση της μελέτης από την Εφορεία Αρχαιοτήτων και για το θέμα αυτό θα σας παρακαλούσα όπως επιληφθείτε προσωπικά.
Αντιλαμβάνομαι και με πολύ σεβασμό ότι έχετε άποψη για τον συγκεκριμένο χώρο της αρχαίας Θήρας. Ωστόσο, άποψη έχει και όλη η θηραϊκή κοινωνία, την οποία σήμερα εκπροσωπώ εδώ και με την οποία θηραϊκή κοινωνία ταυτίζεται πλήρως η δική μου προσωπική άποψη.
Η επιθυμία όλων ημών των Θηραίων είναι η ασφαλής φύλαξη του χώρου της αρχαίας Θήρας, ημέρα και νύχτα, η αποκατάσταση και αναστήλωση του αρχαίου θεάτρου και η εκτέλεση μιας θεατρικής παράστασης ανά έτος.
Προσωπικά, η επιθυμία μου αυτή είναι εντονότερη το τελευταίο χρονικό διάστημα, μετά από μια επίσκεψή μου στη Μεγάλη Ελλάδα, όπου στα αρχαιοελληνικά θέατρα των Συρακουσών και της Ταορμίνας φιλοξενούνται τακτικά έργα αρχαίων Ελλήνων τραγικών ποιητών.
Και στο σημείο αυτό, θα ήθελα να καταθέσω στα Πρακτικά φωτογραφία όπου υπάρχει μια ασχήμια βεβήλωσης του χώρου της αρχαίας Θήρας με γκράφιτι.
(Στο σημείο αυτό ο Βουλευτής κ. Μάρκος Καφούρος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Άλλα δύο σημαντικά θέματα για την τοπική κοινωνία είναι, κατ’ αρχάς, να επαναλειτουργήσουν τα εργαστήρια συντήρησης στον χώρο της ανασκαφής του Ακρωτηρίου. Πιθανώς να μην υπάρχουν οι διαθέσιμοι πόροι. Όμως, αυτό μπορεί να γίνει εφικτό με μια σύναψη προγραμματικής σύμβασης με τον Δήμο Θήρας, ο οποίος είναι διατεθειμένος να τη χρηματοδοτήσει.
Το δεύτερο είναι να επιταχυνθεί η διαδικασία στο Κεντρικό Αρχαιολογικό Συμβούλιο, στο ΚΑΣ, της μελέτης αναστήλωσης του Γουλά στο Εμπορείο της Σαντορίνης, η οποία έχει ολοκληρωθεί και ήδη έχει χρηματοδοτηθεί επίσης από τον Δήμο.
Κυρίες και κύριοι συνάδελφοι, ολοκληρώνοντας, το σχέδιο νόμου που συζητάμε σήμερα κινείται σαφώς προς τη σωστή κατεύθυνση, καθώς υπηρετεί μια σαφή πολιτική επιλογή, ο πολιτισμός να αντιμετωπίζεται ως ένα ζωντανό δημόσιο αγαθό, ως θεμέλιο κοινωνικής συνοχής και εθνικής ταυτότητας, αλλά κυρίως και ως στρατηγικός αναπτυξιακός πόρος για τη χώρα μας. Αυτό ακριβώς επιχειρεί το σημερινό σχέδιο νόμου, να προστατεύσει, να αναδείξει και να αξιοποιήσει με σεβασμό τον πολιτιστικό πλούτο της Ελλάδας, προς όφελος της κοινωνίας, της δημιουργίας των τοπικών κοινωνιών και βέβαια, της εθνικής μας οικονομίας.
Για όλους αυτούς τους λόγους θα υπερψηφίσω το παρόν σχέδιο νόμου και αγαπητοί συνάδελφοι, παρακαλώ όπως πράξετε και εσείς το ίδιο.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καφούρο.
Επόμενος ομιλητής είναι ο κ. Σπυρίδων Κυριάκης, Βουλευτής της Νέας Δημοκρατίας και θα ακολουθήσει ο κ. Φόρτωμας.
ΣΠΥΡΙΔΩΝ ΚΥΡΙΑΚΗΣ: Ευχαριστώ πολύ, κύριε Πρόεδρε.
Κατ’ αρχάς, να πω ότι λυπάμαι βαθύτατα για όσα εκτυλίχθηκαν προηγουμένως στην Αίθουσα του Κοινοβουλίου. Η παράταξη της Νέας Δημοκρατίας έχει αποδείξει και στο παρελθόν ότι σέβεται πλήρως την ανθρώπινη υπόσταση και νομίζω πως ο σεβασμός της γυναίκας είναι αδιαπραγμάτευτος για όλους όσοι βρισκόμαστε σε αυτή εδώ την Αίθουσα.
Συζητάμε σήμερα ένα σημαντικό νομοσχέδιο του Υπουργείου Πολιτισμού, το οποίο, μέσα σε όλα τα άλλα, προβλέπει για πρώτη φορά τη δημιουργία του Φορέα Διαχείρισης των Χώρων Ενάλιας Πολιτιστικής Κληρονομιάς, ένα πολύ σημαντικό βήμα για την προστασία των ενάλιων αρχαιοτήτων, αλλά και την περαιτέρω ανάπτυξη του συγκεκριμένου τομέα.
Υπάρχουν σημαντικές διατάξεις οι οποίες προάγουν και φτιάχνουν το πενταετές πλάνο για τον ΕΚΚΟΜΕΔ, έναν οργανισμό του οποίου είχα τη χαρά και την τύχη να είμαι εισηγητής στο νομοσχέδιο με τον οποίο ιδρύθηκε και μέχρι στιγμής έχει ένα σημαντικό πολιτιστικό αποτύπωμα στη χώρα μας.
Κυρίες και κύριοι συνάδελφοι, είμαι από αυτούς οι οποίοι πρεσβεύουν και πιστεύουν πως ο χώρος του πολιτισμού είναι ένας χώρος ο οποίος μπορεί να έχει περισσότερες συγκλίσεις και λιγότερες αντεγκλήσεις.
Μετά λύπης μου, όμως, παρατηρώ ότι για μια ακόμη φορά, σε ένα ακόμα νομοσχέδιο του Υπουργείου Πολιτισμού έχουμε μπει στην πολιτική νόρμα της εποχής, η οποία επιτάσσει να έχουμε πολιτικούς διαξιφισμούς επί παντός επιστητού.
Το Κεφάλαιο Α΄ και το Κεφάλαιο Β΄ του συγκεκριμένου νομοσχεδίου -τα Κεφάλαια με τα οποία ουσιαστικά ιδρύεται το Hellenic Heritage Organisation- είναι από τα πιο σημαντικά, είναι από τα πιο τολμηρά και από τα πιο ουσιαστικά νομοθετήματα που έχουν υπάρξει στον χώρο του πολιτισμού τα τελευταία πενήντα χρόνια. Και αυτό, γιατί για πρώτη φορά επανακαθορίζεται ο τρόπος με τον οποίο το κράτος, επανακαθορίζεται ο τρόπος με τον οποίο το Ελληνικό Δημόσιο αντιμετωπίζει τον πολιτικό πλούτο της πατρίδας μας σε σχέση με τους Έλληνες πολίτες και την ευημερία των Ελλήνων πολιτών.
Είχα την τύχη ή την ατυχία να περάσω τα φοιτητικά μου χρόνια στην Αγγλία, εκεί όπου ένας αντίστοιχος οργανισμός, ο English Heritage, είναι θεσμοθετημένος από το 1983. Και είναι θεσμοθετημένος, γιατί υπήρχε η ανάγκη να μην υπάρχει μόνο διοίκηση των πολιτιστικών χώρων, αλλά να υπάρχει ταυτόχρονα ανάδειξη, προβολή, αλλά και εκμετάλλευση των αρχαιολογικών χώρων που είχε η Αγγλία.
Και για να προλάβω όσους πουν ότι η Ελλάδα έχει, προφανώς, πολύ μεγαλύτερο πολιτιστικό πλούτο, πράγματι, η χώρα μας έχει έναν τεράστιο πολιτιστικό πλούτο σε σχέση με την Αγγλία, αλλά και εκεί υπάρχουν σημαντικά παγκόσμια πολιτιστικά, αν θέλετε, αξιοθέατα, όπως είναι το Στόουνχεντζ, υπάρχουν ρωμαϊκά μνημεία, όπως είναι το Τείχος του Αδριανού, υπάρχουν δεκάδες κάστρα, υπάρχουν δεκάδες πύργοι, αλλά και σπίτια σημαντικών επιστημόνων και συγγραφέων.
Ο αγγλικός αυτός Οργανισμός έχει έναν ετήσιο κύκλο εργασιών κοντά στα 150 εκατομμύρια λίρες, είτε αυτά προέρχονται από τα εισιτήρια στους χώρους αυτούς είτε από συνδρομές που έχουν περισσότερο από ένα εκατομμύριο μέλη, περισσότερο από ένα εκατομμύριο Άγγλοι πολίτες, οι οποίοι πληρώνουν μια μικρή ετήσια συνδρομή, ως μέλη του Οργανισμού και έχουν δικαίωμα δωρεάν πρόσβασης σε όλους τους αρχαιολογικούς χώρους.
Φανταστείτε κάτι αντίστοιχο να πηγαίναμε να το κάναμε στην Ελλάδα, με έναν δημόσιο οργανισμό, να πήγαινε ο ΟΔΑΠ και να έκανε loyalty προγράμματα ή membership προγράμματα.
Γι’ αυτό, λοιπόν, υπάρχει η ανάγκη της σύστασης του αντίστοιχου Hellenic Heritage Organisation. Και να πω και κάτι πολύ σημαντικό: Σε μια έρευνα που έγινε πρόσφατα στην Αγγλία το 2024, με βάση το English Heritage, το παραγόμενο ακαθάριστο εθνικό προϊόν της Αγγλίας από τον πολιτισμό ανέρχεται στα 15 δισεκατομμύρια λίρες άμεσα και σε περισσότερο από 45 δισεκατομμύρια λίρες έμμεσα.
Την ίδια στιγμή, στην Ελλάδα, η συνεισφορά του πολιτισμού στο ΑΕΠ είναι περίπου στο 1,5% με 2%, κοντά στα 5 δισεκατομμύρια ευρώ. Αυτό ακριβώς το χάσμα έρχεται να γεφυρώσει το Hellenic Heritage Organisation και θα ήθελα να συγχαρώ την ηγεσία του Υπουργείου Πολιτισμού για αυτή τη νομοθέτηση.
Κυρία Υπουργέ, ήταν από τα θέματα που είχαμε συζητήσει στην πρώτη μας συνάντηση στο Υπουργείο. Όλα αυτά τα χρόνια έλεγα «γιατί να μη μπορούμε και εμείς, στην Ελλάδα, να έχουμε έναν αντίστοιχο οργανισμό;». Ήρθε επιτέλους η ώρα που και στην Ελλάδα θα έχουμε έναν σημαντικό οργανισμό διαχείρισης του πολιτιστικού μας πλούτου.
Ως εκπρόσωπος της Πρέβεζας, κυρία Υπουργέ, θέλω να σας πω ένα πολύ μεγάλο ευχαριστώ, γιατί η δουλειά που έχετε κάνει για τον τόπο μου τα τελευταία χρόνια είναι πάρα-πάρα πολύ σημαντική. Μόνο και μόνο τους τελευταίους τέσσερις μήνες έχουν υπογραφεί έργα για την αρχαία Νικόπολη τα οποία ξεπερνούν τα 8,5 εκατομμύρια ευρώ.
Ενδεικτικά, να αναφέρω 2,5 εκατομμύρια για το Κέντρο Υποδοχής Επισκεπτών, 3,5 εκατομμύρια για την αναστήλωση του μεγάλου θεάτρου της Νικόπολης, 1,5 εκατομμύριο για το στάδιο της Νικόπολης, σε ένα πλαίσιο έτσι ώστε η αρχαία Νικόπολη επιτέλους να ενταχθεί στη λίστα της UNESCO με τα μνημεία παγκόσμιας πολιτιστικής κληρονομιάς. Είναι κάτι το οποίο για πρώτη φορά στην Ελλάδα, ύστερα από χρόνια, παίρνει σάρκα και οστά και σας ευχαριστώ δημόσια για τη βοήθειά σας στον τομέα αυτό.
Και μιας και μιλάμε για τις αρχαιότητες στον Νομό μου, στην Πρέβεζα, θα σας μεταφέρω μερικά χιλιόμετρα πιο πέρα, στην ιδιαίτερη πατρίδα μου, στην Πάργα, όπου υπάρχει ένα άλλο πολιτιστικό μνημείο το οποίο έχει και αυτό παγκόσμια αναγνώριση. Είναι, μάλιστα και επίκαιρο λόγω της «Οδύσσειας», η οποία παίζεται αυτή τη στιγμή στον κινηματογράφο.
Αναφέρομαι στο Νεκρομαντείο του Αχέροντα, ένα πολύ σημαντικό ιστορικό μνημείο. Στο Νεκρομαντείο, σύμφωνα με τα έπη του Ομήρου, οι θνητοί οι οποίοι ήθελαν να μεταβούν στον Κάτω Κόσμο, έπρεπε να περάσουν μια επίπονη διαδικασία κάθαρσης και εξαγνισμού.
Είναι γνωστή η διαδικασία της Νέκυιας όπως αναφέρεται στα ομηρικά έπη. Εν έτει 2026 η χώρα μας συνεχίζει αυτή την παράδοση, αυτή τη φορά σε πολιτικό επίπεδο. Είναι οι Βουλευτές της Αντιπολίτευσης αυτοί οι οποίοι θα πρέπει να περάσουν ένα είδος κάθαρσης και εξαγνισμού που μεταξύ όλων των άλλων προβλέπει να σταματήσουν να είναι Βουλευτές στο κόμμα με το οποίο έχουν εκλεγεί, να παραδώσουν την έδρα τους και ίσως να χρειάζεται να ρίξουν και μαύρη πέτρα πίσω τους. Συγγνώμη, κύριοι συνάδελφοι, αλλά αυτό αποτελεί μια άνευ προηγουμένου απαξίωση της ψήφου του ελληνικού λαού. Είναι μια άνευ προηγουμένου απαξίωση της ιδιότητας του Βουλευτή και του κοινοβουλευτισμού. Είναι μια άνευ προηγουμένου απαξίωση της ίδιας της δημοκρατίας μας. 
Μπορώ να κατανοήσω εν μέρει τους συναδέλφους οι οποίοι υπόκεινται σε αυτή τη βάσανο. Αυτό το οποίο προσωπικά δεν μπορώ να κατανοήσω είναι πως ένας άνθρωπος ο οποίος ευαγγελίζεται ότι θέλει να κυβερνήσει ξανά αυτή τη χώρα, τόσο εξόφθαλμα βρίσκεται απέναντι στους δημοκρατικούς θεσμούς του κοινοβουλευτισμού που έχουμε στην Ελλάδα. Στην αρχαία τραγωδία μετά την Ύβρι -γιατί αυτό που γίνεται αυτή τη στιγμή είναι πολιτική Ύβρις- έρχεται η Νέμεσις. Και τη Νέμεσι για μια ακόμη φορά θα τη φέρει η ψήφος του ελληνικού λαού στις επόμενες εκλογές έτσι ώστε να επέλθει η Τίσις και να μην ζήσουμε για μια ακόμη φορά σε αυτή τη χώρα μια ακόμα τραγωδία. 
Ψηφίζω, λοιπόν, όπως και όλοι στη Νέα Δημοκρατία, το συγκεκριμένο νομοσχέδιο διότι είναι ένα καλό νομοσχέδιο. Είναι ένα νομοσχέδιο το οποίο λύνει προβλήματα. Είναι ένα νομοσχέδιο το οποίο είναι υπέρ των Ελλήνων πολιτών, είναι υπέρ της πατρίδας μας και προάγει τον πολιτισμό της Ελλάδας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Σας ευχαριστώ πολύ, κύριε Κυριάκη. 
Επόμενος ομιλητής ο κ. Φίλιππος Φόρτωμας, Βουλευτής της Νέας Δημοκρατίας. Έχουν απομείνει ακόμη δύο Βουλευτές, ο κ. Χαλκιάς και η κ. Ακρίτα. Δύο Κοινοβουλευτικοί δεν έχουν ακόμη δηλώσει,  ο κ. Καζαμίας και ο κ. Γιαννούλης. Μετά θα συνεχίσουμε με τις δευτερολογίες αντίστροφα ως συνήθως. 
ΦΙΛΙΠΠΟΣ ΦΟΡΤΩΜΑΣ: Κύριε Πρόεδρε, ευχαριστώ πολύ. 
Μετά από αυτή την πολύ κατατοπιστική και υπέροχη ομιλία του αγαπητού συνάδελφου, του κ. Κυριάκη, θα μιλήσουμε για το νομοσχέδιο μιας και η μυθολογία πάντοτε δίνει παραδείγματα για το παρόν και το μέλλον. 
Σήμερα είναι, κυρίες και κύριοι συνάδελφοι, κυρία Υπουργέ, κύριε Υφυπουργέ, μία υπέροχη μέρα για τον πολιτισμό. Συζητάμε ένα εξαιρετικά σημαντικό νομοσχέδιο του Υπουργείου Πολιτισμού, ένα νομοσχέδιο το οποίο κοιτά το μέλλον και εισάγει εκείνες τις μεταρρυθμίσεις που έχει ανάγκη η πολιτιστική μας κληρονομιά. Τις εισάγει με πολιτικό θάρρος -θα πω- κόντρα σε αναχρονιστικές αντιλήψεις οι οποίες -επιτρέψτε μου την άποψη- θα πω ότι κυριαρχούν στον χώρο του πολιτισμού διαχρονικά. Και προφανώς εδώ ενέχει και μια ιδεολογική σύγκρουση με το κατεστημένο. Άλλωστε η παρούσα Υπουργός μάς έχει συνηθίσει στις τομές. Τομές έχει ανάγκη και ο τόπος. Προφανώς τομές έχει ανάγκη και ο πολιτισμός. Για τον λόγο αυτό το παρόν νομοσχέδιο έρχεται με πολιτικό θάρρος να ανατρέψει τέτοιες αντιλήψεις και να κοιτάξει προς το μέλλον το οποίο έχει ανάγκη η χώρα μας. 
Θα ήθελα πριν μπω στις λεπτομέρειες των εν λόγω ρυθμίσεων να δώσω πολλά συγχαρητήρια για μια ακόμη φορά στην Υπουργό Λίνα Μενδώνη για την αταλάντευτη και για τη σταθερή περπατησιά της στον δύσκολο δρόμο των πολιτικών καταρχήν μεταρρυθμίσεων που η Κυβέρνηση της Νέας Δημοκρατίας και του Κυριάκου Μητσοτάκη έχει αποφασίσει να χαράξει και χαράσσει και τις οποίες έχει ανάγκη και η χώρα. 
Ο πολιτισμός όπως έχει πει και η ίδια είναι βίωμα και όχι δεδομένα. Και σε όλα τα μήκη και πλάτη του τόπου μας και της χώρας μας βρίσκουμε παντού, αγαπητοί συνάδελφοι, εκφάνσεις πολιτισμού. Σε όλα τα μήκη και πλάτη. Όχι μόνο στον ελλαδικό χώρο αλλά και κυρίως έξω από τον ελλαδικό μας χώρο. Ο ελληνικός πολιτισμός αποτελεί το ισχυρότερο συγκριτικό πλεονέκτημα της πατρίδας μας. Η αποκατάσταση των μνημείων είναι το πιο σημαντικό. Ο ελληνικός πολιτισμός αφορά την παγκόσμια κοινότητα και όλους τους πολίτες του κόσμου. Άρα, ξεπερνά τα σύνορα της πατρίδας μας και ως τέτοιο πρέπει να το διαχειριστούμε. Το παρόν νομοσχέδιο το κάνει. Ο ελληνικός πολιτισμός, λοιπόν, δεν είναι μόνο μια ιστορική παρακαταθήκη αλλά είναι μια δυναμική, αναπτυξιακή δύναμη που μπορεί να δημιουργήσει προστιθέμενη αξία για την οικονομία, για την κοινωνία και για τις τοπικές μας κοινότητες. 
Σε αυτό το σημείο θα ήθελα να σταθώ και να δώσω πολλά συγχαρητήρια στην μεθοδική αυτή ανάδειξη την οποία κάνει η εν λόγω Υπουργός κυρίως για την πολιτιστική κληρονομιά του νομού Κυκλάδων και των νησιών μας. Τον ξέρει πολύ καλά και τον περιδιαβαίνει. Για την ανάδειξη της Ανώτατης Σχολής Καλών Τεχνών Μαρμαροτεχνίας Τήνου, για το Δημοτικό Μουσείο Γιαννούλης Χαλέπας, για τον Πύργο του Χειμάρρου και για όλα τα μνημεία της πολιτιστικής κληρονομιάς του νομού Κυκλάδων για τα οποία έχει συνεισφέρει τόσα πολλά, συνεχίζει και θα συνεχίσει να συνεισφέρει. 
Τώρα να μπούμε λίγο και στην ουσία, μιας και αρκετά έχουμε μιλήσει για οτιδήποτε άλλο πέρα από το νομοσχέδιο. Με το νομοσχέδιο, κυρίες και κύριοι συνάδελφοι, ολοκληρώνεται μια ουσιαστική μεταρρύθμιση η οποία άρχισε το 2020 με τον εκσυγχρονισμό του ΟΔΑΠ. Σήμερα κάνουμε το επόμενο βήμα ιδρύοντας τον Οργανισμό Ανάπτυξης και Διαχείρισης Ελληνικής Πολιτιστικής Κληρονομιάς, έναν ευέλικτο επιχειρησιακό φορέα που θα αναλάβει την υλοποίηση αναπτυξιακών και εμπορικών δράσεων προς όφελος της πολιτιστικής μας κληρονομιάς. Αυτή η εταιρεία προφανώς αξιοποιεί και τις σύγχρονες τεχνολογίες κάτι που έπρεπε να έχει γίνει από καιρό, την τεχνητή νοημοσύνη και τα καινοτόμα κυρίως εργαλεία και μέσα για τη διεθνή προβολή του ελληνικού πολιτισμού που είναι άλλωστε διεθνής. Δεν είναι μόνο ελληνικός. Ταυτόχρονα δημιουργεί μια ενιαία και αναγνωρίσιμη ταυτότητα για την Ελλάδα. 
Πολλές φορές ο ελληνικός πολιτισμός ξεπερνάει τις δικές μας κομματικές και όχι μόνο πολιτικές οπτικές για τα πράγματα στον παγκόσμιο πολιτιστικό χάρτη. Παράλληλα όμως αποκτά και την απαραίτητη ευελιξία για την αξιοποίηση ευρωπαϊκών κυρίως εργαλείων χρηματοδοτικών, συνεργασία με δημόσιους και ιδιωτικούς φορείς κάτι το οποίο έπρεπε να έχει γίνει από καιρό. Δεν αντιλαμβάνομαι γιατί η Αριστερά έχει μια δυσανεξία απέναντι σε αυτό και κυρίως το ΠΑΣΟΚ μιας και πολλές φορές διαχρονικά έχει φλερτάρει. Τέλος, με την προσέλκυση εξειδικευμένου ανθρώπινου δυναμικού σε μία εποχή με παγκόσμιες προκλήσεις και κυρίως εξειδίκευση τεχνολογική. Είναι σημαντικό να τονίσουμε για τον ΟΔΑΠ ότι προφανώς διατηρεί και τη δημόσια περιουσία του και την κυριότητα της, τα έργα του αλλά και τα έσοδα τα οποία προκύπτουν από τις εν λόγω δραστηριότητες. Η νέα εταιρεία λειτουργεί συμπληρωματικά ως επιχειρησιακός βραχίονας χωρίς επικάλυψη αρμοδιοτήτων και χωρίς να αλλοιώνεται ο δημόσιος χαρακτήρας της πολιτιστικής διαχείρισης. 
Για τις Κυκλάδες αλλά και για κάθε γωνιά της χώρας μας η αποτελεσματικότερη ανάδειξη των μνημείων αλλά και των μουσείων και της πολιτιστικής μας ταυτότητας σημαίνει περισσότερες ευκαιρίες ανάπτυξης και ως τέτοιες εμείς στον νομό Κυκλάδων τις έχουμε αντιμετωπίσει. Ενίσχυση και της τοπικής οικονομίας και καλύτερη εμπειρία για τους επισκέπτες. 
Θα ήθελα να σταθώ κυρίως στο μέρος Δ΄ του εν λόγω νομοσχεδίου το οποίο θέτει τις βάσεις για ένα σταθερό και σύγχρονο πλαίσιο ανάπτυξης του οπτικοακουστικού δημιουργικού τομέα. Με πολυετή κυρίως προγραμματισμό και διασφαλισμένους πόρους χρηματοδοτικούς μέσω του ΕΚΚΟΜΕΔ ενισχύεται και η ελληνική παραγωγή -έχουμε λαμπρά παραδείγματα στον κινηματογράφο πλέον- προσελκύοντας νέες επενδύσεις και προφανώς δημιουργώντας περισσότερες ευκαιρίες για τους ανθρώπους της δημιουργίας. Είμαστε πολύ περήφανοι για τους νέους ανθρώπους οι οποίοι επιχειρούν και καινοτομούν στον τομέα του κινηματογράφου -και όχι μόνο- και της ελληνικής παραγωγής. 
Παράλληλα υιοθετούνται διεθνείς βέλτιστες πρακτικές. Ενισχύεται ο στρατηγικός συντονισμός και κυρίως διαμορφώνεται ένα ανταγωνιστικό περιβάλλον που κυρίως καθιστά τη χώρα μας ελκυστικό προορισμό για διεθνείς οπτικοακουστικές παραγωγές συμβάλλοντας στην ανάπτυξη, την καινοτομία και την εξωστρέφεια της δικής μας εθνικής οικονομίας. 
[bookmark: _Hlk234436186]Εγώ θέλω να σταθώ και να δώσω πολλά συγχαρητήρια και στο μέρος Δ΄ για τις ενάλιες αρχαιότητες. Είναι ένα κομμάτι που η χώρα μας ήταν πολύ πίσω και με το παρόν νομοσχέδιο κάνουμε πολλά βήματα μπροστά. Είναι ένα τάλαντο που μας άφησαν οι αρχαίοι Έλληνες και καλό είναι να είμαστε αρχαιολάτρες, αλλά όχι αρχαιοκάπηλοι, στην κληρονομιά που μας άφησαν και πρέπει να τολμούμε και να αναδεικνύουμε αυτά που έχουν προσφέρει στον Ελληνισμό, αλλά και στον παγκόσμιο πολιτισμό.
 Άρα, ψηφίζουμε ένα νομοσχέδιο το οποίο συνδυάζει τον σεβασμό στη δική μας πολιτιστική κληρονομιά, με τη σύγχρονη διοίκηση, με την εξωστρέφεια που της πρέπει, αλλά και την ανάπτυξη. Είναι ένα νομοσχέδιο, κυρίες και κύριοι συνάδελφοι, το οποίο ενισχύει τη θέση της χώρας διεθνώς και κυρίως, αξιοποιεί τον πολιτισμό μας ως στρατηγικό πυλώνα προόδου της χώρας. 
Αυτό έχει ανάγκη περισσότερο και η πατρίδα, αλλά και οι νέες γενιές και γι’ αυτόν τον λόγο σας καλώ και να το υπερψηφίσετε. 
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φόρτωμα. 
Καλείται στο Βήμα ο Ανεξάρτητος Βουλευτής κ. Αθανάσιος Χαλκιάς. 
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, κύριε Υφυπουργέ, -η κυρία Υπουργός έφυγε- πραγματικά θλίβομαι από το χαμηλό επίπεδο που έχει πέσει το Κοινοβούλιο. Τόση τοξικότητα! Αυτή η εικόνα μεταφέρεται στον ελληνικό λαό που μας βλέπει και μας παρακολουθεί και δεν νομίζω ότι ανταποκρίνεται στην πλειοψηφία των Ελλήνων Βουλευτών, οι οποίοι έχουν επίπεδο, ασχέτως με το ιδεολογικό υπόβαθρο του καθενός. Δεν χρειάζονται αυτά τα πράγματα. Πρέπει να προσέχουμε όλοι τη συμπεριφορά μας. 
Έχουν ακουστεί και κάτι περίεργα. Άκουσα νωρίτερα τον κ. Καιρίδη να αναφέρεται στην Πλεύση Ελευθερίας και να λέει ότι η Πλεύση Ελευθερίας είναι εκτός δημοκρατικού τόξου. Μου έρχεται στο μυαλό, με τη Συνταγματική Αναθεώρηση, το άρθρο 29. Κύριοι συνάδελφοι του ΚΚΕ, οι επόμενοι είστε. Με πρόσχημα είτε την κομμουνιστική ιδεολογία σας, είτε στην Πλεύση Ελευθερίας γιατί δεν τους κάνει τα κέφια ή σε κάποιους άλλους γιατί ακολουθούμε τον πατριωτικό χώρο, ότι δεν είμαστε δημοκράτες, δεν λειτουργούμε εντός της δημοκρατίας. Αυτά είναι επικίνδυνα πράγματα που λέγονται και ποιος είναι αυτός που θα το κρίνει. 
Εδώ μέσα έχουμε βρεθεί εκλεγμένοι Βουλευτές. Δεν φυτρώσαμε, ούτε μπήκαμε με κανένα τεθωρακισμένο. Μας έχει εκλέξει κόσμος. Υπάρχουν άτομα που μας έχουν τιμήσει με την ελπίδα τους. Γιατί για μένα οι ψήφοι δεν είναι ψήφοι, είναι ελπίδα που δίνουν στον καθένα από εμάς να τους εκπροσωπήσουμε έντιμα εντός του Ελληνικού Κοινοβουλίου. 
Να πείτε στην κ. Μενδώνη ότι θέλω να δώσω συγχαρητήρια σε κάτι. Είδα ένα βίντεο με έναν αρχαιολογικό χώρο, με κάποια ευρήματα -δεν είχε γίνει αρχαιολογική ανασκαφή- σε ένα νησί των Δωδεκανήσων και πήρα την Αρχαιολογική Υπηρεσία. Την επόμενη μέρα είχανε πάει οι αρχαιολόγοι. Είναι ελάχιστα τα άτομα. Υπερβάλλουν τον εαυτό τους. Κάνουνε απίστευτη προσπάθεια και καταπληκτική δουλειά οι υφιστάμενοι του Υπουργείου σας, οι αρχαιολόγοι μας. Είχανε πάει την επόμενη μέρα και έκαναν αυτοψία, να δουν τι γίνεται, γιατί είχε μπει μπουλντόζα, τι βρέθηκε κλπ. Γι’ αυτό, λοιπόν, συγχαρητήρια στα στελέχη του Υπουργείου Πολιτισμού, σε αυτούς τους αρχαιολόγους.
Τώρα για τον ανελκυστήρα, νομίζω είπε η κ. Μενδώνη, ότι ακόμα ο ανελκυστήρας αυτός είναι ο εργοταξιακός; 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Δεν είπε τώρα. Ήταν.
ΑΘΑΝΑΣΙΟΣ ΧΑΛΚΙΑΣ: Α, είχε ξεκινήσει. Ωραία. Η εικόνα από το 2020 νομίζω που έχει τοποθετηθεί ο καινούργιος, που δεν είναι πλέον εργοταξιακός, είναι ότι έχουμε πολλά περιστατικά κι έχουμε πρόβλημα με αυτόν τον ανελκυστήρα και καλό είναι  -είχα καταθέσει και πριν ένα χρόνο περίπου ερώτηση με ένα συμβάν- να το δούμε.
 Πάμε τώρα στο νομοσχέδιο. Οι διαφορές μας εδώ είναι πολιτικές. Η δική μου πολιτική οπτική, λοιπόν, είναι ότι το νομοσχέδιο ευνοεί μονοπωλιακές εκχωρήσεις, ιδιωτικοποίηση των υποδομών και εξωφρενικά ιδιωτικά κέρδη. Χωρίς αμφιβολία, εισάγει τη δυνατότητα αποκόμισης τεράστιων ιδιωτικών εσόδων, αποδεικνυόμενων άμεσα από την πρόσφατη πολιτική των διαγωνισμών εκμίσθωσης των εμπορικών υποδομών στους ιερούς αρχαιολογικούς χώρους της χώρας μας. 
Η Κυβέρνηση επιχειρηματολογεί σταθερά υπέρ της ιδιωτικής διαχείρισης, επικαλούμενη τη δήθεν βελτίωση των παρεχόμενων υπηρεσιών προς τους επισκέπτες. Εντούτοις, η πρόσφατη ιστορία τεκμηριώνει τη δημιουργία κλειστών μονοπωλιακών αγορών, αποκαλύπτοντας τη διεξαγωγή διαγωνισμών που εξασφαλίζουν υπερκέρδη σε συγκεκριμένες μεγάλες εμπορικές αλυσίδες.
Πιο συγκεκριμένα, σε δημόσιο διαγωνισμό για την εκμίσθωση πενήντα εννιά αναψυκτηρίων σε αρχαιολογικούς χώρους ανά την επικράτεια εμφανίστηκε τελικώς μόνο ένας υποψήφιος. Αντιστοίχως, στο διαγωνισμό για τη διαχείριση των πωλητηρίων σε είκοσι επτά μείζονες αρχαιολογικούς χώρους καταγράφηκε εκ νέου μόνο ένας ανάδοχος. Ακόμη και για τη διαχείριση του συστήματος εισιτηρίων της Ακρόπολης, ενός έργου με προϋπολογισμό που αγγίζει τα 1,68 εκατομμύρια ευρώ, προσήλθαν μόνο δύο υποψήφιοι. 
Τι ομολογούν τα αδιάσειστα αυτά στοιχεία; Πολύ απλά ότι ο ανταγωνισμός που επικαλείται η Κυβέρνηση είναι εντελώς προσχηματικός. Το νομικό πλαίσιο δομείται με τέτοιο τρόπο ώστε να ευνοήσει αποκλειστικά τους ισχυρούς εταιρικούς κολοσσούς, αποκλείοντας παντελώς τις μικρομεσαίες παραδοσιακές ελληνικές επιχειρήσεις. 
Το πλέον χαρακτηριστικό και απολύτως ηθικά κατακριτέο παράδειγμα της πολιτικής των ιδιωτικοποιήσεων αφορά την εκμίσθωση των χώρων υγιεινής και των χώρων φύλαξης αποσκευών στον ιερό βράχο της Ακρόπολης και σε άλλους παρόμοιους χώρους. Ο κρατικός φορέας προκήρυξε διαγωνισμό με σκοπό την πλήρη παράδοση αυτών των απολύτως στοιχειωδών και ανθρωπίνως αναγκαίων υποδομών σε ιδιωτική εταιρεία με ελάχιστο μηνιαίο εγγυημένο μίσθωμα 2.258 ευρώ. Δεδομένου ότι ο ιδιώτης λαμβάνει το δικαίωμα επιβολής αντιτίμου τουλάχιστον 1 ευρώ ανά χρήση και λαμβάνοντας υπ’ όψιν ότι η Ακρόπολη δέχεται ετησίως πλέον των τεσσάρων εκατομμυρίων επισκεπτών, μία απλή εκτίμηση αποκαλύπτει ότι τα μηνιαία έσοδα της εταιρείας εκτινάσσονται σε επίπεδα άνω των 40.000 ευρώ. 
Πρόκειται για ένα εξωκοσμικό περιθώριο κέρδους που εξασφαλίζεται χωρίς κανένα απολύτως επιχειρηματικό ρίσκο, καθώς η πελατεία είναι εξασφαλισμένη και αναγκασμένη να χρησιμοποιεί τις υποδομές. Ο ιδιώτης παρέλαβε εγκαταστάσεις οι οποίες είναι ολοκαίνουργιες. Το ελληνικό κράτος χρησιμοποίησε ευρωπαϊκούς πόρους και εθνικά κεφάλαια για να τις ανακαινίσει και αμέσως τις παρέδωσε. Δηλαδή, το κόστος κοινωνικοποιείται και τα κέρδη ιδιωτικοποιούνται σε χέρια ημετέρων. Ο ελληνικός λαός τα πληρώνει όλα, και τα έξοδα ανακαίνισης των εγκαταστάσεων και τα έσοδα των ιδιωτών. 
Με μια εταιρεία ιδιωτικού δικαίου, η οποία θα διοικείται αποκλειστικά από managers και η οποία θα έχει το ελεύθερο και χωρίς ιδιαίτερο έλεγχο να κάνει αναθέσεις σε εργολάβους και υπεργολάβους, θα δούμε οπωσδήποτε χειρότερα και όχι καλύτερα από αυτά που έχουμε δει μέχρι σήμερα. 
Ως προς τα ακίνητα, το Υπουργείο και ο ήδη υπάρχων Οργανισμός Διαχείρισης και Ανάπτυξης Πολιτιστικών Πόρων, OΔΑΠ, διαθέτουν αμύθητο χαρτοφυλάκιο ιστορικών ακινήτων, πολλά εκ των οποίων βρίσκονται σε εξαιρετικά προνομιούχες θέσεις, όπως η Πλάκα στην Αθήνα και η Μεσαιωνική Πόλη της Ρόδου, με ακίνητα πέριξ του παλατιού του Μεγάλου Μαγίστρου. Η εκχώρηση της διαχείρισης αυτών των εθνικών ακινήτων σε μία ανώνυμη εταιρεία μόνο τεράστιες ανησυχίες προκαλεί. 
Η εταιρεία ιδιωτικού δικαίου που δημιουργεί το νομοσχέδιο θα μπορεί να μισθώνει, να εκμισθώνει και να παραχωρεί ακίνητα και υπάρχει πλέον ο ξεκάθαρος και άμεσος κίνδυνος ιστορικά κτίρια της πατρίδας μας που θα έπρεπε να στεγάζουν ερευνητικά κέντρα, εθνικά αρχεία ή ανοικτούς χώρους λαϊκού πολιτισμού, να παραχωρηθούν σε ιδιώτες επενδυτές για τη δημιουργία πολυτελών ξενοδοχείων και χώρων εστίασης υψηλής γαστρονομίας με μεγάλα κέρδη από πλευράς αυτών των ιδιωτών. (LA)
Και μου έρχονται τα λόγια του κ. Καιρίδη νωρίτερα που έλεγε πόσο βελτιώθηκε η κατάσταση, πόσο σωστά τα έχετε κάνει και κατά πόσο τιμά τη χώρα μας να βλέπει επιδείξεις μόδας στον ναό του Ποσειδώνα στο Σούνιο ή κάποιοι πλούσιοι ολιγάρχες που έχουν τα απαιτούμενα κεφάλαια να ενοικιάζουν για ιδιωτικές συνεδριάσεις, την Ακρόπολη μας, το Μουσείο της Ακρόπολης και να κάνουν συνεστιάσεις εκεί πέρα. Αυτό δεν τιμά τη χώρα μας. Δεν τιμά το ότι όποιος έχει λεφτά είναι κάτι παραπάνω από τους υπόλοιπους. Όλοι είμαστε το ίδιο. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χαλκιά.
Καλείται στο Βήμα η τελευταία ομιλήτρια, η κυρία Ελένη Ακρίτα, Βουλευτής του ΣΥΡΙΖΑ. 
ΕΛΕΝΑ ΑΚΡΙΤΑ: Είναι φορές που πραγματικά έχω την ανάγκη να πω ένα μεγάλο ευχαριστώ στον Νικήτα Κακλαμάνη, τον Πρόεδρο της Βουλής που έχει βάλει κόφτη. Είμαστε εδώ από τις 9.00΄ το πρωί και νομίζω -και το λέω σε όλους τους εισηγητές και αγορητές- ότι θα ήμασταν μέχρι τις 4.00΄ το πρωί αν δεν υπήρχε αυτό. 
Δεν υπάρχει ιστορία βουβή. Η ανθρώπινη ιστορία, όσο και να την τσουρουφλίσουν, όσο και να τη φθείρουν, όσα ψέματα και να πουν, αρνείται να κλείσει το στόμα της. Ο κ. Καιρίδης πριν είπε ότι δεν μπορεί να ακούει άλλα κακογραμμένα τσιτάτα. Νομίζω ότι εδώ μπορεί να κάνει μία εξαίρεση. Ο Εδουάρδο Γκαλεάνο ήταν ένας σπουδαίος συγγραφέας και δημοσιογράφος, ο οποίος λογοκρίθηκε, φυλακίστηκε και εξορίστηκε από τη στρατιωτική τότε δικτατορία της Ουρουγουάης. Και επειδή σπάνια έχουμε την απόλαυση να προτείνουμε βιβλία, θα σας πρότεινα να διαβάσετε το αριστούργημά του, τις Ανοιχτές Φλέβες της Λατινικής Αμερικής.
Πάμε παρακάτω. Τι συμβαίνει τώρα εδώ; Δεν φτάνει να ιδιωτικοποιούν το νερό, την υγεία, την παιδεία, ό,τι περπατάει, ό,τι πετάει, ό,τι κινείται. Θέλουν τα μνημεία της χώρας να γίνουν το ντεκόρ μιας αλαζονικής ολιγαρχίας με εταιρείες, με δεξιώσεις και με εκλεκτούς, εντός πολλών εισαγωγικών, καλεσμένους. Θέλουν να πατήσουν πάνω στους τάφους των κομμουνιστών αγωνιστών στο Επταπύργιο, πάνω στα μάρμαρα τα αρχαία και τα κραταιά, πάνω στα κάστρα μας τα περήφανα. 
Εμένα, πρέπει να πω, μου έκανε αλγεινή εντύπωση το γεγονός ότι ο Υπουργός, ο κ. Βασίλης Κικίλιας, δεν έβαλε ένα φρένο, ως όφειλε, στις φιλοδοξίες της πρόγονής του, να κάνει τον γάμο της στο κάστρο, στο φρούριο, εκεί στην Πύλο. Από ό,τι το είδα και εγώ -δεν σας κάνω την έξυπνη- αυτό ορθώνεται από το 1578 και είναι ένα οθωμανικό φρούριο. Δεν κάνει για καρσιλαμάδες και δεν κάνει για σαμπάνιες.
Τι κάνει, λοιπόν, σήμερα η Κυβέρνηση; Ξεπουλάει σε μία ΑΕ σύμβολα. Οικειοποιείται τη μνήμη και βάζει τιμή στα ανεκτίμητα. Και ειλικρινά απορώ και εξίσταμαι με μερικούς που άκουσα σήμερα εδώ και αναρωτήθηκα αν έχουν πάει ποτέ σε μουσείο, αν έχουν πατήσει ποτέ το ποδαράκι τους σε ιερό χώρο, αν έχουν πάει ποτέ στην Επίδαυρο να δούνε μία αρχαία τραγωδία ή ένα οποιοδήποτε θέατρο, βρε αδερφέ.
Εδώ ξέρετε τι γίνεται; Η Νέα Δημοκρατία έχει τελειοποιήσει ένα παλιό τρικ, ένα τέχνασμα. Όταν θέλει να ιδιωτικοποιήσει κάτι, το ονομάζει εκσυγχρονισμό. Όταν θέλει να παρακάμψει τις εγγυήσεις του δημοσίου, μιλάει για ευελιξία. Κι εδώ θέλει να βάλει ταρίφα ακόμα και στην ιστορία αυτού του τόπου, διότι για την Κυβέρνηση η πολιτιστική κληρονομιά δεν είναι πρωτίστως δημόσιο αγαθό, είναι προϊόν. Τα μνημεία δεν είναι τόποι ιστορικής μνήμης που ανήκουν σε σένα και σε μένα, είναι περιουσιακά στοιχεία. Οι πολίτες δεν αντιμετωπίζονται ως φυσικοί κληρονόμοι, αλλά ως πελατάκια. 
Αυτόν τον σκοπό εξυπηρετεί η ίδρυση της ανώνυμης εταιρείας που παρουσιάζεται ως «βασικός, εκτελεστικός και επιχειρησιακός βραχίονας του ΟΔΑΠ». Θέλω να προσέξουμε λίγο το λεξιλόγιο του νομοσχεδίου. «Επιχειρησιακός βραχίονας», «αξιοποίησης περιουσίας», «εταιρική ταυτότητα». 
Η νέα ΑΕ αναλαμβάνει τα εισιτήρια, τα απολυτήρια, τα αναψυκτήρια, τις ψηφιακές υπηρεσίες και την αξιοποίηση της κινητής και ακίνητης περιουσίας του ΟΔΑΠ και του Υπουργείου Πολιτισμού. Συγκεντρώνει έσοδα, ακίνητα και κρίσιμες λειτουργίες σε ένα διοικητικά, οικονομικά και επιχειρησιακά αυτοτελές εταιρικό σχήμα. Δεν φτιάχνουν εδώ ένα απλό τεχνικό εργαλείο, φτιάχνουν ένα πανίσχυρο κέντρο διαχείρισης της πολιτιστικής κληρονομιάς με βάση το manual της αγοράς. Και θα μου πείτε βέβαια εδώ, μα, μοναδικός μέτοχος είναι το δημόσιο. Αλλά ξέρετε, δεν είναι έτσι απλό. Μια ανώνυμη εταιρεία δεν είναι αρχαιολογική υπηρεσία, δεν έχει την ίδια αποστολή, δεν λειτουργεί με τις ίδιες σοβαρές εγγυήσεις και δεν λογοδοτεί με τον ίδιο τρόπο. Άλλωστε, τη μέθοδο τη γνωρίζουμε καλά. Είναι η γνωστή μέθοδος Χατζηδάκη. Τι κάνουμε, λοιπόν; Πρώτα, παίρνουμε μια δημόσια υπηρεσία και την αφήνουμε χωρίς προσωπικό και χωρίς πόρους. Δεύτερον, δείχνουμε τις αδυναμίες που εμείς οι ίδιοι προκαλέσαμε ως απόδειξη της αποτυχίας της εταιρείας. Και μετά εμφανίζουμε ως σωτήρα τον ιδιώτη ή την ανώνυμη εταιρεία. Δηλαδή, πρώτα προκαλούμε το νόσημα και ύστερα πουλάμε τη θεραπεία. Το είδαμε με την έκδοση και τον έλεγχο των εισιτηρίων, με τα αναψυκτήρια, με τα απολυτήρια, με την ασφάλεια των αρχαιολογικών χώρων, με τις πριβέ επισκέψεις στην Ακρόπολη και τα ιδιωτικά γεύματα. Και τώρα έρχεστε να ολοκληρώσετε το σχέδιο, παραδίδοντας στην εταιρική διαχείριση το σύνολο σχεδόν των λειτουργιών που παράγουν έσοδα. 
Ο Σύλλογος Ελλήνων Αρχαιολόγων, οι άνθρωποι που δεν γνωρίζουν την ιστορία ούτε από προσπέκτους, ούτε από διαφημιστικά φυλλάδια, είναι αντίθετοι. Απορρίπτει συλλήβδην αυτή την κατεύθυνση. Ζητάει πρώτον, ενίσχυση του ΟΔΑΠ με μόνιμο προσωπικό. Δεύτερον, επιστροφή κρίσιμων λειτουργιών στην Αρχαιολογική Υπηρεσία και αξιοποίηση των εσόδων για τη συντήρηση, τη φύλαξη και την ανάδειξη των μνημείων. Αυτός ακριβώς είναι και ο πυρήνας της δικής μας θέσης. 
Κανείς μας δεν αρνείται την ανάγκη για σύγχρονες ψηφιακές υπηρεσίες, για ένα πραγματικά αξιόπιστο ηλεκτρονικό εισιτήριο, για καλύτερα απολυτήρια και για πιο ποιοτικές υπηρεσίες προς τους επισκέπτες. Προς το παρόν, όμως, αυτό που έχετε καταφέρει είναι τα τελευταία δύο χρόνια οι επισκέπτες στην Ακρόπολη να μην έχουν πρόσβαση σε τουαλέτες. Σας έχουμε καταθέσει, εμείς στο ΣΥΡΙΖΑ, και σχετική ερώτηση. Και ο ανελκυστήρας στον Ιερό Βράχο μία να δουλεύει, δύο να μη δουλεύει. Το έχω υποστεί αυτό το σπορ δύο φορές στη ζωή μου, να σκαρφαλώνω σαν την τρελή με τα πόδια.
Κυρίες και κύριοι συνάδελφοι, η Ακρόπολη δεν είναι vip loung, οι φυλακές Επταπυργίου και όχι μόνο, δεν είναι αίθουσα δεξιώσεων, τα μνημεία, τα μουσεία, τα κολαστήρια δεν είναι για γκουρμεδιές και για σαμπάνιες. Είναι κομμάτια της ιστορίας μας και ανήκουν σε όλους μας. Ο πολιτισμός δεν είναι εμπόρευμα πολυτελείας. Είναι μνήμη, είναι γνώση, είναι συλλογική ταυτότητα, είναι δημοκρατικό δικαίωμα. 
Ο ΣΎΡΙΖΑ καταψηφίζει τον πυρήνα αυτού του νομοσχεδίου. Ζητάει την απόσυρση των ρυθμίσεων, ουσιαστική στελέχωση του ΟΔΑΠ και της Αρχαιολογικής Υπηρεσίας και της Εφορείας Εναλίων Αρχαιοτήτων, γιατί τα μνημεία δεν είναι δικά σας, όπως τα μνημεία δεν είναι δικά μας. Τα μνημεία είναι όλης της της Ελλάδας. Ανήκουν στην κοινωνία, ανήκουν στην ιστορία, ανήκουν στις γενιές που έρχονται. Εσείς και εμείς είμαστε προσωρινοί θεματοφύλακες, επ' ουδενί ιδιοκτήτες. Και δεν θα σας επιτρέψουμε να κρεμάσετε ταμπελάκι με τιμή πάνω στην ιστορία αυτού του τόπου. 


Θα σας έλεγα την υστεροφημία σας και τα μάτια σας, αλλά είναι αργά πια και τη ζημιά την έχετε ήδη κάνει.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ακρίτα.
Καλείται στο Βήμα ο κ. Χρήστος Γιαννούλης Κοινοβουλευτικός Εκπρόσωπος του ΣΥΡΙΖΑ.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πάρα πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, απευθυνόμενος σε εσάς, τον Σεπτέμβριο -πρώτα ο Θεός, καλά να ‘ναι- θα ορκιστεί, θα πάρει το πτυχίο του ο γιος μου είκοσι δύο χρονών από το Ιστορικό και Αρχαιολογικό Τμήμα του ΑΠΘ. Νιώθω ιδιαίτερα περήφανος ότι η προσδοκία του είναι, όχι να γίνει δημόσιος υπάλληλος με την έννοια που ανέπτυξε ο κ. Καιρίδης, αλλά να είναι ένας πραγματικός ρέκτης του πολιτισμού, της ιστορίας και της αρχαιολογίας για να συνεισφέρει στην πατρίδα του την ανάδειξη αυτού του πλούτου.
Με ρώτησε, όμως, πριν από λίγες εβδομάδες, κυρία Μενδώνη, αν είναι αλήθεια μια δήλωση που κάνατε από την Κρήτη, ότι η χώρα μας δεν χρειάζεται άλλους αρχαιολόγους. Δεν σας κρίνω. Αν δεν το έχετε πει, δεν το θέτω ως ντοκουμέντο. Δεν είναι υπέρ της λαθροχειρίας όλες μου οι γνώσεις, φήμες και διαδόσεις.
Του απάντησα ειλικρινά: «Αγόρι μου, δεν πιστεύω να έχει πει τέτοιο πράγμα ακόμα και η Υπουργός Πολιτισμού της Κυβέρνησης του Κυριάκου Μητσοτάκη». Και μπορεί να έχω και δίκιο. Δεν παύει, όμως, η πληγή να παραμένει, όχι σ’ αυτό που συζητάμε για το αν είναι δημόσιοι υπάλληλοι οι λειτουργοί και οι άνθρωποι του πολιτισμού, αλλά αν ο πολιτισμός είναι αξιακό δεδομένο αυτής της χώρας. Εάν παραμένει και συμφωνούμε σε αυτό, δεν μπορεί να σκιαμαχούμε.
Και δεν μπορεί -επιτρέψτε μου την παρένθεση- να ψιμυθίζουμε προσχηματικές καταδίκες για ζητήματα που χτυπούν στον πυρήνα του πολιτισμού, που είναι τα ανθρώπινα δικαιώματα και ο σεβασμός στον άνθρωπο.
Κάτι που φαίνεται ότι ένας Βουλευτής που εκλέγεται στη Δράμα δεν έχει καταλάβει πού βρίσκεται. Πώς συνδέονται; Πολιτισμός είναι αξίες και πολιτισμός είναι γενναιότητα, ειλικρίνεια και εντιμότητα.
Επί του νομοσχεδίου μια ερώτηση έχω να σας κάνω: Τι άλλαξε; Τι μεσολάβησε από το 2020 έως σήμερα και χρειάζεται η μετατροπή σε ΑΕ ενός φορέα που φαίνεται ότι όλοι συμφωνούμε ότι έχει αποτελέσματα; Είναι το κεντρικό ερώτημα αυτής της πολύωρης συζήτησης η οποία εάν δεν είχε το στίγμα της παρουσίας Κυριαζίδη και ξαναλέω, ένα πολιτικό σκουπίδι που πρέπει να απομακρυνθεί από την Κοινοβουλευτική σας Ομάδα…
ΔΗΜΗΤΡΙΟΣ ΚΑΙΡΙΔΗΣ: …(Δεν ακούστηκε)
 ΧΡΗΣΤΟΣ ΓΙΑΝΝΟΥΛΗΣ: Ναι, κύριε Καιρίδη, πολιτικά είναι αυτό που περιγράφω, όσο και αν σας ενοχλεί. Δεν υπάρχουν συμψηφισμοί. Καθαρές κουβέντες, τα σύκα-σύκα και η σκάφη-σκάφη!
Κλείνει η παρένθεση Κυριαζίδη κι ελπίζω να κλείσει και για τη Νέα Δημοκρατία. Στην ουσία όμως, παραμένει το ερώτημα.
ΔΗΜΗΤΡΙΟΣ ΚΑΙΡΙΔΗΣ: …αμετροέπεια…
ΧΡΗΣΤΟΣ ΓΙΑΝΝΟΥΛΗΣ: Κύριε Καιρίδη, λυπάμαι, η αλήθεια είναι σκληρή, όσο σκληρή πρέπει να είναι και η γλώσσα των πολιτικών. Δεν είναι αμετροέπεια. Αμετροέπεια και αδυναμία είναι να μην έχετε ορθώσει το ανάστημά σας όλοι και να πείτε: «Εμείς δεν είμαστε σαν αυτόν», αλλά να το αποδείξετε.
Επανέρχομαι στο κομμάτι του πολιτισμού, στο κομμάτι των αξιών, στο κομμάτι της διαχείρισης, που δεν ξέρω αν ο όρος ταιριάζει σε σχέση με όλα αυτά που ανακαλύπτονται, που εμπνέουν γενιές, που οδήγησαν ανθρώπους να γράψουν, να τραγουδήσουν, να ζωγραφίσουν, να σμιλεύσουν, οτιδήποτε, με μια λογική που περιέχεται σ’ έναν στίχο ενός ναυτικού, ενός ασυρματιστή που παροτρύνει όλους μας, αν θέλουμε να αφήσουμε κάτι ως αποτύπωμα σ’ αυτήν τη μικρή ζωή, να χορέψουμε στο φτερό του Καρχαρία. Θέλετε να χορέψουμε στο φτερό του Καρχαρία; Θέλετε να πάμε τον τόπο αυτόν ένα βήμα πιο κάτω;
Το Βήμα αυτό, κυρία Μενδώνη, το έχει περιγράψει ο αείμνηστος Διονύσης Σαββόπουλος ο οποίος ξέρετε ότι είχε διχάσει και την Αριστερά με τις απόψεις του, με πολλά πράγματα, αλλά η τέχνη είναι διαφορετικό πράγμα από την πολιτική.  Είναι μια σπουδαία τέχνη η πολιτική, αλλά ο πολιτισμός και η παραγωγή έργου, αυτό που νιώθεις ως δημιουργός, δεν πιστεύω ότι θα έχουμε την ευλογία κάποια στιγμή να το ζήσουμε. Γι’ αυτό και πρέπει να το σεβόμαστε. Είχε πει, λοιπόν, ότι υπάρχουν δύο ειδών τέχνης. Υπάρχουν δύο ειδών τραγούδια. Υπάρχουν τραγούδια που σε κάνουν να αγαπήσεις, να σηκωθείς και να φιλήσεις την Έλενα Ακρίτα. Σ’ αυτήν την πλευρά είμαστε εμείς.
Υπάρχει και τέχνη, υπάρχει και κομμάτι αυτού που λέγεται πολιτισμός, που σου έρχεται να χτυπήσεις τον άλλον. Σ’ αυτό αναφέρομαι σε σχέση με τον ΕΚΚΟΜΕΔ, για την ευκολία με την οποία θεωρούμε ότι ένας φορέας που πρέπει να συμβάλλει στην αισθητική καλλιτεχνική αναβάθμιση αυτού του τόπου, υπάρχει περίπτωση να χρηματοδοτήσει φτηνά reality. Και θα μιλήσω με ονόματα. Δεν ντρεπόμαστε που σήμερα στην ελληνική τηλεόραση χρηματοδοτείται από τον ΕΚΚΟΜΕΔ ένα reality που λέγεται «Οικογενειακές ιστορίες», που είναι ντροπή για την ανθρώπινη ύπαρξη;
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Δεν το γνωρίζω.
ΧΡΗΣΤΟΣ ΓΙΑΝΝΟΥΛΗΣ: Δεν το γνωρίζετε. Κι όμως χρηματοδοτείται, κυρία Υπουργέ.
ΘΕΟΦΙΛΟΣ ΞΑΝΘΟΠΟΥΛΟΣ: Ευτυχώς δεν το γνωρίζετε. Δεν συνάδει με την ιδιότητα της Υπουργού Πολιτισμού.
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, σας παρακαλώ.
ΧΡΗΣΤΟΣ ΓΙΑΝΝΟΥΛΗΣ: Κι ευτυχώς δεν το βλέπετε.
Θέλω να κλείσω, και νωρίτερα για να συμβάλλω και στην αποφόρτιση της κούρασης που έχουμε όλοι, λέγοντας το εξής. Μακάρι να μπορούμε να συνομιλήσουμε με τους ανθρώπους της δημιουργίας, της τέχνης, των γραμμάτων και των τεχνών. Μακάρι να μπορούμε να συνομιλήσουμε με όλους αυτούς που θέλουν να ανέβει αυτή η χώρα, όχι λίγο ψηλότερα, αλλά πολύ ψηλότερα. Αυτό είναι πολιτική και θεσμική μας υποχρέωση. Κι αυτό το νομοσχέδιο δεν βοηθάει σ’ αυτήν την κατεύθυνση.
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιαννούλη.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Κύριε Πρόεδρε, θα ήθελα τον λόγο για να καταθέσω νομοτεχνικές βελτιώσεις.
ΠΡΟΕΔΡΕΥΩΝ (Βασίλειος Βιλιάρδος): Ορίστε, κυρία Υπουργέ.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Δεν θα τις διαβάσω, κύριε Πρόεδρε, απλώς να τις καταθέσω στη Γραμματεία. Είναι στη διάθεση των κυρίων και κυριών Βουλευτών.
(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής: 


















ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Τον λόγο έχει ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.
Μετά θα ξεκινήσουν οι δευτερολογίες αντίστροφα, όπως συνήθως.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρίες και κύριοι Βουλευτές, είδαμε σήμερα ένα απίστευτο κρεσέντο σεξισμού στην συνεδρίαση της Ολομέλειας. Ακούσαμε αδιανόητα πράγματα. Θα πρέπει, για όσους μας παρακολουθούν και αναρωτιούνται πώς είναι δυνατόν να λέγονται τέτοια πράγματα στη Βουλή των Ελλήνων, να υπογραμμίσουμε ότι ο σεξισμός δεν είναι απλώς μια κακή συμπεριφορά, δεν είναι απλώς μια αστοχία, είναι ρητορική μίσους. Ο σεξισμός είναι ρητορική μίσους η οποία εδράζεται σε μια άποψη για την κοινωνία η οποία υποστηρίζει τις διακρίσεις φύλων και εντάσσεται σε μια δομή στην κοινωνία, την πατριαρχική δομή που για ολόκληρους αιώνες ήθελε τις γυναίκες να είναι υποδεέστερες, να μην μπορούν να μιλούν και να δρουν ελεύθερα στην κοινωνία και υποβάθμιζε διαρκώς την ισότητα. 
Επομένως, δεν πρέπει να χάνουμε την αίσθηση του τι ακριβώς συνέβη εδώ. Δεν είχαμε απλώς δύο Βουλευτές, τον κύριο Κυριαζίδη ο οποίος είναι ένας αμετανόητος σεξιστής αλλά και τον κ. Καιρίδη ο οποίος είχε την ευκαιρία να καταδικάσει όσα είπε ο συνάδελφός του της Νέας Δημοκρατίας κι ανέβηκε εδώ στο Βήμα κι έκανε το ακριβώς αντίθετο…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Καταδίκασε εμάς.
ΑΛΕΞΑΝΔΡΟΣ ΚΑΖΑΜΙΑΣ: Καταδίκασε εμάς, πράγματι.
Έχουμε εδώ μία ρητορική, η οποία καλλιεργεί το μίσος και καλλιεργεί τη διάκριση των δύο φύλων στην κοινωνία ως δομή, ως μία πρακτική η οποία όχι μόνο είναι εντάξει, αλλά θα πρέπει να ενθαρρύνεται. Και πρωταθλητής εδώ είναι ο Κοινοβουλευτικός Εκπρόσωπος της Νέας Δημοκρατίας, ο κ. Καιρίδης, ο οποίος και στα πανεπιστήμια πήγε και θα έπρεπε να ξέρει καλύτερα και όμως επιμένει να συμπεριφέρεται σαν τον χειρότερο σεξιστή σε οποιοδήποτε μέρος της κοινωνίας. Πραγματικά, θα πρέπει να μην ξεχνάμε ότι αυτή η συμπεριφορά δεν ήταν μία αστοχία του κ. Καιρίδη, του Κοινοβουλευτικού Εκπροσώπου της Νέας Δημοκρατίας. Κατάφερε, βέβαια, πολιτικά να εκθέσει την Κυβέρνηση, γιατί η κυρία Υπουργός και ο κύριος Υφυπουργός αλλά και ο εισηγητής της Νέας Δημοκρατίας σηκώθηκαν και καταδίκασαν τα απαράδεκτα που είπε ο Κυριαζίδης, ο οποίος δύο χρόνια μετά ήρθε να επιβεβαιώσει ότι δεν μετάνιωσε ποτέ για τις βαριές σεξιστικές εκφράσεις του απέναντι στη Ζωή Κωνσταντοπούλου και ότι δεν μετάνιωσε ποτέ για το γεγονός ότι και ο Πρόεδρος της Βουλής και τότε -στιγμιαία- ο κ. Μητσοτάκης τον απέπεμψε από την Κοινοβουλευτική Ομάδα της Νέας Δημοκρατίας. Μετά βέβαια τον πήρε πίσω. Γι’ αυτό δεν μετάνιωσε. Γιατί και ο κ. Μητσοτάκης έχει ευθύνες. 
Έχουμε, λοιπόν, εδώ τον Κοινοβουλευτικό Εκπρόσωπο της Νέας Δημοκρατίας να επιδίδεται σε ένα θέατρο σεξιστικών εκφράσεων και -αν θέλετε- ρητορικών επιδόσεων, όπου μας είπε επίσης: «Δεν ξέρω πώς τη λέτε την έμφυλη βία». Εδώ έχουμε έναν αρνητή της έμφυλης βίας, αυτό έχουμε. Η έμφυλη βία, κύριε Καιρίδη, είναι μία πληγή στην ελληνική κοινωνία. Οι γυναικοκτονίες προκαλούνται από την έμφυλη βία. Η έμφυλη βία είναι κάτι το οποίο απαγορεύεται, καταδικάζεται, ένα μεγάλο ποσοστό γυναικών υπόκειται σε έμφυλη βία μέσα στο σπίτι και εσείς έρχεστε εδώ και κάνετε πως δεν θυμάστε πώς λέγεται. Πώς είναι δυνατόν να τα λέτε αυτά τα πράγματα και να παραμείνετε στη θέση σας;
Κύριε Πρόεδρε, το ζήτημα αυτό είναι σοβαρό και πλέον η μπάλα βρίσκεται στο γήπεδο του κ. Μητσοτάκη. Ο κ. Μητσοτάκης οφείλει να διαγράψει τον Κυριαζίδη από την Κοινοβουλευτική Ομάδα της Νέας Δημοκρατίας όχι για έξι μήνες, αλλά αν πραγματικά ενδιαφέρεται να μην υπάρχει σεξιστικός λόγος στη Βουλή και να μη λέγονται αυτά τα απαράδεκτα που ακούσαμε σήμερα, θα πρέπει να τον διαγράψει και να είναι διαγραφή διαρκείας…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και από το κόμμα, όχι μόνο από την Κοινοβουλευτική Ομάδα.
ΑΛΕΞΑΝΔΡΟΣ ΚΑΖΑΜΙΑΣ: Και από το κόμμα. 
Και θα πρέπει ο κ. Καιρίδης να διαγραφεί και αυτός από το κόμμα και να μην είναι Κοινοβουλευτικός Εκπρόσωπος της Νέας Δημοκρατίας. Είστε μια ντροπή για την παράταξή σας και τους εκθέσατε όλους τους συναδέλφους σας, οι οποίοι ανέβαιναν ένας-ένας στο Βήμα και έλεγαν ότι αυτές οι συμπεριφορές είναι απαράδεκτες και εσείς μαζί με τον Κυριαζίδη ήσασταν οι δύο μοναδικές εξαιρέσεις. Λυπάμαι για εσάς πραγματικά. 
Έρχομαι τώρα σε κάποια ζητήματα, τα οποία πρέπει να θέσουμε στη σημερινή συζήτηση και θα ξεκινήσω με ζητήματα που απασχολούν την κοινωνία, ιδίως αναφορικά με την απώλεια μιας νέας ζωής. Στα Εξαμίλια της Κορινθίας χθες το μεσημέρι, εξαιτίας άλλης μίας έκρηξης σε χώρο εργασίας, η οποία δείχνει πως τελικά έχουμε μία σειρά, μία αλληλουχία από εκρήξεις και από εργατικά δυστυχήματα και πιθανόν με εγκληματικές ευθύνες των εργοδοτών των εργαζομένων αυτών, ξεκινώντας από το εργοστάσιο της «Βιολάντας» τον Ιανουάριο, όπου έχασαν τη ζωή τους πέντε γυναίκες και βεβαίως είχαμε τον κ. Γεωργιάδη να προβαίνει να υπερασπιστεί το εργοστάσιο προτού μάθουμε καλά καλά τι έγινε. Κατόπιν είχαμε την περίπτωση στη βιομηχανική περιοχή της Σίνδου στη Θεσσαλονίκη, όπου πάλι έχασε τη ζωή της μία γυναίκα, είχαμε και στις 9 του μήνα την απώλεια της ζωής ενός άνδρα στον Ασπρόπυργο, πάλι από έκρηξη και τώρα έχουμε αυτό. 
Οι απώλειες ζωών εργαζομένων από την αρχή του χρόνου, σύμφωνα με την Ομοσπονδία Συλλόγων Εργαζομένων Τεχνικών Επιχειρήσεων, την ΟΣΕΤΕ, είναι ενενήντα ένας νεκροί από την 1η Ιανουαρίου του 2026. Έχουμε, δηλαδή, στο πρώτο μισό του 2026 ενενήντα έναν νεκρούς. Αυτό είναι τεράστιο νούμερο και η ΟΣΕΤΕ στη δήλωσή της επισημαίνει κάτι το οποίο εμείς το βλέπουμε διαρκώς και πρόκειται γι’ αυτό που αποκαλούν την εκκωφαντική παραδοχή της διάλυσης των ελεγκτικών μηχανισμών και της εργοδοτικής αυθαιρεσίας. 
Η υγεία και η ασφάλεια στον χώρο εργασίας δεν προασπίζεται. Οι εργαζόμενοι βρίσκονται σε κίνδυνο. Η Πολιτεία έχει μεγάλη ευθύνη στο να διασφαλίζει την υγεία και την ασφάλεια των εργαζομένων και ως τώρα, νομίζω δεν κάνω λάθος, δεν υπήρξε καμία αναφορά από οποιονδήποτε Βουλευτή της κυβερνώσας παράταξης για το μεγάλο αυτό ζήτημα, παρά το γεγονός ότι η Κυβέρνηση έχει ευθύνες και όχι μόνο τις έχει και δεν τις αναλαμβάνει, αλλά όπως ακούμε κατά καιρούς, προσπαθεί να προστατεύσει τους ιδιοκτήτες εργοστασίων στα οποία σημειώνονται τέτοιες καταστροφικές εκρήξεις και θάνατοι, άδικοι θάνατοι, εργαζομένων. 
Παράλληλα, για να μη χάνουμε και την αίσθηση της διεθνούς επικαιρότητας και της εξωτερικής πολιτικής, για τα οποία δυστυχώς δεν ακούσαμε απολύτως τίποτα πάλι στη συνεδρίαση σήμερα, οι εξελίξεις στα ελληνοτουρκικά έχουν φτάσει εδώ και καιρό σε ένα κρίσιμο σημείο. Μέρος της κρίσιμης κατάστασης στην οποία βρίσκονται είναι και η αποφασισμένη, καθώς φαίνεται, πώληση των μαχητικών F-35 από τις Ηνωμένες Πολιτείες στην Τουρκία. 
Σήμερα τα χαράματα, ο Ντόναλντ Τραμπ -δική μας ώρα τα χαράματα- συναντήθηκε με τον Νετανιάχου, τον Πρωθυπουργό του Ισραήλ, που ευθύνεται για μία γενοκτονία η οποία έχει συγκεντρώσει τον αποτροπιασμό και την καταδίκη όλης της ανθρωπότητας, όχι όμως της Κυβέρνησης Μητσοτάκη, και στη συνάντησή τους αυτή ο Τραμπ έκανε ξεκάθαρο πως δεν πρόκειται κανείς να του πει τι πρέπει να πουλάει -έτσι είπε, «κανείς δεν μου λέει τι πρέπει να πουλάω»- και αναφερόταν στα F-35.
Αυτό μας λέει δύο πράγματα. Το πρώτο είναι ότι, όταν η Πλεύση Ελευθερίας εδώ και μήνες θέτει το ερώτημα του κατά πόσο ανησυχεί την Κυβέρνηση το γεγονός ότι η Τουρκία εξοπλίζεται με μαχητικά αεροπλάνα πέμπτης γενιάς τα οποία θα της δώσουν υπεροχή στο Αιγαίο, η απάντηση που λαμβάνουμε διαρκώς από τον κ. Γεραπετρίτη ήταν ότι δεν μπορούμε να κάνουμε εξωτερική πολιτική βάσει δημοσιευμάτων. Κοντεύουν να πουληθούν τα αεροπλάνα και ακόμη δεν θέλει να κάνει δηλώσεις, γιατί πρόκειται για δημοσιεύματα, και παράλληλα φαίνεται πλέον ξεκάθαρα ότι η συμμαχία με το γενοκτόνο κράτος του Ισραήλ δεν μας προστατεύει. Ο Νετανιάχου δεν μπορεί να επιβάλει στις Ηνωμένες Πολιτείες να μην πουλούν μαχητικά πέμπτης γενιάς, τα οποία αύριο θα μπορούσαν να στραφούν ενάντια στη χώρα μας. Επομένως, θα πρέπει η Κυβέρνηση να εγκαταλείψει αυτό το επιχείρημα και να σταθεί με το πλευρό του Διεθνούς Δικαίου που βεβαίως υπερασπίζεται τον παλαιστινιακό λαό στη γενοκτονία του. 
Και το Διεθνές Δίκαιο, επίσης, -και αυτή είναι μια δεύτερη εξέλιξη στην οποία πρέπει να αναφερθούμε- έχει οδηγήσει σε συναντήσεις του Γενικού Γραμματέα του ΟΗΕ με τον Κύπριο Πρόεδρο, τον κ. Χριστοδουλίδη, αλλά και τον κ. Ερχιουρμάν, τον Πρόεδρο της Τουρκοκυπριακής κοινότητας, σε μια προσπάθεια νέας επίλυσης του Κυπριακού.     

Η Πλεύση Ελευθερίας υποστηρίζει ότι οι προσπάθειες του ΟΗΕ για έναρξη συνομιλιών με στόχο μια δίκαιη λύση του Κυπριακού βάσει των ψηφισμάτων του ΟΗΕ και με σκοπό την απόσυρση των τουρκικών στρατευμάτων και του τερματισμού της τουρκικής κατοχής είναι μια πρωτοβουλία την οποία πρέπει να στηρίξουμε. Η κατάσταση ακόμη βρίσκεται σε πρωταρχικό στάδιο, αλλά οι πρώτες δηλώσεις του Γενικού Γραμματέα του ΟΗΕ είναι ενθαρρυντικές. Θα παρακολουθούμε το ζήτημα και υποστηρίζουμε τη συνέχιση αυτών των πρωτοβουλιών. 
Τέλος, κύριε Πρόεδρε, θα ήθελα να πω λίγα λόγια για το νομοσχέδιο που έχουμε μπροστά μας και το οποίο συστήνει έναν νέο φορέα για την ανάπτυξη και διαχείριση της πολιτιστικής κληρονομιάς. Ειπώθηκαν πολλά, αλλά θα ήθελα να παρατηρήσω δύο πράγματα. Το πρώτο είναι ότι θα πρέπει να συνειδητοποιήσουμε ότι ένας τέτοιος φορέας έχει σκοπό να εκμεταλλευτεί την πολιτιστική μας κληρονομιά για να αποκομίσει έσοδα, δηλαδή έχει στόχο την εμπορευματοποίηση της πολιτιστικής μας κληρονομιάς, αυτό είναι κάτι με το οποίο η Πλεύση Ελευθερίας δεν μπορεί να συνταχθεί. 
Η δομή του φορέα αυτού, πραγματικά, μας προβληματίζει. Πρόκειται να στελεχωθεί με ενενήντα άτομα, κι αν δούμε το άρθρο 6 του νομοσχεδίου, κυρία Υπουργέ, έχει περίπου πενήντα διαφορετικές αρμοδιότητες. Πενήντα αρμοδιότητες! Αν κάθε δύο άτομα αναλάβουν κάποιες από αυτές τις αρμοδιότητες, δεν πρόκειται να τις διεκπεραιώσουν ούτε στο ήμισυ. Οι αρμοδιότητες αυτές είναι να καθορίζουν τις τιμές πώλησης στα πωλητήρια, να σχεδιάζουν την υλοποίηση και παροχή κάθε είδους υπηρεσίας που αφορά τους αρχαιολογικούς χώρους, να διαχειρίζονται τους χώρους και τα κτίρια, να σχεδιάζουν και να υλοποιούν μια ολοκληρωμένη εμπορική πολιτική για την αξιοποίηση του εμπορικού αποθέματος. 
Πριν από περίπου εβδομήντα χρόνια ο τότε Υπουργός Προεδρίας, ο Κωνσταντίνος Τσάτσος -και εγώ δεν έχω υπάρξει ποτέ υποστηρικτής του Τσάτσου- έλεγε ότι ο σύγχρονος τουρισμός δεν μπορεί να θεωρείται μόνον εμπορικό ζήτημα, αλλά πρέπει να συνδέεται με την πνευματική και καλλιτεχνική ανάπτυξη της χώρας. Φοβάμαι πως με την πολιτική αυτή ξεφεύγετε από αυτήν την αρχή και την παράδοση ακόμα και της ελληνικής Δεξιάς μετά τον Εμφύλιο. 
Ο πολιτισμός, κυρία Υπουργέ, δεν μπορεί να είναι προς πώληση. Δεν μπορεί να γίνεται εμπόρευμα. Αν δίδεται προς πώληση και γίνει εμπόρευμα φοβόμαστε ότι παύει να είναι πολιτισμός. Χάνει τη σημασία του είναι κατά κύριο λόγο αισθητική, ηθική και παιδαγωγική, αλλά και ιστορική. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Κυρία Πρόεδρε, πριν τους αγορητές ή μετά; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μετά, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Θα ξεκινήσουμε, λοιπόν, τις δευτερολογίες. 
Καλείται στο Βήμα η κ. Έλλη Ρούσσου, ειδική αγορήτρια της Πλεύσης Ελευθερίας. 
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Αρχικά θα πω για τον κ. Κυριαζίδη ότι ο σεξιστικός, κακοποιητικός, αποκρουστικός λόγος του υπότροπου Βουλευτή της Νέας Δημοκρατίας, από το Βήμα της Βουλής, εις βάρος της Αρχηγού της Πλεύσης Ελευθερίας, είναι η πιο αποκρουστική μορφή της έμφυλης βίας, της έμφυλης απαξίωσης. Δεν ανεχόμαστε, καταδικάζουμε κάθε μορφή σεξιστικού και έμφυλου απαξιωτικού λόγου, ώστε καμία γυναίκα να μη γίνεται στόχος λόγω του φύλου της και καμία πολιτική αντιπαράθεση να εκτρέπεται σε έμφυλη προσβολή, που μας προσβάλλει όλες. 
Η παρέμβαση του κ. Καιρίδη ήταν ακόμα πιο κραυγαλέα μορφή έμφυλης απαξίωσης. Η προσπάθειά του πια ήτανε για να νομιμοποιήσει τον ακραίο σεξιστικό λόγο του συναδέλφου του κ. Κυριαζίδη, εις βάρος της Αρχηγού της Πλεύσης Ελευθερίας, με όσα καταλόγισε ψευδή εις βάρος της. Είναι τόσο σοβαρό το θέμα που περιμένουμε τις επίσημες απαντήσεις από τη Νέα Δημοκρατία. 
Τώρα όσον αφορά το νομοσχέδιο. Το νομοσχέδιο εκφράζει τον ίδιο προσανατολισμό της χάραξης της γενικότερης κυβερνητικής πολιτικής. Ποιας; Της συρρίκνωσης της δημόσιας σφαίρας με τη μεταφορά κρίσιμων λειτουργιών από τους δημόσιους θεσμούς σε νομικά πρόσωπα ιδιωτικού δικαίου ή σε ανώνυμες εταιρείες, παρακάμπτοντας τις εγγυήσεις δημόσιου ελέγχου και λογοδοσίας. Σας είπα νωρίτερα το παράδειγμα του εθνικού κληροδοτήματος του Ζαππείου Μεγάρου, αλλά το βλέπουμε κιόλας στο Νοσοκομείο της Κομοτηνής, στο νερό και σε άλλα παραδείγματα. Γιατί γίνεται αυτό; Γιατί η μετατροπή δημόσιου φορέα από νομικό πρόσωπο δημοσίου δικαίου, σε νομικό πρόσωπο ιδιωτικού δικαίου ή ανώνυμη εταιρεία επιφέρει ριζικές αλλαγές τόσο στους εργαζομένους όσο και στη λειτουργία των αγαθών και υπηρεσιών του κάθε φορέα. Ενδεικτικά αναφέρω: Κατάργηση οργανικών θέσεων δημοσίου, ενιαίου μισθολογίου, απεξάρτηση από τον κρατικό προϋπολογισμό. Οι τιμές των υπηρεσιών και αγαθών δεν καθορίζονται από τα στενά κοινωνικά κριτήρια, αλλά καθορίζονται με βάση τους κανόνες της ελεύθερης αγοράς. Ευελιξία στις προμήθειες και κατευθείαν αναθέσεις, εφόσον παρακάμπτεται η διαδικασία των δημοσίων διαγωνισμών μπορούν να συνάπτουν απευθείας συμφωνίες, χορηγίες, συνεργασίες με ιδιωτικούς φορείς. 
Είπατε, λοιπόν, ότι η Hellenic Heritage Α.Ε. θα είναι μια εταιρεία του Δημοσίου γιατί τις μετοχές τις έχει το Δημόσιο και ότι επομένως δεν υπάρχει λόγος ανησυχίας. Όχι, δεν είναι έτσι. Σας τα είπα και προηγουμένως και δεν απαντά στην ουσία της κριτικής μας. Το ζήτημα δεν είναι ποιος κατέχει τις μετοχές. Το ζήτημα είναι με ποιους κανόνες λειτουργεί, ποιος αποφασίζει, με ποιες εγγυήσεις λογοδοσίας, με ποια θεσμικά αντίβαρα και με ποια συμμετοχή της επιστημονικής κοινότητας. Διότι άλλο είναι ένας δημόσιος οργανισμός που λειτουργεί με τους κανόνες του διοικητικού δικαίου και άλλο μια ανώνυμη εταιρεία που λειτουργεί ιδιωτικά με τους κανόνες της εταιρικής διακυβέρνησης. Αυτή είναι μια πολιτική επιλογή και, βεβαίως, όχι οργανωτική μεταβολή. 
Η Hellenic Heritage καλείται να διαχειριστεί κρίσιμες πτυχές της ανάδειξης και της αξιοποίησης της πολιτιστικής μας κληρονομιάς. Όμως, στις διατάξεις του νομοσχεδίου που αφορούν στη διοίκηση της εταιρείας δεν προβλέπεται η θεσμική συμμετοχή ανθρώπων με αποδεδειγμένη επιστημονική γνώση και εμπειρία στο χώρο της αρχαιολογίας, της μουσειολογίας, της συντήρησης αρχαιοτήτων ή γενικότερα της προστασίας και διαχείρισης της πολιτιστικής κληρονομιάς. Όταν ένας φορέας καλείται να λαμβάνει αποφάσεις που επηρεάζουν τη λειτουργία των μουσείων, την προβολή των μνημείων, την πολιτική των πωλητηρίων, την παραγωγή αντιγράφων -που ξέρετε τα αντίγραφα μας μεταφέρουν γνώσεις και εμπειρίες-, τις εκδόσεις και συνολικά την εικόνα με την οποία παρουσιάζεται ο ελληνικός μας πολιτισμός είναι εύλογο να αναμένει κανείς ότι στη διοίκησή του θα διασφαλίζεται η παρουσία ανθρώπων με επιστημονική επάρκεια και εμπειρία στο αντικείμενο. 
Ο πολιτισμός δεν είναι οποιοσδήποτε τομέας της δημόσιας διοίκησης. Απαιτεί επιστημονική γνώση και κατανόηση της αρχαιολογικής δεοντολογίας, της μουσειακής πολιτικής και των αρχών προστασίας της πολιτιστικής μας κληρονομιάς. Αυτή η γνώση δεν μπορεί να βρίσκεται έξω από τα κέντρα λήψης αποφάσεων.
Το Υπουργείο Πολιτισμού οφείλει να διαμορφώνει το όραμα, να θέτει προτεραιότητες και να υπερασπίζεται τη δημόσια αξία του πολιτισμού, ακόμα και εκεί όπου δεν αποτυπώνεται οικονομική αξία. Μόνο έτσι η πολιτιστική πολιτική αποκτά περιεχόμενο. Πολλοί από όσους συμμετείχαν στη δημόσια διαβούλευση αναγνώρισαν την ανάγκη μεταρρυθμίσεων. Η διαβούλευση που προηγήθηκε της κατάθεσης του νομοσχεδίου ανέδειξε εύλογες επιφυλάξεις από ανθρώπους που υπηρετούν τον πολιτισμό. Οι άνθρωποι αυτοί επισήμαναν ότι οι μεταρρυθμίσεις οφείλουν να θεραπεύουν υπαρκτές δυσλειτουργίες και όχι να μεταβάλλουν τον θεσμικό χαρακτήρα της πολιτιστικής διαχείρισης χωρίς επαρκή αιτιολόγηση. Ζήτησαν ισχυρότερες εγγυήσεις διαφάνειας, ουσιαστική συμμετοχή της επιστημονικής κοινότητας και, κυρίως, μια συνολική στρατηγική για τον πολιτισμό, αντί μιας αποσπασματικής συσσώρευσης διατάξεων.
Η Κυβέρνηση δεν αξιοποίησε αυτή τη συζήτηση. Αντιμετώπισε τη διαβούλευση ως μια τυπική διαδικασία που έπρεπε να ολοκληρωθεί, παρά ως ευκαιρία ουσιαστικής βελτίωσης του νομοσχεδίου. Και αυτή βέβαια είναι μια ευρύτερη πολιτική επιλογή της Κυβέρνησης. Την έχουμε δει να επαναλαμβάνεται σε άλλα νομοθετήματα. Η κοινωνία των πολιτών, οι επιστημονικοί φορείς, οι άνθρωποι του πολιτισμού που καλούνται να εκφράσουν γνώμη, ξέρουν πια ότι οι τεκμηριωμένες παρατηρήσεις τους δεν θα ενσωματώνονται τελικά στα κείμενα που ψηφίζονται. 
Για την ενάλια πολιτιστική κληρονομιά, σας μίλησα. Η Ελλάδα διαθέτει ένα μοναδικό υποθαλάσσιο αρχαιολογικό πλούτο και χρειάζεται αυτή τη στιγμή να αντιμετωπίσει την αρχαιοκαπηλία, πρέπει να γνωμοδοτήσει για έργα, εποπτεύει την ακτογραμμή. Γι’ αυτή την επιστολή λοιπόν χρειάζεται ανθρώπινο δυναμικό, εξειδικευμένο προσωπικό, σύγχρονο εξοπλισμό και σταθερή χρηματοδότηση. 
Για τον ΕΚΚΟΜΕΔ είπαμε ότι η Ελλάδα βεβαίως πρέπει να στηρίξει την κινηματογραφική και οπτικοακουστική παραγωγή. Οφείλει όμως να απαντήσει στο βασικό ερώτημα: Ποιες παραγωγές θέλουμε να ενισχύσουμε κατά προτεραιότητα; Πώς ενθαρρύνουμε την ελληνική δημιουργία των ντοκιμαντέρ, τα animation, τους ανεξάρτητους παραγωγούς, σκηνοθέτες, σεναριογράφους, τις διεθνείς συμπαραγωγές με ουσιαστικό ελληνικό αποτύπωμα; Σε αυτά δεν δίνει απαντήσεις το νομοσχέδιο. 
Η δημόσια ενίσχυση δεν μπορεί να λειτουργεί με τα ίδια κριτήρια στην αγορά. Η αγορά είναι ελεύθερη να χρηματοδοτεί κάθε εμπορική παραγωγή που θεωρεί βιώσιμη. Το κράτος όμως έχει διαφορετική αποστολή. Οφείλει να κατευθύνει τους δημόσιους πόρους εκεί που παράγεται πολιτιστική αξία, εκπαίδευση, εκεί που η δημόσια παρέμβαση είναι πραγματικά αναγκαία. Διαφορετικά, η πολιτιστική πολιτική μετατρέπεται σε μια πολιτική επιδοτήσεων με αυθαίρετα κριτήρια. 
Αντί για μια ολοκληρωμένη στρατηγική για τον πολιτισμό, βλέπουμε αποσπασματικές παρεμβάσεις. Αντί για ενίσχυση των δημοσίων πολιτιστικών θεσμών, βλέπουμε τη δημιουργία εταιρικών σχημάτων. Η αγορά έχει τους δικούς της κανόνες και πρέπει να υπάρξει σαφής ιεράρχηση. Δεν μπορεί να απολαμβάνει την ίδια δημόσια ενίσχυση μια παραγωγή που προβάλλει την ελληνική δημιουργία, την ιστορία, τη γλώσσα, τον πολιτισμό και τη σύγχρονη καλλιτεχνική έκφραση με ένα τηλεοπτικό προϊόν, reality, τηλεπαιχνίδι που έχει αποκλειστικά εμπορικό χαρακτήρα και του οποίου η βιωσιμότητα εξαρτάται από κριτήρια της τηλεοπτικής αγοράς. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ρούσσου. 
Ο κ. Τσιρώνης, ειδικός αγορητής της Νίκης, έχει τον λόγο. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Κυρία Υπουργέ, κύριε Υφυπουργέ, κυρίες και κύριοι συνάδελφοι, θλίψη και αποτροπιασμός. Δεν είχα σκοπό να δευτερολογήσω, αφού τα είπαμε όλα μέσα σε τόσες ώρες νομοσχεδίου και τέσσερις επιτροπές, αλλά κάπως έτσι ξεκινάει, αγαπητέ συνάδελφε, όταν ξεκινάμε και λέμε «μισείτε την Υπουργό, μισείτε την κυρία Μενδώνη». 
Κυρία Υπουργέ, δεν μισώ κανέναν. Δεν μισώ και τον κύριο Υφυπουργό, που είμαστε και χρόνια γνωστοί. Προφανώς και δεν μισούμε κανέναν. Μισούμε πολιτικές. Έχουμε αντιπαράθεση πολιτική, αλλά δεν μισούμε πρόσωπα. Έτσι ξεκινάνε όλα. Δυστυχώς, όμως, σε ένα νομοσχέδιο του πολιτισμού κάποιοι ήλθαν εδώ σήμερα να κάνουν διαγωνισμό για το ποιος είναι πιο απολίτιστος. Αυτό είναι το κρίμα. 
Να ξεκινήσω από τον κ. Κυριαζίδη, τον αμετανόητο κ. Κυριαζίδη; Στο πρώτο περιστατικό του δόθηκε -θυμίστε μου, αν κάνω λάθος- τρεις, τέσσερις φορές ο λόγος και «ζητήστε συγγνώμη και να διαγραφεί, πείτε ότι τελείωσε». Και αν θυμάστε δεν μπορούσε να πει τη λέξη «συγγνώμη», δεν μπορούσε να το πει. Τον παρακαλούσαν από τον Πρόεδρο της Βουλής μέχρι όλη την Κοινοβουλευτική Ομάδα και δεν μπορούσε να ζητήσει συγγνώμη. 
Και έρχεται σήμερα εδώ να επαναλάβει αγέρωχος και ειρωνικότατος αυτή την κακοποιητική συμπεριφορά. Φταίει ο ίδιος όμως; Φταίει μόνο αυτός; Προφανώς και όχι. Φταίει και ο Πρωθυπουργός και φταίει εις διπλούν. Ο πρώτος λόγος είναι ότι τον ξαναμάζεψε, γιατί βάζουμε την πλειοψηφία, βάζουμε εκείνη την έδρα παραπάνω από τις αξίες. Αυτό είναι το πρόβλημα. Την βάζουμε παραπάνω από το να παραμείνουμε σταθεροί μπροστά στις αξίες. Αυτό είναι μεγάλο πρόβλημα. 
Και μετά τη δήλωσή του την Παρασκευή, κατά τη συζήτηση της Συνταγματικής Αναθεώρησης, μετά τη διπλή κακοποιητική συμπεριφορά -η μία ήταν σεξιστική, μίλησε για οίστρο- έκανε και δεύτερη δήλωση. Αναφερόμενος στην Κοινοβουλευτική Ομάδα της Νέας Δημοκρατίας, είπε «δείξτε της κατανόηση». Είναι δυνατόν; Ακριβώς σε αυτό το προσκλητήριο υπάκουσε σήμερα ο κ. Κυριαζίδης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ισχύει.
(Χειροκροτήματα)
ΣΠΥΡΙΔΩΝ ΤΣΙΡΩΝΗΣ: Ακριβώς σε αυτό. Δεν καταλαβαίνουμε τι λέμε. 
Και να συνδυάσω -λείπει από την Αίθουσα, γι’ αυτό δεν θα πω πολλά- την ομιλία του κ. Καιρίδη, ο οποίος περισσότερο ήρθε να καταφερθεί εναντίον της Προέδρου της Πλεύσης Ελευθερίας, παρά να πει και αυτός «καταδικάζω το περιστατικό». Ένιωσε την ανάγκη να πει δέκα κατά της Προέδρου και μία και αυτή -συγχωρήστε μου την έκφραση- ξώφαλτσα…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Χωρίς όνομα, απ’ όπου κι αν προέρχεται!
ΣΠΥΡΙΔΩΝ ΤΣΙΡΩΝΗΣ: …είπε ότι είμαστε κατά της βίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Της πώς την λένε, έμφυλης βίας. 
ΣΠΥΡΙΔΩΝ ΤΣΙΡΩΝΗΣ: Και ως δημόσιος υπάλληλος θα πω και κάτι ακόμα. Τι κατάφωρη επίθεση ήταν αυτή για τους δημόσιους υπαλλήλους; Και ως υγειονομικός θα πω για αυτόν τον αγώνα που δίνουν δημόσιοι υπάλληλοι, γιατροί, νοσηλευτές, υγειονομικό προσωπικό μέσα στα νοσοκομεία, δουλεύοντας υπερωρίες, ακατάπαυστα. Είναι δυνατόν να υπάρχει τέτοια συμπεριφορά Κοινοβουλευτικού Εκπροσώπου; Έχω πει εκατό φορές από αυτό το Βήμα: Μισείτε οτιδήποτε δημόσιο και το αποδεικνύετε κάθε φορά. Είναι δυνατόν; 
Θα πω και κάτι ακόμα. Εμείς οι δημόσιοι υπάλληλοι πριν μονιμοποιηθούμε, πριν ορκιστούμε μάλιστα, περνάμε από ψυχιατρική εκτίμηση. Δυστυχώς με αυτές τις συμπεριφορές φαίνεται ότι και εδώ, πριν ορκιστεί ένας Βουλευτής, πρέπει να περνάει από ψυχιατρική εκτίμηση. Γιατί δεν εξηγείται αλλιώς αυτό. Εάν ο δημόσιος υπάλληλος πρέπει να περάσει πριν να αναλάβει καθήκοντα, πόσο μάλλον εδώ στη Βουλή πρέπει να περνάμε από ψυχιατρική εκτίμηση. Δεν εξηγείται αλλιώς. 
Ως προς το νομοσχέδιο, κυρία Υπουργέ, έχουμε διαφορά ιδεολογίας. Το είπαμε, το ξαναείπαμε, το είπαμε με όλους τους τρόπους. Η διαφορά είναι, όπως το είπε και ο Πρόεδρός μας, δυστυχώς από χώρους ψυχής, κατάθεσης ψυχής που είναι τα μνημεία, με αυτό το νομοσχέδιο δίνετε τεράστια ευκαιρία, αν όχι απευθείας, να γίνουν χώροι αναψυχής. Αυτή είναι η μεγάλη διαφορά. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Τσιρώνη. 
Καλείται στο Βήμα η κ. Σοφία Ασημακοπούλου, ειδική αγορήτρια της Ελληνικής Λύσης. 
ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ: Σας ευχαριστώ, κύριε Πρόεδρε.
Κυρία Υπουργέ, κυρίες και κύριοι συνάδελφοι, στις 18/10/2025, το Βρετανικό Μουσείο διοργάνωσε, στην Αίθουσα Ντιουβίν, όπου εκτίθενται τα γλυπτά του Παρθενώνα, πολυτελή δεξίωση με δείπνο, μουσική και ροζ διακόσμηση, στο πλαίσιο του πρώτου Pink Ball, μιας εκδήλωσης υψηλής κοινωνίας που συγκέντρωσε περίπου οκτακόσιους προσκεκλημένους. Τότε αντιδράσατε έντονα, εγείροντας ανησυχίες για την ασφάλεια των σημαντικών εκθεμάτων. 
Στην ανακοίνωση που βγάλατε λέγατε «κατ’ επανάληψη και διαχρονικά το Υπουργείο Πολιτισμού έχει καταδικάσει τα δείπνα, τις δεξιώσεις και τις επιδείξεις μόδας που διοργανώνονται στους χώρους των μουσείων, στους οποίους εκτίθενται μνημεία και έργα τέχνης. Τέτοιες ενέργειες είναι προσβλητικές για τα πολιτιστικά αγαθά και θέτουν σε κίνδυνο τα ίδια τα εκθέματα». 
Αυτό ακριβώς έπραξε το προηγούμενο Σάββατο η διοίκηση του Βρετανικού Μουσείου, χρησιμοποιώντας για μία ακόμη φορά τα γλυπτά του Παρθενώνα ως διακοσμητικά στοιχεία για το δείπνο που οργάνωσε. Η ασφάλεια, η ακεραιότητα και η ηθική των μνημείων θα έπρεπε να αποτελεί το κύριο μέλημα του Βρετανικού Μουσείου, το οποίο για μία ακόμη φορά επιδεικνύει προκλητική αδιαφορία. 
Τώρα μας λέτε ότι θα αξιοποιήσετε τους αρχαιολογικούς χώρους, τους ιστορικούς τόπους και τα μνημεία για τη διοργάνωση εκδηλώσεων ή δράσεων που σχετίζονται με την προαγωγή της τοπικής γαστρονομίας και όχι μόνο. Δεξιώσεις όπως στο Νιόκαστρο της Πύλου, πολιτιστικές εκδηλώσεις όπως εκείνη στην Ακρόπολη προς τέρψη και διασκέδαση των επιχειρηματιών Ινδών υπό τους ήχους της μπάντας του Λιμενικού και γαμήλιες δεξιώσεις σε μουσεία όπως αυτή στο Βυζαντινό Μουσείο τον Σεπτέμβριο του 2024, δεν είναι προσβλητικές για τα πολιτιστικά αγαθά και δεν θέτουν σε κίνδυνο τα ίδια τα εκθέματα; 
Αλήθεια, εκείνη η ΕΔΕ για την εκδήλωση των Ινδών στην Ακρόπολη στις 27-04-2024 με ηθοποιούς και μοντέλα που σύμφωνα με τις δηλώσεις της Υπουργού Πολιτισμού εμφιλοχώρησαν χωρίς να γίνουν αντιληπτοί από το φυλακτικό προσωπικό, ενώ από έξω παιάνιζε η μπάντα του Λιμενικού, που σύμφωνα με απάντηση που πήραμε από το Υπουργείο Ναυτιλίας και Νησιωτικής Πολιτικής, βρέθηκε εκεί κατόπιν αιτήματος του Ελληνοϊνδικό Επιμελητηρίου Εμπορίου και Οικονομίας, έγινε; Θα μας πείτε τι έδειξε η έρευνα; 
Σήμερα φέρνετε ένα νομοσχέδιο που ανοίγει τον δρόμο για περισσότερες εμπορικές χρήσεις, περισσότερες δεξιώσεις, περισσότερες εκδηλώσεις και περισσότερη αξιοποίηση των ίδιων των μνημείων. Ο ελληνικός πολιτισμός δεν είναι χώρος εκδηλώσεων, δεν είναι γαστρονομικό φεστιβάλ και δεν είναι επιχειρηματικό προϊόν. Είναι η ψυχή του Ελληνισμού. Και την ψυχή του έθνους δεν την εκμεταλλεύεσαι. Την προστατεύεις, τη σέβεσαι και την παραδίδεις ακέραιη στις επόμενες γενιές. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ασημακοπούλου.
Τον λόγο έχει ο κ. Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε. 
Θα ξεκινήσω από μια πραγματολογικού χαρακτήρα παρατήρηση, διότι συζητάμε ένα νομοσχέδιο του Υπουργείου Πολιτισμού και θα ήθελα να αναφερθώ στην τοποθέτηση που έκανε ο κ. Κυριάκης. Τα στάδια της τιμωρίας είναι τέσσερα. Είναι ύβρις, η άτη, η νέμεσις και η τίσις. Και επίσης η νέκυα είναι η ραψωδία λ της Οδύσσειας. Ο Οδυσσέας πηγαίνει στον Άδη και βλέπει το πνεύμα, τη σκιά της μητέρας του, μιλάει με τους προγόνους του. Δεν καταλαβαίνω πώς το συνέδεσε ο συνάδελφος με την πολιτική πραγματικότητα, αλλά οφείλω να το καταθέσω για να μην δημιουργούνται λάθος εντυπώσεις σ’ αυτή την Αίθουσα. 
Τώρα επί της ουσίας, προφανώς και δεν χρειάζεται να προσθέσω και τη δική μου καταδίκη στην αδιανόητη, απαράδεκτη και σεξιστική συμπεριφορά του συναδέλφου Δημήτρη Κυριαζίδη. Αυτό, όμως, που θέλω να πω είναι ότι εκτός του ότι είναι υπότροπος, διαπιστώνω τώρα στα μέσα κοινωνικής δικτύωσης και μια συζήτηση που επεκτείνεται και στους Δραμινούς που εκλέγουν αυτόν τον Βουλευτή και τα λοιπά και τα λοιπά. Θέλω να πω το εξής και να το κλείσω τώρα. Οι Δραμινοί δεν εκλέγουν μόνο τον κ. Κυριαζίδη και να το κλείσω εδώ. 
Σε ό, τι αφορά τώρα αυτό καθαυτό το νομοσχέδιο, κατ’ αρχάς στηρίζουμε τις κινητοποιήσεις του Συλλόγου των Ελλήνων Αρχαιολόγων, είτε αυτή που γίνεται στη Θεσσαλονίκη είτε αυτή που θα γίνει αύριο στις 18.30’ -αν θυμάμαι καλά- στο Θησείο, γιατί με προμετωπίδα τους κατ’ εξοχήν αρμόδιους προσπαθούμε να περισώσουμε οτιδήποτε αν σώζεται. 
Και θα το ξαναπώ και θα το πω κατηγορηματικά. Και παίρνω έναν τόπο όπου ακόμη είναι φορτισμένος από τη σύγχρονη ιστορία, τις φυλακές του Επταπυργίου, όπου βρέθηκαν αταυτοποίητες σωροί εκτελεσμένων του εμφυλίου και του μετεμφυλιακού κράτους. Είναι δυνατόν αυτός ο χώρος να είναι χώρος δημοσίων θεαμάτων; Μπορώ εγώ δηλαδή, ο οποίος έχω την οικονομική δυνατότητα και μου λείπει η αισθητική και η ιστορική γνώση, να πάρω την παρέα μου και να παραθέσω ένα δείπνο με φόντο το Επταπύργιο; Το επιτρέπουμε αυτό ως κοινωνία; 
Και ειλικρινά πώς μπορεί να λειτουργήσει ο σεβασμός απέναντι στην ιστορική μνήμη και στο ιστορικό φορτίο που έχει το μνημείο αυτό, όταν υποβαθμίζεται σε ντεκόρ, σε διακοσμητικό στοιχείο της ευωχίας του καθενός που έχει χρήματα;
 Κυρία Υπουργέ, συζητήσαμε και μας είπατε -και έχετε δίκιο βεβαίως- ότι ο πολιτισμός χρειάζεται χρήματα και μιλήσατε για την χρηματοδότηση του Φεστιβάλ ταινιών μικρού μήκους στη Δράμα. Βεβαίως, αλλά όλα έχουν ένα όριο. Διότι με αυτή τη λογική δώστε αντιπαροχή την Ακρόπολη. Είναι το καλύτερο οικόπεδο στον κόσμο. Θα κονομήσουμε πάρα πολλά λεφτά. Έχει λογική αυτό, ότι χρειαζόμαστε χρήματα και επομένως κάνουμε αυτού του είδους τις κινήσεις για να εξοικονομήσουμε χρήματα με τα οποία θα ωφεληθεί στο σύνολό του ο πολιτισμός; Καταλαβαίνετε, λοιπόν, ότι εδώ υπάρχει μια ποιοτική διαφορά. 
Κανείς μας δεν αρνείται την ανάγκη οικονομικής υποστήριξης των πολιτιστικών δράσεων. Από την άλλη μεριά, όμως, αυτό που κάνετε, που δίνετε δηλαδή σε αυτή την ανώνυμη εταιρεία το σύνολο της πολιτιστικής παρουσίας της χώρας, είναι κάτι το οποίο ξεπερνάει και τα εσκαμμένα και ξεπερνάει και το μέτρο. Και εδώ το συνδέω με την αρχική μου τοποθέτηση περί ύβρεως. 
Τέλος, θα σας θυμίσω αυτό που έχει καταγραφεί, έχει διασωθεί εν πάση περιπτώσει, και από τον Μακρυγιάννη, που είπε «και εκατό τάλαρα να σας δώσουν, να μην τα πουλήσετε. Εμείς γι’ αυτά τα μάρμαρα πολεμήσαμε». Και με αυτή την έννοια έχει πολύ μεγάλη σημασία να δείξουμε ότι αυτά τα μάρμαρα παραμένουν στη ζώσα πραγματικότητα και απολαμβάνουν τον σεβασμό που τους αξίζει. 
Γιατί αλλιώς, κυρία Υπουργέ, με αυτό το νομοσχέδιο αποδεικνύεται το απόφθεγμα που λέει ότι γνωρίζετε την τιμή πολλών πραγμάτων, αλλά την αξία κανενός. Και επειδή όλοι μας κρινόμαστε με βάση τις σημερινές μας αποφάσεις, οι οποίες, όμως, θα επηρεάσουν το μέλλον, πρέπει εδώ να μπει ένα όριο. Πρέπει αυτή η εμπορευματοποίηση και η οικονομίστικη προσέγγιση στα ζητήματα του πολιτισμού, να πάψει. Γιατί δεν είναι λογιστικό μέγεθος, είναι αξιακό μέγεθος. Και με αυτά τα αξιακά μεγέθη οφείλουμε να πορευόμαστε. Αυτά τα αξιακά μεγέθη αποτελούν οδοδείκτες στη ζωή ενός έθνους. Αυτά τα αξιακά μεγέθη αποτελούν το κρίσιμο σημείο με το οποίο αναμετράται ένα έθνος. Είναι παράγοντες αυτοσυνειδησίας και ειδικά θα πω για τον Ελληνικό πολιτισμό χωρίς ίχνος εθνικισμού, ότι είναι ένα τεράστιο κομμάτι του δυτικού πολιτισμού. 
Καταλαβαίνω την αγωνία των «επενδυτών». Καταλαβαίνω την τρέλα που τους πιάνει στην ιδέα ότι μπορεί να κονομήσουν από αυτόν τον τομέα του δημόσιου συμφέροντος. Αλλά γι’ αυτό είναι η πολιτική, γι’ αυτό είμαστε εδώ, για να θέτουμε τα όρια και να λέμε ως εδώ και μη παρέκει. Και δυστυχώς, με αυτό το νομοσχέδιο έχετε υπερβεί αυτά τα όρια. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ξανθόπουλε. 
Τον λόγο έχει ο κ. Εμμανουήλ Συντυχάκης, ειδικός αγορητής του Κομμουνιστικού Κόμματος Ελλάδας.
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ πολύ, κύριε Πρόεδρε. Δευτερολογώ στη θέση του αρχικού μας εισηγητή, του Γιάννη του Δελή, ο οποίος λόγω σοβαρών ανειλημμένων υποχρεώσεων δεν μπορούσε να μείνει μέχρι τέλος της συζήτησης του νομοσχεδίου. 
Αρχικά να επισημάνω, να δώσω έμφαση στο εξής. Οι διατάξεις του παρόντος νομοσχεδίου δεν έρχονται ως κεραυνός εν αιθρία. Είναι απόλυτα εναρμονισμένες με τη λογική των επενδύσεων, την προσαρμογή του κρατικού προϋπολογισμού στην πολεμική προετοιμασία και αφορά όλους τους τομείς της οικονομίας και της κοινωνίας. 

Μιλάμε για 800 δισεκατομμύρια της πολεμικής οικονομίας της Ευρωπαϊκής Ένωσης, του ReArm Europe, την εκτόξευση των πολεμικών δαπανών ανά κράτος μέλος του ΝΑΤΟ, τις πράσινες και πολεμικές επενδύσεις, που θα έχουν μια διάρκεια ως το 2032 τουλάχιστον και σηματοδοτούν έναν πολεμικό παροξυσμό, που θα την πληρώσουν τη νύφη οι λαοί με αίμα και χρήμα, αλλά και με την παράδοση της πολιτιστικής κληρονομιάς στους εμπόρους της τέχνης και του πολιτισμού.
Τα προηγούμενα χρόνια η Κυβέρνηση της Νέας Δημοκρατίας, σε συνέχεια των προηγούμενων κυβερνήσεων, φρόντισε να δρομολογήσει σειρά μέτρων, και μυστικών και φανερών, που έρχονται στην επιφάνεια ή νομοθετούνται, όπως είναι η συλλογή Στερν, τα Μάρμαρα του Παρθενώνα, τη μετατροπή του ΤΑΠΑ σε ΟΔΑΠ, τη μετατροπή των μεγαλύτερων μουσείων της χώρας σε νομικά πρόσωπα δημοσίου δικαίου, αφού φυσικά φρόντισε πρώτα να τα μετατρέψει σε ανεξάρτητες περιφερειακές μονάδες με Προεδρικό Διάταγμα μάλιστα το 2021. 
Υπονόμευσε δηλαδή τον ενιαίο χαρακτήρα της Αρχαιολογικής Υπηρεσίας, την οδήγησε στη διάλυσή της, αποκόπτοντας τα πέντε μεγαλύτερα αρχαιολογικά μουσεία από τη Γενική Διεύθυνση Αρχαιοτήτων και Πολιτιστικής Κληρονομιάς και τη Διεύθυνση Μουσείων, καθώς επίσης επέκτεινε χορηγίες, παραχωρήσεις χώρων για ιδιωτικές εκδηλώσεις, εμπορικές χρήσεις, αυξήσεις στα εισιτήρια, ιδιωτικές VIP ξεναγήσεις, παραχωρήσεις υπηρεσιών όπως τουαλέτες, lockers στην Ακρόπολη και πολλά άλλα. 
Τώρα βέβαια όλα αυτά, που πλέον δεν μας είναι άγνωστα, φέρνει ως ώριμο φρούτο μια ανώνυμη εταιρεία, την ΟΔΑΠ ΑΕ, τον Οργανισμό Διαχείρισης και Ανάπτυξης Πολιτιστικών Πόρων, για να τα οργανώσει, να τα διαχειριστεί και να τα αξιοποιήσει για λογαριασμό των επενδυτών, για να τους αποφέρει κέρδη, και αντίστοιχα βέβαια το νέο νομικό πρόσωπο δημοσίου δικαίου για τη διαχείριση της ενάλιας πολιτιστικής κληρονομιάς, την εκμετάλλευση όλων αυτών, όπως για παράδειγμα στην Κρήτη, η Ολούς, η Ολούντα ή Ελούντα για όσους δεν γνωρίζουν, τα Φαλάσσαρνα στα Χανιά, η Λισσός νοτιοδυτικά της Κρήτης και πολλά ναυάγια που έχει η χώρα και σε πολλές άλλες περιοχές της χώρας. 
Όλα τα παραπάνω είναι στρατηγική, όχι απλά του Μητσοτάκη ή της Μενδώνη. Αυτοί είναι το τωρινό πολιτικό προσωπικό, βγάζουν αυτή τη δουλειά, υλοποιούν αυτό το στρατηγικό πλαίσιο της Ευρωπαϊκής Ένωσης για την πολιτιστική κληρονομιά, προτάσσοντας ως το καλύτερο μοντέλο διαχείρισης της πολιτιστικής κληρονομιάς στη σύγχρονη Ευρώπη εκείνο όπου οι δημόσιοι προϋπολογισμοί μειώνονται, καθώς και τη μεγαλύτερη συμμετοχή του ιδιωτικού τομέα και της κοινωνίας των πολιτών. Χθες βέβαια παρόμοια πολιτική υλοποίησε ο ΣΥΡΙΖΑ, δηλαδή η κυβέρνηση του Τσίπρα, παλιότερα το ΠΑΣΟΚ και ούτω καθεξής. 
Αυτή η αξιοποίηση της πολιτιστικής κληρονομιάς έρχεται σε πλήρη αντίθεση με τον ρόλο και τον προορισμό της ως πολύτιμης πηγής για τη γνώση του ιστορικού παρελθόντος και της εξέλιξης των κοινωνιών τους. Αυτή τη στιγμή οι αρχαιολογικοί χώροι και τα μουσεία λειτουργούν επί της ουσίας και κυρίως ως μαγαζιά που απευθύνονται σε τουρίστες με πολύ υψηλό βαλάντιο, έρχονται μέσω κρουαζιέρας αρκετοί, μικρότερων ή μεγαλύτερων γκρουπ, από πεντάστερα και εξάστερα ξενοδοχεία.
Για να είμαστε όμως ακριβοδίκαιοι, την επιδίωξη παράδοσης της πολιτιστικής κληρονομιάς στα νύχια των εμπόρων του πολιτισμού την είχε προαναγγείλει το 2015 ο ΣΥΡΙΖΑ, η κυβέρνηση Τσίπρα, διά στόματος τότε του κ. Ξυδάκη, του Υπουργού Πολιτισμού, ο οποίος τι είπε; «Μελετάται η αλλαγή στο νομοθετικό πλαίσιο των μεγάλων μουσείων της χώρας, ώστε να λειτουργήσουν κατά το πρότυπο του Μουσείου Ακρόπολης». Αυτοί είναι. 
Επειδή η λειτουργία των μουσείων και η διαχείριση της πολιτιστικής κληρονομιάς με εμπορευματική λογική έρχεται σε πλήρη αντίθεση με τον ρόλο και τον προορισμό τους, το ΚΚΕ καλεί τους εργαζόμενους να ενώσουμε τη φωνή μας, εκφράζοντας όχι απλά την αντίθεσή μας σε αυτή την πολιτική, αλλά για να δώσουμε τη μάχη να υπερασπιστούμε το δικαίωμα όλου του λαού να έχει ανεμπόδιστη πρόσβαση σε όλα τα μουσεία με γενναία χρηματοδότηση από τον κρατικό προϋπολογισμό, ώστε να καλύπτεται το σύνολο των αναγκών τους, για να εξασφαλιστεί το απαιτούμενο επιστημονικό και βοηθητικό προσωπικό. 
Σημαίνει προστασία από την αρχαιοκαπηλία αυτής της μεγάλης μάστιγας, που τροφοδοτείται από ενέργειες όπως είναι η νομιμοποίηση της συλλογής Στερν και από την ύπαρξη διεθνών ή ελληνικών ιδιωτικών μουσείων, όπως ΜΕΤ, Γουλανδρής και ούτω καθεξής. Σημαίνει πανεπιστήμια και ερευνητικά ιδρύματα στην υπηρεσία της προστασίας και ανάδειξης πολιτιστικής κληρονομιάς. Σημαίνει κατάργηση των ΜΚΟ, κατάργηση του διαζώματος ή οποιαδήποτε τέτοια μορφή και ειδικά τα εθελοντικά συμβούλια φίλων μουσείων-αρχαιολογικών χώρων. 
Η κριτική μας λοιπόν δεν ταυτίζεται με την κριτική των άλλων κομμάτων της βολικής Αντιπολίτευσης. Άλλωστε το ομολόγησαν ότι διαφωνούν στον τρόπο νομοθέτησης. Θεωρούν το πολιτιστικό απόθεμα εμπόρευμα. Άλλοι μιλούν για συνύπαρξη δημόσιου και ιδιωτικού τομέα ή για να δούμε πώς θα αξιοποιήσουμε την πολιτιστική κληρονομιά. Δηλαδή και με τον αστυφύλαξ και με το χωροφύλαξ. 
Τέλος, να πω ότι για το 139 άρθρο σχετικά με την παραχώρηση χρήσης του Ολυμπιακού Κέντρου Άνω Λιοσίων στην ΑΕΚ, με όλο τον σεβασμό στην ιστορία της ΑΕΚ, θα ψηφίσουμε «παρών». Γνωρίζετε την αντίληψή μας για αυτές τις παραχωρήσεις δημόσιας περιουσίας σε επιχειρηματική δραστηριότητα, ανεξάρτητα από ομάδα ή επιχειρηματία. Έχει να κάνει με τη συνολική αντίληψη και στάση του ΚΚΕ, που απορρέει από την πάγια πολιτική του θέση ενάντια στην εμπορευματοποίηση των δημοσίων αθλητικών εγκαταστάσεων, την προστασία του μαζικού αθλητισμού και την κρατική χρηματοδότηση, απαραίτητη εξ ολοκλήρου για τη συντήρηση και την ασφάλεια των εγκαταστάσεων, όπως συνέβη άλλωστε και με τις καταγγελίες για το στέγαστρο Καλατράβα, χωρίς τη μεσολάβηση ιδιωτικών συμφερόντων. 
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Συντυχάκη. 
Καλείται στο Βήμα η κ. Παναγιώτα Γρηγοράκου, Εισηγήτρια του ΠΑΣΟΚ. 
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Ευχαριστώ πολύ, κύριε Πρόεδρε. 
Η αλήθεια είναι ότι αλλιώς ήθελα να ξεκινήσω την σημερινή μου δευτερολογία ως Εισηγήτρια στο νομοσχέδιο αυτού του Υπουργείου Πολιτισμού, αλλά δυστυχώς τα όσα συνέβησαν σε αυτήν εδώ την Αίθουσα και κυρίως τα όσα ειπώθηκαν από τον Κοινοβουλευτικό Εκπρόσωπο της Νέας Δημοκρατίας, δεν μπορώ να τα αφήσω ασχολίαστα. 
Ο κ. Καιρίδης τι μας είπε πριν από λίγο; Ότι ο κρατισμός δεν παράγει πολιτισμό. Μας είπε πως σήμερα όλη η Αντιπολίτευση έχουμε ενστερνιστεί την κομμουνιστική ιδεολογία και ότι σήμερα το ΚΚΕ θα έπρεπε να είναι ευτυχισμένο. Μας είπε επίσης ότι το ΠΑΣΟΚ έχει τοξικό λόγο και είναι τοξικό. 
Σε καμία όμως περίπτωση δεν μας μίλησε για την τοξικότητα του συναδέλφου Βουλευτή κ. Κυριαζίδη, διότι δεν καταδίκασε την σεξιστική συμπεριφορά και τον κακοποιητικό λόγο τον οποίο εξέφρασε εντός αυτής της Αίθουσας. Και δεν ήταν και η πρώτη φορά. Είναι η δεύτερη φορά, είναι υπότροπος ο κ. Κυριαζίδης. Και πάλι σήμερα συνέχισε το τροπάριο αυτό, πηγαίνοντάς το ένα βήμα ακόμα παραπέρα. Μας είπε ότι το να κάνεις ένα παιδί είναι μια ευχή. Μοίραζε ευχούλες σήμερα ο κ. Κυριαζίδης. 
Για ακόμα μια φορά όμως μια γυναίκα, η κυρία Υπουργός, η κ. Μενδώνη, καθάρισε το πρόσωπο της Κυβέρνησης όταν πρώτη αστραπιαία τοποθετήθηκε. Δυστυχώς όμως εμείς περιμέναμε σε δεύτερο χρόνο και η Κυβέρνηση της Νέας Δημοκρατίας διά στόματος του Κοινοβουλευτικού Εκπροσώπου να αναφέρει και να καταδικάσει όλα αυτά τα οποία είπε ο κ. Κυριαζίδης και φυσικά να μας ανακοινώσει και τη διαγραφή του από την Κοινοβουλευτική Ομάδα. 
Και να σημειώσω ότι και την προηγούμενη φορά πάλι μια γυναίκα που ήταν στα υπουργικά έδρανα, η κ. Ζαχαράκη, ήταν εκείνη η οποία επίσης αστραπιαία προσπαθούσε να τον νουθετήσει κιόλας, και αυτός δεν ζητούσε συγγνώμη. Και όπως φάνηκε και τη συγγνώμη την οποία ζήτησε μάλλον δεν την εννοούσε, διότι σήμερα παρουσιάστηκε αμετανόητος. 
Όσο φυσικά και για τις δημοσιοϋπαλληλικές αγκυλώσεις, στις οποίες αναφέρθηκε ο κ. Καιρίδης, αυτό αποτελεί ξεκάθαρα και την ίδια την ιδεολογία και τον τρόπο που αντιμετωπίζει η Νέα Δημοκρατία το κράτος.
Η αντίληψη της Νέας Δημοκρατίας για το Κράτος είναι αλά καρτ, δηλαδή από τη μια όταν το κράτος είναι αυτό που παραδείγματος χάριν θα πρέπει να προασπιστεί τα συμφέροντα των εργαζομένων, να προασπιστεί τους καλλιτέχνες, να προασπιστεί τους παραγωγούς είναι το κακό το κράτος στο οποίο θέλουμε να κάνουμε καλό στον περισσότερο κόσμο, αλλά η Νέα Δημοκρατία αυτό δεν το ενστερνίζεται. Φυσικά, σε  αυτές τις περιπτώσεις ενστερνίζεται τους κανόνες της ελεύθερης αγοράς.  
Από την άλλη, όταν είναι για κατασπατάληση δημοσίου χρήματος, όταν είναι να μοιράσουμε το δημόσιο χρήμα και το δημόσιο ταμείο σε απευθείας αναθέσεις, όταν είναι να συστήσουμε νομικά πρόσωπα δημοσίου δικαίου ή ιδιωτικού δικαίου και να συνθέσουμε διάφορα διοικητικά συμβούλια ή να διορίσουμε διαφόρους γενικούς διευθυντές, τότε το κράτος είναι καλό. 
Άρα, η Νέα Δημοκρατία και οι Βουλευτές της Νέας Δημοκρατίας και όλη η ιδεολογία της Νέας Δημοκρατίας είναι ότι πρόκειται για κρατιστές επιλεκτικούς. Είναι επιλεκτικά κρατιστές στην Κυβέρνηση της Νέας Δημοκρατίας.
Άφησα για την δευτερολογία μου τα άρθρα του νομοσχεδίου για τα οποία υπάρχει θετικό πρόσημο, διότι ακούσαμε επανειλημμένως και στις Επιτροπές αλλά και κατά τη διάρκεια της κοινοβουλευτικής αυτής της διαδικασίας, πως εμείς στην αντιπολίτευση δεν μιλήσαμε για τα θετικά άρθρα, όπως είναι η Εθνική Φωτοθήκη, το Ιστορικό Αρχείο Αρχαιοτήτων και Αναστηλώσεων, τα διαχειριστικά σχέδια και οι ρυθμίσεις που αφορούν στους αρχαιολογικούς χώρους. 
Το ΠΑΣΟΚ δεν είναι μικρόψυχο, εφτάψυχο μπορείτε να το πείτε, μικρόψυχο όμως όχι. Και η αλήθεια είναι ότι αυτό το έχουμε αποδείξει στην πράξη, διότι ό,τι είναι να υπερψηφιστεί πάντοτε έχει υπερψηφιστεί από το ΠΑΣΟΚ. 
Ναι, η σύσταση της Εθνικής Φωτοθήκης είναι μια θετική πρωτοβουλία.
Το ίδιο και το άρθρο 107 με το οποίο εισάγονται τα σχέδια διαχείρισης αρχαιολογικών χώρων. 
Εξίσου σημαντικό είναι και το άρθρο 108 για τα αρχαιολογικά πάρκα, που σαφώς μπορεί να γίνει ένα εργαλείο προστασίας.
Θα ήθελα να κάνω μια ξεχωριστή αναφορά στα άρθρα 115 έως 120 που αφορούν τα πνευματικά δικαιώματα. Και αυτές οι διατάξεις κινούνται σε θετική κατεύθυνση. 
Όμως, θα ήθελα και πάλι από αυτό εδώ το Βήμα να τονίσω ότι δεν πρέπει να αγνοούμε τη μεγάλη εικόνα, διότι η αγορά της συλλογικής διαχείρισης παραμένει κατακερματισμένη. Επιχειρήσεις εστίασης, ξενοδοχεία και καταστήματα καλούνται πάρα πολλές φορές να καταβάλλουν αμοιβές μέχρι και σε έντεκα ΟΣΔ.
Στη Λακωνία το πρόβλημα αυτό είναι τεράστιο και επιτρέψτε μου να καταθέσω στα Πρακτικά τόσο την επιστολή που εστάλη προς την κυρία Υπουργό, την κ. Μενδώνη και κοινοποιήθηκε και σε εμάς τους Βουλευτές Λακωνίας, από το Επιμελητήριο Λακωνίας, σχετικά ακριβώς με τους ΟΣΔ. Επίσης, να σας καταθέσω και την επιστολή της Ένωσης Επιχειρηματιών Μονεμβασιάς με τίτλο «Όταν η αδικία γίνεται νόμος», που και αυτοί μιλούν ακριβώς για αυτά τα προβλήματα. 
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Μικρά μαγαζιά, ακόμη και μικρά καφενεία, όχι μόνο στον Δήμο Μονεμβασιάς -απλά αναφέρομαι στη συγκεκριμένη επιστολή-  αλλά και σε όλη τη Λακωνία, που λαμβάνουν διάφορες επιστολές οι οποίες τους ζητάνε να πληρώσουν χρήματα και δεν ξέρουν ακριβώς ποιους πρέπει να πληρώσουν γιατί υπάρχουν και πάρα πολλοί, οι οποίοι γνωρίζουμε όλοι ότι δεν είναι διαπιστευμένοι από το Υπουργείο Πολιτισμού.
Άρα, η ασάφεια αυτή είναι που επιβαρύνει κυρίως στις μικρές και μεσαίες επιχειρήσεις, δημιουργεί ανασφάλεια δικαίου και τελικά δεν βοηθάει ούτε τους χρήστες, ούτε όμως τους ίδιους τους δημιουργούς. Χρειάζεται, λοιπόν, μια συνολική συζήτηση επί του θέματος με διαφάνεια, καθαρούς κανόνες, προστασία των δικαιούχων και ασφάλεια στους χρήστες. 
Ακόμα μία θετική διάταξη είναι και το άρθρο 135 που καλύπτει ένα σημαντικό κενό στα δικαιώματα των Μουσουλμάνων.
Θετικά είναι και τα άρθρα που αφορούν στον αθλητισμό. 
Σε αυτά συμφωνούμε, αλλά όλοι αντιλαμβανόμαστε ότι δεν ήταν και το κυρίως μέρος του εν λόγω νομοσχεδίου. Και αυτό το ξέρει και η κυρία Υπουργός πολύ καλά, το ξέρουμε και εμείς. 
Σε ό,τι αφορά τη Λακωνία, σας άκουσα, κυρία Υπουργέ, να αναφέρετε και να μου λέτε να μην ανησυχώ για το Παυλοπέτρι και για τον Μυστρά. Σας έχουμε ακούσει να μας μιλάτε για το τεράστιο πολιτιστικό απόθεμα της Λακωνίας. Πράγματι,  έχω επισκεφθεί τον Μυστρά πρόσφατα, ήμουν και εγώ μαζί σας στα εγκαίνια στα παλάτια των Δεσποτών, όπου πράγματι έχει γίνει μια πάρα πολλή καλή δουλειά και προσκαλώ κι εγώ όλο τον κόσμο να έρθει να τα δει. 
Πέρα όμως από τον Μυστρά, υπάρχουν και άλλα κομμάτια της πολιτιστικής κληρονομιάς της Λακωνίας.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Εξήντα εκατομμύρια στην Λακωνία.
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Βεβαίως, έχετε δώσει χρήματα, αλλά να δούμε όμως πού έχουνε πάει. Διότι όταν περνάμε, για παράδειγμα, από την Πελλάνα, το μόνο που βλέπουμε από το Ταμείο Ανάκαμψης και Ανθεκτικότητας είναι ότι τελικά μπήκε ένα QR code. Περνάμε από το ΧΥΜΟΦΙΞ, όπου εκεί θα περιμέναμε να έχουν ήδη ξεκινήσει οι εργασίες για το νέο Αρχαιολογικό Μουσείο της Σπάρτης, αλλά ακόμα δεν έχουν ξεκινήσει. Περνάμε από τον Άγιο Βασίλειο στο Ξηροκάμπι και μία από τα ίδια. 
Οπότε, θα συνεχίσω να ανησυχώ, γιατί ακριβώς αυτή είναι και η δουλειά μου. Να ανησυχώ για τη Λακωνία και να διεκδικώ τα πάντα για τους Λάκωνες πολίτες. 
Κλείνοντας, θα ήθελα να αναφερθώ σε κάτι το οποίο προέρχεται από το παρελθόν, διότι το έχω ακούσει πολλές φορές σήμερα και είναι σχετικά με τον ΟΠΕΠ. Ο ΟΠΕΠ ιδρύθηκε το 1997 από το ΠΑΣΟΚ, αποκλειστικά για πολύ συγκεκριμένο λόγο, για τους σκοπούς της πολιτιστικής Ολυμπιάδας που ήταν υποχρέωση της χώρας μας. Ωστόσο, η Κυβέρνηση της Νέας Δημοκρατίας, μετά από το 2004, επέκτεινε τη δραστηριότητα του ΟΠΕΠ και στον ΤΑΠΑ. Τον ΟΠΕΠ ΑΕ τον άνοιξε το ΠΑΣΟΚ, αλλά και τον έκλεισε το ΠΑΣΟΚ, το 2010.
Η απάντηση σε κοινοβουλευτική ερώτηση που έδωσε ο τότε Αναπληρωτής Υπουργός Πολιτισμού, ο κ. Χυτήρης, ήταν ότι ο ΟΠΕΠ έχει εκτροχιαστεί οικονομικά με σπατάλες, συσσωρευμένα χρέη και ιδιαίτερα δυσμενή οικονομική κατάληξη. Η αλήθεια είναι ότι εμείς παραδειγματιστήκαμε από αυτό και γι’ αυτόν το λόγο το κλείσαμε. 
Όμως, θα περιμέναμε και η Κυβέρνηση να δει πραγματικά τι έχει γίνει στο παρελθόν και να μην υποπέσει στα ίδια λάθη στο παρόν, όπως κάνει αυτήν τη στιγμή και με την περίπτωση της ίδρυσης αυτής της ΑΕ. Διότι εσείς σήμερα επιλέγετε την επιστροφή σε ένα μοντέλο διοίκησης που η χώρα το πλήρωσε ακριβά και θα περίμενε κανείς ότι μετά από τη χρεοκοπία τουλάχιστον αυτό το μάθημα θα το είχατε μάθει. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Γρηγοράκου.
Καλείται στο Βήμα ο τελευταίος εισηγητής ο κ. Γεώργιος Αμυράς. Θα ακολουθήσει η Πρόεδρος της Πλεύσης Ελευθερίας, η κ. Ζωή Κωνσταντοπούλου και  θα κλείσει η Υπουργός, η κ. Στυλιανή Μενδώνη. 
Ορίστε, κύριε Αμυρά.
ΓΕΩΡΓΙΟΣ ΑΜΥΡΑΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, δεν ξέρω πόσα από αυτά που ακούστηκαν θα μείνουν στη δημόσια σφαίρα της συζήτησης, γιατί τα περισσότερα δεν είχαν καμία ιδιαίτερη βαρύτητα και θα εξανεμιστούν, διότι τα αληθινά δεδομένα είναι αυτά που στο τέλος θα μείνουν. 
Ποια είναι λοιπόν αυτά; Πρώτα απ’ όλα, το νομοσχέδιο δεν μιλάει, δεν ασχολείται, δεν ακουμπάει ζητήματα κυριότητας και ιδιοκτησίας των αρχαιολογικών χώρων, των μουσείων, των μνημείων και των ιστορικών τόπων. Δεν ασχολείται το νομοσχέδιο με το ιδιοκτησιακό καθεστώς, δεδομένου ότι έχουμε και τον αρχαιολογικό ν.3028/2002 που καθορίζει με αυστηρότητα και σαφήνεια τα ζητήματα της ιδιοκτησίας. Η Ελληνική Δημοκρατία είναι ο ιδιοκτήτης όλων αυτών των αρχαιολογικών και όχι μόνο μνημείων. Επίσης είναι και το άρθρο 24 του Συντάγματος που λέει ότι η Πολιτεία οφείλει να μεριμνά και να προστατεύει το φυσικό και πολιτιστικό περιβάλλον της χώρας. 
Βέβαια -και λυπάμαι που δεν βλέπω κάποιον από τον ΣΥΡΙΖΑ εδώ- το ζήτημα της αλλαγής της ιδιοκτησίας των αρχαιολογικών χώρων το είχαμε ζήσει με τον χειρότερο τρόπο τον Ιούνιο του 2018, τότε που σε αυτήν εδώ τη Βουλή  η Κυβέρνηση Τσίπρα-Καμμένου, η  συγκυβέρνηση δηλαδή της Αριστεράς με την Ακροδεξιά, είχε φέρει ένα νόμο που από το Υπερταμείο θα μεταβιβαζόταν στην ΕΤΑΔ ένας τεράστιος αριθμός ακινήτων, δέκα χιλιάδες εκατόν δεκαεννέα ακίνητα.
Ξέρετε, μέσα σε αυτά τα ακίνητα που θα μεταβιβάζονταν στην ουσία στο Υπερταμείο, ποια θα ήτανε; Ήτανε η Κνωσσός, ήταν η Φαιστός, ήταν ο Λευκός Πύργος, ήταν το Επταπύργιο για το οποίο ακούσαμε τόσες κορώνες νωρίτερα, ήτανε το Κενοτάφιο του Λεωνίδα, ήτανε ένα σωρό σπουδαίοι αρχαιολογικοί χώροι. 
Ξέρετε πώς απετράπη αυτό; Απετράπη διότι, αγαπητή κυρία Γρηγοράκου του ΠΑΣΟΚ, δυο άτομα ξεσηκωθήκαμε γιατί καταλάβαμε ότι κάποια πονηριά υπήρχε με τους κτηματολογικούς κώδικες που ήταν αραδιασμένοι κατά χιλιάδες. Ο αγαπητός συνάδελφος, τότε βουλευτής του ΠΑΣΟΚ, ο Γιάννης ο Κουτσούκος και ο ομιλών ζητήσαμε επίμονα τα Παραρτήματα, ξετρυπώσαμε τους κτηματολογικούς κωδικούς και έτσι αποκαλύφθηκε αυτό που πήγε να κάνει ο ΣΥΡΙΖΑ που επέμενε.
Το Δ΄ Τμήμα του Συμβουλίου της Επικρατείας είναι αυτό που έριξε στο τέλος αυτήν τη νομοθετική ρύθμιση του ΣΥΡΙΖΑ που παραχωρούσε σε ιδιώτες και έβαζε το ταμπελάκι «πωλείται όπως είναι» σε εκατοντάδες και χιλιάδες αρχαιολογικούς χώρους και μνημεία της χώρας.

Αυτό το σχέδιο νόμου, λοιπόν, επίσης, δεν έχει ως αντικείμενο την προστασία των μνημείων, των ιστορικών τόπων, των αρχαιολογικών χώρων και των μουσείων. Όλα αυτά είναι λυμένα και επακριβώς καθορισμένα από τον ν. 4858/2021, που είναι ο Κώδικας Νομοθεσίας περί Προστασίας της Πολιτιστικής Κληρονομιάς και των Αρχαιοτήτων.
Πάμε τώρα σε αυτή την περιλάλητη κρατική ανώνυμη εταιρεία, για την οποία τόσος ντόρος έχει σηκωθεί. Το είπαμε με διάφορους τρόπους. Δεν ξέρω με ποιους άλλους μπορούμε να το πούμε για να το καταλάβουν εκείνοι που δυσπιστούν. Αυτή η κρατική ανώνυμη εταιρεία με αποκλειστικούς μετόχους το Υπουργείο Οικονομικών και Οικονομίας και τον ΟΔΑΠ, δηλαδή 90% το Υπουργείο, 10% ο ΟΔΑΠ, είναι το σκληρό Δημόσιο. Οι μέτοχοι είναι το Ελληνικό Δημόσιο. Τα έσοδα αυτής της εταιρείας πηγαίνουν στον ΟΔΑΠ και από εκεί επιστρέφουν, μέσω των κωδικών του Κρατικού Προϋπολογισμού, στα ίδια τα μνημεία. Αυτό είναι κάτι πάρα-πάρα πολύ σημαντικό.
Αυτή δε η εταιρεία, η κρατική εταιρεία, διέπεται από το δημόσιο λογιστικό, από τον νόμο για τις δημόσιες συμβάσεις και από τον νόμο για το ΑΣΕΠ. Το ξαναλέω: Ποιο δημόσιο πεθαίνεις!
Κυρίες και κύριοι συνάδελφοι, πού θα πηγαίνουν τα έσοδα που θα διαχειρίζεται αυτή η κρατική εταιρεία; Τα έσοδα, όπως σας είπα, θα πηγαίνουν απευθείας στον ΟΔΑΠ. Τι πρέπει και τι θα κάνει αυτή η εταιρεία; Θα ασχοληθεί όχι με τους αρχαιολογικούς χώρους και με το αν πρέπει να γίνει μια αλλαγή στη διάταξή τους ή δεν ξέρω τι άλλο ή μια ανασκαφή, αλλά θα ασχοληθεί με τα αναψυκτήρια, με τα κυλικεία, με τα καφέ, με τα πωλητήρια, με την παραγωγή προϊόντων, με τα ψηφιακά συστήματα, με την εμπορική οργάνωση, με την εξυπηρέτηση των επισκεπτών αυτών των χωρών και με το ηλεκτρονικό εισιτήριο, τη γενίκευσή του. Είναι πράγματα που δεν θα τα κάνει όπως θέλει αυτή η κρατική εταιρεία. Θα τα κάνει πάντοτε, αφού θα υπάρχει η γνωμοδότηση των αρμόδιων συμβουλίων, αφού θα υπάρχει εισήγηση του ΟΔΑΠ και εφόσον συμφωνεί και το ίδιο το Υπουργείο με υπουργική απόφαση.
Κυρίες και κύριοι συνάδελφοι, πολλές φορές έχουμε ακούσει εδώ να λέγονται διάφορα για τη δυνατότητα και την ανάγκη της ελληνικής κοινωνίας να προχωρήσει προς τα μπροστά. Για να προχωρήσει προς τα εμπρός, όμως, πρέπει να βγάλουμε κάποιες παρωπίδες και να μιλάμε με ανοιχτή καρδιά στους Έλληνες πολίτες. Ο Έλληνας και η Ελληνίδα θέλουν την αλήθεια, θέλουν να ακούν την αλήθεια.
Όταν, λοιπόν, η Υπουργός Πολιτισμού κατά τη διάρκεια των Επιτροπών περιέγραφε τον πολιτισμό ως ένα δημόσιο αγαθό, ως το απαραίτητο συστατικό της κοινωνικής συνοχής, ως το απαράμιλλο στοιχείο της εθνικής μας ταυτότητας και ως έναν μοχλό αναπτυξιακής δυναμικής, εσείς μείνατε στην αναπτυξιακή δυναμική.
Το παρόν σχέδιο νόμου αναφέρεται σε αυτή ακριβώς την αναπτυξιακή δυναμική που πρέπει να δώσουμε με συνέργειες, με δημόσιο έλεγχο, με στοχευμένες και σωστές κινήσεις.
Άκουσα την κ. Δούρου, την Πρόεδρο του ΣΥΡΙΖΑ και πραγματικά -λυπάμαι που το λέω- αντιλήφθηκα ότι δεν έχει διαβάσει απολύτως τίποτε από το σχέδιο νόμου. Απολύτως τίποτε! Έλεγε: Γιατί δεν βάλατε μέσα για την προστασία των μνημείων για την κλιματική κρίση; Μα, δεν είναι αυτό το θέμα μας, δεν συζητάμε για αυτό εδώ. Συζητάμε για το πώς θα έρθουν περισσότερα έσοδα από τα αναψυκτήρια, από τα πωλητήρια, από τα καφέ των αρχαιολογικών χώρων, τα οποία όλα αυτά τα χρήματα θα επιστρέψουν και πάλι στα μνημεία.
Κυρίες και κύριοι συνάδελφοι, θα κλείσω έτσι όπως άρχισα την πρωτολογία μου εδώ, για να πω το εξής, ότι ο πολιτισμός δεν ανήκει σε καμία Κυβέρνηση, δεν ανήκει σε κανένα κόμμα, δεν ανήκει σε καμία συντεχνία. Ανήκει στον ελληνικό λαό και στην ιστορία μας.
Επομένως, έχουμε μια ευθύνη όλοι μας, να διαμορφώσουμε εκείνες τις προϋποθέσεις που θα επιτρέψουν στην Ελλάδα -τη μικρή, αλλά τεράστια Ελλάδα- να αποτελεί έναν φάρο και ένα σημείο αναφοράς του παγκόσμιου πολιτισμού.
Σας καλώ, λοιπόν, να υπερψηφίσετε το παρόν σχέδιο νόμου.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αμυρά.
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Πλεύση Ελευθερίας, το πεισματάρικο αυτό κίνημα που έχει το θράσος να έχει γυναίκα Αρχηγό, πλειοψηφία γυναικών στην Κοινοβουλευτική του Ομάδα, το κίνημα αυτό που έχει το θράσος να έχει καλλιτέχνες στην Κοινοβουλευτική του Ομάδα, το κίνημα αυτό που έχει το θράσος να έχει πνευματικούς ανθρώπους στην Κοινοβουλευτική του Ομάδα, είναι και αυτό το κίνημα που έχει το θράσος να μιλάει για τον πολιτισμό από την πρώτη μέρα που μπήκαμε στη Βουλή, γιατί στην ιδρυτική μας διακήρυξη, από τις 19 Απριλίου του 2016, αναγράφεται καθαρά ότι η Πλεύση Ελευθερίας βάζει την παιδεία και τον πολιτισμό στην κορυφή της ιεραρχίας των πολιτικών μας προτεραιοτήτων.
Και γι’ αυτό, η Πλεύση Ελευθερίας επιμένει και εμμένει να μιλά και για την παιδεία -που, δυστυχώς, ελλείπει σε πάρα πολλά πρόσωπα που βρίσκονται σε αυτή την Αίθουσα- και για τον πολιτισμό -που, ομοίως, ελλείπει σε πάρα πολλά πρόσωπα που βρίσκονται σε αυτή την Αίθουσα- και θα έρθω σε αυτό το θέμα λίγο αργότερα, όταν αναφερθώ και σε μεγαλύτερη έκταση σε αυτά που υποχρεώνεται ένας άνθρωπος και μια γυναίκα να υπομένει χωρίς να τα ανέχεται, να εισπράττει χωρίς να τα δέχεται και να αντέχει χωρίς να έχει καμία τέτοια υποχρέωση.
Θα έρθω σε αυτά, γιατί θέλω να είμαι πάρα πολύ σαφής και ειδική για το ποια είναι η ευθύνη εκείνων οι οποίοι συνυπάρχουν με αυτούς που κακοποιούν, που χυδαιολογούν, που καταπατούν κάθε έννοια δικαιωμάτων, αξιοπρέπειας, σεβασμού και το κάνουν αυτό ως μορφή άσκησης εξουσίας. Διότι αυτή η κακοποίηση έχει σαφή χαρακτηριστικά απόπειρας εξουσίασης, απόπειρας κατασίγασης της αντίθετης άποψης, απόπειρας στιγματισμού και συκοφαντίας σε βάρος του πολιτικού αντιπάλου, της πολιτικής αντιπάλου, γιατί τολμά και έχει το θράσος να συνεχίζει να ασκεί αντιπολίτευση, την ώρα που θα έπρεπε υπό κανονικές συνθήκες να έχει βάλει τα κλάματα, να έχει αποχωρήσει, να έχει παραιτηθεί από κάθε προσπάθεια κοινοβουλευτικού διαλόγου και αντιλόγου, ελέγχου της εξουσίας, διεκδίκησης διαφάνειας και συνολικά, διεκδίκησης δημοκρατίας, που, για την Πλεύση Ελευθερίας, δεν αποτυπώνεται σε αυτή την οικτρή εικόνα του άδειου Κοινοβουλίου, όπου δειγματοληπτικά παρίστανται, με πρώτιστη ευθύνη του Πρωθυπουργού, που είναι μονίμως απών, οι Υπουργοί και οι Βουλευτές.
Ο πολιτισμός είναι κομμάτι της ιστορίας και της ταυτότητάς μας. Η Πλεύση Ελευθερίας είναι το κίνημα εκείνο που έχει μιλήσει και για τον πολιτισμό εδώ σε αυτήν εδώ την Αίθουσα, για το τι σημαίνει, για το πόσες έννοιες έχει ο πολιτισμός στα ελληνικά και για το πώς στις άλλες γλώσσες αναγκάζονται να επινοήσουν διαφοροποιημένες έννοιες για να καλύψουν αυτό που στα ελληνικά σημαίνει πολιτισμός. Από τη δημιουργία, στην πολιτιστική ταυτότητα, στους τρόπους και στην ευγένεια, στην καθαριότητα, σε χίλια δυο που βέβαια δεν έχουν καμία σχέση με τα οικτρά δείγματα που είδαμε προηγουμένως. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. ΠΑΡΙΣ ΚΟΥΚΟΥΛΟΠΟΥΛΟΣ)
Κυρία Υπουργέ, έχετε μια μακρά διαδρομή ως αρχαιολόγος με ενδιαφέρον ειδικό για την προστασία των μνημείων. Και ξέρετε ότι η Πλεύση Ελευθερίας είναι εκείνο το κίνημα που έχει καταθέσει συγκροτημένες προτάσεις και εδώ μέσα στη Βουλή εδώ και χρόνια πια για την διεκδίκηση των Γλυπτών του Παρθενώνα. Τρίτος Πρωθυπουργός πια στο Ηνωμένο Βασίλειο και ο κ. Μητσοτάκης που είναι σταθερά εκεί έχει αποτύχει να συγκροτήσει μια εθνική στρατηγική για τη διεκδίκηση των Γλυπτών του Παρθενώνα. Είναι ένα αίτημα που ενώνει όλη τη Βουλή. Είμαι βέβαιη ότι δεν υπάρχει, ούτε ποτέ είχε ακουστεί διαφοροποιημένη θέση. Κι όμως έχουμε έναν Πρωθυπουργό τόσο τοξικό και διχαστικό που και αυτό το πεδίο, στο οποίο θα μπορούσε συγκροτώντας, όπως έχουμε προτείνει, μια διακομματική επιτροπή της Βουλής που θα ασκούσε κοινοβουλευτική διπλωματία, την ώρα μάλιστα που υπάρχουν στα Κοινοβούλια όλου του κόσμου φίλα προσκείμενα κοινοβουλευτικά πρόσωπα, το έχει αφήσει στην μανιχαϊστική και εγωιστική του επικράτεια, εκεί που είναι ή αυτός κανένας. Και αν είναι γυναίκα απέναντί του είναι αυτός και μόνο αυτός.
Ακούστηκε από Βουλευτές η αιτίαση και η υπενθύμιση της κακομεταχείρισης των Γλυπτών του Παρθενώνα από το Μουσείο του Λονδίνου, από το Βρετανικό Μουσείο. Πρέπει να πω σε αυτήν εδώ την Αίθουσα ότι υπήρξε ένας μιμητής του Βρετανικού Μουσείου. Το ξέρετε, κυρία Υπουργέ. Και ξέρετε ότι σας συμπαθώ και σας εκτιμώ αλλά αυτό έχει αποκρυβεί ως γεγονός ενώ θα έπρεπε εξίσου να έχει καταδικαστεί. Ποιος ήταν ο μιμητής του Βρετανικού Μουσείου; Μα, εκείνος που ψήφισε η Νέα Δημοκρατία και μόνο η Νέα Δημοκρατία για Πρόεδρο Δημοκρατίας: ο Τασούλας. Δεν πήρατε είδηση ότι στις 19 Μαρτίου του 2025, με το που εξελέγη Πρόεδρος Δημοκρατίας -ορκίστηκε στις 13 Μαρτίου-, μπροστά στον Ερμή του Πραξιτέλους ο κ. Τασούλας έστησε τις καρεκλίτσες του, φιλοξένησε και τον κ. Ισίδωρο Κούβελο, τον σύζυγο της κ. Μπακογιάννη και γαμπρό του Πρωθυπουργού και τα μέλη της Διεθνούς Ολυμπιακής Επιτροπής σε αυτή την ντροπιαστική πραγματικά εικόνα. Το καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Θα μου επιτρέψετε να πω ότι είναι η πατρίδα μου η Ολυμπία, η Κρέστενα Ηλείας. Στην Ολυμπία πηγαίνω από μικρό παιδί. Δεν έτυχε να με συναντήσει εκεί ο Κυριαζίδης και να αγνοούμαι. Στην Ολυμπία, λοιπόν, πηγαίνω από μικρό παιδί. Και από μικρό παιδί έχω μεγάλη εξοικείωση με τα αγάλματα και με τους χώρους. Είναι ντροπή πραγματικά αυτό το γεγονός που τώρα έχει θαφτεί ως γεγονός. Είναι όμως σημείο των καιρών και ενδεικτικό της εργαλειακής και ιδιοκτησιακής αντιμετώπισης και του κ. Τασούλα που έχει και αυτός διατελέσει Υπουργός Πολιτισμού για τα μνημεία μας. 
Θα μου επιτρέψετε δε αφού κάνω μια μικρή παρέκβαση για να πω ότι περιμένω με ευαισθησία να πάρουμε απαντήσεις για τον ρόλο αυτού του εμπλεκόμενου προσώπου, του Μαγειρία, μέλους της Νέας Δημοκρατίας, που ομολόγησε ότι απολογήθηκε σε ανακρίτρια για αρχαιοκαπηλία το 2015 και από το 2015 μέχρι σήμερα φαίνεται ότι χάθηκε η δικογραφία. Την ίδια ώρα που ο αδελφός ετέρου κακοποιού στην υπόθεση του ΟΠΕΚΕΠΕ, του Ξυλούρη, που είναι κουμπάρος της οικογένειας Μητσοτάκη δουλεύει ως αρχαιοφύλακας στη Φαιστό και βεβαίως γνωρίζουμε τα πεπραγμένα του εκλιπόντος πλέον πρώην Πρωθυπουργού Κωνσταντίνου Μητσοτάκη και του Νηστικάκη στο πεδίο των αρχαίων. 
Ας επανέλθω όμως στην Αρχαία Ολυμπία για να πω ότι μία από τις συγκινητικές και συγκλονιστικές παραστάσεις είναι η Κενταυρομαχία, η μάχη των Κενταύρων με τους Λαπίθες, η προσπάθεια των Κενταύρων να αρπάξουν τις γυναίκες και η έμπρακτη σωματική άμυνα των γυναικών που αποτυπώνεται σε εκείνα τα συγκλονιστικά γλυπτά. Πρέπει όμως να έχεις μια γνώση και σύνδεση με τον πολιτισμό για να σε συγκινούν όλα αυτά. Και πρέπει να έχεις και μία αταλάντευτη και αδιαπραγμάτευτη αποφασιστικότητα να φέρεις πίσω τα κλεμμένα αρχαία. Αυτό βέβαια δεν μπορούν να το κάνουν εκείνοι που κλέβουν. Υπό αυτή την έννοια, κυρία Υπουργέ, είναι ανοιχτή υπόθεση και η διεκδίκηση και επαναφορά των κλεμμένων από τους ναζί αρχαιολογικών θησαυρών. Και είναι ένα ανοιχτό πεδίο για το οποίο ξέρετε ότι η Πλεύση Ελευθερίας έχει κάνει επανειλημμένες διαρκείς προσπάθειες και προτάσεις από πριν να μπει στη Βουλή. Εγώ προσωπικά ως Πρόεδρος της Βουλής από το 2015 συνέστησα και αναβάθμισα την διακομματική επιτροπή. 
[bookmark: _Hlk234436186]Βέβαια, αν ακούσετε τον κ. Κυριαζίδη, εγώ ως Πρόεδρος της Βουλής κλείδωσα -λέει- τους Βουλευτές μέσα στη Βουλή. Πότε έγινε αυτό; Είναι ένα ανύπαρκτο γεγονός. «Μπήκε…» -λέει- «…ο Ρουβικώνας…»
ΧΡΗΣΤΟΣ ΓΙΑΝΝΟΥΛΗΣ: Ποιος;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): «Ο Ρουβικώνας», είπε ο κ. Κυριαζίδης. Μπήκε ο Ρουβικώνας μέσα στη Βουλή. Και είπε ότι κλείδωσα εγώ τους Βουλευτές! Ανύπαρκτο γεγονός! Παραστατικά, όμως, δεν το είπε; 
Διότι μαίνεται αυτό με αυτή την έμφυλη επίθεση. Και έκανε πολύ σωστά ο Κοινοβουλευτικός μας Εκπρόσωπος και επισήμανε ότι εδώ έχουμε αρνητές της έμφυλης βίας. Έχουμε έναν Κοινοβουλευτικό Εκπρόσωπο της Νέας Δημοκρατίας που είπε: «Την, πώς τη λέτε; Την έμφυλη βία». 
Δεν είναι η «πώς τη λέμε», κύριε Καιρίδη, η έμφυλη βία. Είναι μια μάστιγα για την κοινωνία η έμφυλη βία. Εσείς, βεβαίως, είστε αρνητές και της έμφυλης βίας, της ύπαρξής της, και της γενοκτονίας. Έχετε στις τάξεις σας Βορίδη, Γεωργιάδη. Είστε αρνητές της ποινικοποίησης της γυναικοκτονίας, αλλά παριστάνετε ότι εμείς δεν καταδικάζουμε τη βία. Πότε καταδικάσατε τις γυναικοκτονίες επίσημα και πότε αναλάβατε την ποινικοποίηση τους; Πότε καταδικάσατε τη βία ουσιαστικά, όχι εργαλειοποιώντας θύματα. 
Είναι ντροπή σας να λέτε ότι η Πλεύση Ελευθερίας δεν καταδίκασε δολοφονικές επιθέσεις. Είμαστε πάντα οι πρώτοι που καταδικάζουμε. Φυσικά και καταδικάσαμε και τη δολοφονική επίθεση στη Θεσσαλονίκη. Ήσασταν, μάλλον, απασχολημένος να σκέφτεστε πώς θα λοιδορήσετε γυναίκες, αποκαλώντας τες «ξανθά πουλέν». Μάλλον γι’ αυτό δεν πήρατε είδηση ούτε ότι εγώ είμαι εκείνη η Πρόεδρος εδώ μέσα στη Βουλή που έχω περισσότερο από όλους μιλήσει για τη Marfin.
(Χειροκροτήματα από την πτέρυγα της Πλεύσης Ελευθερίας)
Αν ήταν προβοκάτσια η Marfin; Ξέρετε εσείς ότι δεν ήταν; Γιατί εγώ ξέρω ότι το 2011, όταν οι «Αγανακτισμένοι» ήταν εδώ μπροστά στη Βουλή κατά των μνημονίων και του Μεσοπρόθεσμου, κάποιοι καδρονοφόροι και κουκουλοφόροι καταγράφηκαν από τον τηλεοπτικό φακό του τηλεοπτικού σταθμού ALTER τότε, που έχει πια κλείσει -περίεργο- να φυγαδεύονται μέσα στη Βουλή. Να φυγαδεύονται μέσα στη Βουλή, από ποιους; Από αστυνομικούς. 
Αυτός ήταν ο λόγος, όπως και το γεγονός ότι είχε καταγραφεί ότι γινόταν οργιώδης διέλευση υπηρεσιών από τα υπόγεια της Βουλής, που ως Πρόεδρος της Βουλής απαγόρευσα να μπαίνουν μέσα στη Βουλή άλλες υπηρεσίες πλην της Φρουράς. Διότι το αυτοδιοίκητο της Βουλής ορίζεται από το Σύνταγμα. Η Φρουρά είναι η μόνη αστυνομική δύναμη που μπορεί να βρίσκεται μέσα στη Βουλή, υπό τις εντολές του Προέδρου της Βουλής και η περίεργη διέλευση αστυνομικών με πολιτικά, σε χρόνους μάλιστα πάρα πολύ ύποπτους, οργιώδους δράσης της Χρυσής Αυγής, που υποτίθεται ότι την αποστρέφεστε, αλλά μαζί ψηφίζετε -τα υπόλοιπα της Χρυσής Αυγής, οι θαυμαστές του Κασιδιάρη ψηφίσανε μαζί σας εχθές την Αναθεώρηση του Συντάγματος, ο Φλώρος και οι λοιποί- ήταν ακόμη πιο επιβεβλημένο να υπάρχει εγγύηση της ασφάλειας της Βουλής.
Τώρα ότι κάποιοι αυτό το μετέτρεψαν σε απαγόρευση στους αστυνομικούς να χρησιμοποιούν τη Βουλή σαν ουρητήριο, δείχνει ποια είναι η πραγματική τους αντίληψη για τη Βουλή. Δηλαδή, ότι μπορούν αστυνομικοί που δήλωναν ότι υπηρετούν σε διάφορες κλούβες και υπηρεσίες γύρω-γύρω να έρχονται μέσα στη Βουλή για να τη χρησιμοποιούν ως χώρο αποχωρητηρίου.
Μάλλον εσείς την έχετε γι’ αυτό τη Βουλή. Εγώ την προστάτευσα και από τη θέση της Προέδρου της Βουλής, με κόστος, όπως και σήμερα με κόστος, απέναντι στις οικτρές -οικτρές πραγματικά- χυδαιότητες Κυριαζίδη, και πάλι στέκομαι εδώ. Γιατί και πάλι και πάντα έχω στο μυαλό μου τα κορίτσια σε όλο τον κόσμο και στη χώρα αυτή, τις γυναίκες σε όλο τον κόσμο. Εκείνες που τις λένε «τρελές» επειδή δεν θέλουν να μιλάνε, εκείνες που κάποτε τις καίγανε στην πυρά και τις λέγανε «μάγισσες», εκείνες που προσπαθούν κάθε φορά που αριστεύουν να τις λοιδορούν κάποιοι μάγκες σαν τον κ. Μητσοτάκη, τον κ. Φλωρίδη, τον κ. Γεωργιάδη, τον κ. Κυριαζίδη, εσάς κύριε Καιρίδη, τον πολύ κ. Μαρκόπουλο και τις λοιπές δημοκρατικές δυνάμεις. Τον Βορίδη ξέχασα, τα τσεκούρια. Κατά της βίας δεν είστε; 
Εγώ, λοιπόν, σε πείσμα αυτής της εκστρατείας είμαι και θα είμαι εδώ για όλες τις γυναίκες, για όλα τα κορίτσια, για κάθε πλάσμα του κόσμου αυτού, μέχρι να λάμψει η δημοκρατία. 
Σας ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την Πρόεδρο της Πλεύσης Ελευθερίας, κ. Κωνσταντοπούλου. 
Έχει ζητήσει τον λόγο για μία τρίλεπτη παρέμβαση ο κ. Καιρίδης.
ΔΗΜΗΤΡΙΟΣ ΚΑΙΡΙΔΗΣ: Έχω δύο παρεμβάσεις, κύριε Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν έχει δύο. Μία έχει.
ΠΡΟΕΔΡΕΥΩΝ (Πάρις Κουκουλόπουλος): Δύο παρεμβάσεις έχετε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αφού έχει κάνει δύο. 
ΠΡΟΕΔΡΕΥΩΝ (Πάρις Κουκουλόπουλος): Όχι, όχι. Μία έχει κάνει. Έχει κάνει τη βασική του ομιλία και μία παρέμβαση. 
ΔΗΜΗΤΡΙΟΣ ΚΑΙΡΙΔΗΣ: Ευχαριστώ, κύριε Πρόεδρε.
Μας είπε η προλαλήσασα ότι έχει την παιδεία και τον πολιτισμό στην καρδιά της. Πού και να μην τους είχε στην καρδιά της. Θέλω να σας διαβεβαιώσω ότι οι σχέσεις σας με την παιδεία και τον πολιτισμό είναι η ίδια με αυτήν του φάντη με το ρετσινόλαδο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι χρόνο του βάλατε, κύριε Πρόεδρε; 
ΠΡΟΕΔΡΕΥΩΝ (Πάρις Κουκουλόπουλος): Έχει δύο παρεμβάσεις.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και τις βάζετε μαζί; Βάλτε κανονικά τον χρόνο. Εγώ όποτε έχω ζητήσει να γίνει αυτό, δεν γίνεται ποτέ.  
ΠΡΟΕΔΡΕΥΩΝ (Πάρις Κουκουλόπουλος): Τώρα, κυρία Πρόεδρε, με διακόψατε. Αφήστε με να κάνω τη δουλειά μου. Θέλετε να κάνω ό,τι έκανα και την άλλη φορά; Να δώσω τρία, να σταματήσω, να βάλω άλλα τρία; Να κάνω αυτό; Δικαιούνταν δύο παρεμβάσεις ακόμα ο Κοινοβουλευτικός Εκπρόσωπος. Και δεν το ζήτησε με αφορμή την ομιλία σας. Το ζήτησε μπαίνοντας στην Αίθουσα. Εγώ μπήκα στην Αίθουσα, για να ξέρετε, δέκα δευτερόλεπτα αφού είχατε ξεκινήσει την ομιλία σας. Ήταν στην πόρτα ο κ. Καιρίδης και μου έκανε από εκεί νόημα ότι θέλει τον λόγο -όχι σε σχέση με ό,τι είπατε εσείς- ζητώντας να ασκήσει το δικαίωμα των δύο τρίλεπτων παρεμβάσεων που δεν έχει κάνει. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ενώνονται, κύριε Κουκουλόπουλε. Για κανέναν δεν ενώνονται.
ΠΡΟΕΔΡΕΥΩΝ (Πάρις Κουκουλόπουλος): Κύριε Καιρίδη, σας παρακαλώ, συνεχίστε. 
ΔΗΜΗΤΡΙΟΣ ΚΑΙΡΙΔΗΣ: Σας ευχαριστώ, κύριε Πρόεδρε. 
Προφανώς η Αρχηγός της Πλεύσης Ελευθερίας έτσι αντιλαμβάνεται τη δημοκρατία και τον κοινοβουλευτισμό. Ο Εκπρόσωπος της Πλειοψηφίας, ο Εκπρόσωπος των εκατόν πενήντα πέντε Βουλευτών της κυβερνητικής Πλειοψηφίας, να μη μιλήσει μετά από το υβρεολόγιο το οποίο άκουσε και από εκείνη και από τους συναδέλφους της στην Πλεύση Ελευθερία. Αλλά αυτοί είστε, αυτά κάνετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πλεύση Ελευθερίας. Είναι στη γενική. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, μπορείτε να…
ΠΡΟΕΔΡΕΥΩΝ (Πάρις Κουκουλόπουλος): Μπορείτε να συνεχίσετε, κύριε Καιρίδη. 
ΔΗΜΗΤΡΙΟΣ ΚΑΙΡΙΔΗΣ: Ευχαριστώ. 
Δεν έχω καμία διάθεση να αντιδικήσω. Λέω λοιπόν ότι εμείς, σεβόμενοι τον Κανονισμό, θα παίρνουμε τον λόγο όποτε χρειάζεται για να απαντούμε. Και σας λέω τούτο. Πού και να μην είχατε την παιδεία και τον πολιτισμό στην καρδιά σας, όπως μας είπατε. Θέλω να σας διαβεβαιώσω ότι έχετε τόση σχέση με την παιδεία και τον πολιτισμό, τόση σχέση η συμπεριφορά σας με την παιδεία και τον πολιτισμό όση ο φάντης με το ρετσινόλαδο. Δηλαδή, καμία. 
Η Κυβέρνησή μας, η Κυβέρνηση του Κυριάκου Μητσοτάκη, είναι περήφανη για όλη τη δουλειά που έχει κάνει όλο το προηγούμενο διάστημα. Προφανώς, δεν αρκεί και χρειάζεται διαρκή εγρήγορση στα ζητήματα κατά των διακρίσεων, αλλά και της έμφυλης βίας. 
Είναι γνωστή η δουλειά που έχει κάνει το Υπουργείο Προστασίας του Πολίτη και η Ελληνική Αστυνομία, που έχει ιδρύσει ειδικό τμήμα με εξαιρετικά αποτελέσματα ενάντια στην έμφυλη βία. Είναι γνωστό ότι μόλις πρόσφατα το Υπουργείο Εργασίας κατέθεσε και ψηφίστηκε νομοσχέδιο για την εξίσωση των μισθών ανδρών και γυναικών για ίδια εργασία, χωρίς τις ψήφους της Αντιπολίτευσης, αλλά και μια σειρά από άλλα μέτρα, τα οποία πήραμε, παίρνουμε και θα παίρνουμε, προκειμένου να έχουμε τις ίσες ευκαιρίες για όλους τους Έλληνες και τις Ελληνίδες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Όμως εσείς, κυρία Κωνσταντοπούλου, δεν είσαστε όπως όλοι οι άλλοι, εμείς. Εσείς είσαστε κόρη, κόρη Πολιτικού Αρχηγού. Μπήκατε στην πολιτική με αυτά τα προνόμια. Δεν μπήκατε όπως εμείς, από πουθενά. Άρα, μην παριστάνετε την «Πασιονάρια» των λαϊκών αγώνων. Προνομιούχα ήσασταν και προνομιούχα παραμένετε. 
Από εκεί και πέρα, επειδή ακούστηκαν πολλά περί ψευδολογιών, θέλω να σας πω ότι μόνο το τελευταίο τρίμηνο η Επιτροπή Δεοντολογίας της Βουλής έχει απασχοληθεί κατ’ επανάληψη με υποθέσεις που αφορούν την κυρία Κωνσταντοπούλου. Έχει, δε, αρθεί η ασυλία από την Ολομέλεια, επίσης, πάρα πολλές φορές και επίκειται συζήτηση και αύριο στην επιτροπή μας για τα θέματα αυτά. Είναι δε η μοναδική Βουλευτής, δεν υπάρχει προηγούμενο στον ελληνικό κοινοβουλευτισμό, εναντίον του οποίου έχει κατατεθεί μήνυση από δικαστή για αδίκημα σε βαθμό κακουργήματος. Άρα, ο τελευταίος που δικαιούται να μιλά για δεοντολογία, για κοινοβουλευτισμό, για αρχές και αξίες είναι, νομίζω, η Αρχηγός, η οποία εκτός των άλλων ήρθε εδώ για να αρνηθεί τον εαυτό της. Ήταν εκείνη που πριν λίγες μέρες, όχι πολλές, από το Βήμα αυτό της Βουλής, μας είπε ότι το επεισόδιο στη Θεσσαλονίκη με τον έναν νεκρό…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Μην τον κοιτάτε, έχει τελειώσει.
Κύριε Πρόεδρε, επί προσωπικού.
ΠΡΟΕΔΡΕΥΩΝ (Πάρις Κουκουλόπουλος): Δεν υπάρχει προσωπικό, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Δεν υπάρχει;
ΔΗΜΗΤΡΙΟΣ ΚΑΙΡΙΔΗΣ: Ε, όχι, δεν υπάρχει.
ΠΡΟΕΔΡΕΥΩΝ (Πάρις Κουκουλόπουλος): Τι προσωπικό σας είπε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα; Μιλάει για την οικογένεια μου και δεν υπάρχει προσωπικό;
ΠΡΟΕΔΡΕΥΩΝ (Πάρις Κουκουλόπουλος): Τι προσωπικό σας είπε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα, κύριε Κουκουλόπουλε;
ΠΡΟΕΔΡΕΥΩΝ (Πάρις Κουκουλόπουλος): Να σας δώσω ένα λεπτό να μας πείτε ποιο είναι το προσωπικό που σας λέω εξ αρχής ότι δεν υπάρχει.
ΔΗΜΗΤΡΙΟΣ ΚΑΙΡΙΔΗΣ: Κύριε Κουκουλόπουλε, η κυρία Γεροβασίλη προηγουμένως όταν άκουσα δεν μπορείτε να φανταστείτε τις ύβρεις, δεν έδωσε επί προσωπικού και είπε ότι δεν υπάρχει προσωπικό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, έχω τον λόγο;
ΠΡΟΕΔΡΕΥΩΝ (Πάρις Κουκουλόπουλος): Κύριε Καιρίδη, έχει ζητήσει τον λόγο επί προσωπικού και θα δώσω ένα λεπτό για να μας εξηγήσει ποιο είναι το προσωπικό.
ΔΗΜΗΤΡΙΟΣ ΚΑΙΡΙΔΗΣ: Είναι προσχηματικό, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Προφανώς, το είπα ήδη.
ΔΗΜΗΤΡΙΟΣ ΚΑΙΡΙΔΗΣ: Εγώ μίλησα με γεγονότα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Προφανώς; Προφανώς, λέτε; Προφανώς λέτε ότι είναι προσχηματικό; Και το είπατε ήδη;
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, έχετε τον λόγο. Είπα ότι η γνώμη μου είναι ότι δεν υπάρχει προσωπικό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η γνώμη σας;
ΠΡΟΕΔΡΕΥΩΝ (Πάρις Κουκουλόπουλος): Ωστόσο, σας δίνω τον λόγο για να εξηγήσετε σε τι συνίσταται το προσωπικό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το προσωπικό, κύριε Κουκουλόπουλε, -και μόλις εξηγήσω γιατί είναι προσωπικό, θα μου δώσετε και τα άλλα δύο λεπτά, όπως προβλέπει ο Κανονισμός- μιας και δεν το καταλάβατε, συνίσταται στο γεγονός ότι όλη αυτή η επίθεση με τα έμφυλα χαρακτηριστικά στοχεύει ακριβώς στην προσωπικότητα του ανθρώπου και στην αποδόμησή της, τα ίδια που είπε ο Κυριαζίδης προηγουμένως και τα καταδίκασαν όλοι. Χάσατε κάποια επεισόδια. Τα καταδίκασε και ο Κοινοβουλευτικός σας Εκπρόσωπος, ο κ. Χριστίδης και η εισηγήτρια σας, η κυρία Γρηγοράκου και η κυρία Σπυριδάκη. Τα καταδίκασαν όλοι. 
ΠΡΟΕΔΡΕΥΩΝ (Πάρις Κουκουλόπουλος): Το ξέρω, τα παρακολούθησα όλα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας παρακαλώ, μην μου απαντάτε. Μου έχετε δώσει ένα λεπτό. Μη μου τρώτε το ένα λεπτό, σας παρακαλώ, κύριε Κουκουλόπουλε. 
ΔΗΜΗΤΡΙΟΣ ΚΑΙΡΙΔΗΣ: Θα τρώει μόνο το δικό μου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το προσωπικό, λοιπόν, έγκειται στο ότι υπάρχει αυτή η επιχείρηση αποδόμησης προσωπικότητας, με αναφορές στην παιδική μου ηλικία, σε ποια οικογένεια γεννήθηκα και μεγάλωσα. Μεγάλωσα και γεννήθηκα, κύριε Καιρίδη, σε μία οικογένεια, για την οποία είμαι πάρα πολύ περήφανη.
ΔΗΜΗΤΡΙΟΣ ΚΑΙΡΙΔΗΣ: Καλά κάνετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οι γονείς μου είναι αγωνιστές και βιοπαλαιστές. 
ΔΗΜΗΤΡΙΟΣ ΚΑΙΡΙΔΗΣ: Βεβαίως.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ήταν προνομιούχοι. Είναι αυτοδημιούργητοι και δουλεύουν… 
ΔΗΜΗΤΡΙΟΣ ΚΑΙΡΙΔΗΣ: Εσείς είστε η προνομιούχα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δουλεύουν μέχρι και τώρα. Ο πατέρας μου και η μητέρα μου είναι αγωνιστές.
ΔΗΜΗΤΡΙΟΣ ΚΑΙΡΙΔΗΣ: Εσείς είστε η προνομιούχα, όχι οι γονείς. Μην το μπερδεύετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρακαλώ κύριε, παρακαλώ.
ΔΗΜΗΤΡΙΟΣ ΚΑΙΡΙΔΗΣ: Ναι, ναι, παρακαλείτε τώρα. Αλλά πριν δεν παρακαλούσατε.
ΠΡΟΕΔΡΕΥΩΝ (Πάρις Κουκουλόπουλος): Κύριε Καιρίδη, παρακαλώ, αφήστε την Πρόεδρο να ολοκληρώσει.
Συνεχίστε, κυρία Πρόεδρε. Έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπορεί να καθίσει κάτω, κύριε Πρόεδρε, διότι αυτό που γίνεται δεν προβλέπεται; 
ΠΡΟΕΔΡΕΥΩΝ (Πάρις Κουκουλόπουλος): Έχετε τον λόγο. Ζήτησα στον κύριο Καιρίδη να καθίσει και να συνεχίσετε. Σταμάτησα και το χρονόμετρο. 
Συνεχίστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έλεγα, λοιπόν, ότι το προσωπικό έγκειται σε αυτήν την ακραία και χυδαία επίθεση που έγινε και από τον Κυριαζίδη, ο οποίος είπε ότι «τα ήθελα» και ότι μεγάλωσα στη «χλίδα». Τα ίδια λέει εδώ. Είναι γραμμή αυτή και είναι η γραμμή Μητσοτάκη, Φλωρίδη, Γεωργιάδη. Είναι γραμμή. Είναι γραμμή αποδόμησης προσωπικότητας. 
Αφού σας εξήγησα, λοιπόν, το προσωπικό, παρακαλώ να μου δώσετε και τα δύο λεπτά για να απαντήσω. 
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, είναι δυνατόν; Μισό λεπτό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αυτό λέει ο Κανονισμός, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Να μου εξηγήσετε, όταν στην Ελλάδα υπάρχει μια ολόκληρη ιστορία στα ανώτερα κλιμάκια, στους Πρωθυπουργούς μας, γύρω από οικογενειοκρατίες και οτιδήποτε άλλο και αναφερόμαστε στον σημερινό Πρωθυπουργό, στον προ-προηγούμενο... 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα; Δεν κατάλαβα. Τι λέτε; Τι λέτε;
ΠΡΟΕΔΡΕΥΩΝ (Πάρις Κουκουλόπουλος): …και λέμε ότι ένας πολιτικός ξεκινάει από μια άλλη αφετηρία σε σχέση με τους άλλους είναι προσωπικό;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε; Τι λέτε;
ΠΡΟΕΔΡΕΥΩΝ (Πάρις Κουκουλόπουλος): Εγώ δεν δέχομαι να μου παραβιάζετε τη λογική. Δεν υπάρχει κανένα προσωπικό σε αυτήν την αναφορά. Είναι καθαρά πολιτική κρίση.
Έχω δικαίωμα να το κρίνω και το κρίνω, λοιπόν. Τέλος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το κρίνει το Σώμα. 
ΠΡΟΕΔΡΕΥΩΝ (Πάρις Κουκουλόπουλος): Προφανώς δεν ξεκινάμε σε αυτήν τη ζωή από τον ίδιο όροφο στην πολυκατοικία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πρέπει να απευθυνθείτε στο Σώμα. Οφείλετε να απευθυνθείτε στο Σώμα γι’ αυτό. Δεν το κρίνετε μόνος σας. Ρωτήστε το Σώμα αν υπάρχει προσωπικό.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, τυχαίνει να προεδρεύω εγώ…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλετε να κάνετε από έδρας κακοποίηση; 
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, τυχαίνει να προεδρεύω εγώ που γνωρίζω πολύ καλά την απεριόριστη εκτίμηση και τον σεβασμό και τη συνεργασία, την έμπρακτη που είχα με τον πατέρα σας, που έκανε Πρόεδρος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλετε να κάνετε από έδρας κακοποίηση; 
ΠΡΟΕΔΡΕΥΩΝ (Πάρις Κουκουλόπουλος): Δεν υπάρχει ο παραμικρός υπαινιγμός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλετε να κάνετε από έδρας κακοποίηση; 
ΠΡΟΕΔΡΕΥΩΝ (Πάρις Κουκουλόπουλος): Σέβομαι τον Πρόεδρο, όσο ίσως κανείς σε αυτήν την Αίθουσα. 
Λοιπόν, εγώ δεν είχα πατέρα Πρόεδρο κόμματος. Αυτό είναι μια άλλη αφετηρία. Εγώ αυτό κατάλαβα να λέει ο κ. Καιρίδης.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Κουκουλόπουλε, δεν με απασχολεί τι καταλάβατε. Κατάλαβε το σύμπαν.
ΠΡΟΕΔΡΕΥΩΝ (Πάρις Κουκουλόπουλος): Και καμιά προσωπική αναφορά περί χλίδας και όλα τα υπόλοιπα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε!
ΠΡΟΕΔΡΕΥΩΝ (Πάρις Κουκουλόπουλος): Αυτά τα είπατε εσείς.
Σας παρακαλώ πολύ! Αφήστε με να προεδρεύσω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν προεδρεύετε κατά τον Κανονισμό. Εγώ αμφισβητώ την κρίση σας, ότι δεν υπάρχει προσωπικό και οφείλετε να απευθυνθείτε στο Σώμα. 
ΠΡΟΕΔΡΕΥΩΝ (Πάρις Κουκουλόπουλος): Κατά τον Κανονισμό, όμως, εγώ κρίνω. Τι να κάνουμε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι. 
ΠΡΟΕΔΡΕΥΩΝ (Πάρις Κουκουλόπουλος): Εγώ κρίνω αν υπάρχει προσωπικό. Όχι εσείς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μελετήστε τον Κανονισμό.
ΠΡΟΕΔΡΕΥΩΝ (Πάρις Κουκουλόπουλος): Εγώ κρίνω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οφείλετε να απευθυνθείτε στο Σώμα. 
Εγώ επιμένω ότι υπάρχει προσωπικό.
ΠΡΟΕΔΡΕΥΩΝ (Πάρις Κουκουλόπουλος): Ωραία, λοιπόν, απευθύνομαι στο Σώμα. 
Πιστεύει το Σώμα ότι υπάρχει προσωπικό; 
ΑΛΕΞΑΝΔΡΟΣ ΚΑΖΑΜΙΑΣ: Ναι. 
ΕΛΛΗ ΡΟΥΣΣΟΥ: Ναι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να πούνε ποιοι πιστεύουν ότι υπάρχει προσωπικό. 
ΠΡΟΕΔΡΕΥΩΝ (Πάρις Κουκουλόπουλος): Μόνο εσείς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μόνο εγώ; 
ΠΡΟΕΔΡΕΥΩΝ (Πάρις Κουκουλόπουλος): Εσείς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Γιαννούλη, κύριε Ξανθόπουλο, κυρία Γρηγοράκου μόνο εγώ το πιστεύω ότι υπάρχει προσωπικό; Όλοι το πιστεύουν.
ΘΕΟΦΙΛΟΣ ΞΑΝΘΟΠΟΥΛΟΣ: Όχι, δεν υπάρχει προσωπικό.
ΧΡΗΣΤΟΣ ΓΙΑΝΝΟΥΛΗΣ: Όχι, δεν υπάρχει προσωπικό.
ΔΗΜΗΤΡΙΟΣ ΚΑΙΡΙΔΗΣ: Δεν είναι προσωπικό. Λοιπόν, να προχωρήσουμε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λέει ο κ. Ξανθόπουλος ότι δεν είναι προσωπικό. Μάλιστα, κύριε Ξανθόπουλε. Πηγαίνετε να κεράσετε και γλυκά.
ΠΡΟΕΔΡΕΥΩΝ (Πάρις Κουκουλόπουλος): Πέραν του ότι ο Κανονισμός λέει ότι ο Πρόεδρος αποφασίζει, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εντάξει, κύριε Κουκουλόπουλε.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, αφήστε τους υπόλοιπους ήσυχους. Ο Κανονισμός λέει αυτό που σας είπα εγώ νωρίτερα, ότι κρίνει ο Πρόεδρος. Εγώ έκρινα και σας εξήγησα και τον λόγο με απόλυτο σεβασμό σε εσάς, σε ό, τι συγκροτεί την πορεία σας, την οικογένειά σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάντε κατάχρηση! Δεν είναι σεβασμός αυτό! Κάνετε κατάχρηση!
ΠΡΟΕΔΡΕΥΩΝ (Πάρις Κουκουλόπουλος): Σας το είπα εντελώς καθαρά.
Κύριε Καιρίδη, παρακαλώ.
ΔΗΜΗΤΡΙΟΣ ΚΑΙΡΙΔΗΣ: Ευχαριστώ, κύριε Πρόεδρε. 
Τα πράγματα είναι ακόμα χειρότερα για εσάς και υποκρίνεστε ασύστολα και ανερυθρίαστα. Εσείς, που δεν σταματάτε να αποκαλείτε την Ντόρα Μπακογιάννη ως «αδελφή». Δεν της απευθύνεστε με το όνομά της. Ως «αδελφή». 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα;
ΔΗΜΗΤΡΙΟΣ ΚΑΙΡΙΔΗΣ: Έρχεστε εδώ να καταγγείλετε το πραγματικό γεγονός, ότι ο πατέρας σας υπήρξε Πολιτικός Αρχηγός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ το καταγγέλλω;
ΔΗΜΗΤΡΙΟΣ ΚΑΙΡΙΔΗΣ: Εσείς, που έχετε μηνυθεί και έχετε αγωγή από συνάδελφο, στην οποία απευθυνθήκατε «να σκίσει το καλσόν», έρχεστε εδώ να καταγγείλετε τον σεξισμό, υποκριτικά και ψευδολογώντας!
Λέω, λοιπόν, ότι στην Επιτροπή Δεοντολογίας έχουμε κουραστεί κάθε εβδομάδα να έρχονται δικές σας υποθέσεις και ότι η τελευταία που δικαιούται να ομιλεί είστε εσείς. Εμείς και στα λόγια και στην πράξη καταδικάζουμε τον σεξισμό, την κακοποιητική συμπεριφορά, την έμφυλη βία, τη βία γενικά, χωρίς αστερίσκους. 
Και ήρθατε εδώ να πείτε ψέματα…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο επί προσωπικού!


ΠΡΟΕΔΡΕΥΩΝ (Πάρις Κουκουλόπουλος): Όταν ολοκληρώσει.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, παρακαλώ, τον χρόνο.
ΠΡΟΕΔΡΕΥΩΝ (Πάρις Κουκουλόπουλος): Συνεχίστε.
ΔΗΜΗΤΡΙΟΣ ΚΑΙΡΙΔΗΣ: Θέλω να το πατήσετε για είκοσι δευτερόλεπτα, γιατί το κάνει κατά σύστημα και νομίζει ότι έτσι θα φιμώσει τη Συμπολίτευση, η δημοκράτισσα.
Λέω, λοιπόν, ότι από το Βήμα της Βουλής πριν από λίγες μέρες μας είπε ότι η Θεσσαλονίκη είναι μάλλον προβοκάτσια, για τη MARFIN δε έβγαλε απόφαση. Δεν είπε «ίσως», δεν είπε «πιθανόν», είπε «σίγουρα προβοκάτσια». Αν αυτό δεν είναι αστερίσκοι και «ναι μεν, αλλά» στην καθολική καταδίκη της βίας, της τρομοκρατίας όλων των υπόλοιπων πολιτικών δυνάμεων, από δεξιά και από αριστερά, με μόνη εξαίρεση εσάς, τι είναι; Κι ήρθατε εδώ να το επαναλάβετε για τη MARFIN. Για να μας πείτε ότι λέμε και ψέματα, για να βγείτε και από πάνω.
Κυρία Υπουργέ, θερμά συγχαρητήρια για το έργο που κάνετε στο Υπουργείο Πολιτισμού και για τη μεγάλη ανάταξη που έχουμε στον κρίσιμο αυτόν τομέα. Το έργο μιλάει από μόνο του, όσο κι αν οι αντίπαλοι επιχειρούν να το μηδενίσουν. Κατανοητό μέσα στον πολυκερματισμό και στην προσπάθεια ποιος θα γίνει πιο αντικυβερνητικός, μπας και διασωθούν και βρεθούν στην επόμενη Βουλή. Τα στοιχεία που παραθέσατε η ίδια και καταθέσατε και στα Πρακτικά είναι απολύτως αποκαλυπτικά και συντριπτικά.
Κλείνω λέγοντας τούτο. Η Ελλάδα έχει τον πιο αυστηρό αρχαιολογικό νόμο, και σωστά. Έχουμε αυτή την τεράστια κληρονομιά, οφείλουμε να τη διαφυλάξουμε ως κόρη οφθαλμού. Έχουμε εξαίρετους αρχαιολόγους και, όπως ξέρετε, έχω επισκεφθεί και πρόσφατα τη Βεργίνα με το καταπληκτικό νέο Μουσείο των Αιγών και όλη τη δουλειά που έγινε από την Αγγελική Κοτταρίδη, την κοινή μας φίλη, και τόσους άλλους χώρους όπου έχουν δώσει τη ζωή τους.
Ωστόσο, η μεγάλη εξουσία με την οποία έχουν οπλιστεί συχνά -και σας το λέω ως θέμα που μου θέτουν όλοι οι ψηφοφόροι μου- οδηγεί σε καταχρήσεις, οδηγεί σε τεράστιες ολιγωρίες που δεν προστατεύουν τον πολιτισμό, αλλά δημιουργούν τεράστιες δυσλειτουργίες στο έργο.
Είχαμε το παράδειγμα της Θεσσαλονίκης, υπερδεκαετής καθυστέρηση, που την πλήρωσε ο Έλληνας φορολογούμενος με υπέρμετρο κόστος και το πλήρωσε και ο Θεσσαλονικιός που δεν είχε το μετρό στην ώρα του και ο καταστηματάρχης που είδε την περιουσία του να καταστρέφεται.
Όλα αυτά είμαι βέβαιος ότι τα ξέρετε και τα δουλεύετε. Έχετε τη στήριξή μας για να προχωρήσουμε τη χώρα και τον πολιτισμό της πάνω απ’ όλα μπροστά.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, ορίστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ.
Λυπάμαι πάρα πολύ γι’ αυτό που κάνατε μόλις, κύριε Κουκουλόπουλε, και που χρειάστηκε να έλθω επάνω για να σας πω ότι αν δεν πράξετε το καθήκον σας, θα στραφώ εναντίον σας. Γιατί το να ρίχνεις νερό στον μύλο αυτής της επίθεσης, παριστάνοντας δήθεν ότι σέβεσαι και το να κακοποιείς από Έδρας με τη φωνή αυτήν τη βαριά, την ώρα που όλη η Αίθουσα έχει καταδικάσει αυτή τη χυδαιότητα η οποία μαίνεται από τις 14.00΄, εσείς μπορεί τώρα να ξυπνήσατε και να ήρθατε και να μην έχετε πάρει είδηση τι έχει γίνει εδώ, οφείλατε να είστε ενήμερος και οφείλατε να μην ρίχνετε νερό στον μύλο αυτής της επίθεσης.
Βέβαια, μπορεί να είναι κι αυτή η γραμμή του Αρχηγού σας κ. Ανδρουλάκη, που όταν ανέβηκα στο Βήμα την περασμένη Παρασκευή και του είπα: «Γιατί δεν καταδίκασες τον Μητσοτάκη όταν μου μίλησε για οίστρο και είπε να μου δείχνουν κατανόηση;», σηκώθηκε κι έφυγε.
Ίσως λοιπόν είναι η γραμμή σας. Και λυπάμαι πολύ για αυτήν τη γραμμή. Προτιμώ πολύ περισσότερο τη στάση που τήρησε ο προκάτοχός σας κ. Κωνσταντινόπουλος, ο οποίος παραιτήθηκε όταν έφυγε από το κόμμα σας. Δεν συμφωνώ μαζί του πολιτικά καθόλου, αλλά προτιμώ τη στάση που τήρησε από αυτό το οποίο επιλέξατε εσείς.
Ουδείς ετίμησε και ουδείς εκτίμησε αυτού του είδους τις εξυπηρετήσεις στην εξουσία, την ώρα που το πρόσωπο που στηρίζεται, δηλαδή ο Καιρίδης, είναι στα σχοινιά γιατί τον έχει κρεμάσει όλο του το κόμμα.
Λυπάμαι και για εσάς, κύριε Ξανθόπουλε, που δεν είδατε προσωπικό.
Θα ήθελα να βάλετε απευθείας και τα δύο λεπτά, νομίζω το εξήγησα το προσωπικό, όπως λέει ο Κανονισμός της Βουλής, προκειμένου να μην μιλώ υπό τη δαμόκλειο σπάθη του χρονόμετρου και του «κόφτη».
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, έχετε σπαταλήσει τα δύο...
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα βάλετε, παρακαλώ;
ΠΡΟΕΔΡΕΥΩΝ (Πάρις Κουκουλόπουλος): Συγγνώμη, έχετε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα βάλετε; Δεν θέλω την κρίση σας αν έχω σπαταλήσει…
ΠΡΟΕΔΡΕΥΩΝ (Πάρις Κουκουλόπουλος): Έχετε σπαταλήσει δύο λεπτά για να λέτε για ένα σωρό πράγματα πλην του προσωπικού.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Κουκουλόπουλε, σας ζήτησε κανείς να κάνετε τον κριτή;
ΠΡΟΕΔΡΕΥΩΝ (Πάρις Κουκουλόπουλος): Ωραία, εγώ θα κάνω κάτι. Θα σας δώσω ξανά το ένα λεπτό για να μας πείτε γιατί υπάρχει προσωπικό. Θα κάνω μια παρέκβαση. Πείτε μας σε ένα λεπτό σε τι συνίσταται το προσωπικό. Εάν υπάρχει, να σας δώσω όχι τρία, αλλά δεκατρία λεπτά, ευχαρίστως. Ορίστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λυπάμαι πολύ και για τον κ. Ανδρουλάκη και για εσάς.
ΠΡΟΕΔΡΕΥΩΝ (Πάρις Κουκουλόπουλος): Η κυρία Υπουργός έχει τον λόγο για να κλείσουμε τη συνεδρίαση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχει ζητήσει ο κ. Καζαμίας, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ντροπή! Ντροπή, κύριε Κουκουλόπουλε.
ΠΡΟΕΔΡΕΥΩΝ (Πάρις Κουκουλόπουλος): Κοιτάξτε, αυτές τις παραστάσεις με εμένα όχι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το ίδια είπε και ο Κυριαζίδης. Τα ίδια είπε και ο Κυριαζίδης.
ΠΡΟΕΔΡΕΥΩΝ (Πάρις Κουκουλόπουλος): Ο κ. Καζαμίας πήρε πρώτη φορά τον λόγο επί προσωπικού από εμένα και πήρε και τον λόγο επί προσωπικού μάλιστα μετά από Υπουργό.
Είναι έτσι, κύριε Καζαμία;
Αλλού αυτά λοιπόν, όχι σε εμένα, παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Δεν δέχομαι για τη δημοκρατική μου συνείδηση καμία υπόδειξη από κανέναν και πολύ περισσότερο από εσάς.
Κύριε Καζαμία, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος είστε εκεί πάνω που δεν δίνετε σε πολιτική Αρχηγό και λέτε «αλλού αυτά» σε πολιτική Αρχηγό; Πού τα ακούσατε αυτά; Επειδή είμαι γυναίκα;
ΠΡΟΕΔΡΕΥΩΝ (Πάρις Κουκουλόπουλος): Δεν είμαι αυτός που είμαι εδώ πάνω, είμαι αυτός που είμαι κι εκεί κάτω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ντροπή σας.
ΠΡΟΕΔΡΕΥΩΝ (Πάρις Κουκουλόπουλος): Ντροπή σε εσάς. Σας το ανταποδίδω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπράβο στον κ. Ανδρουλάκη και σε εσάς. Μπράβο στον κ. Ανδρουλάκη. Μπράβο στον Αρχηγό σας. Έτσι θα συγκυβερνήσετε.
ΠΡΟΕΔΡΕΥΩΝ (Πάρις Κουκουλόπουλος): Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Κουκουλόπουλε, δεν ήταν χάρη όταν μου δώσατε επί προσωπικού. Ήσασταν υποχρεωμένος να το κάνετε. Δεν είμαστε εδώ σε μια διαδικασία όπου ο Προεδρεύων μοιράζει προτιμήσεις και ρουσφέτια. Υπάρχει εδώ προσωπικό. Σε εμένα δεν μου δώσατε επί προσωπικού. Μου δώσατε δύο λεπτά για να εξηγήσω γιατί υπήρχε προσωπικό και σταμάτησε εκεί. Και να σας πω κάτι; Ήταν η πρώτη φορά σε τρία χρόνια που πήρα. Ναι, αλλά αυτό δεν είναι χάρη. Υποχρέωση είναι. Υποχρέωση είναι. Και θα έπρεπε να γίνεται κάθε φορά που υπάρχει θέμα επί προσωπικού. Δεν γίνεται εδώ, υπάρχει.
Επίσης, ήταν εντελώς άστοχο αυτό που είπατε: «Εγώ είχα καλή συνεργασία με τον πατέρα σας».
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι ντροπή! Τι ντροπή!
ΑΛΕΞΑΝΔΡΟΣ ΚΑΖΑΜΙΑΣ: Η γυναίκα δεν προσδιορίζεται ούτε από τον σύζυγο, ούτε από τον πατέρα. Έχετε μπροστά σας αρχηγό κόμματος.
Να σας πω κι εγώ ότι είχα καλή συνεργασία με κάποιον συγγενή σας για να απευθυνθώ σε εσάς; Αυτά τα ήθη φέρνετε στη Βουλή;
Έχουμε τώρα μπροστά μας εκεί τον αρχιψευδολόγο, τον κ. Καιρίδη, που ήλθε να μας πει σεβόμενος τον Κανονισμό.
Είστε ψεύτης, κύριε Καιρίδη, και ειπώθηκε αυτό σε εσάς από την Έδρα. Είπατε ότι λείπατε και ζητήσατε, λέει, τον λόγο για να καταδικάσετε όσα είπε ο Κυριαζίδης και δεν σας τον έδωσαν. Άθλιε ψεύτη. Αυτό είπατε. Και λείπατε από τη Βουλή. Και μετά είπατε, εκτός μικροφώνου: «Είχα πάει να φάω».
Τι είναι αυτά, κύριε Καιρίδη, σεβόμενος τον Κανονισμό;
Επίσης, ό,τι λέτε ειλικρινά -το λέω αυτό σε όλο το Σώμα- δεν έχει καμία απολύτως σημασία. Έχετε ένα μαύρο μητρώο στο να λέτε και να ξελέτε. Σε εμένα είχατε πει ότι η διχοτόμηση στην Κύπρο έχει πραγματοποιηθεί. Το θυμάστε; Αυτά είναι τα επιχειρήματα της Τουρκίας και τα υιοθετείτε, γιατί δεν έχετε τσίπα πάνω σας. Και μετά είπατε: «Εγώ δεν το είπα».
Βεβαίως, ευτυχώς, ήταν σε όλα τα πρωτοσέλιδα και σε όλους τους τίτλους. Τώρα είπατε: «Πώς τη λέτε αυτήν την έμφυλη βία;». Είστε αρνητής της έμφυλης βίας. Σας χτύπησαν το χεράκι από το Μαξίμου. Φαίνεται πήρατε τηλέφωνο και σας είπαν: «Πήγαινε πίσω να επανορθώσεις». Και ήρθες εδώ και μας είπες: «Είμαι κατά της έμφυλης βίας». Αλήθεια; Ό,τι θέλεις λες.
Ό,τι θέλει λέει, κύριε Πρόεδρε, ο Καιρίδης. Δεν μπορεί κανείς να τον πάρει στα σοβαρά. Είναι ένας ψεύτης, υποκριτής. Χρησιμοποιεί απαράδεκτα αντικοινοβουλευτικές εκφράσεις. Λέει ότι η κ. Κωνσταντοπούλου έχει μηνύσεις και έχει αρθεί η ασυλία της.
Μα έχει αρθεί η ασυλία της, επειδή η Πλειοψηφία της Νέας Δημοκρατίας το ψηφίζει. Εγώ ζήτησα σε εσάς που είχατε κάνει μια απαράδεκτη χειρονομία σε εμένα κεκλεισμένων των θυρών στην Επιτροπή Δεοντολογίας, κατέθεσα αναφορά στον Πρόεδρο της Βουλής και οι συνάδελφοί σας από τη Νέα Δημοκρατία έλεγαν ότι είχα δίκιο, κατ’ ιδίαν. Την ώρα της ψηφοφορίας η πλειοψηφία ψήφισε να σας προστατέψει. Γιατί; Γιατί έχετε την πλειοψηφία. Αυτά, το τι αποφασίζει η πλειοψηφία δεν είναι δικαιοσύνη, είναι απόφαση της πλειοψηφίας, είναι δικτατορία της πλειοψηφίας. Αυτό κάνετε και νομίζετε ότι υπερασπίζεστε κάποια δικαιοσύνη; Κοιμάστε αν το νομίζετε αυτό. 
Λοιπόν, κύριε Πρόεδρε, ο κ. Καιρίδης σήμερα έκανε μια αισχρή παράσταση σεξισμού, ψευδολογίας, προσβολών σε αρχηγό κόμματος και πραγματικά θα πρέπει να μην τον πιστεύει κανείς ξανά ποτέ από εδώ και πέρα. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Καζαμία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εσείς τον καλύψατε.
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Καιρίδης.
ΔΗΜΗΤΡΙΟΣ ΚΑΙΡΙΔΗΣ: Δεν θα ασχοληθώ με το …
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί δίνετε τον λόγο.
ΠΡΟΕΔΡΕΥΩΝ (Πάρις Κουκουλόπουλος): Ζήτησε τον λόγο επί προσωπικού.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εγώ ζήτησα.
ΠΡΟΕΔΡΕΥΩΝ (Πάρις Κουκουλόπουλος): Σας τον έδωσα, όταν μου ζητήσατε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, δεν μου τον δώσατε.
ΠΡΟΕΔΡΕΥΩΝ (Πάρις Κουκουλόπουλος): Πώς δεν σας τον έδωσα, κυρία Πρόεδρε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ντρέπεστε λίγο; Είναι αυτή εικόνα;
ΠΡΟΕΔΡΕΥΩΝ (Πάρις Κουκουλόπουλος): Χριστός και Παναγία!
ΔΗΜΗΤΡΙΟΣ ΚΑΙΡΙΔΗΣ: Φαντάζομαι ότι όλοι μπορούμε να συμφωνήσουμε ότι ο χαρακτηρισμός «ψεύτης» είναι υβριστικός και ότι, αν σε αυτόν δεν πάρει κάποιος τον λόγο επί προσωπικού, σε ποιον θα πάρει; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μάλιστα.
ΔΗΜΗΤΡΙΟΣ ΚΑΙΡΙΔΗΣ: Ωστόσο, δεν θα ασχοληθώ με το υβρεολόγιο και με το παραλήρημα. Δεν ξέρω ποιοι θα ασχοληθούν άλλοι, πάντως εγώ δεν είμαι ούτε ειδικός ούτε ειδήμων σε αυτά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να και η ψυχιατρικοποίηση, μπράβο!
ΔΗΜΗΤΡΙΟΣ ΚΑΙΡΙΔΗΣ: Το βέβαιον είναι ότι δεν έχει τίποτα να κάνει με παιδεία και με πολιτισμό, με καρδούλες και με αγάπες, με πολιτικό πολιτισμό, με ήθος, με δημοκρατία, με φιλελεύθερες αρχές και αξίες. Έχει να κάνει με πεζοδρόμιο; Έχει να κάνει με υπόκοσμο; Δικαίωμά σας, όλοι κρινόμαστε. Ένα θα πω μόνο, ότι στο αντίστοιχο υβρεολόγιο πριν δυο ώρες, γιατί είναι επαναλαμβανόμενο, η Προεδρεύουσα τότε Όλγα Γεροβασίλη -και εκεί πράγματι αξίζει η καταγγελία- αρνήθηκε ότι υπάρχει προσωπικό και δεν μου έδωσε τον λόγο και δεν μίλησα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι γυναίκα. Εδώ είναι ο άντρας που μιλάει.
ΔΗΜΗΤΡΙΟΣ ΚΑΙΡΙΔΗΣ: Εντάξει, έχουμε και σοβαρότερα θέματα να ασχοληθούμε από τις ύβρεις του κ. Καζαμία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Πάρις Κουκουλόπουλος, ο άντρας.
ΔΗΜΗΤΡΙΟΣ ΚΑΙΡΙΔΗΣ: Έχει, όμως, το ενδιαφέρον του…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μίλησε ο άντρας.
ΔΗΜΗΤΡΙΟΣ ΚΑΙΡΙΔΗΣ: …το γεγονός ότι η κ. Κωνσταντοπούλου, ενώ δεν υπάρχει τίποτα υβριστικό στα λεγόμενά μου, παρά μόνο τα γεγονότα, επιμένει…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ακραία συκοφαντικά είναι όλα αυτά.
ΔΗΜΗΤΡΙΟΣ ΚΑΙΡΙΔΗΣ: …να διακόπτει. «Η αδελφή του Πρωθυπουργού», «το καλσόν» όλα αυτά είναι ήθη μη σεξιστικά, μη κακοποιητικά; Είναι ωραία λογάκια όταν τα λέτε εσείς και τολμάτε και διακόπτετε διαρκώς; Θα σας τα λέμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο, κύριε Πρόεδρε.
[bookmark: _Hlk236166191]ΠΡΟΕΔΡΕΥΩΝ (Πάρις Κουκουλόπουλος): Έχει ζητήσει ο κ. Καζαμίας πριν από εσάς. Δεν υπάρχει Πρόεδρος στο προσωπικό, προηγείται αυτός που ζήτησε πρώτος. Ο κ. Καζαμίας ζήτησε πρώτος τον λόγο. 
ΔΗΜΗΤΡΙΟΣ ΚΑΙΡΙΔΗΣ: Εγώ θα φύγω, κύριε Πρόεδρε, για να διευκολύνω.
ΠΡΟΕΔΡΕΥΩΝ (Πάρις Κουκουλόπουλος): Δικαιούστε. 
Ορίστε, κύριε Καζαμία, ζητήσατε πρώτος τον λόγο. Σας είδα, σηκώσατε το χέρι.
ΑΛΕΞΑΝΔΡΟΣ ΚΑΖΑΜΙΑΣ: Όχι.
ΠΡΟΕΔΡΕΥΩΝ (Πάρις Κουκουλόπουλος): Δεν θέλετε. Ωραία.
Κυρία Πρόεδρε, έχει σηκώσει πριν από εσάς το χέρι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν το καταλαβαίνω. Θέλετε να του δώσετε πρώτα τον λόγο;
ΠΡΟΕΔΡΕΥΩΝ (Πάρις Κουκουλόπουλος): Δεν θέλω. Μου είπε «όχι». Σήκωσε πρώτος το χέρι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δώστε του πρώτα τον λόγο και μετά σε εμένα ή σε εμένα δεν θα δώσετε;
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, ναι, επί προσωπικού.
Ο κ. Καιρίδης όταν δεν πήρε τον λόγο από την κ. Γεροβασίλη, ήταν επειδή η κ. Γεροβασίλη έκρινε πως έλεγε ψέματα, είχε πει ψέματα στη Βουλή, ότι ήταν εντός της Αίθουσας, ότι ήθελε να καταδικάσει αυτά -τα απαράδεκτα σεξιστικά- που είπε ο Κυριαζίδης και επειδή έκρινε ότι ψευδόταν ο Καιρίδης, δεν του έδωσε τον λόγο. Αυτή είναι η αλήθεια. Δεν είναι ότι δεν του έδωσε τον λόγο, επειδή δεν πίστευε ότι υπήρχε προσωπικό. Και με την πράξη της επιβεβαίωσε ότι ψευδόταν. Είπε μάλιστα ότι είχε ζητήσει τον λόγο και δεν μπορούσε, ενώ ήταν να καταδικάσει από την πρώτη στιγμή.
Αυτά τα ψέματα ο κ. Καιρίδης τα λέει συστηματικά. Σε εμένα -που λέει ότι δεν έχει χρησιμοποιήσει καθόλου υβριστική συμπεριφορά- έκανε αισχρές χειρονομίες στην Επιτροπή Δεοντολογίας και κατέθεσα αναφορά στον Πρόεδρο της Βουλής. Αυτά δεν τα λέει, δεν λέει τι χειρονομίες έκανε, αλλά αυτά συνέβησαν και ψηφίσαμε εκεί και επειδή η πλειοψηφία των Βουλευτών ήταν της Νέας Δημοκρατίας, παρά το γεγονός ότι παραδέχτηκαν προφορικά ότι αυτό που είχε κάνει ήταν απαράδεκτο, κάποιοι από αυτούς τουλάχιστον, στο τέλος ψήφισαν να τον προστατέψουν. Επομένως, ο Καιρίδης δεν είναι καθαρός από αυτά που προσάπτει στους άλλους. Εκείνος είναι πρωταθλητής. Και τα «κουκλίτσα μου» που έλεγε και αυτά υβριστικά είναι. Δεν είναι καθόλου ευγενικά. 
Επομένως, κύριε Πρόεδρε, νομίζω ότι είναι ο τελευταίος που δικαιούται να μιλάει για κακοποιητική και προσβλητική συμπεριφορά. Εκείνος είναι πρωταθλητής σε αυτά. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Προφανώς δεν υπάρχει προσωπικό να σας δώσω περαιτέρω. 
Δίνω στην Πρόεδρο τώρα τον λόγο, στην κ. Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μολονότι είναι μία δοκιμασία όλη αυτή η διαδικασία, αλλά είναι και αποκαλυπτική. Είναι και αποκαλυπτική για το τι είναι ο καθένας και η καθεμιά, για το ποιοι πραγματικά τηρούν αρχές και αξίες και ποιοι τα μεταστρέφουν και κάνουν κωλοτούμπες ανάλογα με το συμφέρον. 
Κύριε Ξανθόπουλε, δεν εντυπωσιάστηκα που είπατε ότι δεν υπάρχει προσωπικό. Εξάλλου εσείς προσφωνούσατε «κύριο Πρόεδρο» τον Βορίδη και καλέσατε τον κ. Μητσοτάκη να σας ευχαριστήσει και εσάς ως Προεδρείο της Επιτροπής Αναθεώρησης του Συντάγματος, την ημέρα ακριβώς που έλεγε ότι έχω οίστρο και ότι πρέπει να μου δείχνουν κατανόηση, οπότε δεν εκπλήσσομαι. 
Η παρουσία…
ΧΡΗΣΤΟΣ ΓΙΑΝΝΟΥΛΗΣ: Κυρία Πρόεδρε, συγγνώμη, και εγώ ψήφισα κατά του προσωπικού.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …του κ. Καιρίδη, αλλά και η υπόθαλψη που κάνατε, κύριε Κουκουλόπουλε,
ΠΡΟΕΔΡΕΥΩΝ (Πάρις Κουκουλόπουλος): Υπόθαλψη;
[bookmark: _Hlk236167654]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, υπόθαλψη στη συκοφαντία, η οποία ειπώθηκε εναντίον μου, ειπώθηκε…
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε,…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, μπορώ να έχω τον λόγο ή όχι; Γιατί τον έχω μετ’ εμποδίων.
ΠΡΟΕΔΡΕΥΩΝ (Πάρις Κουκουλόπουλος): Εσείς μιλάτε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρακαλώ να μηδενίσετε τον χρόνο, διότι μιλώ με διαρκείς παρεμβάσεις.
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κυρία Πρόεδρε, συνεχίστε. Θα τον βάλω αργότερα τον χρόνο. Συνεχίστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η παρουσία λοιπόν αυτή, είναι μία παρουσία αυτοτελώς κακοποιητική. Αυτό το οποίο μόλις προηγουμένως κάνατε, είναι αυτό που γίνεται εδώ μέσα στη Βουλή. Δηλαδή μία επίθεση στην προσωπικότητα ενός ανθρώπου εφ’ όλης της ύλης, μία επιτίμηση για να δούμε μέχρι πού θα αντέξει, μία αναφορά στην οικογένειά του, στην οικογένεια της. Ναι, θίγομαι, όταν πιάνουν στο στόμα τους την οικογένειά μου, γιατί επιπλέον, κύριε Καιρίδη, που απουσιάσατε, εγώ ούτε κληρονόμησα κάποια βουλευτική έδρα ούτε επιδίωξα, ελέω ονόματος, οτιδήποτε ούτε στη δικηγορία μου ούτε στην πολιτική και βρίσκομαι εδώ που βρίσκομαι με τις δυνάμεις μου κατ’ απαίτησή μου…
ΠΡΟΕΔΡΕΥΩΝ (Πάρις Κουκουλόπουλος): Νομίζω, έχετε απαντήσει επαρκέστατα πολιτικά σε αυτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είναι δυνατόν…
Είναι μάλλον κάποιο τεστ αυτό, να τρέχει ο χρόνος ότι δώσατε τον λόγο και να είναι κλειστό το μικρόφωνο. Εντάξει, θα το ζήσουμε και αυτό. 
ΠΡΟΕΔΡΕΥΩΝ (Πάρις Κουκουλόπουλος): Έχετε το μικρόφωνο ανοικτό, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, σταματήστε. Μιλάω. Για ποιον λόγο; Θέλετε να με ενθαρρύνετε και να μιλήσω; 
Σας είπε ο κ. Καζαμίας, προηγουμένως, απευθύνεστε σε πολιτική αρχηγό και της λέτε ότι έχετε συνεργαστεί με τον πατέρα της; Σταματήστε επιτέλους! Ποιοι είστε όλοι εσείς που μιλάτε έτσι στις γυναίκες; Ποιοι είστε όλοι εσείς που καταδικάζετε, υποτίθεται, την έμφυλη βία αλλά τόσο όσο θέλετε εσείς και μετά την ασκείτε με αγριοφωνάρες και με χειρονομίες από Έδρας; Ποιοι είστε όλοι εσείς που εκπέμπετε στα νέα κορίτσια αυτήν την εικόνα, ότι κάνετε ότι γουστάρετε εδώ μέσα; Ποιοι είστε όλοι εσείς που επιτρέπετε σε εαυτούς και αλλήλους αυτού του είδους τη συκοφαντία; 

Δεν είναι προσωπικό ότι λέει ψευδώς ότι έχω τιμωρηθεί για δεοντολογική παραβίαση, ενώ κάτι τέτοιο δεν έχει συμβεί; Ότι λέει ψευδώς -και αυτός και ο Φλωρίδης- ότι έχω κατηγορίες για κακουργήματα, δεν είναι αυτό προσωπικό; Δεν το αναγνωρίσατε; Δεν είναι προσωπικό ότι λέει ψευδώς ότι αποκαλώ την κ. Μπακογιάννη μόνο «αδελφή του Πρωθυπουργού»; Δεν είναι ψευδές ότι προσπαθεί να αντιστρέψει την πραγματικότητα και να συγκαλύψει τι έκανε ο Κυριαζίδης; Η επιλεκτικότητα της ακοής σας, μάλλον, έχει σχέση με τις μετεκλογικές σας επιδιώξεις, κύριε Κουκουλόπουλε, και λυπάμαι. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστώ. Ο κ. Γιαννούλης έχει μια παρέμβαση ακόμα. 
Ορίστε, έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κυρία Κωνσταντοπούλου, κυρία Πρόεδρε, ειλικρινά δεν θέλω να σας έχω γυρισμένη την πλάτη, και θα απευθυνθώ προσωπικά σε εσάς. Δεν θα επιτρέψω ποτέ στον εαυτό μου να αφήσει έναν σύντροφο απροστάτευτο σε άδικες κατηγορίες. Αυτό που απευθύνατε στον κ. Ξανθόπουλο, στον Θεόφιλο Ξανθόπουλο, έναν άνθρωπο που υπερασπίστηκε, όπως και εσείς, σε πολλές δικαστικές αίθουσες την αξιοπρέπεια της γυναίκας, του ανθρώπου, των δικαιωμάτων και με την πολιτική του παρουσία, πιστεύω, δεν έχει δώσει το δικαίωμα σε κανέναν να του απευθύνεται επιτιμητικά με τη λέξη «ντροπή σου». 
Πιστεύω ότι ως ΣΥΡΙΖΑ-Προοδευτική Συμμαχία και η ταπεινότητά μου ως Κοινοβουλευτικός Εκπρόσωπος, από την πρώτη στιγμή που εξελίχθηκαν τα γεγονότα γύρω από τον κ. Κυριαζίδη, είχαμε κρυστάλλινη, διαυγή στάση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μάλλον δεν είχατε.
ΧΡΗΣΤΟΣ ΓΙΑΝΝΟΥΛΗΣ: …η οποία δεν επιδέχεται καμία... 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μάλλον δεν είχατε.
ΧΡΗΣΤΟΣ ΓΙΑΝΝΟΥΛΗΣ: …δεν επιδέχεται, κυρία Πρόεδρε, καμία αμφισβήτηση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μάλλον δεν είχατε.
ΧΡΗΣΤΟΣ ΓΙΑΝΝΟΥΛΗΣ: Θα σας παρακαλούσα πάρα πολύ τον ίδιο σεβασμό που δείχνουμε και εμείς προς εσάς, να τον ανταποδώσετε και εσείς προς εμάς.
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Κυρία Υπουργέ, έχετε τον λόγο. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Θα ξεκινήσω μόνο με το σχόλιο ότι η εικόνα της Βουλής μάλλον πρέπει να προβληματίσει όλους και όσοι είμαστε εδώ και όσοι βλέπουν, δυστυχώς, και όσοι βλέπουν. 
Κυρίες και κύριοι Βουλευτές, στις επιτροπές μίλησα εκτενώς για το νομοσχέδιο. Στην Ολομέλεια σήμερα τη συζήτηση μονοπώλησαν τα πρώτα άρθρα του νομοσχεδίου. Θα μείνω και εγώ, μάλλον λόγω χρόνου, κυρίως σε αυτά για να σας δώσω, για άλλη μία φορά, τις απαντήσεις που ζητάτε. Όμως, πριν από αυτό δεν μπορώ να μην επισημάνω ότι σήμερα δοκιμάζεται η στοιχειώδης εντιμότητα και η ποιότητα του δημόσιου λόγου αναφορικά με την πολιτιστική κληρονομιά. 
Κάποιοι επέλεξαν και επιλέγουν να πλάθουν φαντασιώσεις προκειμένου να παραπλανήσουν την κοινή γνώμη, είτε επειδή δεν έχουν μελετήσει επαρκώς το σχέδιο νόμου -αυτή είναι η καλύτερη εκδοχή- είτε εσκεμμένα και φαύλα για ίδιον όφελος στείρου αντιπολιτευτικού χαρακτήρα. Απαντώ, λοιπόν, όπως αρμόζει στη Βουλή και όπως επιτάσσει κάθε δημόσια συζήτηση για την πολιτιστική κληρονομιά που έχει διαμορφώσει και διαμορφώνει την εθνική μας συνείδηση και ταυτότητα. Εμείς δεν θέλουμε να γίνουμε αγοραίοι. Θα απαντήσω πολύ συγκεκριμένα, όπως πάντα, τονίζοντας το αυτονόητο ότι η πολιτιστική κληρονομιά δεν προστατεύεται, δεν αναδεικνύεται με αγοραία συνθήματα, με πηχυαίους τίτλους κενού περιεχομένου ούτε με επαναστατικού χαρακτήρα ασκήσεις, ανακοινώσεις, αναρτήσεις και βιντεάκια των δήθεν αυτοαυτοαποκαλούμενων προοδευτικών ενώσεων, σωματείων καθώς και νυν και πρώην πολιτευτών και πολιτικών. 
Η πολιτιστική μας κληρονομιά προστατεύεται αποκλειστικά και μόνο με κανόνες δικαίου. Οργανώνεται και αναπτύσσεται και με τα έσοδα που επιστρέφουν διά του ΟΔΑΠ στο Υπουργείο Πολιτισμού για να πραγματώσουν τους σκοπούς και την αποστολή του Υπουργείου. Ακούω αυτές όλες τις μέρες ότι «η ανώνυμη εταιρεία θα πάρει τα μνημεία» ή ότι «η κυριότητα περνά μέσω της ανώνυμης εταιρείας σε ιδιώτες» και ότι στην πράξη ξεπουλάμε τα μνημεία. Σε όσους επιδιώκουν να κάνουν λογοπαίγνια και συρραφές λέξεων και φράσεων -χαμηλού και ενίοτε χυδαίου επιπέδου- για να κερδίσουν τις εντυπώσεις, επειδή δήθεν η ανώνυμη εταιρεία θα διαχειρίζεται κινητή και ακίνητη περιουσία, αυτό σημαίνει ξεπούλημα, απαντώ τα ακόλουθα. 
Το πρώτο και αδιαπραγμάτευτο. Δεν υπάρχει ξεπούλημα όταν δεν υπάρχει μεταβίβαση κυριότητας. Το σχέδιο νόμου συστήνει ανώνυμη εταιρεία ως επιχειρησιακό και εκτελεστικό βραχίονα του ΟΔΑΠ, όχι ως φορέα μεταβίβασης κυριότητας μνημείων. Αυτό επιχειρήθηκε άπαξ το 2018 όταν προσπάθησαν κάποιοι, ο ΣΥΡΙΖΑ, να μεταβιβάσει τα μνημεία στο Υπερταμείο. Είναι φανερό ότι πολλοί από εσάς κάνετε προσπάθεια να το συμψηφίσετε αυτό. Αυτό, όμως, δεν μπορεί να γίνει και δεν σας πιστεύει κανείς. Το ίδιο λέτε για το νερό. Το ίδιο αφήγημα για το δεκατριάωρο και την υποτιθέμενη φορολόγηση των φιλοδωρημάτων. 
Ο δημόσιος χαρακτήρας της προστασίας και της κυριότητας των μνημείων δεν αποτελεί αντικείμενο του υπό συζήτηση νομοσχεδίου. Το έχουμε πει, το λέμε συνέχεια. Και τι λέμε; Ότι η πολιτιστική κληρονομιά προστατεύεται ούτως ή άλλως από το άρθρο 24 του Συντάγματος και από τον ν.4858/2021 για την προστασία των αρχαιοτήτων και της πολιτιστικής κληρονομιάς. Τελεία και παύλα. Εδώ δεν μιλάμε για προστασία. Η προστασία είναι ξεκαθαρισμένη. Όσοι δεν θέλετε να το καταλάβετε, απλώς επιχειρείτε να διαστρεβλώσετε και να χυδαιολογήσετε επί των μνημείων, στην ουσία. Αφού, λοιπόν, ο δημόσιος χαρακτήρας της…
ΧΡΗΣΤΟΣ ΓΙΑΝΝΟΥΛΗΣ: Κυρία Υπουργέ, λίγο ήρεμα.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Καλά, τόση ώρα, κύριε Γιαννούλη, δεν σας ενοχλούσε; Δεν σας ενοχλούσε ο θόρυβος; 
Ο δημόσιος, λοιπόν, χαρακτήρας της προστασίας και της κυριότητας των μνημείων, εφόσον δεν αποτελεί αντικείμενο του σχεδίου νόμου, δεν είναι δυνατόν να καταργείται από αυτό το σχέδιο νόμου. Δεν καταργείται ο δημόσιος χαρακτήρας από το συγκεκριμένο σχέδιο νόμου. Αυτό το καταλαβαίνει και πρωτοετής φοιτητής της Νομικής. Διαχείριση, κύριοι Βουλευτές, δεν σημαίνει κυριότητα και αφού η εταιρεία δεν έχει την κυριότητα, δεν μπορεί να προβεί σε εκποίηση. Πέραν αυτού, όμως, στην παράγραφο 2 του άρθρου 7 του σχεδίου νόμου αναφέρεται ρητά ότι η εκποίηση της ακίνητης περιουσίας ή οποιοδήποτε στοιχείο αυτής ρητώς αποκλείεται. Συνεπώς, διαχείριση δεν σημαίνει εκποίηση, ό,τι και να λέτε. Όσα βιντεάκια και αν ανεβάσετε στο TikTok με φόντο την Ακρόπολη, δεν πείθετε. Εργαλειοποιείτε την Ακρόπολη. Εργαλειοποιείτε τα σύμβολα, τα οποία δήθεν προστατεύετε. 
Αντίθετα, σύμφωνα με το άρθρο 6 του σχεδίου νόμου, διαχείριση σημαίνει συμβάσεις, λειτουργίες, υπηρεσίες στο όνομα και για λογαριασμό του ΟΔΑΠ, εμπορική οργάνωση, ψηφιακά συστήματα, παραγωγή προϊόντων, εξυπηρέτηση επισκεπτών και, μάλιστα, εντός των ίδιων αυστηρών θεσμικών πλαισίων που διέπουν και τον ΟΔΑΠ και το Υπουργείο Πολιτισμού. Σήμερα, αυτές τις μέρες, ο ΟΔΑΠ έχει ανέβει, από εκεί που τον καταψηφίζατε το 2020. 
Ποιοι, λοιπόν, είναι οι νόμοι οι οποίοι διέπουν τη συγκεκριμένη ανώνυμη εταιρεία, όπως και τον ΟΔΑΠ, όπως και το Υπουργείο Πολιτισμού; Δημόσιο λογιστικό, ν. 4270/2014 και Κοινοτική Οδηγία. Η Ανώνυμη Εταιρεία διέπεται από δημόσιο λογιστικό. Δημόσιες Συμβάσεις, ν. 4412/2016, νόμος ΑΣΕΠ 4765/2021. Αυτό είναι το θεσμικό πλαίσιο της εταιρείας. Αυτό αναφέρεται ρητά στον νόμο. Αυτό είναι αυτό το οποίο δεν βλέπετε. Δεν βλέπετε, διότι απλώς θέλετε να κάνετε χυδαία αντιπολίτευση εργαλειοποιώντας τα μνημεία, τα οποία υποτίθεται ότι προστατεύεται. 
Εδώ, λοιπόν, υπάρχει η συνειδητή αποσιώπηση. Ο ΟΔΑΠ έχει τις αρμοδιότητες αξιοποίησης ακινήτων, πωλητηρίων και αναψυκτηρίων σύμφωνα με τον νόμο του 2020.
Αυτόν τον νόμο, επαναλαμβάνω, που τότε καταψηφίσατε, πλην του ΠΑΣΟΚ, γιατί αυτός τότε ιδιωτικοποιούσε την πολιτιστική κληρονομιά, τώρα τον υπερασπίζεστε σθεναρά γιατί εξασφάλισε τον δημόσιο χαρακτήρα του ΟΔΑΠ και του πολιτισμού. Αναρωτιέμαι, θυμάστε τι λέτε κάθε φορά; Πώς μπορείτε με τέτοια ευκολία να αναιρείτε και να διαψεύδετε τόσο ανερυθρίαστα τον εαυτό σας; 
Ο ν.4761 του 2020 στο άρθρο 5 συνδέει το ειδικού σκοπού νομικό πρόσωπο ιδιωτικού δικαίου, με αποκλειστικό αντικείμενο τη διαχείριση ακίνητης περιουσίας που σχετίζεται με την αξιοποίηση, ενώ ο ΟΔΑΠ έχει ήδη θεσμικό ρόλο στη διαχείριση πολιτιστικών πόρων και στην πολιτική πωλήσεων. 
Εμείς είμαστε απολύτως συνεπείς σε αυτά που λέμε. Εσείς θυμηθήκατε ξαφνικά τον δημόσιο χαρακτήρα του ΟΔΑΠ, τον οποίον τότε ξορκίζατε, ότι δεν υπάρχει. Επομένως, αυτό το οποίο έχετε χρησιμοποιήσει κατά κόρον στις επιτροπές -ανώνυμη εταιρεία, άρα ξεπούλημα- είναι ένα λογικό άλμα που γίνεται αποκλειστικά και μόνο για φτηνή και χυδαία προπαγάνδα προς άγρα εντυπώσεων και φτηνού αντιπολιτευτικού λόγου. 
Αποκρύπτετε μεθοδικά ότι η Α.Ε δεν είναι ιδιώτης, αλλά είναι δημοσίου χαρακτήρα εταιρεία, με μετοχική σύνθεση που διασφαλίζει τον πλήρη δημόσιο έλεγχο. Μας λέτε «με νομοσχέδιο τερατούργημα περνάει εν μέσω θερινής ραστώνης όλη η διαχείριση και η εκμετάλλευση της πολιτιστικής μας κληρονομιάς για τα επόμενα εκατό χρόνια σε ιδιώτες που θα επιλέγονται από την Κυβέρνηση». Να μη σχολιάσω τη θερινή ραστώνη. Αν δεν κάνω λάθος, η Βουλή δουλεύει. Επομένως, προς τι μας ενοχλεί να δουλεύουμε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βέβαια, κυρία Υπουργέ, οι Βουλευτές της Νέας Δημοκρατίας είναι απόντες. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Όταν μιλάμε για Γενική Συνέλευση σε ανώνυμη εταιρεία πρέπει να θυμίσω κατά νόμο ότι είναι το ανώτατο όργανο αυτής, με βάση τη μετοχική της σύνθεση. Το άρθρο 16 απαρτίζεται από το Υπουργείο Εθνικής Οικονομίας και Οικονομικών και το Υπουργείο Πολιτισμού και τον ΟΔΑΠ. 
Το μετοχικό κεφάλαιο της εταιρείας, σύμφωνα με την παράγραφο 1 του άρθρου 16 του νομοσχεδίου, ορίζεται σε 3.000.000 ευρώ. Διαιρείται σε 30.000 αμεταβίβαστες ονομαστικές μετοχές αξίας 100 ευρώ η κάθε μία και καλύπτεται κατά ποσοστό 90% από το Ελληνικό Δημόσιο και κατά ποσοστό 10% από τον ΟΔΑΠ. Δηλαδή μιλάμε για μία ανώνυμη εταιρεία στον σκληρό πυρήνα του δημοσίου. 
Ρωτάτε; Το απαντώ. Το ξαναρωτάτε. Το ξαναπαντώ λοιπόν. Ο ΟΔΑΠ είναι πετυχημένος; Βεβαίως και είναι. Γι’ αυτό και είναι συνιδρυτής της ανώνυμης εταιρείας. Είναι μέτοχος στην ανώνυμη εταιρεία και είναι πολύ σπάνιες οι φορές που ένα νομικό πρόσωπο δημοσίου δικαίου είναι μέτοχος σε μία ανώνυμη εταιρεία. Όμως ακριβώς γιατί έχει πετύχει ο οργανισμός υποστηρίζεται από την ανώνυμη εταιρεία και αναλαμβάνει ευρύτερο ρόλο, εποπτικό ρόλο, εμβαθύνει στις αρμοδιότητές του, απεμπλέκεται από έναν όγκο εκτελεστικών λειτουργιών, χωρίς να χάνει τον θεμελιώδη ρόλο του ως δικαιούχου των εσόδων από τις δράσεις και τα έργα που θα υλοποιούνται στο όνομά του και για λογαριασμό του. 
Ο ΟΔΑΠ επικεντρώνεται στον στρατηγικό σχεδιασμό, στον προγραμματισμό, στην εποπτεία, στη διασφάλιση του δημοσίου συμφέροντος και στη διαχείριση των εσόδων. Ο νόμος δεν αφήνει καμία περίπτωση, κανένα περιθώριο να εισέλθει κανένας άλλος μέτοχος, ούτε ιδιώτης ούτε καν δημόσια επιχείρηση. Επομένως, για ποια ιδιωτικοποίηση μιλάτε, όταν οι μέτοχοι είναι το δημόσιο; Όταν η εταιρεία ασκεί σύμφωνα με τα άρθρα 6 και 7 τις αρμοδιότητές της, τις περισσότερες από τις οποίες τις έχει ήδη και σήμερα στους σκοπούς του ο ΟΔΑΠ, στο όνομα και για λογαριασμό του οποίου ενεργεί η εταιρεία; Από πότε είναι ιδιώτης ένα νομικό πρόσωπο το οποίο συστήνει το κράτος και εποπτεύεται από το κράτος και έχει μοναδικούς μετόχους το κράτος; 
Ο ΟΔΑΠ από τον νόμο του 2020 θα μπορούσε να αναθέτει σε ιδιωτικές εταιρείες που δραστηριοποιούνται στην αγορά την ανάπτυξη της εμπορικής του πολιτικής. Εμείς επιλέξαμε συνειδητά τη δουλειά αυτή να την κάνει μία κρατική εταιρεία, που λειτουργεί και ενεργεί στο όνομα και για λογαριασμό του ΟΔΑΠ. 
Άλλο πράγμα είναι η πολιτική της αγοράς και άλλο είναι η εφαρμογή ειδικής εμπορικής πολιτικής που απαιτεί την εποπτεία ενός εξειδικευμένου φορέα. Εδώ εσείς, η Αντιπολίτευση, η κατακερματισμένη Αντιπολίτευση που ζητά ρόλο, μπερδεύει το εμπορικό με το αγοραίο. Είναι βέβαια εκλεκτική συγγένεια. 
Ακούμε ότι η κρατική εταιρεία θα διαχειρίζεται εκατομμύρια. Ναι, πράγματι θα διαχειρίζεται, αλλά για λογαριασμό και στο όνομα του ΟΔΑΠ. Και από τον ΟΔΑΠ διά του Κρατικού Προϋπολογισμού -και αυτό το αποκρύβετε να το λέτε- και μέσω του Γενικού Λογιστηρίου του Κράτους, θα έρχονται στο Υπουργείο Πολιτισμού για την υποστήριξη των υπηρεσιών του Υπουργείου Πολιτισμού και τη στήριξη της σύγχρονης δημιουργίας. 
Στα άρθρα, στα είκοσι άρθρα που αφορούν τη σύσταση της κρατικής εταιρείας, αυτό που μόλις είπα, αναφέρεται είκοσι οκτώ φορές, αλλά εσείς δεν το είδατε. Δεν το καταλάβατε; Πόσες φορές ακόμα πρέπει να το πούμε για να γίνει κατανοητό; 
Ακόμα μια προκλητική στρέβλωση. Μεθοδευμένα αποκρύπτετε ότι αυτό το οποίο μας είπατε, ότι η ανώνυμη εταιρεία θα συντάσσει σχέδια νόμων και κανονιστικών πράξεων, άρα θα αλλάξει το σύστημα διακυβέρνησης, αυτό είναι αρμοδιότητα της Διεύθυνσης Νομικής Υποστήριξης της εταιρείας. 
Πρώτον, το να συντάσσεται ή να εισηγείται σχέδια νόμων μια διοικητική δομή, το κάνει και το Υπουργείο Πολιτισμού. Δεν σημαίνει ότι νομοθετεί. Νομοθετεί η Βουλή μετά από εισήγηση των αρμόδιων Υπουργών. Μια διοικητική δομή και ειδικά η Διεύθυνση Νομικής Υποστήριξης μπορεί να παρέχει και οφείλει να κάνει τεχνική και νομική υποστήριξη στο Υπουργείο Πολιτισμού ή στον ΟΔΑΠ, χωρίς να έχει κανονιστική εξουσία, αλλά αυτά είναι ψιλά γράμματα ή απλώς δεν θέλετε να τα λέτε διότι σας χαλούν το αφήγημα. 
Ο ίδιος ο ν.4761/2020 στο άρθρο 10 αναγνωρίζει ως αρμοδιότητα του Διοικητικού Συμβουλίου του ΟΔΑΠ την υποβολή προτάσεων νομοθετικών ρυθμίσεων για τα θέματα αρμοδιότητας του ΟΔΑΠ. Άρα, η θεσμική πρακτική εισήγησης- υποστήριξης υφίσταται ήδη εντός του δημοσίου οργανισμού, τον οποίον εσείς ούτως ή άλλως έχετε πλέον αποθεώσει και καλά έχετε κάνει. 
Για όσους αναφέρουν ότι η εταιρεία θα μισθώνει, εκμισθώνει, παραχωρεί χρήσεις μέσα στα μνημεία, άρα θα τα δίνει σε ιδιώτες, πρώτον, το νομοσχέδιο προβλέπει στο άρθρο 7 ενδελεχώς τον επιχειρησιακό σχεδιασμό και τη διαδικασία έγκρισης και υλοποίησης των σχεδίων προγραμμάτων αξιοποίησης ακίνητης περιουσίας αρχαιολογικών χώρων, ιστορικών τόπων και μνημείων, τα οποία θα συντάσσει η εταιρεία. Αυτό το λέτε. 
Αυτό που δεν λέτε είναι ότι ακολούθως θα τα εισηγείται στον ΟΔΑΠ. Εφόσον περνούν από το φίλτρο του ΟΔΑΠ, θα φτάνουν στο Υπουργείο Πολιτισμού, θα περνούν από το Κεντρικό Αρχαιολογικό Συμβούλιο για να αποφασίσει εν τέλει ο Υπουργός. Αυτές όλες οι διαδικασίες είναι κακό πράγμα. Είναι κακό, σας χαλούν το αφήγημα. Πώς θα πείσετε για τους ιδιώτες που δεν υπάρχουν; 
Δεύτερον, τα πωλητήρια, τα αναψυκτήρια, οι υπηρεσίες προς τους επισκέπτες δεν είναι βεβήλωση των μνημείων, των αρχαιολογικών χώρων, των ιστορικών τόπων και των μουσείων. Είναι υποδομές και υπηρεσίες που οφείλουμε να παρέχουμε στην κοινωνία, στους επισκέπτες -η ορολογία «πελάτες» είναι δική σας και σας την επιστρέφω- σε αυτούς που τιμούν τη χώρα μας, σε αυτούς που τιμούν, με την επίσκεψή τους, τα μνημεία και τους αρχαιολογικούς μας χώρους. 
ΧΡΗΣΤΟΣ ΓΙΑΝΝΟΥΛΗΣ: Τι μας επιστρέφετε, δηλαδή; 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Την αγοραία αντίληψη. 
Το πολιτιστικό αγαθό είναι το μνημείο, είναι η Ακρόπολη, είναι η Κνωσός. Δεν είναι ούτε το πωλητήριο της Ακρόπολης ή της Κνωσού, ούτε το καφενείο της Ακρόπολης ή της Κνωσού, εκτός αν για εσάς, βάσει της αγοραίας αντίληψης των πελατών, η ταύτιση καφενείου και μνημείου είναι αυταπόδεικτη. 
Το κρίσιμο ερώτημα αν οι υποδομές για την εξυπηρέτηση των χώρων θα λειτουργούν με κανόνες, ποιότητα, διαφάνεια και έλεγχο ή αν θα υπολειτουργούν με παρωχημένες αντιλήψεις, χωρίς να εξυπηρετούν τους επισκέπτες, χωρίς να εξασφαλίσουν έσοδα και εν τέλει να στερούν πόρους από τα μνημεία, αυτό δεν σας αφορά. Και δεν σας αφορά για κάτι πολύ απλό, διότι την περίοδο 2015-2019 δεν λειτουργούσε σχεδόν τίποτα. Αυτά τα οποία παραλάβαμε -και αυτά είναι καταγεγραμμένα και στα Πρακτικά της Βουλής και μη αμφισβητούμενα- είτε σας ενοχλεί ήταν κλειστά. 
Μπορεί να σας ενοχλεί, κύριε Γιαννούλη, τι να κάνουμε; 
ΧΡΗΣΤΟΣ ΓΙΑΝΝΟΥΛΗΣ: Όχι, διασκεδάζω με αυτά που λέτε, γιατί είναι όλα ανακρίβειες. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Είναι ανακρίβειες; Ελάτε να τα συζητήσουμε όσο θέλετε. Ελάτε να τα συζητήσουμε, γιατί εγώ τα έχω όλα τα στοιχεία. 
ΧΡΗΣΤΟΣ ΓΙΑΝΝΟΥΛΗΣ: Μιλάτε ως κομματάρχης και όχι ως Υπουργός Πολιτισμού. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Τρίτον, η ίδια η ύπαρξη συμβάσεων λειτουργίας δεν είναι ιδιωτικοποίηση των μνημείων. Και επειδή κανείς από όσους μας εγκαλούν για ιδιωτικοποίηση των μνημείων δεν μας δίνει έναν ορισμό αυτής, τον δώσαμε μόνοι μας. Είναι η πρώτη φορά που στο συγκεκριμένο νομοθέτημα μπαίνουν ορισμοί για όλα αυτά που συζητάμε.
Μας λέτε ότι θα υποκαταστήσουμε στο έργο της την Αρχαιολογική Υπηρεσία. Αυτό, κύριοι Βουλευτές, θα συνιστούσε θεσμική μετάλλαξη και κάτι τέτοιο δεν προβλέπεται σε κανένα άρθρο του νομοσχεδίου. Επαναλαμβάνω για πολλοστή φορά, το νομοσχέδιο δεν ασχολείται με την προστασία και την κυριότητα της πολιτιστικής κληρονομιάς. 
Έχουμε ακούσει να λέτε σημεία και τέρατα για αυτό το νομοσχέδιο. Θα μείνω σε δύο πράγματα ακόμα. Υποστηρίζετε…
 ΧΡΗΣΤΟΣ ΓΙΑΝΝΟΥΛΗΣ: Αναλογιστείτε ποιοι έχουν καθίσει στην ίδια καρέκλα με εσάς.
ΠΡΟΕΔΡΕΥΩΝ (Πάρις Κουκουλόπουλος): Παρακαλώ. Αφήστε την κυρία Υπουργό να ολοκληρώσει. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Υποστηρίζετε ότι η εταιρεία έχει μία αγγλική ονομασία «Hellenic Heritage» και ότι «Hellenic Heritage» ονομάζουμε την κληρονομιά του Περικλή. Το Υπουργείο Πολιτισμού διά της αρχαιολογικής του υπηρεσίας, όπως ήδη σας είπα, και των θεσμικών του οργάνων αποφασίζει για τις χρήσεις. Αυτά τα οποία γίνονται, είναι αυτά που υπαγορεύονται από τον αρχαιολογικό νόμο. Η αρχαιολογική προστασία δεν υποκαθίσταται από εμπορική πολιτική. Η επιστημονική κρίση δεν παρακάμπτεται από εταιρικό σχεδιασμό. Και σε κάθε περίπτωση είναι τουλάχιστον υποκριτικό από αυτούς που επί της κυβέρνησής τους η διδασκαλία των αρχαίων ελληνικών στο Γυμνάσιο και το Λύκειο θεωρήθηκε παραφύσιν, να επικαλούνται τον Περικλή.
 Ακούστε, είναι εύκολο να φωνάζεις «ο Παρθενώνας στο σφυρί» και είναι πολύ δύσκολο να παραδεχθείς ότι ο πολιτισμός χρειάζεται πόρους, ότι η πολιτιστική κληρονομιά πρέπει να συντηρείται σωστά και με πόρους. Διότι όταν δεν υπάρχουν πόροι και υπάρχει δυσλειτουργία, τότε εν ονόματι -μάλιστα ποιου;- της ιδεολογικής καθαρότητας, αυτό είναι ξεπούλημα των μνημείων. Η εγκατάλειψη είναι ξεπούλημα. Η φθορά είναι ξεπούλημα. Γιατί αφήνεις το μνημείο να καταρρεύσει, ενώ έχεις λύσεις, να διαθέσεις πόρους, τους οποίους πρέπει να βρεις. 
Ξεπούλημα, λοιπόν, είναι να χάνεις έσοδα λόγω της δυσλειτουργίας των δομών. Ξεπούλημα είναι να αφήνεις κλειστά πωλητήρια και αναψυκτήρια και να μην παρέχεις στοιχειώδεις υπηρεσίες στους επισκέπτες. 
Καταλήγοντας, είναι πολλά που θα μπορούσα να πω και είναι όλα απολύτως ακριβή και αποδεικνύονται.
 Κύριοι Βουλευτές, ακριβώς για όλα όσα είπα, θεωρώ ότι αξίζει τον κόπο να ψηφίσετε το παρόν σχέδιο νόμου, διότι εάν μέχρι σήμερα πετύχαμε τον πολλαπλασιασμό των εσόδων, με τον τρόπο που προτείνουμε, μπορούμε να συνεισφέρουμε πολύ περισσότερα και στην πολιτιστική κληρονομιά και στη σύγχρονη δημιουργία. Το νομοσχέδιο αυτό υπηρετεί τον πολιτισμό, γιατί δημιουργεί εργαλεία, κανόνες, δημόσιο έλεγχο, διαφάνεια, πόρους και αποτέλεσμα. Το σχέδιο νόμου υπηρετεί μια καθαρή πολιτική επιλογή της τελευταίας επταετίας, ότι ο πολιτισμός είναι ζωτικό, δημόσιο αγαθό και ταυτόχρονα στρατηγικός αναπτυξιακός πόρος. 
Δεν αρκεί να μιλάμε για προστασία. Δεν μπορούμε να προστατεύουμε με λόγια. Πρέπει να οργανώνουμε την προστασία. Δεν αρκεί να αναδεικνύουμε τον πολιτισμό. Πρέπει να μετατρέπουμε την ανάπτυξη σε βιώσιμη λειτουργία. Δεν αρκεί να έχουμε πολιτισμό. Πρέπει να έχουμε πολιτική για τον πολιτισμό με θεσμούς να λειτουργούν, με αποτελέσματα που μετρώνται. Αυτό ακριβώς κάνουμε όλα αυτά τα χρόνια. Αυτό υπηρετούμε με συνέπεια. Γι’ αυτόν ακριβώς τον λόγο και η πολιτιστική κληρονομιά και η σύγχρονη δημιουργία επιτελούν ένα έργο, το οποίο δεν έχουν επιτελέσει ποτέ στο παρελθόν. 
Σας το είπα και χθες και κλείνω με αυτό. Σας ενοχλεί η επιτυχία. Τι να κάνουμε; Κάποιοι άνθρωποι μπορούν. Γιατί; Μπορούν, διότι έχουν εξουσιοδοτήσεις από τον ελληνικό λαό να εφαρμόζουν πολιτικές που επιλέγει ο ελληνικός λαός. Έτσι είναι η δημοκρατία, έτσι λειτουργεί η δημοκρατία είτε σας αρέσει είτε δεν σας αρέσει.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Υπουργέ.
 Κυρίες και κύριοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Πολιτισμού «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) - Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας - Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς - Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) - Ρυθμίσεις για την προστασία των αρχαιοτήτων και της πολιτιστικής κληρονομιάς - Διαχείριση και διανομή αδιάθετων ποσών πνευματικών δικαιωμάτων - Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού». 
Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. 
Επισημαίνουμε ότι η ψηφοφορία περιλαμβάνει την αρχή του νομοσχεδίου, εκατόν σαράντα άρθρα, το ακροτελεύτιο άρθρο και το σύνολο.
(ΨΗΦΟΦΟΡΙΑ)


ΠΡΟΕΔΡΕΥΩΝ (Πάρις Κουκουλόπουλος): Παρακαλούνται οι εισηγητές και οι ειδικοί αγορητές να καταθέσουν στο Προεδρείο το έγγραφο με τις ψήφους τους, προκειμένου να συμπεριληφθούν στα επίσημα Πρακτικά της Βουλής. 
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:




(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος): Μετά την ολοκλήρωση της ψηφοφορίας, το σχέδιο νόμου του Υπουργείου Πολιτισμού «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) - Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας - Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς - Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) - Ρυθμίσεις για την προστασία των αρχαιοτήτων και της πολιτιστικής κληρονομιάς - Διαχείριση και διανομή αδιάθετων ποσών πνευματικών δικαιωμάτων - Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Πάρις Κουκουλόπουλος): Παρακαλώ το Σώμα να εξουσιοδοτήσει το Προεδρείο για την υπεύθυνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε τη ζητηθείσα εξουσιοδότηση.


Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι!
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 21.20΄ λύεται η συνεδρίαση για αύριο Τετάρτη 29 Ιουλίου 2026 και ώρα 12.00΄, με αντικείμενο εργασιών του Σώματος κοινοβουλευτικό έλεγχο: Α) Επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Αρείου Πάγου, που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη ενός (1) τακτικού και δύο (2) αναπληρωματικών μελών του Δικαστικού Συμβουλίου, σύμφωνα με τα άρθρα 86 παρ. 4 του Συντάγματος, 158 παρ. 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά την από 22 Ιουλίου 2025 απόφαση της Ολομέλειας της Βουλής για την άσκηση ποινικής δίωξης κατά του πρώην Υπουργού Υποδομών και Μεταφορών κ. Καραμανλή Κωνσταντίνου του Αχιλλέως, σχετικά με το «τραγικό δυστύχημα, που έλαβε χώρα στις 28-02-2023 στην περιοχή Ευαγγελισμός Τεμπών Λάρισας» για την ενδεχόμενη τέλεση από τον ως άνω πρώην Υπουργό του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28-2-2023, κατά παράβαση του άρθρου 40 παρ. 3 του ν.4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία "Οργανισμός Σιδηροδρόμων Ελλάδος ΑΕ"», κατά την άσκηση των καθηκόντων του. Είναι αναπλήρωση γιατί αφυπηρέτησαν κληρωθέντες δικαστικοί.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν αφυπηρέτησαν μόνο! Υπάρχει και παραίτηση!
ΠΡΟΕΔΡΕΥΩΝ (Πάρις Κουκουλόπουλος): Ναι, μία παραίτηση και δύο αφυπηρετήσεις.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι χοντρό δηλαδή, μην το καλύπτετε!
ΠΡΟΕΔΡΕΥΩΝ (Πάρις Κουκουλόπουλος): Εντάξει, εμείς πρέπει να κάνουμε αύριο τη συμπληρωματική κλήρωση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, επειδή είπατε ότι αφυπηρέτησαν.
ΠΡΟΕΔΡΕΥΩΝ (Πάρις Κουκουλόπουλος): Οι δύο έχουν αφυπηρετήσει και ο ένας παραιτήθηκε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο ένας παραιτήθηκε τον Απρίλιο και έχουμε Αύγουστο.
ΠΡΟΕΔΡΕΥΩΝ (Πάρις Κουκουλόπουλος): Συνεχίζω: Β) Επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη ενός αναπληρωματικού μέλους του Δικαστικού Συμβουλίου, σύμφωνα με τα άρθρα 86 παρ. 4 του Συντάγματος, 158 παρ.1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά την από 11 Απριλίου 2025 απόφαση της Ολομέλειας της Βουλής, για την άσκηση ποινικής δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου, για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 03-03-2023 και 06-03-2023 από τον ως άνω πρώην Υφυπουργό κατά την άσκηση των καθηκόντων του.

